
PREDGOVOR 


Kao što se vidi, ovaj IV svezak obuhvaća novi Lekcionar 
samo do 26. tjedna kroz godinu. Nikako nije bilo moguće na 
započeti i ustaljeni način razmotriti sva čitanja na obećanih 
1500 stranica koje su ionako natrpane, kako netko veče, kao 
mogranj. Uz to je s više strana izražena želja da se barem 
ukratko obrade i ostali biblijski odlomci koji se čitaju na za- 
jedničke blagdane svetaca. Stoga, preostalih 8 tjedana (od 27. 
do 34) sa svim ostalim čitanjima Lekcionara — osim votivnih 
i obrednih misa te onih za različite potrebe, ali i kod tih su 
predviđena mnoga čitanja koja su razmotrena u ovim svescima 
— sadržavat će peti, posljednji svezak ovog djela.. Potanko će 


Biblijsko kazalo na kraju omogućiti svakome da brzo nađe 
barem nekakav tumač biblijskog teksta koji mu zatreba. Taj 
će V svezak biti otprilike velik kao i prva četiri. Za sve koji 
su se bili pretplatili stajat će 30 ND, a za ostale mu je cijena 
kao dosadašnjim svescima: 35 ND. Učinit će veliku uslugu stari 
pretplatnik koji taj iznos od 30 ND što prije pošalje na adresu: 
Benediktinke, 59000 Šibenik, Jurlina 1. Tko ga pak ne misli 
uzeti, neka to barem javi da se može sniziti naklada, jev uz 
sadašnje cijene papira svaki primjerak stoji izdavača mnogo. 

Kad već piše zadnji predgovor, pisac je ovih stranica du- 
žan zahvaliti svima koji su mu pomogli, a spomenuti su na 
posljednjoj stranici svakoga sveska. No posebnu zahvalnost 
duguje o. Franji Carevu, profesoru biblijskih nauka u Makar- 
skoj, koji je s mnogo spreme i ljubavi temeljito pregledao sva- 
ku riječ rukopisa. Inače, što je pisac u svom dugotrajnom 
poslu išao dalje, sve je više bio svjestan siromaštva ovih sve- 
zaka. Više se puta pitao: kako se uopće usudio da skoro čitavu 
Bibliju obradi pred tako raznovrsnom publikom koja traži ne 
samo korisnu nego još više ugodnu hranu. Možda bi mu pero 
više puta bilo i klonulo da nije bilo mnogo molitava i poticaja 
drugih. Uz to mu je dosta pomoglo što je svoje manjkavo zna- 
nje barem nešto nadopunio mnogim ponekad i vrlo opširnim 
citatima velikih pisaca i suvremenih stručnjaka, pa je s pra- 
vom kazao da je ove sveske samo priredio. Hvala svima koji 
su mu saopćili da toliki trud i trošak nije uzalud uložen, pogo- 
tovo kad je malo kome mogao odgovoriti. 


Među tima nisu samo kontemplativne zajednice (kako se 
ovim stranicama koristi Karmel u Brezovici donijela je »Služ- 
ba Božja« br. 2), nego i naši obični vjernici. Jedna glava obi- 
telji iz S. pise: »Te su nam knjige okrepa, i jednostavno nas 
navečer kad idemo spavati i prije nego zaspimo, kad ih uzme- 
mo čitati, razblaže, umire i odnesu u druge sfere s kojima sva- 
kodnevne brige kao da prestanu biti brige. Puno vam, puno 
hvala!« Redovnik Z. M. ovako javlja: »Želio bih Vam ukratko 
izraziti veliku zahvalnost za Vaše predragocjene knjige pouka 
i razmatranja. Ne znam dovoljno zahvaliti i nemam riječ ko- 
jom bih to mogao čestito učiniti. Za mene osobno, za naše 
vjernike — za pouku, za razumijevanje Biblije, za čvrstoću 
vjere, za doživljavanje liturgije itd. te su knjige neopisivo ko- 
risne. Velika Vam hvala i od Boga dragoga plaća!« 

Sigurno svi tako ne misle, pogotovo ako se nisu potrudili 
najprije pročitali biblijski tekst i tek onda uz pomoć ovih stra- 
nica sami taj tekst razmatrati. Biblijska orkestracija (izraz je 
uvaženog patrologa, kard. Pellegrina) pomaže samo onome koji 
joj se sam pridruži sa svojim instrumentom, a ne samo sluša. 
Uostalom, pisac ovih redaka prvi želi i moli Boga da se što 
prije nađe i potrudi netko tko će nam svima koji smo gladni 
Božje riječi pružiti više i bolje nego što je on mogao. Dotada 
će on za one koji će se možda i slijedećih godina služiti ovim 
stranicama moliti i jednako se sam preporučuje svima. 


XVII nedjelja A — 9 


XVII NEDJELJA 


GOD. A 
1. č. IKr 3, 9. 7-12: Tražio si mudrost. (str. 272) 


P. p. 118, 57 i 72. 76-77. 127-128. 129-130 (str. 565-8) 
P. O, kako ljubim zakon tvoj, Gospodine! 


Salomon je htio svoje stupanje na prijestolje proslaviti 
religioznom i pučkom svečanošću. Iz Biblije nije jasno zašto je 
u tu svrhu otišao u Gibeon kad je sveti šator bio u Jeruzalemu 
na Sionu. Valjda je i ondje bilo neko svetište, a sada se to 
mjesto istovjetuje sa Samuelovim brdom, oko 10 km sjevero- 
istočno od Jeruzalema. Neki drže da je time htio ići ususret 
sjevernim plemenima izabranog naroda koji se nisu najbolje 
gledali s južnima i već su se za njegova nasljednika posve odi- 
jelili. Svakako se na tom vrhu od nekih 900 metara nad zem- 
ljom osjećao bliže Bogu, koji »se penje na vrh zemaljskih vrho- 
va« (Am 4, 13). S njega je mogao vidjeti Sredozemno more, 
Mrtvo more i skoro svu Palestinu. Poslije brojnih žrtava, od 
kojih je i narod dobio svoj dio, Salomon je imao viđenje u snu 
kao što je to bilo više puta u povijesti Božje objave (Post 28. 
12; 31, 11; Br 12, 6; Mt 2, 13. 19; Dj 2, 17). Već smo 4. subote 
kroz godinu (I 280) razmotrili što je tada od Boga molio i pri- 
mio. Tamo smo vidjeli u kojem je smislu kralj mudrac molio. 
Imi svi moramo moliti za tako potreban dar mudrosti. 

Ovo je čitanje odabrano u vezi s današnjim evanđeoskim 
odlomkom u kojemu Isus hvali onoga poznavaoca i tumača 
Sv. pisma koji iz njegove riznice iznosi novo i staro. To u 
prvom redu vrijedi za samoga Spasitelja koji je svojim nauča- 
vanjem zaista donio novo, a opet nije zabacio sve staro. Salo- 
mon je sa svojom od Boga primljenom mudrošću bio Isusov 
pralik, dakako, vrlo nesavršen i neizmjerno manji, tako da je 
sam Gospodin izjavio o sebi: »Ovdje je nešto više od Salo- 
mona« (Mt 12, 42). Salomon je s dvije istočnjačke hiperbole 
sebe označio vrlo mladim koji još ne zna vladati, a za svoj 
narod veli da je tako brojan te se ne da izbrojiti ni popisati 
(r. 7-8). Ako se prvo ne može primijeniti na Isusa, njemu je 
povjeren zaista neizmjeran narod svih vremena i krajeva. Uz 
to je Salomon molio mudrost kojom će znati razlikovati dobro 
od zla (r. 9), a o Djevičinu je Sinu Izaija prorekao da će odba- 
citi zlo i birati dobro (7, 16). 

Crkva želi da i mi poput Salomona molimo za dar mudro- 
sti pa da znamo nadasve cijeniti blago nebeskoga kraljevstva 


10 — XVII nedjelja A 


i božanski biser vjere. U tu nam svrhu pruža da kao pripjev 
nekoliko puta kličemo kako ljubimo Božji zakon i sve ono što 
on znači. Prema izrazima psalma 118. naš se zadatak i sastoji 
da u sebi čuvamo Božje riječi koje nam moraju biti draže od 
tisuću zlatnika i srebrnika. Bog nam je svojim riječima, a po- 
sebno božanskom Riječju izrazio svoju ljubav koja nas tješi 
i usrećuje. Stoga i odlučujemo da ćemo hodati po Božjim od- 
redbama i tako mu neprestano vraćati ljubav za ljubav. 


2, č. Rim 8, 28-30: Preodredio nas je da budemo jednaki slici 

njegova Sina. (str. 133) 

Vrijedno je najprije uočiti kako izvanredno bogati biblij- 
ski tekst liturgija posve primjenjuje na nas. Čini to odmah u 
naslovu odlomka kad rječicom »nas« naglašava da se to sve 
odnosi upravo na nas. Nakon što je prošle nedjelje govorio da 
možemo biti sigurni za svoju budućnost, jer Božji Duh u nama 
moli za nas, Pavao sada navodi još jedan razlog naše sigur- 
nosti: samo ustrojstvo čitavoga Božjeg plana s obzirom na 
ljude. Ključna je riječ cijelog odlomka da smo mi pozvani 
Božjom odlukom (r. 28). Ta je Božja odluka stvorena prije, 
zapravo je u Bogu oduvijek, što je vidljivo u izvorniku gdje 
i riječ »odluka« ima prefiks »pro-pred« isto kao slijedeći gla- 
goli »predvidio« i »predodredio«. Apostol one koje je Bog pre- 
odredio za se poistovjetuje s onima koji ga ljube. To je posve 
u skladu s cijelom kršćanskom naukom, jer »Bog je ljubav« 
(1 Iv 4, 8. 16) i prema tome njegovi mogu biti samo oni koji 
njega ljube i u njemu sve drugo. Stoga patnje, o kojima je 
Pavao govorio sprijeda, i uopće »sve« pridonosi njihovu dobru, 
ide im u korist. 

Naše je vječno spasenje i nebeska proslava bitno povezana 
s našim Bratom, Božjim jedinorođenim Sinom koji se stoga 
zove »prvorođenac među mnogom braćom«. Mi dakle spadamo 
u Božju obitelj u kojoj je najstariji Brat, Isus Krist, uzor svima 
nama. On sam je »savršena slika Boga nevidljivoga« (Kol 1, 
16), a »mi se svi preobražavamo u tu istu sliku« (2 Kor 3, 18). 
Dakako, slika (RBT, NZ) tu znači mnogo više od onoga što mi 
obično mislimo pod tom riječi. To je i lik, izgled, koji ne izra- 
žava samo vanjsku sličnost nego i nutarnju povezanost sa sa- 
mim bićem. Dakle, kao što je Sin Božji bitno i životno povezan 
s Ocem, tako prema svojim mogućnostima i mi moramo biti 
povezani s Božjim Sinom, našim Bratom. Naše je sjedinjerle S 


' smo postali sudionici njegove smrti i uskrsnuća. Njegovu šmo 


> 


Kristom dinamično, neprestano treba da raste s razloga što 
smrt otajstveno doživjeli kod krštenja (6, 1-3), moralno je 
ostvarujemo mrtvenjem' tijela (8, 12-138) da jednom s njim i 
fizički uskrsnemo (8, 10). 

U sama tri retka apostol vrlo snažnim glagolima opisuje 
taj, kako ga neki nazivaju, »zlatni lanac« kojim nas je preko 
Krista Bog povezao sa sobom. Zapravo su tu dva niza izraza 
koji se isprepliću i nadopunjuju. Najprije je bilo rečeno da nas 
je Bog vječnom odlukom pozvao, predvidio i preodredio, da se 
u drugom nizu uz dva zadnja izraza istaknu još dva: opravdao 
nas je i proslavio. Ne radi se dakle samo o tome da svojim 
životom nastojimo što više biti slični Isusu, kao što u ljudskoj 
obitelji roditelji nastoje dobro odgojiti prvo dijete da se onda 
druga djeca ugledaju u nj. Ovdje je veza neprispodobivo uža: 
po Isusu mi smo pred Bogom opravdani i u nekom smislu već 
proslavljeni. Značajno je da apostol upotrebljava prošlo vri- 
jeme i za ovaj zadnji glagol: Bog nas je već proslavio, što ima 
dvostruk smisao. Proslavio je svoga Sina a time i nas, jer je on 
naša Glava. Na taj način dolazi i ovdje posve do izražaja Pav- 
lov omiljeni »syn-su« pa smo mi s Kristom »symmorphoi-con- 
formes-suobličeni« (r. 29). Dakle, Bog nas je već proslavio, 
»Božja je slava već sada prisutna u vjernicima i parusija neće 
biti drugo nego njezina sjajna objava« (Ramazzotti). Pročitaj- 
mo još jedanput polagano Pavlov tekst: kojeg li bogastva, ali 
i kojeg li zadatka! 


Ev. Mt 13, 44-52 (duže) ili 44-46 (kraće): Proda sve što ima i 
kupi ono polje. (str. 12-3) 


Božje je kraljevstvo vrlo zahtjevno, što nam je Isus pre- 
dočio s dvije usporedbe. Netko kopajući u polju slučajno nađe 
sakriveno blago. Kopač je siromah, najamnik, radi u tuđem 
polju. Stoga proda sve što ima i kupi ono polje, a tim i u 
njemu sakriveno blago. Drugi mu se možda čude i smiju, ali 
oh oto čini pun radosti, jer samo on zna svoju tajnu. Tu se 
misli na Božje kraljevstvo i na samoga Boga. Tko hoće da po- 
sjeduje Boga, mora se odreći svega drugoga, barem duhom, 
u uvjerenju da tko ima Boga ima sve. »Bog je sam dosta« (Te- 
rezija Velika). Isto nam govori i usporedba s dragocjenim bise- 
rom. Ona nam predočuje ne samo veliku vrijednost nego i 
neusporedivu ljepotu Božjega kraljevstva. »Ljudsko je srce 
nemirno dok ga ne nađe. Kad ga nađe, spremno je sve za nj 
dati. Kako li je tu potrebno veliko zalaganje, kako visoki zah- 
tjevi! Isus ne oduzima od njih ništa, ali pokazuje koliko nas 
primamljuje i razveseljuje blago koje nalazimo u spasenju. 
Kad ga nađemo, moramo nastojati da ostanemo u prvotnom 
veselju koje smo osjetili kad smo blago našli. Ako ga još tra- 
žimo, ne smijemo mirovati dok ga ne nađemo« (Trilling). 

Prve se dvije usporedbe odnose na sadašnjost, a treća na 
budućnost. Isus je apostolima odmah na početku kazao: »Uči- 
nit ću vas ribarima ljudi« (Mk 1, 17). Ribari mrežom zahvate 
sve što se tu nađe, ali ne da se sve jesti što daje more. Kao što 
ribari pokupe samo jestive ribe, a sve drugo iz mreže istresu 
u more, tako će biti i na svršetku svijeta. To će obaviti anđeli 
s kojima će on doći u slavi da sudi žive i mrtve (Mt 16, 27; 24, 
31; 25, 31). Gospodin ovdje opet spominje da zle čeka ognjena 
peć, čime ovu usporedbu povezuje s onom o ljulju koji će biti 
spaljen. To se odnosi na Božji sud i u nama treba poticati strah 
da ne budemo odbačeni. »I onda kad se zlo u životu nekog 
čovjeka ne ističe, kad on ima uspjeha, kad je ugledan i pošto- 
van, kad izvana izgleda besprijekoran i sposoban, i tada vrijedi 
istina da će se njegovo pravo stanje pokazati tek na svršetku, 
Na to moraju misliti svi, a posebno mi kršćani koji smo jed- 
nom našli dragocjen biser i blago sakriveno u polju. I mi mo- 
žemo svoj istinski život sakrivati pod pobožnom maskom. I mi 
možemo biti iznutra »zli« ako ne tražimo Boga nego same 
sebe«. 

Zaključak svih usporedbi traži da ih ne samo čujemo nego 
i razumijemo što one znače. Apostoli su tvrdili da su ih oni uz 
Isusovu pomoć shvatili. Gospodin to ne osporava nego navije- 
šta da će u njegovoj Crkvi biti pravih učitelja koji će iz Sv. 
pisma vjernicima iznositi novo i staro. »Ne samo novo, privla- 
čno i aktualno, moderno i upadno, nego i staro, izručeno nam 
i prokušano, što treba sjediniti s novim... Bog neće da se vrši 
radikalan prekid s prošlošću, nego hoće jedinstvo prošlog, sa- 
dašnjeg i budućeg«. 


GOD. B 
1. č. 2 Kr 4, 42-44: Jest će, i preostat će. (str. 299) 


P. p. 144, 10. 11. 15-16. 17-18 (str. 583) 
P. Otvaraš ruku svoju, Gospodine, i sitiš nas. 


Kad je Crkva odredila da kroz tri godine čitamo po jed- 
noga od tri sinoptika, najkraće Markovo Evanđelje dopunjeno 
je važnim umetkom iz Ivanova Evanđelja. U »god. B, poslije 
XVI nedjelje uklapaju se čitanja iz 6. Ivanove glave (+besjeda 
o kruhu života«), i to veoma prirodno, jer Ivanovo umnoženje 
kruha dolazi na mjesto istog Markova izvještaja« (Opis reda 
čitanja 16). Tako ćemo sada u pet nedjelja razmatrati Isusov 
govor u zbornici u Kafarnaumu, danas najprije o čudu koje 
mu je prethodilo ne samo vremenski nego je i sadržajno s njim 
povezano. 


XVII nedjelja B — 13 


Isusovu čudu s umnoženim kruhom imamo u SZ-u slično 
Elizejevo. Pisac tih legendarnih događaja iz života nasljednika 
slavnog proroka Ilije spominje (r. 38) da je u zemlji tada vla- 
dala glad. Neki je čovjek ipak donio Elizeju dvadeset ječmanih 
hljebova i malko kaše u torbi. Elizej se tu ne spominje poimen- 
ce nego kao Božji čovjek, ali iz konteksta slijedi da ne može 
biti nitko drugi nego on. S njim su bili i »proročki sinovi«, 
njih stotinjak koji su pratili proroka kao svog učitelja. Done- 
šeni hljebovi sigurno su bile malene pogače kad se prorokov 
sluga nećkao da pred toliko mladih ljudi stavi tako malo 
kruha. Prorok ponavlja zapovijed i u Božje ime obećaje da će 
se tom količinom ne samo svi nasititi nego i da će još preo- 
stati. Božja se riječ ispunila. Sličnost je s Isusovim čudom oso- 
bito u tome što se i tu sumnjalo da je kruh, koji je bio na 
raspolaganju, dovoljan za toliko mnoštvo i što ga je u oba slu- 
čaja preostalo. Jedno je čudo učinio prorok, Božji čovjek, a dru- 
go sam Božji Sin. 

Liturgija se često služi psalmom 144, oduševljenom pohva- 
lom Boga za sva njegova velika djela. Psalmistu je na umu 
Božje djelovanje u povijesti izabranog naroda, ali i Božja pro- 
vidnost koja daje hranu svemu što živi. Ako se to uvijek do- 
slovno ne događa u naravnom redu, osigurano nam je u nad- 
naravnom redu za koji je Isus i učinio to čudo kojem je Eli- 
zejevo predigra. Samo naše oči moraju s čežnjom biti uprte u 
Gospodina koji će se kao pravi Otac pobrinuti da naše duše 
dobiju obilato hrane. Očekujmo je i primajmo s obaju stolova 
iz njegove očinske ruke! 


2. č. Ef 4, 1-6: Jedno tijelo, jedan Gospodin, jedna vjera, jedan 
krst. (str. 166-7) 


Izvanredno bogati doktrinalni dio svoje poslanice Efeža-' 
nima Pavao nastavlja isto tako važnim moralnim dijelom. Oba 
dijela veže sa »zato, dakle«, jer iz dogme proističe pouka za 
svagdašnji život, vjera prelazi u djelovanje. Uzvišena istina o 
našem sjedinjenju s Kristom, o čemu je apostol raspravljao u 
prvom dijelu, treba da se iskaže i u kršćanskom životu. »Krš- 
ćanska stvarnost je snaga i ta snaga hoće da djeluje. Kršćan- 
ska je stvarnost Božji poziv i taj poziv traži odgovor koji će 
biti dostojan poziva« (Zerwick). Koliko to apostol smatra važ- 
nim, vidi se iz riječi kojima od Efežana i od nas traži sve što 
slijedi. On ne samo da poziva i moli, nego zaklinje, a u tom 
je zaklinjanju uključena utjeha i obrana. (Prema glagolu »pa- 
rakaleo« i Duh Sveti se zove Paraklet, Branitelj, Tješitelj). 
Iza toga glagola stoji veliki apostol i to u sasvim posebnim 
okolnostima: nalazi se u tamnici. Gospodinov je sužanj. On ne 

nosi okove zbog kakve svoje krivnje nego zbog toga što navi- 
ješta evanđelje poganima, Efežanima i svima koje je doveo u 
Crkvu Božju. Takva zaista treba slušati. 

Pavao će Efežanima i preko njih svima preporučiti vrlo 
važne stvari, ali nešto mu je najviše na srcu, jer to u sebi 
uključuje sve drugo. U Kristu smo svi mi pozvani da živimo 
sjedinjeni s njime pa treba živjeti dostojno toga uzvišenog 
poziva. Kako ćemo to pokazati? Apostol spominje tri najpo- 
trebnije kreposti: poniznost, blagost i strpljivost. »Poniznost 
je svjesno odricanje da budemo veliki i važni u očima ljudi, u 
čemu je uključena suprotna težnja i nastojanje da ostanemo 
sakriveni i nezapaženi. To znači smrt vlastitom ja koje se od 
pada našega praoca samo od sebe diže i uvijek naviše« (Zer- 
wick). S poniznošću ide pod ruku blagost u nastupanju, a te 
je dvije kreposti i Isus označio kao svoje kreposti i svojih 
sljedbenika (Mt 11, 29). Uz to svatko na svijetu mora više ili 
manje trpjeti, za što nam je potrebna strpljivost. Tko se trudi 
oko tih triju kreposti podnosit će drugoga u ljubavi, a zajed- 
nica će takvih vjernika lako sačuvati jedinstvo Duha. Veže ih 
sveza mira, a to je sam Krist koji je naš mir (2, 14). Tako 
Pavao uvijek iznova povezuje naš život s kršćanskom naukom, 
sa samim Kristom i njegovim Duhom. 

Završetak odlomka kao da nije napisan, nego izrečen go- 
vorničkim zanosom. Apostolu je pred očima veliki ideal: jedin- 
stvo vjernika. Za nj se on bori i učvršćuje ga trostrukim lan- 
cem, a svaki je označen s tri bremenita izraza. Crkva je Kri- 
stovo otajstveno tijelo koje oživljava jedan te isti njegov duh 
i koje je čitavo usmjereno na jednu zajedničku nadu. Krist je 
naš jedini Gospodar s kojim nas veže jedna vjera i jedno kršte- 
nje. Bog je Otac sviju time što je nad svima, što djeluje po 
svima i stanuje u svima. Pavlov je ideal jedinstva ponovno 
istakao II vat. sabor (naročito C 32, E 7). S kojim uspjehom? 


Ev. Iv 6, 1-15: Razdijeli onima koji su sjedili koliko su god 
htjeli. (str. 62) 


Kod čitanja i razmatranja Ivanova Evanđelja treba uvijek 
imati na umu da ga je apostol napisao par desetljeća nakon 
što su prva tri bila poznata svim kršćanima. Ivan ih dakle 
dopunjuje, a ujedno želi dati teološki zaokružen lik ljubljenog 
Učitelja. U tu je svrhu neke događaje obradio vrlo potanko, 
tako Isusov razgovor s Nikodemom (gl. 3), sa Samarijankom 
(4), ozdravljenje dugogodišnjeg bolesnika u Jeruzalemu (5) i 
dva uvodna čuda u posebno važan govor o kruhu života (6). 
Kao što je Matejevo Evanđelje o Božjem kraljevstvu u svojoj 
sredini istaklo naviještenje Petrova primata, tako se i ovc 

Ivanovo 6. poglavlje može smatrati vrhuncem njegove teolo- 
gije o utjelovljenom Božjem Sinu. Čitavo smo poglavlje pota- 
nje razmotrili u osam dana počevši od 2. vazmenog petka (II 
220), ali je ono tako važno da ga Crkva svega pruža svim vjer- 
nicima sada u pet nedjelja. 

»Evanđelje po sv. Ivanu je evanđelje o Riječi života. To je 
radosna vijest o vječnoj Riječi koja je došla s neba na zemlju 
da onima koji u nju vjeruju udijeli vječni život, a zatim da se 
opet vrati na nebo. No, kad bi taj dolazak na svijet i odlazak 
s njega bio samo jednokratan čin, kad se vječni Logos ne bi 
bio na neki način pobrinuo da njegov dar života postane tra- 
jan i uvijek se ponavljajući dar, njegovo bi kraljevstvo na 


. zemlji slabilo i zakržljalo. U tom bi slučaju samo neznatan dio 


ljudi postao dionikom plodova Gospodinova dolaska na svijet. 
Zato je Logos, božanski Orao, kad je svojim dolaskom uhvatio 
svoj plijen, a to je ljudska narav, učinio da taj plijen ostane 
živ, trajan i vjekovječan: ustanovio je »kruh života« — pre- 
svetu euharistiju da ona hrani i uzdržava njegov plijen, tj. 
čovjeka, do svršetka svijeta« (Aleksič). Ljudsko tijelo ne može 
živjeti bez hrane, potrebna je svakome kao i onome mnoštvu 
koje se okupilo oko Isusa u pustinji. Isto tako ni ljudska duša 
ne može živjeti božanskim životom bez odgovarajuće hrane 
za koju se Isus pobrinuo. Navijestio ju je sutradan poslije čuda 
s umnoženim kruhom, a ostavio ju je kao najveći dokaz svoje 
ljubavi na zadnjoj večeri (13, 1). Isto kao što je drugi svoj naj- 
veći dar, Petrovo prvenstvo, obećao prije i udijelio ga Petru 
poslije svog uskrsnuća, 

Isusovo čudo u pustinji, kako nam ga donosi Ivan, poka- 
zuje bolje nego kod sinoptika kakav je Bog i kakvi smo mi 
ljudi. Ivan ističe da je mnoštvo tražilo i slijedilo Isusa zbog 
čudesa koja je činio na bolesnicima. Poslije čudesnog blago- 
vanja ljudi su htjeli Gospodina proglasiti kraljem koji bi ih 
hranio. i liječio. Isus je sva čudesa činio kao znakove koji su 
ljudima trebali pokazati nutarnje i duhovne vrijednosti koje 
u njegovim očima jedine imaju smisla. Ako ništa drugo, iz toga 
se imamo naučiti što zapravo znače sakramenti koje nam je 
Gospodin ostavio. Njihovo značenje traži da ih primamo kao 
duhovne darove od kojih treba živjeti. Bez toga nema koristi 
za dušu ni od svagdanje pričesti. 

GOD. C 


1. č. Post 18, 20-32: Nemoj se, Gospodine, ljutiti ako progovo- 
rim. (str. 12) 


P. p. 137, 1-2a. 2bc-3. 6-7b. 7c-8 (str. 578) 
P. Kad sam te zazvao, uslišio si me, Gospodine. 


Danas je u Lukinu Evanđelju na redu Isusova pouka o 
molitvi. Sastavljačima se Lekcionara mije bilo lako odlučiti 
za starozavjetni odlomak koji će nas pripraviti na Isusovu 
pouku. Biblija je naime ne samo puna molitava nego i mjesta 
koja govore što je zapravo molitva, koja su joj svojstva bitna 
i kolika je njezina uspješnost. Povijest svijeta i pogotovo povi- 
jest spasenja, kako nam je donosi Biblija, ne možemo shvatiti 
bolje nego pod vidom molitve. »Čovjeka zapanjuje kad usta- 
novi koliko je velikih trenutaka te povijesti obilježeno molit- 
vom posrednika i cijeloga naroda, koji se oslanjaju na pozna- 
vanje Božjega nauma da izmole Božji zahvat u sadašnjem 
času« (RBT 582). Dakako, ne radi se o tome da čovjek može 
mijenjati Božje odluke, što bi se protivilo samom bivstvu 
molitve, nego da se njom uklopi u Božje planove te tako sebe 
i druge pripremi za Božje zahvate. U tom je pogledu posebno 
značajna i poučna Abrahamova molitva za stanovnike Sodome 
i Gomore. Odlomak smo razmotrili 13. ponedjeljka (11), a ovdje 
nastojmo na sebe primijeniti Abrahamov primjer kako se mo- 
ramo s Gospodinom boriti u molitvi. 

Da netko može svojom molitvom kod Boga posredovati za 
drugoga, najprije je potrebno da u Bogu vidi stanje dotičnoga. 
Sam Bog je Abrahamu otkrio svu pokvarenost Sodome i Go- 
more, ali je ona patrijarhu sigurno bila već poznata barem 
djelomično. Od Boga je doznao svu njezinu strahotu, a i kaznu 
koja joj se sprema. Nekako tako i Božji ljudi u Bogu »gledaju« 
stanje drugih, i ono što ih čeka, bolje od njih samih. To znamo 
iz života mnogih svetaca, a već je u SZ-u rečeno: »Ništa ne čini 
Gospodin Bog a da osnove svoje ne otkrije slugama svojim 
prorocima« (Am 3, 7). Božji čovjek ne bi bio Božji, kad mu ne 
bi bilo stalo za potrebe drugih. On ih shvaća kao svoje vlastite 
i onda uloži sve svoje duhovne sile da pomogne. Ako je mo- 
guće, redovito će kod dotičnih sam poduzeti ono što zna da im 
je na spasenje. No često se dešava ovo: kad se ljudima ne može 
ili ne koristi govoriti o Bogu, onda treba više govoriti Bogu 
o njima. Poput starog Abrahama sveci su se doista znali molit- 
vom i pokorom boriti za spasenje čak samo jedne duše. Sjetimo 
se djetinske molitve Terezije od Djeteta Isusa da pokaže znak 
pokajanja na smrt osuđeni Pranzini, ili nastojanja arškog žup- 
nika za obraćanje okorjelih grješnika. 


XVII nedjelja C — 17 


Pripj. psalam 138. zahvaljuje, nekako u ime Abrahamovo 
i naše, Bogu »iz svega srca, jer si čuo riječi, usta mojih.« Bu- 
dući da se tada Bog ukazao Abrahamu u društvu anđela, na 
to se. mogu odnositi psalmistove riječi da pjeva Bogu pred 
licem anđel4. Još važnije je iz psalma naučiti pouzdanje i poni- 
znost kojom se svatko treba obraćati Božjoj dobroti i ljubavi. 
Bog neće zapustiti djela svojih ruku. 


2. č. Kol 2, 12-14: I vas oživi s njime, oprostivši milostivo sve 
posrtaje. (str. 174) 


Iako je današnje evanđelje, pripravljeno 1. čitanjem, vrlo 
važno za kršćanski život, ne smijemo propustiti a da se potanje 
ne upoznamo bogatstvom kratkoga Pavlova odlomka. Tim više 
što se ti retci ne nalaze drugdje u Lekcionaru kojemu je to 
jedan od nedostataka koji se možda nije dao izbjeći: neki se 
manje važni tekstovi u njemu ponavljaju, pa i po više puta, a 
mnoge nam Pavlove riječi pruža samo jednom. Danas nam 
apostol govori o učincima krštenja. Ono nas je učinilo ne samo 
Kristovim vjernicima nego i udovima koji su otajstveno do- 
živjeli isto što i njihova Glava, Krist. Po krštenju (jasnije nego 
»u krštenju«, jer je tu grčki »en« instrumentalni prijedlog) s 
Kristom smo suukopani i suuskrsnuli. Krštenje je to u nama 
izvelo na temelju naše vjere da je Bog mogao uskrisiti i doista 
da je uskrisio svoga Sina. Svaka bi nas nedjelja trebala na to 
posebno podsjećati, naročito kod slavljenja spomen-čina našeg 
otkupljenja. 

Pavao zna za dvije smrti duše: jedna je kad je naša duša 
za Boga mntva zbog grijeha, a druga je otajstvena kad se po 
krštenju čovjek združio s umrlim Kristom. Da se nismo krstili, 
bili bismo ostali u vječnoj smrti, jer bismo duhovno neobrezani 
ostali u svojim prijestupima i padali u sve veće mane i grijehe. 
Kao što je Bog Krista uskrisio od mrtvih tako je on i nas 
oživio zajedno s njime na novi i pravi život. Kod toga nam je, 
kao nužan preduvjet i bitan učinak krštenja, milostivo oprostio 
sve grijehe. To je učinilo Božje milosrđe na temelju Kristovih 
zasluga na križu. U oba dakle retka imamo dva puta zajedno 
spomenuta oba vida našeg otkupljenja: oproštenje grijeha u 
vezi s Kristovom smrću i naš novi život koji nam je zajednički 
s uskrslim Spasiteljem. Holzner s pravom opaža da se Pavao 
u poslanicama često služi tako kratkim izrazima, u kojima su 
sadržane velike i bogate činjenice kršćanske stvarnosti, jer je 
vjernicima već prije sve to usmeno potanko razložio, pa je u 
Pismu smatrao dovoljnim spomenuti samo glavne pojmove: 
Nama je i našima potrebno o njima često razmišljati, pogotovo 
kad sam čin krštenja nismo mogli svjesno doživjeti. 

Misao da nam je Bog oprostio sve grijehe na krštenju, 
kojim smo ukopani u Kristovu smrt, navela je Pavla da upo- 
trijebi zgodnu usporedbu sa zadužnicom, Noviji smatraju da 
tu apostol misli na židovski zakon, stariji su tu gledali iskon- 
ski grijeh ljudi, a slobodno se može uzeti da su na toj zaduž- 
nici zapisani svi grijesi svih ljudi, čitav jedinstven »grijeh svi- 
jeta« (Iv 1, 29). Ta je zadužnica izbrisana Kristovom krvlju, 
ili je poništena kad je bila pribijena na njegov križ. Izgleda da 
je Pavao više mislio na ovu drugu činjenicu (Lukman), jer se 
tada običavalo pergamenu ili papir zadužnice poništiti time 
što bi se probušila i objesila o čavao ili klin. Toliko je dakle 
moja jadna grješnost povezana s propetim Isusom. 


Ev. Lk 11, 1-13: Ištite, i dat će vam se! (str. 60) 


Isus je obično molio na osami, na nekom brdu, odijeljen 
od svojih učenika. Tekst ne spominje kada i gdje je molio 
tako da je to potaklo jednog od učenika da mu nakon molitve 
pristupi i ponizno reče :»Gospodine, nauči nas moliti!« Važnije 
od vremena i mjesta evanđelistu se činila sama molitva i pouka 
o njoj. To se brojilo među dužnosti svakoga vjerskog učitelja 
koji je učenicima ne samo govorio o Bogu nego ih i učio kako 
će oni razgovarati s Bogom. Tako naučena molitva dijelila je 
dotičnu zajednicu učenika od drugih. Iz ovog mjesta dozna- 
jemo da je i Ivan Krstitelj naučio svoje učenike neku posebnu 
molitvu, pa je bilo posve opravdano očekivanje i traženje Isu- 
. sovih učenika, Gospodin se rado odazvao toj molbi i svoje 

tadanje i sve buduće učenike naučio kratku, božansku jedno- 
stavnu i sveobuhvatn umolitvu. »Sin Božji je utjelovljenjem 
postavljen u samu jezgru neprestanog ljudskog traženja. Oda- 
zivljući se tom traženju, on ga hrani nadom; a u isto vrijeme 
on hvali, potiče ili odgaja vjeru. Ukorijenjena u takvu životnu 
podlogu, njegova se pouka prvenstveno okreće k načinu molje- 
nja, obilnije nego k potrebi molitve« (RBT 586-7). 

Luka nam je vjerojatno sačuvao prvotniji tekst Gospodnje 
molitve, jer je naravnije da je svakog dostojanstva vrijedna 
molitva radije bila raširivana negoli skraćivana. Koliko god je 
važan obrazac molitve Isus još dodaje uputu kako u molitvi 
treba ustrajati. Sam je pokazao kako je uslišao ustrajnu mo- 
litvu Sirofeničanke (Mt 15, 21-28) i slijepca iz Jerihona (Lk 18, 
35-43). Ovdje se Gospodin spustio posve na razinu mišljenja 
svojih slušatelja i konkretnom ih usporedbom još više potakao 
na ustrajnost u molitvi. Neki je pismoznanac kazao: »Drzovit 
svlada opakoga pa kako neće dobroga Boga«. S tog stanovišta 
možemo shvatiti da Isus govori pohvalno čak o bezočnosti u 

molitvi. K tome često citiranim riječima preporučuje da u 
molitvi treba ustrajno iskati, tražiti i kucati. Ište onaj koji 
nema, traži tko je nešto izgubio, kuca beskućnik. Sve smo to 
mi svi u odnosu prema Bogu, pa je zaista utješno da nas je on 
sam uputio kako da postupamo dok ne primimo i nađemo te 
dok nam se ne otvore vrata njegova milosrđa i ljubavi. 

Još je Isus sasvim ljudski naglasio da će Bog postupati 
barem kao svaki otac. Taj se ozbiljno ne ruga s molbom svoga 
djeteta, a još bi mu manje mogao naškoditi prevarljivim da- 
rom. Otac zna da bi neiskusno dijete moglo uzeti kamen za 
kruh, zmiju za zmijoliku ribu (npr. jegulju), u klupko smota- 
noga bijelog i velikog štipavca, kakvih ima u Palestini, za jaje. 
Stoga neće svoje dijete prevariti, razočarati i naškoditi mu, 
nego će mu pružiti ono što će mu koristiti i razveseliti ga. Ko- 
liko onda više Bog nama svojoj djeci! Matej (7, 11) donosi da 
nam Bog daje dobre darove, Luka još konkretnije: Duha Sve- 
toga u kojemu su sva novozavjetna dobra i koji u nama moli 
neizrecivim uzdisajima (Rim 8, 26). (PS. Hrv. Lekcionar u r. 11. 
ne donosi riječi »kad ga sin zamoli kruha, zar će mu dati 
kamen?« Nemaju ih mnogi grčki rukopisi, ali ih ima Vulgata 
= neki drže; iz Mt 7, 9 — jeruz. Biblija, Rupčić i mnogi mo- 
derni prijevodi. Možda ih je bilo dobro ostaviti, jer je tekst u 
nekim krajevima dobro poznat iz prosnih dana). 


PONEDJELJAK 


God. I 


Khe I 32, 15-24. 30-34: Narod onaj težak je grijeh počinio 
napravivši sebi boga od zlata. (str. 70) 


P. p. 105, 19-20. 21-22. 23 (str. 553) 
P. Hvalite Gospodina, jer je dobar. 


Skoro je teško vjerovati da je izraelski narod tako brzo 
pogazio savez sklopljen s Bogom. I zbog tako površnog razlo- 
ga: jer se Mojsije zadržao nekoliko dana na brdu. Vidi se 
koliko im je bio potreban vođa i kako su bez njega bili koleb- 
ljivi. U Egiptu su vidjeli rašireno štovanje životinja, posebno 
bika, ali njima je Bog u prvoj zapovijedi naredio da ne smiju 
štovati nekoga drugog osim njega, jedinoga pravog Boga koji 
ih je oslobodio iz egipatskog ropstva. Bila je neshvatljiva lu- 
dost klicati salivenom teletu kao svome osloboditelju. Još je 
čudnije da je kod toga grijeha imao toliko udjela veliki sveće- 
nik Aron. Neki ga opravdavaju da je bio iznenađen, zaskočen 
i zastrašen (kao Manzonijev Don Abondio), ali kod takve osobe 

nije smjela prevladati tolika popustljivost. Malo vrijedi i to- 
božnje tumačenje kako je Aron mislio da narod neće donijeti 
svoju zlatninu i da će tako odustati od svoga zahtjeva. Takva 
se osoba nije smjela igrati grijehom, a pogotovo u tako važnoj 
stvari. »Nevjerojatna je lakoumnost Izraela koji mijenja Boga, 
jer više ne zna za Mojsija. Nevjerojatna, a ipak se nađe i 
danas kod onih koji su vezani na nekog čovjeka: idu u crkvu 
kad im se župnik sviđa, a gube vjeru kad im neki svećenik 
pruži neku sablazan« (Zarri). X 

Nad takvim narodom i bratom još odskače veliki Mojsijev 
lik. Njegova se veličina ne sastoji toliko u svetoj srdžbi kojom 
je razbio ploče zakona koliko u samilosti i ljubavi prema svo- 
me grješnom narodu. Sam Bog mu je ponudio (r. 10) da će 
mjesto toga naroda od njega razviti novi velik narod, ali Moj- 
sije moli Boga da im oprosti taj grijeh. Vrhunac je velikoduš- 
nosti vođe u izjavi: »Ako nećeš (oprostiti), onda i mene izbriši 
iz svoje knjige (života)«. S pravom đakon Stjepan u svojem 
govoru (Dj 7, 37-38) gleda u Mojsiju pralik našega Posrednika 
Isusa Krista. Lippert nastoji prodrijeti u duševno raspoloženje 
Mojsija i svu strašnu osamljenost koju je morao osjetiti u toj 
prilici. To je neizbježiva sudbina svakog pravog vođe. Ona je 
osobito teška kad se za taj narod treba žrtvovati, dok narod to 
ne razumije, a možda za to ni ne zna. I mi u svojem odgovoru 
na čitanje s nekoliko redaka psalma 105. slavimo Mojsija što 
se zauzeo za svoj narod koji je tako sramotno zamijenio svoga 
Boga, svoju Slavu, likom bika što ždere travu. Da bi što više 
Mojsijeva duha bilo i u onima koji vode naš kršćanski narod! 


God. II 


1. č. Jer 13, 1-11: Narod taj postat će kao tvoj pojas koji nije 
više nizašto. (str. 774) 


P. p. Pnz 32, 18-19. 20. 21 (str. 168-9) 
P. Ne sjećaš se više Boga koji te rodi. 


Egzegete se ne slažu da li je ova Jeremijina usporedba 
naroda s pojasom stvarni događaj ili izmišljena priča. Stariji 
većinom tumače tako da se proroku to zaista dogodilo, ali Jero- 
nim i skoro svi noviji drže da se radi o pjesničkoj slici. Bog je, 
istina, po neki put od svojih proroka tražio još čudnijih čina, 
ali je malo vjerojatno da je Jeremija morao prijeći preko 1000 
km iz Palestine do Eufrata. Neki misle da mjesto Eufrata treba 
čitati slično ime jednog potoka u Palestini gdje je jednako 
mogao istrunuti Jeremijin pojas. Sve je to od male važnosti, 
jer glavno je pouka koju prorok izvlači iz te usporedbe. Isto 

tako nije važno na koji se period židovske povijesti odnosi ta 
usporedba: kad se izabrani narod sve više srcem priklanjao 
idolopoklonstvu okolnih naroda pa i Babilonaca, ili kad je u 
babilonskom sužanjstvu malo-pomalo prihvaćao zle običaje 
svojih gospodara. U jednom je i drugom slučaju bila velika 
opasnost za pravu vjeru. 

Bog preko proroka kori osobito oholost svoga naroda. Ona 
ga je zavela na krive putove, k drugim narodima i njihovim 
bogovima. Nije potanje označeno u čemu se sastojala ta oho- 
lost, nego samo to da više ne sluša Božje riječi i da mu je srce 
okorjelo. To je sasvim dovoljno da se posve udalji od Boga i 
da u Božjim očima više ne bude nizašto. Koliko je taj postupak 
naroda bolio njihova Boga, vidi se iz Božje riječi kako je on 
htio da njegov narod prianja uza nj kao što pojas prianja uz 
čovjekova bedra. Usporedba svjedoči o intimnosti koja je tre- 
bala vladati između Boga i njegova naroda, a koju je taj narod 
odbacio. Sa zanosom je zapisana Božja riječ o njegovoj namje- 
ri: »Da budu moj narod, moj dobar glas, moj ponos, moja 
slava i čast«. Sve je to uništio neposluh naroda koji onemogu- 
ćuje svu Božju ljubav prema njemu. 

Ova nas malo poznata Jeremijina usporedba može potak- 
nuti da razmislimo koliko zapreka svaki od nas stavlja Božjem 
djelovanje u svojem srecu. Bilo bi veoma žalosno kad bi se nad 
nama ispunila prijetnja koju je Bog u Mojsijevoj pjesmi primi- 
jenio na svoj narod. Tu se dva puta spominje ljubomora: Bog 
je ljudski govoreći ljubomoran na druge, zapravo ništavne bo- 
gove kojima se okrenuo njegov narod (RBT, revnost), ali zato 
će i izabrani narod biti ljubomoran na neki dotada glupi narod 
kojemu će Bog pokloniti svoju ljubav. Za svakoga vrijedi Isu- 
sova riječ (Mt 3, 9) da Bog može i od kamenja podići svoje 
odabranike. 


Ev. Mt 13, 31-35: Gorušično se zrno razvije u stablo, tako da 
dolaze ptice nebeske i gnijezde se u njegovim granama. 
(str. 12) 


Isusovim se učenicima, a pogotovo narodu, moglo činiti da 
njegov više nego skroman vanjski nastup ne obećaje nešto 
veliko, neko novo doba Božjega kraljevstva na zemlji. Stoga ih 
je Gospodin usporedbama o gorušićnom zrnu i o kvascu htio 
poučiti neka ne gledaju na neznatan početak njegova kraljev- 
stva nego na njegov razvoj i neprestani rast. Tko bi pomislio 
da će od poslovično najsitnijega sjemena gorušice (mi bismo 
kazali: manji od makova zrna) izrasti 2-3 metra visoka stab- 


.ljika na kojoj će ptice odsjedati i praviti gnijezda? Iz tog iskus- 

stva treba zaključiti da se neće razočarati onaj koji se povjeri 
Božjem vodstvu. Povijest Crkve i njezinih pothvata pokazuje 
istinitost Pavlove riječi: »Što je ludo u očima svijeta, izabra 
sebi Bog da posrami jake; što je neplemenito i prezira vrijedno 
u očima svijeta — i čak ono čega nema — izabra sebi Bog da 
uništi ono što jest, da se ni jedan čovjek ne može ponositi pred 
Bogom« (1 Kor 1, 2/-29). Blago onome koji uviđa taj Božji 
postupak i prema njemu mjeri sve oko sebe! Dakako, na sebe 
i svoju malenkost, jer bi to bila smiješna nadutost, odvratna 
Bogu i ljudima. 

Drugu je usporedbu o kvascu, koji u maloj količini uspije 
da uskisne mnogo brašna, Gospodin iznio jednom samom reče- 
nicom. Pouka je ista kao i kod gorušična sjemena s obzirom na 
skroman početak i veliki učinak njegova djelovanja. Uz to je 
kod kvasca još jače naglašeno kako mu je djelovanje sakriveno 
i brzo. Domaćica pokrije tijesto, s kojim je pomiješala malo 
kvasca, i za par sati sve uskisne da postane tečan kruh. »Što 
izvana izgleda slabo i bijedno, iznutra je puno životne snage. 
U vanjskoj se slaboći glasnika razvija nutarnja moć poruke. 
Novo srce i novi duh, koje je Bog obećao i sada u punini vre- 
mena hoće da stvori, zaista su od Boga. Kao kvasac je za svoju 
okolinu čovjek koji se posve podredi Božjem gospodstvu i pu- 
šta da ga ono preoblikuje. Stvarna životna snaga, koja u njemu 
struji i kuca, obuzme sve oko njega i prenosi se na druge« 
(Trilling). Osjetio je to u svoje vrijeme student medicine kad 
je mimo njega prošao njemu nepoznati biskup Lang i — kako 
se sam izrazio — prouzročio u njemu strujanje poput »fluida«. 
I bez tih izvanrednih osjećaja može biti velik upliv svega Bož- 
jega u nama na sve oko nas. 

Noviji egzegete ističu kako je od riječi koje je izgovorio 
Isus do napisanog Evanđelja prošlo barem par decenija. Tako 
se uz tolike druge nastali i r. 34-35. kojima su prvi kršćani 
tumačili i njema čudnu pojavu da izabrani narod, u svojoj 
većini, nije prihvatio Isusovu nauku i od njega ustanovljenu 
Crkvu. »U tim tumačenjima usporedbi općenito imamo komad 
prekršćanske teologije kojom je tadanja Crkva nastojala razja- 
sniti otvrdnulost Izraela. Pun smisao i pravo shvaćanje nje- 
govih usporedbi Bog daje samo onima kojima su srce i duh 
bili za to otvoreni. Tako je bilo u Izraelu, tako je i u Crkvi«. 

UTORAK 


God. I 


1. č. Izl 33, 7-11; 34, 5b-9. 28: Gospodin je razgovarao s Moj- 
sijem licem u lice. (str. 70-2) 


P. p. 102, 6-7. 8-9. 10-11. 12-13 (str. 548) 
P. Milosrdan i milostiv je Gospodin. 


Sve ono što su kasnija izraelska pokoljenja držala o sve- 
tosti njihova vjerskoga šatora i hrama te o veličini njihova 
vođe Mojsija pred Bogom ima svoj izvor i ujedno odraz u 
ovom odlomku. Narod je klanjanjem zlatnom teletu bio otpao 
od svoga Boga i Mojsije je sveti šator, u kojemu se sastajao s 
Bogom, razapeo daleko izvan tabora unutar kojega je prebivao 
narod. Na taj se način i vidljivo pokazao razdor između Jahve 
i Izraelaca. Narod je pomalo dolazio k sebi i uviđao kako je 
pogriješio i tako bio sve više spreman da primi Božje oprošte- 
nje. Posebno je na narod uplivalo kad je vidio kako samo 
Mojsije smije stupiti u šator sastanka s Bogom, jer bi se stup 
oblaka, u kojemu je bio oličen Bog, spuštao k Mojsiju i ujedno 
ostajao na ulazu u šator, valjda zato da mu se nitko drugi ne 
usudi približiti. To je narod sililo na sve veće poštovanje pre- 
ma stupu oblaka i prema Mojsiju, što je pokazivao dižući se 
kad bi Mojsije prolazio i smjerno se klanjujući prema Božjem 
oblaku. R. 11. spominje i naslov ističe da se Bog iz stupa obla- 
ka razgovarao s Mojsijem licem u lice, kao što čovjek govori 
s prijateljem. Božji odabranik i onako požrtvovni vođa svoga 
naroda to je i zavrijedio. 

Odlomak nam dalje donosi i sadržaj razgovora između 
Boga i Mojsija. Bog očituje svoje milosrđe i pravednost, a Moj- 
sije moli za narod da mu Gospodin oprosti grijehe i da ga 
naprijed vodi kao prije. Malo je mjesta u SZ-a gdje se tako 
snažno kao tu očituje Božja dobrota i snaga posredničke molit- 
ve. Ona je uspješna, jer je »Bog milosrdan i milostiv, spor na 
srdžbu, bogat ljubavlju i vjernošću, iskazuje milost tisućama, 
podnosi opačinu, grijeh i prijestup«. Sve isto da li to Bog sam 
o sebi izjavljuje, ili je to zaključak stoljetnog iskustva izabra- 
nog naroda. Tako može ponavljati svaki narod i svaki pojedi- 
nac koji zna kako je s Bogom lako srediti račune i postići opro- 
štenje grijeh4. Za svoj je narod Mojsije uspio da se obnovi 
savez s Bogom, a njemu je bilo dano da bude ponovno na 
Sinaju siedinjen s Jahvom kroz četrdeset dana i noći. Taj je 
zanos bio tako velik da Mojsije nije osjetio potrebu jela i pića. 
Plod svega bio je taj da je na temelju obnovljenog saveza na 
novim pločama ispisao deset Božjih zapovijedi. Tako je po Bož- 

joj dobroti i ljudskom odazivu sve opet počelo ispočetka. Slič- 
no se događa, ili bi se barem moralo dogoditi, s nama poslije 
svake ispovijedi. U tu nam svrhu može pomoći krasan ps 102. 
od kojega danas opet ponavljamo nekoliko redaka kao odgo- 
vor na ovo čitanje o Božjem milosrđu. 


God. II 


1. č. Jr 14, 17-22: Spomeni se, Gospodine, i nemoj razvrći 
saveza svoga s nama! (str. 776) 


P. p. 78, 8. 9. 11 i 13 (str. 531) 
P. Oslobodi nas, Gospodine, zbog imena svoga! 


Jeremija je prorok jakih čuvstava koja je znao izraziti 
vrlo ganutljivim riječima. Stoga mu je židovska i kršćanska 
predaja pripisivala poznate »Tužaljke«. Današnji je odlomak 
takva osjećajna elegija koja nas se jako doima iako iz nje nije 
jasno nad čim zapravo tuguje. U zadnjem se retku govori o 
kiši, što bi moglo biti u vezi s velikom sušom, kakva je u Pale- 
stini znala biti česta, i koju opisuje prvi dio ovoga poglavlja. 
Svi drugi retci osvrću se na neku još težu nesreću, a spominju 
se i mačem pobijeni (r. 18), pa mnogi misle na haranje babi- 
lonske vojske u Jeruzalemu i okolini. Glavno je da prorok ta 
zla smatra kao Božju kaznu za nevjernost naroda, što nju u 
ime naroda priznaje i moli Boga za oproštenje i pomirenje. 
Stoga prorokove od Boga riječi nadahnute mogu svakome po- 
služiti da njima izrazi svoju molitvu za sebe i za svoj narod, 
osobito u prigodi nekih većih katastrofa i javnih nesreća. 

Prorok sam sebe poziva da ne prestane plakati nad teškom 
suxbinom koja je zadesila njegov dragi narod u gradu i izvan 
njega. Nevolja nije poštedjela Božje odabranike, proroke i sve- 
ćenike. Ostali su na životu, ali lutaju po zemlji izbezumljeni od 
boli. Kome da se prorok obrati ako ne Bogu? U svojoj ga se 
užasnoj žalosti usuđuje pitati da li je posve odbacio svoj iza- 
brani narod. Udarci, koje narod prima, tako su teški da im više 
nema lijeka. Prorok ipak ne očajava, jer zna da je uzrok ne- 
sreće grješnost naroda; ako se ona ukloni, narod neće posve 
propasti. Jeremija se s pouzdanjem obraća Bogu za smilovanje. 
Kod toga se poziva na tri najveće svetinje izabranog naroda: 
na Božje ime, na prijestolje njegove slave i na savez sklopljen 
Ss Bogom. Ti mu zazivi nadahnjuju srdačne vapaje: Ne odbaci 
nas, ne sramoti svoje prijestolje među nama i nemoj razvrći 
saveza svoga s nama! Koliko su više te Božje svetinje prisutne 
među kršćanima i koliko više možemo na njih računati i na 
njih se pozivati! 


17. utorak — 25 


Pripj. psalam nastavlja prorokovu tužaljku, samo su mu 
izrazi nekako mirniji i puniji pouzdanja u Božje milosrđe. R. 
8-9. ponavljali su se u starom Misalu često preko korizme, a 
uvijek iznova možemo moliti za sebe i za druge da nas pretek- 
ne Božje milosrđe. Samo tako se možemo nadati da nas neće 
stići kazne koje smo zaslužili svojim grijesima. Nikada nećemo 
biti dovoljno svjesni svoje grješnosti i tako nam je neprestano 
potrebno obraćenje. Psalam završava uvjerenjem da smo mi 
Božje ovce koje žele njemu pripadati i njega uvijek slaviti. 


Ev. Mt 13, 36-43: Kao što se ljulj skuplja i baca u oganj, tako 
će i na svršetku svijeta. (str. 12) 


Mnogi, i katolički, biblicisti drže da je tumačenje uspored- 
be o ljulju, kakvo ima današnji odlomak, nastao u prvoj Crkvi. 
U svakom je slučaju sigurno da se prva kršćanska zajednica 
našla u sličnom položaju kao i Isus s družbom apostola. Mnoge 
je prve kršćane moralo smetati što među njima ima braće koja 
ispoljavaju razne nesavršenosti. Neizmjerno više je to osjećao 
Gospodin u drugovanju s apostolima i u njihovu odgajanju. 
»Između dvanaestorice je bilo zavisti, težnje za prvim mjesti- 
ma i duševne sporosti u shvaćanju. Juda uzima novac iz zajed- 
ničke kese i na kraju će Učitelja izdati; Petar će ga unatoč 
svojoj nagloj ljubavi izdati; ostali će ga učenici napustiti u 
času pogibelji. A ipak je Isus sve priveo kraju, sam nije išču- 
pao nijednu biljčicu iz grupe. No zlu se nije predao, nego je 
nastavio boriti se protiv zla koje je bilo u skupini. Svakoga 
je od dvanaestorice poticao da se ispravnim vladanjem uključi 
u život zajednice« (Zarri). Taj je svoj postupak Isus pred svo- 
jima i pred vanjskim razjasnio i opravdao usporedbom o ljulju 
koji raste na njivi zajedno s pšenicom do žetve. Od njega je to 
isto trebao naučiti prvi kršćanski naraštaj, a i svi naraštaji 
do svršetka svijeta. 

U Crkvi je uvijek bilo i bit će revnih čistunaca koji bi 
htjeli provesti svoj sud prije Božjega suda. Zaboravljaju da je 
Crkva uklopljena u općinstvo svetih, ali da ona na zemlji nije 
zajednica svetaca, nego da se svi njezini članovi kao grješnici 
moraju neprestano čistiti (II vat. sabor, C 8, M 3 i 7). Isus je 
više puta a posve jasno i u ovoj usporedbi naveo dva razloga 
zašto mi ljudi ne smijemo suditi druge. Prvi je u jednostavnoj 
činjenici da je Bog sebi pridržao da odredi kad će se konačno 
odijeliti ljulj od pšenice, kad će biti izrečena konačna presuda. 
Drugi je razlog u ljudskoj ograničenosti koja bi i uz najbolju 
volju pogriješila i napravila mnogo štete čupajući s ljuljem i 
pšenicu. Bilo bi lijepo i ugodno živjeti s ljudima koji paze 

samo na iskrenost, uslužnost i ljubav, ali takve zajednice na 
zemlji nema i uz našu narav ne može je biti. Ne smijemo od 
drugih tražiti više nego od sebe; tko želi popravljati zajednicu 
u kojoj živi, neka naprije počne od samoga sebe. 
Gornje misli ni na kakav način ne žele pogodovati laksiz- 
mu ni mirenju sa zlom u sebi i oko sebe. Isusova usporedba o 
ljulju 'i još više njegovo tumačenje te usporedbe ističe ono što 
će biti na svršetku. Sve je usmjereno prema tome. Konačna će 
Božja presuda biti sudbonosna: snopove ljulja čeka ognjena 
peć, a pšenicu žitnica Božjega kraljevstva. Nije Isus čekao da 
tek na svršetku svojeg života govori o tome kako će se vratiti 
kao Sudac. Bilo bi vrlo korisno jedanput pročitati Evanđelje 
“pod ovim vidom: isti je Sin čovječji koji je sijao i neprestano 
sije dobro sjeme i koji će doći suditi. Kako će presuditi, ne 
ovisi o njemu nego o nama. 


SRIJEDA 


God. I 


1. č. Izl 34, 29-35: Kad su vidjeli Mojsijevo lice, ne usudiše se 
k njemu pristupiti. (str. 72) 


P. p. 98, 5. 6. 7. 9 (str. 545-6) 
P. Svet si, Gospodine Bože naš! 


Bog je u svoja stvorenja izlio svoja savršenstva prema 
svojoj volji i njihovoj sposobnosti. Neusporedivo više nego na 
materijalne stvari on ih je izlio na duh čovjeka za kojega je 
zbog toga rečeno da ga je stvorio na svoju sliku (Post 1, 26). 
Ljudski je dakle duh sposoban da opći s Bogom onoliko koliko 
mu se Bog otkriva i koliko se za to trudi sam čovjek. Općenjem 
s Bogom čovjek može postati dionikom božanskih svojstava, pai 
svetosti koja Boga najviše označuje. Biblija Božju svetost (RBT) 
predočuje kao nepristupačnu svjetlost, što je došlo do izražaja i 
u rasvijetljenom Mojsijevu licu, kako nam opisuje današnji od- 
lomak. On je s Bogom razgovarao licem u lice, a nije moguće 


susresti se s Bogom i ostati isti. Toliko se to opažalo na Mojsi- - 


jevu licu da ga Izraelci nisu mogli ni gledati. Redovito se Moj- 
sije i slika sa zrakama koje mu izbijaju iz čela, ili kao nekakvi 
rogovi. (Povod je za to dala Vulgata koja je doslovno prevela 
židovsku riječ »qeren = rog« mjesto »qaran = svijetliti«). 
Vođa je naroda i tu pokazao svoje razumijevanje za druge, 
pa bi uvijek prekrio svoje lice kad je govorio s ljudima. Poz- 
nato je da Pavao (2 Kor 3, 7-4, 6) upotrebljava tu činjenicu da 

opiše razliku između S i NZ-a. Ne samo da je Božja svjetlost 
stupila među nas u osobi Boga-čovjeka, nego je ta svjetlost 
zasvijetlila i u našim srcima toliko da i mi odrazujemo Gos- 
podnju slavu kao ogledalo. Dakako, ne svi jednako, jer upravo 
apostolova usporedba s ogledalom (3, 18) kaže da je to ovisno 
io nama, o sposobnosti i čistoći našeg ogledala. Uz to nas Moj- 
sijev slučaj uči da svi mi, sami po sebi, nemamo jednak pristup 
k Bogu. Ima njih kojima je dano da s njim poput Mojsija 
govore kao s prijateljem, a onda ih Bog šalje da saopće braći 
što im po njima poručuje i pruža. To je sakramentalna uloga 
svećenika, sudionika na svećeništvu našega jedinoga Svećenika 
Krista, ali i isto tako važna i karizmatična uloga svetih duša 
koje za to ne trebaju biti ređene. U jednom će i drugom slučaju 
svatko onoliko uplivati na braću koliko sam prije bude općio 
s Bogom. 

Iz 98. psalma danas, uz pripjev kojim slavimo Božju sve- 
tost, spominjemo starozavjetne Božje odabranike Mojsija, Aro- 
na i Samuela. Oni su Boga posebno zazivali, s njim razgovarali, 
pa bi Bog uslišio njihove molbe za povjereni im narod. Ako je 
ispušteni r. 8. ne odnosi općenito na sav narod nego posebno 


na te njegove vođe, onda je jasno da i posrednici između Boga 


i ljudi griješe i da Bog te njihove grijehe kažnjava, a ipak oni 
ne prestaju biti ono za što ih je Bog odredio. 


God. II 


1. č. Jr 15, 16. 16-21: Zašto je bol moja bez prebola? — Ako se 
vratiš pustit ću te da mi opet služiš. (str. 777) 


P. p. 58. 2-3. 4-5a. 10-11. 17. 18 (str. 513) 
P. Bože, sklonište u dan nevolje moje! 


Opet jedna silna Jeremijina tužaljka, ovog puta posve 
osobna! Prorok je za obraćenje naroda revnovao svim svojim 
silama i sam je nastojao provoditi čestit život, ali sve bez uspje- 
ha. Ne samo da se osjeća samotnim i beskorisnim, nego mu i 
vrebaju na život, a i sam Bog kao da ga je napustio. Nakon 
što je narodu, kao neizbježnu Božju kaznu, navijestio strašne 
ratne nevolje on jadikuje što se uopće rodio. Kasnije (20, 14) taj 
dan i proklinje, kao i Job (3, 3) čija je knjiga, prema mišljenju 
mnogih, nastala poslije Jereminije i od nje štošta uzela. Svi 
proroka gledaju poprijeko kao da je on kome što posudio ili 
u nekoga uzajmio, jer ljudi oduvijek ne vole ni vjerovnika ni 
dužnika. U ispuštenim se retcima tuži kako je kod Boga nastu- 
pao za svoj narod, a sada mora požuriti Božju kaznu na svoje 


28 — 17. srijeda 


progonitelje. Snažnim riječima iznosi težinu Božje ruke koja 
ga je pritisla i dolazi do krajnje optužbe da Boga smatra poto- 
kom koji nema uvijek vode pa ne može na nj računati. »Peri- 
kopa je jedna od najveličajnijih svjedočanstava proživljene 
vjere. Jeremija izlijeva svoje srce i skoro blasfemnim odbija- 
njem proročke službe dostiže najnižu točku svoga jada... Lako 
je uvidjeti kako je otačka tipološka egzegeza tu našla vrlo 
bogato polje za uspoređivanje mučeništva proroka iz Anatota 
s mukama Isusa Krista« (Penna). 

»Zanimljivo je kako Jahve odgovara na tu ljudski tako 
shvatljivu tužbu. On nesretnika ne tješi! Ne, on ga samo tvrdo 
upućuje u granice njegovih dužnosti! Ni jednom se riječju ne 
osvrće na potrebe svojega proroka. Od njega traži samo jedno: 
povratak, obraćenje (r. 19). I onaj koji u Božje ime traži obra- 
ćenje od drugih treba da se sam obrati svojemu Bogu da bi 
mogao biti prikladno oruđe u njegovoj ruci... Ta je oštra Božja 
riječ upravo ono što je prorok trebao u svojemu jadu. To je 
pravi odgovor pomoću kojega prorok opet može naći sebe, neka 
vrst novoga poziva koja mu daje naslutiti kolika je milost 
njegova služba. U očitoj vezi s viđenjem prvoga poziva Bog 
mu ovdje ne obećaje lakši život nego dotada. Bit će to borba 
kao i dosada, ali iz toga dijaloga s Bogom prorok izlazi kao 
iznova pomilovan odabranik, ojačan i očeličen za svoj požr- 
tvovni život, pun odricanja (20-21; usp. 1, 8-10). Tako shvaćen, 
razgovor proroka sa svojim Bogom nije bio uzaludan, nego mu 
je on snažan izvor snage. Ponovno uviđa da Bog stoji iza svojih 
obećanja i da je on s njime, pa i kad nije uvijek toga svjestan. 
Ne događa li se i nama nešto slično u molitvi?« (Krinetzki). 

Podsjetimo se još barem na r. 16. koji svjedoči da prorok 
nije doživljavao samo teške jade nego i velike radosti kad je 
»gutao« Božje riječi. Prihvaćanje i proživljavanje Božje riječi 
uporedo s pouzdanom molitvom, kakvu imamo u današnjem 
pripj. psalmu, rješava sve, pa i najteže probleme i krize sva- 
koga zvanja. 


Ev. Mt 13, 44-46: Proda sve što ima i kupi ono polje. (str. 12) 


Dvije kratke Isusove usporedbe o nađenom blagu i o sku- 
pocjenom biseru hoće da predoče njegov, toliko puta pono- 
vljeni, zahtjev da onaj koji njega slijedi treba sve ostaviti. 
»Takvo je nebesko kraljevstvo: vrijedi više nego išta drugo. 
Mi zapravo ni ne možemo procijeniti njegovu vrijednost pa 
moramo dati sve da ga dobijemo. Da pripadamo Gospodinu 
i da posjedujemo Gospodina, treba biti spreman napustiti svoje 
predrasude, svoja nutarnja i vanjska dobra, a do potrebe i 
vlastiti život. U tome se sastoji poziv za usavršavanje nadna- 


ravnog života« (Delatte). Ono što čini svaki kopač s nađenim 
blagom i svaki trgovac s dragocjenim biserom, na duhovnom 
polju čini svaki onaj koji zaista teži za nebeskim kraljevstvom. 
Nije važno što o tom našem postupku misle drugi oko nas. Da 
oni znaju našu tajnu, da su oni primili sličan poziv i poticaj, 
reagirali bi kao i mi, možda još spremnije od nas. I tu vrijedi 
poslovica: Pravo se smije tko se smije zadnji. Na svršetku će 
mnogi posramljeni govoriti: »To je onaj komu smo se mi nekoć 
podsmijevali, i koji nam je bio za porugu. Mi, budale, smatra- 
smo njegov život ludošću, i svršetak njegov nečasnim. Kako 
li se ubrojio među sinove Božje i dobio udio svoj među sve- 
cima?« (Mudr 5, 4-5). Dakle pravo ima Spasitelj kad računa 
da će njegovi vjerni sljedbenici zbog njega sve ostaviti, i to 
radosno. 

Tumači ovih dviju usporedbi vide u njima razliku: netko 
je blago sakriveno u polju našao slučajno, a trgovac se bavio 
dragocjenim biserjem i neprestano ga tražio. Samarijanka je 
na Jakovljevu zdencu našla onoga na koga nije ni najmanje 
mislila, Spasitelja (Iv 4). Njega je Savao upoznao kad ga je 
čak progonio u njegovim sljedbenicima (Dj 9). No Gospodin 
redovito hoće da ga tražimo; hoće da nebesko kraljevstvo dobi- 
jemo i kao nagradu za uloženi trud. Dakako, mi Boga i njegove 
darove ne možemo ni tražiti bez prethodne njegove milosti 
koju on pruža svakome. Božju mudrost »lako vide koji je ljube 
i nalaze je oni koji je traže. Ona pretječe sve koji je žude, 
i prva im je pokazuje« (Mudr 6, 12-13). U tom traženju bisera 
nebeskog kraljevstva treba imati dobro oko i mnogo iskustva. 
Tko ima manje vlastitog iskustva učinit će pametno da se 
osloni o tuđe, da pita za savjet i uvaži ga. Na svijetu je mnogo 
lažnih i krivotvorenih dragulja. Koliki su nalik na Indijance 
koji su Evropljanima, kad je otkrivena Amerika, za ogledalce 
davali komade zlata! Nije samo Ezav prodao pravo prvoro- 
đenca na Božje blagoslove za zdjelu leće (Post 25, 32). Njega je 
na to naveo nagon za hranom, a druge navedu druge strasti. 
Koja kod mene najčešće i najviše traži? »Samo je jedno po- 
trebno« (Lk 10, 42). 


30 — 17. četvrtak 


ČETVRTAK 


God. I 


1. č. Izl 40, 16-21. 34-38: Oblak prekri šator sastanka i slava 
ga Gospodnja ispuni. (str. 77-78) 


P. p. 83, 3. 4. 5-6a i 8a. 11 (str. 534-5) 
P. Kako su mili stanovi tvoji, Gospodine nad vojskama! 


»Čovjek je kuća Božja. No čovjek, upravo jer je čovjek, 
često treba i kamenu kuću Božju s vidljivim znakovima« (Zar- 
ri). U tom pogledu stari Židovi nakon izlaska iz Egipta 
sliče drugim nomadskim narodima koji su uz svoje družinske 
šatore sa sobom uvijek vukli i zajednički šator s kipićima svo- 
jih idola i drugim svojim svetinjama. Bog se i u tome prila- 
godio izabranom narodu davši svetom šatoru, posuđu i posve- 
ćenim službenicima smisao koji ni izdaleka nisu imali ni u 
jednom drugom narodu. I kasnije kad su Gospodinu sagradili 
hram u Jeruzalemu, rado su zamišljali da je i sveti šator u 
pustinji imao njegove, dakako mnogo manje razmjere i nje- 
govo ustrojstvo. Tako svršetak knjige Izlaska govori o posta- 
vljanju svetog šatora i zavjetnog kovčega u njemu, a Crkva to 
i nama čita, jer nam ponašanje starozavjetnih vjernika prema 
Božjim svetinjama može služiti za primjer. 

Još je važniji drugi dio odlomka koji govori o Božjem 
veličanstvu koje se uselilo u pripravljeno svetište. Slava (RBT) 
se Gospodnja spustila u liku oblaka (RBT), što ima u prvom 
redu znakovnu vrijednost. Sve stvari mogu samo Boga više ili 
manje naznačavati i govoriti o njemu, a to čine najviše one 
stvari koje Biblija navodi kao takove. Uz druga svojstva oblaka 
on je svojim opsegom tako ispunjao sveti šator da ni Mojsije 
nije mogao u nj ući. Na taj se način teofanija, Božje obja- 
vljenje, Izraelcima očitovalo još bliže i jače nego na Sinaju 
i tražilo je dužno poštovanje. Osim svoje statične vrijednosti 
oblak je Božje slave imao i dinamični značaj, jer je po njemu 
Bog ne samo pratio nego i vodio svoj narod kroz pustinju. Bog 
se pokazao pravim i brižnim vođom svojega naroda. A i narod 
je slijedio svaki mig svojega Boga; ne bi polazili na put dok 
se ne bi digao oblak. Kad bismo i mi tako gledali i slijedili 
Boga koji prebiva među nama! 

»Njegovu prisutnost nama pokazuje mirno maleno svjetlo 
i nikakav oblak ne priječi mnoštvu da mu pristupi. Bog se tu 
ne pokazuje u ognju niti na kakav drugi zastrašujući način, 
dapače se ni ne primjećuje. Neistraživ je kao vječna šutnja, 
taman kao vjera koju pruža objava, tih kao pšenični klas koji 
sazrijeva na suncu. Tu se na oltarima više ne gomila mrtvo 


17. čeivriak — 31 


meso, nego samo komadić kruha i malo vina kao prisan znak 
nečega velikog. Tu su i ljudski čini duhovniji. čišći, nježniji 
i uglađeniji. Tu se zbiva čudo nad čudesima: Bog i čovjek 
potpuno se sjedinjuju, plod se zemlje pretvara u živi kruh koji 
je sišao s neba« (Lippert). Smije li onda tko u NZ-u šatore 
grješnika pretpostaviti domu Boga svoga? Nastojmo u svoju 
crkvu uvijek ući oduševljenjem psalma 83! 


God. II 


1. č. Jr 18, 1-6: Kao ilovača u ruci lončarevoj, i vi ste u mojoj 
ruci. (str. 779) 


P. p. 145, 2sbe. 2d-4. 5-6 (str. 583-4) 
P. Blago onom kome je pomoćnik Bog Jakovljev! 


“Štošta nas u prirođi i u ljudskom djelovanju može pod- 
sjetiti na Boga i na njegove postupke. Tako Biblija na više 
mjesta u lončarevoj djelatnosti gleda Boga koji oblikuje svijet 
i'sve u njemu po svojoj volji. Već knjiga Postanka (2, 7-8) 
govori kako je Bog napravio čovjeka od zemaljskog praha i kod 
toga hebrejski ima isti glagol (jacar) od kojega je i imenica 
lončara (jocer). Uz Izaijine tekstove (29, 16; 45, 9; 64, 7) zna- 
čajno je da i Pavao (Rim 9, 20-23) prihvaća i razvija tu uspo- 
redbu Boga s lončarom. Jeremija kaže da ga je sam Gospodin 
naputio u lončarevu radionicu i uzeo lončarev postupak kao 
sliku svoga slobodnog djelovanja. Još se i antropomortfistički 
on jednako izražava o svojoj i o lončarevoj ruci. Glavni je 
smisao odlomka: kao što lončar praveći posudu uništi onu 
neuspjelu i beskorisnu da od nje napravi bolju i uporabivu 
tako i Bog dopušta fizičko zlo (uništenje) da postigne moralno 
dobro (obraćenje). Razrušena posuda, i kad bi bila svjesna 
svog uništenja, ne bi smjela prigovarati lončaru, jer je on mje- 
sto nje napravio bolju od nje. Tako isto Bog očekuje da se 
narod, a ni pojedinac, ne tuži na zaslužene kazne koje imaju 
ljekovito značenje i donose mnogo dobra. A ipak koliko se 
čuje prigovora i mrmljanja na Boga ne samo iz ustiju članova 
starozavjetnoga izabranog naroda! 

Tu usporedbu, dakako, ne možemo posve primijeniti u 
svim pojedinostima već zato jer je lončareva glina neživa stvar, 
a mi smo razumna bića sa slobodnom voljom. Stoga Biblija 
na bezbroj mjesta ističe da je čovjek kao svjesno i slobodno 
biće odgovorno za svoje čine. Bog njim upravlja, ali i čovjek 
odlučuje o sebi i o svojoj sudbini. Od proroka ne možemo na 
tom stupnju objave očekivati da kaže nešto više o odnosu 
između Božje i ljudske slobodne volje. Kad o tome raspravljaju 

biblijski teolozi, ovaj im Jeremijin tekst pruža premalo. U 
svakom je slučaju ovdje na mjestu Jeronimova napomena: 
»Treba naglašavati ulogu čovjekove slobodne volje, ali na način 
da je uvijek nad njom Božja milost«. Budući da je sve milost, 
nezasluženi Božji dar, jasno je da čovjek nužno mora Boga za 
sve moliti. Time se ujedno najljepše, uvijek iznova, raspolo- 
žimo na to da svoju volju uskladimo s Božjom voljom. A to 
upravo tvori našu svetost, dakle najveću sličnost i najuže sje- 
dinjenje s našim Bogom. »Tko se čisti, bit će posuda za pleme- 
nitu upotrebu, posvećena, korisna domaćinu i prikladna za 
svako dobro djelo« (2 Tim 2, 21). 

Kad je Bog tako dobar prema svakoj duši, posve je na 
mjestu da ga u odgovoru hvali moja i svaka duša. Uz to nas 
pripj. psalam poziva da se ne uzdamo u čovjeka, jer je svatko 
potreban spasenja pa ne može drugome pružiti ono što sam 
nema. Jedini je pomoćnik u pravom smislu Bog i stoga je sve 
naše ufanje u onoga koji je sve stvorio i koji nikada ne napušta 
svojih stvorova. 


Ev. Mt 13, 47-53: Pokupe dobre ribe u posuđe, a rđave izbace. 
(str. 12-3) 


Sastavljači su novog Lekcionara kod konačnog raspore- 
đivanja odlomaka valjda namjerice stavili zajedno gornje 
čitanje o raznim lončarevim posudama i Isusovu usporedbu o 
dobrim ribama koje se stavljaju u posude da se korisno upo- 
trijebe. Inače i ova usporedba kani izraziti ono što su značile 
neke pređašnje: u Božjem su kraljevstvu na zemlji izmiješani 
dobri i zli, isto kao što mreža sadrži jestive ribe i druge besko- 
risne. Ta je pouka tako važna i svima tako potrebna da je 
Gospodin toliko puta ponavlja. Tko ne računa s neizbježivim 
zlom u sebi i oko sebe, može biti sanjar ali ne pravi kršćanin. 
To nikako ne znači da se smijemo i za čas pomiriti sa svojim 
nesavršenostima, jer ista usporedba traži da se neprestano pri- 
pravljamo na sudbonosni trenutak konačne ocjene našega 
života. »Kad i onaj zadnji od Božjih odabranika završi rad na 
svojem posvećenju i kad se ispuni broj predodređenih, tada će 
se mreža potegnuti iz voda vremena i na obali će se vječnosti 
obaviti dioba onoga što je dobro a što nije. Anđeli će doći 
razdijeliti dobre od zlih koji će biti bačeni u ognjenu peć, gdje 
će biti plač i škrgut zub&: plač jer su izgubili Boga, škrgut 
zuba zbog neizrecivih muka« (Delatte). Poslije općeg suda za 
sve ljude, a poslije smrti za svakoga napose vrijeme se pretvara 
u vječnost koja, s obzirom na sudbinu ljudi, neće biti drugo 
nego unedogled produženo vrijeme koje je svatko imao na 
raspolaganju da sebi pripravi vječnost kakvu sam hoće. 

. Matej je sedmom i zadnjom usporedbom obuhvatio i za- 
ključio svu Isusovu zornu pouku o Božjem kraljevstvu i o 
našoj ulozi u njemu. To je kraljevstvo zaista Božje i u njemu 
je, na temelju svih usporedbi, Bog prvi i glavni, ali isto tako 
one ukazuju da je u njemu svaki od nas važan činilac. »Otkrio 
si dakle stvarnost kraljevstva. Sada znaš da ono raste vlasti- 
tom snagom, a ipak da mu ti možeš zapriječiti rast (usporedba 
o sijaču); znaš da će ovdje na zemlji do svršetka povijesti na 
njivi biti zajedno pšenica i ljulj; znaš da ta izvanredna stvar- 
nost traži, ako je doista hoćeš proživljavati, da se zalažeš svim 
svojim snagama (usporedbe o blagu i biseru). Danas ti je na 
kraju rečeno: založi se dakle svom svojom dušom i ne dopusti 
da te spletu zamke nekog iluzornog savršenstva; uzmi sama 
sebe kakav si, pšenica i ljulj, te iskreno nastoj oživljavati pše- 
nicu koja je u tebi i na polju; pusti da te sudioništvo u kraljev- 
stvu Božjem preoblikuje, da ti svakog dana otkriva novo, 
pomiješano sa starim koje si već poznavao« (Zarri). Treba 
uvijek iznova moliti sa švicarskim narodnim svecem Nikolom 
de Flue: »Bože, uzmi me kakav sam i učini me onakvim kakva 
me hoćeš!« 


PETAK 


God. I 


1. č. Lev 23, 1. 4-11. 15-16. 27. 34b-37: Blagdani Gospodnji 
koje imate sazivati jesu sveti zborovi, (str. 99-100) 


P. p. 80, 3-4. 5-6ab. 10-11ab (str. 532-3) 
P. Kličite Bogu, našoj jakosti! 


»Blagdan je u svim religijama bitan elemenat bogoštovlja: 
određenim obredima što su dodijeljeni određenim vremenima, 
skup iskazuje, obično u radosti, počast ovoj ili onoj strani 
ljudskog života: on zahvaljuje ili zaziva milost božanstva. Za 
blagdan je u Bibliji karakteristična njegova veza sa svetom 
poviješću: on uspostavlja dodir s Bogom koji neprestano dje- 
luje za svoje izabranike... Isus je, nesumnjivo, svetkovao 
židovske blagdane svoga vremena, ali je već pokazivao da 
samo njegova osoba i njegovo djelo daju tim blagdanima pun 
smisao... Crkva... se ne mora plašiti mnogostrukosti blag- 
dana. Ona svoje svetkovanje usredotočuje u prvom redu na 
vazmeni misterij, kojega se spomen slavi u euharistiji što oku- 
plja zajednicu nedjeljom, na dan uskrsnuća Gospodinova. Ne- 
djelja je polazište tjedna, kojemu je subota bila kraj; ona 


34 — 17. petak 


ističe korjenitu novinu kršćanskog blagdana, jedinog blagdana 
kojega zračenje obasjava čitavu godinu i kojega se bogatstvo 
širi u blagdanskom krugu sa središtem u Pashi« (RBT 49-53). 
Ovaj trostruki pogled opravdava zašto nije mimoiđen odlomak 
o starozavjetnom slavljenju blagdana s kojima su, uostalom, 
naši najveći blagdani, Uskrs i Duhovi, usko povezani. | 
Iz napreskok navedenih biblijskih odredaba vrijedi redo- 
vito i za nas trostruki način slavljenja naših blagdana: počinak, 
sveto zborovanje i žrtvovanje. Sve to dakako ima u Crkvi 
neprispodobivo dublji i bogatiji smisao, ali se ne da zanijekati 
da mu je podloga u SZ-u. O počinku, u vrijeme kad se radni 
tjedan svima sve više skraćuje, treba samo nastojati da se on 
pravilno iskoristi, a ne da se većinom provodi u igri i zabavi. 
Upravo je zbog toga važno da se mi vjernici okupljamo na 
liturgijska zborovanja koja je toliko preporučio II vat. sabor 
.i pobrinuo se za njihovo oživljavanje (čitava Uredba o bogo- 
služju, a naročito 26-31). Ne radi se o bilo kakvom okupljanju. 
»Da izvrši tako veliko djelo (otkupljenja), Krist je u svojoj 
Crkvi uvijek prisutan, a osobito u liturgijskim činima sad Stoga 
je svako liturgijsko slavlje — budući da je ono djelo Krista 
Svećenika i njegova tijela, koje je Crkva — u najpotpunijem 
smislu sveto djelo, i s njim se po djelotvornosti ne može, istim 
pravom i istom mjerom, izjednačiti ni jedan drugi čin Crkve« 
(B 7). Da se sve više ostvaruje naše sjedinjenje s Kristom i S 
braćom, Gospodin nam je ostavio presvetu euharistiju, žrtvu 
i hranu, u kojoj on sam za svakoga pojedinca i za čitavu zajed- 
nicu obnavlja djelo svojeg otkupljenja i na nas primjenjuje 
njegove učinke. Bez pravog svetkovanja euharistije nema 
obnove pojedinca ni Crkve. 


God. II 


1. č. Jr 26, 1-9: Sav se narod skupi kod Gospodina. (str. 787) 
P. p. 68, 5. 8-10. 14 (str. 520) 
Pi 


Po velikoj dobroti svojoj usliši me, Gospodine! 


Nema sumnje da je ovaj odlomak u vezi s početkom gl. 7. 
koji smo čitali prošle subote. No dok je ondje iznesen sadržaj 
Jeremijina govora u hramskom predvorju, kojim se on u Božje 
ime prijetio narodu ako se ne obrati, ovdje Jeremijin pomoćnik 
i tajnik Baruh opisuje učinak toga govora. U ovom je dubletu 
još više naglašeno da prorok nastupa u ime Boga koji mu nare- 
čuje da ne ispusti ni jedne jedine riječi koju on poručuje izo- 
pačenom narodu. Bog najprije pripušta mogućnost, a time 
izražava i želju, da će narod poslušati i obratiti se. U tom će 

slučaju Bog promijeniti svoju odluku i neće ih kazniti zbog 
njihovih zlodjela. Prorok govori narodu sasvim na ljudski 
način kao da će se Bog pokajati, što znači da će postupati 
onako kao što čini čovjek kad postane svjestan svoga zla, za 
nj se pokaje i kloni ga se. U protivnom slučaju, ako se narod 
ne obrati, stići će ga Božja kazna i ništa mu neće pomoći sveti 
grad ni hram u njemu, kao što ni Šilu nije pomogao kovčeg 
zavjetni kad se nalazio u njemu (usp. ps 77, 60). Uz to Bog 
spominje kako je iz ljubavi prema svome narodu neumorno 
slao svoje proroke da ga potiču na obraćenje. Takva će se 
posebna Božja ljubav, ako je narod ne shvati i na nju ne 
odgovori, okrenuti te će Jeruzalem postati prokletstvom za 
sve narode na zemlji. Tako ozbiljno shvaća Bog svoje darove. 
A mi ljudi? 

Prvi je učinak Jeremijina govora za njega samoga bio 
porazan. Svećenici, krivi. proroci i sav narod osudiše ga na 
smrt. Optužba i presuda tendenciozno ispušta moralni dio pro- 
rokova govora, kojim je on nastojao odvratiti narod od opačina 
i tako ga osloboditi kazne za njih. Mjesto obraćenja lakše im 
je bilo isticati svetost hrama i nepobjedivost Jeruzalema i na 
temelju svojih predrasuda osuditi pravednoga proroka. Tu je 
Jeremija na poseban način pralik Spasitelja kojega su također 
tužili i osudili na smrt, jer je tobože bio protiv hrama (Mt 26, 
61). Mržnja je iz zaslijepljenosti posebno strašna, ali najstra- 
šnija je kad se pokriva vjerom. Tada nema zlodjela koje nije 
kadra učiniti, krivo misleći da svrha posvećuje sredstva. Toj 
je mržnji pao kao žrtva Isus kao i mnogi prije i poslije njega.: 

Da je Crkvi do toga da više mislimo na Isusovu negoli na 


' Jeremijinu osudu, vidi se i iz redaka psalma 68. koji crkvena 


tradicija od davnine stavlja u usta Isusu u muci. Gospodin se 
preko psalmista tuži kako su brojni oni koji ga mrze, a nizašto. 
Poput Jeremije i on govori da je postao tuđinac svojoj braći 
i u evanđelju ćemo sada čuti kako ga nisu primili njegovi 
sumještani. Isusa još više povezuje s Jeremijom zajednička 
revnost za pravo vjersko shvaćanje hrama. Svi oni koji s Isu- 
som trpe, Bogu se utječu za pomoć. 


Ev. Mt 13, 54-58: Zar on nije tesarov sin? Odakle mu sve to? 
(str. 13) 


Isus nije štedio svojih apostola. Priuštio im je mnoga razo- 
čaranja da se što bolje priprave na sve što ih čeka. U temat- 
skom iznošenju Isusovih doživljaja i govora Matej opisuje 
kako ga poslije farizeja i narodnog mnoštva nisu shvaćali ni 
njegovi mještani. I u svoj je Nazaret Gospodin po običaju ušao 

u sinagogu da poučava i svoje, jer on je dužnik svima. Sinop- 
tici više puta spominju Isusovo naučavanje po sinagogama, iz 
čega se vidi da nije naprečac rušio postojeće strukture, nego ih 
je priznavao da ih pročisti i dalje razvija (Maggioni). On nastoji 
ljude uhvatiti u situacijama u kojima su se nalazili pa ne 
osniva svoju vjersku stranku koja bi se dijelila od običnog 
naroda, kao što su činili npr. eseni, qumranci i dr. Isus ne 
izbjegava ljude ni onda kad kod njih ne nalazi razumijevanja, 

Prema onome što nam o tom događaju pripovijeda očevi- 
dac Matej, a slično i Petar-Marko, Nazarećani su se Isusu više 
čudili nego divili. Istina, isti je izraz upotrebljen i za divljenje 
mnoštva nakon Isusova govora na gori (7, 28), ali je iz svega 
očito da su jedni i drugi različito reagirali. Postoje dvije mogu- 
ćnosti kako se može instinktivno odgovoriti na naviještanje 
evanđelja: jedni su potreseni do dna duše i osjećaju u sebi 
poziv da promijene život, a drugi se ćute ugroženi i u svom se 
povrijeđenom ponosu dižu na samoobranu (Trilling). Ovo dru- 
go je slučaj kod Nazarećana i u tom smislu pitaju: »Odakle 
ovom tolika mudrost i čudesna moć?« Mjesto da se vesele što 
se jedan njihov mještanin proslavio zborom i tvorom, oni ne 
dopuštaju da je on nešto veći od njih. Stoga stavljaju i slije- 
deća neizravna pitanja koja su ga imala poniziti i učiniti jed- 
nakim ostaloj rodbini koja je živjela u Nazaretu. Njegovi mje- 
štani nisu znali za tajnu njegova božanskog utjelovljenja u 
krilu Majke-Djevice, ali ih je njegova mudrost i čudesna moć 
imala uputiti da barem traže i ispituju tko je zapravo on. Malo 
što onemogućuje vjeru i svaki pristup njoj kao omalovažavanje 
svake nadnaravne činjenice. A koliko je onih koji u naše doba 
postupaju slično iako su barem po krštenju Isusovi »mještani«! 

»Za ljude pred Isusom postoje dvije mogućnosti: otvoriti 
mu se u vjeri ili mu se sa sablažnjenjem zatvoriti. Njegovi su 
se mještani nad njim sablaznili. To je bitna suprotnost stano- 
vištu vjere. Sablazan dolazi odozdo, iz čovjeka i iz zla, uništava 
vjeru i ne dopušta da se dođe do nje. Sam Isus postaje kamen 
spoticanja, a da tome nije ništa pridonio. Samo se u čovjeku 
odlučuje koji će put i koji smjer uzeti njegov život... Isus ne 
onemogućuje da čini čudesa njegova nemoć nego nevjera dru- 
gih. Čudo je naime vezano na čovjekovu otvorenost i povjer- 
ljivost. Samo onome koji učini prvi korak i koji ispuni temelj- 
ni uvjet spremna slušanja bit će dodano sve ostalo« (Trilling). 

SUBOTA 


God. I 


1. č. Lev 25, 1. 8-17: Jubilejne godine neka se svatko vrati 
na svoju očevinu. (str. 101) 


P. p. 66, 2-3. 5. 7-8 (str. 518) 
P. Neka te slave nanodi, Bože, svi narodi neka te slave! 


Iz knjige Levitskog zakonika novi Misal ima samo par 
čitanja, jer je Krist svojom žrtvom dokinuo skoro sve staro- 
zavjetne propise. Ipak je Crkva htjela da se i nama čitaju 
propisi o židovskoj jubilejskoj godini, po svoj prilici ne toliko 
zbog toga što i mi već nekoliko stoljeća slavimo jubilejnu godi- 
nu koliko zbog socijalnog značaja te starozavjetne ustanove 
koji može i nama poslužiti kao primjer. Sam naziv jubileja 
dolazi valjda od židovske riječi jobel, što znači ovnujski rog 
kojim se oglašavala pedeseta godina a i inače se upotrebljavao 
u bogoslužju. Sam broj je u vezi sa sedmicom koja je kod 
starih istočnih naroda, po svoj prilici u vezi s ciklusom našeg 
satelita, igrala veliku ulogu i koja je Židovima bila poznata 
prije Mojsijeva doba, a pogotovo prije nego su napisane Moj- 
sijeve knjige. 

Subota kao sedmi dan počinka odrazila se i na svaku sed- 
mu godinu, o kojoj govori prvi dio ovog poglavlja, a pogotovo 
na svaku pedesetu, tj. nakon isteka sedam puta sedam godina. 
U znak općega počinka tada je imala i zemlja mirovati te su se 
žitelji hranili onim što je zemlja sama davala a sigurno i saču- 
vanim zalihama. Još je važnije da su se tada židovski sužnji 
morali pustiti na slobodu i svakome se morala vratiti njegova 
očevina. Ako je naime tko bio prisiljen da nešto od nje proda, 
prodavao je samo broj ljetina a ne samu zemlju koju bi jubi- 
lejske godine opet primio kao svoju. Suvišno je i spominjati 
kako se tim vjersko-socijalnim sistemom onemogućuje trajni 
gubitak osobne slobode i gomilanje bogatstva. 

. Nije na odmet ako sada svake jubilejske godine mi kato- 
lici imamo za dobra djela i možda hodočašća na raspolaganju 
razne oproste i druge duhovne blagodati. No to je samo jedan 
vid te ustanove, a karitativni je rad na socijalnom polju duž- 
nost svih nas svakoga dana. To je II vat. sabor naglasio na više 
mjesta (B 12, P 20, E 12, Cus 27. 88. 90). Potrebe su velikog 
dijela svijeta u tom pogledu ogromne. Tko ih nema uvijek 
pred očima, neka više puta pročita provjerene podatke na str. 

315. I sveska. Neka nitko ne zamjeri ako se ovdje spomenu 
dvije konkretne stvari. Crkva je od davnine željela da se naši 
bogoslužni sastanci povežu s raznim dobrotvornim akcijama. 
Izrodit će se svaka liturgijska obnova koja zaboravi na to da 
vjernici, počevši od liturga, na korist potrebnih nešto sebi 
uskrate. Još jednom: sebi uskrate, jer davati samo od svoga 
suviška nije ni ljudski, a kamo li kršćanski. Redovnici bi pak 
morali često razmišljati koliko je njihovo osobno i kolektivno 
siromaštvo znak nasljedovanja siromašnoga Krista. Sabor (R 
13) nam je poručio da se taj znak danas osobito cijeni. Možda 
i zato jer je tako rijedak i, izgleda, sve rjeđi. Više nego rimska 
parafraza automobilskih tablica »S-i C-hristus V-idisset« pisca 
je ovih redaka zaboljela izjava jednoga redovničkog blagaj- 
nika, koju je čuo na svoje uši, da nitko u vječnom gradu ne 
raspolaže s toliko kapitala koliko taj centralni blagajnik. Na 
mjestu je parola velikoga socijalnog radnika Kreka: Mnogima 
se do srca dolazi preko želuca. 


God. II 


1. č. Jr 26, 11-16. 24: Zaista, Gospodin me posla k vama da u 
vaše uši govorim sve ove riječi. (str. 786-7) 


P. p. 68, 15-16. 30-31. 33-34 (str. 520-2) 
P. U vrijeme milosti usliši me, Gospodine! 


Crkva želi da čujemo i proces protiv Jeremije koji ima 
barem nešto sličnosti s Isusovim procesom. Pred narodnim 
starješinama, dakle pred civilnim vlastima, svećenici i krivi 
proroci ponavljaju svoju optužbu protiv Jeremije. Koliko je u 
njima mržnje, vidi se iz toga što još prije nego samo optužbu 
iznose svoju presudu i zahtjev da se Jeremija pogubi. Začu- 
đuje mirnoća žestokoga proroka kojom sebe brani. On ne 
odstupa ni od jedne svoje riječi zbog koje ga tuže nego ih još 
ponavlja. Njegovo je jedino opravdanje da ne govori u svoje 
ime, nego poslan od Boga, što ističe na početku i na svršetku 
svoga govora. Uz to navodi da on nije nikakav zloguki prorok 
koji naviješta sigurno zlo, nego u ime Božje traži obraćenje 
naroda i u tom slučaju da najavljena kazna neće doći. Ne zabo- 
ravlja podsjetiti svoje suce na ono što ih čeka ako proliju 
njegovu nedužnu krv, a oni su se sigurno sjećali onoga što se 
dogodilo Ahabu (1 Kr 21, 19) i Izebeli (2 Kr 9, 36). Takve pri- 
jetnje obično imaju upliva. Kad se između dva rata javno tra- 
žilo da se svi naši Isusovci zatoče na otoku Visu, nadbiskup 
Šarić je u jednom uvodniku »Kat. tjednika« naveo dugi niz 

kazni koje su u prošlosti stigle vladare koji su progonili na- 
padnutu Družbu. Tada se govorilo da je i to uplivalo da nije 
došlo do izvršenja one prijetnje. 

Narodne su starješine uzele Jeremiju u obranu, kao kas- 
nije Pilat Isusa (Lk 23, 22), i priznali njegovu proročku službu. 
Kod toga su se pozivali na kralja Ezekiju koji nije kaznio pro- 
roka Miheja zbog njegova slična proroštva o propasti Jeruza- 
lema (Mih 3, 12). Baruh, međutim, spominje suprotan slučaj 
kako je u Jeremijino doba svoj sličan nastup platio glavom pro- 
rok Urija (r. 20-23). Prijetila je dakle opasnost i Jeremiji, samo 
što je kod Urije odlučivao jedan kralj, a Jeremiju je sudilo 
više narodnih starješina. Točan ishod Jeremijina procesa Bib- 
lija ne spominje, ali je prorok zastalno bio pušten na slobodu, 
jer se za njega zauzeo i ugledni Ahikam, otac moćnog Gedalije 
(40, 5-6). Na sve to Crkva odgovara nastavljajući jučerašnji 
ps 68. o Isusovoj muci.. Danas se izričito spominje Patnikova 
žrtva zahvalnica (r. 31), a zahvala je euharistija. S njom sjedi- 
njeni možemo se i mi ubogi radovati da će nam, ako budemo 
tražili Boga, srce oživjeti. Ako ikada, to je vrijeme mise vri- 
jeme Božje milosti koju s pouzdanjem spominjemo u pripjev- 
nom zazivu. 


Ev. Mt 14, 1-12: Posla Herod ljude i Ivanu odsijeku glavu, 
i dođoše njegovi učenici i javiše Isusu. (str. 13) 


Ako nam je 1. čitanje pokazalo da je Jeremija bio oslobo- 
đen smrtne presude, evanđelje se na to nadovezuje u drugom 
smislu. Neposredni je Isusov preteča okrutno smaknut, jer je 
svoju proročku službu neustrašivo vršio do kraja. Markov smo 
izvještaj o Ivanovu mučeništvu imali, prema vjerojatnom re- 
dosljedu evanđeoskih događaja, već 4, petka kroz godinu (I 278) 
i čut ćemo ga također na dotični blagdan. Ferijalni Lekcionar 
ipak ne ispušta ni Matejev mnogo kraći izvještaj već zbog toga 
što ovaj evanđelist spominje i naslov ističe, da su Ivanovi uče- 
nici obavijestili Isusa o smrti svoga učitelja. Gospodin se, isti- 
na, na taj glas udaljio s Herodova područja, jer još nije bio 
došao njegov čas, ali je malo kasnije (17, 12-13) sam navijestio 
izabranim učenicima da će i on svršiti kao i Ivan. Evanđelist 
hoće da istakne povezanost obiju ličnosti, Mesije i njegova 
preteče, njihova djelovanja i njihove sudbine. Ujedno je htio 
da poslije nego su Isusa odbacili njegovi sumještani, kako smo 
jučer vidjeli, učenici znaju što on, a onda i oni mogu čekati 
cd civilne vlasti. 

Mnogo je slikara i još više govornika orisalo strašan prizor 
Ivanove smrti, ali nitko ne može nadmašiti kratkoću i jedmo- 

stavnost evanđeoskih riječi. Čovjek ne zna kod koje da se 
zaustavi, tako su sve značajne. Možda je najsramotnija Hero- 
dova uloga. Uz ono što je istaknuto uz Markov tekst spome- 
nimo da je kralj htio Ivana smaknuti već prije, ali se bojao 
naroda koji ga je držao za proroka. »Tako postupaju tirani. 
Zgrabe pojedinca, ali se ustručavaju od masovnih zahvata. 
Samo ne izgubiti naklonost naroda!... Članovi Herodove obi- 
telji ostaju vjerni jedan drugome. Otac Herod radio je Isusu o 
glavi i poubijao djecu u Betlehemu (2, 16). Njegov sin smak- 
nuo je Krstitelja. Kako da se tu uspostavi Božje kraljevsko 
gospodstvo kad su kraljevi zemlje smrtni neprijatelji njegovih 
poslanika?« (Trilling). Još veću osudu zaslužuje Herodijada 
koja ne samo da traži smrt velikoga proroka, nego joj se kod 
toga prohtjelo i odurne ceremonije s glavom mučenika na 
pladnju pred svim uzvanicima na kraljevskoj gozbi. 

Najkorisnije će biti da se zaustavimo kod riječi, po obi- 
čaju jetkih, spisateljice Zarri: »Ivan spočitava vladaru njegov 
preljub s Herodijadom. Glavar je države, a radi proti zakonu. 
Kazni građane koji se suprotstavljaju zakonu, a sam ga gazi, 
jer zna da neće biti kažnjen. Teško je to. Narod mrmlja. 
Mrmlja se i na dvoru. Od tolikih dvorjanika samo se Ivan 
usuđuje biti iskren i optužuje vladara. Optužba nije kazna 
nego želi da popravi. No ta ga iskrenost, koja ljubi grješnika, 
stoji glave. Možemo se ogledati u njegovoj savjesti. Poglavare 
treba poštivati, ali također prema njima postupati bez ulagi- 
vanja. Makar mi osobno i platili. To nas ući Ivan«. 

XVIII NEDJELJA 


GOD. A 


1. č. Iz 55, 1-3: Požurite i jedite! (str. 752) 
P. p. 144, 8-9. 15-16. 17-18 (str. 583) 


P. Otvaraš ruku svoju, Gospodine, i sitiš nas. 


Uz evanđelje po Mateju kako je Isus nahranio pet tisuća 
ljudi, Lekcionar iz SZ-a uzima tri retka iz knjige proroka 


"Izaije. U njima prorok poziva povratnike iz babilonskog su- 


žanjastva da dođu na obilato jelo i piće koje im on nudi u 
Božje ime. Nemamo drugih svjedočanstava da su Izraelci u 
Mezopotamiji gladovali i žeđali čak i vode. Vjerojatnije da te 
izvore treba uzeti za sve muke što su ih podnosili kao robovi. 
U Palestini je oskudica vode česta pa je znaju i prodavati, ali 
ovdje se voda (RBT) po svoj prilici smatra kao simbol za Božje 
darove. Tako imamo često u S i NZ-u: ps 36, 10; 46, 5; Am 8, 
11, Jr 2, 13; Iz 12, 3; Iv 4, 10. 14; 7, 37-39. Uz to se ovdje ne 
govori samo o vodi i kruhu, nego i o vinu i mlijeku, što sve 
označuje čitavu gozbu. Ako su Izraelci u sužanjstvu i ono naj- 
potrebnije za život morali plaćati ili zarađivati, u domovini će 
biti gospodari svega čime im zemlja urodi. Pogotovo za duho- 
vna dobra vrijedi da će ih primati bez novca i bez naplate. 
U sužanjstvu su im jela malo vrijedila i prijala, a na slobodi 
su im na raspolaganju dobra i tečna jela. Ako tu mjesto robo- 
vanja tuđinu mislimo na sužanjstvo grijeha, i sve drugo pro- 
tivno onom što uživaju slobodna Božja djeca, onda prorokovi 
izrazi imaju svoj pun smisao. Samo treba gladovati i žeđati 
za pravdom (Mt 5, 6), za svetošću, a to znači i za svim onim 
što nam Bog pruža na dva stola u svetištu svoje Crkve. 
Prorokov 3. redak jasno pokazuje da se ne radi samo o 
tjelesnom jelu i piću. Bog nas preko svoga glasnika ljubezno 
poziva ne samo da k njemu pristupimo, nego i da pomnjivo 
svratimo pažnju na ono što nam on govori. Dakako, trebat će 
čuti i poslušati, ali što će biti od onih koji neće ni da čuju? 
Tko Boga sluša i posluša, od njega prima svjetlo i život te mu 
duša zaista živi. Tu se ne radi samo o trenutačnom nasićenju, 
nakon kojega čovjek opet brzo ogladni, nego o trajnom sjedi- 
njenju s Bogom. Taj je savez ljubavi i milosti s Božje strane 
vječan, onako kako ga je Gospod obećao Davidovu potomku 
Kristu, a u njemu svima nama. Bog je u NZ-u ispunio sve što 
je bio obećao, daleko više nego su ljudi mogli očekivati. A mi? 
»Zadnje vrijeme mnogo razmišljam o Božjoj vjernosti. Po svoj 
prilici me na to upućuje gledanje tako česte i tragične ljudske 
nevjernosti. Zar je čovjek danas takav slabić te toliko puta 

dođe na manje? U svim su vremenima, već od apostolskih vre- 
mena živjeli oni koji nisu bili vjerni, oni koji su došli na manje 
u vjeri ili moralnosti, ali zašto je danas nevjernost postala 
općenitom? Božja vjernost! Kako joj se dive psalmi, malo 
kojem Božjem svojstvu kao tome« (nadbiskup Pogačnik). S 
toga stanovišta možemo uzeti i današnji pripj. psalam u vezi 
s1.i3. čitanjem. 


2. č. Rim 8, 35. 37-39: Bilo koje stvorenje neće nas moći rasta- 
viti od ljubavi Božje koja je u Kristu. (str. 133) 


Božji plan našega spasenja u Kristu jamči da će nam Bog 
dati sve što trebamo i želimo. Kad je svoga Sina predao u 
smrt za nas, kako nam neće dati sve ostalo s njime? (r. 32). 
Ta činjenica Pavla tako zanosi da mu se čini nemogućim da bi 
nas išta moglo odijeliti od Krista. S njime smo zaista povezani 
ontološki, po svoj kršćanskoj stvarnosti, ali na zemlji, za vri- 
jeme kušnje, sve to ovisi i o moralnoj vezi, o našem prianja- 
nju uz Krista. Apostol ovdje uzima obje veze zajedno i, naj- 
prije upitnim a onda potvrdnim usklicima, izražava svoje naj- 
dublje uvjerenje da nas ništa ne može rastaviti od Kristove 
ljubavi. Pod tim izrazom crkveni oci tu misle na ljubav kojom 
Isus ljubi sve nas, a noviji na našu ljubav prema Kristu. Bit 
će najbolje shvatiti obje kao jednu te istu ljubav, što u stvari 
i jest, osobito u tom smislu što je naša ljubav zapravo plod 
Kristove ljubavi prema nama. Radi se samo o tome da Isuso- 
voj vjernosti u ljubavi odgovara i naša vjernost što je moguće 
više. 

Kad Pavao nabraja što bi moglo poremetiti našu vezu s 
Kristom, spominje sedam prijetnji od kojih je šest već izdržao 
u svojem teškom apostolskom životu (2 Kor 11, 23-27; 12, 10). 
Još ga samo nije pokosio mač, ali kao da mu je on bio nepre- 
stano pred očima dok mu nije na kraju oduzeo vremeniti život 
i zauvijek ga sjedinio s Kristom. No ako je apostol za sebe i 
za ondašnje vjernike kojima je pisao mogao reći s psalmistom 
(43, 23) da su kao ovce određene za klanje, nas prilike upućuju 
da ispuštamo taj Pavlov redak. Prisni je kršćanski život, i bez 
mučeništva, jednako pun nevolja i progonstva. »Sitrašne su 
nevolje i progonstva. Sve mogu, samo jedno ne mogu: rasta- 
viti nas od Kristove ljubavi. A kad to ne mogu, onda ništa ne 
mogu, jer će ljubav sve pretvoriti u sredstva spasenja i slave« 
(Rupčić). 

U potvrdnom uskliku o Kristovoj nerazdruživoj ljubavi 
Pavlova mašta ima pred sobom čitav kosmos, vidljivi i nevidji- 
vi svijet. Sa smrću i životom spominje »ono čega se čovjek 

najviše boji i za čim najviše čezne« (Toma Akv.). Anđeli i 
poglavarstva označuju duhovni svijet iz božanske i đavolske 
sfere. Poznavaoci grčke literature tog vremena napominju da 
su tada bile obljubljene mnogovrsne antiteze u izražavanju, 
pa ih eto upotrebljava i Pavao, iako nam dobri anđeli ne mogu 
škoditi. Preostale su imenice oznake za sve vremenske i pro- 
storne dimenzije u najširem smislu riječi, jer sile su tu sve 
prirodne moći, a visina i dubina krajevi stvorenog svijeta koji 
uopće možemo zamisliti. Dakle, s jedne strane Krist, s druge 
mi i među nama ljubav koja nas spaja, pa sve drugo, a ma 
baš ništa ne uspijeva da nas rastavi od Krista. Tako bi moralo 
biti, a da li je tako kod mene? Ako je za tjelesnu ljubav rečeno 
da je jaka kao smrt (Pj 8, 6), to bi daleko više moralo vrijediti 
za duhovnu ljubav koja obuhvaća čitavo ljudsko biće i čitavu 
Ljubav-Boga. 


Ev. Mt 14, 13-21: Svi jedoše i nasitiše se. (str. 13) 


U sredini smo ljeta kad se u skladišta spremaju poljski 
proizvodi. Kod starih je Židova bio običai da kod svakoga 
zajedničkog obroka kućni starješina moli: »Blagoslovljen da si, 
Gospodine Bože naš, Kralju svijeta, koji si dao da iz zemlje 
izraste kruh!« Stoga i u misnim čitanjima vrlo zgodno dolazi 
da nas na Božja dobročinstva podsjeti Isusovo čudo kojim je 
nahranio gladne u pustinji. Ljudi su za njim išli da ga slušaju, 
da liječi njihove bolesnike i oslobađa opsjednute, ali još nisu 
doživjeli i da ih čudesno nahrane. A Gospodin se sažalio nad 
svim njihovim nevoljama i potrebama. Apostoli bi najradije 
vidjeli da se sve to mnoštvo na Isusovu riječ rasprši kud tko 
zna i hoće. Božja samilost nije mogla tako postupiti pa nije 
bilo potrebno da tko otiđe. Isus čak naređuje apostolima da 
im oni dadnu jesti. Budući da su apostoli imali na raspolaganju 
samo pet hljebova i dvije ribe, naredba je zvučila prilično 
naivno. Tako bi ona zvučila s usana svakoga, osim kad je izgo- 
vara onaj koji je ne samo pun samilosti nego i božanske moći. 
Isusov je blagoslov učinio da se preko ruku apostola to malo 
jela tako umnožilo da su se ne samo svi prisutni najeli, nego 
je također preostalo mnogo više nego je bilo prije. Tako postu- 
pa Božje milosrđe i njegova svemoć. 

Učenici su pred mnoštvom stajali praznih ruku. Nemaju 
ni ono što sami trebaju, a kamo li da drugima dadnu. Samo 
Isus je mogao nahraniti mnoštvo. »Taj je događaj i slika 
Crkve i tako treba na nj gledati. Isus stoji u sredini kao djeli- 
telj svih dobrih darova, kao djelitelj riječi i kruha. Tada nastu- 
pa krug učenika. Oni su tijesno uza nj i dalje pružaju njegove 
darove. Oni su njegova produžena ruka. Narod je opkolio 

Isusa i veseli se da je on tu s njima. Isus gleda prema nebu 
izgovarajući svoj blagoslov. Isus čini djela koja mu je dao Otac 
(Iv 5, 36). On nije više posrednik kao što je bio Mojsije. On je 
sam djelitelj i izvor života. — Tako se osjeća Crkva kad se 
okuplja na slavljenje euharistije. Tako će svi, koji su odabrani 
za kraljevsku svadbu u nebeskom kraljevstvu, živjeti u zajed- 
nici s Bogom i ništa im neće nedostajati. Kod Boga je obilje 
milosrđa i svako preobilje. Samo kod njega će se utažiti svaka 
čovjekova glad, samo kod njega će se ispuniti svaka čežnja« 
(Trilling). 


GOD. B 


1. č. Izl 16, 24. 12-15: Učinit ću da vam đaždi kruh s neba. 
(str. 55-6) 


P. p. 77, 3 i 4bc. 23-24. 25 i 54 (str. 529) 
P. Nahrani ih Gospodine kruhom nebeskim. 


Židovi su od Isusa u Kafarnaumu tražili da im učini ba- 
rem onakvo čudo kao što ga je Mojsije činio njihovim očevima 
koji su jeli manu u pustinji. Prema tome je taj odlomak tra- 
žio da se najprije čita o toj starozavjetnoj čudesnoj hrani koja 
je bila slika hrane koju je Isus obećao i koju svima nama daje. 
O mani smo već razmišljali 16. srijede (III 322), a ovdje se 
zaustavimo na nekim napomenama koje je uz taj događaj 
zapazio Toma Akv, Izraelcima je Bog dao kruh s neba tek kad 
su izišli iz Egipta. Samo onda su bili sposobni da primaju tu 
tečnu i korisnu hranu. Dok čovjek robuje grijehu i dok je 
prema tome duhovno mrtav, ne može se hraniti euharistijskim 
jelom. Stoga se ne treba čuditi da tako mnogo ljudi ne mari 
za misu i pričest. Kad bi zaista živjeli kršćanskim životom, 
sami bi od sebe težili za hranom koja jedina podržava i umna- 
ža božanski život u nama. — Pustinja je mjesto gdje se nala- 
zila i skupljala mana. Ljudska gužva i buka ne pogoduje 
sabranosti koja je potrebna da čovjek osjeti svu veličinu Božje 
ljubavi koja nas poziva na gozbu nebeskog Jaganjca. Svijet 
ima nebrojene sirenske glasove koji nadvikuju tihi Božji šapat 
koji jedini vodi k najužem sjedinjenju s Bogom. 

Sv. Toma se posebno zadržava na tome što sve vjernik 
mora napustiti i iz čega izići da se može hraniti slasnim Božjim 
jelom. Manu će naći ako ostavi svijet i traži nebo, ako napusti 
tijelo i voli duhovno, ako zaboravi na sebe i živi za Boga. Duh, 
nebo i Bog su kao tri brda na kojima se skuplja mana. Skup- 

ljati je treba svakoga dana. Istina, anđeoski naučitelj neće da 
anđeosku hranu primamo previše ljudski. Stoga na pitanje da 
li se treba svakog dana pričešćivati, odgovara da je posve 
opravdana želja za sve većim združenjem s Kristom, ali isto 
tako da je umjesna i bojazan da ne izgubimo dužno poštovanje 
prema uzvišenom otajstvu. U tom natjecanju ljubavi ponizno- 
sti treba da svatko za sebe promisli da li mu koristi duši ako 
katkad propusti pričest. »Iz toga ne slijedi da je pohvalnije 
uzdržati se od tog sakramenta. Ljubav nas naime izravno zdru- 
žuje s Bogom, a poniznost nas disponira za to sjedinjenje time 
što čovjeka podlaže Bogu. Stoga je više zasluge u ljubavi nego 
u poniznosti«, U novozavjetnoj dakle mani moramo gledati ne 
samo svoju duhovnu hranu već i Osobu koja se u njoj krije. 
I najnoviji teolozi (npr. Holb&ck, Schoonenberg) ističu Isusovu 
osobnu prisutnost u euharistiji. Prema tome svaka naša pri- 
čest mora biti najintimniji susret s njime kao s Bogom. Ako 
do tog susreta ne dolazi iz ljubavi, ako on ne povećava ljubav, 
što onda čovjek ima i od svagdanje pričesti? Tu je mnogo 
važnog posla za svakoga u pripravi i zahvali za misu i pričest. 


2. č. Ef 4, 17. 20-24: Obucite novog čovjeka po Bogu stvorena. 
(str. 167) 


Poslije nego je Pavao preporučio Efežanima da nastoje 
oko jedinstva prelazi na pojedine poticaje za kršćanski život. 
On se u svemu mora razlikovati od života pogana, što su u 
velikoj većini bili i efeški vjernici prije krštenja. Apostol svoj 
govor o tome počinje svečanim riječima: da ih zaklinje u 
Gospodinu, dakle sam Bog im govori po njemu. Lekcionar 
ispušta Pavlov potanji opis poganskih nedjela (18-19), ali 
ostavlja prvu njihovu oznaku koja sve kazuje. Pogani žive u 
ispraznosti svoje pameti, »to znači njihova moć shvaćanja 
prodire u prazno. Ono što oni misle da shvaćaju nije drugo 
nego varka i obmana. U sredini toga njihova svijeta nije Bog 
početak, središte i kraj, nego jedan idol, vlastiti ja« (Zerwick). 

Crno neznanje pogana treba da kod kršćana zamijeni ono 
znanje koje su naučili u Kristovoj školi. Što su naučili? Tu 
Pavao upotrebljava gramatičku konstrukciju koja čudno zvuči, 
u izvorniku kao i u svakom prijevodu, ali posve odgovara Pav- 
lovu stilu: naučili su Krista. Krist je dakle glavni predmet 
kršćanske životne škole. To pretpostavlja da je Efežanima u 
katehetskoj pouci Krist predočen kao središnja ličnost koja 
obuhvaća sve i prema kojoj je sve usmjereno. Za ono što mi 
obično kažemo »kršćanski nauk«, i pod tim mislimo sve vjer- 
ske istine, zapovijedi i sredstva milosti, Pavao upotrebljava 

samo jednu riječ: Krist. U njegovoj je pojavi i osobi čitav 
Božji plan našega spasenja kako ga je apostol iznio u zanos- 
nom himnu na početku ove poslanice. Ondje je u 11 redaka 
17 puta spomenuo Krista i njegovo otajstvo pa su Efežani 
mogli shvatiti na što ih sve Pavao podsjeća kad im kaže da su 
Krista naučili. Zaista su njega samoga naučili kad su zapravo 
njega slušali i u njemu bili poučeni. Krist je sadržaj čitave 
Božje objave, bez njega je ona posve nerazumljiva, u njemu je 
ona sasvim jasna. U Kristu su vjernici upoznali svu istinu, ili 
bolje rečeno kratko: istinu. Ako tu Pavao upotrebljava, što 
rijetko čini, samo naziv Isus, to je zbog gnostika kojima Isus 
iz Nazareta nije bio posve istovjetan s Kristom-Mesijom. U 
naše vrijeme time se može istaknuti da je historijski Isus isto 
što i proslavljeni Krist u Crkvi i na nebu. Jednostavno: istina 
je u Isusu Kristu, Božjem i Marijinu Sinu. 

Tko je tako »naučio Krista« i u njemu svu istinu, njemu 
neće biti teško poslušati Pavla koji zapravo tek sada dolazi na 
ono što je počeo Efežanima sa zaklinjanjem govoriti na počet- 
ku odlomka. Neće više živjeti kao pogani, odložit će ponašanje 
staroga čovjeka. Tu je značajno da apostol govori vjernicima 
kako se moraju obući u novoga čovjeka, a Galaćanima (3, 27) 
je pisao: »Svi koji ste u Krista kršteni, Krista ste obukli«. 
Jedno je i drugo točno i treba spojiti: ono što se otajstveno 
dogodilo na krštenju treba sada provoditi u životu. To kršća- 
ninu iz poganstva neće biti teško kad iz iskustva zna da su ga 
varave požude vodile u propast. Ispraznosti poganske pameti 
Pavao suprotstavlja duh kršćanske pameti koji oživljava i vodi 
novoga čovjeka. Taj je novi čovjek Božji dar, a svatko ga treba 
u sebi ostvariti živeći sveto. Grecizam »u svetosti istine« zad- 
nje se vrijeme prevodilo »u istinskoj svetosti«, a Lekcionar se 
opet vraća »svetosti istine«, što također ima smisao u vezi s 
r. 2lc da je istina u Isusu. U nekoliko redaka Pavao je kazao 
mnogo i tražio mnogo. Što od mene? 


Ev. Iv 6, 24-35: Tko dolazi k meni, neće ogladnjeti, tko vje- 
Tuje u mene, neće ožednjeti. (str. 82-3) 


Ovaj smo dugački odlomak razmotrili 3. vazmenog pone- 
djeljka i utorka (II 236 i 238), pa tome nadodajmo nekoliko 
misli uz najvažnije izraze. Isus spočitava Židovima u kafar- 
naumskoj sinagogi kako nisu nimalo shvatili njegovo čudo 
kojim ih je nahranio u pustinji s pet hljebova. Oni misle na 
tjelesnu hranu koja propada zajedno s tijelom, dočim on hoće 
da ga po tim vanjskim znakovima upoznaju i priznaju kao 
Mesiju. »Čudo nije imalo druge svrhe nego da oni steknu po- 

vjerenje u Gospodina i da im on duhove podigne prema drugom 
jelu, a to je sam Gospodin. Čudesa su beskorisna kad u nama 
ne pobude vjerno razmišljanje nego samo neku ugodnost ili 
čuvstvo« (Delatte). Stoga Gospodin Židove i sve nas upućuje 
da nastojimo i da se trudimo kako bismo shvatili Božja djela. 
On ta djela čini, posebno poslavši svoga Sina na svijet, no i 
mi se moramo pridružiti tom njegovu i našemu zajedničkom 
poslu, oko vječnoga spasenja. Bez te naše vjerne suradnje 
uzaludan je za nas Isusov dolazak. 

Židovi su prilično dobro razumjeli da i oni moraju nešto 
učiniti, ali nisu znali što. Na njihovo pitanje Isus ne može 
drugo nego ponoviti da njega moraju u vjeri prihvatiti kao 
Božjega poslanika. To njegovim slušateljima nije bila neka 
nečuvena novost. Iz Biblije su poznavali mnogo velikih lično- 
sti koje im je Bog poslao i koje su se redovito iskazale kao 
Božji poslanici. Tu se posebno sjećaju Mojsije koji je kod Boga 
posredovao da su njihovi očevi za putovanja po pustinji bla- 
govali čudesnu manu. Isusu je žao da nisu u istom smislu 
shvatili i njegovo čudo s hljebovima pa opet od njih traži 
vjeru. Ona bi ih dovela do uvjerenja: kao što je Bog preko 
Mojsija hranio njihove očeve tako im je sada u Isusu pružio 
istiniti kruh s neba. Ono što se desilo u pustinji, bila je više ma- 
nje naravna pojava koja im je govorila o Božjoj brizi za njih 
u onim okolnostima, a sada je sam Isus sišao s neba. Zbog 
toga postoji i velika razlika: mana je hranila samo jedan narod 
i samo kroz neko vrijeme, dočim je Isus došao da dade život 
svijetu bez ikakva ograničenja vremena i prostora. ' 

Poput Samarijanke, koja je u Isusa pitala vode od koje 
više neće žednjeti (4, 15), i ti Židovi sada traže toga kruha koji 
bi im trajno uzdržavao život pa im ne bi trebalo raditi za koru 
kruha. Dakle još su kod istoga shvaćanja kao i kad su ga 
nakon čuda htjeli proglasiti Kraljem. Isus im sada jasno govori: 
ne radi se o tjelesnom kruhu, nego o njemu samome koji je 
kruh života. Treba dakle k njemu doći i u njega vjerovati pa 
će on takvoj duši biti jelo i piće koje će je posve zadovoljiti. 
Vjera im je bezuvjetno potrebna da shvate što im bude dalje 
govorio o sebi kao o hrani duše. Stoga i Crkva želi Božjom 
riječju potaknuti našu vjeru kad pristupamo k stolu da bla- 
gujemo euharistiju. 

GOD. C 


1. č. Prop 1, 2; 2, 21-23: Što ima čovjek od sve brige srca 
svoga? (str. 637-8) 


P. p. 94, 1-2. 6-7ab. 7c-9 (str. 543) 
P. Ako danas glas mu čujete, ne budite srca tvrda! 


Na svijetu ima bezbroj onih koji se drže načela onog boga- 
taša iz današnjeg evanđelja: »Počivaj, jedi, pij, uživaj!« Isus 
će nas poučiti kako je to štetno i čovjeka nedostojno, a iz SZ-a 
u istu je svrhu uzeto nekoliko redaka iz knjiga Propovjednika. 
Stari su kraljevi, osobito u Egiptu, imali običaj svojim nasljed- 
nicima ostaviti mudre savjete kao oporuku i pravilo života. 
Izgleda da je po tom primjeru nastala ova knjiga s literarnom 
fikcijom da ju je napisao kralj Salomon. Sastavio ju je nepo- 
znati židovski mudrac, jedan ili više njih, kao ustuk prodiranju 
helenističke kulture koja je i pripadnike izabranog naroda 
zanosila za ovozemaljskim vrednotama. Pisac zna poći i u dru- 
gu skrajnost i mnogi su odlomci knjige pesimističkiji i erniji 
od same Jobove knjige. U životu se on tako razočarao da od- 
mah na početku izražava uvjerenje svoga iskustva da je sve 
ispraznost, a to je »nestalnost, besmislenost, ništetnost stvari 
i posebno nemoć stvari da otkrije čovjeku tajne Božje nacrte« 
(zagreb. Biblija 272). Poznato je kako i knjižica »Nasljeduj 
Krista« odmah na početku dodaje na tu riječ da je ispraznost 
tražiti blago, težiti za častima, udovoljavati tjelesnim željama, 
mariti samo za sadašnji život i ljubiti ono čega brzo nestaje. 
Jednom riječju: »Sve je taština, osim ljubiti Boga i njemu 
jedinome služiti«. 

Ostali retci govore konkretno o nekim posebnim vidovima 
ispraznosti. Najviše je u vezi s evanđeljem danas istaknuto 
iskustvo kako se čovjek muči i kini, ali sve ono što uspije pri- 
vrijediti neće ponijeti sa sobom, nego će ostaviti nekome koji 
se oko toga nije trudio i neće znati cijeniti ono što je ostav- 
ljeno. Koliko je baštinika profućkalo imanje ili dobar glas 
što su im ostavili njihovi pretci! Ako čovjek ima na pameti 
samo ovozemaljski život, prije ili kasnije dođe do uvjerenja 
kako se previše brinuo i trudio oko stvari koje to nisu zaslu- 
žile. Mnogi se muče ne samo danju nego im brige za zemaljska 
dobra ne dadu ni mirno spavati — i to je ispraznost. Sve je to 
i s naravnog stanovišta poticalo svece da su prema svemu na 
svijetu nastojali ostati posve ravnodušni. U toj se vježbi poseb- 
no isticao Ignacije Loj. koji je zapisao: »Bit ću ravnodušan 
prema kratkom ili dugom životu, zdravlju ili bolesti, časti ili 
sramoti, bogatstvu ili siromaštvu, utoliko ukoliko me te suprot- 

ne stvari mogu povesti k Gospodinu«. Treba mnogo naravne 
i nadnaravne mudrosti da se čovjek vine do tako visoke ravno- 
dušnosti. Ona ne znači apatiju, a još manje mrzovolju, nego 
stav sve gledati pod vidom vječnosti. 


2. č. Kol 3, 1-5. 9-11: Tražite što je gore, gdje Krist sjedi 
zdesna Bogu. (str. 174-5) 


Lekcionar je ispustio početnu rječcu »dakle«, ali Pavao 
njom prema svojem običaju na doktrinalni dio svoje poslanice 
nadovezuje moralno-praktički dio. Njemu krštenje nije pobož- 
na ceremonija, nego veliko otajstvo i najvažniji događaj u 
životu kršćanina. Prošle nam je nedjelje kazao: »S Kristom 
suukopani u krštenju, u njemu ste i suuskrsnuli« (Kol 2, 12). 
Danas iz toga izvodi zaključak: Dakle, ako ste suuskrsnuli s 
Kristom, tražite što je gore gdje Krist sjedi zdesna Bogu! Gore, 
u nebu, nema ništa grješna, ništa od onoga što je okaljala 
zemlja. Augustin je uz te riječi dodao svojim slušateljima: 
»Krist je uskrsnuo i odnio vaše tjelesne želje, odnio je zle 
požude, odnio je ono suvišno čime ste se rodili i ono mnogo 
gore što ste sami dodali živeći zlo«. Težiti za zemaljskim zna- 
čilo bi vraćati se na ono čega smo se odrekli. To bi bilo isto 
kao da se iz života vraćamo u smrt. Čovjek po naravi teži za 
životom a ne za smrću, pa to isto traži i naše nadnaravno 
stanje, naše otajstveno sjedinjenje s Kristom. Inače izdajemo 
svoje krštenje, napuštamo svoje kršćansko stanje. 


Apostol uzima sasvim ozbiljno da smo po krštenju s Kri- 
stom umrli i da sada živimo s Kristom. »Time ne kani reći 
da kršćanin ima »dvostruku« egzistenciju, jednu »vlastitu« na 
zemlji i drugu na nebu koja mu nije svojstvena. Zemaljskom 
je pogledu sakriveno otajstvo životnog sjedinjenja krštenika 
s Kristom, njegova skrivenoga životnog vrela, a to je sam 
Krist (3, 4). Kršćanin živi od otajstva koje se zove Krist. Stoga 
i njegov pogled mora biti upravljen prema Kristu« (Mussner). 
Budući da je to otajstvo, sada je naš život sakriven, zemaljsko 
ga oko ne zamjećuje, ali to ne znači da ne postoji. Augustin 
ima zgodnu usporedbu: »Tako se zimi može reći: ovo je stablo 
mrtvo, npr. ova smokva, ova kruška, ova plodonosna stabla 
su mrtva. Treba čekati ljeto, treba čekati sud. Kristova objava 
je naše ljeto«. 


Pavlu nije dosta da postavi samo općenit zahtjev da pro- 
vodimo kršćanski život, nego ide u pojedinosti. Misao na Isu- 
sov drugi dolazak traži od nas da sami svojom voljom i svojim 
postupkom mrtvimo ono što je Krist otajstveno već umrtvio. 

»Kad se čovjek počne bojati sudnjega dana, sam sebe isprav- 
lja i bdi nad svojim neprijateljima. Tada mrtvi svoje zemaljske 
udove, koje nabraja apostol, i sve više oživljava iznutra« 
(Augustin). Što je našim svojskim nastojanjem u nama manje 
staroga čovjeka to će više biti novoga, onoga kojega je zamislio 
naš Stvoritelj i proizveo nas Otkupitelj. Prema tome ljude 
više u Kristu ne dijele narodne, vjerske i socijalne razlike nego 
samo koliko netko jest ili nije kristovski. U svima je samo 
Krist sve. To ujedno znači da je Crkva otvorena svim ljudima 
i svim narodima. Nitko se ne mora odreći ničega svojega, nego 
samo sve u sebi proniknuti i prožeti Kristom. 


Ev. Lk 12, 13-21: Što si pripravio, čije će biti? (str. 62) 


Iz 1. čitanja proizlazi da je besmisleno truditi se za ovaj 
svijet koji moramo skoro napustiti. I 2. bi nas čitanje moralo 
uvijek iznova poticati da se kod svakog čina pitamo: Što mi 
to koristi za vječnost, što će od toga biti kad se pojavi Krist? 
Sve nas je to moglo najbolje pripraviti na Isusovu pouku: 
»Koliko god netko obilovao, život mu nije u onom što posje- 
duje« (r. 15). Naslov je odlomka, u vezi s naukom starozavjet- 
nog mudraca, istaknuto pitanje kojim je Isus zaključio svoju 
zornu prispodobu o bogatašu koji se oslanjao samo na zemalj- 
ska dobra. Pouka je dakle ove nedjelje vrlo jedinstvena, a i 
neobično važna. »Čovjek i u nasljedovanju Isusa ostaje čovjek 
i kao takav ugrožen od brige za zemaljskim posjedom. Ova je 
duboko ukorijenjena u čovjeku. Stoga Isusov učenik mora 
zauzeti pravilan stav prema posjedovanju uopće« (Stoger). To 
je tako važno da se Gospodin u evanđelju na to često navra- 
ćao. Da shvatimo njegov nauk, imajmo uvijek pred očima da 
se on rodio u štali i umro na križu. 

Ovoga mu je puta za pouku pružio prigodu netko iz mno- 
štva kojemu je Isusu govorio da se u prisnom svjedočenju za 
njega ne smijemo ničega bojati pa ni same smrti (1-12). A eto 
jedan ga od slušatelja moli neka mu nagovori brata da mu 
dade dio baštine koja mu pripada. Ljudski uzeto, molba je bila 
opravdana, jer kod diobe očevine često nastaju svađe i mržnje. 
Koji je tome uzrok? Redovito pohlepa za posjedom, želja da 
se što više dobije i ima. Isus ide za tim da liječi sami korijen 
zla, izvor bolesti. Tom moliocu, njegovu bratu ako je bio pri- 
sutan i svima govori ozbiljno: »Klonite se i čuvajte svake pohle- 
pe!« Upotrijebio je dva glagola da svoj nauk što više naglasi, 
a ako prvi iz izvornika prevedemo doslovno »gledajte« ili 
»pazite«, onda je tu istaknuto upozorenje kako se čovjek ne 
smije dati zaslijepiti od pohlepe za posjedom nego dobro otvo- 
riti oči. Jer, pravo uzevši, čovjek neće uživati ono što posje- 

duje na zemlji, pa makar koliko obilovao, nego ono čim se 
snabdije i čim se obogati u Bogu (r. 21). Izvornik tu ima dina- 
mični akuzativ »u Boga, prema Bogu« koji kao da nas hoće 
potaknuti na svojsko i ustrajno vršenje dobrih djela koja 
jedina vrijede pred Bogom. Jedino to će svatko posjedovati 
u vječnosti. 

Usporedba, kojom je Gospodin tom prilikom još više 
razjasnio i potvrdio svoju odluku, tako je jasna i nažalost u 
životu na razne načine česta da je ne treba tumačiti. Iz nje 
posebno zapamtimo kako smrt, i s njom konačni obračun, 
često dolazi kad joj se čovjek najmanje nada i najmanje je želi. 
Iskustvo pokazuje da mnogo puta poziv u vječnost dođe upra- 
vo onda kad čovjek sebi pripravi mirniji i udobniji život. Lako 
je i ugodno, samo po sebi, reći: »Počivaj, jedi, pij i uživaj !« 
— ali što to koristi kad za svakoga čovjeka vrijedi pravilo: 
Možeš kako hoćeš, ali nećeš dokle hoćeš! Zaista je tragično 
kad Bog mora nekome reći: »Bezumniče!« Što bi meni rekao 
kad bi me sada pozvao pred svoj sud? Možda se i ja varam, 
iako ne onako materijalistički kao onaj bogataš, da još ima 
vremena da se počnem čuvati svake požude. Da se ne preva- 
rim kao i onaj jadnik! 


PONEDJELJAK 
God. I 


1. č. Br 11, 4b-15: Ja sam ne mogu nositi sav ovaj narod. 
(str. 116-7) 


P. p. 80, 12-13. 14-15. 16-17 (str, 533) 
P. Kličite Bogu našoj jakosti! 


Još jedanput se vidi kolika je bila slabost Izraelaca i koli- 
ka veličina Mojsijeva. Narodu je dosadilo jesti samo manu. 
Sigurno su im bili na raspolaganju i proizvodi od stada koja 
su vodili sa sobom, ali se oni sjećaju egipatskih jela: ribe i 
raznih začina koji čine hranu ukusnijom. A njima je pred 
očima i u ustima samo mana. Usput sveti pisac ponovno opi- 
suje kako je mana izgledala i kako se pripremala. Korijander 
je biljka s malim, okruglim, bijelih ili žutim plodovima, a 
raste u Egiptu i Palestini. Bdelij (Post 2, 12) je mirisava smola, 
a prema drugima dragi kamen kojemu bi mana sličila samo 
po boji. Sve to izgleda naivno, ali je mrmljanje izabranog 
naroda u onim okolnostima imalo pravo značenje pobune pro- 
tih Boga i protiv Mojsija. Kad bi i bila istina da su u Egiptu 
imali ukusnija jela, nikad Izraelci nisu smjeli zaboraviti da su 

ondje stenjali kao robovi i da ih je njihov Bog odanle izbavio 
svojom silnom moći. Gdje je zahvalnost u usporedbi njihova 
sadašnjega stanja i sužanjstva u Egiptu? Takva je psihologija 
mase koju vodi trenutačno raspoloženje, a to može potaknuti 
nekoliko nezadovoljnika. 

Već je na početku poglavlja rečeno da je Bog kaznio narod 
ognjem koji se stišao tek na Mojsijevu molbu. Kad se Božji 
opravdani gnjev opet spremao da kazni Izraelce, Mojsije sav 
žalostan ponovno preuzima ulogu posrednika za narod. Mojsije 
smatra da kazna, koja je imala stići izabrani narod, pogađa i 
njega pa se stoga onako slobodno izražava pred Bogom. Nije 
to prvi put da izraelski vođa osjeća sav teret te službe, ali on 
ovdje to iznosi vrlo dirljivim riječima. Mojsije zamišlja samoga 
sebe kao majku koja nosi dojenče. Kao što ona ne može uvijek 
zadovoljiti nestašno dijete tako se i Mojsije tuži da nema mesa 
za sav narod koji oko njega plače i traži egipatske hrane. Za 
vođu je naroda to preteški teret i u času najvećeg jada moli 
Boga da mu oduzme život. Time se Mojsije do skrajnosti zalo- 
žio pred Bogom za svoj narod i njegovo je posredništvo uspje- 
lo. Bog je odredio da Mojsiju sedamdeset narodnih starješina 
pomaže u upravljanju, a narodu je povoljan vjetar donio 
mnoštvo prepelica. 

Ps 80. spjevan je za židovski blagdan sjenica na uspomenu 
njihova boravka u pustinji. Njegov drugi dio, kojim odgova- 
ramo na pročitani tekst o buni naroda u pustinji, iznosi Božje 
izjave što je sve on namjeravao pružiti svome narodu da mu 
je bio poslušan. Za nas je važan naročito zadnji redak koji 
tijelovska liturgija primjenjuje na euharistiju. Dok nas najbo- 
lja pšenica podsjeća na stol Božje hrane, med iz pećine-Krista 
može se odnositi na stol Božje nauke. 


God. II 


1. č. Jr 28, 1-17: Hananija, tebe nije poslao Gospodin, a ti si 
u narodu pobudio varave nade. (str. 788) 


P. p. 118, 29. 43. 79-80. 95. 102 (str. 564-7) 
P. Nauči me, Gospodine, pravilima svojim. 


Djelovanje su pravih proroka u narodu najviše ometali 
krivi proroci. Ovaj nam shematični i jednostavni Baruhov 
izvještaj govori kako je započeo i završio susret Jeremije i 
Hananije. Dogodio se za kralja Sidkije nakon što su silni Babi- 
lonci prvi put osvojili i oplijenili Jeruzalem. Jeremija je teška 
srca savjetovao kralju i njegovim doglavnicima neka ne podja- 
ruju Babilonce, jer će oni opet doći i učiniti još gore. U tu je 

svrhu prorok napravio jaram od drva i nosio ga po gradu da 
svima pokaže kako je bolje snositi jaram, koji se ne može 
izbjeći, nego biti posve uništen. Hananija je povlađivao onima 
koji su bili za oružani otpor i stoga je u samom hramu navije- 
štao da će do dvije godine biti skršen babilonski jaram i da će 
njihov kralj Nabukodonozor vratiti odneseno hramsko posuđe 
i judejske izgnanike na čelu sa zarobljenim kraljem Jekoni- 
jom. U odlomku se Hananija šest puta naziva prorokom, što 
znači da ga je narod držao takvim, ali zgodno primjećuje veliki 
naš Jeronim, a to vrijedi za mnoga biblijska mjesta: »Mnoge 
su stvari u Sv. pismu rečene prema mišljenju onoga vremena 
kad su se dogodile, a ne prema istini kakva je bila u stvari!« 

Jeremija se našao u teškom položaju: njegovo bi se patri- 
otsko srce simo veselilo riječima Hananije da mu Bog nije 
drukčije navijestio i naredio da progovori narodu. Stoga izra- 
žava želju da Bog učini kako je govorio Hananija, ali se ujedno 
poziva na proroke prije sebe koji su u ime Božje, isto kao i 
on, naviještali neugodne stvari i narod poticali za obraćanje i 
pokoru. S druge strane, vrijeme je pokazalo da nisu bili pravi 
proroci oni koji su ugađali narodu proričući mu mir i svaku 
ugodnost. Hananija je razumio na što Jeremija cilja pa mu je 
drsko skinuo s vrata jaram i skršio ga pred svim narodom. 
Jeremiji kao Gospodnjem proroku nije preostalo drugo nego 
mirno otići i prepustiti svu stvar Bogu. On se brzo javio i 
Jeremiji naredio da mjesto drvenog načini željezni jaram koji 
je narodu imao govoriti što ga čeka od novog pohoda Nabuko- 
donozora. Hananiji je pak navijestio skoru smrt koja ga je i 
stigla. Sve se to može primijeniti na sva vremena kako je lako 
varati narod naviještajući mu samo ono što je ugodno, ali 
kako Bog od svojih vjernih službenika traži da narod radije 
pozivaju. na obraćenje i pokoru. U tom smislu odgovaramo na 
čitanje izabranim retcima psalma 118. Oni nas opominju da 
se čuvamo puta zablude, a idemo Božjim putem koji je redo- 
vito tijesan (Mt 7, 14), tj. ljudskoj naravi neugodan. 


Ev. Mt 14, 13-21 kao prethodne A nedjelje, a u godini A čita se: 
Mt 14, 22-36: Naredi mi da dođem k tebi po vodi! (str. 13) 


Dok su kod lomljenja čudesnog kruha sudjelovali svi apo- 
stoli, u ovome što se dogodilo slijedeće noći po prvi put nastu- 
pa apostol Petar posve samostalno. Slično će biti malo kasnije 
kad bude Isusa priznao Sinom Božjim i od njega primio obe- 
ćanje prvenstva (RBT). Treći put je Gospodin samo s Petrom 
poveo razgovor o hramskom porezu i po Isusovoj naredbi pla- 
tio porez za Učitelja i za sebe (17, 24-27). Samo Matej ima ta 
tri važna izvještaja, a on i inače mnogo spominje Petra kao 


54 — 18. utorak 


»prvoga« (10, 2) i kako on nastupa u ime apostolskog zbora 
(15, 15; 17, 4; 18, 21; 19, 27). Bilo da to evanđelist ima iz 
vlastitog sjećanja bilo da crpi, kako misle noviji egzegete, iz 
neke »predaje o Petru«, u svakom slučaju tekstovi su neobično 
značajni. Da Matej ne idealizira Petrov lik, vidi se iz toga što 
ga inače ne štedi. Isusove riječi upravljene Petru odmah nakon 
obećanog prvenstva on donosi u najoštrijem obliku (16, 22-23) 
i Petrovu sramotnu ulogu kod Isusove osude (26, 69-75). Evan- 
đelje, kao i uopće svu Božju objavu, treba uzeti u cjelini, pa 
se nećemo čuditi ljudskom elementu u Bibliji u Crkvi. On će 
u njoj uvijek biti isto tako vidan kao i božanski. 

Sam noćni događaj na moru razmortit ćemo slijedeće A 
nedjelje. Ovdje se osvrnimo samo na tri zadnja retka koja 
inače Lekcionar ne donosi, a po Marku smo iz čitali 5. pone- 
djeljka kroz godinu (I 296). Poslije nego je Isus mnoštvo na- 
hranio čudesnim kruhom i ono ga htjelo učiniti kraljem nje- 
gova je ponovna pojava u genezaretskom kraju ustalasala 
široke slojeve naroda. Nije im više na pameti kruh za koji im 
je jasno da se moraju sami mučiti, ali zato imaju mnogo 
bolesnika kojima je Isus jedina nada. Njihovo je pouzdanje u 
velikog Čudotvorca tako neograničeno da se žele samo dotak- 
nuti skuta njegove haljine. Mole da im to dopusti, jer su 
uvjereni da će tako zadobiti željno zdravlje. I zaista su svi 
ozdravljali. »Neka je njihova vjera bila djetinska i jednostav- 
na, Isus ni pred njom ne može da uzdrži svoga milosrđa. 
Njemu ona nije premalena i neprosvijena da je ne bi nagradio 
istim darom... On čuje i razumije govor samog srca. — Ni 
mi ne smijemo bahato misliti o izrazima priproste vjere niti 
ih osuditi. Samo ako nisu praznovjerni nego istinski i prisni« 
(Trilling). Ako se mora čupati korov bilo kakvog praznovjer- 
ja, treba mnogo paziti da se ne iščupa nježna biljka naivne, a 
možda vrlo duboke i životne vjere. Tu treba biti razborit i u 
naše vrijeme. 


UTORAK 
God. I 


1. č. Br 12, 1-13: Nije Mojsije kao kakav drugi prorok; kako 
se niste bojali govoriti protiv njega? (str. 117-8) 

P. p. 50, 3-4. 5-6a. 6c-7. 12-13 (str. 507-8) 

P. Smiluj nam se, Bože, jer smo sagriješili. 


Mojsija je posebno moralo zaboljeti buntovno mrmljanje 
protiv njega u njegovoj vlastitoj obitelji. Dakle ni kuća takvih 

velikana i Božjih odabranika, kao što su bili Mojsije i Aron, 
nije bila pošteđena od kućnih svađa. Povod je dala Madijanka 
Sefora, Mojsijeva žena koja se tu zove Kušankom prema 
pokrajini otkud je potekla. Zavist prema njoj prešla je kod 
Mojsijeve sestre Mirjame i brata Arona i protiv samoga Moj- 
sija. Izgleda da je veća krivnja bila na sestri, ali s njom se i 
Aron počeo pred Bogom izjednačivati s Mojsijem. Ovaj je 
trpio i šutio pa ga sveti pisac s pravom hvali kao najskrom- 
nijega čovjeka na zemlji. Skromnost je nepogriješivi znak svih 
Božjih ljudi u čiju obranu nastupa i sam Bog. Pred braćom 
i sestrom izjavljuje da u izabranom narodu može biti proroka 
kojima on govori, ali se ni jedan ne može mjeriti s Mojsijem. 
On je Bogu najvjerniji i najdraži, jer samo njemu govori iz 
usta u usta, i to tako jasno kao nikome drugom. To su morali 
imati na pameti barem njegov brat i sestra pa im Bog pred- 
bacuje: »Kako se onda niste bojali govoriti protiv sluge moga 
Mojsija?« Nije to bila samo Mojsijeva sudbina, Malo je Božjih 
poslanika i namjesnika protiv kojih ne govore ljudi, pa čak 
ioni iz njihove najbliže okoline. 

Slijedila je i kazna: Mirjamu je udarila guba (RBT) kao 
slika grijeha. Aron se valjda prestrašio i za sebe pa sada brata 
oglovljava kao gospodara i praznaje krivnju koju da je sa 
sestrom počinio u ludosti. Morao je dakle doći grijeh i kazna 
da se uvidi ono što je moglo biti očito i bez toga i što je bilo 
jasno prije grijeha. Valjda bi Mojsije bio posredovao kod 
Boga i da ga nije Aron molio, a svakako to čini tako srdačno 
da ga je Bog uslišao. Ipak, da bude za opomenu drugima, 
Mirjam je morala biti odvojena iz zajednice za sedam dana i 
tek onda pripuštena u tabor. Neće biti odviše spomenuti da 
i najskromniji poglavar može od srca oprostiti svaku uvredu, 
a ipak tražiti da ozbiljan prekršaj bude i kažnjen da ga se 
drugi čuvaju. I po najboljim zajednicama ima povreda ljubavi 
i pravednosti. Što bi bilo kad se one ne bi liječile i kaznama? 
Samo ih treba i uzeti kao lijek pa po njima ozdraviti i drugima 
pružiti dobar primjer da se i oni čuvaju. 

Koliko je Crkvi do toga da se svi liječimo od bilo kojeg 
grijeha vidi se i iz odabranih redaka pokorničkog ps 50. Pri- 
pjevu dodanim izrazom »jer smo sagriješili« liturgija ističe ono 
što je za obraćenje i popravak potrebno kao prvo i najvažnije: 
priznati svoju krivnju (r. 5-6). Bez toga je svaka pokora i 
kazna uzaludna. 

God. II 


1. č. Jr 30, 1-2. 12-15. 18-22: Zbog tvojih silnih grijeha to ti 
učinih. Izmijenit ću udes šatora Jakovljevih. (str. 1789-90) 


P. p. 101, 16-18. 19-21. 29 i 22-23 (str. 547-8) 
P. Gospodin će opet sazidati Sion i pokazati se u slavi svojoj. 


Kad je Jeremija obračunao s krivim prorocima, može u 
Božje ime navijestiti narodu i radosne vijesti. One su tako 
velike da se ova poglavlja s pravom nazivaju »knjiga utjehe«. 
Važnost tih navještaja ističe i sam Bog time što proroku nare- 
đuje da ih napiše. To ujedno može poslužiti za njihovu auten- 
tičnosti kad ih budu uspoređivali s njihovim ispunjenjem. Pro- 
rokova utjeha dolazi još više do izražaja kad najprije, u prvom 
dijelu današnjeg odlomka, slika vrlo teško stanje u kojemu se 
nalazi narod. Sam ga Gospodin uspoređuje sa ženom na kojoj 
je neiscjeljiva rana i prelom koji se ne može preboljeti. Kaznu 
babilonskog sužanjstva poslao je Bog na svoj narod zbog nje- 
govih mnogih i velikih grijeha. Ne samo da Bog ne krije da su 
ti udarci došli do njega, nego se narodu još nekako podruguje 
kako su ga u njegovim nevoljama zaboravili ljubavnici, tj. 
okolni narodi na koje se Izrael oslanjao. Koliko se to puta 
ponovilo u povijesti mnogih naroda! Sve te Božje riječi imale 
su narod osvijestiti i pripraviti na izvršenje obećanja koja 
slijede. 

U tri retka (18-20) Bog preko proroka naviješta materijal- 
ni, vjerski i narodni preporod svim Izraelovim plemenima, 
kako se izričito kaže u 31, 1 koji također spada ovamo. Sada 
je Jeruzalem u razvalinama, ali će opet biti sve sazidano na 
svojem mjestu. Iz hrama će se i grada ponovno čuti radosno 
pjevanje. Narod će se opet umnožiti, a njegovi će tlačitelji 
biti kažnjeni. Glavar će naroda smjeti još bliže stajati svome 
Bogu nego ostala zajednica. Neki u tom vladaru vide Zaroba- 
bela koji je bio na čelu povratnika iz babilonskog sužanjstva, 
a većina katoličkih bibličara, zajedno s Jeronimom, drži da se 
tu misli na Mesiju. Kad on dođe potpuno će se ispuniti Božja 
riječ: »Vi ćete biti moj narod, a ja vaš Bog«. 

Svoje jade i svoje pouzdanje izlijevamo pred Bogom s 


nekoliko srdačnih redaka psalma 101. Vrijede za Crkvu i za, 


svaku dušu. A svakoj će od njih koristiti i ova praktična pri- 
mjena spisateljice Zarri: »Sv. pismo se čini skoro monotono, 
toliko opetuje temu nevjernosti i oproštenja. To je uvijek ista 
pripovijest koja ima uvijek isti završetak: Božje smilovanje. 
U stvari je i naš život tako monoton: satkan od nebrojenih 
grijeha i od isto tako nebrojenih oproštenja. On sadrži upravo 
tu opasnost monotonije: opasnost da se naučimo na grijeh i 

još veću opasnost da se naučimo na oproštanje. Čekamo ga 
automatski kao da nam mora biti dano. Povremeno istresemo 
pred svećenikom sve svoje grijehe i onda automatski čekamo 
milosrđe. No sakramenat nije kao neka dispenza. Bog nam 
odgovara u srazmjeru s našim očekivanjem, a formalno istre- 
sivanje grijeha nije očekivanje, nego samo jedna ceremonija. 
Automatsko vraćanje nije očekivanje nego samo umišljeno 
predviđanje. Pedantna ispovijed nije očekivanje nego samo 
običaj. Ako želimo oproštenje, moramo izići iz monotonije i 
opet otkriti što znači pokajati se«. 


Ev. Mt 14, 22-36, ili, osobito u god. A kad se to čitalo dan 
prije, po volji: Mt 15, 1-2. 10-14: Iščupat će se svaka 
sadnica koju nije zasadio moj Otac. (str. 14) 


U svakoj je religiji vrlo jaka tradicionalna oznaka. Vjerski 
se propisi s vremenom tako ustale da ih mnogi smatraju ne- 
promjenljivima i u nebitnim stvarima. U tome se posebno 
isticala židovska religija koja je uz potanki zakonik, koji je 
baštinjen od Mojsija, stvorila još mnogo opsežniju »predaju 
starih«. Ova se dobrim dijelom odnosila na tzv. obrednu čistoću 
koja je između ostaloga tražila često pranje ruku. Prema knjizi 
Izalska (30, 17-21) morali su se umivati svećenici prije žrtvo- 
vanja, a kasnije su pismoznanci taj propis protegli na sve 
vjernike i na sve obroke. Isusova se religija morala sastojati 
u nutarnjoj a ne u vanjskoj čistoći, zbog čega su njegovi uče- 
nici sve više napuštali razna obredna umivanja. »Isusova oslo- 
boditeljska nauka bila je tako nova da će je učenici jako 
sporo shvaćati« (RBT), a farizejima je i pismoznancima postala 
naročito zazorna. U današnjem odlomku imamo izvještaj kako 
mu to predbacuju u lice. Gospodin im nije ostao dužan, nego 
im je na konkretnom primjeru pokazao (r. 3-9) kako oni krše 
važnu naravnu dužnost za volju iskrivljenoga vjerskog propisa. 
Stvar je bila tako očita da mu nisu mogli ništa iznijeti u svoju 
obranu, ali su i dalje ostali zaslijepljeni. 

Stoga je Isus pozvao narod i s upozorenjem da poslušaju 
i shvate postavio je kao načelo: čovjeka ne kalja ono što ulazi 
na usta, nego ono što izlazi iz usta. S ćudorednog stanovišta 
svaka je hrana čista i ona sama po sebi ne pokazuje nikakvu 
zloću čovjeka niti mu je nanosi. Drukčije je s riječima i dje- 
lima koja izlaze iz čovjeka, iz njegova srca koje se upravo tim 
vanjskim manifestacijama pokazuje kakvo je. Kad su učenici 
kazali Isusu da su mu farizeji zamjerili na njegovu načelu, on 
svoje izlaganje potkrijepljuje s dvije slikovite izreke. Njegovo 
je kraljevstvo kao polje u kojimu ima i divljih biljaka koje će 
biti iščupane. Mislio je na farizeje koje zaista nije vodio Božji 

duh. A budući da oni hoće voditi narod, ovaj mora paziti da 
se ne preda u ruke takvih slijepaca. Narod je bez vođe kao 
slijepac, a ako ga vode slijepci, slabo će svršiti i narod i sli- 
jepci. To se Židovima zaista i dogodilo. Farizejske sekte više 
nema, ali ni jedna sredina i ni jedna osoba nije posve zaštićena 
da se i u njoj ne pojavi ta »guba duše« (Zarri): licemjerstvo, 
vanjski formalizam, pretjerano i jednostrano isticanje starih 
predaja. š 


SRIJEDA 


God. I 


1. č. Br 13, 1-2a. 25-14, 1. 26-29. 34-35: Prezreše oni zemlju 
željkovanu (ps 105, 24). (str. 118-120) 


P. p. 105, 6-7a. 13-14. 21-22. 23 (str. 552-3) 
P. Sjeti me se, Gospodine, po dobroti prema svome puku. 


Izraelci su se duže zadržali u pustom kraju Farana, naro- 
čito u Kadešu, gdje su uvjeti za život bili daleko povoljniji 
nego u sinajskoj pustinji. Već su se mogli spremati za ulazak 
u obećanu zemlju. U tu je svrhu Mojsije poslao u nju dvanaest 
uhoda. Oni su se vratili s dokazima o plodnosti zemlje (13, 23), 
ali su i pričali o visini i jakosti njezinih stanovnika prema 
kojima da su Izraelci izgledali kao skakavci (13, 33). Prevrt- 
ljivi je narod zahvatila panika i počeli su vikati ne samo na 
Mojsija i Arona, koji su ih izveli iz Egipta, nego su mrmljali 
i na samog Boga koji da ih vodi u zemlju u kojoj će poginuti 
od mača. Čak je pao prijedlog da bi bilo najbolje vratiti se u 
Egipat iako su znali što ih ondje čeka (14, 2-3). Došlo je dotle 
da su Mojsije i Aron pali ničice pred narod samo da posluša 
Jošuu i Kaleba koji su, za razliku od ostalih deset uhoda, 
narod bodrili na pouzdanje u Boga koji će pokazati da je on s 
njima. Sve je to malo koristilo i sva ih je zajednica već mislila 
kamenovati, što bi se bilo i dogodilo da se nije pojavila Gos- 
podnja slava na obranu svojih poslanika. Na starokršćanskom 
se mozaiku u Sv. Mariji Velikoj u Rimu nalazi i ta skupina 
nad kojom Božja ruka pruža nimbus o koji se odbija kamenje 
što ga baca svjetina. 

Slijedila je i Božja kazna za buntovnike. Budući da su u 
pobuni sudjelovali svi stariji, nitko od onih koji su navršili 
dvadeset godina neće vidjeti obećane zemlje. Trebalo je stoga 
da sav narod luta pustinjom dok u njoj ne ostave kosti svi 
stariji i tek da njihova djeca uđu u obećanu zemlju. Uhode su 
istraživali zemlju četrdeset dana, a buntovni će narod ostati u 
pustinji četrdeset godina. »Tako je pravedan Jahve! On ne 

dopušta da se tko ruga s njim, iako ga u njegovu kažnjavanju 
vodi blagost, iako se brine za svoj dobar glas kog pogana. 
To je zapisano i za opomenu nama kršćanima. Činjenica da 
smo kršćani još nam ne jamči da ćemo postići i svoj vječni 
cilj (1 Kor 10, 5; Heb 3, 17-185)« (Krinetzki). Još konkretnije 
piše Zarri: »Svaki pothvat donosi žrtve i rizike. Traži zanos 
i to da se izručimo Gospodinu. Njemu se prepustiti znači vje- 
rovati u Božju budućnost. Izrael se naprotiv okreće prema 
prošlosti, žali za egipatskim sužanjstvom i odriče se zemlje 
koju mu je Bog obećao. Tako činimo i mi kad odbijamo da se 
založimo u Crkvi samo da sačuvamo ugodno i sigurno mjesto 
koje smo sebi pripravili u svijetu. Još je gore kad sebi umišlja- 
mo da imamo sigurno mjesto i u Crkvi, kad se prilagođujemo 
i udobno smjestimo i onda sve to zovemo red, hijerarhija, pra- 
vovjernost. U stvari to nije drugo nego žaljenje za Egiptom«. 


God. II 
1. č. Jr 31, 1-7: Ljubavlju vječnom ljubim te. (str. 790) 


P. p. Jr 31, 10. 11-12ab. 13 (str. 790-1) 
P. Gospodin nas čuva ko pastir stado svoje. 


Danas i sutra čitamo još izvatke iz dugog 31. poglavlja, 
jednoga od najzanimljivijih (Penna) u cijeloj Jeremijinoj knjizi. 
Prorok je mnogo puta naviještao teške nesreće kao kazne, ali 
se vidi da pravo uživa tek onda kad može u Božje ime navi- 
jestiti radosne događaje. A što je radosnije od vijesti da će se 
narod vratiti iz babilonskog sužanjstva! Taj je narod izbjegao 
neprijateljskom maču i prorok kao da ga gleda kako se preko 
sirsko-arapske pustinje vraća u domovinu. To narodu nije pri- 
bavio nitko od ljudi nego sam njegov Bog koji mu kao ide 
ususret i izdaleka ga uvjerava o svojoj vječnoj ljubavi. Malo je 
tekstova u SZ-u koji tako izričito govore o Božjoj ljubavi 
prema svome narodu kao taj (Pnz 7, 8; 10, 15; 32, 6; Iz 43, 4; 
63, 9; Hoš 11, 1; Mal 1, 6). Svi su ti tekstovi samo priprava za 
novozavjetnu objavu Božje ljubavi, usredotočene u presv. Srcu 
Isusovu. Ovaj Jeremijin tekst liturgija i upotrebljava u časo- 


"slovu za blagdan presv. Srca, a može se uzeti i u misi njemu 


na čast. 

Narod će se ne samo povratiti nego će i obnoviti vjersko 
i narodno središte, Jeruzalem, gdje će se opet igrati poskočno 
kolo. Obnovljeni će vinogradi biti dokaz blagostanja u kojemu 
se nitko neće bojati da će drugi uživati njegove trude i plo- 
dove. Još važniji je budući vjerski preporod kad budu opet 
sva izraelska plemena složno hodočastila k svojemu Bogu, u 

hram .na Sionu. Vjersko-narodne blagdane nije moguće zami- 
sliti bez pjesme i klicanja, a i drugi će _se narodi obraćati iza- 
branom narodu koji se značajno naziva prvakom naroda. Eto 
što je Bog sve izveo sa samim Izraelovim ostatkom koji mu je 
uvijek sačuvao svoju vjernost. Tako se uvijek ispunjuju Božji 
planovi, i onda kad ih mnogi ne shvaćaju i neće da kod njih 
sudjeluju. Kako tek u NZ-u možemo klicati. Gospodin spašava 
narod svoj! 

Poslije čitanja nastavljamo Jeremijinim tekstom slaviti 
Boga koji svoj narod skuplja i čuva kao pastir svoje stado. 
Ako je izraelski narod uživao Gospodnja dobra u hramu na 
Sionu, nama su ona neusporedivo više na raspolaganju u sve- 
tištu Crkve. Stoga bi i sve naše župske i uopće veće bogoslužne 
sastanke morala pratiti pjesma. »Liturgija bez pjevanja je kao 
dan bez sunca« (Pavao VI). To pjevanje neka bude skladno i za- 
nosno, izraz i izvor veselja. I naš život može biti pun tuge, ali 
zajedničko bi ga bogoslužje trebalo uvijek ispuniti radošću u 
Gospodinu. Što nas kršćane može razveseliti kao naš zajednički 
susret s Kristom u njegovoj riječi i njegovoj hrani! Prema 
takvom shvaćanju, kad bismo u crkvu ulazili i sa suzama, 
vraćali bismo se utješeni (r. 9, a isto i ps 125, 6). Na taj način 
»zemaljskom liturgijom sudjelujemo predokusom u onoj nebe- 
skoj liturgiji koja se slavi u svetom gradu Jeruzalemu, kamo 
kao putnici težimo, gdje Krist sjedi Bogu zdesna kao službenik 
svetišta i pravog šatora; sa svim četama nebeske vojske pje- 
vamo Gospodinu pjesan slave« (II vat. sabor, B 8). 


Ev. 15, 21-28: O ženo, velika je tvoja vjera! (str. 14) 


Malo koji evanđeoski događaj začuđuje površnog čitaoca 
kao ovaj Isusov susret s Kananejkom. Kako je Isus mogao 
tako tvrdo postupati s tom jadnom ženom koja ga je molila 
za svoju još jadniju kćer — tako se pitaju mnogi. Mi Gospo- 
dina previše zamišljamo po svoju i mislimo da bi on morao 
postupati točno prema našim shvaćanjima. Zaboravljamo na 
zadatak za koji je on došao na svijet i na njegova božanska 
svojstva s kojima je gledao i djelovao drukčije nego mi. Nje- 
gov je zadatak bio ograničen: došao je u izabrani Božji narod 
kao njegov član da na vrhunac podigne i ujedno zaključi ulogu 
koju je kroz toliko stoljeća Bog bio povjerio samo tom narodu. 
Od Boga određeni plan spasenja svijeta nije mogao biti pore- 
mećen, a najmanje je to mogao učiniti sam Sin Božji. Ako je 
i ovako o njemu zapisano: »K svojima dođe, ali ga njegovi ne 
primiše« (Iv 1, 11), što bi tek bilo da je odmah nastupio s 
univerzalizmom svojega kraljevstva i u njemu posve izjedna- 
čio pripadnike izabranoga Božjeg naroda s poganima. Ovi su 

njemu jednako dragi kao i njegovi sunarodnjaci, ali za njih 
još nije bio došao čas. Neka se strpe samo još malo? Isus će 
umrijeti za sve ljude i poslije svog skrsnuća poslat će svoje 
apostole i njihove nasljednike k svim narodima. Ono što mu 
nije dozvoljavala ograničenost židovskog naroda to će biti ne 
samo omogućeno nego i naređeno njegovoj Crkvi do konca 
svijeta. Bog hoće red i voli postupno razvijanje u naravnom 
i nadnaravnom svijetu. To je njegova mudrost i dobrota. Je- 
dino tako se i čovjek može uključiti u njegovo djelovanje. 

Apostoli su čuli i zapisali samo ono što je ta žena govo- 
rila, a Gospodin je vidio i čitao u njezinoj duši. Da ju je odmah 
uslišao, imali bismo njegovo jedno savim obično čudo koje 
evanđelisti možda ne bi bili ni zapisali, ili bi ga bili spomenuli 
onako usput. Ovako u tih nekoliko redaka imamo za sva vre- 
mena spomenik poniznoj i ustrajnoj vjeri kakva se rijetko 
nađe među ljudima svih. vremena i naroda. Mi se brzo zado- 
voljimo s malenim duhovnim blagom i uz njega onda dugo 
životarimo. Isus je vidio što se sve krije u duši te priproste 
žene i hoće da sve iznese na vidjelo. To će služiti za uzor apo- 
stolima i nebrojenim drugima kojima će oni propovijedati, a i 
samoj je ženi tek Isusov postupak pokazao koliko ima vjere 
i ustrajnosti u njezinom srcu. Bilo je potrebno da Gospodin 
kopa tako tvrdo i duboko da bi se otkrio tako dragocjen biser 
koji je on sam nazvao »velika vjera«. On ga je sam položio u 
dušu Kananejke, a da ona nije bila ni posve svjesna. Trebalo 
ga je izbrusiti da mu se onda dive vjekovi. Poučno je to za 
svakoga od nas kad Gospodin i prema nama primjeni svoj tu- 
đi postupak. Malo truda donosi i malo ploda. Treba dakle pre- 
pustiti Bogu da on s nama postupa kako on hoće, a ne kako 
mi želimo. On najbolje zna što je za naše dobro. Načelo prema 
kojemu on želi da nas obogati glasi: »Svakomu tko ima, dat 
će mu se još pa će obilovati« (Mt 25, 29). Koliko ja omoguću- 
jem Bogu da mi dade sve više milosti? Možda mu svjesno 
stavljam granice i zapreke? 

ČETVRTAK 


God. I 


1. č. Br 20, 1-13: Otvori im svoje blago, izvor vode žive. 
(str. 125) 


P. p. 94, 1-2. 6-7. 8-9 (str. 548) 
P. Ako danas glas mu poslušate, ne budite srca tvrda! 


Riječi se naslova ne nalaze u izvorniku, ali ih ima Vulgata 
kao kratku molitvu koju su Mojsije i Aron upravili Bogu u 
r, 6. Neki uopće čitav ovaj izvještaj poistovjećuju s čudom 
žive vode u knjizi Izlaska (17, 1-7) o kojemu smo čitali 3. koriz. 
A nedjelje (II 72). Iako u tim izvještajima ima mnogo sličnosti, 
Izraelci su kroz toliko godina pustinjskog lutanja često osjetili 
nestašicu vode zbog čega su se bunili protiv svojih vođa. Na 
njihovu je molbu Bog pomogao svojemu narodu da su mogli 
nasviti put kroz pustinju. Crkveni oci često s tim putovanjem 
uspoređuju život Crkve i pojedine duše. Stoga nam može biti 
od koristi Lippertovo razmišljanje uz Fugelovu sliku o tom 
čudu: »Sva je muka i sva sreća ljudske duše prikazana u živoj 
vodi koja ključa iz tvrde pećine. Ona ide svojim putem preko 
golog i vrućeg pustinjskog kamenja. I najbogatija se duša osuši 
ako od nje ne pije, jer je čovjek sam ne može naći niti je sebi 
pribaviti, ona mu mora biti pružena. Žeđa naše duše zaista 
nam dočarava pred očima viđenja živih izvora i mi k njima 
žurimo. No uvijek se iznova pustinjski putnik uvjeri kako mu 
je trud bio uzaludan, kako je viđenje bilo varavo (fatamor- 
gana). A ipak ne smijemo izgubiti vjeru da mora doći do napa- 
janja, zadovoljenja i veselja, da moramo naći izvor snage i 
života... 

Svi koji piju od toga dara pećine (Krista, 1 Kor 10, 4) 
ostaju i dalje pustinjski putnici, umorni i opterećeni. Pećina 
i voda, osamljenost i Božja blizina, gorski klanci i putovanje 
kući napuštenost i žar srca koje kipi ljubavlju žrtve — to su 
sve tajne našega života i putovi Božjega vodstva. U tim se 
suprotnostima krije neprestana napast s kojom se bore Božji 
sveci, pred kojom i oni znaju biti slabi kao Mojsije koji sa 
sumnjom udara po pećini: »Hoćemo li vam moći iz ove pećine 
izvesti vodu? — Zatim Mojsije podigne ruku i dvaput udari 
štapom o pećinu« (r, 10-11). Tako dakle ni sam Mojsije nije 
shvaćao moć koju je imao nad vrućom pećinom. On koji je 
žednima pribavio vodu morat će na brdu u tuđini sam umrijeti 
od žeđi i čežnje za domovinom«. Iz Biblije nije jasno zbog 
kojega je grijeha Mojsiju Bog uskratio ulazak u obećanu zem- 

lju (V. o tome u zagreb. Bibliji napomenu k 20 (ne 21), 1 sl). 
Možda će nekoga utješiti činjenica da ni takovi Božji odabra- 
nici i ljubimci, kao što je bio veliki Mojsije, ne prolaze životom 
bez grijeha i bez kazne za nj. Svakako je on strpljivo podnio 
smrt sestre i brata; nigdje nema ni najmanjeg znaka njegova 
mrmljanja kad mu je Bog navijestio smrt izvan obećane zem- 
lje. Veličina se čovjeka sastoji u tome da zna priznati svoju 
ograničenost i slabost. Onda je najspremniji da posluša Božji 
glas, onda mu je srce najmanje tvrdo. Da moje ne otvrdne 
danas! 


God. II 


1. č. Jr 31, 31-34: Sklopit ću novi savez i. grijeha se neću 
spominjati. (str. 791) 


P. p. 50, 12-13. 14-15. 18-19 (str. 508) 
P. Čisto srce stvori mi, Bože! 


Jeremija je smatrao posebnom svojom zadaćom da više 
puta upozori na nutarnju vrijednost prave vjere (4, 4; 2, 23; 
24, 7 itd). Već onda se osjećalo kako je kod Izraelaca prevladao 
vjerski formalizam i sebična proračunatost koja je od Boga 
očekivala samo pomoć u nevolji. Njemu je mnogo prije sv. 
Pavla bilo dano da upozna nesavršenost i prolaznost sinajskoga 
zakona (Penna). Stoga je toliko isticao srdačno sjedinjenje 
naroda s Bogom, a vrhunac je postigao ovim proroštvom o 
novom savezu. Odlomak smo već čuli 5. koriz. B nedjelje (TI 
128). Uz onu stranicu istaknimo još slijedeće misli. Prorok 
jasno iznosi razlike između staroga i novog saveza. Iako se i 
sada govori o savezu i o njegovu sklapanju, što sve pretpostav- 
lja dvije stranke, u novom će savezu biti daleko očitije negoli 
u starome da je Bog glavni ugovaratelj koji sve daje i od nas 
mnogo ne traži niti očekuje. Ljudski govoreći, kao da je Bog 
iz ponašanja Izraelaca naučio što smo i što možemo. On je taj 
narod s puno ljubavi i brige, izveo iz Egipta kao da ga je uzeo 
za ruku, i vodio kroz pustinju, a oni su razvrgli ugovor s njime 
i neprestano ga izazivali svojim nevjernostima. Bog preko pro- 
roka i tu spominje da je on vrhovni gospodar ljudi, a time 
i njihov najveći i jedini dobročinitelj, no koja korist od toga 
ljudima koji nisu svjesni te činjenice? 

Druga je važna oznaka onoga saveza što Bog neće opet 
urezati svoj zakon na kamene ploče, nego će ga staviti u našu 
dušu i upisati u naše srce. Božji zakon neće više biti nešto 
vanjsko i kruto, nego će tvoriti našu nutarnju i srdačnu vezu 
s Bogom. I u SZ-u je više puta rečeno da je Izrael Božji narod 
i da je Jahve njihov Bog, ali ta će činjenica doći do punog 

izražaja tek onda kad Bog izlije na ljude sve novozavjetne bla- 
godati, a oni mu zauzvrat budu vraćali ljubav za ljubav. Onda 
će se sve slike o Božjem kraljevstvu, o Božjem vinogradu i o 
Božjoj zaručnici obistiniti u Crkvi na najsavršeniji način i sve 
će se stopiti u stvarnost otajstvenog tijela Kristova. Zadnji 
redak spominje još dvije oznake novoga saveza: praktično 
poznavanje o Bogu sa svim onim što to spoznanje znači i ne- 
ograničeno Božje milosrđe koje će ljudima opraštati sve gri- 
jehe. Dakako, opraštanje će izazvati iskreno kajanje i čežnju 
za čistoćom srca, na što nas u misi liturgija želi danas navesti 

nika novoga saveza, ta nema ni slova ni o Mojsiju. Sva su sta- 
rozavjetna proroštva djelomična i treba ih uzimati i shvaćati 
sve zajedno kao cjelinu. Nama je dosta da se Isus na zadnjoj 
.večeri povezao s tim proroštvom (1 Kor 11, 25; Lk 22, 20) i da 
se novi savez neprestano obnavlja u njegovoj nekrvnoj žrtvi 
na oltaru. 


Ev. Mt 16, 13-23: Ti si Petar, tebi ću dati ključeve kraljevstva 
nebeskog. (str. 15) 


Apostoli su bili već dosta dugo u Isusovoj školi, a svako 
učenje svršava ispitom. Položili su ga izvrsno: na temelju ono- 
ga što su čuli i vidjeli, a još više pomoću posebnoga Božjeg 
nadahnuća. Petar je u ime svih priznao da je Isus Sin Božji, 
prema tome i Mesija. Što je Isus na to obećao Petru, razmo- 
trili smo na njegov blagdan (III 349), a taj ćemo odlomak 
imati i 21. A nedjelje. Ovdje se osvrnimo na drugi dio odlom- 
ka. »Narod je židovski očekivao Mesiju, koji će osnovati 
zemaljsko kraljevstvo. Kad bi se sada saznalo, da je Isus taj 
obećani Mesija, mislio bi narod, da je došao čas, da zbaci rim- 
ski jaram, pa eto bune, pokolja i rata... Sad ćemo razumjeti, 
zašto je Isus poslije svečane izjave Petrove strogo zabranio 
apostolima, da ikome kažu, da je obećani Mesija« (Vimer). 

Time se Gospodin ogradio i zaštitio od krivog shvaćanja 
židovskog naroda. Budući da su apostoli tako dobro znali da 
je on Mesija, sada ih još mora poučiti koji je njegov glavni 
zadatak. O Mesiji je bilo prorečeno u SZ-u, osobito po Izalji 
i Jeremiji, da će trpjeti, ali to je bilo daleko i maglovito. Uz 
to je potrebu žrtve i trpljenja najteže primijeniti na sebe i na 
ljubljenu osobu. Stoga je Gospodin sada započeo s apostolima 
drugi dio svoje pouke. S pravom je rečeno da u Isusovu životu 
i djelovanju navještenjem njegove smrti i uskrsnuća počinje 
nova stranica evanđelja. »Otada poče Isus izlagati svojim uče- 
nicima da mora ići u Jeruzalem ...« Mora — sili ga božanska 
ljubav. Eto, kao da ni Bog nema drugoga uspješnijeg načina 

da nam dokaže svoju ljubav nego da za nas trpi, da pođe u 
smrt. Tu je najbolje šutjeti i diviti se, ali i pamtiti kad se i od 
nas traži da »moramo« trpjeti, da moramo Bogu i ljudima 
pružiti najsigurniji dokaz svoje ljubavi. Tko nije došao do te 
evanđeoske »lekcije«, njegovo je kršćanstvo još u povojima, 
još se mora razvijati. 

Koliko je apostolima bila potrebna ta Isusova pouka, naj- 
bolje se vidi iz Petrova postupka. Povukao je Isusa na samo, 
ali to nije bio susret srdačne blizine i potpunog razumijevanja 
i sjedinjenja u mišljenju, već sasvim obratno. Sablazan je 
križa između Petra i Isusa iskopala tako dubok jaz da Isus 
mora Petra otjerati od sebe kao napasnika i protivnika. Kako 
je istinita Gospodnja riječ: »Misli vaše nisu moje misli, i puti 
moji nisu vaši puti« (Iz 55, 8). Ne čudimo se Petru. Takav je 
svaki čovjek sam po sebi. Kako doći do Božjih misli i Božjih 
putova? Trpljenje ostaje trpljenjem, ali ono dobiva svjetliju 
boju i čak veliku privlačivost kad ga promatramo pod vidom 
uskrsnuća. Govoreći o svojoj muci i smrti nije uzalud Gospodin 
uvijek dodavao da će i uskrsnuti. Tim nas sredstvom hoće 
preodgojiti i II vat. sabor i suvremena liturgijska obnova. 


PETAK 
God. II 


1. č. Pnz 4, 32-40: Ljubio je očeve tvoje, izabrao je poslije 
njih njihovo potomstvo. (str. 145) 


P. p. 76, 12-13. 14-15. 16 i 21 (str. 527-8) 
P. Spominjem se djela Gospodnjih. 

»Dok je prvi Mojsijev zakon, sačuvan u starijim dijelo- 
vima Petoknjižja, upravljen zajednici koja živi u vrlo primi- 
tivnim prilikama, bavi se stočarstvom, još ne poznaje kralja, 
dotle Ponovljeni zakon govori ljudima koji već poznaju suce, 
kraljeve, svećenike i proroke, ljudima koje više dira humani 
poziv na zahvalnost i ljubav prema Bogu nego strogost prijet- 
nja i krutost zakletava« (zagreb. Biblija 250). Pod tim vidikom 
treba promotriti ovaj odlomak i slijedeće koje sveti pisac sta- 
vlja u usta neumrlom vođi Mojsiju. Sva su Božja djela tako 
velika da ih čovjek nikada ne smije zaboraviti, da mora o 
njima neprestano razmišljati i uzimati ih kao podlogu svoga 
Života i djelovanja. Ako to vrijedi za sve što je Bog učinio 
svemu ljudskom: rodu u naravnom redu, daleko više spomi- 
njanja i zahvalnosti traži čitava povijest našega spasenja. A 
to je spasenje važno i u nekom smislu temeljni dio vjerske 
Povijesti izabranog naroda. S pravom je kazala jedna naša 
redovnica da je nama SZ »kršćanska televizija«, koja ne svla- 

dava samo prostor nego i vrijeme, da nam omogući sagledati 
i uvijek iznova doživljavati iskonsku Božju ljubav. 

Mojsije podsjeća svoj narod na najveći događaj u njihovoj 
povijesti: oslobođenje iz Egipta i susret s Bogom na Sinaju. 
Ni jedan drugi narod nije doživio nešto slično, jer samo se kod 
Izraelaca sačuvala vjera u jedinoga i pravog Boga. No Bog mu 
tu povlasticu nije dao samo zbog njega samo zbog njega samog 
nego je time pripravljao ono što će pružiti svim narodima. 
Izabrani je narod prema Božjoj zamisli imao biti kao nekakva 
odskočna daska kojom je sam Bog uletio, stvarno i osobno, u 
povijest svega svijeta. Izraelcima je bilo čudno što im je Bog 
govorio iz ognja i oni kod toga ostali živi. To je bila predslika 
činjenice da će Bog postati čovjekom da otada ljudi žive od 
njega i po njemu. Sada je tek posve istinito da je Bog gore na 
nebu i ovdje na zemlji i da drugoga nema. Stoga treba ići 
njegovim putem, slijediti ga onako kako je on sam odredio na 
Sinaju i kako je Sin Božji dopunio dekalog. Time se osigurava 
naše članstvo u Božjoj zajednici na zemlji i na nebu. 

Samo danas na čitanje odgovaramo psalmom 76, a on 
sadrži vrlo bogato razmišljanje nad Izraelovom poviješću. Nije 
čovjek uvijek sklon i spreman za takve misli. Psalmist u 3. 
retku spominje da to čini u dan nevolje pružajući ruke prema 
Bogu i u besanoj noći. Sjećanje na Božja djela ulijeva pouz- 
danje u trenucima kad se čovjeku čini da ga je Bog zaboravio. 
Kad se sjeti svih djela što ih je Bog izveo po Mojsiju i Aronu 
»psalmist nenadano prekida svoj pjev. Spomenuta su djela u 
njemu potakla puno pouzdanje u Boga pa mu ne treba još 
nešto dodati. Htio se utješiti spominjanjem Božjih djela. Sjetio 
ih se, pa zaboravljajući sve prošle tjeskobe prepušta se u 
Božje ruke« (P. Sales). 


God. II 


1. č. Nah 2, 1. 3; 3, 1-3. 6-7: Teško gradu krvničkom! 
(str. 913-4) 


P. p. Pnz 32, 35cd-36ab. 39abed. 41 (str. 169) 
P. Ja usmrćujem i oživljujem. 

Nastojeći da nam pruži što više biblijskog štiva novi Lek- 
cionar ne propušta ni tzv. male proroke (jedino iz Obadije 
nema ništa, jer je njegov spis vrlo kratak i nema vlastitih 
misli). Uz to ih vrlo zgodno umeće među velike proroke prema 
vremenu kad su živjeli i djelovali. Tako su danas na redu, 
kao jedino čitanje, izabrani retci iz Nahuma. Malo znamo o 
tom proroku, a iz njegova se spisa vidi da je doživio pad 
Ninive god. 612. Stoga je razumljivo njegovo veselje (2, 1) 
zbog spasenja kojeg će se tako dokopati izraelski sužnji. Pro- 

rok gleda u duhu kako glasnik hrli preko gora i svima javlja 
tu radosnu vijest. Tuđinski su pljačkaši bili opustošili Božji 
vinograd, ali će ga Gospodin obnoviti. Nahum je toliko obuzet 
podnesenim mukama svoga naroda i sada njegovim oslobo- 
đenjem da, jedini od svih proroka, ni jednom riječju ne spo- 
minje grijehe Izraelaca zbog kojih su i došle na njih sve te 
nevolje (Krinetzki). Prema njemu su za sve krivi Asirci koji 
su iz svojega glavnog grada Ninive poduzimali ratne pohode 
poput lava koji traži hrane za svoje laviće (2, 12). Nedostaje 
mu dakle teološki pogled na povijesna zbivanja, ali i on spo- 
minje Boga koji kažnjava neprijatelje njegova naroda (14). 

Na početku gl. 3. Nahum kratkim, vrlo pjesničkim izra- 
zima opisuje vojni pohod osvajača Ninive i kao da uživa što 
se toliko zlo sručilo na taj grad krvi, laži i grabeža. Kolika je 
to razlika od Jone koji propovijeda u tom neprijateljskom 
gradu i u svoje ga vrijeme spašava od propasti! Ne samo da 
Nahum ne žali što je sve snašlo Ninivu, nego je uspoređuje s 
osramoćenom ženom na koju i on baca smeće. Kao s nekim 
užitkom ponavlja usklik prolaznika: »Niniva — kakva razva- 
lina!« Ako su nam takvi narodni osjećaji razumljivi, ne mo- 
žemo ih odobriti s vjerskog gledišta. No treba imati na pameti 
da su u SZ-u bili vrlo povezani narodni i vjerski interesi, što 
mnogi smatraju jednim od uzroka zašto izabrani narod nije 
ispunio svoj povijesni zadatak. U tom pogledu morali bi uvijek 
biti na oprezu pripadnici velikih naroda da ni u kojem smislu 
ne budu nepravedni prema manjima. No redovito su im posve 
slični i mali narodi, samo što nemaju mogućnosti i prigode da 
pokažu svoju silu i nadmoć nad drugima (prof. Fabijan). 


Ev. Mt 16, 24-28: Što li može dati čovjek kao zamjenu za svoj 
život? (str. 15) 


Gospodin je svoje učenike pozvao pojedinačno: »Hajde za 
mnom !« (9, 9). Ostaviše sve i išli za njim kamo god je on išao. 
Međutim on će sada ići u smrt pa ih mora pripraviti da i oni 
budu na to spremni. Dosada su Učitelja slijedili više izvana, 
a sada od njih traži da ga slijede i iznutra, svim srcem, svim 
životom. U tu se svrhu treba sebe odreći i spremno uzeti svoj 
križ na sebe. Sebe se odreći znači ne gledati na sebe i svoju 
udobnost i svoju volju, nego sebe zatajiti i predati se Isusu. 
Onako kako se on lišio povlastica svoje božanske naravi i pre- 
uzeo našu narav da može za nas umrijeti (Fil 2, 6-8). Osuđeni 
su na smrt morali nositi svoj križ na kojemu će biti raspeti i 
umrijeti. I to će Isus učiniti, a od svojih sljedbenika traži da 
uzmemo i nosimo svoj križ. Naglasak je dakle na spremnost 
(Trilling), na ustrpljivom podnašanju svega što nas zateče na 
putu kojim slijedimo Isusa. 

Razmjerno malo će biti onih kojima je namijenjeno da 
zaista i umru iz ljubavi prema Kristu, tj. da mu kao mučenici 
budu posve slični. Mnogi ih neće shvatiti i čudit će se njihovoj 
»ludosti«. Bit će i onih koji će vjeru više ili manje zatajiti samo 
da spase svoj život, ili što je još manje: svoj položaj, svoju 
udobnost. Takvo je shvaćanje i postupanje uvrijeđeno kod 
ljudi svih vremena, ali Isus misli i naviješta drukčije: »Tko 
hoće sačuvati svoj život, izgubit će ga, a tko izgubi radi mene 
svoj život, naći će ga«. To nije drugo nego do kraja primjenjeno 
načelo o prostranom putu koji vodi u propast i o tijesnom 
putu koji vodi u život (7, 13-14). Da zorno predoći svoje načelo 
Gospodin ide do nemogućeg slučaja: kad bi čovjeku uspjelo 
prisvojiti i uživati »sav svijet« i sve što je na njemu, koja mu 
od toga korist ako na kraju izgubi svoj život. Stari nisu suprot- 
stavljali dušu i tijelo nego život i smrt, a ovdje se podrazumi- 
jeva vječni život. Nema te stvari koju bi čovjek smio zamije- 
niti za svoj vječni život. Istina tako jasna, a tako često omalo- 
važavana i zaboravljana... 

Da se doista radi o vječnom životu, slijedi iz Isusova 
navještaja da će doći u slavi suditi i svakome dati kako je tko 
zaslužio. Jedni će postići život, drugi ići u propast. Prema tome 
kako je tko sam odabrao i izdržao do kraja. Svakome će doći 
smrt s njom i presuda. Nije važno kada će doći nego da će 
sigurno doći. Svejedno da li naravna smrt ili nasilna, kakvu će 
doživjeti mnogi Isusovi suvremenici kad Rimljani budu razo- 
rili Jeruzalem i pobili mnoge koje tu zateku. Tako tumači zad- 
nji redak većina katoličkih bibličara i prema tome Isus već tu, 
kao i u velikom eshatološkom govoru (Mt 24), spaja svoj govor 
o razorenju Jeruzalema i o sudnjem danu. To nema velikog 
značenja, jer vječnu sudbinu svakome odlučuje čas smrti. 


SUBOTA 
God. I 


1. č. Pnz 6, 4-13: Ljubi Gospodina Boga svoga svim srcem 
svojim! (str. 147) 


P. p. 17, 2-3a, 3bc-4. 47 i Slab (str. 480-2) 
P. Ljubim te, Gospodine, kreposti moja! 


Ovaj nam odlomak o posvemašnoj ljubavi Božjoj svjedoči 
kako su ozbiljno bili shvatili vjersku obnovu za pobožnog kra- 
lja Jošije (640-609) kad je bila redigirana ova biblijska knjiga. 
I ona ponavlja dekalog (5, 6-21), a onda sve Božje zapovijedi 
svodi na samu ljubav prema Bogu. Tim se SZ toliko približio 
NZ-u da je i Isus naveo to mjesto kad je govorio da je ljubav 

prema Bogu i prema bližnjemu najveća zapovijed koja obu- 
hvaća sve druge (Mt 22, 35-40; Mk 12, 29). Sveti pisac uvijek 
iznova Izraelu tuvi u glavu i u srce da je Jahve jedini Bog. 
A budući da nas je Bog stvorio i da smo od njega primili sve 
što imamo i jesmo, pošto smo njegovi posebni ljubimci, mora- 
mo mu na njegovu ljubav uzvraćati posvemašnjom i ljubavi. 
U raznim vremenima razni narodi mogu ponešto drukčije 
zamišljati ono što se tu naziva srcem i dušom, ali konačno svi 
izrazi znače: svim svojim sposobnostima. Najtočnije je misliti 
da nas je Bog zato i učinio dionicima svojih svojstava kako 
bismo ih upotrijebili da ljubavlju uzvraćamo jedinoj ljubavi. 
Na taj se način sve što je Bog stvorio vraća k njemu koji je 
ljubav (1 Iv 4, 8. 16). 

S pravom Bog očekuje da ono što je duboko urezao u naše 
srce prenesemo i na druge te nastojimo da se ljubav prema 
Bogu razvija osobito u onima koje smo dužni odgajati. O tome 
treba da im govorimo u svakoj prigodi i ne samo da ne pro-: 
pustimo ni jedne prigode nego je još i tražimo. Zapovijed nam 
o ljubavi mora biti neprestano pred očima kao odjeća kojom 
se odijevamo i kao kuća u kojoj stanujemo. Sveti pisac kao da 
se boji da ne bi Izraelci zaboravili na Boga i na ljubav prema 
njemu kad se nasele u velike gradove i bogate kuće. On misli 
i nabraja sve ono što su oni našli u obećanoj zemlji, ali konač- 
no za sve ljude vrijedi Pavlovo pitanje: »Što li imaš što nisi 
primio? Ako si, dakle, primio, što se ponosiš kao da nisi pri- 
mio?« (1 Kor 4, 7). Bilo je tragično ako je Izraelac u obilnoj 
kući zaboravio na onoga koji ga je izveo iz kuće ropstva. Nije 
bolje ništa ako kršćanin, oslobođen grijeha, zloupotrebljava 
Božje darove da se opet.okrene od Boga i griješi. Ne preostaje 
nego zapamtiti zauvijek: Boj se Boga i njemu iskazuj štovanje. 

Liturgija želi da na poticaj Božje ljubavi danas odgovo- 
rimo prvim i zadnjim usklicima psalma 17. Tko je svjestan što 
mu je Bog učinio i dao, lako će Bogu pridati sve naslove koje 
mu upravlja psalmsit. A kad u pripjevu ponavljamo da lju- 
bimo Boga, svoju snagu, onda je to i jeka čitanja u kojemu 
smo čuli da ga moramo ljubiti svom snagom. Ne toliko svo- 


.jom, jer je mi zapravo ni nemamo, nego njegovom, onom koju 


nam on daje. Siromašan je ljubavlju samo onaj koji neće da 
joj otvori svoje srce i čitavo svoje biće. Koliko je tko od Boga 
primi onoliko mu je i vraća. 
God. II 
Hab 1, 12-2, 4: Pravednik živi od svoje vjere. (str. 916) 


1. Čč. 
P. p. 9, 8-9. 10-11. 12-13 (str. 475-6) 
P. Ne ostavljaš one što ljube tebe, Gospodine. 


70 — 18. subota 


Između ostalih proroka Habakuka na poseban način muči 
problem zla: kako Bog može dopustiti da divlji Kaldejci muče 
njegov narod? Uništili su Asirce i sada su sve veća opasnost 
za Izraelce. Prorok kao da Boga podsjeća na davna vremena 
kad je velikom silom oslobodio svoj narod iz Egipta. I sada im 
može doći jednako u pomoć, jer on je uvijek isti, ne umire i 
ne mijenja se. Habakuku je jasno da su Kaldejci bič u Božjim 
rukama, ali on vidi da su i oni sami puni zloće. Njihova osva- 
janja i pljačkanja pjesnički uspoređuje s lovljenjem riba udi- 
com i mrežom, dakle pojedinačno i skupo. Spominjući da taj 
narod prinosi žrtve i tamjan sredstvima svoga ribolova, on po 
svoj prilici misli na njihove bogove kojima oni pripisuju svoje 
pobjede, kao što su činili svi stari narodi. Kaldejci imaju i 
razlog zašto to čine, jer im njihovi vojni pohodi donose veliki 
plijen, što je narodu slastan zalogaj. Prorok završava tjeskob- 
nim pitanjem: hoće li Kaldejci i dalje samo brati lovorike i 
sve podjarmiti pod svoj mač? Pitanje je sudbonosno, jer se 
radi o opstanku izabranog naroda koji je proroku toliko na 
srcu. 

»Svoju upornu tužbu prorok povezuje s napetim prislu- 
škivanjem hoće li mu Jahve dati bilo kakav odgovor na nje- 
gov mučni problem (2, 1). U stvari prorok dobiva vrlo brzo 
odgovor, i to tako važan da ga mora urezati na trajan pisaći 
materijal kako bi se mogao i kasnije čitati (2). A što se tiče 
ispunjenja odgovara s obzirom na prve koji ga čuju, svakako 
je potrebno strpljenje. Oni ne smiju klonuti duhom, jer će 
sigurno nastupiti ono što je obećano (3). Ta i za Babilonce 
vrijedi načelo da svaki nepošteni čovjek slabo svrši, a onaj koji 
čini pravedno može očekivati dugi život (4; usp. Iz 3, 10-11). 
Dakle pred Izraelom stoji novi život, ako je spreman da opet 
bude vjeran savezu s Bogom. — Pavao je u Rim 1,17i Gal 
3, 11 produbio značenje »života« iz r. 4b, isto kao i pojam 
»vjernost« koju on shvaća u smislu »vjere« koja se ne hvasta 
svojim djelima, nego sve očekuje od Božjeg opravdanja« (Kri- 
netzki). Na taj je način proroku uspjelo u malo riječi obuhva- 
titi tamnu i svijetlu stranu vjere: poteškoću zbog zla koje stiže 
i Božjeg miljenika i strpljivo pouzdanje koje zna da ga Bog 
neće posve zapustiti. 

U tom nas strpljivom pouzdanju u Boga hoće da učvrste 
i srednji retci današnjega pripj. psalma. Psalmist zamišlja 
Boga kako sudi sa svoga prijestolja. On je spas pojedincu i 
narodu koji se uzda u njega i ne ostavlja onih koji ga traže 
s ljubavlju. Iz toga proizlazi i dužnost drugima naviještati 
Gospodnja djela. 


18. subota — 71 


Et. Mt 17, 14-20: Ako imadnete vjere, ništa vam neće biti 
nemoguće. (str. 16) 


Sva tri sinoptika donose izvještaj o ozdravljenju padavi- 
čara odmah nakon opisa Isusova preobraženja na gori. Na istoj 
stranici evanđelja prikazano je najviše uzvišenje ljudske nara- 
vi spojene s božanskom i njezino najveće poniženje kad je pod 
uplivom zla duha. (Jedan je i drugi događaj naslikao Rafael na 
istoj slici koja se sada može gledati i na jednom oltaru crkve 
sv. Petra u Rimu, u fino izrađenoj tehnici mozaika). Otac toga 
dječaka nije htio smetati samoga Isusa, ili mu se žurilo pa se 
za pomoć obratio devetorici apostola ispod brda, ali uzalud. 
Kad se vratio Isus i kad mu je otac iznio molbu, Gospodin se 
najprije teško potužio na sve oko sebe, na sve ljude. Malo je 
Isusovih izreka koje nam mogu kao ta pokazati što je Sin 
Božji osjećao među nama ljudima zbog naše nevjere. »R. 17. 
je pravo središte perikope: ukor je upravljen ocu bolesnika, 
učenicima i mnoštvu. ... Treba pomnjivo paziti koja je glavna 
točka ukora. Isus ih ne kori zbog pomanjkanja vjere s obzirom 
na Božju opstojnost, niti upogled vjere u njegovu mesijansku 
moć. Pod tim su viđovima oni bili vjerni. No Isus se ne zado- 
voljava takvom općenitom vjerom, već hoće vjeru u spas od 
Boga koji djeluje tu i sada, u tom označenom trenutku. Nije 
dosta vjerovati u Božju ljubav općenito, nego treba vjerovati 
da se njegova ljubav očituje tu, u toj konkretnoj situaciji, 
upravo prema meni. To je vjera koja premješta brda« (Mag- 
gioni). 

Isusov je ukor dobro djelovao na oca. Ojačao mu je vjeru 
toliko da je Isus učinio čudo i ozdravio dječaka, Još je trebalo 
potanje poučiti i učenike koji su mu za to sami pružili priliku 
svojim pitanjem o uzroku svoje nemoći. Isusova je dijagnoza 
kratka i jasna: oni nisu mogli učiniti čudo zbog svoje male 
vjere. Uz r. 20. piše Trilling: »To je drastičan primjer! Misao je 
vrlo ozbiljna. Naravski u životu se učenika i Crkve ne radi o 
premještanju brda. Vjera ima drugi zadatak: da preokreće 
ljude i da ih čini sposobnima za Boga. Izabrana je zorna slika 
s brdom kao i uho od igle u vezi s bogatstvom (19, 24). Prava 
vjera sve može. Ona je odvažna i poduzetna, upušta se i u ono 
što se čini nemogućim, kao i Petar kad je sišao iz lađe na 
vodu... Prije svega ona nije slaba i ne koleba se u kušnju, u 
trpljenju, u bolesti, u progonstvu, kod opakog ogovaranja, zlo- 
stavljanja, pa čak ni u tami smrti. — Tko dotle dopre da i svoj 
život posve prepusti u Božje ruke, taj čini nešto veće nego 
da primjesti neko brdo s jednoga kraja na drugi«. 

XIX NEDJELJA 


GOD. A 


1. č. 1 Kr 19, 9a. 11-13a: Stani na gori pred Gospodinom! 
(str. 290-1) 


P. p. 84, 9ab-10. 11-12. 13-14 (str. 535) 
P. Pokaži nam, Gospodine, milosrđe svoje i daj nam svoje 
spasenje. 


Stara je riječ: Gdje je nevolja najveća, tu je Bog najbliže. 
To se pokazalo na Petru u današnjem evanđelju i na proroku 
Iliji koji mu je odabran za pralik. Ovaj smo odlomak čitali 10. 
petka (III 135). Tada smo vidjeli kako je veliki prorok na 
vrhuncu svoga djelovanja morao bježati i sakriti se pred očima 
onima koji su mu radili o glavi. I upravo tada mu se ukazao 
Bog, kao što se prije bio ukazao samo Mojsiju, prema mišlje- 
nju nekih, u toj istoj spilji. Nakon silne malodušnosti sam ga 
je Bog utješio svojom blizinom. Tako je i Petar zdvojno zava- 
pio utapajući se u olujnom moru i doživio“da mu je Isus pru- 
žio ruku i s njim ušao u lađicu. Malo kasnije je isti Petar 
gledao na gori preobraženoga Gospodina u društvu Mojsija i 
Ilije (Mt 17, 3). SZ ne pozna tako očitih teofanija kao što su 
bile dane toj dvojici predstavnika velikog niza patrijarha i 
proroka. Oni su ne samo nastupali u Božje ime i činili čudesa, 
nego su svoga Boga smjeli vidjeti kako ga nitko prije njih nije 
vidio. 

»Vidjeti Boga »na svoje oči« (Iz 52, 8) — to je najdublja 
želja SZ-a. Čeznutljivo sjećanje na raj, sjećanje kojim je pro- 
žeta sva Biblija, znači prije svega svijest o gubitku neposred- 
nog i prisnog dodira s Bogom, zatim neprestani strah od nje- 
gove srdžbe, ali i neumorno nadanje u susret s njegovim licem 
i s osmijehom toga lica. Riječ Božja iz usta proroka i Božja 
prisutnost u bogoštovlju — dva su velika religiozna iskustva 
Izraela i oba usmjerena prema tom povlaštenom doživljaju: 
vidjeti Boga. Proročke teofanije predstavljaju sam vršak u ži- 
votu i poslanju proroka. Mojsije i Ilija doživjeli su to iskustvo 
u najvišem obliku. Ipak, Mojsiju koji moli: »Pokaži mi svoju 
slavu« (Izl 33, 18). Bog, iako mu uslišava molitvu, odgovara: 
»Svojom ću te rukom zakloniti dok ne prođem... pa ćeš me 
s leđa vidjeti. Ali se lice moje ne može vidjeti« (33, 22sl). A 
Ilija kad se primiče Jahve »zakriva lice plaštem« i čuje samo 
glas (1 Kr 19, 13; usp. Pnz 4, 12). Nitko ne može vidjeti Boga 
ako mu se Bog ne pokaže« (BRT 1409-10). Božja je duhovnost 
za tjelesne oči tako nedokučiva da biblijski pisci njegova svoj- 

stva ponajviše gledaju u silnim prirodnim pojavama kao što je 
vihor, potres i požar. Iliji je bilo dano da, jasnije nego drugi, 
uvidi kako su to samo najave Boga koji mu se onda, u znak 
svoje nezamjetljivosti i miline, objavio kao šapat laganog i 
blagog lahora. Iliji je to bilo dosta. 

Crkva nas psalmom 84. uči da se i mi u NZ-u moramo 
truditi da ne izgubimo strahopičtanje prema Bogu. Tako nje- 
gova slava živi u našoj zemlji (r. 10) kako nisu starozavjetni 
velikani mogli ni slutiti, ipak je Božje bivstvo nedostižno i 
našim očima. Ovdje poniznom vjerom možemo primiti samo 
njegovo milosrđe, spasenje, ljubav i vjernost, pravdu i mir, 
blagoslov i sreću. Drugo nam ni ne treba da se pripravimo na 
vječno gledanje i uživanje svojega Boga. 


2. č. Rim 9, 1-5: Želio bih da ja budem određen za uništenje 
za svoju braću. (str. 133) 


Opisivanje novozavjetnih blagodati dodirnulo je u Pavlovu 
srcu žalosnu žicu: ne uživaju ih oni kojima su bile najprije 
namijenjene. Stoga on slijedeća tri poglavlja poslanice Rimlja- 
nima upotrebljava da pokaže kako je izabrani narod sam skri- 
vio svoj otpad od Boga. No na samom početku, odmah netom 
je izrazio duboku i trajnu bol svojega srca, u pjesničkom zaletu 
izjavljuje da bi bio pripravan podnijeti i anatemu (RBT) za 
svoju braću po tijelu. Tu »apostol ne raspravlja o vječnoj sud- 
bini pojedinaca, nego o narodu koji se odrekao svoga poziva. 
Pavao zna da je njegova ponuda nerealna, da Bog ne sklapa 
takve ugovore. Kad bi bilo moguće, dozvoljeno i u skladu s 
Božjom ljubavlju, on bi se žrtvovavo za svoj rod. Ta zna da 
mu se u stvari ne bi moglo dogoditi nikakvo zlo ako ne bi sam 
otpao od Boga« (Snoj). Prema tome su u pravu oni koji u tom 
izrazu vide da je Pavao bio za svoje spreman biti odijeljen od 
Kristove slave, ali ne od Kristove milosti. Tu je opet jedno 
biblijsko mjesto koje treba uzeti u sklopu čitave objave i 
njezinih istina i nauka. 

Apostol kršćanima u Rimu, gdje su Židove vrlo slabo gle- 
dali, rado ističe ime svoga naroda i zatim odmah nabraja 
sedam povlastica koje je Bog dao tome narodu i koje mu još 
uvijek pripadaju. Sam je Bog nazvao izraelski narod svojim 
prvorođencem (Izl 4, 22), kojemu je ukazao svoju slavu (16, 10), 


.s njim više puta sklopio razne saveze (Post 6, 18; 9, 9; 15, 18; 


17, 2. 7. 9; Izl 2, 24), dao mu zakonodavstvo, bogoštovlje i obe- 
ćanja, kako svjedoči čitav SZ. Pavao je po krvi Židov, ali po 
vjeri postao je kršćanin pa još spominje da su židovski patri- 
jarsi i kršćanima praoci u vjeri, a kao vrhunac svega: od Izra- 
elaca potječe po tijelu i sam Krist. Eto što sve novi, Božji 

Izrael (Gal 6, 16) duguje starozavjetnom izabranom narodu. Na 
taj se tekst poziva i II vat. sabor kad, govoreći o nekršćanskim 
vjerama, na prvo mjesto stavlja židovsku (C 16, i u Izjavi o 
tim religijama 4). Nama to može biti barem poticaj da cijenimo 
i smatramo knjige SZ-a, jer je on podloga NZ-a, a ovog, prema 
Božjem planu našega spasenja, ne bi bilo bez prvoga. 

Kad je Pavao spomenuo Krista, ne samo ističe da je on 
iznad svega, nego upotrebljava prigodu da dade slavu Kristu 
kao Bogu. Tako čita većina bibličara, ali ima i onih koji ispred 
riječi Bog stavljaju točku i misle da je to općenita doksologija 
Bogu kakvih kod Pavla ima mnogo. Poznato je da stari ruko- 
pisi nisu imali točaka ni zareza i prema tome je spor nemoguće 
riješiti. No i bez toga imamo kod Pavla (Kol 2, 9; 1 Kor 1, 9 
i dr) mnogo tekstova o Kristovu božanstvu, da i ne govorimo o 
Evanđeljima. Kad apostol tu ističe Isusovo židovsko porijeklo 
po tijelu, s pravom tu možemo gledati istaknuto i njegovo 
božanstvo. Liturgija neprestano slavi jedno i drugo. Naučimo 
se i zasebno ponavljati: Blagoslovljen Isus Krist, pravi Bog i 
pravi čovjek! 


Ev. Mt 14, 22-33: Naredi mi da dođem k tebi po vodi! (str. 13) 


Poput Marka (v. I 156) i Matej spominje da je Isus primo- 
rao apostole da uđu u lađu i da se nije udaljio dok nisu doista 
otplovili. Vidi se da im se nije dalo. Radije bi bili ostali s 
narodom, koji je s njihovim Učiteljem bio toliko oduševljen 
da ga je htio proglasiti kraljem, nego pred noć ići na more 
uz protivan vjetar. Isus je tako tražio, jer je htio i narod otpu- 
stiti pa se sam popeti na goru i predati se molitvi. Gospodin je 
često molio i sa svojim učenicima, tako je toga dana pogledao 
na nebo i kao kućedomaćin blagoslovio hljebove. No uz tu 
službenu molitvu, evanđelisti nam više puta govore kako se on 
znao povući u samoću da molitvom srdačno opći sa svojim 
Ocem u zajedničkoj vezi Duha Svetoga. Toj se molitvi Božjega 
Sina nije mogao nitko priključiti, dapače niti joj biti svjedo- 
kom. S pravom je Isus i nama preporučio da molimo i zasebno 
u tajnosti (Mt 6, 6). I Crkva hoće da se kod zajedničkog bogo- 
služja odrede rokovi svete šutnje da može svatko moliti po 
svoju (II vat. sabor, B 30). 

Apostoli su kao ribari štošta doživjeli na moru, pogotovo 
noću, ali da čovjek hoda po morskoj površini, to je bilo tako 
čudno da su od straha stali vikati: Sablast! Umirio ih je tek 
Isusov glas da je to on i da se stoga ne trebaju bojati. Zatim 
nastupa Petar i pomiješanim osjećajima sumnje i pouzdanja 
želi i on hodati s Isusom po moru. Naziva ga Gospodinom, 
dakle u nj vjeruje, ali opet za svaku sigurnost: Aka si ti... 

Na Isusovu jednostavnu riječ »Dođil« ne samo da se spustio 
s lađice nego je doista i hodao. Bila je to ipak premalena vjera 
za trenutak napasti i kad je naišao malo veći val, iskusan se 
ribar uplašio, zaboravio na Učiteljevu prisutnost i počeo 
tonuti. Samo od sebe mu je došlo da je počeo vikati da ga Isus 
spasi, što je taj i učinio pruživši mu ruku i ukorivši ga zbog 
malovjernosti. Tako se i u čudesnoj prisutnosti Božjega Sina 
pokazala ljudska slabost. Sve je apostole to navelo da su se 
poklonili Isusu kao Božjem Sinu. »Tako i čitava Crkva stoji 
pred svojim Učiteljem. Ona zna da će na kraju biti oslobođena 
svake pogibelji ako i ona tako vjeruje. »Ako ne vjerujete, 
nećete se održati« (Iz 7, 9b). To vrijedi za narod S i NZ-a. No 
novozavjetni narod ima u svojoj sredini Isusa kojemu smije 
reći: Ti si uistinu Sin Božji! I narod sluša Isusov glas koji ga 
sokoli: Odvažni budite! Ja sam, ne bojte se! (Trilling). 


GOD. B 


1. č. 1 Kr 19, 4-8: Okrijepljen tom hranom išao je sve do gore 
Božje. (str. 290) 


P. p. 33, 2-3. 4-5. 6-7. 8-9 (str. 493-4) 
P. Kušajte i vidite kako je dobar Gospodin! 


Kad su sastavljači novog Lekcionara za Petrov susret s 
Isusom na moru i za Isusov govor u Kafarnaumu našli odgo- 
varajuće doživljaje proroka Ilije, ništa ih nije smetalo da ih 
upotrijebe u obrnutom redu nego što ih je doživio Ilija. Uvijek 
je glavno čitanje evanđeosko, a drugi ga tekstovi pripravljaju. 
»Izabela sprema Iliji osvetu. Ne usuđuje se ubiti proroka koji 
na svojoj strani ima narod, ali joj uspijeva zastrašiti ga i 
natjerati u bijeg. Ilija krene prema Judeji. U judejskoj ga 
pustinji spopadne velika malodušnost. Srami se svoga bijega« 
(Krinetzki). »I jaki je dakle postao slab, veliki se pokretač 
umorio! Revni se vjernik smutio sam na sebi, na svojem zva- 
nju i na svojem Bogu. A i tražilo se od njega nešto nadčovje- 


'čno, nepodnošljivo. Što je pak postigao, čemu se čitavoga svog 


života borio? Očevi su otišli krivim putem u idolopoklonstvo, 
on se sam uputio jedinome i živome Bogu, ali nije uspio pove- 
sti sa sobom zalutali narod. Nije bolji od svojih otaca, pa ni 
nema što bolje čekati nego oni — smrt. Posve je isto kamo 
ide i oko čega se čovjek trudi. Posve isto!« (Lippert). Tako su 
se mnogi zaustavili u pesimističkom razmišljanju Ilijine žalo- 
sti i klonulosti, jer je u životu česta. 

Bog nije zaboravio na svoga vjernog slugu. Posla mu 
anđela s jelom i pićem da ga uputi prema Sinaju. »Time se 
njegov bijeg pretvorio u hodočašće. Vraća se na izvore Jahvine 

religije, onamo gdje je Mojsije primio deset zapovijedi, naro- 
čito prvu za koju se Ilija upravo borio u Izraelu. Ilija je tako 
reći poduzeo (izraelski) eksodus u obratnom smjeru, kao da 
je time htio poništiti razorno djelovanje kananejskih upliva. 
Kao što je Izraela u pustinji čudesno hranila mana i voda iz 
pećine tako i sada anđeo hrani proroka kruhom i vođom. 
Četrdeset dana njegova putovanja odgovara vremenu od četr- 
deset godina Izraelova lutanja po pustinji. Jahve dakle nije 
pustio da posve propadne, naprotiv, on mu kao nekoć Mojsije 
smije pristupiti na svetoj gori« (Krinetzki). Iz svega toga nije 
teško izvući pouku kamo se u malođušnosti moramo okrenuti, 
odakle tražiti i očekivati pomoć. Aluzija ie u vezi s današnjim 
evanđeljem više nego jasna. Uz to je vrlo korisno uvijek se 
iznova vraćati k izvorima. Nekome može to značiti stanovito 
mjesto, a svima stvarne izvore duhovnog života, dakle i nepre- 
stanog osvježavanja. Nije uzalud II vat. sabor npr. redovni- 
cima za njihovu obnovu ukazao najprije na Krista u evanđelju. 
a odmah zatim na duh i nakane njihova osnivača (R 2). 

Tko tako danas na sebe primijeni 1. i 3, čitanje, lako će 
s oduševljenjem pratiti uvijek lijepe i utješne retke današ- 
njega pripj. psalma i za pričest se pripraviti njegovim zanos- 
nim pripjevom. 


2. č. Ef 4, 30-5, 2: Hodite u ljubavi kao i Krist. (str. 167) 


Prvi redak ovog odlomka tvori vezu između pređašnjih 
Pavlovih zahtjeva, da vjernici odbace nekadašnje poganske 
mane, i slijedećih koji se odnose na život u neporočnosti. A tko 
može povezivati sva nastojanja kršćanskog djelovanja kao Duh 
Sveti? Pavao ga ovdje predstavlja izričito i kao Duha Božjega. 
Dok se u drugim tekstovima o Duhu Svetom govori više kao 
o sredstvu, ovdje je on prikazan kao osoba koju ne smijemo 
žalostiti. »Makar je, uzevši strogo teološki, premalo točno da 
Duh Božji može od nas doživjeti radost ili žalost — Pavao ne 
pozna takvih poteškoća. On misli i govori ljudskim načinom 


koji je nama, a pogotovo jednostavnim kršćanima, prikladan i: 


razumljiv. Drago nam je da možemo »razveseliti« i »ne žalo- 
stiti« osobu koja nam je tako bliska i kojoj dugujemo besko- 
načno mnogo. To još uvijek spada u najplemenitije poticaje 
da nešto učinimo ili da se nečega okanimo« (Zerwick). Na taj 
način pokazujemo da je u nama djelotvoran pečat (RBT) koji 
nas je opredijelio kao vjerne Božje prijatelje za vječno spase- 
nje. Na kraju će taj biljeg zasjati u svem svojem sjaju. 
Podsjetivši Efežane na pečat da su Božje vlasništvo, o 
čemu je govorio u 1, 13-14, Pavao prelazi na posve konkretne 
poticaje. Na putu usavršavanja pred nama je uvijek iznova 

dvostruki posao: čuvati se mana i truditi se oko kreposti. Mane 
koje Pavao spominje zaista su posve protivne ljupkosti i bla- 
gosti Duha Svetoga. Tko se prepusti gorčini, gnjevu i buci, taj 
sigurno žalosti Duha Svetoga u sebi i na putu je da ga izgubi. 
Naprotiv, krepost kao što je dobrostivost i milosrdnost posve 
odgovara značaju i djelovanju Božjega Duha u pojedincu i u 
zajednici. Nego, Pavao je posve praktičan i on zna da i među 
kršćanima lako dođe do međusobnog vrijeđanja. Stoga nam 
preporučuje da jedni drugima praštamo sve što mislimo da 
nam je netko skrivio. Budući da je to obično dosta teško, apo- 
stol spominje i najvažniji razlog koji nas mora ponukati da 
budemo uvijek spremni za opraštanje. To je isti razlog koji je 
i Krist u vezi s time (Mt 6, 14-15; 18, 21-35) naveo: jer Bog i 
nama iz dana u dan sve oprašta. Dapače nam je Krist stavio 
u usta molitvu kojom i mi sami Bogu kažemo da on nama 
oprosti onako kako mi opraštamo drugima. Kad je Pavao 
Spomenuo oproštenje naših grijeha, ne može a da ne navede 
barem ime u kojemu nam je to oproštenje dano (1, 7). Tako 
on još jedanput povezuje naš moralni postupak s dogmatskom 
naukom. 


Izbjegavat ćemo mane i vježbat ćemo se u krepostima 
koliko budemo držali na pameti da smo Božja djeca i njegovi 
ljubimci, a to moramo pokazati nasljedujući svog Oca. I tu 
kao da Pavao ima pred očima Isusovu preporuku (Mt 5, 44. 48). 
Svakako, kad spominje ljubav, navodi nam opet za primjer 
Krista koji se predao kao žrtva iz ljubavi prema nama. Dakle, 
nasljedovanje onoga »što se s dana na dan obnavlja po rukama 
svećenika i što se mora obistiniti u životu svih koji tu sudje- 
luju žrtvujući Krista i sebe s Kristom« (Zerwick). 


Ev. Iv 6, 41-52: Ja sam kruh života koji sitoh s neba. (str. 83) 


Zaista je bolno da i za vrijeme Isusova govora u Kafar- 
naumu, kad je otkrivao namjere svoje najveće ljubavi, njegovi 
protivnici izlaze s tako grubim prigovorima. Žalosno, ali ni- 
malo čudno budući da misle posve zemaljski i nikako da otvore 
svoje srce Isusovoj pouci. Ako ništa drugo, oni su vidjeli toliko 
njegovih čudesa, osobito kod umnažanja kruha neposredno 
prije toga, pa su morali barem čekati da im sam protumači u 
kojem je smislu on kruh koji je s neba sišao. Mjesto toga oni 
ga upravo zadirkivaju tvrdeći da u njemu gledaju samo puko- 
ga čovjeka. Isus se na to ni ne osvrće, jer kako će ljudima s 
tako zemaljskim shvaćanjem govoriti da ga rodila Majka-dje- 
vica? Za vjerske istine treba primiti milost koju Bog daje 
svakome, ali je svatko ne slijedi, ne da se privući od Oca. »A 

što znači biti privučen od Oca nego dati se poučiti od Oca? 
A što znači poučiti se od Oca ako ne slušati Oca? A što je to 
slušati Oca nego slušati njegovu Riječ, a to sam ja« (Augustin). 
Sin je Božji jedini vidio Oca i s neba je sišao upravo zato da 
nam reče što je kod Oca vidio: Božje tajne i s njima u vezi 
plan našega spasenja. Taj svakoga koji Isusa sluša i u nj vje- 
ruje vodi u uskrsnuće i u vječni život. 

Poslije židovske upadice i svoga odgovora u vezi s njom, 
Isus nastavlja govoriti o sebi kao kruhu koji je sišao s neba, 
dakle upravo o onome na što su Židovi mrmljali. »Usprkos 
protivljenja i mrmljanja on nastavlja svoj veliki govor, kao što 
lađa plovi preko valova koji se uvijek iznova dižu i udaraju 
u nju« (Lagrange). Sada Gospodin još više ističe i tumači kako 
je on kruh živi i kruh života, dakle i životvoran. Tko bude 
blagovao taj kruh, a to je njegovo tijelo (r. 51), taj neće umri- 
jeti zauvijek, uskrsnut će za vječni život. Gospodin je uzeo 
naše tijelo i za uzdarje nam daje svoje tijelo da od njega 
živimo. »Život svijeta«, tj. svih ljudi na svijetu, cilj je euhari- 
stije koja je spomen-čin svih Kristovih otajstava. Tu »svijet« 
ne znači, kao često kod Ivana, počelo zla, nego zbir svih ljudi 
koje Isus okuplja oko sebe i hraneći ih svojim realnim tijelom 
priključuje svomu otajstvenom tijelu. Stoga Augustin upravo 
kod tumačenja toga retka govori kako mi tvorimo Isusovo 
otajstveno tijelo i poziva se na Pavlove riječi: »Budući da je 
samo jedan kruh, svi smo mi jedno tijelo, jer smo svi dionici 
jednoga kruha« (1 Kor 10, 17). Na ovo Augustin nastavlja 
poznati zanosni spjev: »O otajstvo predanosti! O znače jedin- 
stva! O vezo ljubavi! Tko hoće živjeti, ima odakle živjeti, ima 
od koga živjeti. Neka pristupi, neka vjeruje, neka postane 
udom tijela da živi! Neka se ne ustručava biti u sklopu udova, 
neka ne bude gnjili ud koji bi se morao odsjeći, neka ne bude 
iskrivljeni ud kojega bi se (tijelo) moralo sramiti! Neka bude 
lijep, prikladan, zdrav; neka pripada tijelu, neka od Boga živi 
omg Neka se sada trudi na zemlji da kasnije kraljuje na 
nebu!« 


GOD. C 


1. č. Mudr 18, 6-9: Čime si kaznio naše protivnike, time si 
proslavio nas, pozvavši nas k sebi. (str. 664-5) 


P. p. 32, 1 i 12. 18-19. 20 i 22 (str. 492-3) 
P. Blago narodu koji Gospodin odabra sebi za baštinu! 


Danas nije lako uočiti vezu između 1. i 3. čitanja. Iz Lu- 
kina Evanđelja dolazi na red dugi odlomak što ga vrlo dobro 


A 

obuhvaća njegov kratki naslov. Gospodin će opet doći i stoga 
moramo biti uvijek spremni kako bi nas našao u stanju da 
nas može nagraditi, a ne da nas mora kazniti. Iz SZ-a uzet je 
tekst kojim je mudrac razmišljao pred Bogom kako su u noći 
izlaska iz Egipta Izraelci bili pripravljeni na taj veliki događaj, 
dok je Egipćane iznenadio i stoga im je bio na propast. Dakle, 
oba čitanja kane isto: mudrac primjerom iz svete povijesti, a 
Isus svojim upozorenjima hoće da nas spreme na paruziju, 
na konačni susret s proslavljenim Kristom. To zapravo tvori 
jedan od bitnih vidova euharistije, jer ona je »sveta gozba na 
kojoj zajedničkim blagovanjem tijela i krvi Gospodnje Božji 
narod biva dionikom dobara pashalne žrtve... te u vjeri i nadi 
predskazuje i pretječe eshatološku gozbu u kraljevstvu Očevu, 
naviještajući smrt Gospodinovu dok on ne dođe« (Uputa o što- 
vanju euh. od 25-V-1967, 3a). Ako je to euharistija općenito, 
naročito je to nedjeljna, jer nedjelja nije samo spomendan 
Isusova uskrsnuća nego i neprestana najava našega uskrsnuća, 
tako da u crkvenoj predaji imamo više puta izraženo uvjerenje 
da će Gospodin doći u slavi jedne nedjelje. 

Drugi je dio (od gl. 10.) knjige Mudrosti mala »teologija 
povijesti«. Razgovarajući s Bogom pisac obrađuje glavne do- 
gađaje iz prošlosti izabranog naroda. On to čini prema raspo- 
redu koji je sam zamislio. Današnji odlomak govori o izlasku 
iz Egipta gdje su njihovu djecu uništavali neprijatelji (r. 5), 
a Bog je tim za kaznu oduzeo mnoštvo djece tako da su se 
radosne pjesme: oslobođenih Izraelaca pomiješale s jaucima 
Egipćana za oplakivanom djecom (r. 10). Sve se to dogodilo po 
Božjem planu na koji su Izraelci bili pripravljeni i zato su ga 
očekivali s povjerenjem u Boga i bili dobre volje. Pashalnu su 
večeru jeli po kućama i zato je rečeno da su žrtve prinosili 
tajno. Prema Božjoj odredbi u svakoj se kući okupila oveća 
zajednica koja je blagovala vazmeno janje uz svete pjesme. 

Naše je vazmeno Janje Krist (1 Kor 5, 7) na oltaru odakle 
ga primamo po njegovu obećanju i naredbi. I našu gozbu prate 
Bogom nadahnute pjesme, osobito na početku mise, između či- 
tanja i kod pričešćivanja. Euharistija nam je ujedmo i »zalog 
buduće slave«, hrana naših duša na zemaljskom putu koji će 
završiti pashom-prijelazom u vječnu Očevu baštinu. Na tom 
putu možemo, kao slabi ljudi, padati od iznemoglosti. Ništa 
zato, naš nam Vođa pruža svoje sakramente koji nas liječe i 
uvijek iznova krijepe. On sam je naša hrana i naša pomoć pa 
prema tome, ako idemo vjerno za njim, možemo biti sigurni 
da će njegova dobrota biti uvijek nad nama i da će nas dovesti 
k cilju. U tom smislu pjevamo: Blago Božjem narodu! 

2. č. Heb 11, 1-2. 8-19: Iščekivaše onaj utemeljeni grad kojemu 
je graditelj i tvorac Bog. (str. 197) 


Ne znamo što je potaklo sastavljače našega Lekcionara da 
ove i slijedeće tri nedjelje odrede čitanja iz drugog dijela 
poslanice Hebrejima, ali današnji odlomak lijepo pristaje 
uz druga dva čitanja. To osobito vrijedi za r. 12-16. koji odgo- 
varaju i naslovu. Ostale smo retke razmotrili 5. subote (I 246) 
i istakli Abrahamov primjer vjere koju je pokazao u trima 
teškim kušnjama svoga života. Spomenuti se retci posebno 
zaustavljaju kod druge kušnje da će on sa Sarom u starosti 
dobiti sina i preko njega veliko potomstvo. Pisac poslanice 
zapravo prelazi na Abrahamove potomke koji su lutali po 
pustinji i u njoj pomrli u čežnji za boljom, to jest nebeskom 
domovinom. Kod Abrahama je također rećenn da je iščekivao 
Božji grad (r. 10), a ovdje se on naziva njihovom pravom do- 
movinom u kojoj će naći i uživati svojega Boga. Tko? Očito 


je da su tu Abrahamovi tjelesni potomci zapravo slika njego- > 


vih duhovnih potomaka, svih koji s Abrahamom vjernikom 
sada vjeruju (Gal 3, 9). Budući da vjerovati znači već sada 
imati ono čemu se nadamo (r. 1) i prema toj nadi sve cijeniti 
i iz te nade živjeti, jasno je koliko ovaj tekst stoji u vezi s 
našom spremnošću za prijelaz u vječnu domovinu, o čemu 
upravo govore i druga dva današnja čitanja. Rijetko se kada 
sva tri čitanja ovako slažu, ali kad je to slučaj, onda bi nam 
misao-vodilja ove nedjelje morala biti još draža i korisnija 
za život. 

Tko želi još dublje ući u ovaj tekst, evo što o njemu izme- 
đu ostaloga piše Schierse u komentaru ove poslanice (»Geist- 
liche Schriftlesung«) s crkvenim odobrenjem od 26-VII-1967: 
»Govor nam se o nebeskoj domovini čini neotuđivom temelj- 
nom zalihom kršćanskog rječnika i smatramo ga jednom od 
bitnih vjerskih istina te bi nam se diranjem u nju činilo da 
napuštamo evanđelje. Stoga nas još više mora iznenaditi što 
čitavo Sveto pismo nigdje drugdje ne označuje nebo kao pravu 
domovinu ljudi, nego se taj pojam i misao uvijek iznova sus- 
reće kod Filona. Kao obično, aleksandrijski vjerski filozof ni 
tu ne iznosi svoje misli, nego samo preuzima izraz helenistič- 
kog dualizma o duhu i tijelu. Gdje se čovječe »ja« (dotično 
duh ili duša) promatra kao nebesko biće koje je i prije posto- 
jalo, a koje je po nekoj kozmičkoj katastrofi palo u zlu mate- 
riju, tu se naravski mora nebo smatrati kao njegova prava 
domovina... U stvari se samo radi o vremenski uvjetovanom 
izrazu koji hoće da zorno predoči kako je čovjek određen za 
Boga i za cilj koji mu je Bog postavio«. Pozivajući se na shva- 
ćanje, koje da je došlo i na temelju II vat. sabora, do izražaja, 


XIX nedjelja C — 81 


isti pisac zaključuje: »Pradavna slika Božjega grada može 
imati svoje mjesto ondje gdje se shvaća i voli jezik Biblije. 
U seoskom ambijentu može i veliki zlatni grad još biti pojam 
za sve privlačivosti i čežnje. No kako da čovjek u velikom 
gradu shvati obećanje da mu je Bog »pripravio neki grad« 
(r. 16)?... Naše bi doba sigurno cilj ljudskog hodanja u vjeri 
moglo drukčije opisati nego to čini aleksandrijska slika o ne- 
beskoj domovini, ili apokaliptična predodžba Božjega grada. 
Današnji kršćanin zna da je obvezan prema zemlji i svoju 
domovinu više ne traži nad zvijezdama. No ostaje nam nada 
da će se Bog izjasniti za nas, kao što se zvao Bogom patrijarha, 
iako bi imao sve razloge da nas se stidi«. 


Ev. Lk 12, 32-48 (duže) ili 35-40 (kraće): I budite pripravni! 
(str. 62-3) 


Iz dugoga i vrlo poučnog odlomka bit će najkorisnije uzeti 
na potanje razmišljanje izreke koje su u užoj vezi s glavnom 
misli cijelog odlomka. Neki je smatraju kao Lukinu razradu 
Isusovih riječi naraštaju koji je već uvidio da Gospodin neće 
tako brzo opet doći kako su mnogi mislili u prvom početku. 
Upozorava ih da im srce bude uz nepropadljivo blago. Posebno 
je razvijena prispodoba sa slugom. Njegov je gospodar na 
putu, ali on stoji opasan da može odmah poći otvoriti vrata 
netom gospodar pokuca. A kako ne želi da ga smeta haljina, 
tako se brine da i svjetiljke uvijek gore da gospodar ne bi 
morao čekati. Poznato je tumačenje Grgura Vel.: »Bokovi su 
nam opasni kad uzdržljivošću svladavamo tjelesne strasti... 
Svjetiljke su nam upaljene u rukama kad dobrim djelima po- 
kazujemo bližnjemu svijetle primjere... Zapovijeda nam se 
dvoje: i opasati bokove i državi svjetiljke, da bude tijelo čisto 
i da djelujemo u svjetlu istine. Našem se Otkupitelju nikako 
ne sviđa jedno bez drugoga. Niti čistoća ne znači mnogo bez 
dobrih djela, niti što vrijedi dobro djelo bez čistoće. A bio 
tko bio, kad čini oboje, još treba da nadom teži prema višnjoj 
domovini... Gospodin dolazi kad se žuri na suđenje, a kuca- 
jući neugodnim bolestima već najavljuje da je smrt blizu. 
Gospodinu odmah otvaramo ako ga primamo s ljubavlju. Na 
kucanje suca neće da otvori onaj koji se boji izići iz tijela 


. i straši se ugledati suca, jer se sjeća da ga je omalovažavao. 


Tko je siguran u svoju nadu i djelovanje, na kucanje odmah 
otvara, jer suca očekuje radosno. Kad vidi da mu se Približava 
smrt, veseli se slavnoj nagradi«. 

Tko je za života služio Bogu, njemu će Bog služiti u vječ- 
nosti koja se više puta uspoređuje s gozbom. Da se to ne nalazi 
u evanđelju, teško bi se tko usudio pomisliti kako će se uloge 

posve promijeniti: sluga će biti posluživan. Samo sada mora 
ustrajati u budnosti, jer smrt može doći kao lupež. Kad bi 
gospodar znao noć i sat dolaska onoga koji će mu potkopati 
kuću bez temelja i pokrasti je, bdio bi i to mu se ne bi dogo- 
dilo. Budući da to ne zna, razboritost ga uči da trajno bdije. 

Gospodin u odgovoru na Petrovo pitanje ne izuzimlje 
nikoga, ali posebno opominje one koji imaju bilo kakvu vlast 
nad drugima. Ako se za njih vjerno i razborito brine, bit će 
nagrađen. Obratno radi onaj koji se čak toliko zaboravi da, 
obijestan od pretjeranog jela i pića, zlostavlja svoje drugove. 
I opet je istaknuta činjenica da će čas suda nastupiti kad nitko 
ne sluti. Presuda će biti strašna. Perzijanci su osuđenoga na 
smrt znali rasjeći na pola i to se ovdje slikovito spominje. 
Kazna, dakako, neće biti za sve jednaka. Evanđelje razlikuje 
osobito one koji su griješili svjesno i znajući i druge koji su 
zlo postupali više iz neznanja. Kolika je krivnja tolika će biti 
i kazna; tko je od Boga više primio, više će i odgovarati. To 
nam svima poručuje Isus i po »evanđelistu milosrđa«. Ne pre- 
ostaje drugo nego se popraviti i čekati — milosrđe. 


PONEDJELJAK 
God. I 


1. č. Pnz 10, 12-22: Srce svoje obrežite. Ljubite pridošlicu, jer 
ste i sami bili pridošlice. (str. 150) 


P. p. 147, 12-13. 14-15. 19-20 (str. 584-5) 
P. Hvali Gospodina, Jeruzaleme! 


Zakonodavac nije kriv ako podanici njegov zakon iskrive 
ili netočno primjene. To vrijedi neusporedivo više za Božji 
zakon nego za bilo koji zemaljski zakon. Naučeni smo suditi 
da je izabrani narod gledao previše samo na slovo i na vanj- 
štinu starozavjetnog zakona i za to imamo mnogo dokaza u 
samoj Bibliji. No iz nje također jasno proizlazi da je Bog 
preko Mojsija i kasnije preko proroka vrlo jako naglašavao 
i nutarnju stranu dekaloga. O tome nam svjedoči i ovaj izva- 
dak iz zadnjeg odlomka što ga o tom predmetu čitamo u litur- 
giji iz knjige Ponovljenog zakona. (Slijedeća dva odlomka 
govore još o Mojsijevu nasljedniku i o njegovoj smrti). Čitanje 
počinje retoričkim pitanjem koje želi upozoriti na ono što je u 
Božjim zapovijedima najvažnije i bitno, a to je nutarnje raspo- 
loženje kojim treba ići za svojim Bogom. Koliko čovjek upozna 
sebe i Boga, onoliko će u sebi gajiti strahopočitanje pred Bo- 
gom. Iz toga spoznanja nastaje nesebična ljubav prema Bogu 
i želja da mu služimo svim srcem. Ljubav i nije drugo nego 

darivanje samoga sebe drugome i prema tome služenje dru- 
gome, pa se to dvoje ovdje spominje zajedno. Kad se radi o 
Bogu, onda ne smijemo misliti da smo mi njemu potrebni, 
nego da je on potreban nama. On nam je svoje zapovijedi dao 
za naše dobro. 

Duhovnost se Božjih zapovijedi posebno očituje u prepo- 
ruci, koja je istaknuta i u naslovu, da Bog od svojih traži 
obrezanje srca. Ne bi ništa vrijedilo izvana ispunjavati zapo- 
vijedi, a imati neobuzdano srce i tvrdu šiju. Kakav je tko, 
najbolje se vidi po tome kako postupa s potrebnima. U sva- 
kom se pojedinom slučaju treba uživjeti u stanje drugoga i 
pomoći mu kako bismo željeli da drugi pomogne nama. Kad 
Bog posebno preporučuje pridošlice, to vrijedi i za naše vri- 
jeme kad se stanovnici raznih naroda toliko kreću i miješaju. 
Kao što Bog gleda nepristrano na sve ljude i kako je pomoglo 
potlačenima u Egiptu tako se on nada da će i njegovi postu- 
pati. Ovdje se dakle ljubav prema bližnjemu uključuje u lju- 
bav prema Bogu i s njom se isprepliće kao što treba da bude 
isprepletena i u životu. Onda to nije površni i redovito vrlo 
ograničeni humanizam, nego širokogrudnost kojom čovjek pri- 
anja uz svoga velikog Boga koji je sva naša slava i sreća. Bog 
će onda obilato nagraditi svu našu ljubav prema njemu i 
prema bližnjemu, kako nam to svjedoči čitava sveta povijest. 

Kad u pripj. psalmu slavimo Boga za sve što je učinio 
Jeruzalemu i Sionu u njemu, mi time kod mise mislimo na 
svoju Crkvu. Nju je on ne samo učvrstio i osigurao joj opsta- 
nak do konca svijeta, nego u njoj svakome od nas objavljuje 
svoju riječ i svakoga hrani svojim svetim kruhom. Ako su stari 
Izraelci bili gordi što su samo oni Božji narod, mi možemo biti 
Bogu tim zahvalniji što su to sada svi narodi. 


God. II 


1. č. Ez 1, 2-5. 24-28c: To bijaše nešto kao slava Gospodnja. 
(str. 827) 


P. p. 148, 1-2. 11-12ab. 12c-14a. 14bed (str. 585) 
P. Puna su nebesa i zemlja tvoje slave. 


Dvije ćemo se sedmice pozabaviti najzagonetnijim proro- 
kom koji je u babilonskom sužanjstvu imao čudna, ali ujedno 
vrlo značajna i teška viđenja. Prvo je na početku u vezi s nje- 
govim pozivom za proroka kad se na nj spustila Gospodnja 
ruka. Nijedan sveti pisac ne upotrebljava toliko taj simbol 
Božje moći koliko Ezekiel. Bila mu je potrebna ta Božja pomoć 
za viđenje koje je slijedilo. Proroku se u silnom vihoru ukazao 

veliki ognjeni oblak, a usred njega nešto što se obično naziva 
»Gospodnja kola«. Sjaj i svjetlo su inače redoviti atributi u 
kojima se ukazuje Gospodnja slava (RBT) u mnogim staro- 
zavjetnim tekstovima. 

Posebnost su Ezekielova viđenja četiri »bića« koja su se na- 
lazila u sredini ognjenog oblaka, a imala su lice čovjeka, lava, 
vola i orla. Ta se bića tumače vrlo različito. U kršćanskoj je 
predaji prevladalo mišljenje Jeronimovo, prošireno vrlo čita- 
nim Grgurom Vel., da su to simboli evanđelista. Ni jedan mo- 
tiv iz SZ-a nije po našim crkvama svih epoha bio prikazan 
kao taj. No bilo je i drugih tumačenja, npr. Origen je u 
njima gledao četiri glavna ljudska osjećaja, a pod njegovim 
uplivom Ambrozije četiri stožerne kreposti. Noviji bibličari 
pripuštaju da je tu po srijedi i jaki upliv babilonske mitologije 
koja je svojim božanstvima u tim likovima pripisivala čovječju 
inteligenciju, lavlju snagu, volujsku bujnost i orlovsku uzvi- 
šenost. Liturgija se ne zanima potanje za to nejasno viđenje, 
nego prelazi na svršetak poglavlja gdje se govori o Božjem 
prijestolju na kojemu »bijaše nešto kao slava Gospodnja«. I 
taj je dio viđenja popraćen raznim prirodnim pojavama kao 
hukom velikih voda, grmljavinom (to je »glas Svesilnoga«, usp. 
Job 37, 4-5; ps 28, 3. 9), olujnim vihorom i bučnim vojnim 
taborom. Sve to prati Gospodnju slavu koja se svojemu sve- 
ćeniku i proroku u tuđini odmah na početku pokazala u sve- 
mu svojem veličanstvu. To je imalo uvjeriti ne samo Ezekiela 
nego i sve koji su u sužanjstvu čitali njegovu knjigu, da ih 
Jahve nije napustio, da je od svuda prisutan i jednako moćan. 
A to im je zaista pružalo veliku utjehu. 

Naš je odgovor na to čitanje sadržan u psalmu 148. koji je 
prvi u završnoj trilogiji cijelog psalterija, a sva tri opijevaju 
Božju slavu. Ovaj je psalam skraćeni kantik triju mladića 
(Dan 3, 51-58): počevši od Božjih dvorjanika preko svih stvo- 
rova pozivaju se svi ljudski sinovi da hvale Boga. To zapravo 
čini čovjek u svoje ime i u ime svih neživih i nerazumnih 
stvorova, jer se samo on može vinuti k Bogu »pravom spozna- 
jom i vjerom, pravim štovanjem i klanjanjem, pravim sinov- 
skim povjerenjem i ljubavlju« (Belarmin). 


Ev. Mt 17, 22-27: Oni će ga ubiti, a on će uskrsnuti. Sinovi su 
oslobođeni od poreza. (str. 16) 


Drugi Isusov navještaj njegove smrti i uskrsnuća donose 
sva tri sinoptika. Ovdje su dva nova izraza? Gospodin će biti 
predan u ruke ljudima. Sa svojim Bogom ljudi će postupiti 
kako im se bude prohtjelo, kao što je Isus kazao za svoga 


19. ponedjeljak — 85 


preteču (r. 12). Ljudske će ga ruke uhvatiti i svezati, udarati 
i glavu mu okruniti trnjem, vući ga na Kalvariju i prikovati 
na križ. Toliko Otac ljubi ljude da im je sve to dopustio. Što 
su sve kadre počiniti ljudske ruke! Isusu su poznate sve muke 


“koje ga čekaju, a apostolima samo to da će njihova Učitelja 


ljudi ubiti. Kad je Isus prvi put navijestio svoju smrt, Petar 
ga je odvraćao. Sada je to sve vrlo ražalostilo. »To je drugi 
način na koji se može odgovoriti na trpljenje: žalost i rezigna- 
cija, što na svoj način znači i sve prepustiti neka ide kako 
hoće. Žalostiti se možemo i tako da ljudskom toplinom s nekim 
suosjećamo i s njim trpimo. Velika nas žalost može uhvatiti 
i zbog stanja u svijetu (usp. Mt 5, 4). Ovdje su se apostoli 
ražalostili klonulošću svoga duha, jer još nisu bili shvatili 


smisao Isusova navještaja« (Trilling). 


Značajno je da i ljudi izvan Isusova kruga smatraju Petra 
nečim posebnim. Njemu se obraćaju isti pobirači hramskog 
poreza koji to traže i od Isusa. Bila je to svima Židovima poz- 
nata »dvodrahma« koja se uz rimski porez plaćala za uzdrža- 
vanje hrama i za žrtve u njemu. Isus je Izraelac sa svim pra- 
vima i dužnostima, pa taj doprinos traže i od njega. Petar 
zna da Učitelj vrši i to. Prije nego mu je došao s tim pitanjem, 
Isus ga pita nešto što će se pokazati da je s tim u vezi. Petru 
je lako odgovoriti da kraljevi ne pobiru porez od svojih sinova 
nego od tuđih. Hram je kuća nebeskog Oca i prema tome Isus 
ko Sin Božji ne mora plaćati porez hramu. On je više nego 
hram (12, 6). »Uzvišena je to riječ, koja, uz onu da je on veći 
od Salomona (12, 42) pokazuje tko je Isus. Petar je to već sam 
priznao (16, 16), ali još nije izveo iz toga praktične zaključke. 
Tko bi došao na takvu misao! Putovi su vjere dugi i ispre- 
pleteni. Sporo i malo-pomalo prodire vjera u sva životna pod- 
ručja, tako da se i najmanja, i još tako banalna i praktična 
pitanja promatraju i rješavaju u njezinu svjetlu«. 

Još jedanput se Isus osvrće na slabost ljudi i ne želi lju- 
dima biti na sablazan. Izričito je spominje Petru i šalje ga da 
nakon malog čuda plati hramski porez za Učitelja i za sebe. 
»I u životu Crkve ima situacija u kojima se mora obazirati na 
sablazan drugih. Često se ne može govoriti bezobzirnom jas- 
noćom ni pastupati radikalno dosljedno da se ne bi više srušilo 
nego sazidalo. Nije uvijek lako naći pravi put, jer na njemu 
vreba opasnost da varamo sami sebe, da se bojimo ljudi ili 
taktiziramo«. 

UTORAK 


God. I 


1. č. Pnz 31, 1-8: Ohrabri se i budi odlučan! Jer ti ćeš ići 
s ovim narodom u zemlju. (str. 166) 


P. p. Pnz 32, 3-4a. 7. 8. 9 i 12 (str. 168) 
P. Njegov nanod, njegova baština. 


Kad Mojsije nije mogao više izlaziti i ulaziti, što znači da 
nije bio u stanju obavljati javne poslove, kao pravi vođa 
naroda pobrinuo se za svoga nasljednika. Već je knjiga Bro- 
jeva opisala (27, 12-23) kako je Mojsije molio Boga da mu ga 
on odredi. Tako je položio ruke na svoga prvog pomoćnika 
Jošuu. Sada mu na kraju još preostaje da se oprosti od naroda 
dajući mu zadnje upute, a tako i Jošui. Uvjerava narod da će 
Bog i dalje biti s njima i da im se stoga ne treba bojati staro- 
sjedilaca u zemlji koju im je Bog obećao i koju će im skoro 
dati. Bog je njihov pravi vođa, a Mojsije je govorio i činio 
samo. ono što mu je Bog zapovijedio. Tako će Bog biti i s 
Jošuom. Mojsije se i tom prigodom pokazao kao veoma skro- 
man čovjek kad izjednačuje sebe sa svojim nasljednikom. Vidi 
se da u njegovim očima malo znači ovaj ili onaj. Bog je jedino 
važan i kad je on s narodom, onda je sve isto preko koga ih 
on vodi. 

Posebno je ohrabrenje bilo potrebno i Jošui pa mu ga 
Mojsije daje pred svim narodom. Čeka ga teški zadatak da 
narod uvede u obećanu zemlju i da im je podijeli. Jošua nije 
bio uzalud dugo u Mojsijevoj školi pa dršće pred novom, 
samostalnom odgovornošću. To se redovito događa svakome 
koji zna koliko je čovjek nesposoban da upravlja drugima i da 
za njih odgovara. Tako je kod svog izbora za papu npr. drhtao 
sv. Pio X. Istina, Mojsije uvjerava Jošuu da će Bog ići pred 
njim i biti s njime, i da ga neće zapustiti. Jošua će biti samo 
Božji namjesnik, ali upravo to i čini svaku duhovnu službu 
još odgovornijom i težom. Kada tko vodi druge u ime Božje, 
služi se svojom pameću i svojom voljom, koju opet treba posve 
uskladiti s Božjom, što je redovito neobično teško. Nije lako 
Božju namjeru i volju upoznati i provesti u svome životu, a 
neusporedivo je teže i odgovornije to kod drugih. Stoga je 
svaki duhovni vođa veoma skroman, ili je slabi zapovjednik 
koji redovito drugima više škodi nego koristi. 

Mojsijevu se uvjerenju u Božje vodstvo priključujemo 
retcima iz pjesme koju Biblija malo dalje pripisuje velikom 
vođi prije smrti. Više nego na Božje vodstvo izabranog naroda 


| 

u SZ-u smijemo misliti na Božju brigu za Crkvu, a u njoj i za 
svaku dušu. U toj je pjesmi (r. 10b-11) i ona krasna slika koju 
stari i novi Misal ima na blagdan sv. Terezije od Djeteta Isusa: 
»Obujmio ga, gajio ga i čuvao ko zjenu oka svoga. Poput orla 
što bdi nad gnijezdom, nad svojim orlićima lebdeći, tako on 
krila širi, uzima ga, pa ga na svojim nosi perima«. Tako Bog 
postupa sa svakim koji se prepušta njegovu vodstvu i ne ide 
za nekim tuđim bogom (12). 


God. II 


1. č. Ez 2, 8-3, 4: On mi dade da progutam svitak, i bijaše mi 
u ustima sladak kao med. (str. 828) 


P. p. 118, 14 i 24. 72 i 108. 111 i 131 (str. 563-8) 
P. Kako su slatke nepcu mom riječi tvoje! 


Nakon što je Bog Ezekielu u viđenju pokazao kako je silna 
njegova slava. posebnim mu je simboličkim činom povjerio 
zadatak koji ga čeka kao njegova proroka. Šalje ga k Izraelo- 
vim sinovima u sužanjstvu što ih sam Bog označuje kao od- 
metnički narod tvrdokorna pogleda i okorjela srca (2, 3-4). 
Zato je na njih i došla kazna robovanja, ali ih Bog nije posve 
napustio, u što će se uvjeriti kad budu vidjeli da je među 
njima Božji prorok. Bog predviđa da ga narod neće slušati. 
I zaista žalosna je Božja konstatacija: proroka bi poslušao 
narod tuđega jezika, a dom ga Izraelov neće poslušati (3, 6-7). 
Još gore, narod je u takvom duhovnom stanju da će se prorok 
među njima osjećati kao u trnju i usred štipavaca. Narod će 
proroka uznemirivati i prijetiti mu pa ga Bog mora sokoliti da 
se ne plaši njihovih riječi. On je kao Božji poslanik dužan 
narodu govoriti bez obzira da li će ga poslušati ili ne. Kad bi 
se i prorok iznevjerio svojoj zadaći, bio bi odmetnik kao što 
je i taj rod odmetnički. Ezekiela dakle čeka teška sudbina 
(židovska je predaja govorila da je umro mučeničkom smrću), 
ali to je mogao i očekivati kad su slično doživjeli veliki pro- 
roci prije njega, Izaija (6, 9-12) i Jeremija (1, 17-19). 

Tokom ovoga Božjeg govora zbio se simbolički čin koji je 
trebao proroka učvrstiti u njegovoj službi. Opet nastupa Božja 
ruka-sila koja mu pruža iznutra i izvana ispisanu knjigu u 
obliku svitka na kojem se obično pisalo samo izvana. Tu je 
označeno da će preko Ezekiela biti izrečeno mnogo proroštava, 
a sva će za narod biti žalosna. Kad tekst kaže da je Bog dao 
proroku neka taj svitak proguta, to je imalo značiti da je naj- 
prije sam Ezekiel morao prihvatiti i usvojiti sadržaj svega 
onoga što će mu Bog govoriti da naviješta narodu. Ta služba 

nije bila nimalo ugodna, jer mu je Bog već bio razvio svitak, 
tj. upoznao ga s njegovim sadržajem što ga prorok obuhvaća s 
tri teške riječi: Naricanje, jecanje, jauk. Stoga je sam Bog 
morao proroku pružiti svitak nakon što je on otvorio usta. 
Jeronim tu dodaje: »Da se pokaže kako je činilac volje u 
nama, a savršenstvo blaženstva primamo od Gospodina«. Tko 
tako spremno posluša Boga, njemu i ono što je teško postaje 
lako. To se kod Ezekiela pokazalo kad mu je svitak u ustima 
bio sladak kao med. 

Mi nismo proroci, ali Bog i nama upravlja svoje riječi: 
svoje istine i svoje zapovijedi. O njima postoji dugi ps 118. iz 
kojega danas uzimamo retke koji govore da nas Božje riječi 
raduju više nego sve bogatstvo, da u njima uživamo, da su nam 
draže nego mnoštvo zlatnog i srebrnog novca, da su nam slađe 
od meda i kako nam pružaju toliko veselja da za njima čezne- 
mo. Makar su ovo pjesnički izrazi, oni sasvim odgovaraju 
stvarnosti kod onoga koji shvaća kolika je za nas ljude sreća 
kad nam govori sam Bog. 


Ev. Mt 18, 1-5. 10. 12-14: Pazite da ne prezrete ni jednoga od 
ovih malenih. (str. 16) 


Cijelo je 18. poglavlje Matejeva Evanđelja posvećeno brat- 
stvu koje mora vladati među Isusovim učenicima i sljedbenici- 
ma. Evanđelist ga je sastavio na temelju raznih Isusovih izreka 
o tom predmetu. Temelj mu je Isusova presuda o pitanju tko 
je najveći u nebeskom kraljevstvu. Pitanje se ne odnosi na kra- 
ljevstvo na drugom svijetu, nego u prvom redu ovdje na zemlji. 
To se vidi iz Marka i Luke koji pišu da su se neposredno prije 
toga apostoli, kad su se našli sami, prepirali o tome tko je me- 
đu njima najveći. Pred Gospodinom su se sramili priznati, kad 
ih je pitao o čemu su raspravljali, pa mu postavljaju to opće- 
nito pitanje. Da ono ima svoju podlogu i pozadinu, vidi se i iz 
uvodne rječce »dakle« koju redovito imaju prijevodi. Isus od- 
govara na postavljeno pitanje najprije znakom a zatim riječi- 
ma. Pozva malo dijete pa ga stavi među svoje učenike. Valjda 
se dijete, samo u toj družbi, zastrašilo pa Petar-Marko (9, 36) 
kaže da ga je Isus zagrlio. I time je nekako pokazao tko mu je 
najdraži i tko je prema tome u njegovu društvu najveći. 

Isusu nije bilo toliko do toga da se njegovi učenici samo 
zastide naočigled tog djeteta, nego i da ih pripravi za svoju 
važnu pouku. Ona se sastoji od tri točke koje se međusobno 
popunjuju. Za ulazak u nebesko kraljevstvo najprije je potre- 
bno postati kao mala djeca. Dakako, ne radi se o rastu i godi- 
nama, nego o dječjem stavu. Dijete je nejako i redovito se 
osjeća ovisno o drugima i stoga rado prima njihovu pomoć. 

Tko je uobražen i misli da nikoga ne treba, taj mnogo ne ra- 
čuna ni na Božju milost, a time sam sebi zatvara put u nebe- 
sko kraljevstvo. Takav se zaista mora promijeniti, kako se kon- 
kretno izražava grčki izvornik. Promijeniti se ovdje znači pri- 
znati činjenično stanje svoje ovisnosti. Prema tome, drugo, tre- 
ba se poniziti, jer »poniznost je istina« (Terezija Vel). Ona je 
mjerilo naše veličine pred Bogom. Tko je najsvjesniji svoje 
malenkosti, taj je najveći u nebeskom kraljevstvu. Dakle, opet 
jedan evanđeoski paradoks: najmanji — najveći. Gospodin ga 
je kasnije potvrdio još ovom izrekom: »Tko se uzvisi, bit će 
ponižen ; a tko se ponizi, bit će uzvišen« (Mt 23, 12). Treće: ako 
su mala djeca Bogu tako draga, onda slijedi da ih treba pošti- 
vati. I stari su imali načelo: reverentia puero — poštovanje 
djetetu! To uključuje dvoje: svako dijete na svaki način po- 
magati. Isus nije mogao to više preporučiti nego kad se poisto- 
vjetio sa svakim djetetom i kazao da njega prima tko prima 
jedno malo dijete, a to ovdje znači svakoga kome bilo što tre- 
ba. Mora paziti još više, jer može nastati veća šteta, da tko ne 
sablazni neko dijete, o čemu Isus dalje govori. To bi značilo 
dijete prezreti, a to bi bila uvreda i za njihova anđela čuvara 
koji će takva optužiti pred Božjim licem. (Prispodobu smo o 
zalutaloj ovci razmotrili 2. utorka adventa, I 55). 


SRIJEDA 


God. I 


1. č. Pnz 34, 1-12: Mojsije umrije ondje po Gospodnjoj zapo- 
vijedi, i ne pojavi se više prorok sličan njemu. (str. 171) 


P. p. 65, 1-3a. 5 i 8. 16-17 (str. 517-8) 
P. Blagoslovljen Bog koji je mojoj duši danovao život! 


Svaki narod ima svoje velikane koji na neki način u sebi 
utjelovljuju njegovu povijest ili barem jedan njezin dio. Svi 
pristaše objavljene religije znaju da je izraelskom narodu u 
povijesti spasenja svijeta bila od Boga namijenjena sasvim 
izvanredna uloga. Glavni i središnji događaj u povijesti izabra- 
nog naroda bio je bez sumnje njegov izlazak iz Egipta i dola- 
zak u obećanu zemlju koja je već time postala sveta zemlja. 
Svi znamo da je glavni junak toga četrdesetogodišnjeg doga- 
đanja bio Mojsije. U punini je svojih godina na gori Nebo oda- 
kle, nasuprot Jerihonu s druge strane Jordana, puca pogled na 
Palestinu. Bog je Mojsija pozvao i vodio pa mu prema Bibliji 
on sam pokazuje obećanu zemlju. Kad se kaže da starcu nije 
oko oslabilo niti mu snaga popustila (r. 7), kao da se htjelo 
reći kako je u tom času bio sposoban da promotri konačan cilj 

i osjeti svu sreću tolikih pokoljenja svojega naroda. Na zemlju, 
u kojoj će se odvijati velika budućnost njegova naroda, gleda 
i kao na plod svih svojih nastojanja i muka. No sa srećom je 
toga časa pomiješana i neizreciva tuga da mu, zbog vlastite 
krivnje, nije dano stupiti nogom na to sveto tlo. Svaki veliki 
duh doživi trenutke radosti i žalosti, o kojima drugi jedva i 
slute, ali teško da je ikoji velikan u istom času osjetio zajedno 
toliko sreće i toliko boli. 

Riječima da je Mojsije umro po Gospodnjoj zapovijedi, 
koje ističe i naslov, kao da nas Biblija upućuje da na Mojsijevu 
smrt gledamo onako kao što ju je on sigurno primio iz Božje 
ruke. Tko onako za dugoga svoga života traži i slijedi Boga, taj 
lako prima i njegovu zadnju odluku gdje i kako da se rastavi 
s ovim svijetom. Trenutak Mojsijeve ljudske slabosti i kazne 
za nju svjedoči o svetosti jedinoga Boga koji redovito samo u 
vječnosti nagrađuje i usrećuje svoje odabranike. A tko da po- 
sumnja da je Mojsije jedan od najvećih. Naš tekst na to upu- 
ćuje ne samo izvještajem o oplakivanju Mojsijeve smrti, koje 
je posve razumljivo, nego i konstatacijom da je grob velikoga 
vođe ostao nepoznat. »Time je bilo zapriječeno obožavanje 
stvora nauštrb njegova božanskog Gospodina i Učitelja« (Kri- 
netzki). Njegov je nadgrobni spomenik Biblija S i NZ-a, u ko- 
joj se Mojsije (RBT) najviše spominje i to kao prethodnik i 
najsavršeniji osobni pralik božanskog Spasitelja. Najtočnije ih 
je povezao evanđelist, teolog i prorok: »Zakon bijaše dan po 
Mojsiju, a po Isusu Kristu dođe milost i istina« (Iv 1, 17). Ono 
što je teolog upoznao to je prorok vidio: odabranici u vječnosti 
»pjevaju pjesmu Mojsije, sluge Božjega, i pjesmu Janjeta« 
(Otk 15, 3). 


God. II 


1. č. Ez 9, 1-7; 10, 18-22: Znakom taw obilježi čela sviju koji 
tuguju zbog gnusoba Jeruzalema. (str. 831) 


P. p. 112, 1-2. 3-4. 5-6 (str. 559) 
P. Slava Gospodnja nebesa nadvisuje. 


Da shvatimo opravdanost strašnih kazni, o kojima govori 
ovaj tekst, treba pročitati tri pređašnje glave, ili barem 8. koja 
iznosi opačine što su se događale u Jeruzalemu, pa i u samom 
hramu za vrijeme zadnjih judejskih kraljeva prije babilonskog 
sužanjstva. I u hram, gdje je prebivala slava Gospodnja, prodr- 
lo je ogavno štovanje idola. Držimo li na pameti koliko su to 
zabranjivali zakon i proroci i protiv toga se borili, onda je ra- 
zumljiva kazna koja je došla na Jeruzalem, počevši od hrama. 


; 

Prorok ju je vidio na svoje oči u viđenju kad ga je Božji duh 
prenio u Jeruzalem (8, 3). Najprije je bio očevidac raznih pri- 
zora gnusnog idolopoklonstva koje im Bog nije mogao ostaviti 
nekažnjene. Prorok je čuo na svoje uši kako Bog naviješta 
kazne i kako na njegovu riječ dolazi šest ljudi, tj. anđela u 
ljudskom liku, da izvrše kazne. Među njima je i sedmi s pisar- 
skim priborom koji dobiva naređenje da znakom tau obilježi 
sve koji se nisu slagali s gnusobama što su se činile u Jeruzale- 
mu, Ne preostade im drugo nego da zaplaču, a barem tugovati 
nad grijesima drugih, upozorava tu Jeronim, donosi spasenje. 
Židovsko (a i naše) slovo ,t-au' ima oblik križa i već Orogen. 
nakon što iznosi razna mišljenja Židova, spominje da kršćani 
u tom znaku gledaju proročki navještaj križa, sredstva našeg 
spasenja. 

Zaista je tragično da je Gospodin izvršiocima njegove ka- | 
zne morao narediti: »Počnite od mojega svetištal« Božje su po- 
vlastice darovi koji obvezuju i tko s njima ne surađuje, tko se 
pokaže da ih je nedostojan, tome se one pretvaraju u predmet 
optužbe i kazne. Tu ne bi ništa koristilo misliti na one koji su 
primili više od nas, jer smo svi mi od Boga toliko toga dobili 
da ne bismo smjeli nikada prestati misliti na vlastitu odgovor- 
nost. Za sve kršćane vrijedi apostolova opomena: »Ne znate li 
da ste hram Božji i da Duh Božji prebiva u vama? Ako tko 
razana hram Božji, njega će Bog razoriti, jer je svet hram. 
Božji, a taj ste vi« (1 Kor 3, 16-17). 

»Pošto su izvršene kazne, Gospodin napušta svoje prebiva- 
lište kao što se sudac udaljuje od svoga sjedišta« (Spadafora). 
Bog ne može prebivati na oskvrnjenom mjestu. Izabrani narod, 
koji je bio toliko ponosan na blizinu svoga Boga, nije mogla 
zadesiti teža kazna ni veća nesreća nego kad je Gospodnja sla- 
va napustila svoj i njihov hram. Pisac ovih redaka neće nikada 
zaboraviti žalost i plač bolesnika kad je poslije rata u jednoj 
bolničkoj kapeli morao nakon mise ostaviti svetohranište pra- 
zno i otvoreno. Kod Židova je bilo to gore što se dogodilo sa- 
mom njihovom krivnjom. Tako će se osjećati na sudnjem danu 
osuđeni kad ih napusti vječni sudac. Stoga nas Crkva poziva 
da nakon ovoga žalosnog čitanja hvalimo ime Gospodnje i nje- 
govu slavu. Tko to čini ovdje, činit će i u vječnosti. 


Ev. Mt 18, 15-20: Ako te posluša, dobio si svoga brata. 
(str. 16) 


U govoru o bratstvu i u najsavršenijoj zajednici na zemlji 
nije moguće mimoići pouku kako treba postupati u međusob- 
nim postupcima. Brat ostaje brat i kad pogriješi, svjedno da li 

protiv tebe ili protiv nekoga drugoga. Grijeh je uvijek grijeh 
koji pokazuje bratovu slabost i bolest. Ti se ne bi pokazao 
bratom kad ne bi učinio što možeš da se stvar izgladi. A što 
možeš? Najprije nešto što ne smiješ, a često se događa: Ako je 
grijeh tajan, ne smiješ ga razglasiti. Ali isto tako ne smiješ 
ostati miran kao da se nije ništa dogodilo. Evanđeoski tekst 
izričito kaže da se treba maknuti, poći, nastupiti. Taj je nastup 
redovito neugodan i za onoga koji ga poduzima i za onoga ko- 
me je namijenjen. Tu se upravo pokaže koliko su braća: onaj 
koji je sagriješio i onaj koji želi da mu pomogne. Ako se prvi 
pokaže uvrijeđenim i neopravdano poniženim, ako svoj grijeh 
zataji ili brani i ako čak prijeđe u protunapad, pokazuje da se 
uputio putem koji ga udaljuje od bratske Božje zajednice. Bo- 
jeći se toga smije li drugi ne priteći u pomoć? Ako ima imalo 
nade da će krivac barem mirno poslušati ljubeznu opomenu 
nasamo, nijedan je brat ne smije propustiti. Inače bi pokazao 
da je on sam onaj koji počinje razbijati ili barem slabiti tu 
bratsku zajednicu. Zajednica u kojoj se ne prakticira bratska 
opomena nije više bratska, makar se njezini članovi ili članice 
međusobno zvali braćom ili sestrama. Sve je to rečeno u Isu- 
sovim riječima koje ističe i naslov: Ako te posluša, dobio si 
svoga brata. Dobio si ga za sebe, za zajednicu i za Boga, a za 
tu je svrhu vrijedno sve poduzeti. 

Iskustvo pokazuje da je bratska opomena nasamo jednako 
teška i bezuspješna. Gospodin pozna našu narav, pa je odredio 
kako moramo dalje postupati. Opet je najvažnije da ne osta- 
neš miran, ta radi se o bolesnom bratu koji je u to opasnijem 
stanju, jer svoju bolest neće da przina ni da je liječi. Dakako, 
moraš biti siguran da se zaista radi o stvarnom prestupku i da 
te u toj sigurnosti nije nimalo uzdrmala obrana krivca nasamo. 
No ni u tom slučaju ne smiješ stvar objesiti na veliko zvono, 
jer od toga će biti još više štete za koju bi pred Bogom bio ti 
kriv, možda i više nego što je skrivio onaj koga ozloglasuješ. 
Dakle, jedan ili dvojica koje, prema uputi evanđelja, možeš 
potražiti da budu svjedoci i bratski pomoćnici u tvojoj drugoj 
opomeni, moraju znati šutjeti i doista drugima ne govoriti ni 
tada ni kasnije. Tek onda ako krivac i pred svjedocima, pogo- 
tovo u slučaju da su oni bili očevici te krivnje, i dalje niječe 
ili brani svoj prestupak, onda ostaje dužnost stvar javiti za- 
jednici, ili bolje, najprije osobi koja zajednicom upravlja. Da- 
kako, samo onda ako znaš da joj taj slučaj još nije poznat. 
Inače bi ti preuzeo neovlaštenu ulogu suca istražitelja. A kad 
bi se takvi slučajevi ponavljali, zaslužio bi opravdani naslov 
tuži-babe. Ta je uloga vrlo ružna, ali još veću osudu zaslužuju 
i zajednici škode oni koji brata, nakon njegova evanđeoskog 
postupka, proglase špijunom. 


O drugom dijelu odlomka (od r. 17 b) govorit ćemo 23. A 
nedjelje. Ovdje smo se dulje zaustavili, jer je ovim stranicama 
s pravom javno prigovoreno da su premalo asketske, pa smo to 
htjeli barem malo nadoknaditi uz ovaj za pojedinca i za zajed- 
nicu tako važan evanđeoski tekst. Gornjemu bi još trebalo do- 
dati, što ovdje evanđelje izričito ne spominje, a što svojski pre- 
poručuje veliki učitelj duhovnoga i zajedničkog života: sve 
bratske opomene treba popratiti molitvom (Benediktinsko pra- 
vilo). Samo zajednički Otac može pomoći da onaj koji opominje 
postupa bratski i da opomenuti opomenu bratski primi i isko- 
risti. 


ČETVRTAK 
God. I 


1. č. Još 3, 7-10a. 11. 13-17: Kovčeg saveza proći će pred vama 
preko Jordana. (str. 173-4) 


P. p. 113 A, 1-2, 3-4. 5-6 (str. 560) 
P. Aleluja. 


Polaganjem Mojsijevih ruku na Jošuu prešla je na njega i 
Božja blagonaklonost. Gospodin mu se javlja i uvjerava ga da 
će biti s njime kao što je bio s Mojsijem i time će ga uzvisivati 
pred cijelim Izraelom. Sa svoje strane Jošua će morati da izvr- 
šuje sve Gospodnje upute kod osvajanja i dijeljenja obećane 
zemlje. »Jošuina knjiga, kao uostalom i sve druge biblijske po- 
vijesne knjige, nije obični historijski dokumenat, nego prikaz 
Božje povijesti u vezi s njegovim narodom i uopće sa svijetom. 
Ova često teče sasvim drugačije od onoga što smo se mi naučili 
zvati poviješću. (U tom je pogledu značajno da židovska preda- 
ja Jošuinu knjigu ubraja među »ranije proroke«). Tako i ula- 
zak Izraela u Kanaansku zemlju nije profano-historijski već 
teološki događaj. Nosioci zbivanja oko zauzimanja zemlje za- 
pravo nisu Jošua i Izrael nego Jahve koji to naređuje i ostva- 
ruje. U cjelokupnom se biblijskom kontekstu to događa za spas 
Izraela, a time konačno i čitavoga čovječanstva uopće« (Krinet- 
zki). S toga je stanovišta jasno kako su crkveni oci mogli s pra- 
vom Jošuu smatrati Isusovim pralikom, po istom imenu i po 
sličnom zadatku: prvi je uveo izabrani narod u obećanu zem- 
lju, a drugi otkupljene u vječnu domovinu. Jedno je i drugo 
Božje čudesno djelo. 

Nakon obavljenih priprava Jošua, po Gospodnjoj uputi, 
naređuje da preko rijeke Jordana prijeđu najprije svećenici sa 
zavjetnim kovčegom. Pozivom »Priđite i čujte« Jošua ističe 
svečanost i važnost časa u kojemu će se ispuniti Gospodnja 

riječ. »U čudu, koje on najavljuje i koje će se sigurno dogoditi, 
svi će morati priznati da je Jahve stvarni i živi Bog, a ne bog- 
-utvara i nepomičan kao što su božanstva okolnih naroda. Sto- 
ga ništa neće biti u stanju da spriječi njegovu odluku kojom 
će te narode, klanjaoce nepomičnih idola, zamijeniti sa svojim 
narodom i kanaansku zemlju učiniti svebom zemljom« (Baldi). 
Narod je zaista čudesno prešao preko Jordana. Sveti pisac još 
napominje da je to bilo u doba ječmene žetve, svršetkom ožuj- 
ka ili u travnju, kad je Jordan redovito najbujniji zbog rasta- 
panja snijega na visokom Hermonu ispod kojega izvire. Zaus- 
tavljanje njegove gornje vode i otjecanje donje u Mrtvo more 
Hilarije tumači ovako: »To nam znamenje daje shvatiti kako 
će dolaskom Gospodnjeg kovčega, a što biva Gospodinovim do- 
laskom u tijelu, jedan dio naroda odustati od toka grijeha i 
vlastite smrti, dok će drugi otjecati u more, to jest u zajedni- 
štvo i osudu s ovim svijetom«. 

Prijelaz preko Jordana pod Jošuom u Bibliji je opjevan 
najčešće kao čudo sukladno prijelazu preko Crvenoga mora 
pod Mojsijem. Pjesničkim zanosom čini to i psalam čijim prvim 
dijelom danas izražavamo jeku koju je u nama uzbudilo čita- 
nje. Taj je psalam jedan od tzv. Aleluja-psalama, jer počinje 
tim usklikom koji mi ponavljamo sada kao pripjev. Poteći će 
nam iz srca taj uskrsni usklik ako mislimo na svoje krštenje i, 
ako Bog da, ulazak u vječnu domovinu. U euharistiji se razvija 
krsna milost i pripravlja vječna slava. 


God. II 
1. č. Ez 12, 1-12: Njima naoči obdan se seli. (str. 833) 


P. p. 77, 56-57. 58-59. 61-62 (str. 531) 
P. Ne zaboravite djela Božjih! 


Sva prijašnja Ezekieleva proroštva i simbolička djela nisu 
osvijestila narod u Jeruzalemu kroz ono desetak godina koje su 
protekle od god. 598, kad je njegov najbolji dio odveden u ba- 
bilonsko sužanjstvo, do potpunog zauzeća Jeruzalema god. 587. 
Bog kaznama želi da se narod obrati i popravi, ali taj odmet- 
nički narod ima oči a ne vidi, ima uši a ne čuje (usp. Iz 6, 9-10, 
što će kasnije Isus reći i za svoje suvremenike: Mt 11, 13-15). 
»Politička strast, upornija od svake druge, lako zaslijepi du- 
hove. Prognani teže za osvetom nad Babilonom i misle da bi to 
bio Božji trijumf. Stoga neće i ne mogu vjerovati riječima Eze- 
kiela koji naviješta razorenje Jeruzalema i izgnanstvo onih 
koji su bili ostali u njemu. Ako im prorok i govori o obnovi, 
o povratku u domovinu, sve to on odlaže u daleku budućnost 

(11, 14-21) koja pred njima iščezava kao pustinjska utvara. Us- 
pavani lažnim nadama nimalo ne misle da poprave svoj život 
i stoga su narod odmetnički. Povlašteni od nebeske objave, ko- 
ja uostalom odgovara vjerojatnostima i mogućnostima povije- 
snih okolnosti, radije ostaju u tami« (Spadafora). Ljudi su uvi- 
jek isti, takvi su i sada. Bog ipak ne odustaje od svoje ljubavi 
i još jedanput kuša, »ne bi li uvidjeli da su rod odmetnički«. 
Simbolički čin, koji je u tu svrhu naređen Ezekielu, ponovio 
se i u naše doba na milijunima ljudi u više navrata. Izgnani će 
iz domovine smjeti sobom ponijeti zavežljaj kao što ga je pro- 
rok nosio po Gospodnjoj naredbi obdan naočigled svima i seleći 
se iz mjesta u mjesto. Obnoć će izići iz svoje kuće, ali ne na 
vrata nego kroz prokopan zid, kao što će se dogoditi zadnjemu 
judejskomu kralju Sidkiji (2 Kr 25, 4-7). Ni prorok ni kralj 
nisu mogli od žalosti gledati svoju zemlju. Ako narod bude 
proroka pitao što znači čitav taj njegov postupak, Ezekiel će 
im reći: »Ja sam vam znamenje!« i protumačit će im sve što 
ih čeka. 

Znamo da su sve Božje opomene preko proroka bile uza- 
Judne pa stoga ponavljamo o tome žalosne retke iz psalma 77. 
Jedno je od najžalosnijih svojstava pale ljudske naravi to da 
sve želi iskusiti na svojim leđima i zato je povijest tako rijetko 
učiteljica života. Ako je tako odavna nazvana, čini se to iz želje 
da bi ona to bila. I stoga su stariji dužni na mlađe prenositi 
svoje iskustvo, »da u Boga stave svoje ufanje i ne zaborave 
djela Božjih, već da vrše njegove zapovijedi, kako ne bi bili, 
kao njihovi oci, naraštaj buntovan, prkosan — naraštaj srcem 
nestalan i duhom Bogu nevjeran« (ps 77, 6-8). Tko je pametan 
poslušat će i na drugima prije ili kasnije uvidjeti da je dobro 
učinio kad se osvrtao na glas onih koji su mu govorili u ime 
Božje. 


Ev. Mt 18, 21-19, 1: Ne kažem ti da oprostiš do sedam puta, 
nego do sedamdeset i sedam puta. (str. 16-17) 


Prvi nam je dio odlomka Crkva već predložila kao vrlo 
potrebnu korizmenu vježbu 3. utorka onog vremena (II 86), dok 
ćemo prispodobno o nemilosrdnom dužniku razmotriti 24. A 
nedjelje. Danas Isusov odgovor Petru usporedimo s istim bro- 
jevima koje Biblija donosi u vezi s opačinom koja se protivi 
kreposti opraštanja. »Opraštanje nije samo prethodan uvjet za 
novi život, ono je i jedan od bitnih činilaca toga života. Zato 
Isus nalaže Petru da neumorno oprašta, posve suprotno gre- 
šniku koji teži da se osveti preko svake mjere (Mt 18, 21 sl. 
usp. Post 4, 24)« (RBT 786). Taj tekst potječe od silovitog bo- 

jovnika Lameka koji govori o sebi barbarski surovo: »Ako će 
Kajin biti osvećen sedmerostruko, Lamek će biti sedamdeset i 
sedam puta«. Značajno je da Biblija (Post 4, 19) upravo za La- 
meka kao prvoga spominje da je uzeo dvije žene. »Mnog9- 
ženstvo je u svojem nastanku možda posljedica bratoubojstava 
(u najširem smislu). Ubojica bi ženu ubijenoga doveo u svoj 
stan. Mnogoženstvo spada u galeriju velikih grijeha koji su sli- 
jedili poslije prve pobune, pomanjkanja ljubavi i bratouboj- 
stva« (Slavič). »Svu tragediju te dekadence prouzrokovane gri- 
jehom možemo još više naslutiti u Lamekovoj zakletvi: ona 
odaje grubost i surovost pale ljudske naravi te je dokaz one 
pokvarenosti koja je započela nakon iskonskog grijeha, uzima- 
jući sve više maha tokom povijesti čovječanstva i razvitka kul- 
ture i civilizacije. Nakon Abelova ubojstva Bog pridržaje osve- 
tu za sebe. A sada Lamek, obično Božje stvorenje, osvetu pri- 
držaje za sebe, i to osvetu koja je strašna: osvetit će se sedam- 
deset i sedam puta! Lamek je time posegnuo u Božje pravo« 
(Rebić). 

Uz tu crnu pozadinu ljudske okrutnosti još jače odskače 
ljepota i važnost Isusova moralnog nauka. »Jedva je prvi ljud- 
ski par potjeran iz raja, Kajin ubija svoga brata Abela. Malo 
redaka dalje čitamo o izopačenju, koje je nadiralo poput lavine, 
u neograničenoj krvnoj osveti. Zlo se umnaža na tisuće puta, 
jedan grijeh rađa druge uvijek dalje. Protiv tog uništavanja 
Božjega svijeta Isus postavlja svoje načelo. S tog nam je sta- 
novišta jasno da i dužnost opraštanja ne smije imati granica. 
Budući da je na svijetu tisuća vrsti grijeha, zaustaviti ga mo- 
žemo samo ako mu suprotstavimo isto tako veliku mjeru do- 
bra. Bude li zadnju riječ uvijek imao onaj koji oprašta a ne 
onaj koji je uvrijedio, svaki put će pobijediti dobro a ne zlo. 
Samo tako je moguće zaustaviti poplavu grijeha i nadvladati 
je slobodno iskazanom ljubavlju. To kaže i sveti Pavao: »Ne 
dopusti da te svlada zlo, već zlo svladaj dobrom !« (Rim 12, 21) 
(Trilling). Isto dakle vrijedi za veliki svijet ljudskog roda i za 
maleno područje moje osobe i savjesti. Svijet se sastoji od po- 
jedinih jedinki. Svaka se mora popravljati, u prvom redu ja. 

PETAK 


1. č. Još 24, 1-13: Uzeo sam oca vašega iz Mezopotamije; izveo 
sam vas iz Egipta i uveo u zemlju (str. 191-2) 


P. p. 135, 1-3. 16-18. 21-22 i 24 (str. 576-7) 
P. Vječna je ljubav njegova! 


Pojedinosti o osvojenju i dijeljenju obećane zemlje nisu 
važne za povijest spasenja pa ih kod mise ne čitamo. Iz Jošui- 
ne knjige danas i sutra imamo još samo zadnje poglavlje s nje- 
govim velikim oproštajnim govorom od naroda prije smrti. Sa- 
zvao je glavne predstavnike naroda u Sihem koji je usred Pa- 
lestine postao središte izraelskih plemena. Tu se Gospodin bio 
ukazao Abrahamu (Post 12, 6-8), a tu su položili i Josipove 
kosti koje su donijeli iz Egipta (Još 24, 32). Jošua je narodu 
predočio glavna Božja djela u korist izraelskog naroda, a da > 
svojim riječima dade više važnosti, svoj je govor iznio u imenu 
samoga Boga. Kod starih je naroda vladao običaj da bi preu- 
zeli božanstva svojih neprijatelja koje bi svladali i podvrgli 
pod svoju vlast. Time su mislili posve slomiti njihovu moć, a 
uz to na sebe privući naklonost tih bogova. Jošua je htio zapri- 
ječiti da se Izraelci ne povedu za tim primjerom, jer oni imaju 
jedinoga pravog Boga koji je za njih izveo tako velika djela. 

Jošua je nabrojio narodu slavna djela iz njegove burne po- 
vijesti: Abrahamov poziv, odlazak u Egipat i čudesan izlazak 


iz njega, putovanje kroz pustinju i ulazak u obećanu zemlju. 


Spomenuvši zadnje djelo, koje je Bog izveo po njemu, navodi 
da su starosjedioce u svojoj novoj domovini lako svladali, jer 
je Bog na njih poslao stršljene. O tome Biblija nigdje ne govori 
pa je već Augustin došao na misao: »Pod tim se stršljenima 
možda mogu razumjeti ubodi straha koji je mučio spomenute 
narode da su uzmicali pred Izraelcima«. Konačan je uspjeh bio 
potpun i izabrani je narod zaposjeo sela i gradove obećane ze“ 
mlje, uživao njezine vinograde i maslinike. Bog je svoju riječ 
održao u potpunosti i pravo je da se obdareni narod toga uvi- 
jek sjeća. Na to su ga poticali i mnogi psalmi koje je sam Bog 
nadahnuo, prema riječima Augustina s namjerom da nauči 
ljude kako ga imaju slaviti i zahvaljivati mu. 

Jednim od tih psalama pridružujemo se i mi svim praved- 
nicima SZ-a, a uz dobročinstva koja je Bog iskazao njima mi- 
slimo na još veće milosti koje je udijelio nama u NZ-u. Mi s 
još većim oduševljenjem možemo ponavljati epifonu ovog 
psalma: Vječna je ljubav njegova! Mi smo daleko više spoznali 

kako je Bog dobar: »Bog je tako dobar da je samo on apsolu- 
tno dobar; dobar sa svake strane; dobar sam od sebe, a ne od 
drugih; ništa nije dobro nego po njegovu daru i sudjelovanju; 
drugo je dobro u nekoj vrsti i s dodatkom, kao dobar čovjek, 
dobra kuća, dobro odijelo, a Bog je sama dobrota koja u sebi 
posve sadrži sav pojam dobra« (Belarmin). 


God. II 


1. č. Ez 16, 1-15. 60. 63: Ti bijaše lijepa u nakitu mojem što 
ga djenuh na tebe, a ti se bludu podade. (str. 835-6) 
ili po volji: Ez 16, 59-63: Spomenut ću se svojega saveza 
s tobom i postidjet ćeš se. (str. 837) 


P. Pp. Iz 12, 2-3. 4bed, 5-6 (str. 718) 
P. Odvratio se gnjev tvoj i ti mene utješi. 


Između slika kojima je Ezekiel htio navesti svoj narod da 
uvidi svoje bijedno duhovno stanje i da se obrati evo i slike 
o nevjernoj zaručnici. Vezu između Boga i Izraela uspoređivali 
su i drugi proroci odnosom zaručnika i zaručnice (RBT), ali je 
Ezekiel i tu nježnu prispodobu obradio na svoj, prilično kruti 
način. Ne ustručava se ni od toga da taj naturalistički opis do- 
nese kao Božji govor što ga je čuo u svom proročkom viđenju. 
Svoje je slušatelje htio prodrmati i uzbuditi neobičnim početkom 
opisujući Božju zaručnicu, izabrani narod, kao tek rođeno, još 
neoprano, nepovito i napušteno nahoče. Razni marodi imaju 
priče i legende o svojem slavnom porijeklu, ali se malo tko po- 
nosio svojim praocem koliko su Izraelci bili gordi da su potom- 
ci Abrahamovi. Prorok ih upozorava da se nemaju čime hva- 
liti, jer su poput tolikih drugih ispočetka bili maleno nomad- 
sko pleme, koje je uz to poteklo od bračnog para koji nije 
imao djece dok mu se Bog nije smilovao. Izvanrednom Božjom 
velikođušnošću i nastojanjem nahoče se razvilo u krasnu dje- 
vojku. Sinajski savez Ezekiel prikazuje kao ženidbu poslije 
koji je Jahve mogao s pravom očekivati potpunu odanost i 
vjernost zaručnice, izraelskog naroda. No on se dao na štovanje 
drugih, lažnih bogova, što se u Bibliji naziva preljubom (RBT, 
2; v. konkretnu napomenu u zagreb. Bibliji 286-7). Zaista po- 
stupak koji zaslužuje svaku osudu. 

Lekcionar predviđa da se ovaj odlomak neće svuda čitati 
naglas, ali sigurno nikome pametnome neće škoditi ako ga ba- 
rem sam pročita i, što je najvažnije, primijeni na sebe. Lako se 
zgražati nad nevjernošću jednoga dalekog naroda, a nije teško 
ni prorokov tekst dovesti u vezu s poviješću svoga roda ili neke 
veće skupine. Međutim je sasvim drukčije kad u prorokovu 

nahočetu treba da ugledam samoga sebe. Još u sebi nosim svu 
bijedu pale ljudske naravi i uz malo truda mogu uvidjeti ko- 
jim me je sve duhovnim nakitima uresio moj Bog i Spasitelj. 
Poslije krsnih, a možda još i drugih obećanja morala je moja 
veza s Bogom biti nerazrušiva i nepomućena. Možda je neko 
vrijeme tako i bilo, a poslije? Tu međutim ne koristi misliti na 
one koji su svoje, slobodno preuzete, obveze posve pogazili, ne- 
go na svoje nevjernosti koje su to teže što su ostale nezapa- 
žene... 

Bilo da se čita gornji biblijski odlomak, ili da se samo 
rekapitulira 59. retkom, Bog neće da ostanemo samo kod žalo- 
snog razmišljanja svojih većih ili manjih nevjernosti. (Dapače, 
vraćati se na pojedinosti oproštenih i okajanih grijeha više 
škodi nego koristi, naročito bojažljivim naravima). Ako smo se 
mi mijenjali, Bog ostaje nepromjenljiv i uz to beskrajno milo- 
srdan. Sa svoje strane on je spreman sa svakim sklopiti novi i 
vječni savez. To se odnosi na sve ono što je Isus učinio za sve 
nas i za svakoga pojedinoga od nas. Ako se tu ipak još spomi- 
nje sram i stid, to je ono spasonosno i jedino pravilno stanje 
skrušenoga i poniznog srca koje Bog ne može prezreti (ps 50, 
19). Tim ćemo raspoloženjem danas i inače lako pjevati Izaijinu 
pjesmu zahvalnicu nas otkupljenih koji Božje milosrđe uživa- 
mo ovdje i, nadamo se, u vječnosti. 


Ev. Mt 19, 3-12: Mojsije vam je zbog vašeg okorjelog srca 
dopustio da možete otpustiti žene, Ali u početku nije bilo 
tako. (str. 17) 


v Kod javnog čitanja nije tako važno kao kod osobnog raz- 
mišljanja da ne propustimo odrediti mizanscenu nekog evanđe- 
oskog prizora. Tako nam i danas mogu pomoći dva u Lekciona- 
ru ispuštena retka koja zapravo ukazuju na prekretnicu u pla- 
nu kojim je Matej opisao Isusovo javno djelovanje. On je »e- 
vanđelist nebeskoga kraljevstva«, koje je dosada Gospodin pro- 
povijedao po Galileji. Sad ide u Judeju gdje će i dalje također 
naučavati i kod toga često dolaziti u sukob s farizejima, što će 
mu konačno donijeti smrt u Jeruzalemu. Te njegove neprija- 
telje vidimo na djelu odmah u današnjem odlomku kako su do- 
šli da ga kušaju pitanjem o nerazriješivosti ženidbe. Kod Ži- 
dova je to u ono doba bila nerijetka praksa, ali se razne škole 
nisu slagale u mišljenju koliki treba da bude razlog zbog ko- 
jega smije muž otpustiti svoju ženu. Gospodin ne ulazi u njiho- 
ve sitničave prepirke nego uzima prigodu da ih pouči kako od 
Boga dano prirodno pravo traži nerazrješivost ženidbe. Čovjek 
ne smije rastavljati ono što je Bog sjedinio. To traži ozbiljnost 

i iskrenost ženidbene veze i dobro potomstva koje iz nje na- 
staje. Novi, zapravo stari, Isusov nauk je kategoričan. 

Budući da su se začuđeni farizeji pozvali na Mojsija, Go- 
spodin ne niječe da je prema zakoniku, koji oni nazivaju Moj- 
sijevim, dozvoljeno ženu otpustiti (Pnz 24, 1), ali je to učinjeno 
zbog njihova okorjelog srca koje nije htjelo slijediti prvotni 
Božji plan. Isus je upravo došao za io da taj plan obnovi i po- 
sveti. Stoga ističe da u početku nije bilo tako kako su oni sebi 
i svojoj slabosti sve više popuštali. Gospodin zaključuje raspra- 
vu svojim božanskim pravorijekom: griješni preljub čini svat- 
ko tko uzme drugu ženu, ili ako slobodan uzme otpuštenicu. 
»Na toj odlučnosti, po naredbi svojega Gospodara, Crkva čvr- 
sto stoji do danas. I nju naime veže ista poslušnost koju ona 
mora tražiti od svakoga svojega člana« (Trilling). 

Isusova se nauka učinila tvrdom i njegovim učenicima i to 
mu sasvim ljudski ispovijedaju. Bračni život, kako ga je Bog 
zamislio i kako on traži od svoje djece, uključuje veliko ogra- 
ničenje osobne slobode i bezbroj žrtava. Nije Isus uzalud re- 
kaoj da i požudni pogled može značiti preljub ili barem k 
njemu voditi (5, 28). Da ostanu slobodni u svojem djelovanju, 
ima ih dosta koji neće da se vežu ženidbenim vezom. Uz one 
koji to čine iz svoje raspojasanosti, što je dakako zlo, ima i 
onih koji se ne žene, jer im to ne dopuštaju razne prilike, ili iz 
viših pobuda: potpune predanosti svome zanimanju, radu za 
opće dobro itd. Stoga i Krist, potaknut tom izjavom svojih 
učenika, govori o onima koji se odriču ženidbe zbog kraljev- 
stva Božjega. To ne mogu svi shvatiti nego samo oni kojima 
je dano (usp. 13, 11). »Čovjek se može za to učiniti spremnim, 
ali to ne može sam sebi dati. Tko to shvati, neka na tome bude 
zahvalan, ali ne smije drugima predbacivati što toga ne shva- 
ćaju... U životu se Crkve kroz stoljeća pokazalo da se ta odva- 
žna velikodušnost prihvaćala ustrajno, a pokazalo se također i 
koji sve plodovi od tog odricanja rastu za Božje kraljevstvo.« 


SUBOTA 


God. I 
1. č. Još 24, 14-29: Danas izaberite kome ćete služiti. (str. 192) 


P. p. 15, 1-2a i 5. 7-8. 11 (str. 479) 
P. Ti si, Gospodine, dio moje baštine. 


Jošua je sa svojim oproštajnim govorom imao određeni 
cilj: da narod obnovi svoju vjernost Jahvi i s njime potvrdi 
svoj savez. Uspio je potpuno. Kad je na temelju svih iznesenih 

Božjih djela predložio neka se boje Jahve i odbacivši sve druge 
bogove samo njemu vjerno služe, pa kad je još kao primjer 
iznio da će on sa svojim domom ostati vjeran Jahvi, narod je 
to isto izjavio. Ako nisu svi prisutni dali onako dugu izjavu 
(16-18), učinili su to njihovi zastupnici s kojima su se svi su- 
glasili. Dva puta su potvrdili da je Jahve njihov Bog. Jošui kao 
iskusnom vođi nije bilo dosta, nego upozorava narod da Jahvi 
nije lako služiti kao lažnim bogovima koji udovoljavaju ljud- 
skim slabostima i strastima. Stoga neka dobro promisle mogu 
li doista služiti pravome Bogu. Posebno ih je upozorio da je 
Jahve ljubomoran i da će ih kazniti i uništiti ako se priklone 
tuđim bogovima. Narod je opet odgovorio kao prvi put, i uz 
to zakletvom potvrdio da su svi svjedoci svoje odluke. Ako 
r. 23. nije od kasnijeg redaktora, Jošua je zahtijevao da odmah 
provedu svoju odluku u praksu i da uklone sve idole koje su 
imali kod sebe. Što, naime, vrijedi odlučiti se za dobro a ostati 
u zloj prigodi? j 

Ljudskoj naravi odgovara da svaki naraštaj za sebe, da- 
pače da i svaki čovjek za sebe potvrdi obaveze koje su drugi 
primili u njegovo ime. To je potrebno za ljudsku slabost i 
prikladno za ljudsku slobodu. Bog računa samo s onim što mu 
dajemo dragovoljno, iz ljubavi. Stoga se ne treba čuditi što su 
patrijarsi i izraelski narod više puta obnavljali svoj savez s 
Bogom, kao što su to učinili i ovom prigodom u Sihemu pred 
Jošuom. Ono što je usmeno uglavljeno, to je trebalo i zapisati 
pa je vođa naroda i to učinio. Još je za znak obnovljenog save- 
za postavio kamen pod hrast na mjestu koje je bilo posvećeno 
Božjim posjetom Abrahamu (Post 12, 6; 35, 4) i stoga ga zove 
Jahvinim svetištem. S preuzetim obvezama svi su na Jošuinu 
riječ otišli na dio obećane zemlje koji je svakoga dopao. 

Crkva želi da i mi danas, potaknuti primjerom iz čitanja i 
okrijepljeni euharistijskom hranom, ponovno postanemo svjes- 
ni dužnosti svoga zvanja. Blago onome koji punim srcem može 
ponoviti današnji pripjev! Onda će s veseljem slušati što mu 
govori Gospodin i računati na njegovu pomoć da ne posrne. 
Bog će mu pokazati stazu u život, u vječno blaženstvo. 


God. II 


1. č. Ez 18, 1-10. 13b. 30-32: Ja ću suditi svakome po njegovim 
putovima. (str. 838-9) 


P. p. 50, 12-13. 14-15. 18-19 (str. 508) 

P. Čisto srce stvori mi, Bože. 

: Do naših se dana poteže rasprava o kolektivnoj krivnji, o 
čemu se mnogo govorilo i pisalo nakon zadnjeg rata. Uvijek će 

neki naglašavati da je čovjek društveno biće koje od zajednice 
mnogo dobiva i na nju više ili manje upliva, i prema tome da 
snosi i neku odgovornost za postupak zajednice. No isto tako 
se može govoriti da je čovjek samostalno biće i stoga da svatko 
odlučuje za sebe i da može biti nagrađen ili kažnjen samo za 
svoju vlastitu odluku. Nije lako uskladiti ta dva shvaćanja. U 
Bibliji ima tekstova za jedno i drugo. Današnji je odlomak je- 
dan od najjasnijih u prilog osobne odgovornosti. Izraelcu su se 
u babilonskom sužanjstvu tužili i ponavljali uzrečicu »Oci je- 
doše kiselo grožđe, sinovima trnu zubi«, kojom su negodovali i 
prema Bogu, pa im Ezekiel u njegovo ime odgovara. Načelo je 
kratko i jasno: Onaj koji zgriješi, taj će umrijeti, tj. podnijet 
će fizičku smrt (Knabenbauer) stvarno, ali i kao simbol preko- 
grobne kazne (Fillion). K tome prorok nabraja nekoliko opakih 
djela kojih se pravednik čuva, dotično dobrih djela koja čini i 
za koja će biti nagrađen. Za odgoj naše savjesti i uopće za naš 
čudoredni život to je načelo od temeljne važnosti. 

Lekcionar ispušta ostala prorokova razglabanja i prelazi 
na svršetak poglavlja te još jednom ponavlja gornje načelo 
koje ističe i naslov. Zatim upravlja Izraelcima srdačan poziv 
da se obrate i ostave svih svojih nedjela pa ih Bog neće kazniti. 
»Ovaj nježni i zaista očinski poticaj jasno pokazuje da se Božja 
pravda ne srdi na grješnike već na grijehe. Stoga ljubezno po- 
ziva grješnike da se okane grijeha pa da onda neće propasti 
oni koji su već bili određeni za kaznu« (Prado). Još kraće naš 
Jeronim: »Pokorom se vratite u život vi koji ste bili grijehom 
umrli.« Obraćenje i pokora, veli prorok, traže i donose novo 
srce i nov duh. Time je još više naglašena nutarnja vrijednost 
ćudorednog života o kojemu odlučuje upravo ljudski duh sa 
svojom slobodnom voljom. Samo treba da duh zaista misli svje- 
sno i odluči bez obzira na strasti i bez upliva slabosti. Tada se 
čovjek ne bi opredijelio za grijeh, za smrt. Na to nas poziva 
prorok: Zašto da umrete? Velika je Božja riječ: »Ja ne želim 
smrti nikoga koji umre. Obratite se, dakle, i živite!« 

Da to lijepo i važno čitanje ne odjekne u prazno, liturgija 
nam pruža za odgovor osobnu molitvu kojom retcima 50. psal- 
ma želimo svatko najprije svoje osobno obraćenje i Božje milo- 
srđe. Kad u meni samom bude srce očišćeno i duh postojan, 
kad mi Bog svojim svetim duhom vrati spasonosnu radost, bit 
ću spreman da i druge uputim Božjim stazama. Čitanje i raz- 
matranje današnjeg odlomka nije bilo uzalud odjekne li barem 
u meni, u mojem životu. 

Ev. Mt 19, 13-15: Nemojte priječiti dječicu da dođu k meni, 
jer takvima pripada kraljevstvo nebesko. (str. 17): 


K Isusu su donosili ne samo bolesnike da ih ozdravi nego 
i djecu da ih blagoslovi, Biblijski se način blagoslivljanja sasto- 
ji u polaganju ruku. Gospodin je to rado činio i time djeci osi- 
gurao Božju pomoć i zaštitu koju oni trebaju više nego odrasli. 
Djeci je ona potrebna za dušu i tijelo, dok odrasli često misle 
da oni mogu sami sebi pomoći i sami se za sebe pobrinuti. Uče- 
nicima je bilo čudno i nekako smiješno da se Učitelj toliko bavi 
djecom do koje su židovski pismoznanci malo držali. Možda su 
učenici htjeli Isusa osloboditi od sve većega navaljivanja djece 
koja, kad su se prvi odvažili, znaju salijetati jatimice. Ljudski 
gledano sa stanovišta starijih nije čudno da su apostoli djecu 
zaustavljali i branili im pristup k Isusu. No tu se još jedanput 
pokazalo da učenici ne poznaju pravo Gospodina i njegov duh. 
Stoga im je Isus naredio neka djeci ne smetaju. Otada je Isu- 
sov primjer i njegova riječ povećala vrijednost djece u očima 
sviju a naročito u očima Crkve. Ona im od prvih vremena 
dijeli krst u najmlađoj dobi i za njih ima razne blagoslove. 
Pruža im svoje najveće blago, euharistijsku hranu, netom mo- 
gu razlikovati posvećeni kruh od običnog kruha. Preko svojih 
službenika poduzima sve što može da redovitom poukom i 
praksom u njima razvija vjersko znanje i božanski život. Crkva 
se kao majka raduje kad što veće skupine uredne djece ožive 
liturgijske sastanke župskih zajednica. Njima je mjesto što 
bliže k oltaru, k što bliže k Isusu. 

Isus je upotrijebio i tu prigodu da pouči apostole a po 
njima nas sve. Ne znamo što je on djeci govorio, ali su i ona 
mogla razumjeti da njima pripada nešto veliko, nešto što taj 
dobri Čovjek naziva kraljevstvom nebeskim. I doista im pri- 
pada. U Božjem kraljevstvu nema diobe na stare i mlade pa 
je i djeci omogućen pristup u Crkvu na zemlji i u Crkvu na 
nebu. Još više, Isus je ponovno (v. 18, 3) stavio upravo djecu 
za uzor svima koji žele ući u kraljevstvo nebesko. »U stvari, 
radi se o tome da »primimo kraljevstvo Božje kao malo dijete« 
(Mk 10, 15, o tom tekstu v. I 383), da ga prigrlimo u svoj je- 
dnostavnosti kao Očev dar, a ne da ga zahtijevamo kao neki 
dug. Potrebno je »ponovo postati kao mala djeca« (Mt 18, 3) i 
pristati na ponovno rođenje (Iv 3, 5) radi pristupa u to kraljev- 
stvo. Tajna je istinske veličine u tome da se »ponizimo« kao 
malo dijete (Mt 18, 4): to je prava poniznost bez koje čovjek 
ne može postati sinom Oca nebeskoga« (RBT 192). Treba tako- 
đer što više nastojati da djeca budu »među svojim drugovima 
pravi svjedoci živoga Krista« (II vat. sabor, L 12). 

XX NEDJELJA 


GOD. A 


1. č. Iz 56, 1. 6-7: Sinove ću tuđinske dovesti na svoju svetu 
goru. (str. 752) 


P. p. 66, 2-3. 5. 6 i 8 (str. 517) 
P. Neka te slave narodi, Bože, svi narodi neka te slave! 


Ovaj je odlomak određen za 3. petak adventa (I 86), ali 
kako će ondje rijetko kada doći na red zbog neposredne pri- 
prave na Božić, pravo je da se čita jedne nedjelje. Sadrži važan 
navještaj, dosta rijedak u SZ-u, da će tuđinci, pogani, biti izje- 
dnačeni Izraelovim sinovima. Tekst se uzima danas u vezi s 
evanđeljem o kanaanskoj ženi. Svečani uvodni poziv prorok 
upravlja svima u ime Božje da se drže prava i čine pravdu. 
Samo tako će se pripraviti, kad dođe Božje spasenje i kad sam 
Bog objavi svoju pravednost, da budu dionici Božjih darova: 
Mi znamo da je Božje spasenje bilo namijenjeno svim ljudima 
i da je Spasitelj došao za cijeli svijet. U Bibliji pravednost 
(RBT) često znači nagrađivanje ili kažnjavanje onih koji to 
zaslužuju. Ako su je Izraelci zazivali i očekivali za sebe, prorok 
ovdje naviješta da će uskoro Bog objaviti svoju pravednost, 
onako kako je on jedino pravilno zamišlja i provodi. Ta je pra- 
vednsot imala biti za sve jednaka, jer smo Bogu svi jednako 
dragi. 

Koliko god je izabrani narod bio premalo vjeran svojemu 
Bogu, ipak je upliv tako uzvišene, tada jedino objavljene reli- 
Sije bio velik. Mnogi su se divili Božjoj blizini koju su Izraelci 
uživali pa su se priključivali njihovim vjerskim vježbama i 
obredima. U svako je doba židovske povijesti bilo dosta tzv. 
prozelita koji su svoje prianjanje uz Jahvu pokazivali naročito 
time da su obdržavali subotu. Svetkovanje je toga dana bio 
znak po kojemu su se lučili pripadnici Jahvine religije od dru- 
gih. Tko je u svojem poganskom narodu smogao snage da 
obdržava židovsku subotu, taj je doista pokazivao da ljubi pra- 
voga Boga i da mu služi u svojem srcu. Židovi su ih obično 
zvali »bogobojaznima«, a puštali su ih i u hram, kamo su oni 
rado poput pravih vjernika hodočastili na određene blagdane. 
Prorok u duhu gleda kako ih sam Bog vodi na svoju svetu go- 
ru, u hram gdje ih razveseljuje uslišavajući njihove molitve i 
primajući njihove žrtve. Odlomak završava zaista sveobuhvat- 
nom izrekom: Dom će moj zvati dom molitve za sve narode. 

Pripj. psalam je kratka, ali vrlo oduševljena zahvalna pje- 
sma za žetvu i uopće za zemaljske plodove. No odmah prelazi 

na mnogo uzvišeniju misao, na duhovni blagoslov što ga je 
Izrael imao donijeti svima narodima. I božanski je Spasitelj, 
nalazeći se među Samarijancima, dakle onima koji nisu pripa- 
dali židovskom narodu, govorio o njivama koje se dovoljno 
bjelasaju za žetvu (Iv 4, 35). Ne treba čekati »misijsku nedje- 
lju« da promičemo misijsku misao i molimo za sve misijske 
pothvate Crkve, kako nam preporučuju zadnji pape i II vat. 
sabor, kako nam nalažu potrebe Crkve i svijeta. 


2. č. Rim 11, 13-15. 29-32: Neopozovljivi su Božji darovi 
i poziv. (str. 135) 


Sastavljači su Lekcionara bez sumnje ove retke o vezi Ži- 
dova i pogana, koji će se naći zajedno u Crkvi Božjoj, stavili 
uz bok današnjemu 1. i 3. čitanju koje na svoj način govore 
o istom predmetu. Pavao piše rimskim kršćanima, koji su ve- 
ćinom došli iz poganstva, o žalosnoj sudbini svoga naroda koji 
je tako dugo bio izabrani Božji narod. Oni su podbacili, ali 
apostol misli da nisu zauvijek otpali. On proročki gleda da će 
se i Židovi u cjelini konačno obratiti i ući u Crkvu, pa kao da 
poziva kršćane koji su prije bili pogani da to uskore i da se 
tome vesele, jer će se dolaskom Židova i oni duhovno oboga- 
titi. 

U r. 13-14 Pavao spominje što on sam čini u tu svrhu. 
Retci su teški i prevode se na razne načine, a izgleda da im je 
ovaj smisao: Pavao zna i osjeća kako je pozvan da radi na 
obraćenju poganskih naroda, on tu svoju službu vrlo cijeni i 
brižno je obavlja. Međutim, on je Židov i kao takav trpi što 
ne može ništa učiniti za svoje sunarodnjake koje toliko ljubi 
(9, 1-3). Stoga barem svim svojim radom među poganima na- 
stoji ne bi li time pobudio ljubomoru kod Židova i neke od njih 
spasio. Kao pravi apostol želi da bi se njegovi sunarodnjaci na- 
tjecali s poganima tko će prije ući u Crkvu i u njoj naći spa- 
senje. A da to bude i želja pogana, u r. 15. opet ističe da će 
obraćenje Židova za izmirenje svijeta s Bogom pridonijeti 
mnogo više nego je to učinilo privremeno odbačenje izabranog 
naroda. Prije se općenito držalo da uskrsnuće od mrtvih ovdje 
znači svršetak svijeta, no noviji bibličari misle da po svoj pri- 
lici znači samo veliki preokret koji će nastati kad se Židovi 
obrate (Ramazzotti). Ako ništa drugo, možemo reći da će se tek 
tada posve ispuniti Božji plan spasenja čitavoga svijeta dobre 
volje. 

Drugi dio odlomka konkretno najavljuje sigurno obraće- 
nje Židova naprosto iz razloga, jer su Božji darovi (sve povla- 
stice dane Izraelu) i njegov poziv (kojim je Židove odredio da 
priprave put evanđelju) s Božje strane neopozivi. Ili kako ima 

Vulgata: Bog se nad svojim odlukama ne može žaliti niti se za 
njih kajati, a to znači da će se konačno i ispuniti. Tri su zadnja 
retka jasna, a čut ćemo ih još 31. ponedjeljka. Svrha im je da 
svi, pogani i Židovi, znamo kako sve dugujemo samo Božjem 
milosrđu. Sve ove Pavlove misli nisu maštanje o dalekoj budu- 
ćnosti, nego vrlo važan pogled na cjelokupni Božji plan spase- 
nja. Crkva zna da se taj plan sada izvršuje u njoj, stoga se tim 
bavio i II vat. sabor koji se poziva na ovaj Pavlov tekst. U 
Deklaraciji o nekršć. religijama (4) piše: »Zajedno s prorocima 
i s istim apostolom Crkva očekuje dan, koji je poznat samo 
Bogu, u koji će svi narodi jednim glasom zazivati Gospodina i 
služiti mu jednodušno«. (U hrv. su prijevodu dvije nepravil- 
nosti: apostol je uzet u množini i promijenjen je subjekt 
izreke). 


Ev. Mt 15, 21-28: O ženo, velika je tvoja vjera! (str. 14) 


Lekcionar nije mogao, a valjda nije ni htio izbjeći ponav- 
ljanja evanđeoskih tekstova. Ovaj smo odlomak imali 18. sri- 
jede, ali je tako važan i poučan da se čita i jedne nedjelje za 
najšire slojeve vjernika. Zarri tu najprije upozorava kako razli_ 
čito postupamo u bolesti duše i tijela. Kod ovih odmah uviđa- 
mo i priznajemo da smo bolesni pa trčimo k liječniku. Nebro- 
jeni ni ne znaju da su bolesni na duši, a i kad su toga svjesni, 
malo mare da se izliječe. Ova poganka misli drukčije: zli duh 
muči duh njezine kćeri i ona ide k Isusu i ne odlazi dok ne 
postigne oslobođenje kćeri. Još konkretniji je primjer Isusova 
strpljenja s njom: iako nije njegov zadatak da pomaže poga- 
nima, s tom ženom on razgovara nadugo skupa s apostolima i 
na koncu ju je uslišio. U siječnju 1971. svećenicima je u Za- 
grebu rekla jedna žena iz puka: »Budite uvijek strpljivi s na- 
ma, odnosno s vašim župljanima i župljankama. Bit će prilika 
da dolaze i onda kad možda zbilja nije ništa važno. Ali mi na- 
srćemo. Budite strpljivi. Pa će biti i ploda.« Tako je i pasto- 
ralist Ušeničnik govorio svojim slušačima: »Vjernici će u ispo- 
vijedi od vas često tražiti samo vaše uho da se izjadaju« (što 
dakako ne znači da se u ispovjedaonici smije pričati ono što 
tu ne spada). ; 

U vezi s glavnom misli današnjih čitanja našu pažnju naj- 
više zaokuplja ta poganka. Kad joj je Gospodin kazao onu 
tešku riječ o psićima, što je dakako rečeno slikovito i ne smije 
se primijeniti doslovno, »zvuči skoro zabavno kako na udarce 
spremna žena prihvaća tu sliku i okreće je sebi u prilog« 
(Trilling). A naš Vimer dodaje tekstu: »Premda su je riječi 
Isusove naoko duboko ponizile, nije se tužna majka ni uvrije- 
dila ni očajavala misleći jedino na bolnu kćer svoju. Kako je 

spretna i domišljata, okrene riječi Isusove na svoju korist... 
Ako joj Isus dobaci koju mrvu svoje dobrote, ne će tim pri- 
kratiti svoga naroda, ostat će još dosta i djeci njegovoj... Ne 
znamo, čemu bismo se više divili u ove žene: dubokoj poniz- 
nosti, tvrdome pouzdanju ili domišljatom odgovoru njezinu. 
Ne traži ona, da sjedne za stol među druge goste, bit će za nju 
dobro i da šuška ispod stola. Ne-traži-ona;,-da-sjedne za stol 
među druge goste, bit će za nju dobro-i-da-šuška ispod. stola. 
Ne traži ona kruha, njoj će biti dobre i mrvice, što padaju sa 
stola.« 

»Kako će Isus postupati? On ipak pomaže. Sve je dotada 
govorilo o protivnom. No sada dolazi opravdanje: Velika je 
tvoja vjera. Onome koji tako ustrajno i uporno vjeruje, ne 
popuštajući i ne gubeći nadu, držeći se uvjerenja da samo je- 
dan može pomoći, tome Bog pomaže. Molba joj je uslišana, 
njezina je kći od tog časa ozdravljena. Isus pomaže ženi ne sto- 
ga jer je poganka nego jer ona ima veliku vjeru. Red je saču- 
van i granice njegova zadatka nisu prekoračene. No time sviće 
i jedna nada. U toj se nadi pojavljuje novi Izrael koji se te- 
melji na takvoj vjeri. Tako je bilo kod stotnika (8, 10. 13), tako 
je ovdje kod te žene... Svi će narodi zemlje biti dionici spase- | 
nja« (Trilling). 


GOD. B 


1. č. Izr 9, 1-6: Jedite od mojega kruha i pijte vina koje sam 
vam pomiješala. (str. 616) 


P. p. 33, 1-2. 10-11. 12-13. 14-15 (str. 493-4) 
P. Kušajte i vidite kako je dobar Gospodin! 


Toma Akv. oslonjen na staru predaju, unio je današnji 
tekst u tijelovski oficij i tako ga povezao s euharistijom. U 
evanđelju ćemo čuti vrhunac Isusova govora u Kafarnaumu i 
na nj nas može lijepo pripraviti ovo »viđenje« mudraca. Tu je 
mudrost personificirana, uzeta više kao osoba nego kao Božje 
svojstvo. No dok je Židovi uzimaju tako općenito, nama je to 
druga božanska osoba, Isus Krist naš Otkupitelj (1 Kor 1, 30). 
On je, sišavši na zemlju, sazidao kuću, svoju Crkvu da nas mo- 
že sve okupiti oko sebe. Sedam stupova, što ih je božanska 
Mudrost isklesala za tu kuću, može značiti općenito savršenost 
i ljepotu te kuće, ali zašto ne i sedam sakramenata? Ti se stu- 
povi spominju u vezi s kućom i sigurno njoj pripadaju, ali je 
rečeno napose da ih je isklesala Mudrost. Upravo kao što i sa- 
kramenti pripadaju Crkvi i nju zapravo tvore, a uz to su zase- 
bno ustanovljeni i u Crkvi imaju svoju samostalnu vrijednost. 

Sveti pisac, dakako, nije mogao o tome u ono doba ništa znati, 
ali i tu vrijedi poznata Augustinova riječ: »Novi je zavjet u 
starom sakriven, a stari u novom otkriven.« 

Tekst ide i u druge pojedinosti koje možemo primijeniti 
na euharistiju. Ne govori se tu samo o vinu i kruhu, i to o 
kruhu koji Mudrost zove svojih kruhom i o vinu koje je ona 
sama pomiješala, nego i o žrtvama koje je ona prinijela. Tako 
barem glasi Vulgatin tekst, koji je Crkva kroz stoljeća upotre- 
bljavala u bogoslužju, a i biblicisti (Krinetzki) drže da se tu ne 
radi o običnoj nego o kultnoj gozbi prinešenih žrtava, kao 
ustuku kanaanskim obrednim gozbama. Prema tome u tom 
tekstu se izdaleka naviješta euharistija kao žrtvena gozba, a 
znamo da je to najdublji i najtočniji vid euharistijskog otaj- 
stva. Dogma je da je misa žrtva, dakako u vezi s krvnom žrt- 
vom na križu, ali Isusov govor u Kafarnaumu (Iv 6) i misni 
obred euharistiju ističu kao jelo. Božja je dakle mudrost i lju- 
bav našla načina kako da nam svoju otkupiteljsku žrtvu dade 
da je blagujemo. »Navikli smo na stvarnu pričest gledati kao 
na primanje Kristova tijela. Zaboravljamo na nju gledati pod 
vidom davanja Kristova tijela. U euharistiji nam se Krist daje 
na blagovanje. I pod ovim vidom stvarna pričest nije ništa dru- 
go nego Kristova žrtva na vrhuncu« (Brajčić). 

Najkorisnije je za nas iz teksta izvući pouku tko je pozvan 
na tu gozbu i što ona traži od nas. Mudrost kao domaćica šalje 
svoje sluškinje da se u njezinu kuću na gozbu svrati svatko tko 
je djetinski priprost. Bez toga raspoloženja malo koristi makar 
kako učeno raspravljanje o euharistiji. A da bismo od nje ži- 
vjeli, potrebno je napustiti, a to znači barem nastojati da napu- 
stimo svjetske ludorije, koje su u očima Boga i Crkve prave 
djetinjarije. Dakle euharistija traži i podržava duh Božje djece, 
a ne djetinjasta djela. S tim je u vezi i poziv današnjega pripj. 
psalma: »Dođite, djeco, i poslušajte me, učit ću vas strahu 
Gospodnjem!« 


2. č. Ef 5, 15-20: Shvatite što je volja Gospodnja. (str. 168) 


Pavlov se tekst lijepo uklapa između dva euharistijska či- 
tanja povezujući liturgiju i život. U r. 14. apostol je naveo sta- 
rokršćansku pjesmu o značenju krštenja koje nas budi na novi 
život u Kristovu svjetlu. Iz toga zaključuje: Prema tome, dakle, 
zdušno razmišljajte i pomno pazite kako ćete se vladati u ži- 
votu! U smislu gornje mudračeve preporuke treba da budemo 
mudri, a ne ludi. Ludost (RBT) u biblijskom smislu više puta 
znači bezboštvo, a toga se kršćanin odrekao. U svijetu, u koje- 
mu često prevladava zlo, vjernik će nastojati što bolje upotri- 
jebiti vrijeme i svaki njegov čas. »Grčka riječ »kairos« kaže 


XX nedjelja B — 109 


više nego naše »vrijeme«. Tu se podrazumijeva sadržaj tog 
vremena, stanje koje on stvara, mogućnosti koje on pruža. 
Upravo iskoristiti te mogućnosti s obzirom na posljednji cilj, 
iz svake prigode izvući najbolje, to znači iskupljivati vrijeme« 
(Zerwick). Pavao je i praktičan učitelj pa Efežanima i nama 
govori kako ćemo kršćansku razboritost najbolje pokazati tra- 
ženjem i vršenjem Božje volje. Vršiti svoju volju ili volju svi- 
jeta, kad se one protive volji Božjoj, znači vraćati se u prakti- 
čno bezboštvo. 

Mnogi drže da se opijanje, koje tekst dalje spominje, od- 
nosi na starokršćanske gozbe kojima su oni nastavljali euharis- 
tijske sastanke. Razumljivije je onda ono što on tu dodaje: Pu- 
nite se Duhom Božje i međusobne ljubavi! Kad spominje pje- 
vanje psalama i drugih nadahnutih i duhovnih pjesama, tada 
se to sigurno odnosi i na liturgijske skupove. Ovi su Bogu ugo- 
dni kad Božja riječ i pjesma prožimlje cijelu zajednicu koja na 
taj način razgovara između sebe i s Bogom. Od neprocjenjive 
je važnosti što se u naše vrijeme opet toliko naglašava i pro- 
miče sudjelovanje vjernika, njihovo odgovaranje i pjevanje 
kod mise. »Euharistijski sastanak za svetkovanje spomenčina 
Gospodnjeg osobito je očitovanje ili znak jedinstva naroda Bo- 
žjega. Sama euharistija na nevidljiv način ostvaruje nadnarav- 
no zajedinštvo i unutrašnje jedinstvo kršćana, ali se to mora 
izvana očitovati u samoj celebraciji, odnosno celebracija mora 
biti znak toga... Zato je savršenija celebracija — a k takvoj 
treba težiti — ona u kojoj što aktivnije sudjeluju vjernici po 
svim raznolikim diferencijacijama, i to tako da svaki vrši svoju 
ulogu« (Šagi-Bunić). 

Liturgijsko je pjevanje i uopće sudjelovanje pravilno samo 
onda ako dolazi iz srca. Apostol podvlači da Boga treba slaviti 
u svojem srcu. Tada će se zahvalnost prema Bogu za sve ono 
nužno pokazati i u svakidašnjem životu vjernika. Tu za zah- 
valnost grčki tekst ima »euharistia«, što treba da nas podsjeća 
na to da raspoloženje i milosti koje smo primili kod mise i pri- 
česti moramo prenijeti u sve svoje životne prilike i potrebe. 
Bez toga i sama euharistija može za pojedinca osobno postati 
gluma, a čak i svetogrdna. 


Ev. Iv 6, 51-58: Tijelo je moje jelo istinito, krv je moja piće 
istinito. (str. 83) 


Ima ih koji hoće da spominjući kruh života u prvom dijelu 
svoga kafarnaumskog govora misli općenito na svoju osobu i 
nauku koju smo dužni vjerom prihvatiti i slijediti. Kad bi to 
i bio slučaj, sigurno je da od 51. retka, koji se ponavlja u evan- . 
đelju prošle i ove nedjelje, imamo izravan govor o euharistiji 

kao žrtvi i jelu. Izjavom: »Kruh koji ću ja dati tijelo je moje 
za život svijeta« Isus »bez sumnje navješćuje svoju spasitelj- 
sku smrt; umrijet će ne tek za svoj narod, nego za čitav svijet« 
(Škrinjar). Uz naglašenu zamjenicu »ja« primjećuje sv. Toma: 
»Kod drugih sakramenata svećenik upotrebljava svoje riječi ili 
riječi Crkve, a kod toga riječi Kristove. Kao što će Krist od 
svoje volje dati svoje tijelo u smrt, tako ga svojom vlašću daje 
za hranu.« Židovi su pravilno shvatili da bi u tom slučaju mo- 
rali jesti Isusovo tijelo, ali to nisu znali povezati s tajanstvenim 
i od mane čudesnijim kruhom o kojemu je Krist ranije govo- 
rio. 3 

Zbog toga Gospodin ne povlači svoje riječi, nego negativ- 
nom (r. 58) i pozitivnom (54) izrekom, dakle na najodlučniji 
način, tvrdi da je čovjeku za posjedovanje božanskog vječnog 
života nužno potrebno blagovati njegovo tijelo i piti njegovu 
krv. Spominjući i svoju krv kao piće Isus još jasnije predočuje 
da se radi o žrtvi njegova života za koju mi s Pavlom VI vje- 
rujemo da u misi »postaje sakramentalno prisutna na našim 
oltarima« s kojih nam onda Krist daje da blagujemo njegovo 
tijelo i krv kao istinito jelo i piće. Budući da tim blagovanjem 
u nama ostaje Krist i mi u njemu, kao naravno slijedi da to 
osigurava vječni život u Kristu čitavom našem biću, dakle i 
uskrsnuće našem tijelu. Crkveni pisci od Augustina ponavljaju 
da se ovdje zbiva obratno od učinka tjelesnog jela: ono se pret- 
vara u naše tijelo koje se tim uzdržava, dok se otajstvenim bla- 
govanjem Krista mi pretvaramo u Krista koji za se i za nas 
posjeduje puninu i vječnost života. »Ne veselim se prolaznoj 
hrani ni uživanjima ovoga života. Čeznem za Božjim kruhom. 
Hoću nebeski kruh, kruh života, a to je tijelo Isusa Krista, Bo- 
žjega Sina... i Božje piće, njegovu krv koja je neprolazna lju- 
bav i trajan život« (Ignacije Ant.), 

Ovo još nije dosta Isusu koji nam hoće da otkrije svu svo- 
ju ljubav što nam se pruža u euharistiji. Kao što čini redovito, 
on će se i ovdje poslužiti usporedbom, ali je u svemu stvore- 
nom svijetu ne nalazi. Iz vidljivog svijeta mogu i drugi uzimati 
usporedbe, ali samo on nam može predočiti ovu, božanski veli- 
čanstvenu usporedbu. Kao što ja živim po Ocu, tako i onaj koji 
mene blaguje, živjet će po meni. Tko bi se usudio to i pomi- 
sliti da nam nije kazao sam Gospodin? Veća se punina života 
ne da ni zamisliti. S Isusove je strane naše euharistijsko sje- 
dinjenje s njim zaista potpuno. A da ono bude i s naše strane, 
nije dosta samo se pričestiti, nego uložiti sve sile da se sve 
više pretvaramo u Krista. »Budući da nam se ovaj sakrame- 
nat daje kao jelo i piće, ono za duhovni život ima iste učinke 
kao i jelo i piće za tjelesni život: uzdržava ga, umnaža, oporav- 
lja i razveseljuje« (Toma Akv.). 

GOD. € 


1. č. Jer 38, 4-6. 8-10: Rodila si me, majko, da se prepirem sa 
svom zemljom (15, 10) (str. 797-8) 


P. p. 39, 2. 3. 4. 18 (str. 499-500) 
P. Gospodine, u pomoć mi pohitaj! 

Isusovoj današnjoj izreci, da je na svijet donio razdor, u 
SZ-u najljepše odgovara Jeremijin usklik stavljen na čelo ovo- 
ga čitanja. Kad je prorok tako zavapio, osjećao se ne samo 
ugrožen od svojih sunarodnjaka zbog svojih crnih proroštava 
protiv Jeruzalema koji se nije htio obratiti i pomoć očekivati 
i tražiti jedino od svoga Boga. Grožnje su se pretvorile u djelo. 
Palestina je mnogo puta bila »državica-jastučić« između sila 
jačih od nje. U Jeremijino je vrijeme bio jak Egipat, a još jače 
Kaldejsko kraljevstvo na istoku. Židovi su nastojali lavirati iz- 
među obojih i kad su se za kaldejsko-babilonske opsade poja- 
vili Egipćani, mislili su da je Jruzalem siguran. Jeremija je 
nastupio govorom da im je gledanje površno i nada isprazna, 
jen će se Babilonci opet vratiti. Bilo ih je mnogo ili malo. 
Jahve će upravo njima predati svoj nevjerni grad. Na taj je 
način prorok, najveći ljubitelj svoga naroda, u očima sunarod- 
njaka postao opasni defetista. Zbog toga su ga bacili u nadsvo- 
đen podrum mekog pisara Jonatana (37, 1-16) i spremali mu 
najgore. 

Pošto je u narodu bilo mnogo onih koji su Jeremiju cije- 
nili kao proroka, Jeremijini se protivnici nisu usudili da ga 
smaknu nego ga baciše u čatrnju s mnogo gliba, da umre od 
glada i vlage. Za taj je zločin protiv Božjega sluge bio dovo- 
ljan kralj slabić i nekoliko zlikovaca, kraljevih dostojanstve- 
nika. Zanimljivo je da kao barem neizravnu izvanbabilonsku 
potvrdu za taj Jeremijin nastup imamo iz tzv. Lakiških pisama 
koja su iz tog doba doprla do nas, a u kojima je optužen neki 


* prorok zbog sličnog defetizma. Jeremija bi sigurno bio i završio 


život u toj čatrnji da mu se nije smilovao neki stranac, crnopu- 
ti kraljev dvorjanin. On je Jeremiju smatrao pravim proro- 
kom, kojemu je nanesena strašna nepravda, pa mu izmoli od 
kralja milost. Kao što su zlikovci o užetima Jeremiju spustili u 
čatrnju, tako su ga drugi pod vodstvom toga milosrdnog stran- 
ca izvukli i spasili. 

Ne znamo tko je spjevao ps 39. i u kojoj se nevolji pjesnik 
nalazio, ali zbog spominjanja da ga je Bog izbavio iz jame pro- 
pasti i iz kalnoga blata, psalam lijepo odgovara pročitanom 
tekstu. A sve skupa nama je poticaj da se u svakoj nesreći i 
muci s pouzdanjem obraćamo Bogu koji se za nas uvijek brine. 
Drugi dio pjesme sadrži već i zahvalu za uslišenje i poziv svi- 
ma da se ufaju u Boga. Psalmi nas uče drugu bogoslovsku kre- 

post više nego ijednu drugu, dakako, utemeljenu na vjeri i 
prožetu ljubavlju. Ova u NZ-u može biti mnogo veća. 


2. č. Heb 12, 1-4: Postojano trčimo u borbu koja je pred 
nama! (str. 198) 


Jeremija je bio progonjen skoro do na smrt, Isusovo evan- 
đelje donosi razdjeljenje i unutar najužih zajednica i veza, a i 
ovaj nam odlomak govori o protivljenju koje je sam Isus mo- 
rao podnijeti sa strane grješnika. Tekst smo razmotrili već 
4. utorka (I 264); ovdje nadodajmo dvije praktične misli. Po- 
slanica potiče iznova (v. 10, 36) na postojanost za koju se traži 
mnogo duboke vjere, strpljive ljubavi i nadasve sigurnog ufa- 
nja. Slika o trčanju i borbi poznata nam je iz Pavlovih posla- 
nica (1 Kor 9, 24-26; Gal 2, 2; Fil 2, 17; 3, 13-14). Svatko se 
trudi i bori prema nagradi koju očekuje za svoje napore. Rad- 
nik čeka plaću, trkač raspadljivi vijenac svijetske slave, a mi 
vječnu nagradu s Kristom koji je nakon smrti na križu uzet 
(zdesna nebeskog Oca. Je li uopće razumno s tom nagradom 
mjeriti bilo koju plaću na zemlji? Tako je žalosno što nam i 
kršćanska pamet nekako zataji kad procjenjujemo vječnu sla- 
vu, dok smo izvrsni kad mjerimo zemaljske plaće za koje mož- 
da radimo. Pisac ovih redaka zna za ovaj slučaj: kod kopanja 
su nekih jama trojica uz običnu stalnu plaću iskopala samo 
jednu na dan; međutim, jedan sam, kojemu je plaća bila odre- 
đena po jami, u jednom ih je danu iskopao četiri. U jednom 
je i drugom slučaju plaća udijeljena kasnije, ali su na nju si- 
gurno računali. Ni mi je još nismo primili, ali — zar sumnjamo 
u svoga Boga? 

Druga napomena zadire u najteže pitanje koje nas obično 
muči i ometa u našoj ustrajnosti. Često nam se čini da je naša 
sudbina slična Isusovoj. Ako je tko na zemlji imao pravo ba- 
rem na miran život, to je bio utjelovljeni Sin Božji. No on je 
umjesto radosti podnio toliko protivljenja, sramote i samu 
smrt na križu (2-3). »Ako je pravednik Božji sin, on će se za nj 
zauzeti, i izbavit će ga iz ruku neprijateljskih« (Mudr 2, 18). Te 
riječi navodi mudrac, ali ih uzima s ustiju bezbožnika. Oni su 
našem Spasitelju zaista i govorili: »Ako si Sin Božji, siđi s kri- 
ža!« (Mt 27, 40). No sveti pisac naše poslanice govori o Kristu 
drukčije (5, 8-9): »Premda je bio Sin, iskustveno nauči posluš- 
nost od onoga što je pretrpio te postigavši savršenstvo postade 
svima koji mu se pokoravaju uzrok vječnoga spasenja«. Tu je 
dakle odgovor na sve poteškoće života kad nas one more do 
klonuća duha. I kad bi se od nas tražilo da se u borbi protiv 
grijeha opiremo sve do krvi, to nas ne bi smjelo čuditi niti nam 
oslabiti nadu u vječnu nagradu. Za nju je i sam Božji Sin mo- 
rao na zemlji podnijeti muku križa. Tko više trpi, taj postaje 

sličniji svome Otkupitelju i draži svome nebeskom Ocu koji 
nas čeka s to većom nagradom. Ni zemaljski očevi ne štede 
djecu od koje hoće nešto učiniti. 


Ev. Lk 12. 49-53: Nisam došao mir dati, nego razdjeljenje. 
(str. 63) 


Čitavo 12. poglavlje Lukina Evanđelja sadrži velike Isu- 
sove zahtjeve koje on postavlja na svoje sljedbenike. Pred bilo 
kime moramo smjelo i bez straha za sami život svjedočiti za 
njega. A kako se za takva herojstva rjeđe pružaju prilike, svi 
se bez iznimke ne smijemo oslanjati na zemaljska dobra, nego 
uvijek biti spremni na drugi Gospodnji dolazak. »Sada Gospo- 
din hoće da ukaže i na ono treće što je Kristovu učeniku po- 
trebno za njegovo usavršenje. On to naziva kratko i sveobu- 
hvatno: Oganj! Makar što se mislilo pod tim ognjem, na kraju 
svaki smisao gubi na svojoj punini ako se tu ne podrazumijeva 
davanje samoga Duha. I psihološki se to najljepše objašnjuje. 
Gospodin opaža kako su se apostoli predali šutnji, a i Petar je 
najedanput zašutio. Toliko ih je pogodila ozbiljnost njegovih 
dotadanjih riječi, djelomice stoga jer još nisu sve shvatili, a 
djelomice ih hvata malodušnost zbog velikih i teških zadataka. 
Tada dolazi na nj božanski žar! Kako li bi on silno htio da se 
srca učenika već zapale svetim žarom, da slušaju njegove ri- 
ječi, da ih slijede i da shvate što on od njih hoće. Još nisu pošli 
tako daleko. Duh još nije došao, ali usklik njegova srca zove i 
vapi za Duhom. Zato je on došao na zemlju da za nj oslobodi 
prolaz« (Dillersberger). 

Gospodin je najbolje znao koliko on traži od svojih uče- 
nika i kako će tvrd orah to biti za sve njegove sljedbenike do 
kraja svijeta. Iako osjećaju i iz iskustva više manje znaju kako 
je ugodan plod, straše se trpke i tvrde kore koja ga obavija. 
Nema čovjeka kojemu lijek trpljenja i svladavanja nije odvra- 
tan. Stoga Isus postupa ljebezno poput majke koja žličicom 
kuša pred djetetom njegov lijek pokazujući da ga ono može piti. 
On će podnijeti ne samo protivljenja ljudi, nego će također 
pretrpjeti nastrašniju muku. I to posve svojevoljno, toliko da 
je za njom čeznuo. Mučenici redovito nisu mogli izbjeći svoju 
smrt sve da su htjeli, a Isus za njom žudi svim srcem. Uz to 


treba imati na umu da se kod Gospodina radilo zaista o potpu- 


nom žrtvovanju samoga sebe. Ono što apostoli možda nisu mo- 
gli tada ni zamišljati mi znamo da je Krist ušao u kupelj svoje 
krvave muke onako kao krštenik u krsnu kupelj vode. To će 
ga krštenje odnijeti na križ i položiti mrtva u grob, ali budući 
da će time biti spašen ljudski rod i svim ljudima pokazan put 
spasenja, on je za to došao na svijet i jedva čeka da posve do- 
vrši svoj zadatak. 

Zadatak koji je s Učitelja prešao i na sve učenike nije lak. 
Božja riječ, oštrija od svakoga dvosjeklog mača, prodire do 
rastavljenja duše i duha (Heb 4, 12), pa kako ne bi to činila 
i u zajednici vjernika? Isus ne kida naravnih veza nego ih 
posvećuje, ali ako u bilo kojoj zajednici jedna osoba slijedi 
Krista, a druga joj se protivi, nužno dolazi do rascjepa. Isusova 
nauka tome je samo povod; uzrok je ljudska zloća. Nasljeđu- 
jući Isusa čovjek, ako treba, mora pregoriti i najdraže veze ko- 
je bi ga htjele spriječiti na Božjem putu. 


PONEDJELJAK 
God. I 
1. č. Suci 2, 11-19: Gospodin je podizao suce, ali ni njih nisu 
slušali. (str. 194) 


P. p. 105, 34-35. 36-37. 39-40. 43ab i 44 (str. 552) 
P. Sjeti nas se, Gospodine, po dobroti prema svome puku. 


»Knjiga sudaca je najbolji dokaz za tvrdnju da je Jošua 
više simbol konačne pobjede nego stvaran gospodar zauzete 
zemlje. Svjetovna povijest potvrđuje tu tezu. J ošuine pobjede 
nisu mogle biti tako veličanstvene i konačne kao što bi se na 
prvi pogled moglo zaključiti iz knjige koja opisuje te događaje. 
Po svoj prilici se radilo o nekoj infiltraciji izraelskih plemena 
među stare kananske stanovnike« (Cajnkar). U to prijelazno 
vrijeme između Jošue i kralja Šaula izraelska plemena nisu 
bila sjedinjena nego je svako svoje odnose sa starosjediocima 
i susjednim narodima rješavalo kako je najbolje znalo. Bibliju 
zanima u prvom redu koliko su pripadnici izabranog naroda 
potpadali pod vjerski upliv mnogobožaca. Stoga mnogo kasnije, 
kad je redigirana ova knjiga na temelju starih usmenih pre- 
 daja, sveti pisac ističe glavnu poučnu činjenicu iz tog vremena. 
Ona glasi: kad su Izraelci postajali nevjerni svome Jahvi po- 
čeli su prianjati uz lažne bogove, Gospodin ih je prepuštao u 
ruke neprijatelja. R. 11. ih okrivljuje da su služili baalima, 
dakle mnogim bogovima onih krajeva, od kojih je najvažniji 
Baal, kanaansko i fenicijsko božanstvo oluje i atmosferskih 
pojava, koji se štovao ponajviše na uzvisinama. kn 
Kad su se Izraelci nalazili u nevolji, obraćali bi se svome 
Bogu i molili ga za pomoć. Bog ih je obično uslišao šaljući im 
nekog junaka koji ih je u njegovo ime i njegovom pomoću 
oslobađao od tlačitelja. Njih ne smijemo posve poistovjetiti S 
junacima koje više manje pozna povijest svakoga naroda, jer 
se ovdje radi o ljuđima koje je sam Bog pozivao i vodio. Bibli- 
ja ih naziva sucima koji su u prvom redu bili pozvani da dijele 
pravdu između Izaelaca i drugih naroda koje su kažnjavali 

zbog zlostavljanja Božjeg naroda. U vrijeme mira narod ih je 
slušao pa su oni u nekom smislu bili i vođe naroda. Međutim, 
netom bi minula opasnost, ili sudac umro, narod je opet iznova 
zapadao u pokvarenost. U tom je pogledu vrijeme sudaca, s je- 
dne strane vrijeme Božje pravde i milosrđa, a s druge strane, 
prevrtljivosti i nepostojanosti naroda. Ovih ima obilato u povi- 
jesti svakog naroda i u životu svakoga čovjeka. Povijest je uči- 
teljica života, ali — bez učenika. 

Iz ps 105. čitamo retke koji se upravo odnose na vrijeme 
sudaca. U njima se lažni bogovi nazivaju zamkom za izabrani 
narod na koju oni nisu pazili pa su u nju upadali. Od grijeha 
što su ih u tom stanju počinjali psalmist spominje posebno gro- 
zno žrtvovanje vlastite djece zlodusima. Ljudska zaslijepljenost 
i dotle dolazi. 


God. II 


1. č. Ez 24, 15-24: Ezekiel će vam biti primjer: učinit ćete 

sve što je i on činio. (str. 845) 

P. p. Pnz 32, 18-19. 20. 21 (str. 168-9) 
P. Odnemaruješ Boga što te na svijet dade. 

Priroda je čovjeku u boli i muci dala lijek: tugu i plač. 
Koliko god su suze izraz žalosti toliko su redovito i njezina 
utjeha. Posve je neprirodno ako je čovjeku zabranjeno tugo- 
vati i plakati. Proroku su Ezekielu i to dogodilo. Umrla mu 
žena koju je volio kao očinji vid, a ipak mu je Bog zapovijedio 
da za njom ne žali glasno i da ne pokaže nikakva izvanjskog 
znaka tuge. Kod izraelskog je naroda u babilonskom sužanj- 
stvu to pobudilo zanimanje i budući da su već bili naučeni na 
prorokove čudne nastupe, pitali su ga da li to što znači i za 
njih. Ezekiel im je u ime Jahvino odgovorio da i oni tako 
neće smjeti tugovati ni plakati u svojoj najvećoj žalosti. Radilo 
se o drugom zauzimanju Jeruzalema od strane Babilonaca koji 
će oštetiti hram, u njemu oskvrnuti svetište i k tome mnoge 
Izraelce povesti u sužanjstvo. Tekst toga ne spominje, ali tu- 
mači dodaju da je Izraelcima, koji su se već nalazili u Babi- 
lonu kao sužnji, sa strane neprijatelja bilo zabranjeno zbog to- 
ga pokazati ikakav znak žalosti. Nisu zacijelo mogli odobriti 


sve što su Babilonci učinili u njihovu svetom gradu, nisu smje- 


li izraziti ni svoju solidarnost s onima za koje su Babilonci mi- 
slili da su zaslužili toliku kaznu na čelu sa svojim kraljem Sid- 
kijom. Materijalno je i moralno rasulo izabranog narod» zaista 
bilo potpuno. 

Bog preko proroka najavljuje svoj naizgled čudan postu- 
pak: on će oskvrnuti svoje svetište, tj. dozvolit će da ga pogani 
oskvrne. Do čega sve dovodi ljudska nevjernost! A najveća je 

tragika u tom što Izraelci smatraju jeruzalemski hram sa sve- 
tištem svojim velikim ponosom, što ga cijene kao očinji vid i 
u sužanjstvu čeznu za njim svom dušom. »Među poganima 
dičili su se hramom kao izvanrednim spomenikom umjetnosti 
i bogatstva, smatrali su da u tom zdanju odsijeva sva slava nji- 
hova naroda i k njemu su obraćali svoje misli i svoja srca« 
(Knabenbauer). Nije to bilo zlo, dapače bilo je i dobro, ali pre- 
malo. Vanjsko bogoštovlje i sve što je s njim u vezi mora biti 
znak nutarnjeg raspoloženja bez kojega makar kako blistava 
vanjština i prianjanje uza nju pred Bogom ne vrijedi mnogo. 
»Nepatvorenost Izraelova bogoštovlja uistinu je važnija od ma- 
terijalnog znaka uz koji je Jahve bio neko vrijeme vezao svo- 
ju prisutnost« (RBT 308). Opomena je to za vjernike svih vre- 
mena i svih stupnjeva. 

"Teški se retci Mojsijeve pjesme odnose na mnoge nevjer- 
nosti izabranog naroda, ali dobro će učiniti svatko koji ih pri- 
mijeni na sebe. Svaki biblijski tekst treba da svima posluži i 
za ispit savjesti inače ga uzalud čitamo i ponavljamo. Kod to- 
ga ispita treba uvijek imati pred očima činjenicu: kome je više 
dano, više će se od njega i tražiti. 


Ev. Mt 19, 16-22: Ako želiš biti savršen, prodaj što imaš, pa 
ćeš imati blago na nebu. (str. 17) 


Nije slučajno da je s tim pitanje k Isusu došao mladić. 
Mladosti je u naravi da traži nešto novo, nešto što smatra bo- 
ljim od onoga što je primila u nasljeđe. Kad ne bi tako bilo, 
ne bi svijet toliko napredovao. Ovaj je mladić bio toliko pou- 
čen u vjeri da mu je bilo jasno koji je konačni čovjekov cilj: 
život vječni. No da čovjek stigne do nekog cilja, treba da ide 
određenim putem. Budući da je vječni život velika vrednota, 
put do njega ne može biti nego dobar. Taj put sigurno nije ni 
lak. Na njemu treba raditi i mučiti se. Mladić sve to zna i sve 
je to uključeno u njegovu pitanju: Što dobro moram činiti da 
postignem život vječni? Pitanje je posve na mjestu, svrsishod- 
no je znati koje je od raznih dobrih djela konkretno najpotreb- 
nije da se postigne najveće dobro. Isus se najprije osvrće na 
izraz »dobro«. Marko još jasnije donosi (10, 17) zašto je Isus 
naglasio da je samo jedan posve dobar, Bog. Mladić ga je oslo- 
vio »Učitelju dobri«, a Isus želi da mu pogled usmjeri prema 
onome koji jedini posjeduje i pruža vječni život. Time, dakako, 
on sebe nije isključio, nego je mladića i sve druge htio preko 
svoje ljudske naravi dovesti do dobroga Boga. 

Na samo pitanje o putu u vječni život Gospodin pokazuje 
onaj jedini put koji je Bog svima odredio da samo po njemu 
prispijemo na cilj: vršenje zapovijedi. Budući da mladić želi 

potanje znati koje zapovijedi treba vršiti, Isus mu nabraja gla- 
vne dužnosti prema bližnjemu i sve ih zaokružuje iz Zakona 
poznatim zahtjevom: ljubiti bližnjega kao samoga sebe. Da 
moramo štovati i ljubite Boga, to je onome koji pita za život 
vječni bilo sigurno posve jasno. Uz to se Gospodin uvijek iznova 
vraća na ljubav prema bližnjemu, jer je redovito teže ljubiti 
bližnjega nego Boga. Stoga nam je svima poručio i po svome 
apostolu ljubavi: »Tko ne ljubi svoga brata koga vidi, ne može 
ljubiti bližnjega koga ne vidi« (1 Iv 4, 20). Sigurno je taj mla- 
dić ne samo poznavao nego i vršio Božji zakon, ali se vjero- 
jatno krije i nešto mladenačke uobraženosti u izjavi da on sve 
to vrši. U svakom slučaju htio je povrh toga i od novoga Uči- 
telja doznati nešto više nego sadrži SZ, možda još neku jeda- 
naestu zapovijed. 

Ove nema, jer je isti Bog S i NZ-a, ali je ipak Isus donio 
nešto savim novo. Osim redovitog puta zapovijedi on zna i po- 
kazuje put savršenijeg života. Taj je mnogo teži i prije nego je . 
Isus na nj pozvao toga mladića, Petar-Marko opaža da ga je 
milo pogledao i tek zatim mu pravio poziv da krene savršeni- 
jim putem. Ovaj uključuje dvostruki zahtjev: treba se oslobo- 
diti svega zemaljskog i slijediti Isusa. »Takvo potpuno odrek- 
nuće podaje duši nenavezanost i slobodu, da se u apostolskome 
žaru sva posveti Isusu. U isto vrijeme to je jamstvo većega bla- 
ga u budućem životu« (Vanetti-Duda). Mladić je to shvatio i 
zbog svoga velikog blaga — odstupio žalostan. 


UTORAK 


God. I 
1. č. Suci 6, 11-24a: Gideone, izbavit ćeš Izraela: ne šaljem li 
te ja? (str. 198) 
P. p. 84, 9. 11-12. 13-14 (str. 535) 
P. Gospodin obećava mir narodu svomu. 

Od dvanaestak sudaca Lekcionar nam donosi samo nekoliko 
najvažnijih. »Gideon je najveća i najplemenitija ličnost izme- 
đu sudaca« (Krinetzki). Nitko od njih nije tako svečano pozvan 
kao on, pa se s pravom ovaj opis uspoređuje s onim kako je 


. Bog pozvao Abrahama i Mojsija, a kasnije velike proroke. Na 


sjeverna su izraelska plemena tada zavojštili Miđanci kao ska- 
kavci i bacili ih u veliku bijedu (r. 5-6). Kad su se u nevolji 
obratili Bogu s molbom za pomoć i izbavljenje, on im je svoju 
pomoć najprije navijestio po nekom proroku, a zatim ih zaista 
i izbavio po junačkom sucu Gideonu. Da ga za tu službu pozo- 
ve i osposobi, došao mu je sam Bog, najprije u prilici putnika 
koji je unaprijed pokazao da je Božji poslanik i sam Jahve 

(r. 22). Slično kao u Abrahamovu slučaju (Post 18, 1) i ovaj 
je putnik sjeo pod hrast da se odmori. Gideon se nalazio u po- 
ložaju koji je sam po sebi dovoljno govorio kakvo je bilo sta- 
nje Izraelaca pod Miđancima. Ljetinu se svog oca mladi junak 
nije usuđivao sakupiti i po požnjevenim snopovima pšenice 
tjerati konje na običnom gumnu (Iz 28, 28), nego se skrio u ti- 
jesak za vino ili ulje i tu ih mlatio štapom. Bojao se naime Mi- 
đanaca da mu ne odnesu svagdanji kruh. 

Već je pozdrav putnika navijestio nešto posebno, i u tom 
je slučaju Jahve zaista bio s Gideonom. Kad se ovaj dosta gor- 
ko potužio na žalosnu sudbinu koja ih je snašla, unatoč velikih 
Božjih djela u povijesti njegova naroda, zagonetni mu putnik 
nalaže da se dadne na oslobađanje Izraela od Miđanaca. U tu 
mu svrhu spominje dva sredstva: naravnu snagu koju je mladi 
junak imao u sebi i vrhunaravnu pomoć koju će primiti na te- 
melju Božjega poziva i poslanja. Poput Mojsija (Izl 2, 11; 4, 
10), Šaula (1 Sam 9, 21) i nekih proroka (Am 7, 15; Jer, 1, 6) 
Gideon se stao izvlačiti iz opasnoga i teškog pothvata. U obe- 
ćanju da će pomoću sugovornika vrlo lako pobijediti Miđance 
Gideon se ne želi pokazati slabićem, ali ni lakovjernim zaneše- 
njakom. Kao što to često biva u Bibliji Gideon traži znak 
(RBT) po kojemu bi mogao biti siguran da će mu Bog pomoći. 
Nagovorio je putnika da ga počeka dok on ode pripraviti i do- 
nijeti jela da ga pogosti. Stariji tumači, npr. Augustin, vide već 
u r. 20. nekrvnu žrtvu (minha), a to je zaista postala kad je 
zapalila doticajem štapa osobe u kojoj se pojavio sam Bog. Bu- 
dući da se Gideon prestrašio zbog sada posve jasne teofanije 
Jahve ga umiri da neće umrijeti; nazvao mu je mir i pokazao 
se kao Bog mira. 

U našem odgovoru na čitanje tri se puta spominje mir kao 
najveće dobro koje sad kod bogoslužja želimo sebi i cijelom 
Božjem narodu. Možda ni jedna druga riječ ne sadrži sve ono 
što nam Isus daje s obadva svoja stola kao mir: mir u nama, 
mir oko nas, mir s Bogom. To je zaista Božji blagoslov i sreća 
za koju nikada dosta ne molimo. 


God. II 


1. č. Ez 28, 1-10: lako čovjek, a ne Bog, ti srce svoje izjednači 
s Božjim. (str. 847-8) 

P. p. Pnz 32, 26-27ab. 27cd-28. 30. 35cd-36ab (str. 169) 

P. Ja usmrćujem i oživljujem. 


Teška služba izraelskih proroka bila bi još mnogo teža da 
nisu oni uz svoj narod korili i zablude drugih naroda te im na- 

viještali Božje kazne. Tako je i Ezekiel primio nadahnuće da 
vrlo opsežno prorokuje protiv bogatog i slavnog grada Tira 
(gl. 26-27), a u današnjem odlomku još posebno protiv njihova 
kralja. Ovaj je sigurno bio najveći uzročnik njihove zloće i 
ujedno simbol njihove najveće opačine, oholosti. »Kao što je 
prije blago tirskog grada opisano slikom lađe i zatim njezinom 
propašću, tako se i u proroštvu protiv tirskog vladara najprije 
govori o njegovoj oholosti i o tome kako je zloupotrebljavao 
svoje bogatstvo. Zatim slijedi jauk i žalost nad teškim zlima 
koja su proistekla od tolikih dobara« (Jeronim). Kod Božjih je 
dakle kazni put obrnut od onoga kojim dolaze njegove nagra- 
de: poslije blagostanja i uživanja slijedi nevolja i propast, a 
poslije raznovrsnog trpljenja obiluje ono što se tim zaslužilo. 

Kad i kulturni Rim zna za apoteozu (obožavanje) svojih 
careva, ne treba se čuditi tim pojavama na servilnom Istoku. 
»Snaga se i slava narodnog boga, prema mišljenju naroda, sa- 
stojala i očitovala u moći i sjaju njegova plemena. Stoga se 
lako kralju pripisivalo božansko veličanstvo (usp. Iz 10, 10; Am 
1, 15). Na taj se način nadalje dobro pokazivala oholost kralja 
i naroda zbog blagostanja da su sve druge prezirali... Poznato 
je koliko su istočni kraljevi tražili da ih štuju njihovi podanici 
i drugi; često su se hvalisali da su sinovi bogova. Prema starim 
tirskim mitovima bogovi su stolovali na tirskom otoku, a i za 
sami su grad Tir govorili da ga je podigao bog Melkart« (Kna- 
benhauer). Ezekiel također s mnogo ironije spominje umišljenu 
mudrost tirskog kralja prema kojemu je tobože zaostajao i 
mudri Daniel koji se toliko proslavio svojim tumačenjem Bož- 
jih znakova u Babilonu (Dan 5, 17-30). Kad se još umišljenost 
temelji na velikom bogatstvu, ljudsko silništvo postaje nesno- 
šljivim. 

»Takvo ponašanje, koje je za čovjeka velika napast poseb- 
no u času političkog procvata, mora Bog staviti pred svoj sud i 
pokazati tko na svijetu odlučuje i tko tvori povijest« (Krinet- 
zki). I zaista prorok na početku i na kraju teške Božje presude 
ističe da ju je izrekao sam Jahve koji će je preko drugih na- 
roda i izvršiti. Kako neće Bog tako postupati s poganskim na- 
rodima kad je vrlo teško kažnjavao svoj izabrani narod zbog 
njegovih nevjernosti i otpada. Te kazne spominjemo u našem 
odgovoru koje ipak svršava utjehom, a i pripjev poslije riječi 
usmrćivanja donosi Božje obećanje oživljavanja. 


Ev. Mt 19, 23-30: Lakše je devi proći kroz iglene ušice nego 
bogatašu ući u kraljevstvo nebesko. (str. 18) 


Gospodin nije propustio ni tu priliku da svojima pruži 
vrlo važnu pouku. Ne znamo kako je svršio taj bogati mladić 

koji je bio pozvan, ali se nije odazvao zbog ljubavi prema svo- 
me velikom bogatstvu. Kad se on udaljio žalostan (r. 22), i Isus 
je gledao za njim (Lk 18, 24), valjda još žalosnije. Nije gledao 
samo toga mladića nego u duhu nebrojene druge kojima je ze- 
maljsko blago velika zapreka na putu prema nebeskom kra- 
ljevstvu. Stoga posebno naglasujući svoju izjavu reče učenici- 
ma: »Mučno će bogataš ući u kraljevstvo nebesko«. Da pravil- 
no shvatimo taj tekst, treba imati na umu, u vezi s ostalom 
Isusovom naukom, da se ovdje ne radi samo o onome koji je 
bogat, nego koji svoje blago cijeni više nego išta na svijetu. 
Svako posjedovanje ima u sebi zaista silno zavodljivu snagu i 
traži da čovjeka sebi podvrgne. Gospodin je već kazao (6, 24) 
da bogatstvo teži kako bi u ljudskom srcu zauzelo mjesto Boga. 
Neuredno posjedovanje zemaljskog blaga već je u sebi zlo, no 
još je gore što odatle redovito slijedi: čovjek pada u razne 
opačine koje mu bogatstvo omogućuje i na koje ga potiče. Is- 
kustvo pokazuje da se bilo kojemu čovjeku teško oteti njego- 
voj privlačnoj sili i njegovu pogubnom uplivu. 

Stoga se ne treba previše čuditi Isusovoj usporedbi koja je 
istaknuta i u naslovu odlomka. »On svjesno pretjeruje i to bez 
mjere, ali ipak hoće da se to uzme kao slika. Sigurno deva neće 
nikad proći kroz izglene ušice, a zar onda i svi bogati neće po- 
stići cilj? To bi se protivilo prvom odgovoru koji samo kaže da 
će bogataš teško ući u nebesko kraljevstvo. Slika ne kaže da to 
neće uspjeti ni jednome, nego da je šansa izvanredno mala. 
Ona hoće da potrese, da šokira, da nas učini svjesnima ozbilj- 
nosti položaja. Bogati se mladić spotaknuo o tu prepreku iako 
je bio sposoban onako radikalno pitati i bio spreman na vrlo 
zahtjevno Učiteljevo traženje. Ovisnost je o posjedu to sve 
obezvrijedila i spriječila da ide putem vječnog života. Taj pri- 
mjer i ozbiljne Gospodinove riječi treba da budu kao strijelica 
u mesu svima koji se nalaze u sličnom položaju kao onaj mla- 
dić« (Trilling). 

Isusova je izreka zaprepastila učenike. To je Gospodin 
upravo i htio, jer nitko ne smije misliti da ima pravo na spa- 
senje i da će mu ono pasti u krilo kao zrela jabuka. Čovjek 
prepušten sam sebi ne može se čak ni nadati da će se spasiti. 
Velike su duše to često osjećale. No Bogu je sve moguće. U nje- 
govoj je ruci naša sudibna i ne preostaje drugo nego se njemu 
potpuno izručiti i ozbiljno uzeti sva sredstva spasenja koja 
nam on pruža. Život je vrlo ozbiljna stvar, pun sudbonosne 
nesigurnosti, ali to nas ne smije baciti u tjeskobu ni u muče- 
nje samog sebe, jer od toga nikakve koristi. Na mjestu je je- 
dino neograničeno pouzdanje u nebeskog Oca kojemu služimo 
u slobodi i radosti Božje djece. (Drugi ćemo dio odlomka raz- 
motriti 28. B nedjelje). 


20. srijeda — 121 


SRIJEDA 
God. I 


1. č. Suci 9, 6-15: Rekoste: Kralj neka vlada nad nama, a 
ipak je vaš kralj Gospodin (1 Sam 12, 12). (str. 225) 

P. p. 20, 2-3. 4-5. 6-7 (str. 484) 

P. Gospodine, zbog tvoje se moći kralj veseli. 


Koliko je bilo uspješno Gideonovo vladanje nad nekim 
izraelskim plemenima toliko se nevrijedno pokazalo njegovo 
potomstva. Jedan se od njegovih sinova htio nametnuti za kra- 
lja, što mu je lukavim nagovaranjem i strašnim pokoljem nad 
svom ostalom braćom i polubraćom (r. 1-6) i uspjelo. U svjet- 
skoj je povijesti to vrijeme poznato kao »željezno doba«, pa se 
nije čuditi toliko okrutnosti, pogotovo kad se taj Abimelek po- 
vezao s poganskim svetištem i s vrlo opakim zlotvorima. Razni 
su kraljevi stupali na prijestolje s mnogo prolivene krvi, ali je 
izuzetan slučaj da netko pobije toliko svoje rodbine. Uz to se 
radilo o izabranom narodu u kojemu je bio na snazi sistem 
teokracije, gdje je jedini pravi vladar bio sam Bog. To ističe 
i naslov, uzet iz druge bilijske knjige kad se zadnji sudac Sa- 
muel usprotivio da izraelski narod dobije bilo kojega čovjeka 
za kralja. ' 

Abimelekov je pokolj izbjegao samo najmlađi Gideonov 
odvjetak Jotam. Uspio se sakriti, a kad je od straha došao k 
sebi, odlučio je stupiti u protunapad i Abimeleka obružiti pred 
stanovnicima Šekema. Nije se usudio ući u grad, nego je s brda 
Gerizima počeo vikati na sav glas. Najprije zaklinje Bogom 
najuglednije građane da ga slušaju. Svoju je poruku započeo 
basnom, jer su stari, naročito na istoku, voljeli svoj nauk zao- 
djenuti u basnu. Najčešće su ih uzimali iz životinjskog carstva. 
Jotam je ispričao kako su stabla tražila svoga kralja. Tu su 
čast ponudili maslini, smokvi pa lozi, dakle najvrijednijim sta- 
blima koja rastu u Palestini (i na našoj obali). Sva su ta tri 
stabla našla svoje izgovore da ne prihvate ponuđeno im uprav- 
ljanje iz straha da ne izgubi svoja dragocjena svojstva. Maslina 
smatra da njezino ulje služi bogovima i ljudima, smokva se 
hvali slatkoćom svojih plodova, a loza vinom koje razveseljuje 
svakoga (ps 108, 15). Tako je izbor svršio na glog, od kojega 
nikakve koristi, nego samo štete od njegova trnja. Time je Jo- 
tam izvrgao smijehu Abimelekov izbor na kralja, a poruga je 
još više naglašena bahatom izjavom i bezobraznom prijetnjom 
gloga. Ono što je u basni pretjerano istaknuto u životu nije 
tako rijetko... 

Čemu je ovaj odlomak stavljen u Lekcionar? Naslov bi 
ukazivao da je u svakom slučaju Bog naš najviši vladar, barem 

u tom smislu da je »svaka vlast od Boga« (Rim 13, 1). Nigdje 
nije rečeno da su bilo koji upravitelji najvrijedniji. Svi se oni 
mogu bojati da kod upravljanja drugih ne izgube svoja dobra 
svojstva. To su naša nagađanja. Pripjevnim psalmom liturgija 
nam stavlja u dužnost da molimo za sve svoje upravljače. Ko- 
liko li ih sude i osuđuju, a kako je mali broj koji za njih moli! 
A ipak samo to koristi njima i nama zajedno. 


God. II 


1. č. Ez 34, 1-11: Ovce svoje tražit ću iz ruku njihovih, neće 
im više biti hrana. (str. 853) i 


P. p. 22. 1-8a. 3b-4. B. 6 (str. 486) 
P. Gospodin je pastir moj: ni u čem ja ne oskudijevam. 

Ako je prorocima bilo teško opominjati i koriti narod, 
mnogo je pogibeljnije bilo nastupiti protiv onih koji su imali 
vlast u rukama. Kao pravi Božji poslanici oni se nisu ustru- 
čavali vršiti i tu svoju dužnost. Tako je i Ezekiel u Božje ime 
izrekao ove teške optužbe protiv Izraelovih pastira, protiv 
svjetovnih i duhovnih vlastodržaca. Predbacuje im dvije glavne 
mane: iskorištavaju i zapuštaju ovce. Sigurno da je položaj 
starozavjetnih upravitelja naroda bio specifičan i da se ne mo- 
že uspoređivati s načinom onih koji posjeduju riječi i primjere 
Dobrog pastira, ali budući da čovjek ostaje uvijek isti, koristit 
će ove riječi primijeniti i sada, dakako ne na druge nego na 
sebe. Ovako piše biskup Angrisani: »Mnogi pastiri ne misle da 
su oni dani župi, a ne župa njima. Prema tome postupaju sa 
stadom kao s plijenom koji treba iskoristiti do dna. Mlijeko je 
slatko i označuje udobnosti i delikatese u domu, pokućstvu, na 
stolu. Vuna grije i znači dobra koja pastir, strižući bezdušno 
ovce, stavlja na stranu za sutra ili za svojtu. Ovnovi za klanje 
su ono najmaterijalnije, novac koji pastira čini bijednim tr- 
govcem ili sposobnim bankarom. I sva se ta dobra dobivaju lu- 
kavo i tvrdo: ovcama »nasilno:i okrutno gospodarite« (r. 4). 
Ako su kod nas rijetke mogućnosti i još rjeđi slučajevi koji su 
gore navedeni, svuda ima onih za koje tekst dalje govori da bi 
se pastiri morali za njih brinuti, a ne brinu se. Svatko prema 
svojim prilikama zna svoje dužnosti prema povjerenim mu 
dušama i što to znači: krijepiti nemoćne, liječiti bolesne, povi- 
jati ranjene, natrag dovoditi zalutale, tražiti izgubljene. U tom 
je pogledu II vat. sabor dao svima dragocjene upute. Evo samo 
jedne koja mnogo obuhvaća: »Svi pastiri neka imaju na pa- 
meti da svojim svakidašnjim ponašanjem i svojom zauzetošću 
očituju svijetu lice Crkve, po kome ljudi rasuđuju o snazi i isti- 
nitosti kršćanske poruke. Neka životom i riječju zajedno s re- 
dovnicima i svojim vjernicima dokazuju da je Crkva, sa svim 

darovima koje sadržava, samom svojom prsiutnošću neiserpivi 
izvor onih energija koje današnji svijet najviše treba« (Cus 43). 
Neka se drugi rugaju nazivu dušobrižnika, važno je da se sva- 
ki pastir doista brine za duše i njihovo vječno spasenje. Ako 
pastir ne uloži sav svoj trud i sve svoje sposobnosti, ovce će se 
raspršiti i postat će plijenom zvijeri. Vrhovni će ih Pastir, na- 
javljen u 11. retku i opjevan u 22. psalmu, tražiti iz naših 
ruku. Sv. Benedikt prijeti opatu da će Bogu odgovarati i u 
slučaju da povjerene mu ovce ne donesu Gospodaru sve one 
plodove koje su mogle donijeti. Teško je odgovarati za sebe, a 
daleko teže još i za druge. 


Ev. Mt 20, 1-16: Ili je oko tvoje zavidno što sam ja dobar? 
(str. 18) 


Pri kraju je gl. 19. Petar pitao Gospodina koja ih plaća 
čeka za to što su ostavili sve i pošli za njim. Gospodin razu- 
mije ljudsku narav i spremno odgovara navodeći velika dobra 
koja njegovi sljedbenici primaju na ovom i na drugom svijetu. 
No da se apostoli ne uzohole, nadodao je kako će mnogi 
prvi biti posljednji, a posljednji prvi (19, 30). Prema tome će 
se kraljevstvo Božje na nebu mnogo razlikovati od njegova 
kraljevstva na zemlji, ili barem od njegova izgleda, od onoga 
što je pristupačno ljudskom oku. Beda Časni dodaje primjere 
Isusovoj izreci: »Gledaj Judu kako je od apostola postao apos- 
tata i uvjerit ćeš se da će mnogi prvi biti posljednji; gledaj raz- 
bojnika na križu kako priznaje pa istoga dana kad je za svoje 
grijehe raspet po milosti vjere s Kristom uživa u raju, i uvje- 
rit ćeš se da će mnogi posljednji biti prvi«. Sad je Gospodin 
ovom prispodobom o radnicima u vinogradu, koju ima samo 
Matej, na svoj način osvijetlio značenje one svoje izreke. 

Trilling upozorava da kod ove usporedbe, kao uostalom i 
kod tolikih drugih, pojedinosti ne odgovaraju stvarnom životu. 
Npr. teško je vjerovati da će domaćin i za najveće navale 
poljskih poslova najmiti radnike da mu rade u vinogradu sa- 
mo jedan sat prije zalaza sunca, kao i to da sami radnici misle 
da će tako kasno nešto zaslužiti toga dana. No to sve nije va- 
žno, nego samo pouka koju Gospodin pruža prispodobom. Nje- 


. zino je značenje jasno: Gospodar vinograda i domaćin je sam 


Bog; vinograd je njegovo kraljevstvo u dušama koje su sve 
predmet obrađivanja. Bog daje rast, ali mora surađivati i čo- 
vjek. Prvi je važan nauk prispodobe: dok traje život, uvijek 
na vrijeme raditi na svome obraćenju i spasenju. Samo Bog 
zna zašto on nekoga poziva u ranoj mladosti, drugoga u zreloj 
dobi, a trećega prije same smrti. Dotično, zašto se ljudi kasno 
odazivlju i što tako dugo, često i kroz cijeli život, ne znaju ili 

barem ne mare za poslove svoje duše. Bog ustrpljivo čeka, nje- 
mu nije nikada kasno, milosrdan je i prema onima koji se opa- 
mete u zadnji čas i poduzmu barem ono najnužnije za svoje 
spasenje. 

Drugi dio odlomka i njegovu najvažniju misao, izraženu 
u naslovu, razmotrit ćemo 25. A nedjelje. Ovdje istaknimo još 
jednu misao u vezi s pozivanjem radnika. Bog sve zove i šalje 
na posao. U vinogradu treba podnositi tegobu dana i žegu. To 
zasada nije poziv na berbu: cijelu godinu treba raditi za tih 
par ugodnih dana. Rad i borba za krepost nije ljenčarenje ni 
površno igračkanje, nego teška i najteža borba. Tko na razvoj 
svoje duše i svega zbivanja u njoj gleda skrštenih ruku, taj ne 
može očekivati da će njegov vinograd donijeti ploda za nebo. 
Sramota je kad čovjek zanemari ono što mu je povjereno i što 
je obećao učiniti na bilo kojem području, ali najžalosnije je i 
najsramotnije kad zanemari vinograd svoje duše. 


ČETVRTAK 


God. I 


1. č. Suci 11, 29-39a: Tko prvi iziče na vrata moje kuće, pri- 
nijet ću ga kao paljenicu Gospodinu. (str. 204) 


P. p. 39, 5. 7-8a. 8b-9. 10 (str. 500) 
P. Evo dolazim, Gospodine, vršiti volju tvoju. 


Iz knjige Sudaca imamo još samo ovo čitanje. Sastavljači 
novog Misala nisu htjeli propustiti tekst o Jiftahovu zavjetu 
iako je on za naše pojmove grozan. Nije bilo mnogo nade da će 
Jiftah sa svojom družinom uspjeti protiv premoćnih Amonaca. 
Stoga učini zavjet da će žrtvovati bilo koga tko mu nakon po- 
bjede prvi dođe ususret iz njegove kuće. Bog mu je dao da po- 
bijedi, ali onda dolazi do obiteljske tragedije: da proslavi oče- 
vu pobjedu ususret mu dođe plešući kći jedinica. Ganutljiva 
je ljubav između oca i kćeri, izražena i riječima milja »Kćeri 
moja« i »Oče moj«, pa tim više začuđuje očeva odlučnost i 
kćerkin pristanak da se izvrši strašan zavjet. U sukobu između 
očinske ljubavi i religioznog osjećaja prevlada ovaj drugi. To 
je u Bibliji jedini slučaj žrtvovanja čovjeka, a sveti ga pisac 
samo registrira prema predaji, ni jednom ga riječju ne hvali 
ni kudi. Svjetovna povijest pozna neke slične slučajeve: grčki 
vojskovođa Agamemnon žrtvuje kćer Ifigeniju, a Vergilije zna 
za Idumeneja koji se u oluji zavjetovao i kasnije žrtvovao vla- 
stitoga sina. To sve, kao uopće događaje u povijesti, ne smije- 

mo suditi prema svojim mjerilima i shvaćanjima. Jiftah je 
živio preko Jordana gdje je bio još više izložen običajima i na- 
zorima poganskih naroda koji se nisu žacali žrtvovati svoju 


“djecu i iz mnogo manjih razloga. Uostalom, i na našem je po- 


koljenju strašna ljaga nebrojenh pobačaja za koje mnogi misle 
da su dozvoljeni, a svaki je od njih pravo ubojstvo. 

Židovski su i kršćanski tumači nastojali grozan čin razli- 
čito prikazivati. Najčešće osuđuju oca, a neki misle da je jedi- 
nicu dao u službu hramu, dotično svetom šatoru, a ta služba da 
je tražila trajno djevičanstvo. Drže da kćerkina molba ocu po- 
dupire to mišljenje, dok se njezino oplakivanje djevičanstva 
općenito smatra žalošću što neće ostaviti potomstva. Kušalo se 
tekst uzeti i kao u Bibliju uneseni poganski mit u vezi s boži- 
com plodnosti, dotično njezinom žrtvom. Krenitzki piše: »Pri- 
povijest o Jiftahovu zavjetu i njegovu žrtvovanju vlastite kćeri 
očito je tek kasnije ovamo unesena kultna legenda koja se vje- 
rojatno pričala prigodom  četverodnevnog blagdana mladih 
udavača u svetište Mizpe, a o čijoj se vjerodostojnosti može s 
pravom raspravljati. U svakom slučaju pripovjedaču u sada- 
šnjem kontekstu nije do toga da li se stvar dogodila ili ne. 
Njemu je više stalo da uz tu predaju istakne Jiftahovu vjer- 
nost zadanoj riječi.« 

Pripj. psalam nas upozorava na naša obećanja i zavjete 
Bogu. Ako je Jiftah pogriješio u jednom pravcu, koliko ih gri- 
ješi u suprotnom! Bogu su odurne bilo koje naše žrtve ako ne 
vršimo njegovu volju. Biblijska je pobožnost zaista nutarnja i 
duhovna, a ujedno i apostolska, jer se pravi vjernik ne stidi 
činiti dobra djela pred drugima. : 


God. II 


i. č. Ez 36, 23-28: Dat ću vam novo srce i duh svoj udahnut 
ću u vas. (str. 855) 


P. p. 50, 12-13. 14-15. 18-19 (str. 508) 
P. Poškropit ću vas vodom čistom i očistit ću vas od svih 
vaših nečistoća. 


Ezekiel je ne samo prorok teških Božjih kazni nego i veli- 
koga Božjeg milosrđa. Uopće, »Božje kazne imaju upravo tu 
svrhu da se grješnik obrati i kad je ona postignuta iza Božje 
srdžbe slijedi milosrđe« (Vaccari). Bog to duguje svetosti svoga 
imena, svoga bića. Pred poganskim je narodima pokazao kako 
je pravedan kad je kaznio i grijehe svoga naroda. No Jahve 
nije kao ništetni poganski bogovi, on svoj narod ne zapušta 
nego prati njegov razvoj i u kazni. Netom izabrani narod uvidi 

svoju nevjernost, nastupa Božje milosrđe koje će ne samo 
obnoviti staru slavu Izraelaca pred cijelim svijetom, nego će, 
što je daleko važnije, obnoviti i njihov duh. Vanjsko okuplja- 
nje raspršenog naroda i njihov povratak u domovinu samo je 
znak velike duhovne obnove Božjega naroda. Ona je svojstve- 
na starozavjetnom i novozavjetnom Izraelu, kao i svakoj duši 
koja mu pripada. 

Kao što povratak iz sužanjstva nadilazi ljudske snage, tako 
će i tu duhovnu obnovu naroda izvesti sam Bog. Po svom obi- 
čaju, prorok i ovdje govori slikovito i spominje čistu vodu 
(RBT) kojom će Bog očistiti svoj narod od svih grijeha. Zbog 
toga se ovaj tekst može čitati kod Uskrsnog bdjenja kad lijepo 
odgovara u vezi s krsnom vodom, Novi Misal pruža r. 25. da se 
pjeva kod svečanog blagoslova vode koji se smije svake nedje- 
lje obaviti mjesto pokorničkog dijela mise. Bog se ne zadovo- 
ljava samo time da svoj narod očisti od grijeha nego će ga on 
povesti i putem prosvjetljenja. U tu će mu svrhu promijeniti 
duh, izvor misli, i srce, izvor osjećaja. Kad je narod griješio 
i bezbrižno se predavao nevjernosti, pokazivao je prema Bogu 
srce tvrdo kao kamen, pa će mu Bog opet srce učiniti ljudski 
mekim i osjećajnim. Bog obećaje veliki dar pokazujući se spre- 
mnim da svojemu narodu dade svoj duh kojim će oni vršiti 
njegovu volju i time sabirati dobra djela. Bez toga praktičnog 
učinka malo bi koristilo posjedovati novi duh i novo srce, Ži- 
votom po Božjem duhu narod će postati Božjim narodom i Bog 
njihovim Bogom. Tko to ne bi želio? Prijašnji grijesi ne bi to 
smjeli nikome priječiti. Treba ih se samo ostaviti. ' 

Poslije ovakvog čitanja i razmišljanja iz srca će nam pro- 
vreti usklici pokorničkog ps 50. Lekcionar s njegovim retcima 
miješa Božje obećanje o njegovoj vodi očišćenja. Kad se sjedini 
njegova riječ i naša molitva za čisto srce i obnovljeni duh, 
Biblija i liturgija pokazat će u životu svakoga koliko je u nji- 
ma sredstava za krepostan život. 


Ev. Mt 22, 1-14: Pozovite na svadbu koga god nađete. (str. 20) 


Da shvatimo ovu Isusovu prispodobu treba pred očima 
imati to da se radi o svadbi koju je Kralj priredio svome sinu 
i tako ga ženidbom i službeno proglasio za svoga nasljednika. 
Na istoku kraljevska svadba nije bila samo kućna svečanost, 
već od velikog političkog značenja za čitavu dotičnu zemlju. 
Odazvati se svadbi kraljeva sina značilo je pokloniti se kralju 
i njegovu nasljedniku te se dragovoljno podvrći njihovoj vlasti. 
Tako je i ovdje poziv na svadbu bio povod pobune protiv kra- 
lja koja je onda kao takva bila kažnjena i ugušena (Parsch). 
Što neće jedni hoće drugi. Nema toga režima koji ne nađe 

svojih pristalica. I taj je kralj poslao još jedanput svoje sluge, 
jer se kraljevska svadba mora pošto poto održati. Naslov od- 
lomka ističe upravo te kraljeve riječi kojima on izražava svoju 
odlučnu volju da mu se svadbena dvorana napuni gostiju, bez 
obzira kakvi su. Radi se o kraljevu prestižu i prijestolju. Sluge 
zaista dovedoše s putova i raskršća koga su god našli, dostojne 
i nedostojne, dobre i zle. Kraljevska se volja ispunila, svadba 
je održana. 

Sam je Isus kazao da se usporedba odnosi na nebesko kra- 
ljevstvo. To kraljevstvo možemo promatrati pod dvostrukim 
vidom: kako se više ili manje obistinilo u Kristovoj Crkvi na 
zemlji i njegovo konačno usavršenje na kraju vremena u esha- 
tonu. Ovaj je drugi vid najbolje ostaviti za 28. A nedjelju kad 
budemo drugi dio odlomka razmatrali u vezi s raspoloženjem 
koje vlada prema želji liturgije u nedjeljama pri kraju crkve- 
ne godine. Danas uočimo ono što je Isus htio reći ovom prispo- 
dobom. Već su u SZ-u proroci rado upotrebljavali sliku ženid- 
be da označe vezu Boga s izabranim narodom. I Spasitelj je 
sama sebe nazvao Zaručnikom ljudskoga roda, Crkve i svake 
pojedine duše. Sve ono što nam je Isus donio, što nam pruža i 
što nam je još obećao, za nas je kao pravi kraljevski pir. Svad- 
ba je dakle kraljevstvo Božje na zemlji. Na tu su svadbu bili 
pozvani najprije Židovi. Proroci su im naviještali da će doći 
Mesija. Neposredno prije njegova nastupa pozivao ih je njegov 
preteča, a kasnije su im propovijedali apostoli. Kako su Božji 
poslanici bili primljeni? Točno kao u prispodobi: jedni se za to 
nisu zanimali, a drugi su poslanike išibali, npr. apostole, a Stje- ' 
pana i Jakova ubili. U Crkvu su stupili drugi narodi sa svih 
strana. Ona je takva da na zemlji obuhvaća dobre i zle. To 
dopušta sam Bog. Tako će biti do kraja. 

Prispodoba želi da mnogo toga nauči i svakoga od nas. I ja 
pripadam onima koje je pozvao kralj. Nije pitao jesam li do- 
stojan ili zao, ja sam bez ikakve svoje zasluge ušao u dvoranu 
kraljevske svadbe. Cijenim li tu sreću? Da li je za mene vjera 
i sve što ona znači meni doista radosna svadbena gozba, ili 
teški jaram kojemu se neprestano otimljem, a možda ga nasto- 
jim, barem svojim postupcima, otresti sa sebe? — Nisu rijetki 
i »dobri« koji se sablažnjavaju da u Crkvi ima zla i zlih. Oni bi 
htjeli da su svi vrijedni, no koliko sami nastoje da to budu? 
Često se obistinjuje Isusova riječ (7, 3-5) o trunu i gredi. 

PETAK 


God. I 


1. č. Rut 1, 1. 3-6. 14b-16. 22: Vrati se Noemi s Rutom Moap- 
kom u Betlehem. (str. 214) 


P. p. 145, 5-6. 7. 8-9a. 9bc-10 (str. 584) 
P. Hvali, dušo moja, Gospodina! 


Mnogi knjigu o Ruti smatraju malim biserom Biblije. Tu 
je na par stranica tako lijepo opisana ljudska privrženost i ple- 
menitost. Glad je potjerao nekoga čovjeka i njegovu obitelj iz 
Betlehema u tuđinu u kojoj je našao smrt on i njegova dva 
sina. Mnogim se obiteljima to dogodilo i događa. Idu trbuhom 
za kruhom koji je, i kad ga u tuđini nađu, vrlo gorak. Ostala 
je udovica s dvije snahe. Kad su čule da je Bog pogledao na 
svoj narod i da u Judeji opet ima kruha dale su se na put. 
Snahe su bile tuđinke, Moapke, ali vrlo privržene svojoj sve- 
krvi. Nije im bilo dosta to što su je dopratile nego su hijele 
s njom ostati u novoj domovini. Starica se nije dala nadmašiti 
u plemenitosti pa je imala na pameti njihovu budućnost više 
nego samu sebe. Snahe će kod nje zauvijek ostati udovice, jer 
će se svaki Izraelac ustručavati da kod kuće uzme tuđinku. 
Nema nade da će se ona ponovno udati i roditi sinove koji bi 
po tzv. leviratskom zakonu (Pnz 25, 5-10) morali uzeti udovice 
svoje umrle braće. Noemi kao praktična žena misli, kad bi se 
njezina i njihova želja obistinila kako nema smisla da dvije 
mlade udovice čekaju na tu teško ostvarivu mogućnost. Ako je 
nju Bog pohodio s toliko žalosti, ne treba da i obje snahe osta- 
nu prikraćene, jer bi to njoj još povećalo žalost. Toliko ljudske 
uviđavnosti ne nalazi se uvijek ni u kčšćanskim obiteljima. 

Jednu je snahu uspjela nagovoriti da se vrati, ali Rutu 
nikako. Uzalud ju je svekrva ponovno nagovarala da i ona 
učini kao jetrva. Odgovor Rute (r. 16-17) zaista je vrijedan di- 
vljenja. Ne samo da ona odlučno želi dijeliti sudbinu svoje sve- 
krve u životu i smrti, nego će s novom domovinom, prema ta- 
dašnjim običajima, preuzeti i njezinu vjeru. Na takvu veliko- 
dušnost Noemi nije preostalo drugo nego popustiti i s Rutom 
se vratiti u svoj stari zavičaj. Sigurno ju je Rutin postupak 
tješio i hrabrio, ali ne toliko da pred sumještanima ne zakuka 
nad svojom žalosnom sudbinom. Prvi je čin ove lijepe drame 
vrlo prikladno pripravio daljnji razvoj događaja. : 

Pripj.: psalam i nas pripravlja na neočekivani zahvat Božje 
providnosti prema dvjema udovicama i ujedno nas poziva da 
sa zahvalnošću priznamo Božju brigu za sve potrebne. Bog nije 


samo općenito stvorio nebo i zemlju, nego on gladnima daje 


o 

kruha, barem u tom smislu da bi ga svatko imao dosta kad bi 
se svi narodi držali njegovih zapovijedi. Zatim psalmist pet 
puta enfatično ponavlja riječ »Gospodin«, a mi možemo misliti 
na Isusa koji je nebrojenim čudesima pomogao potrebne na 
tijelu i sada pomaže potrebne na duši. S pravom Parsch daje 
ovom psalmu naslov: »Dođite k meni svi koji ste umorni i 
opterećeni« (Mt 11, 28). 


God. II 


1. č. Ez 37, 1-14: O suhe kosti, čujte riječ Gospodnju. Izvest ću 
vas iz vaših grobova, narode moj. (str. 855-6) 


P. p. 106, 2-3. 4-5. 6-7. 8-9 (str. 554) 
P, Hvalite Gospodina, jer je dobar, jer je dovijeka ljubav 
njegova. 


»Glasovito viđenje koje se čita po svim Kristovim crkva- 
ma« (Jeronim). Na Ezekiela se spustila ruka Gospodnja (kao 
u:149; 8, 1) koja na nj neodoljivo djeluje i snaga Božjega duha 
postavi ga usred doline pune kostiju. Mračni se prizor pretvara 
u strahotu kad su se na Božju riječ, izrečenu preko proroka 
sve kosti počele pomicati i šuškati. Primicale su se kosti jedne 
k drugima pa su nastali kosturi koji su se još zaodjenuli žila- 
ma, mesom i kožom. Tako je sada dolina bila puna mrtvih le- 
ševa. Drugi se čin sastojao u dolasku životnog duha (Post 2, 7) 
koji je od sve četiri strane svijeta puhnuo i oživio sve one le- 
ševe. Na noge se diže vrlo velika vojska. Mračni i strašni prizor 
pretvorio se u veličanstveno viđenje kakvih je bilo dano malo 
starozavjetnim prorocima. 

Sam Bog tumači viđenje proroku s nakanom da on njegovo 
značenje prenese narodu u sužanjstvu. Ovaj je s pravom jadi- 
kovao nad svojim teškim stanjem: »Usahnuše nam kosti i pro- 
pade nam nada, pogibosmo!« (r. 11). Nije bilo nikakve nade da 
će se izabrani narod opet obnoviti i osoviti na vlastite noge. 
Babilonci su i dalje bili jednako jaki kao onda kad su ih po- 
veli u sužanjstvo, nije bilo nikakva izgleda ni u pomoć od 
drugud. No Bogu je sve moguće; on će pokazati da nije zabo- 
ravio svojega naroda. Izvest će ih kao iz groba, oživjeti svojim 
duhom i opet povesti u žuđenu domovinu. Zaista utješno vi- 
đenje i proroštvo koje se, kako znamo, i ispunilo. 

Crkva u tom viđenju već od Tertulijana gleda klicu općeg 
uskrsnuća od mrtvih. Noviji egzegete poriču izravnu vezu iz- 
među prorokova viđenja i završnog događaja ljudske povijesti 
jer da u biblijskom tekstu nema za to podloge. To ne isklju- 
čuje mišljenje da se viđenje ipak može uzeti kao prikladna 
slika za uskrsnuće tjelesa. Od toga je više opravdano kad litur- 

gija u tom čudesnom nastupu Božjega duha gleda djelovanje 
Duha Svetoga u svijetu, pa ovaj odlomak pruža za čitanje u 
predvečer duhovskog blagdana. Na duhovno nas tumačenje 
potiču i prvi retci pripj. psalma. Uzeti su valjda i zbog toga što 
se spominju četiri strane svijeta odakle je Gospodin otkupio i 
okupio svoj narod iz ruke dušmana. Slijedeći retci (4-9) tvore 
prvu od četiriju slika kojima psalmist opisuje kako Gospodin 
oslobađa ljude iz raznih nevolja u koje su upali svojom kriv- 
njom. Najprije se govori o onima koji su zalutali pustinjom, 
gdje su gladni i žedni posve malaksali, ali je Bog uslišao nji- 
hove vapaje i izveo ih iz pustinje. Tako Gospodin napunja svo- 
jim dobrima (r. 9) svaku dušu koja gladuje za njegovom nau- 
kom i njegovom hranom. 


Ev. Mt 22, 34-40: Ljubi Gospodina Boga svoga, i bližnjega 
svoga kao samoga sebe! (str. 20-1) 


Pismoznanci su u Mojsijevu zakonu nabrajali ništa manje 
nego 248 raznih zapovijedi i još 365 zabrana. Jasno je da nisu 
svi ti propisi mogli biti jednako važni pa su učitelji zakona 
često raspravljali i međusobno se prepirali koja je zapravo naj- 
veća zapovijed u zakonu. 'Tim je pitanjem došao jedan od njih 
k Isusu u nadi da će se morati odlučiti za bilo koju zapovijed 
i tako se zamjeriti svima onima koji su imali drukčije mišljenje 
nego on. »Isusa su pitali za najveću zapovijed u (pisanom) za- 
konu. Prema tome je već bilo određeno da on može navesti jed- 
nu zapovijed samo iz pisanoga zakona. Nije neobično što se 
prvi odgovor odnosi na ljubav prema Bogu, uzetu samu za se, 
niti drugi odgovor o ljubavi prema bližnjemu, ako se i ona uz- 
me sama za se. Neobično je to što su one stavljene zajedno i 
izjednačene. Obje zapovijedi u SZ-u stoje na sasvim različitim 
mjestima, i to ljubav prema bližnjemu prilično sakriveno: »Ne 
osvećuj se! Ne gaji srdžbe prema sinovima svoga naroda. Lju- 
bi bližnjega svoga kao samoga sebe. Ja sam Gospodin!« (Lev 
19, 18). Naprotiv, ljubav je prema Bogu zapisana na mnogo va- 
žnijem mjestu. To je odgovor ljubavi naroda što ga je Bog iza- 
brao između svih naroda i doveo ga u zemlju njegovih otaca 
(Pnz 6, 4-7a). Samo taj odgovor mogao je dati i neki učitelj 
zakona. No Isus te obje zapovijedi zajedno proglašuje »najve- 
ćom zapovijedi«, 

Sve to Isus potvrđuje jednom, upravo teološkom, formula- 
cijom: »O tim dvjema zapovijedima ovisi sav zakon i proroci.« 
Što to znači? »Zakon i proroci« stoje kao jedan izraz i iznosi 
Božju živu volju kako je izražena u cijelom Sv. pismu. Može li 
se ta Božja volja, koja je objavljena u mnogo knjiga s mnogo 
pojedinih odredbi i u tako različitim vremenima, svesti na jed- 

nu a6 formulu? Da li postoji jedna izjava, jedan izraz Bo- 
ad s je koji u šaj obuhvaća sve druge? Ili postavimo pitanje 
strane čovjeka: Postoji li mogućnost da s i sir 
rane | ka: e svi raznovrs 
ikre Božje volje ispune ako se izvrši samo jedan od njih? Isus 
s a odgovara »da« i to postavlja kao novu zapovijed. U dvo- 
S Ri e zapovijedi odan Boga i bližnjega obuhvaćene sve 
ige. To je nova nau a! Tu nije rečeno samo to koja j j 
veća zapovijed, nego i to da su u njoj juč dl vog 
pop , ne joj uključene sve ostale za- 
pe Kakva li oslobođenja za čovjeka! Više ne mora paziti 
: Ko će izvršiti oko 600 zapovijedi i zabrana, kako su ih nabra- 
oma rabini, nego samo dvije. Tko to čini, taj izvršuje čitav za- 
on i već time svu volju Božju« (Trilling). 
aj je Isusov nauk potvrđen i na drugi jesti 
| i gim mjestima Sv. pi- 
mms room Ky'12; Gal 6, 14; Rim 13, 8-10. Sveci su se mi 
rok : ža .. ra učili druge. Evo samo jedne riječi Terezije 
: »Tko Boga uistinu i iskreno ljubi, tome je viš 
i iis A je više stal 
odi joda utjehe ki olakšanja bližnjega nego do aniitnao 
ra.« susovu se križu spaja vertikala njegove lj i 
" g j ći T 
ma Ocu s horizontalom ljubavi prema ljudima. . deg 


SUBOTA 
God. I 


1. bia Foia a ; ona Gospodin nije trpio da nestane 
e Ia j de : 
inbrjeke joj obitelji. On je otac Jišaja; oca Davidova. 
_ ane 1-2. 3. 4. 5 (str. 572-3) : 
a , tako će biti blagos jen čovj ji ji 
zrako i blagoslovljen čovjek koji se boji 


ke mii: pi misli da knjiga o Ruti nije povijesni izvje- 
re hojerasti au običnom smislu riječi, dakle prava literarna 
ea e S Ba pravo kaže napomena u zagreb. Bibliji 
eia : o, ako nije povijesni izvještaj, onda je njezina 
iki Pon ie i okončani tada su sve pojedinosti 
jer sabrane da bolje izraze nakanu pisca.« Uz to treb 
znati i kod čitanja Biblije uvijek imati na pameti da i očajaai 
na povjesnost nekoga djela gledaju drukčije * : duo jam 
fabula dogodila ili ne, koliko ju je pri : a... su maa o. 
1 oma | il povjedač izmijenio i do- 
punio, malo ih zanima. Njima je najvažnije da shv Š 
tični izvještaj ili priča kani reći i koja je : ik ske » a sia 
povjedača. Knjiga o Ruti ima dho ite a bia iak aša 
da istakne Božju providnost koja se bri sije diko dave 
ida on voli sve narode kad je odtčdlo e, jed naje nena o» 
prabaka najvećega izraelskog kralja Pibalskiu de poi 
minje i Matej (1, 5) u Isusovu rodoslovlju. bik mu 


132 — 20. subota 


Lekcionaru je uspjelo, kao i više puta, s nekoliko kratkih 
izvadaka iz teksta iznijeti sav sadržaj te biblijske novele. Tko 
sve pročita mora se diviti kako je pisac znao s nekoliko poteza 
prikazati brižnu i razboritu ljubav Noeme, poslušnost i suzdrž- 
ljivost Rute, pristojnost i velikodušnost Boaza. Pabirčenje je 
svuda dozvoljeno, a Biblija ga izričito dopušta siromasima, si- 
rotama i udovicama (Lev 19, 9-10; 23, 22; Pnz 24, 19). Rutin 
je lijepi nastup pred žeteocima i njezina marljivost u pabirče- 
nju pala u oko bogatom seljaku Boazu. Njegov razgovor s Ru- 
tom (r. 8-14) prisno je ljudski, izraz Boazove plemenitosti i Ru- 
tine zahvalnosti. Kad je sve sretno svršilo vjenčanjem Boaza 
s Rutom i rođenjem malog Obeda, pisac još donosi čestitanja 
susjeda svekrvi. Taj prizor kao da je imao pred očima i Man- 
zoni kad je završavao svoje  neumrle »Zaručnike« prizorom 
kako sretna Lucijana majka uživa u svojim unucima. 

I knjiga Rut i Manzoni ne propuštaju da u tim prizorima 
spomenu Boga, pa to prihvaća i liturgija 127. psalmom. »Za nas 
je obiteljska sreća slika Božjeg blagoslova u bogatstvu Kris- 
tovu, kad gledamo vrhunaravno. A onaj koji se boji Boga jest 
i Krist koji je išao Božjim putovima kao nitko drugi. Poslije 
teškog truda svoga otkupiteljskog djela sada svojima dijeli 
plod, rad svojih ruku, milosti otkupitelja. Njegova Zaručnica, 
sveta Crkva, po njemu je plodna majka svih otkupljenih. Oko 
stola Gospodnjega sada se njezina djeca hrane jednim kruhom. 
Tko ovdje slijedi Krista na njegovu putu poslušnosti, jednom 
će s njim uživati sreću nebeskog Jeruzalema kroz svu vječnost« 
(Fleischmann). 


God. II 


č. Ez 43, 1-7a: Slava Gospodnja uđe u dom. (str. 861) 


1. 
P. p. 84, 9ab-10. 11-12. 13-14 (str. 539) 
P. Slava će Gospodnja živjeti u zemlji našoj. 


Posljednje je čitanje iz Ezekielove knjige vrlo utješno vi- 
đenje. U znak vjerske i političke obnove naroda Gospodin po- 
kazuje proroku obnovljeni hram u Jeruzalemu. Nakon što je 
hram u viđenju izmjeren i uređen, a u njemu novo svećenstvo 
obavlja savršeno bogoslužje (gl. 40-42), u nj se vraća Gospodnja 
slava da se tu zauvijek nastani. Zbog grješnosti svećenika i na- 
roda Ezekiel je već vidio kako je Gospodnja slava bila napu- 
stila hram i Jeruzalem (10, 18-22; 11, 22-25). Kad se narod 
osvijestio i popravio, Bog opet dolazi među svoje. U hram je 
ušao kroz ista istočna vrata kroz koja je bio i izišao (10, 19). 
Fillion napominje: »Gospodin ne dolazi više sa sjevera (1, 4) 

kao neprijatelj, nego s istoka kao prava svjetlost svoga na- 
roda.« Gospodnju slavu prate kerubi (1, 24; 3, 12-3) koji svojim 
krilima prave veliki šum i sva se zemlja sjala od Božje slave. 
Tumači drže da se i ovdje Gospodnja slava ukazala proroku 
u liku oblaka (RBT) koji je ispunio sav hram. Sve to ima ko- 
načno mesijansko i ehatološko značenje kad će Božja prisut- 
nost usrećiti vjernike na zemlji i na nebu načinom što ga staro- 
zavjetni prorok nije mogao ni slutiti. 

Proročka viđenja redovito tumači sam Bog da tako prorok, 
po onome što je vidio i što je čuo uzmogne govoriti narodu. 
Gospodin označuje novi hram kao mjesto svoga prijestolja na 
kojemu on kraljuje. Dakako, nikakav zemaljski prostor ne 
može obuhvatiti Svevišnjega i njegova je slava u hramu samo 
trag, antropomortfistički rečeno, njegovih nogu. Mesijansko i 
eshatološko značenje Božje prisutnosti (RBT) u novom hramu 
posebno je istaknuto njegovim obećanjem da će od sada prebi- 
vati posred sinova Izraelovih zauvijek. Na taj način prorok na- 
viješta i pripravlja da će novi savez između Boga i ljudi biti 
vječan. Iako će se Izraelci povratiti iz sužanjstva i u Jeruzale- 
mu obnoviti hram, u koji će doći utjelovljeni Bog, ipak će taj 
hram doživjeti svoj svršetak, i to vrlo brzo. Vječna je samo 
Kristova Crkva na zemlji i na nebu, kao što je u liku novog 
J eruzalema opisuje novozavjetni prorok (Otk 21) oslanjajući se 
ina Ezekielov opis. 

; Ps 84. najprije spominje povratak naroda iz babilonskog 
sužanjstva i zatim prelazi u molitvu da Gospodin obnovi svoj 
narod. Pjesnik u drugom dijelu, koji danas ponavljamo poslije 
čitanja, sluša s radošću Božji glas koji obećaje da će se njegova 
slava nastaniti među ljudima. Kao što će nanovo obrađena ze- 
mlja dati svoj urod (r. 13) tako će vladati i obilje Božjih du- 
hovnih blagodati koje će, međusobno povezane, pratiti Božju 
slavu posred ljudi i biti kao njezin učinak. Između tih milosti 
posebno se ističe mir za koji je na kraju rečeno da će ići tra- 
gom Božjih stopa. Sve su to odjeci Ezekielova teksta, i ujedno 
opis onoga što mi doživljavamo u našem bogoslužju i od njega 
nosimo u svoj život. 


Ev. Mt 23, 1-12: Govore, a ne vrše. (str. 21) 


Matej je iz početka Isusova naučavanja donio njegov go- 
vor na govori (gl. 5-7), a na kraju sakupio sve što je Gospodin 
tvrdio da se protivi istinskoj pravednosti koju je tumačio u 
onom prvom govoru. I kao što je ondje proglasio blaženima oni 
koji budu išli njegovim putem, tako ovdje s brojnim usklicima 
»jao« osuđuje postupak farizeja. Evanđelist u uvodu spominje 
da je Isus taj govor održao narodu i učenicima. Iako je on sve 


134 — 20. subota 


govorio pred svima, ipak se prvi dio tiče sviju (r. 2-7), dok dru- 
gi je dio (8-12) upravljen posebno učenicima. Stoga ćemo prvi 
dio ostaviti za 31. A nedjelju, a ovdje se zaustaviti kod opome- 
na koje su se više odnosile na apostole i odnose se na sve one 
koji u Kristovoj Crkvi vrše bilo koju vlast (v. VII 60). 

Gospodin hoće da njegovi učenici postupaju sasvim suprot- 
no nego što su činili farizeji koji su posve prevladali u redo- 
vima pismoznanaca ili učitelja zakona. Neki u trostrukoj Isuso- 
voj. opomeni o nazivu učitelja, oca i vođe vide tri sve veća i 
veća stupnja časti koje su farizeji sebi prisvajali i tražili da ih 
narod tako naziva. Svi su se pismoznanci smatrali učiteljima, 
a samo izabrani između njih i nekakvim duhovnim ocima, dok 
su vođe bili oni koji su predvodili razne škole i grupe koje su 
se razlikovale u tumačenju nekih Mojsijevih propisa ili kasni- 
jih dodataka Zakonu. Prema Isusovoj nauci svi smo mi djeca 
istoga nebeskog Oca i prema tome među sobom braća. Bog je 
došao na zemlju da kao Mesija-Krist pokaže ljudima put u 
nebo i prema tome je on jedini Vođa svima. Kad je to tako 
jasno je da se oni farizejski naslovi ne smiju prenijeti u Božji 
narod NZ-a. Bolje je da u njemu bude što manje bilo kakvih 
časnih naziva. Glavno je duh koji izražavaju te Kristove riječi, 
a I vat. sabor ih prezbiterima (9) ovako parafrazira: »Premđa 
svećenici Novoga saveza snagom sakramenta reda u Božjem 
narodu i za Božji narod izvršuju vanredno uzvišenu službu oca 
i učitelja, ipak su zajedno sa svim vjernicima Gospodinovi uče- 
nici, a po milosti Boga, koji ih je pozvao, postadoše dionicima 
njegova kraljevstva. Prezbiteri su sa svima koji su u krsnom 
zdencu preporođeni braća među braćom, jer su udovi jednog 
te istog Kristova tijela, čije je izgrađivanje svima povjereno.« 
Kolege i braća između sebe ne traže titula. 

Isus je dodao još dvije kratke izreke, od kojih je prvu još 
potanje naglasio ranije (20, 26-28), a ona o poniznosti ponavlja 
se doslovno kod Luke (18, 14). Uz nju piše naš Vimer: »Ništa 
nije ljepše nego čedmost. Isusovi će učenici doći drugim putem 
do slave. Ako je Bog komu povjerio da uči, vodi i ravna ovce 
njegove, tim ga je samo obvezao da bude ponizniji. Što tko 
imade veću vlast ili čast, neka bude tim ponizniji. Poniznost je 
jedini put što vodi do prave slave i časti« O tome smo svi 
uvjereni, a ipak kako je teško istinski služiti, a još teže šutke 
podnijeti i najmanje poniženje. 

XXI NEDJELJA 


GOD. A 


1. č. Iz 22, 19-23: Metnut ću mu na pleća ključ od kuće 
Davidove. (str. 725) 


P. p. 137. 1-2a. 2bc-3. 6 i 8bce (str. 578) 
P. Gospodine, vječna je ljubav. tvoja: djelo ruku svojih ne 
zapusti! 


Tipologijom nazivamo povezivanje novozavjetnih osoba i 
događaja s njihovim pralikovima u SZ-u. Takvo je tumačenje 
posve opravdano s obzirom da su oba zavjeta nadahnuta od 
istoga Duha i da su međusobno najuže povezana. Crkvena lite- 
ratura i liturgija našle su bezbroj takvih veza, a prikazala ih 
je i kršćanska umjetnost i dramatika (dosta se sjetiti igara u 
Oberamergau gdje se kod svakog važnijeg prizora iz Isusove 
muke vidi i nuz-slika iz SZ-a. koje naviještaju i razvijaju do- 
tični glavni prizor. Izgledalo je da tom bogatom. repertoaru 
starozavjetnih tipova nije moguće dodati još koju sliku. Među- 
tim, novi je misni Lekcionar, na temelju sadašnjega poznavanja 
Biblije, i u tom pogledu obogatio naše shvaćanje biblijskih 
tekstova. Kad je za tolika stara i nova čitanja iz Evanđelja u 
nedjelje i blagdane trebalo naći odgovarajuće tekstove iz SZ-a, 
biblijski su i liturgijski stručnjaci pokazali zaista mnogo domi- 
šljatosti. Pokazuje nam to i današnji slučaj. 

U evanđelju Isus obećaje Petru vrhovnu vlast u svojoj 
Crkvi, a tome lijepo odgovara Izaijin tekst o Elijakimu, nad- 
stojniku kraljevskog dvora za vrijeme Ezekije (716-687). Ne 
znamo što je skrivio njegov predšasnik Šibna da je bio uklo- 
njen s tog položaja. R. 16. mu nekako predbacuje da je sebi na- 
pravio grobnicu na uzvisini, jer se ljudi i raskošnim grobovima 
hoće da nadmeću nad druge. Svakako je on na dvoru obnašao 
visoku službu (2 Kr 18, 18 maziva ga i dvorskim pisarom, a to 
je značilo kao državnog tajnika) koja je bila označena poseb- 
nom nošnjom i ključevima kraljevskog dvora. Eto na taj će 
položaj doći Elijakim i sam Bog će mu predati te znakove nje- 
gove nove vlasti. Bog preko Izaije naviješta da će Elijakim iz- 
vršavati tako da će biti kao otac Jeruzalemaca i cijeloj judej- 
skoj domovini. Sigurno se ovaj tekst danas ne bi čitao da 
Crkva ne želi da u Elijakimu i u znakovima njegove službe 
gledamo Petra i sve ono što mu je Gospodin obećao. Pogotovo 
kad se o Elijakovom ključu govori: što on otvara nitko više ne 
zatvara i obratno. Značajno je i spominjanje klina koji može 
onoliko tereta nositi koliko je tvrdo mjesto u koje je zaboden. 
Ito nekako podsjeća na Petra-stijenu, a možemo misliti i na 
prijesto slave koji se tu spominje. 

Papinska je vlast očinska. Koliko zahvaljujemo Bogu koji 
je u zadnjih sto godina dao Crkvi velikane na papinskom prije- 
stolju? I nekršćanski svijet priznaje da su u vrijeme dvaju 
strašnih ratova Benedikt XV i Pio XII postupali kao pravi 
očevi svih naroda. Pripj. psalam pruža nam nekoliko usklika 
zahvalnosti i ujedno molitve da Bog ni dalje ne zapusti djela 
svojih ruku, a to je njegova Crkva i sve ono što je u njoj. Ko- 
liko u naše doba i neki katolici ruše papin ugled toliko srdač- 
nije molimo za Kristova namjesnika na zemlji. Mjesto da zbog 
svega što papa doživljava ponavljamo: Jadan papa! — radije 
ga preporučujmo Kristu da u njemu nađe svoju utjehu i jakost. 


2. č. Rim 11, 33-36: Sve je od njega, po njemu i za njega. 
(str. 135) 


Koliko je važnosti Pavao davao spasenju svojega židovskog 
* naroda, još više nego iz dužine njegova razlaganja o tome vidi 
se iz hvalospjeva kojim zaključuje to poglavlje. Završio je 
tvrdnjom da je Bog sve ljude zatvorio u neposlušnost da im se 
svima smiluje (r. 32). Tu kao da je apostol stao, pa »kada je s 
visine gledao na vlastiti životni put i na put svoga naroda, na- 
pisao je drhtavom rukom riječi: »O dubino bogatstva, mudro- 
sti i znanja Božjega! Kako su nedokučive njegove odluke, i 
kako neistraživi njegovi putovi« (Holzner). »Bog je začetnik, 
upravljač i cilj ljudske povijesti. Njegovi su putovi zamršeni, 
ali su uvijek putovi ljubavi. Za ljudski je um sve to zagonetka, 
ali i istina da je to samo zagonetka neizmjerne ljubavi kojoj 
na raspolaganju stoji isto tako neizmjerna mudrost i svemo- 
gućnost. To je najveći dokaz i najsigurnije jamstvo spasenja 
i Židova i Nežidova« (Rupčić). Božja je milosrdna ljubav za 
svako stvorenje pravi bezdan, potpuno nesaglediv, ali tim više 
vrijedan vječnoga divljenja za koje će i vječnost biti prekratka. 

Mi ljudi i na Božje bogatstvo gledamo u prvom redu s 
obzirom na nas, da je bogat za sve koji ga zazivlju (10, 12) 
i koji trebaju njegova smilovanja (11, 32). »Pod mudrošću se 
ovdje razumijeva beskrajna razboritost kojem Bog čini sve naj- 
prikladnije i najzgodnije da čitav naš rod postigne cilj koji mu 
je on odredio, da se spasi. U tu svrhu izabire put koji pokazuje 
njegovu mnogovrsnu pravednost i savršenost« (Cornely). Samo 
on može voditi ljude putem spasenja, jer on savršeno poznaje 
ljude, stvari i događaje. Tu dubinu Božjeg bogatstva, mudro- 
sti i znanja Pavao primjenjuje na njegove nedokučive odluke 
u ekonomiji spasenja. S dva slobodno navedena citata (Iz 40, 
13 i Job 41, 2) podvlači da nitko nije niti može biti Bogu sa- 
vjetnik, niti tko može što od njega tražiti da mu povrati ili da 
ga nagradi. Bog nikome ništa ne duguje. Svaki je njegov dar 
čista i puka milost. 

Sve što imamo i jesmo, sve što postoji, od njega je, po nje- 
mu i za njega. Ta se tri izraza odnose na Boga općenito, a ne 
na tri božanske osobe, kao što su od Augustina držali crkveni 
pisci i liturgija (pa se taj tekst čitao na blagdan presv. Troj- 
stva). Treći izraz ne glasi »u njemu«, kako ima lat. prijevod, 
nego »za njega«. Bog je kao takav »začetnik, upravljač i cilj« 
svega i prema tome njemu pripada slava zauvijek. Budući da 
sve proizlazi od Boga, sve postoji po njegovoj moći i sve je 
usmjereno prema njemu — što drugo nego da ga sve slavi 
ovdje i u vječnosti! Na nama je reći: Amen. 


Ev. Mt 16, 13-20: Ti si Petar, tebi ću dati ključeve kraljevstva 
nebeskoga. (str. 15) 


Važnost ovoga trenutka, za Isusov život i za život Crkve, 
Matej ističe i time što spominje mjesto gdje je Gospodin vodio 
taj razgovor s apostolima i posebno s Petrom. Nije to starija 
Cezareja na moru, nego istoimeni grad što ga je podigao He- 
rodov sin Filip sasvim na sjeveru, na obroncima Hermona. Go- 
spodin se osjećao sve više sam i neshvaćen od naroda pa se 
sprema u otkupiteljsku smrt. Prije želi da apostoli pokažu ko- 
liko su ga oni upoznali. Od njih očekuje više nego od ostalih 
ljudi koji ga uspoređuju s najvećim prorocima. I to je mnogo, 
ali to ipak ima samo ljudske razmjere. Kad je Isus izravno 
zapitao apostole što misle o njemu, u ime svih ga je Petar pri- 
znao za Mesiju i za samoga Sina Božjega. To su apostoli već 
bili izjavili u noći kad je k njima došao u lađu hodajući po 
moru (14, 33), ali ovdje zvuči mnogo svečanije i odlučnije. 

Iako je Petar govorio u ime svih učenika, Gospodin se 
obraća samo njemu. Kao da je čekao trenutak kad će mu ja- 
snije kazati što je zapravo mislio već onda kad mu je kod pr- 
vog susreta nadjenuo novo ime: Kefa-Petar-Stijena (Iv 1, 42). 
Isus počinje svoj važni navještaj nazivajući Petra blaženim. 
Prije je taj »blago« upravljao općenito onima koji su siro- 
mašni u duhu (5, 3), koji se nad njim ne sablazne (11, 6) i oči- 
ma koje njega vide (13, 16). Ovdje je ta riječ rečena samo Pe- 
tru. Vjera koju je on izrazio u Kristovo božanstvo podloga je 
odlikovanju koje će mu Isus svečano obećati. Upravo u tom 
času mora Petar biti svjestan da je njegova vjera dar odozgo. 
»Tijelo i krv« je bilijski izraz za čovjeka i njegove naravne 
sposobnosti (1 Kor, 15, 50; Gal 1, 16-17; Ef 6, 12). Riječi »Ti si 
Petar-Stijena« ne kažu da će se Šimun, sin Jonin, samo tako 
unaprijed zvati, nego da on prima novi zadatak da bude 
stijena (Trilling). I taj je izraz bilijski, čest osobito u psalmima 
(npr. 17, 3; 30, 3; 30, 4; 70, 3), a redovito označuje Boga koji 
spašava svakoga tko mu se u nevolji utječe kao što biva spa- 

šen onaj koji se u nabujalu potoku podigne na čvrstu stijenu, 
ili koji svoju kuću gradi na litici (Mt 7, 24-25). Po Božjoj će 
odredbi sada Petar biti stijena spasenja za druge. 

Na toj će stijeni Gospodin sagraditi svoju Crkvu. Iz slike 
u prirodi Isus prelazi na zajednicu ljudi. Crkva-ekklesia-kah41 
je zajednica od Boga sazvana i u Bogu okupljena u prvom redu 
za bogoštovlje. Ta će zajednica biti nova, Isusova zajednica; 
ona će usprkos svih neprijateljskih navala trajati do svršetka 
svijeta: Isusova riječ donosi uvijek pobjedu, ali ta Crkvi ne 
smije biti prigoda da trijumfira nego da sve svoje pouzdanje 
stavlja u Gospodina. Petar je prvi, ali ne i jedini predstavnik 
Božje vlasti u Crkvi. Vlast će vezanja i razrješivanja malo ka- 
snije Isus predati i svim apostolima (18, 18) i stoga se hijerar- 
hija može zvati monarhijskom i kolegijalnom (II vat. sabor, 
C 19, 22; E 2). U svakom je slučaju Krist onaj koji svaku vlast 
u svojoj Crkvi daje i podržava. 


GOD. B 


1. č. JŠ 24, 1-2. 15-17. 18b: Služit ćemo Gospodinu, jer je on 
Bog naš. (str. 191-2) 


P. p. 33, 2-3. 16-17. 18-19. 20-21. 22-23 (str. 493-4) 
P. Kušajte i vidite kako je dobar Gospodin! sp 
Isusovo pitanje u današnjem evanđelju, kad je Gospodin 
stavio na kocku sav svoj rad s apostolima, ponukalo je Crkvu 
da nam još jedanput čita o važnoj odluci Izraelaca kad su na 
nagovor Jošuin odlučili da će ostati vjerni svome Bogu: Uz ono 
što smo naveli 19. petka i subote sjetimo se da su se Izraelci, 
prema biblijskoj riječi, tada našli pred Bogom. Pred njim se 
odigrava sva povijest ljudskog roda i svakog pojedinca. Svatko 
se za se pred njim mora izjasniti za vjeru ili nevjeru. Vjera je 
nutarnje uvjerenje, ali se ona temelji na vanjskim činjenicama 
za koje Izraelci tvrde da su se dogodile pred njihovim očima. 
Za vjeru u Boga ne traži se očevidnost samoga Boga, dapače se 
u tom slučaju ne bi ni radilo o vjeri; očevidni moraju biti zna- 
kovi i dokazi na kojima se temelji vjera ukoliko je ona ljudski 
čin. Bez toga ona bi ostala slijepa i nerazumna, dakle čovjeka 
nedostojna. Poznavanje tih znakova i dokaza može biti vrlo 
različito. Kod mnogih će ono biti priučeno i preuzeto jedno- 
stavno iz tradicije. U tom je slučaju jakost vjere ovisna o ono- 
me koji ju je prvi prihvatio i koliko ju je znao prenijeti na 
druge. Jošua je to znao saopćiti ne samo svojemu rodu nego 
i cijelome narodu. Petar je to znao izraziti u ime apostola i 
učvrstiti ih u vjeri. Tu su ulogu kod nas odigrali naši roditelji 
i odgojitelji. 

Sretni smo da to snžno vanjsko pomagalo vjere Bog nije 
uskratio ni našemu vremenu. »U ovoj našoj današnjici, kad 
tendencije za novom interpretacijom« vjerskih istina ne štede 
ni osnovnih istina te često idu tako daleko da se gubi njihov 
istinski smisao, vjernici se nerijetko tjeskobno i u nekoj neiz- 
vjesnosti pitaju: što zapravo kao katolik imam vjerovati? Pa- 
vao VI je osjećao tu tjeskobu vjernika i to ga je potaklo da 
kaže jasnu i sigurnu riječ kojom će učvrstiti svoju braću u 
vjeri i koja će ljudima dobre volje poslužiti kao putokaz u ovoj ' 
pomutnji ideja« (kard. Šeper). Uvijek se dakle iznova treba 
vraćati na »Vjerovanje Božjeg puka«, koje je sastavio i izrekao 
Pavao VI, a sada ga imamo i sa solidnim komentarom »Credi- 
mus«. Kad Crkva traži da se kod preuzimanja raznih službi 
polaže ispovijest vjere i kad to svi vjernici u skraćenom obliku 
čine kod Uskrsnog bdjenja i u raznim drugim prigodama, onda 
će svakome! koristiti da nastoji što češće u sebi produbiti i 
učvrsiti osobni čin vjere koji uz Božju milost uvijek traži i na- 
še prianjanje. Samo tako će vjera prožeti sav naš život i za- 
služiti sve one blagodati koje od Gospodina očekujemo brojnim 
retcima današnjeg pripj. psalma. Samo tada ćemo s uvjere- 
njem ponavljati: Služit ćemo Gospodinu, jer je on Bog naš. 
Samo tako će vjera biti zaista veza između Boga i mene. 


2. č. Ef 5, 21-32: Otajstvo je to veliko — Krista i Crkve. 
(str. 168) 


Poznata poslanica iz mise za zaručnike zaslužuje da bude 
upotrebljena barem jedne nedjelje da se njezinom pomoći pri- 
kaže veza koja spaja Krista i Crkvu, a možemo reći i svaku 
vjernu dušu. U svoj će je svakidašnji pa i bračni život primi- 
jeniti samo onaj kojemu. je jasna sva dubina i ljepota te du- 
hovne veze. Pavao od svih nas traži mnogo, jer zaista nije lako 
biti podložan drugima, i to »u strahu Kristovu«, što znači zbog 
Krista i kao Kristu. Ne smijemo zaboraviti da taj redak dolazi 
nakon što je Pavao govorio o liturgijskim sastancima na ko- 
jima odzvanjaju psalmi i hvalospjevi. Što bi vrijedila ta je- 
dnodušnost za vrijeme obreda ako se ne nastavi i u životu? 
A slaganja i mira nema bez osvrtanja na druge, bez usklađi- 
vanja s drugima i bez popuštanja drugima. To podlaganje 
svojih shvaćanja i svojih postupaka shvaćanjima i postupci- 
ma drugih može biti vrlo teško, ali samo tako nasljedujemo 
Krista. Tu se uvijek iznova treba sjećati da je sve, što je on 
za nas učinio i pretrpio, poduzeo kao Sim Božji, iz puke i sa- 
milosne ljubavi prema ljudima. 

Apostol potanko nabraja što je Gospodin izveo za svoju 
Crkvu, za sve nas. Mi tvorimo njegovo otajstveno tijelo, jer 
je on naš Spasitelj. Nama je taj naziv za Krista često na usti- 
ma, ali je u NZ-u zapravo rijedak; samo je na ovom mjestu 
rečeno da je Krist Spasitelj svoga otajstvenog tijela. On je 
dakle predao u smrt svoje tijelo, s kojim je bilo združeno 
njegovo božansko veličanstvo, samo da dade život, da zau- 
vijek oživljava i podržava svoje prošireno tijelo koje obu- 
hvaća cijelu Crkvu. Učinio je to iz čiste i posvemašnje ljubavi 
prema Crkvi, a sve sa svrhom da je posveti. Da pred Bogom 
i za Boga nešto bude sveto, potrebno je dvoje: mora biti bez 
grijeha a uz to i urešeno njegovim savršenstvima. U tu je 
svrhu Krist na križu priredio za svoju Crkvu kupelj čišćenja 
i preporođenja i tu kupelj po sakramentima stavlja na raspo- 
laganje svakoj duši. Tim je uspio da je njegova Crkva kao 
takva slavna, sveta i besprijekorna. »No u kojem je smislu 
Crkva stvarno tako sjajna i čista, tako bezgriješna i mlade- 
nački svježa? Da li se tu misli samo na konačan cilj, Crkva 
na kraju vremena, posve čista za vječnu svadbu Jaganjca? 
Nipošto. Ukoliko je ona remek-djelo svoga Zaručnika, Crkva 
je već sada sjajna i bezgriješna. Ono što će se jednom na njoj 
objaviti, to je upravo ta ljepota koja joj je na sakriven način 
već sada svojstvena. I još nešto: Pavao misli na Crkvu kakva 
ona neprestano proizlazi iz krštenja sjajna i čista. Što zatim 
ona čini od sebe, o tome apostol neće ovdje govoriti, jer mu 
je samo do toga da pokaže nakanu Kristove požrtvovne pre- 
danosti i ljubavi« (Zerwick). a 

Po tom primjeru i pod uplivom toga božanskog djelo- 
vanja svatko može biti podložan drugima iz ljubavi prema 
Kristu i sa željom da njegovo otajstveno tijelo ostane složno 
i tako Bogu drago. 


Ev. Iv 6, 60-69: Kome da idemo? Ti imaš riječi života 
vječnoga. (str. 83) 


Već je više od dvije godine Isus učio one koji su išli s 
njim i pred njima učinio nebrojena čudesa. Sada ih je čudom 
umnožanja kruha u pustinji neposredno pripravio da im na- 
vijesti najveće otajstvo svoje ljubavi. Uza sve to učenik lju- 
bavi mora konstatirati da mnogi od Isusovih učenika nisu 
htjeli prihvatiti njegove riječi. Isus je tako razborito postupao 
u otkrivanju te tajne, za koju je znao da će je tjelesni ljudi 
teško shvatiti u duhovnom smislu, pa i sada na njihovo mrm- 
ljanje u sebi naviješta još jednu novu činjenicu koja bi im 
imala otkriti istinu tko je zapravo on. Ti njegovi učenici nisu 

mogli shvatiti kako će u kruhu blagovati njegovo tijelo i u 
vinu piti njegovu krv. Kako će onda vjerovati da će on sa 
svojim ljudskim tijelom uzaći na nebo? Isusovo pozivanje na 
njegovo slavno uzašašće neki su tumači uzimali kao još jedan 
dokaz koji je učenike koji su mrmljali mogao nagovoriti da 
prihvate euharistijsku tajnu. Noviji smatraju vjerojatnijim da 
je Gospodin, nakon što se uvjerio da će ga mnogi napustiti, 
htio svoje vjerne pripraviti na još jedno čudo kojim će zaklju- 
čiti naše spasenje. Njegovo će uzašašće k Ocu biti plod njegova 
utjelovljenja i otkupljenja, ali to ipak neće smetati da među 
svojima ostane pod sakramentalnim prilikama. 

Augustin i Toma Akv, misle da je Isus izjavom »Duh je 
onaj koji oživljuje: tijelo ne koristi ništa. Riječi koje sam vam 
govorio duh su i život« htio još jednom pobiti tjelesno shva- 
ćanje prema kojem će njegovi sljedbenici jesti njegovo tijelo 
onako kao što jedu meso žrtvovano idolima njihovi štovatelji. 
»To se tumačenje može i proširiti. U rječniku NZ-a duh se i 
tijelo suprotstavljaju kao posve oprečne težnje... Da se živi 
uzvišenim i savršenim životom, treba slušati duh, jer utjecaji 
i predrasude tjelesnog čovjeka ne služe ni čemu i ne vode nego 


' u smrt. Sve što je Gospodin otkrivao pripada Božjem Duhu i 


uopće vrhunaravnom redu te nadilazi ljudske mjere. Dok se 
duše daju slijepo voditi od svojih bijednih osobnih shvaćanja. 
neće moći shvatiti Božju misao ni prihvatiti nauku i istinu 
vječnog života. Samo duh oživljava i udahnjuje vjeru i nu- 
tarnja raspoloženja koja je omogućuju« (Delatte). Stoga se 
Isus još jedanput poziva na r. 44. da vjeruje samo onaj koji 
pusti da ga Otac privuče svojom milošću. On je pruža svakome 
dovoljno, ali se svatko ne da od nje voditi. 

Takve Gospodin gleda kako se udaljuju od njega. Ostaje 
pri svojoj, sve da to učine i njegovi najbliži koje je posebno 
odabrao i poučavao. Ni oni nisu shvatili euharistijske tajne, 
niti će je ikada ljudi shvatiti, ali na Petrova usta izjavljuju da 
ne kane ići drugamo i da ostaju uza nj do kraja. I mi uvijek 
iznova ponavljamo s Pavlom VI: »Mi vjerujemo da se na sve- 
ćenikovu riječ posvete kruh i vino pretvaraju u tijelo i krv 
Krista koji na nebu slavno stoluje.« Bez te vjere ništa nam 
ne bi koristilo utjelovljenje i otkupljenje Sina Božjega. Euha- 
ristija je zaista tajna vjere. 

GOD. € 


(1. č. Iz 66, 18-21: Dovest ću svu braću vašu između svih 
naroda. (str. 760) 


Pp. p. 116, 1. 2 (str. 562) 
P. (Mk 16, 15) Pođite po svem svijetu, propovijedajte 
evanđelje! 


Jedan od uzroka zbog kojih Židovi u velikoj većini nisu 
prihvatili Krista kao Mesiju bio je i taj što je on naviještao da 
će Božje kraljevstvo biti otvoreno svim narodima. Današnje 
evanđelje sadrži tu njegovu izričitu tvrdnju. Začuđuje da to 
Isusovim suvremenicima nije išlo u glavu budući da se ta isti- 
na nalazila i na mnogim mjestima starozavjetne objave. Vidi 
se kako su.oni usvajali samo one Božje riječi koje su godile 
njihovoj samodopadnosti i.narodnoj slavičnosti, a za sve drugo 
bili su gluhi i slijepi. Crkvi je bilo lako naći iz SZ-a tekst koji 
potvrđuje Isusovu napovijed o univerzalizmu njegova kra- 
ljevstva. Danas ga je ona uzela iz samog svršetka Izaijine knji- 
ge. Preko nadahnutog pisca Bog izjavljuje da dobro pozna dje- 
la i namjere svih naroda i svih ljudi. Dakle, njegova očinska 
ljubav nije nikada napustila ni poganske narode iako je samo 
jedan narod za neko vrijeme odabrao kao svoj narod. Sam Bog 
će doći da sabere u jedno sve narode koji će se odazvati i tako 
gledati njegovu slavu. Bog će KS biti sveopći Kralj i Gospo- 
dar. 

Znak u r. 19. najbolje je uzeti s crkvenim ocima kao utje- 
lovljenoga Božjeg Sina i Crkvu koju je on ustanovio. On će 
one koji budu živjeli. za Boga, koji ga budu primili i tako ži- 
vjeli, poslati da evangeliziraju čitav svijet. Time će izabrani 
narod ispuniti svoj glavni zadatak koji mu je bio namijenjen. 
Njihova.je velika povlastica i dužnost da poznavanje i slav- 
ljenje jedinoga pravog Boga prenesu u sve narode. Stoga će 
Gospodin poslati svoje apostole po svemu svijetu, kako pona- 
vljamo uz univerzalni psalam u našem odgovoru na čitanje. 
Prorok spominje i šest. lokaliteta koji obuhvaćaju čitav tada 
poznati svijet: Taršiš na obalama Španjolske, Put i Lud na 
afričkim obalama Crvenog mora, tri mjesta na Crnom moru 
i Javan (Post 10, 2. 4) koji označuje nedaleku Joniju, tj. Grčku. 
Izraelci će morati sve te narode prihvatiti kao braću i svim 
svojim sredstvima pomoći Gospodinu da ih okupi i dovede. Ta 
su prevozna sredstva neka udobna neka manje udobna, ali se 
ne spominje da će tko ići pješice, što može značiti da će se 
Bog preko svojih vjerovjesnika brinuti da svi narodi stupe u 
njegovo kraljevstvo što sigurnije i što brže. U novom Jeruza- 

lemu, u Crkvi na zemlji i na nebu, bit će svi izjednačeni s pri- 
padnicima izabranog naroda. Ne samo da će s Izraelcima pri- 
nositi Bogu ugodne žrtve, nego će i među njima Gospodin po- 
tražiti svoje svećenike i službenike. Lijepa slika koja se pona- 
vlja i u naše doba kad Crkva nastoji da što više internaciona- 
lizira svoju hijerarhiju. Neka nam kod misne žrtve uvijek bu- 
du prisutne misijske potrebe i nakane. Još smo daleko od pra- 
voga evanđeoskog duha u tom pogledu. 


č. Heb 12, 5-7. 11-13: Koga Gospodin ljubi, onoga i stegom 
odgaja. (str. 198) 


Svi će kršćanski naraštaji, od prvoga do posljednjega, 
naići na jednu veliku, možda najveću prepreku na putu k Bo- 
gu. Problem trpljenja bio je i ostaje najtežom zagonetkom ne 
samo za bezbošce nego i za one koji se smatraju Božjim sino- 
vima i miljenicima. Prvi ga moraju uzeti kao činjenicu kojoj 
ne vide izlaza (»iz te kože nikuda«), a mnogi kršćani nikako ne 
mogu shvatiti zašto moraju toliko trpjeti. Oni možda još više 
nego drugi, barem se tako mnogima čini. Stoga liturgija nasta- 
vlja s poukom poslanice Hebrejima o tom pitanju iako smo 
to već čuli i razmotrili (I 268). Prošlog je puta navela jedinoga 
pravog Sina Božjega koji je morao toliko trpjeti, a sada se ci- 
tatom iz knjige Izreka (3, 11-12) duže zaustavlja na sasvim ra- 
zumskom dokazivanju kako nam je potrebno Božje odgajanje 
stegom. Koliko god je Isusov primjer zaista snažan i takav da 
bi morao svakoga zadovoljiti, nerijetko se čuje da je Krist sve 
to mogao podnijeti jer je Bog (a upravo je to, i ljudski govo- 
reći, njegovo trpljenje činilo neizrecivo težim), ili još suptil- 
nije: ako je on trpio za nas, zašto onda nismo mi oslobođeni 
svih muka i nevolja? 

Onaj navod iz mudrih Izreka pokazuje da Bog postupa . 
svaki pametni otac koji hoće da mu djeca uspiju. »Trpljenje 
i kušnja nisu nipošto znakovi Božje srdžbe, nego dokazi nje- 
gove očinske ljubavi i brige. To gledište, koje SZ naglašava 
na mnogo mjesta, u sadašnjoj kršćanskoj svijesti nažalost nije 
vrlo jako razvijena. Pretjerana i jednostrana nauka o istočnom 
grijehu upliva da se sve trpljenje i teret života često najkra- 
ćim putem pripisuju grijehu u zemaljskom raju. No to nevje- 
rojatno razjašnjenje ne samo da Boga čini kao nekim likom 
iz priče, nego oduzima ljudskom trpljenju osobnu vrijednost 
kojom čovjek odgovara na povjereni mu zadatak. Upravo to je 
ono što poslanica Hebrejima hoće da osmisli svojim rješenjem 
problema o trpljenju. Čitaoci će se u dodijeljenim kušnjama 
osjećati kao »sinovi« koje Bog oslovljuje i koji moraju znati 
da tvrda stega, koju Otac primjenjuje na njih, služi za njihovo 

osobno dobro. Dakako, u NZ-u ima i drugih vidova, koji se 
na prvi pogled mogu činiti »teološkijima« — govori se o »nevo- 
ljama na kraju vremena« ili o »sudioništvu u Kristovu trp- 
ljenju« ili o posljedicama osobnih grijeha (npr. 1 Kor 11, 30) 
— ali misao koju razvija naša poslanica ima tu prednost da je 
svakom čovjeku neposredno jasna i da se može ostvariti bez 
religioznih napetosti« (Schierse). 

Prepustiti se Božjem odgajanju, još više, u tom teškom 
načinu svjesno i dragovoljno sudjelovati — to je eto poruka 
S i NZ-a u vezi s trpljenjem. Tu je dobro uvijek se iznova 
sjetiti stare priče. Kralj je starijega sina odgajao strogo, a 
mlađemu je sve gledao kroz prste. Na pitanje dvorjanika od- 
govorio je: »Stariji će me naslijediti, mlađi neće«. I Bog mno- 
gima na zemlji štošta propušta, jer zna da ih neće moći u vje- 
čnosti nagraditi za dobro koje i oni čine. 


Ev. Lk 13, 22-30: Doći će s istoka i zapada i sjesti za stol 
u kraljevstvu Božjem. (str. 63-4) i 


Luka voli prikazivati Gospodina na putu. Izbrojili su: od 
150 puta koliko se taj glagol nalazi u NZ-u dva ga Lukina 
spisa imaju 88 puta. Kao da je time izobraženi Grk pokazao 
neku simpatiju prema metodi njihovih filozofa koji su nauča- 
vali šetajući (peripatetična škola). Na početku današnjeg od- 
lomka donosi taj izraz.dva puta (hrv. Lekcionar ispušta: putu- 
jući u Jeuzalem). Neki tumači misle da je u vezi s tim puto- 
vanjem lakše razumjeti pitanje učenika, a pogotovo Isusov 
odgovor. Isus je zadnje doba mnogo govorio o uvjetima za 
spasenje i »netko« (a to ovdje znači isto kao i svatko, jer to 
pitanje zanima svakoga) postavi pitanje o broju onih koji se 
stvarno spasavaju. Gospodin nije na to odgovorio ni u ovoj 
ni u kojoj drugoj prigodi. Ništa nam ne bi koristilo znati ko- 
liko će ih se spasiti: ako ih je malo, predali bismo se maloduš- 
nosti; ako ih je mnogo, među te bismo ubrojili i sebe i prepu- 
stili se nemarnosti. U vezi s Matejem (7, 13-14) Luka tu navodi 
Isusove riječi o uskim vratima na koje nas Spasitelj upućuje 
da uđemo. Za to se traži ne samo napor nego i prava borba na 
koju nas on sokoli. Nije dosta tražiti, tj. željeti da uđemo kroz 
ta uska vrata. Taj ulazak treba sebi izboriti. 

Kad ne bismo imali drugih biblijskih tekstova o beskona- 
čnom Božjem milosrđu, Isusova bi nas izreka zaista morala 
zaprepastiti. Od onih koji će željeti ući u Božje kraljevstvo 
mnogi neće uspjeti. Gospodin dalje govori vrlo ozbiljno o oni- 
ma koji će ostati »vani«. Ništa im neće pomoći kucanje na ne- 
beska vrata, a ni pozivanje da su ga slušali dok je propovijedao 
po trgovima i da su čak s njime jeli i pili. Ne odnosi se to samo 

na Isusove suvremenike, jer se te riječi mogu primijeniti i na 
nas koji smo dionici obaju stolova: Gospodnje riječi i hrane. 
Ništa ne koristi onima koji tvore zlo. Oni zaslužuju strašan 
naslov zlotvora i postupak prema njemu. Koliko god je Luka 
isticao Isusovo milosrđe, ipak nije mogao propustiti njegovih 
riječi o plaču i škrgutu zuba onih koji će ostati izvan Božjeg 
kraljevstva. To prešutjeti značilo bi ne računati na jednu od 
temeljnih evanđeoskih istina koja vrijedi za svako pa i za naše 
vrijeme. 

U svakom će se slučaju ispuniti broj od Boga određenih za 
spasenje. Isus uvjerava svoje slušatelje da će u njegovo kra- 
ljevstvo doći razni s istoka i zapada, sa sjevera i juga. Tu uni- 
verzalnost spasenja ističe i naslov odlomka, a zadnji redak 
govori u čemu se on sastoji. Kad se radilo o mesijanskom kra- 
ljevstvu Isusovi su suvremenici smatrali da su prvi u nj pozva- 
ni. Tako je i moralo biti, ali u stvari će njihovom krivnjom 
biti drukčije. Prvi će biti oni koje oni smatraju posljednjima, 
tj. uopće nedostojnima Božjega kraljevstva, a sami neće zaslu- 
žiti da u nj uđu. Zadnju će riječ imati Božja presuda, a ne ljud- 
sko kraljevstvo, a sami neće zaslužiti da u nj uđu. 


PONEDJELJAK 


God. I 


1. č. 1 S01 1, 2b-5. 8b-10: Obratili ste se od idola k Bogu da 

čekate njegova Sina koga uskrisi od mrtvih. (str. 176) 

P. p. 149, 1-2. 3-4. 5-6a i 9b (str. 585-6) 
P. Gospodin ljubi narod svoj. 

Od svih kršćanskih općina koje je Pavao evangelizirao i 
upravio im svoje poslanice solunska bi nam morala biti nekako 
najbliža. Odatle su potekla sveta braća Ćiril i Metod, naši apo- 
stoli, a i Pavlu je ta zajednica bila na srcu, poput one u neda- 
lekim Filipima. U Solunu je Pavao doživio lijep uspjeh, a 
možda bi bio i dulje ostao da ga židovska pobuna nije prisilila 
da otiđe (Dj 17, 5-10). Prve obraćenike u Solunu on nije zabo- 
ravio ni zapustio, nego im je već iz Atene poslao učenika Ti- 
moteja, a malo zatim iz Korinta uputio dvije kratke, ali vrlo 
srdačne poslanice. Po općem mišljenju to su ne samo prvi Pa- 
vlovi spisi, nego uopće prvi spisi cijeloga NZ-a, pa Holzner 
stavlja tom poglavlju Pavlova životopisa naslov: Incipit No- 
vum tastamentum! O tom će početku, u koliko se tiče Solu- 
njana, biti potanje govora 29. i 30. A nedjelje. Ovdje 'potraži- 
mo što apostol u njemu govori o sebi. Solunjanima naime piše 


familijarno kako još čini samo u poslanici Filipljanima, a uz to 


ovdje potanje govori i o metodi svoga apostolskog djelovanja. 

Zaista se isplati kod Holznera pročitati pjesnički pečenom 
je došlo do ove prve poslanice. Pavao ne može .-. ag u : .. 
koji će posjetiti ponovno na svojem trećem g pišao o z 
da čuju barem njegovu pisanu riječ. Nakon san ra Aroi 
iz liturgijskih sastanaka prijeći i u ostale Pav ove a : 
zahvaljuje Bog uvje o valjan mani dm kt 

ji itvama. Kao da nije bio i 
e oso dodaje da to zapravo čini bez oj g oni 
ko im je vrijeme mogao propovijedati, još kraće je eri 
podnio ono progonstvo, ali mu nitko ne može darlaa 
zapriječiti da svoj rk rad zidana pond e ha 

ovori o Pavlu kao o n dniku | 
o ahenebaki bi barem isto toliko nat Kete za 
sam ili drugi o njemu govori da je veliki aposto a sja a 
lio. Bez molitve, i to ne samo tuđe nego 1 vlastite, -&: o ia * 
donosi ma kako velik apostolski trud. Tko moli i ja za <# . 
taj može računati na silu Duha Svetoga, ai sebe akše še S 
da svoje vladanje uskladi sa svojim koe otj ia 
Kad se ujedine ta četiri sredstva, ima nade da će Božj j 

jetii irati u sva srca. ' na 

LI pidotom pridružujemo se i mi Pavlovoj ća gn 
mladim je kršćanskim zajednicama odzvanjala zaista tara Bia 
sma klicanja i zahvalnosti što je Bog i njih zraka z okt 
jih svetih. Podsjetimo se da su se prvi kršćani ta oi > o 
pa se nećemo čuditi što se u današnjim retcima tri puta sp 
minju sveti. 


God. TI 


1. č. 2 Sol 1, 1-5. 11b-12: Da se u vama proslavi ime Gospodina 
iviu njemu. (str. 179) 


P. p. 95, 1-2a. 2b-3. 4-5 (str. 544) ' 
P. Kazujte svim narodima čudesa Gospodnja. 


»Jedva su prošla tri mjeseca od prve poslanice oja 
ma, i već se pojavila nova ov i opa čidaioan'a zva 
' ji je bi Ž ožna milosti 
čine i protuhe, kojima je bila draža po žna mil + 
ozbiljan rad i ispunjenje dnevnih poi osti, ks . mediaia 
jea ča a. Iiešthe e 
eshatološkim licima tumačeći svaso OV! tii 
i idjeli oreći;: Dan Gospodnji je pr 
sami, navodno, vidjeli, govoreći: | Fr modsi 
šali ani već izbrojeni. 
tima. Ponašali su se kao ljudi čiji su , roje ća 
i j ka kod službe Božje; na n 
vali su se na objave nekog proro, onamo 
ileč kotu su pripisivali Pavlu, ili na neko njegovo (kr 
riječ koju su pripisivali : nek < petkom 
i Z . Stoga apostol šalje u So 
no) pismo« (Holzner). S a] 1 šalj opri (po 
i ja je krać koje čitamo samo tri , ali 
u koja je kraća od prve i iz a amo tri da 
i ta tri zdicatika tako važna da se djelomice čitaju i u tri 

nedjelje (31, 32. i 33. C). Uz gore spomenutu zabludu kršćani 
su u Solunu bili izloženi i raznim progonstvima i nevoljama sa 
strane onih koji su Pavla istjerali iz Soluna. Budući da te muke 
na razne načine prate vjernike svih krajeva i svih vremena, 
apostolske riječi utjehe i ohrabrenja dobro dolaze i nama. 
Možemo slobodno misliti da je Pavao svoje poslanice pisao 
predviđajući da će se one čitati kod liturgijskih sastanaka do- 
tične zajednice. U tom ambijentu još više dolazi do izražaja 
svečani njihov početak koji ne samo spominje tko kome piše, 
nego također ističe onoga koji ih povezuje. Tu Pavao uz Boga 
Oca redovito navodi i utjelovljenog Boga, njegova Sina. Kod 
njega nikada ne propušta naglasiti da je on naš Kyrios-Gospo- 
dar. U Ocu i Sinu je kršćanska zajednica u Solunu ne samo 
okupljena nego joj samo od njih može doći ono što joj apostol 
sa svojim suradnicima najviše želi, prijeko potreban dat: mi- 
lost i mir. Ako su Židovi kod pozdravljanja jedni drugima na- 
zivali mir, milost je specifično kršćanska blagodat koja obu- 
hvaća sve što je Bog dao ljudima po Kristu u kojemu i mir 
s Bogom i s ljudima dobiva svoj najbogatiji sadržaj. 
Kao što kasnije u tolikim drugim poslanicama (npr. Rim 
1,8; 1 Kor 1, 4; Ef 1, 16; Kol 1, 3) Pavao na početku prve i 
druge poslanice Solunjanima zahvaljuje Bogu za sve dobro 
koje se nalazi u toj zajednici. Kao dobar psiholog i pedagog 
ne počinje opomenom i karanjem nego pohvalom. Izraz da 
dolikuje Bogu zahvaljivati za njegove darove prešla je i u 
misne prefacije. Kako da apostol ne zahvaljuje Bogu za vjeru 
Solunjana kad je ona takva da se on njom ponosi po drugim 
zajednicama. I naše se liturgijske skupove danas potiče 95. 
psalmom da posvuda razglašujemo Božja djela i da mu daje- 
mo hvalu koje je on predostojan. Baš je udijelio Solunjanima 
postojanost u vjeri unatoč svemu što moraju zbog vjere pre- 


trpjeti. Pavao ih još uvjerava da su pravo te muke predznak 
Božje nagrade. 


Ev. Mit 23, 13-22: Jao vama, slijepe vođe! 


Da je licemjerstvo bilo svršilo sa strankom farizeja, Crkva 
nam ne bi trebala danas i sutra čitati ovu crnu stranicu evan- 
đelja. Suvišno je i spominjati da su ovi teški napadaji milosrd- 
nog Isusa bili posve opravdani za ondašnje farizeje. No, budu- 
ći da je njegov Duh htio da budu i zapisani i budući da on 
Crkvu navodi da nam ih čita, treba da svatko za se promisli 
nema li u njima barem nešto što se tiče i svakoga od nas. Ne- 
slaganje riječi i djela prilično je opća pojava koje mora biti 
svjestan svaki Kristov sljedbenik i protiv koje se boriti u sebi. 

Inače bi se strašan sedmerostruki »jao« za nas uzalud čitao 
kao što je bio uzalud izgovoren za tu rak-ranu farizejske sekte. 

Prvi je Isusov prigovor farizejima najteži. Oni su poznava- 
li Sv. pismo i renovirali za vršenje zakona, ali samo riječima. 
Govorili su a sami ga nisu vršili (r. 3). Budući da ljudi mnogo 


više slijede djela nego riječi svojih vođa, farizeji su svojim . 


ponašanjem ne samo sebi onemogućavali ulazak u nebesko 
kraljevstvo nego su bili i glavna zapreka drugima. Teško je 
zamisliti veću odgovornost i težu osudu onih kojima je povje- 
ren tako važan zadatak. Nije čudo da su tolike savjesne duše 
bježale od službi s kojima je spojena odgovornost za druge. 
Tu ne pomaže ni revnost u pridobivanju novih vjerskih prista- 
ša, dapače ta je kod farizeja Isusu dala prigodu za tešku novu 
osudu. Da su se farizeji ograničili samo na to da upropaste 
gebe i svoje sunarodnjake, ne bi Gospodin bio naveo protiv 
njih i te teške riječi. Njihova je vjerska revnost velika, svlada- 
va mnoge prepreke na kopnu i na moru, ali oni time na sebe 
navlače još težu osudu i upropašćuju druge. Vode ih naime pu- 
tem koji nije usmjeren prema Bogu nego putem propasti. »Sin 
pakla« je onaj koji je već osuđen i za kojega, ljudski govoreći, 
nema spasa. Farizeji su te prozelite iz drugih naroda i vjera 
činili takvim fanaticima da se više nikako nisu mogli osloboditi 
tako priučene zaslijepljenosti. Svaki revniteljski rad mora da- 
kle biti izraz nutarnjega Božjeg žara, a ne izopačeno umiriva- 
nje svojih predrasuda, umišljenosti i zabluda. Takvi pridobi- 
vaju druge za sebe, a ne za Boga. 

Matej je najduže razvio treći »jao« gdje su farizeji ozna- 
čeni kao slijepi vođe. Već je prije (15, 14) u vezi s pretjeranom 
brigom za vanjsku i obrednu čistoću Isus kazao za farizeje da 
su slijepi vođe slijepaca. Uz taj, tri puta ponovljeni izraz, ovdje 
dolazi još i naslov: luđaci (r. 16). Na nekoliko primjera Gospo- 
din pokazuje kako ne znaju prosuditi da je hram važniji: od 
zlata u njemu, da je Bogu draža žrtva od kamenog žrtvenika 
i da je Bog uzvišeniji od sagrađenog hrama. Budući da farizeji 
nisu prihvatili Isusovo načelo. da se uopće ne treba zaklinjati 
(5, 34-37), utapljali su se u svojim cjepidlačenjima koja su nam 
smiješna. Najbolje je promisliti na vlastite sitničavosti kojih 
se držimo u svojem vladanju, a možda i u poučavanju i uprav- 
ljanju drugih. Kora je stablu potrebna, ali kroz nju ne teče 
životni sok. 

UTORAK 


God. I 


1.6.4 Sol 2, 1-8: Htjeli smo vam predati ne samo bolje evan- 
đelje nego i svoj život. (str. 176) 


P. p. 138, 1-3. 4-6 (str. 578) 
P. Gospodine, proničeš me svega i poznaješ. 


Pavao se vraća na ono što je ustvrdio u 1, 4-5: njegovo je 
propovijedanje u Solunu odgovaralo sili Duha Svetoga koja ga 
je pratila. Sada još potanje opisuje način svoga apostolskog 
djelovanja i kao da sebe opravdava pred samim sobom i pred 
Solunjanima. Tko da izbroji sve nauke koje su se po svijetu 
širile i šire, a još manje sve propovjednike tih nauka?! Otkuda 
potječe kod svakoga veći ili manji zanos u širenju bilo koje 
nove nauke? Malo je tko mogao tako mirno kao Pavao ustvr- 
diti da ga je u tome vodilo njegovo sigurno i duboko uvjerenje 
(1, 5). Kako se ono pokazalo i čime je on dokazao prisnost svo- 
ga uvjerenja i djelovanja? Najprije ističe uspjeh: njegov dola- 
zak u Solun nije bio uzaludan. Njegovim je nastojanjem Duh 
Sveti ondje toliko učvrstio evanđelje da solunski kršćani služe 
za izgled mnogima drugima (1, 7-8). Apostola ipak nije zado- 
voljavao samo taj vanjski uspjeh nego ga analizira i potvrđuje 
raznim okolnostima koje su dovele do njega. 

. Te su okolnosti, same po sebi, imale uplivati obratno, oso- 
bito ona okolnost koju Pavao spominje kao prvu. Rijetko je 
tko spreman prihvatiti nauku koju progone. A apostol je u So- 
lun došao s brazgotinama i modricama koje je zbog evanđelja 
primio na svojoj prvoj evropskoj postaji u Filipima (Dj 16, 22- 
-23). Više nego udarci Pavla je bolila sramota koju je time 4 
trpjelo naviještanje evanđelja za koje je smatrao da kao slo- 
bodan rimski građanin ima puno pravo (16, 37). No, budući da 
nije mogao naći prave zaštite kod ljudi, on se posve pouzda- 
vao u svoga Boga (2, 2) i u Solunu propovijedao Kristovu nau- 
ku. Od toga nije ga odvratila ni okolnost da je i tu morao pro- 
povijedati uz mučnu borbu. Svuda progonjen Pavao je svuda 
uspijevao, a to je moglo svima pokazati da u evanđelju djelu- 
je neka viša sila. 

Razne se ideologije pozivaju na svoje mučenike i na nji- 
hove uspjehe u širenju dotičnih nauka. Pavao kao da čuje taj 
prigovor pa se uzdiže nad dva motiva koja obično pokreću 
onima koji šire ljudske pa i krive nauke. To čine stoga što su 
sami zavedeni u zabludu ili jer traže osobnu korist. Prvo je kod 
Pavla isključeno, jer je njemu sam Bog povjerio taj zadatak 
Isto vrijedi za svakoga onoga koga je Bog preko svoje Crkve 

osposobio i ovlastio za naviještanje evanđelja. Kad bi samo svi 
ti Božji odabranici mogli poput apostola reći da ih u tom po- 
vjerenom im poslu ne vodi barem pritajena želja za bogat- 
stvom ni traženje ljudske slave! To su umijeća koja nisu do- 
stojna evanđelja (II vat. sabor, S 11) i kojima se širitelji drugih 
nauka mogu služiti, ali kod evangelizatora one osiguravaju 
neuspjeh i prije ili kasnije i osobno razočaranje i iznevjerenje. 


God. II 


1. č. 2 Sol 2, 1-3a. 14-17: Držite predaje koje ste primili. 
(str. 179-180) i 

P. p. 95, 10. 11-12. 13 (str. 544). 

P. Gospodin dolazi suditi zemlju. 


Liturgija na početak odlomka iz Pavlovih poslanica redo- 
vito stavlja »braćo«. Posve opravdano, jer apostol mnogo puta 
upotrebljava taj naslov za one kojima piše, osobito kad im želi 


staviti nešto posebno na srce. Tako i ovdje na početku 2. po-' 


glavlja, nakon što je pohvalio vjeru Solunjana i za nju zahvalio 
Bogu, moli ih kao braću da se ne dadu zavesti glasinama o to- 
božnjem skorom svršetku svijeta. Gospodin će sigurno doći i 
Pavao upravo na temelju Kristova dolaska preporuča vjernici- 
ma da se na nj pripravljaju doličnim životom a ne ispraznim 
sanjarenjem. Stoga i dodaje: ako se želimo okupiti oko njega, 
kad dođe, onda to treba zaslužiti. Neki misle da se spomenuto 
naše okupljanje oko Krista odnosi na liturgijsko sastajanjm, 
što nije isključeno, jer svaki liturgijski čin ima i svoje eshato- 
loško značenje barem u tom smislu da nas pripravlja na Go- 
spodnji dolazak. Tko je pravo poučen i kome je najviše stalo 
do toga da ga Krist nađe spremna, taj se neće dati ni od koga 
zavesti. Pavao tu potrebljava tri teške riječi: izbezumiti, pre- 
plašiti, obmanuti. Vjernik dakle mora misliti svojom vlastitom 
glavom, ni od koga se dati zastrašiti, ni od koga se dati pre- 
variti. Crkvena nam povijest sve do naših dana svjedoči da 
su svi zavodnici uvijek upotrebljavali ista sredstva: poluisti- 
nama i nadodanim izmišljotinama zavesti male duše. 

Crkva nam ne čita o zagonetnoj pojavi »čovjeka grijeha« 
(RBT, Antikrist), o čemu je Pavao Solunjanima i usmeno go- 
vorio. Za nas je najvažnije da računamo kako će u svijetu 
uvijek »tajna bezakonja« očitovati svoju silu (2, 7). Poslije vrlo 
crnih riječi o Bezbožniku i o oni amkoji vjeruju u njegove laži 
apostol opet zahvaljuje Bogu za braću koju Gospodin ljubi i 
prema tome ne pristaju uz nepravednost. Bog im je od početka 
pokazao svoju ljubav time što ih je odabrao za spasenje. Dio- 
nici su spasenja postali po sakramentima i vjerom. Na sakra- 

mente se kršćanske inicijacije ono što Pavao naziva posveće- 
njem Duha, a za vjeru kaže da je vjera u istinu, naime u sve 
ono što im je on otkrio kao od Boga objavljenu istinu. Nju nam 
ovdje pruža Kristovo evanđelje, ali uza svu svoju uzvišenost 
ono nije samo sebi svrha. Ono je zapravo sredstvo za postiza- 
vanje cilja koji je u slavi Gospodina našega Isusa Krista. Mi 
smo se na tu formulu i previše navikli, ali bi nam ona svaki 
put trebala dozvati u pamet ono što je Pavao tu mislio: Krist 
je naš Kyrios-Gospodar, i njegova slava bit će naša slava. Na 
nju se pripravljamo svakim euharistijskim slavljem, a to danas 
izražavamo i drugim dijelom 95. psalma. Gospodin će doći; mi 
se tome samo veselimo i pozivamo sva stvorenja da se s nama 
raduju. On će doći suditi, ali mi se nadamo da će to za nas biti 
dan konačnog oslobođenja i spasenja. 

Ev. Mt 23, 23-26: Ovo je trebalo činiti, a ono ne propustiti. 


(str. 21) 
Židovi su prema zakonu i običaju davali hramu, za potre- 


be kulta i službenika, desetinu žita, vina i ulja. Isus nije došao 
da to ukine i izričito govori, a naslov to ističe i kao da primje- 
njuje sličan postupak za sva vremena: to se nije smjelo propu- 
štati. Međutim, farizeji su u svojoj bolesnoj revnosti i u tome 
pretjerivali pa su davali desetinu i od raznog povrća i začina. 
To još ne bi bilo nikakvo zlo, jer svako je davanje redovito 
bolje. Nešto drugo Gospodin farizejima teško zamjera: dok su 
oni tako velikodušni u sitnicama, zanemaruju ono što je u za- 
konu ne samo jasno istaknuto, nego je i najvažnije. S tri izraza 
Gospodin obuhvaća sve ono što smo dužni bližnjemu: praved- 
nost, milosrđe i vjernost. Već prva riječ obuhvaća vrlo mnogo, 
zapravo sve, jer kad bismo svakome dali što ga ide, a to je 
pravednost, bili bi s nama zadovoljni Bog i ljudi. No budući 
da sama kruta pravednost ne zaslađuje odnose među ljudima, 
Isus spominje i milosrđe koje nastupa i ondje gdje prestaje 
dužnost pravednosti. Vjernost se pak odnosi osobito na sve za 
što smo dali riječ u obiteljskom i društvenom životu. U svemu 
tome biti točan važnije je nego davati desetinu. 

Isus ne bi bio tako strogo korio farizeje da su oni griješili 
sami za sebe; u tom bi slučaju oni po svoj prilici bili poučljivi 
za sve njegove nauke i opomene. Farizeji su s pismoznancima i 
druge tako učili i tvrdili da je njihovo shvaćanje i tumačenje 
Božjeg zakona jedino ispravno. Stoga ih Gospodin naziva slije- 
pim vođama i uz to dodaje kratku izreku koja nije samo sliko- 
vita: cijede komarce, a proždiru devu. Farizeji su prvo doslov- 
no činili i iz straha da ne bi progutali i najsitniju nečistu živo- 
tinju, dakle ni komarca, procijedili bi svaku tekućinu u kojoj 

Bojali su se da time ne postanu obredno nečisti, a nisu marili 
za grijehe protiv pravednsoti koji su mogli biti veliki kao deva 
dvogrba. Čista farizejština, a sporedno je tko je počinja. gd 

U vezi s obrednom čistoćom Gospodin kliče farizejima još 
jedan »jao«. Mojsijev je zakon mnoge životinje i predmete 
proglasio nečistima, dapače su nečistima postajale i one stvari 
koje bi se dotakle nečega nečistoga. Da to izbjegnu, farizeji su 
ne samo često prali ruke nego i čaše i zdjele, i to u prvom redu 
njihovu vanjštinu koje su se doticali. Isusu su te posude slika 
duše koja, ako nije čista od grijeha, može biti puna o..mačine 
i pohlepe. Svatko će pametan čašu najprije očistiti iznutra, a 
onda će je mnogo lakše oprati i izvana. I duša je na neki način 
prozirna i odaje ono što se u njoj krije. Inače za nju možda 
vrijedi što za neprozirnu posudu kaže stara poslovica i Izvana 
kalaj, iznutra belaj. Sve nam to govori koji je najvažniji po- 
sao kod uklanjanja mana i kod sticanja kreposti. 


SRIJEDA 
God. I 


1. č. 1 Sol 2, 9-13: Radili smo noć i dan dok smo vam propo-, \, 


vijedali evanđelje. (str. 176) 


P. p. 138, 7-8. 9-10. 11-12ab (str. 578-9) "x 
P. Gospodine, proničeš me svega i poznaješ. 


U ovih nekoliko redaka (13. ostavimo za 31. A nedjelju) 
susrest ćemo više važnih značajki Pavlova apostolskog djelo- 
vanja. Iako je ranije sebe usporedio s majkom, a malo dalje 
s ocem, ipak solunske vjernike naziva braćom. Oni će se kao 
braća sjećati koliko je on truda uložio u širenju evanđelja. A 
budući da on sa svojim pratiocima nije htio biti na teret novo- 
obraćenika, danju je i noću ručno radio sve do krajnjeg umora. 
O tom Pavlovu poslu znamo i iz drugih tekstova (Dj 18, 3; 1 
Kor 4, 12; 9, 6-18; 2 Sol 3, 8), koji svjedoče o prilagodljivosti 
apostola i o njegovoj ljubavi prema siromaštvu u praksi. Ta- 
kav smije reći da se među vjernicima vladao sveto, pravedno i 
besprijekorno. Bilo je to tako nenamješteno i prisno da se on 
usuđuje samoga Boga zvati za svjedoka. »Malo dušobrižnih 
čina iz apostolske siromašne nesebičnosti donosi više uspjeha 
nego neprekidna dušobrižna djelatnost koja obično ne uspijeva 
da njezina riječ zasja kao prava Božja riječ. Svjetlo je propo- 
vijedanja uvijek dobivalo posebnu snagu kad je sjalo sa svijeć- 
njaka apostolskog sinomaštva. Nesebičnost dopušta da Božje 
svjetlo zrači oko sebe« (Schiirmann). 

Ništa manje nije važan i za sva vremena poučan Pavlov 
rad oko pojedinaca. Nakon prvih uspjeha u propovijedanju po 
sinagogama »počeo je Pavlov rad u dubinu u Jazonovoj kući, 
u radionicama, u privatnim domovima, u sobama robova po 
gospodarskim kućama, ali i u sobama za primanje otmjenih 
dama (Dj 17, 4). Bio je to pojedinačni i osobni dušobrižnički 
rad u četiri oka od kuće do kuće. Gledamo Pavla i Silu kako 
sa svojim bilježnicama i adresama jure od ulice do ulice tra- 
žeći po svim kutićima, četvrtima i predgrađima stanove svojih 
vjernika. Pavao se trudio za svakoga osobno. Slušao je njihove 
sumnje, poteškoće i želje. Uživio se svim srcem u svakog poje- 
dinca služeći se svim svojim naravnim i nadnaravnim darovi- 
ma da drugima čini dobro. A Pavao je u osobnom saobraćaju 
znao biti izvanredno privlačiv, čaroban i duhovit. Predano je 
služio svima. Sjećao se svakoga. Vodio je računa o sumnjiča- 
vim, tvrdoglavim, sporim, uzbudljivim, plašljivim, nemirnim, 
burnim, kolebljivim i teškim značajevima. Nikoga nije gubio 
s vida« (Holzner). Da nam je takvih danas što više! 

Jučer i danas na čitanje odgovaramo prvim dijelom veli- 
čanstvenog ps 138. U njemu se krasnim pjesničkim slikama i 
izrazima govori o Božjem sveznanju i o njegovoj posvudašnjo- 
sti, što liturgija primjenjuje i na velikog apostola. Ona to smije 
činiti, jer je ona kao i Pavao uvjerena da je sve Pavlovo djelo- 
vanje bilo prožeto Bogom i njegovim svojstvima i savršenstvi- 
ma. Svatko, pa i Pavao, tek je oruđe u Božjim rukama, ali svje- 
sno i slobodno, pa stoga i tako korisno oruđe. 


God. II 


1. č. 2 Sol 3, 6-10. 16-18: Ako tko neće da radi, neka i ne 
jede! (str. 180) 


P. p. 127, 1-2. 4-5 (str. 572-3) 
P. Blago svakome koji se Gospodina boji! 


Koliko god je Pavao Solunjanima pisao bratski, očinski i 
majčinski, ipak im nešto i naređuje. Ne u svoje ime, kao sam 
od sebe, nego u ime našega Gospodina Isusa Krista. On je sva- 
ku kršćansku zajednicu osnovao; on je vodi i ona mu je po- 
dložna kao svome Gospodaru. To ne isključuje već upravo nu- 
žno uključuje da Krist kršćanskim zajednicama upravlja po 
ljudima, svojim namjesnicima. Nigdje nije Gospodin vidljivo 
prisutan, a budući da vidljivi ljudi tvore vidljivu zajednicu, 
Krist svaku upravlja po vidljivim namjesnicima. Njihova je ovi- 
snost o Kristu potpuna, ali je i njihova vlast prema ljudima u 
Kristu potpuna. U tom smislu Pavao ovdje i drugdje nastupa 
u ime Isusa Krista. A što naređuje? U Solunu su se neki krš- 

ćani predali besposličenju sanjareći o skorom sudnjem danu. 
Apostol određuje kako se ima postupati prema takvima. Takav 
ostaje brat, što ponavlja i u 15. retku, ali ga treba izbjegavati. 
To ovdje nije kazna izopćenja, a ni strah od duhovne zaraze 
koliko lijek za samog brata da se zamisli i da se osvijesti. Svaki 
odgojitelj zna kako je takvo privremeno izoliranje uspješno 
kod svakoga koji je razuman i koji ima barem malo dobre vo- 
lje. Čak i kod malog djeteta majka mnogo uspije ako začas 
pokaže da za nj ne mari. 

Oni zanešenjaci u Solunu morali su misliti ne na izmišljo- 
tine krivih proroka nego na ono što im je predao apostol. A 
on im je svojim primjerom i govorom utuvljivao u glavu staru 
mudru izreku: Tko neće da radi, neka i ne jede! Rad se može 
promatrati i opravdavati pod raznim vidicima (RBT, rad; II 
vat. sabor, Cus 67), ali je osnovno i najkonkretnije to da je on 
sredstvo za vlastito uzdržavanje. Stoga Pavao ponovno opomi- 
nje i naređuje u Isusu da svi moraju u miru raditi i jesti svoj 
vlastiti kruh (r. 12). To je apostol Solunjane poučio usmeno, 
to im sada zapovijeda i pismeno. U tom smislu on im na kraju 
uvijek i u svemu želi mir od Boga koji je izvor mira. Po prvi 
put odjekuje tu u NZ-u pozdrav »Gospodin sa svima vama«, 
bilo da je uzet iz bogoslužja, bilo da je iz Biblije unesen u bo- 


goslužje. U Bibliji i liturgiji on će odjekivati kroz vjekove. (> 


Uz pozdrav i završnu želju poslanica je još sadržavala i 
Pavlov potpis. Prema tadanjem običaju aposotol je svoja pisma 
diktirao pisaru, ali ovdje ističe da je njegov potpis raspoznajni 
znak za autentičnost posalnice. Bilo je to potrebno stoga, jer 
je sprijeda (2, 2) spomenuo da u Solunu neki šire krivu nauku 
pozivajući se na neku njegovu tobožnju poslanicu. Sada svi 
znaju a znamo i mi što je Pavao mislio o Gospodnjem dolasku: 
na nj se treba pripravljati. To nam naglašava i pripj. psalam: 
Boga se boj i radi! Samo takav čovjek uživa puni Božji bla- 
goslov. 


Ev. Mt 23, 27-32: Sinovi ste onih koji su ubijali proroke. 
(str. 21) 


Neki su francuski plemići imali za geslo svoga roda: Plus 
&tre que paraitre — Više biti nego izgledati naizvana. To je 
skroz-naskroz kršćansko načelo koje nije lako ostvariti. Kako 
ljudi znaju postupati posve obratno, najbolje pokazuje zastra- 
šujući primjer farizeja. Već je u glici s čašom i zdjelom Isus 
pokazao na što su oni više pazili, a zatim spominje i sliku gro- 
ba. Židovi su običavali grobne ploče i nadgrobne spomenike 
okrečiti, naročito prije blagdana Vazma, jer bi svatko koji bi 
se dotaknuo groba postao levitski nečist za sedam dana (Br 19, 

16) pa nije smio blagovati pashu. Od svježe je bjeli 

odudarao sadržaj grobova: puni su mahati aku ari ra 
ga truleža. Takvi su bili i farizeji. Svojim govorom i nastupom 
pred ljudima htjeli su da ih ljudi drže pravednima i pobožni- 
ma, a duše su im bile pune nepravde. Tu Gospodin spominje li- 
cemjerje kao poseban i prvi oblik nepravednosti, što u stvari 
i jest. Svakom će se poroku predati onaj koji svjesno i ustrajno 
ide putem licemjerja. Upravo onaj dobar glas koji on na teme- 
lju licemjerja uživa među ljudima postaje mu povodom i ne- 
kakvim pokrićem da u stvari još dublje pada. To vrijedi za 
svaku manu ,a i za svakoga čovjeka. Nema te religije koja bi 
nas sama po sebi sačuvala licemjerja, nego obratno, u njoj je 
iu svakom njezinu ispoljavanju trajna opasnost da se krene 
putem obijeljenih grobova. Takav zna biti i na propast dru- 
deias u ie se opekli na zatrpanoj žeravi! Ako ništa drugo 
c često pruža prigodu : i i Ž 
oi P= prigodu za vrlo duboka i možda nepo- 
Riječ je o grobovima Mateja potakla da tu navede još je- 
dan teški »jao« za farizeje. Oni su se ne samo uzdizali nad 
svoje suvremenike, nego su se smatrali mnogo boljima od svo- 
jih pređa. To su htjeli pokazati podizanjem nadgrobnih spome- 
nika prorocima i pravednicima koje su stari Židovi progonili 
i čak ubijali, Sad je Spasitelj ranije naveo da je izabrani narod 
znao raditi o glavi mnogovrsnim Božjim poslanicima (21, 33-36; 
22 3-6). Književnici su se i farizeji ograđivali od takva postio. 
ka prijašnjih pokoljenja i samouvjereno su izjavljivali da oni 
ne bi bili tako postupali. Već to hvalisanje i samo izvanjsko 
priznavanje ispravnosti Božjih poslanika pokazivalo je da im 
je srce otvrdnulo kao i njihovim pređima. Mjesto da proroci- 
ma podižu spomenike oni bi radije morali slijediti njihov duh 
koji se neprestano dizao za prisnost i djelotvornost vjere. Pri- 
jašnji naraštaji nisu slušali proroke, a sadašnji ne slušaju sa- 
moga Mesiju. Obistinit će se dapače Kristovo proroštvo: tada- 
šnji će naraštaj ispuniti mjeru otaca kad ubije samoga Sina 
Božjega. — Za naše vrijeme napominje Trilling: »Takvih sa- 
moprijevara ima i među kršćanima koji na tamne stranice crk- 
vene povijesti gledaju samodopadno i smatraju se boljima od 
otaca, Pravilna kritika dolazi uvijek iz spoznaje vlastite kriv- 

nje i vlastitih grijeha«. Inače miriše licemjerstvom. 

ČETVRTAK 


God. I 


1. č. 1 S01 3, 7-13: Neka Gospodin učini da obilujete u ljubavi 
jedan prema drugomu i prema svima. (str. 177) 


P. p. 89, 3-4. 12-18. 14 i 17 (str. 540) 
P. Nasiti nas smilovanjem svojim da kličemo. 


Treba pročitati ono što je Pavao napisao Solunjanima 2, 
17-3, 6, gdje ih on naziva svojom nadom, radošću, krunom i 
slavom. Onda ćemo shvatiti kako nije mogao izdržati (38, 115) 
a da što prije i što točnije ne dozna kakvo je bilo stanje u toj 
crkvenoj općini nakon progonstva koje je i.njega istjeralo iz 
njihove sredine. Već iz Atene poslao je učenika Timoteja na- 
trag u Solun da vjernike učvrsti i ohrabri i da mu on donese 
vijesti o njima. Netom se Timotej vratio i stigao Pavla u Ko- 
rintu, apostol im piše poslanicu da ih uvjeri kako su ga razve- 
selile vijesti koje mu je donio učenik na povratku iz Soluna. 
Pavao ne samo da svuda propovijeda o Kristovu trpljenju nego 
ga i neprestano doživljava na sebi, ali mu je na veliku utjehu 


nepokolebana vjera Solunjana. Nije to puka fraza kad apostol, | 


piše: »Da, mi sad oživljujemo ako vi čvrsto stojite u Gospo- 
dinu.« »Dušobrižništvo je za Pavla stvarno bila briga. Živjeti 
u brizi da li je mlada zajednica izdržala u progonstvu — to za 
Pavla nije više bio život. Kad je primio dobre vijesti, bilo mu 
je kao da je spašen od smrti, zaista na veliku utjehu. Pitanje o 
spasu brata može se u dubini doživjeti kao pitanje života ili 
smrti. Iz takve brige nastaje dušo-brižništvo« (Schiirmann). 
Pravo uzevši, težega zvanja nema. 

Da se tu ne radi samo o ljudskim osjećajima, nego o apo- 
stolskoj odgovornosti pred Bogom, vidi se i iz toga što je Pavlu 
u prvom redu Bog na pameti. On je sretan što su vjernici izdr- 
žali u Kristu i odmah zahvaljuje Bogu koji je jedini mogao to 
izvesti. Svu svoju radost zbog vjernosti Solunjana on osjeća 
pred svojim Bogom koji je ulio u njegovo srce toliku ljubav i 
brigu za duše braće. Taj vrhunaravni vid nikako ne poništava 
naravni osjećaj nego ga još umnaža i apostol ponovno moli da 
bi mu bilo dano opet doći u Solun. Budući da je to i želja vjer- 
nika (r. 6), Pavao preporučuje Ocu i Sinu da poravnaju njegov 
put do Soluna, da mu omoguće otputovati među drage vjer- 
nike. No i taj ljudski osjećaj ne ostaje na zemaljskoj razini, jer 
Pavao želi popuniti ono što još nedostaje vjeri Solunjana da ih 
tako učvrsti za nove kušnje. Budući da on to sada ne može 
izvesti osobno, moli Boga za njihov porast u ljubavi. Bude li 

obilovala ljubav, onda se apostol ne boji da će vjernici biti 
nepripravni za Kristov dolazak. Sav se dakle apostolski rad 
temelji na vjeri i ljubavi. 

Pripjevom i mi molimo da nas Bog zasiti svojom milosrd- 
nom ljubavlju pa ćemo mu i mi klicati od veselja. Ljudski 
dani i sve što oni donose prolazi brzo, a mudro srce pokazuje 
onaj koji misli na Kristov povratak i da se što bolje pripravi 
na taj dan. ' 


God. II 


1. č.1Kor1,1-9: U njemu ste postali bogati u svemu. (str. 140) 


P. p. 144, 2-3. 4-5. 6-7 (str. 583) 
P. Blagoslivljat ću ime tvoje, Gospodine, dovijeka. 


Dvadesetak ćemo se dana baviti ovom dugom i važnom 
Pavlovom poslanicom čiji smo početak već razmotrili (I 19 i 
187). Uz današnji apostolov pozdrav i molitvu uočimo tko piše 
i kome piše. Možemo u naše doba, više ili manje s pravom, 
zamjerati što je mlada Crkva vrlo rano usvojila grčku filozo- 
fiju i što se njom do danas služi. Sve ljudsko, pa tako i svaka 
svjetska kultura ograničena je i jednostrana. No kao što je 
Bog uzeo konkretno ljudsko tijelo i po njemu postao dionikom 
svega čovječanstva tako je i kršćanska nauka morala preuzeti 
određene ljudske pojmove i izraze. Po Božjoj se volji to zbilo 
u vremenu i kraju gdje je vladala helenistička kultura. Čovjek 
koji je Božju objavu, koja je nastala na istoku, imao prenijeti 
na zapad bio je upravo Pavao. Po krvi i izobrazbi Židov kao 
kršćanin on se toliko oslobodio uskogrudnosti da je sve svoje 
djelovanje usmjerio prema grčko-rimskom svijetu. Kako je bio 
pronicljiv, uvidio je izvanredan položaj Korinta i u njemu pro- 
povijedao pune dvije godine (51-53). Odatle je poslao svoje 
dvije prve poslanice u Solun pa Lekcionar zgodno nakon. njih 
donosi 1. poslanicu pisanu Korinćanima. Ni vremenski nije ona 
daleko od onih. Njom je iz Efeza g. 55-56. odgovorio bujnoj 
korintskoj zajednici na pitanja koja su mu upravili. Za Pavla 
je još značajno da se toliko povezao s Korintom koji je bio na 
glasu sa svoje raspuštenosti. Tu je upravo polje rada apostola, 

Kad pročitamo današnji uvod u poslanicu, lako uviđamo da 
Pavao zaista nije mogao više puta spomenuti Boga i njegova 
Krista nego je to u stvari učinio u tih nekoliko redaka. Isto 
tako odlomak je bremenit izrazima koji su mladim kršćanima 
imali prikazati što su sve primili vjerom i što od nje imaju. 
Tu ipak Zarri ima svoju kritičnu napomenu: »Modernim bi 
se jezikom reklo da je sveti Pavao ovdje ponešto trijumfalist 

i previše govori o Božjim darovima. Mi zapravo znamo da nas 
vjera ne obogaćuje »svakim naukom i znanjem«, nego samo 
objavljenim naukom i Božjim znanjem. Također znamo da 
nam, dok čekamo »objavljenje Gospodina našega Isusa Krista«, 
može manjkati mnogo stvari u naravnom redu, a čak i u redu 
milosti. Što dakle znači da vam ne manjka nijedan dar«? Mož- 
da taj govor moramo prenijeti u dubinu i kad ga premjestimo 
s horizontalne u vertikalnu dimenziju, tu se lakše krećemo. 
Znači da nam ne manjka ništa bitno, da imamo sve što nam je 
potrebno za spasenje. Znači i to da sva zemaljska dobra i zna- 
nja dobivaju u svjetlu objavljene istine novi sadržaj, novu va- 
žnost, novu težinu.« Pod tim vidom može svaka zajednica, po- 
put one u Korintu, i svaka duša pripj, psalmom slaviti Boga za 
sva njegova djela i darove. Oni se prenose iz naraštaja u nara- 
štaj, i nikada ih nikome neće uzmanjkati koliko ih treba i hoće. 
Ev. Mt 24, 42-51: Budite pripravni! (str. 23) 

Sastavljači su Lekcionara odlomak o budnosti zgodno po- 
vezali s čitanjem jedne i druge godine. I jedan i drugi imaju 
pred očima ponovni Kristov dolazak pa je pravo da se brine- 
mo kako bismo bili pripravni svakoga časa. Uz ono što je ra- 
nije rečeno na paralelni Lukin tekst (19. C nedjeja) zaustavimo 
se na Isusovoj riječi da će on doći, u našoj smrti ili na kraju 


svijeta, u čas kad se ljudi ne budu nadali. Svaki bi gospodar ( 


čuvao svoju kuću kad bi znao u koji će sat doći lopov da je 
opljačka. No ne radi se samo o tome da ne znamo kad ćemo 
Bogu na račun. Gospodin je sasvim konkretan i upozorava nas 
da će doći posve neočekivano. Nebrojene je smrt zatekla u času 
i na mjestu gdje su je možda najmanje očekivali: na radu, na 
putu, u igri. Svi mi znamo da ćemo umrijeti, ali ogromna veći- 
na ljudi tako malo misli na smrt. Mnogi tjeraju od sebe tu 
misao svim mogućim sredstvima. Dosadni su im i odvratni svi 
koji ih podsjećaju na smrt. Izgleda da to nezdravo raspoloženje 
spada u površnost i lakoumnost ljudske naravi. Najčešće ne 
preostaje nam drugo nego moliti da se svatko otrijezni i osvi- 
jesti barem pri kraju svojih dana koje Bog za to grješniku i 
produžuje. 

Poznata je riječ sv. Alojzija kad su ga upitali, što bi uradio 
kad bi znao da će do pola sata umrijeti. Bio je kod igre s dru- 
govima koji su na to pitanje odgovorili svaki na svoj način, 
Najljepše je odgovorio svetac: »I dalje bih se igrao!« Isus nam 
danas dva puta preporučuje da bdijemo i da budemo uvijek 
spremni na smrt, ali nam u tu svrhu nije naredio ništa drugo 
nego savjesno ispunjavanje naših dužnosti, i to u prvom redu 
prema ljudima. Spomenuo je naime kao uzor vjernoga i raz- 
boritog slugu kojemu je naređeno da drugima daje hranu u 

pravo vrijeme, dakle da se brine za druge. To može i mora 
svatko na svoj način, jer će svatko odgovarati kako je izvršio 
ono što je mogao i morao. »Svojstvo je vjere da vjernici žive 
u napetosti i u iskrenoj želji za dolaskom nebeskoga kraljev- 
stva. No to ne traži da je proživljavamo u pasivnosti kojom 
bismo se uvjeravali da smo posve duhovni. To bi značilo bje- 
žati u patvorenu duhovnost. Od nas se traži da je živimo živo- 
tom svakoga dana i u obavezama svakidašnjice, tako da svi 
imaju »hrane u pravo vrijeme«. Za kršćanina i u materiji po- 
stoji duhovno srce. Ne mogu ostati indiferentan na glad svih 
i svakoga: na glad kruha, na glad alfabeta, na glad ljubavi« 
(Zarri). 

Matej još jedanput od Gospodina osuđene naziva licemje- 
rima kojima se bavio u cijeloj 23. glavi. Onaj je zli sluga bio 
zaista opak, ali u čemu se pokazao licemjernim. Trilling ovako 
tumači: »Licemjerstvo je razdor između vjere i djela. Pred Bo- 
gom može opstati samo život koji je od obojega spleten u jed- 
no. Kad se prekine veza između riječi i djela, između vanj- 
skog izgleda i nutarnjeg stanja, osuda je sadržana već u toj 
činjenici.« Potrebno je dakle jedno i drugo: vjera i dobra 
djela. Tko bude imao vjeru, a ne bude imao djela, bit će strože 
suđen. 


PETAK 
God. I 


1. č. 1 Sol 4, 1-8: Ovo je volja Božja: vaše posvećenje. 
(str. 177) 

P. p. 96, 1. 7-8. 9 (str. 544-5) 

P. Radujte se, pravednici, u Gospodinu. 


Propovjednicima se obično prigovara da previše moralizira- 
ju. To može biti opravdano ako govore samo o kršćanskim duž- 
nostima bez biblijskog i dogmatskog utemeljenja kršćanskih 
dužnosti. No isto tako ne bi bilo pravilno raspravljati o vjer- 
skim istinama bez njihove veze s konkretnim životom. Ako 
Pavao poučnom djelu svoje prve poslanice dodaje poticaje za 
pravilno vladanje, sigurno je tako činio i u svojim propovije- 
dima. S prva dva retka, koja smo razmotrili 1. C adventske 
nedjelje (I 23), on pretpostavlja da Solunjani nisu zaboravili 
zapovijedi koje im je on usmneo dao pred nekoliko mjeseci. 
Kako bi ih kršćani mogli zaboraviti kad im je on te zapovijedi 
naložio u ime Gospodina Isusa kojega su oni vjerom prihvatili. 


160 — 21. petak 


Zanemariti Isusove zapovijedi značilo bi napustiti i njegovu 
vjeru. Pavao se nije zadovoljio tom važnom napomenom, jer 
on pozna ljudsku slabost. Solunjane nije pokolebalo progon- 
stvo, ali bi ih na stari način života mogla zavesti poganska 
okolina. Mi se za svoje nevjernosti znamo opravdavati prili- 
kama u svijetu oko sebe i zaista se te često ne razlikuju mnogo 
od poganskih. Kod prvih je kršćana bila još veća opasnost: 
mnogi su od njih proveli svoju mladost i možda još dugi niz 
godina kao pogani pa se narav sigurno i dalje javljala i vabila 
ih na ono na što su se bili navikli. Uza sve to nebrojeni su iz- 
držali. 

Vjernike u Solunu, vrlo prometnoj trgovačkoj luci, apostol 
želi očuvati osobito od dvije vrlo uvriježenih mana: od blud- 
nosti i od varanja u trgovini. Još prije toga on postavlja pozi- 
tivno biblijsko načelo (Lev 11, 44-5): sveti Bog traži posvećenje 
svih onih koji hoće da budu njegovi i uza nj. U tom je zahtje- 
vu, koji je istaknut i u naslovu odlomka, sav moralni zakon 
kako ga naviješta Biblija i kako ga propovijeda Crkva kroz 
stoljeća. Slobodno se može reći: svetost, objektivno uzeta, obu- 
hvaća sve ono što Bog daje ljudima, a subjektivno sadrži sve 
što čovjek može pružiti Bogu. Stoga je svakom pravom vjer- 
niku jasno da nas Bog nije pozvao na nečistoću nego na vla- 


stito posvećenje koje nam donosi pravu radost u Gospodinu; | 


a njemu pribavlja vanjsku proslavu i veličanje (pripj. psalam). 

Pavao se posebno zaustavlja kod bračne čistoće, jer ona 
podržava i čini jakom obitelj, temeljnu stanicu ljudskog roda, 
a i stoga jer je valjda još više bila ugrožena kod onih koji su 
kršćanstvu pristupili bez svoga bračnog druga. Osim u raspuš- 
tenosti i u vezi s njom praktični se materijalizam najviše ispo- 
ljuje u gramzivosti za zemaljskim dobrima koja ne preza ni 
pred varanjem i iskorištavanjem bližnjega. Za obje mane ne- 
ma jačeg ustuka negoli uvjerenje da se time griješi protiv 
Boga koji nam je dao svoga Svetoga Duha, dakle Duha sve- 
tosti. 


God. II 


1. č. 1 Kor 1, 17-25: Propovijedamo Krista raspetoga: ljudima 
sablazan, a pozvanicima Božjima mudrost. (str. 140) 


P. p. 32, 1-2, 4-5. 10ab i 11 (str. 492-3) 
P. Puna je zemlja dobrote Gospodnje. 
Prvo i najvažnije što je Pavao nakanio pisati Korinćanima 


bila je želja da ukloni iz njegove sredine razdor što su ga pro- 
uzročile razne stranke. O tome je bilo govora 3. A nedjelje 

(I 219) kad je bio čitan i r. 17. Budući da su se u Korintu neki 
smatrali na poseban način Pavlovima, on tvrdi da je krstio sa- 
mo jednu obitelj, jer uopće ne misli da ga je Krist poslao 
krštavati nego propovijedati. Kad spominje svoje propovijeda- 
nje, ističe da on evanđelje ne naviješta u govornoj mudrosti. 
Izrazom »sofia-mudrost« apostol se služi riječju koja je u hele- 
nističkoj kulturi bila naročito obljubljena. Svjetska mudrost i 
ljubav prema toj mudrosti (filozofija) bila je Grcima ono što u 
naše vrijeme znači izobrazba i znanost. U očima je ljudi to bila 
najveća vrednota dostojna čovjeka kojoj su se sve druge vre- 
dnote imale pokloniti i čak pred njom često i ukloniti. Uz to 
su Grci kao dobri retori osobito cijenili one koji su toliko sla- 
vljenu mudrost znali iznijeti u kićenom govoru pa su se do 
najvećeg ugleda dokopali sofisti, učitelji mudrosti i govornič- 
kog umijeća. Pavao dobro pozna tu mudrost, ali malo za nju 
mari, dapače je zanemaruje, »da ne izgubi snagu križ Kristov«. 

Jednako kao što sada znanost tako i nekoć stara »mudrost« 
nije sama u sebi zla, nego obratno; ona izražava težnju ljud- 
ske naravi i donosi plod ljudskog umovanja i uopće nastoja- 
nja. Nepravilnom postaje onda kad prelazi svoje granice te nad 
sobom ne priznaje ništa i nikoga. Čak i Bog, kad ga ljudska 
mudrost uopće pravilno shvaća ili znanost priznaje, morao bi. 
prema tome nastupati i postupati onako kako odgovara lju- 
dima. Jasno da se u takvo shvaćanje nikako ne može uklopiti 
Božji plan spasenja svijeta koji pretpostavlja teški moralni 
pad ljudskog roda i pruža otkupiteljsku smrt utjelovljenoga 
Božjeg Sina. Stoga je onima koji se hvastaju svjetskom mu- 
drošću govor o križu ludost. Tu zaista nema drugog izbora 
nego ili prihvatiti nauku o križu i njegovom se silom spasiti, 
ili slijediti svjetsku mudrost i s njom zauvijek propasti. S ne- 
koliko citta iz SZ-a (Iz 29, 14; 19, 11; 33, 18; Job 12, 12) Pavao 
uvjerava svoje čitatelje da je Bog odavna predvidio takav ra- 
zvoj ljudskog roda, što bi trebao biti jedan poticaj više da 
spasenje tražimo ondje gdje ga jedino možemo naći. S nekako 
izazovnim pozivom mudracu, književniku i istraživaču ovoga 
svijeta apostol obračunava sa svima koji ne mare da upoznaju 
Boga i njegovu mudrost. Mudrac je predstavnik helenizma, 
književnik judaizma, a istraživač je učenjak svih vremena pa 
i našega. Ostale smo retke čuli 3. B koriz. nedjelje (II 77), a 
Pripj. psalmom slavimo Božju milosrdnu dobrotu koje je puna 
sva zemlja i koja je prema tome svima na raspolaganju. Daka- 
ko, uz uvjet da su dobre volje i ponizna srca. Inače, svi će nau- 
mi ljudi biti razbijeni, dok će Božji plan na kraju ipak u cije- 
losti biti ostvaren. 

Ev. Mt 25, 1-13: Zaručnik dolazi! Iziđite mu u susret! 
(str. 23) 


Poznatu Isusovu prispodobu o mudrim i ludim djevicama 
liturgija uzima pod dvostrukim vidom, kao što je uostalom i 
Spasitelj govorio o nebeskom kraljevstvu s kojim je usporedio 
te dvije vrsti djevica. To je kraljevstvo na zemlji i na nebu ; 
ovdje se u vremenu pripravljamo da u vječnosti kraljujemo. 
Naš se rad sastoji u mudrom upotrebljavanju Božjih darova, a 
sve mora biti usmjereno za ulazak u nebesko kraljevstvo. Oba 
1. čitanja ovoga dana govore o našem radu na zemlji i u tom 
smislu možemo danas uzeti ovaj odlomak, kao što ga liturgija 
još uzima kad ga čita kod mise djevica i uopće svetih te kod 
posvećenja djevice. Njegovo eshatološko značenje Crkva ističe 
sasvim na kraju godine (32. A nedjelje) i kad ga predlaže da 
se može uzeti na misi za mrtve (kao što je bilo kroz više sto- 
ljeća prije nego je liturgijom za pokojne prevladala crnina i 
tugaljivost). Što mi možemo i moramo učiniti za svoje posve- 
ćenje i time ispuniti Božju volju? Čime se možemo pravo iska- 
zati da smo poučeni od Božje mudrosti i da nas ona zaista 
vodi? X 

Tekst ističe da je svih deset djevica Kristu sačuvalo djevi- 
čanstvo i da su mu sve one pošle u susret s gorućim svjetilj= 
kama. Sve su u očekivanju i zaspale, zaručnikov se dolazak 
otegnuo i tko da im zamjeri?! Sve duše primaju darove milosti 
i sve one, dok su na zemlji, pokazuju slabosti ljudske naravi. 
Dioba na lude i mudre djevice počinje kad je prvima ponesta- 
lo ulja da urede svoje svjetiljke. Hilarije to tumači ovako: 
»Svjetljke su svjetlo sjajnih duša koje su zasjale sakramentom 
krsta. Ulje je plod dobrih djela. Posude su ljudska tjelesa u 
čiju se nutrinu sprema blago dobre savjesti... Zakašnjeli za- 
ručnik znači da se produžuje vrijeme pokore. San onih koji 
čekaju je počivanje vjernih, a u vremenu pokore vremenita 
smrt svih... Mudre su djevice one koje su u tijelu prigrlile 
vrijeme prikladno za rad i pripravile se na prvi susret s Gospo- 
dinom. Lude su se, rastresene i nemarne, brinule samo za vre- 
menito i zaboravivši na Božja obećanja nisu gajile nikakvu 
nadu u uskrsnuće.« 

Ne odlučuje dakle pripadnost nikakvom staležu, nego oso- 
bno i ustrajno zalaganje u onome što. Bog od nas traži i oče- 
kuje. »Priprava na Gospodnji dolazak neka bude djelotvorna. 
Treba da bude i osobna, jer će svatko odgovarati za se. Budući 
da je sat Gospodnjega dolaska nesiguran, moramo uvijek biti 
pripravni« (Vost€). Božji se odabranici odlikuju savjesnošću i 

ustrajnošću. Prva bi im odlika malo koristila bez druge, a ta 
je opet osigurana onima koji savjesno upotrebljavaju svaki 
trenutak, koji im je na raspolaganju i dok im je na raspola- 
ganju, da rade djela onoga koji ih je pozvao i poslao. »Dolazi 
noć, kad nitko ne može raditi« (Iv 9, 4). 


SUBOTA 


God. I 


1. č. 1 501 4, 9-12: Sam vas je Bog naučio da ljubite jedan 
drugoga. (str. 177) 


P. p. 97, 1. 7-8. 9 (str. 545) 
P. Gospodin dolazi suditi pucima po pravdi. 


Ako je Pavao u opomenama Solunjanima na prvo mjesto 
stavio to da se čuvaju bludnosti i varanja u trgovini, time nije 
završio sve na što želi da vjernici paze. Ono su mane koje tre- 
ba izbjegavati, ali tu su i kreposti u kojima se treba ustrajno 
vježbati. Kršćanin u životu svoje vjerske zajednice pazi na 
bratsku ljubav, a u svom građanskom životu na ono što doli- 
kuje svakom čovjeku. Kad apostol preporučuje bratsku ljubav 
odmah isiče da je tu zapovijed sam Bog svakom usadio u srce 
pa on ne mora o tome ni pisati. I doista je u ljudskoj naravi 
uvriježeno ne samo samoljublje nego i sklonost da se drugima 
pomogne. Ako to vrijedi za naravnog čovjeka, još više je Go- 
spodin to isticao svojim sljedbenicima i kazao im da će se po 
njihovoj međusobnoj ljubavi vidjeti da li su njegovi učenici 
(Iv 18, 35). To se na solunskim vjemicima i ispunilo pa ih Pa- 
vao hvali da čine dobro svoj braći po cijeloj Makedoniji. Si- 
gurno su kao stanovnici glavnoga i središnjeg grada imali za to 
često priliku da budu pri ruci onima koji su im dolazili u go- 
ste, ili su Solunjani išli u pokranu, Apostol ih usrdno moli kao 
braću da u toj djelotvornoj ljubavi još više napreduju, jer pra- 
va ljubav nema granica. I 

' S ostalim sugrađanima treba živjeti u miru. Ako solunski 
vjernici pomažu u prvom redu braću ipo vjeri, to ne znači da bi 
druge smjeli smetati i uznemiravati. Zaista nije lako svima 
ugoditi i ni s kim ne doći ni u kakav sukob, ali kršćanin će 
oko toga brižno nastojati. To će mu mnogo lakše uspjeti ako 
se ne bavi tuđim poslovima, jer nikome nije draga tuđa znati- 
željnost i nametljivost. Tuđim se poslovima redovito bavi onaj 
koji ne zna zaposliti sama sebe. Pavao stoga preporučuje Solu- 
njanima da rade svojim rukama. To im je bio i usmeno na- 
redio, a to su mogli naučiti i iz njegova primjera. Pored osta- 
loga, zaposlenost i radinost kršćana njihova su najbolja prepo- 

ruka, a i najprikladnije sredstvo da ne budu bilo kome na 
teret nego neovisni ni o kome. Zaista ne služi na čast ni poje- 
dincu ni zajednici koja čeka od drugoga ono što bi sama sebi 
mogla pribaviti radom. Za kršćanina će uvijek vrijediti Isu- 
sova riječ: Blaženije je davati nego primati (Dj 20, 35), a da se 
može davati, treba raditi i pribavljati. 

Retci 97. psalma o dolasku božanskog Suca lijepo odgova- 
raju raspoloženju solunskih vjernika koji su očekivali skori su- 
dnji dan. Nas mogu potaknuti na marljivo i ustrajno vršenje 
dobrih djela koja će sva biti nagrađena u vječnosti. Ondje će- 
mo se čuditi koje su sve malenkosti povećale našu nebesku 
slavu. Ni čaša hladne vode, dana u ime Kristovo, neće ostati 
bez plaće (Mt 10, 42). 


God. II 


1. č. 1 Kor 1, 26-31: Što je slabo u očima svijeta, izabra Bog. 
(str. 140) 


P. p. 32, 12-13. 18-19. 20-21 (str. 493) 
P. Blago narodu koji odabra Gospodin sebi za baštinu! 


Pavao je posvuda nastupao slično: najprije se obraćao Ži- 


dovima, kod kojih je redovito doživljavao samo pojedinačne, 


uspjehe, a zatim poganima bilo koje narodnosti. Tako je i mje- 
šavina naroda i društvenih slojeva u sastavu korintske crkve 
bila sve složenija. Prema prvoj poslanici Korinćanima možemo 
razlikovati tri društvena sloja. Otmjeni stalež iz kruga boga- 
taša i upravnih činovnika, čije su kuće bile dosta prostrane za 
službu Božju, i koji su bili dosta bogati da mogu prirediti za- 
jedničku agapu... Srednjem staležu su pripadali, uglavnom, 
latini... Veći dio obraćenika dolazio je pak iz nižih staleža. 
Bili su to siromašniji slobodnjaci, obrtnici i robovi... Nigdje 
još Pavao nije bio tako duboko sišao kao u Korintu. Izabrao je 
najniže i najprezrenije staleže. Da ih učini skromnijima, do- 
zivao je Pavao kasnije svojim ponešto hvalisavim Korinćanima 
u pamet ono što je veći dio među njima bio pije obraćenja... 
Danas predbacuju Pavlu da je okupio oko sebe sve odrpance, 
bitange i izmet Sredozemlja. Ali ako je svijetu uopće bio po- 
treban Spasitelj, onda svakako radi grješnika, a ne radi pra- 
vednika. Uspije li kršćanstvu da spasi taj izmet, neće biti ni- 
koga tko će se moći suprotstaviti snazi evanđelja. I kršćanstvu 
je to uspjelo« (Holzner). Tim je putem započeo Isus spašavanje 
svijeta, tim su putem nastavili apostoli. A Crkva danas? 
Nakon ovoga konkretnog prikaza korintske zajednice bit 
će nam jasno današnje čitanje, pogotovo kad smo ga već raz- 
motrili (I 251). Ovdje još istaknimo dva izraza s početka i s 

kraja odlomka. Apostol poziva braću u Korintu da promotre 
sebe kao one koji su pozvani. Vjernikom postaje samo onaj 
koji je pozvan, dakako, od Boga. Apostoli šire Kristovu nau- 
ku, ali je prihvaćaju samo oni koje privuče Otac (Iv 6, 44). Bu- 
dući da Bog kod toga poziva ne gleda na duševnu i tjelesnu 
bijedu ljudi, znači da je vjera u prvom redu milost, posve ne- 
zasluženi Božji dar. Još više, često ga pruža onima za koje bi 
se, gledajući ljudskim načinom, to najmanje očekivalo. Tako 
se ni jedan čovjek ne može ponositi pred Bogom (r. 29), nego 
još više cijeniti što znači biti u Kristu Isusu. Tko je zaista u 
njemu, taj je od prezrenog stvora postao Božji izabranik i mi- 
ljenik. Čemu onda trti glavu za ono što svijet drži o njemu! 

Više smo puta već na čitanje odgovorili ovim retcima 32. 
psalma, ali danas oni mogu provrijeti iz zaista zahvalnoga i 
ponosnoga srca. Bog je pogledao na nas i odabrao nas sebi za 
baštinu, da nas spasi i hrani, i nikada mu nećemo biti dovoljno 
zahvalni. Dok se držimo Boga i dok se uzdamo u njegovu mi- 
lost, slobodno možemo na sve oko sebe gledati s ponosom. Taj 
dakako neće nikoga potejenjivati a još manje prezirati, nego će 
pravilno gledati na sve što ljudi cijene. 


Ev. Mt 25, 14-30: Bio si vjeran nad malim, uđi u veselje 
gospodara svoga. (str. 23) i 


Ovim značajnim odlomkom završavamo susljedno čitanje 
prvog Evanđelja ,a u ponedjeljak prelazimo na Lukino evan- 
đelje. Dakako, nedjeljom u god. A imamo izabrane tekstove iz 
Mateja. I za prispodobu o talentima vrijedi ono što je rečeno 
za prispodobu o deset djevica: povjeravanje se i upotreblja- 
vanje talenata odnosi na naš ovozemni život, a obračun će na-' 
stupiti u trenutku vječnosti. Ono prvo praktično značenje ove 
prispodobe Crkva podvlači još time što ovo evanđelje čita ne 
samo na dane nekih svetaca, nego i kod mise sa sakramentom 
potvrde i na misi za posvećenje čovjekova rada. Potvrdom 
kršćanin postaje punoljetan, opremljen svim Božjim pomaga- 
lima da izvrši povjereni mu zadatak u životu i stoga sam odgo- 
voran za darovane mu talente duše i tijela. Koliko god u mis- 
nim molitvama kod potvrde prevladava spominjanje Duha 
Svetoga, izražena je i ova misao poslije pričesti: »Pomazane 
Duhom Svetim i nahranjene otajstvom tvoga Sina, Gospodi- 
ne, prati nadalje svojim blagoslovom da, svladavši sve protiv- 
nosti, svetošću vesele tvoju Crkvu i njezine pothvate u svijetu 
promiču svojim djelima i ljubavlju.« U tu nam se svrhu i daju 
darovi Duha Svetoga: da se u životu iskažemo kao dostojni 
Božji sinovi i da u svijetu svjedočimo za evanđelje. U tom su 
smislu sastavljene i molitve za posvećenje ljudskog rada, a ta 

je misa među onima u raznim javnim prigodama odmah nakon 
one za počeak građanske godine (koja se, malo čudno, ne može 
uzeti 1. 1). 

Na temelju gornjega liturgijskog prikaza lako je uočiti ono 
što se svakoga od nas tiče u poznatoj prispodobi o talentima. 
Tu Gospodin nadovezuje na prispodobu o vjernom i razbori- 
tom sluzi (24, 45-51) i još je više razrađuje. Ovdje on od nas 
traži ne samo to da budemo vjerni nego i poduzetni, radini, 
neumorni. Vrlo je značajna i samostalnost koju je Bog prepu- 
stio svakome u upotrebljavanju njegovih darova. Osuđen je 
samo lijeni sluga koji, pod izlikom da ne pogriješi i ne izgubi 
talenat, nije ništa poduzeo da svojim nastojanjem umnoži Bo- 
žje darove. Sa svakim je pothvatom i poslom spojen rizik, re- 
dovito svaki dovodi i do barem nekih neuspjeha, ali sve je to 
prema Božjem planu i dopuštenju. On isključuje samo jedno: 
našu lijenost. Stoga u životu kršćana i crkvenih ljudi nikada 
dovoljno zalaganja i radinosti. Ne radi se toliko o čuvanju ta- 
lenata i o vjernom vršenju onoga što drugi zamisli i odredi 
koliko o vlastitoj inicijativi u pronalaženju poslova i sredstava 
za umnažanje Božjeg »kapitala«, njegove slave. U tom nam je 
pogledu ne samo omogućeno i dozvoljeno nego upravo i na- 
ređeno poduzimati sve moguće što je u skladu s našim razu- 
mom i savješću, s evanđeljem i Crkvom. U tim širokim okvi- 
rima možemo svi postići od Boga istu nagradu (vječno veselje 
kod njega) kao i oni kojima je u životu bilo više dano. Bog 
nas neće suditi po uspjehu nego prema uloženom trudu i us- 
trajnosti do kraja. 

XXII NEDJELJA 


GOD. A 


1. č, Jr 20, 7-9: Riječ mi Gospodnja postade na ruglo. (str. 781) 


P. p. 62, 2. 3-4. 5-6. 8-9 (str. 515) 
P. Tebe žeđa duša moja, Gospodine, Bože moj! 


Ima kršćana, možda i posebno Bogu posvećenih, kojima 
život teče više-manje mirno poput potoka u dolini. Bog neke 
tako vodi, ali većina se tih tako osjeća, jer nikada nije prešla 
duševno djetinjstvo. Sve razvijenije duše — običnih ljudi, još 
više kršćana, još više pripadnika »duhovnih« staleža, a najviše 
mistika — sliče gorskom potoku sa svim njegovim vijuganji- 
ma ,brzacima, virovima i vodopadima. Tu se ne misli toliko 
na vanjske poteškoće i borbe, koje mora da okusi svatko, nego 
u prvom redu na nutarnje sumnje, na lomljenje samih sebe, 
na kidanje vlastitoga bića, na gubljenje vlastitoga života. To od 
nas traži današnje evanđelje, to je čitava naša kršćanska sud- 
bina. Suvremeni filozofi mnogo govore o tjeskobi i užasu što 
ga osjeća svaki misaoni čovjek bačen upravo u svoju egzisten- 
ciju, ali to su doživljavali i doživljuju još više svi oni na koje 
je Bog stavio svoju ruku na poseban način. Od Jobova usklika 
(7, 1) da je čovjekov život na zemlji borba nebrojeno je duša 
cviljelo u procijepu svojih nutarnjih muka. Tu se ističu naši 
mistici, i to ne samo na hladnom sjeveru (npr. Angelus Sile- 
sius, Tauler), nego i djeca sunčanog juga (npr. Ivan od Križa). 
Slobodno se može reći da su za čovjeka najteže muke bespo- 
štedna borba između moga »ja« i — Boga. 

Činilo nam se potrebnim iznijeti te misli da shvatimo ove 
Jeremijine retke. U sama tri retka koliko tjeskobe! Uzeti su iz 
zadnje prorokove »ispovijesti« (11, 18-20; 12, 1-5; 15, 10-21; 
17, 14-18; 18, 18-23). Dobro ih je sve pročitati, osobito u časo- 
vima duhovne suhoće i patnje, i uzeti kao cjelinu koja je sa- 
žeta u ovoj zadnjoj ispovijesti (10, 7-18). Jeremija je bio izba- 
tinan i bačen u javne hramske klade (1-2), dakle kao vezan 
o neki sramotni stup. Oslobođen, opet mora ne iz lične osvete 
nego po naredbi Jahve, navijestiti još jednu »jeremijadu« (3-6) 
ne samo protiv vrhovnog nadzornika hrama nego protiv cije- 
loga Jeruzalema. Proroku je već dodijala ta kobna uloga i vrlo 
se gorkim riječima tuži Bogu na svoju proročku muku i sud- 
binu. Uzalud odlučuje da neće više ni misliti na Boga koji ga 
dovodi u takve jade. Poput Jakova, borca s Bogom (Post 32, 
23-81), poput patnika Joba (koga je, prema mišljenju mnogih, 

Jeremija zamislio i obradio) i prorok osjeća u svom srcu Boga 
kao rasplamtjeli oganj kojemu ne može odoljeti. Čini mu se 
da više ne može izdržati, ali je izdržao, jer ga je Bog nadjačao 
i u njemu svladao ljudsku slabost. To je u svakom Božjem 
borcu najveća Božja pobjeda, to veća što je obično nevidljiva. 

Kako je mudro izabran današnji pripj. psalam! Jeremijini 
vapaji, sami za sebe, zvuče tako tužno. Stoga Crkva želi da oni 
u našoj duši uzbude čežnju za Bogom koja će nas u sličnim 
trenucima jedina spasiti. Sve kušnje i patnje Bog na bilo koju 
dušu dopušta samo s namjerom da se ona jače privine uza nj 
i da je onda drži njegova desnica (r. 9). Tako se uvijek iznova 
Božja snaga očituje u ljudskoj slabosti (2 Kor 12, 9). 


2. č. Rim 12, 1-2: Prinesite sebe kao žrtvu živu. (str. 135) 


O bespoštednoj borbi koja se odvija u čovjeku do smrti 
pisao je iskreno Pavao kao malo tko. Dosta je pročitati Rim 7, 
14-25 gdje je i njegov usklik: »Jadan ti sam ja čovjek!« Rješe- 
nje je svojih muka i spas našao u Kristu. A kad u drugom di- 
jelu iste poslanice prelazi na dužnosti Kristovih vjernika, u 
sama dva retka predočuje nam dva glavna neprijatelja koji 
ometaju čovjeka da bude Božji. Apostolu se to čini tako va- 


žnim da nas kao braću zaklinje na žrtvovanje samoga sebe. U, 
izvorniku stoji »svoja tjelesa«, ali tijelo (RBT) »Semitima znači “ 


općenito čovjeka uzeta u cjelini, dakako u vezi s materijalnom 
i osjetnom stvarnošću kojom se čovjek očituje, djeluje i dolazi 
u vezu sa svijetom koji ga okružuje; dakle čovjek u svojoj kon- 
kretnosti žive i djelatne osobe« (Ramazzotti). Kao uvijek, Pa- 
vao se tu pokazao vjernim i dosljednim učenikom Krista ko- 
jega ćemo čuti u evanđelju. Bez toga žrtvovanja samoga sebe, 
ukoliko se moj »ja« protivi volji Božjoj (r. 2), Bog u meni neće 
pobjeđivati. Još gore, u meni može nastupiti takvo mrtvilo 
kakvo vlada u mrtvom tijelu gdje se razomom djelovanju ba- 
cila više ne suprotstavljaju snažni protubacili, vitamini i viru- 
si. Stoga, blago nama dok u sebi još osjećamo borbu i dok 
imamo još »teret«, koji nije prijeko potreban, da ga u oluji 
bacimo preko palube — samo da izbjegnemo brodolom! 

U zadnje se vrijeme propovjednicima kršćanske askeze 
prigovara da je ona previše »samostanska«. Istina, sve ne od- 
govara svima, a slabo bi bio izobražen vjernik koji ne bi znao 
stance, a što vrijedi za sve kršćane bez iznimke. Ovaj se Pa- 
vlov tekst bez sumnje tiče svakoga koji hoće da bude Kristov 
sljedbenik, pa ga stoga svima ponavlja i II vat. sabor (C 10, 
Cus 37). Bez žrtvovanja samoga sebe sva bi liturgijska obnova 
odjeknula u prazno. Kršćanin je svećenik svoje vlastite žrtve, 


| 

inače on nije sličan Kristu, Svećeniku i Žrtvi. Za svoje žrtvo- 
vanje svaki vjernik ima osim u sebi još i dosta predmeta oko 
sebe. I to onaj koji živi u svijetu još više od onoga koji je iz 
njega »pobjegao«. Za sve naime vrijedi drugi apostolov za- 
htjev: Nemojte se prilagođivati ovom svijetu! Svijet ima svoja 
načela, postupke i običaje koje kršćanin ne može slijediti ako 
želi ostati Kristov sljedbenik. Između svijeta i svega što je u 
njemu s jedne strane i između Krista i njegovih sljedbenika 
s druge strane stoji križ, Kristov i naš zajedno. RBT (1326-7) 
s pravom Pavlovu riječ da je njemu svijet raspet i on svijetu 
(Gal 6, 14) primjenjuje na svakoga kršćanina. Samo tako će 
činiti ono što je pred Bogom dobro, ugodno i savršeno. 


Ev. Mt 16, 21-27: Tko hoće ići za mnom, neka se odreče 
samog sebe! (str. 15) 


Kad je Isus navijestio utemeljenje svoje Crkve na Petru, 
»otada poče izlagati svojim učenicima da mora ići u Jeruza- 
lem...« Gospodin je i prije stavljao apostolima pred oči što ih 
čeka kao njegove sljedbenike (10, 24-5), ali ondje se radilo sa- 
mo o uvredama bezbožnih jezika. Sada nastupa ozbiljnije, od- 
lučno vrijeme kad Isus »mora« ići u mučeničku smrt i time se 
staviti na čelo svih onih koji će za njim nositi svoj križ. To 
ne odgovara ljudskoj naravi pa toga ne razumije ni prvak apo- 
stola. Stoga povuče Isusa nasamo i stade ga odvraćati od toga 
nauma. Dakle ni Gospodin nije bio pošteđen od napasti da na- 
pusti Božji put. Ta napast njemu nije mogla doći iznutra, nego 
od sotone (4, 8-10) i ovdje od Petra kojega on tjera istim rije- 
čima kao i sotonu. Apostol je još bio pun sebe i svijeta pa je 
kao takav Sinu Božjemu, koji mora da izvrši naum Božje lju- 
bavi, na sablazan. Petrove su misli ljudske, a ne Božje, misli 
što je Petru sigurno poslužilo kao poticaj da još mnogo nauči 
od svoga Učitelja. 

Isusova bi otkupiteljska smrt ljudima malo koristila kad 
on ne bi svoje sljedbenike priveo na svoj križni put. Stoga je 
uz svoju smrt odmah proglasio i nužnost da se svi oni koji hoće 
da idu za njim moraju odreći samih sebe i za njim ponijeti 
svoj križ. Čudno je to moralo zvučiti apostolima, no svi su 
znali za propis i običaj da je svatko tko je bio osuđen na smrt 
na križu morao nositi svoj križ do stratišta. Nisu mogli tada 
misliti da će tko od njih svršiti kao osuđenik na križu, a to 
im Isus nije ni kazao, ali im je moralo biti jasno da će njegov 
kristovski križ tražiti neprestano odricanje samih sebe. To će 
njima i svima biti uvjet bez kojega neće moći ići za Isusom i 
biti njegovi. U toj se točki sva tri čitanja danas odnose na Kri- 
sta i na svakoga od nas. U svakom će čovjeku uvijek biti bud- 

na želja da sačuva svoj život, ali upravo zato Gospodin božan- 
skim pravorijekom stavlja svakoga pred dilemu: izgubiti svoj 
život radi Krista i onda ga zauvijek naći kod njega — ili ga 
sačuvati u kratkotrajnom vremenu i izgubiti ga zauvijek. Da 
nam pomogne u izboru, Isus stavlja sve na svoje mjesto i po 
jedino pravilnoj ocjeni proglašuje da vječni život čovjeka u 
Bogu vrijedi više nego čitav svijet. Stoga ne postoji ništa što 
bi čovjek mogao dati u zamjenu za taj svoj vječni život. Apo- 
stoli su to uzeli na znanje, sigurno zasad još premalo svjesni 
domašaja Isusovih riječi, pa će Petar i kod zadnjeg susreta s 
Isusom čuti da će ga drugi voditi kamo on sam ne bi htio ići 
(Iv 21, 18). Doći će čas kad će Petar to shvatiti i izvršiti, a za 
njim i nebrojeni drugi sve do — mene. 

Nauka je i praksa križa i samoodricanje toliko protivna 
paloj ljudskoj naravi da ju je Gospodin morao »zasladiti«. Uči- 
nio je to u toj istoj prigodi kad je govoreći wo svojoj muci na- 
vijestio i svoje uskrsnuće, a svima nama obećao da će opet doći 
i svakome naplatiti prema njegovim djelima. Bez toga Isus bi 
za svoje sljedbenike bio nepodnosivo strašan, a tako će to biti 
samo za one koji neće da ga slijede po kraljevskom putu križa 
i slave. 


GOD. B 


i. č. Pnz 4, 1-2. 6-8: Ništa ne nadodajite onome što zapovije- 
dam... vršite zapovijedi Gospodnje! (str. 144) 


P. p. 14, 2-3a. 3ed-4ab. 4c-5 (str. 478-9) 
P. Gospodine, tko smije prebivati u šatoru tvome? 


Poslije pet nedjelja opet prelazimo na Markovo Evanđelje 
iz kojega čitamo kako i u kojem duhu moramo vršiti Božji za- 
kon. S time u vezi Crkva nam iz SZ-a ponavlja Mojsijevu pre- 
poruku prije smrti svome narodu da zdušno vrši Božje zapo- 
vijedi. Podsjeća ih na Božju dobrotu koja im je dala obećanu 
zemlju koja će im ne samo pružiti željeno blagostanje nego im 


biti i okvir gdje će oni živjeti kako je Gospodin učio već nji- ' 


hove očeve. Kao što se otac brine za kuću i stan svojoj djeci 
tako je Bog dao svome narodu zemlju u kojoj će moći ugodno 
živjeti. No njihov će opstanak i život ovisiti o vršenju Božjega 
zakona. Samo on usrećuje pojedinca i nanod. Budući da taj za- 
kon potječe od samoga Boga, nitko mu od ljudi ne smije ništa 
dodati niti od njega oduzeti. Uvijek će biti onih koji će u svo- 
joj umišljenosti nastojati drugima nametnuti svoju volju kao 
Božju, a još više onih koji u svojoj površnosti zanemaruju i 

ono što je očito od Boga naređeno. U tu svrhu da ljudi znaju 
što Bog od njih hoće. Božjih je zapovijedi mali broj. Tek ka- 
snije su pismoznanci i farizeji gomilali propise na propise. No 
doći će Mesija koji će proglasiti da je sve obuhvaćeno u samoj 
ljubavi prema Bogu i bližnjemu. 

U drugom se dijelu odlomka govori o ugledu što će ga 
Izraelci steći u očima drugih naroda ako vršenjem tako savr- 
šenoga Božjeg zakona pokažu svoju superiornost nad svima. 
Pored onog što je uz taj tekst rečeno 3. koriz. srijede (II 87) 
istaknimo dvije prednosti koje ima objavljena religija pred 
svim ljudskim sustavima i uredbama. Ona ne pruža na zemlji 
veće blagostanje koje je ovisno o mnogim vanjskim čimbeni- 
cima, ali narodu daje mudrost i razboritost koje nikad ne zata- 
je kao što se često događa pukoj ljudskoj pameti. Još je va- 
žnije što prianjanje uz Boga omogućuje pojedincama i narodu 
sretnu svijest da su blizu i dragi onome koji je početak i svr- 
šetak, izvor i cilj svega stvorenoga. Samo u takvoj religiji i u 
njezinu opsluživanju čovjekovo srce postizava onu smirenost 
koju mu može pružiti samo Bog. 

Vrlo lijepo odgovara tom čitanju da psalmom 15. pitamo 
tko i kako se može tako savršeno približiti svome Bogu i pre- 
bivati u njegovu šatoru. Nadahnuti nam pjesnik odgovara s 
nekoliko kratkih izreka od kojih samo jedna traži da se boji- 
mo, tj. poštujemo Boga, a sve se ostale odnose na naše du- 
žnosti prema bližnjemu. Objavljena religija S i NZ,a nije ni- 
kakav pijetizam koji bi se iživljavao u pobožnim osjećajima. 
Vjera, koja obuhvaća dogmu, moral i liturgiju, upravlja svim 
našim koracima na zemlji, dakako s pogledom na Boga kome 
sve teži i od koga jedinoga primamo pomoć da stignemo k 
njemu. 


2. č. Jak 1, 17-18. 21b-22. 27: Budite vršitelji riječi! (str. 200) 


Od 1. čitanja i njegova psalma na evanđeoski odlomak 
danas vrlo zgodno prelazimo s nekoliko važnih uputa Jakova 
Starijega. Sada će nas on pratiti pet nedjelja. Današnji se 
njegov tekst posve podudara s glavnim mislima drugih misnih 
čitanja. Malo se koji novozavjetni spis oslanja sadržajem i 
oblikom na SZ, osobito na njegove mudrosne knjige, kao Ja- 
kovljeva poslanica. Prema predaji taj apostol nije nikada na- 
pustio Jeruzalem, uživao je velik ugled među kršćanima i 
među Židovima pa mu i spis odrazuje svu mudrost SZ-a, pro- 
žetu Kristovom naukom. Apostolove su izreke savim prak- 
tične naravi, usmjerene da srede život vjernika. Od njih je 
odmah na početku tražio postojanost u svim kušnjama, a ne 

da sliče moru kojemu svaki vjetar uzbiba valove. Bit će i on 
čuo, što se može više puta čuti, kako ljudi za svoje grijehe 
znaju okrivljivati i Boga koji da ih navodno napastuje. Apo- 
stol tvrdi da je to nemoguće, jer od Boga dolaze samo dobri 
darovi. On se ne mijenja nikada niti se može mijenjati. Poput 
nebeskih svjetlila, sunca, mjeseca i zvijezda, koja u svoje vri- 
jeme daju određenu svjetlost, Bog nam pruža samo ono što 
nam je od koristi. 

Daljnji dokaz za svoju tvrdnju Jakov vidi u stvarnom za- 
hvatu koji je Bog izveo prema nama. Ne slučajno nego svje- 
sno i planski učinio nas je svojom djecom, dakle najodlični- 
jima među svim njegovim stvorovima. To je izveo usadivši 
nam u srca riječ svoje istine, a to je sva njegova objava koju 
treba prihvatiti vjernom. Božja riječ, kad je čovjek prihvati, 
ima silnu moć da nas spasi, da nas dovede k Bogu. Tu apostol 
ne spominje krštenje — koje neki vide u njegovu izrazu da 
treba od sebe odbaciti svaku prljavštinu grijeha (r. 21) — 
ali se nekako podrazumijeva naše preporođenje koje se oči- 
tuje našim pristankom uz vjerske istine. Jakov je započeo 
odlomak nježnim osolvljavanjem »Braćo moja ljubljena«, a 
ovdje sve i svakoga napose uvjerava da će s krotkošću pri- 
mljena riječ Božja spasiti svakoga. 


Potanje o tom tekstu v. I 334 1 337, a danas treba posebno ž 


naglasiti kako nas apostol upozorava da sam sebe vara onaj 
koji bi samo slušao Božju riječ, a ne bi je vršio. Ne može reći 
da ljubi Boga onaj koji ne pomaže bližnjega u potrebi i koji 
sebe ne čuva neokaljanim od ovoga svijeta. »Smjer našega 
stremljenja k Bogu i njegovu savršenstvu kao i nastojanje 
da pomognemo onima koji trpe mora tvoriti jednu cjelinu. 
Samo onda će se Bogu dopasti naša služba u svijetu i naše 
bogoslužje u užem smislu riječi. Pred Bogom ne može opstati 
ni samoposvećenje bez ljubavi prema bližjemu, ni ljubav pre- 
ma bližnjemu bez samoposvećenja. Taj je temeljni pogled ne- 
smanjeno i sada aktualan. . .« (Knoch). 


Ev. Mk 7, 1-8. 14-15. 21-23: Napustili ste zapovijed Božju, a 
držite se predaje ljudske. (str. 35) i 


Markovo nam 7. poglavlje najljepše pokazuje gdje je i od 
koga je nastalo ovo Evanđelje: u Rimu na temelju Petrovih 
propovijedi. Iz Djela apostolskih znamo koliko je prvak apo- 
stola držao do zakonskih propisa o obrednoj čistoći (10, 10-16) 
i kako ga je Bog morao posebnim viđenjem poučiti da u NZ-u 
nema nečistih ni ljudi ni životinja ni predmeta. Budući pak 
da je kršćanska zajednica u Rimu bila sastavljena (već) pre- 
težno od vjernika koji nisu poznavali starozavjetnih propisa 

i židovskih običaja, Marko im tumači predaje kojih su se držali 
Židovi, a posebno farizeji. Čitavo smo poglavlje čitali 5. utor- 
ka i srijede (I 300 i 303), a ovdje navedimo važnu teološku 
misao Schnackenburga: »Budući da je Isus nerazdruživo po- 
vezao religiju i moral, vjeru i ljubav, za kršćansku je vjeru 
bilo od neophodne važnosti pitanje u čemu se sastoji istinsko 
ćudoređe i kako se ono može obistiniti. Iako više nema raspra- 
vljanja s židovskim legalizmom, ipak za kršćanski moral osta- 
je aktualno pitanje o zakonu i savjesti, o vanjskim zapovi- 
jedima i nutarnjoj obavezainosti. Iz Isusove je pouke Marko 
ovdje sačuvao odgovor koji predstavlja temeljnu odluku i uka- 
zuje smjer za budućnost«. 

Na predbacivanje farizeja i pismoznanaca Isus se poziva 
na proroke, a do njih su i oni držali, barem na riječi. Budući 
da su duh prorok4 malo shvaćali, a još manje ga se držali, Go- 
spodin ih i ovom prigodom naziva licemjerima. Proroci su na- , 
stupali protiv izvanjske obredne pobožnosti, a tražili ćudored- 
nu ispravnost i obraćenje. S Izaijom dakle Gospodin svojim 
kritičarima predbacuje bogoštovlje usnama i pretjerano obdr- 
žavanje ljudskih propisa, a od njih i od svih traži da se nastoje 
približiti Bogu. To je isto ono što je drugom prigodom (Iv 4, 
24) kazao: »Bog je duh, i koji mu se klanjaju, moraju mu se 
klanjati u duhu i istini.« Uz taj Markov tekst gore spomenuti 
suvremeni biblicist upozorava da nitko nema zbog toga pravo, 
kao što neki čine, obezvrijediti obredno štovanje Boga i pred 
njim davati prednost »nereligioznom« susretanju s ljudima. 
Sam Isus je pohađao hram i dolazio na njegove blagdane, a 
Crkva je po njegovoj naredbi od početka uredila bogoslužje 
riječi i euharistije. 

Kad su Isusovi neprestani osporavatelji, valjda i zasram- 
ljeni, otišli, Gospodin nastavlja poučavati okupljeno mnoštvo. 
Sve što je od Boga, dakle i sva hrana, čisto je i sveto. Čovjek 
je onaj koji može opoganiti sve oko sebe svojim zlim srcem. 
»Marko nam nije donio Isusov govor na gori, ali nam je ovdje 
sačuvao jezgru Isusove moralne nauke. Pokazuje nam Isusa u 
svoj njegovoj ćudorednoj ozbiljnosti, ali i u njegovu dubokom 
poznavanju ljudskog srca. Ta je pouka neprocjenjiv putokaz 
da spoznamo kako je temelj i odlučujući faktor našega dobra 
ili zla vladanja čovjekova nutrina, njegova savjest ili, kako 
Isus kaže, njegovo srce. Ako je čovječje srce čisto i ispravno, 
onda iz njega kao iz čista izvora potječu čiste misli i djela.« 

GOD. C 


1. č. Sir 3, 17-18. 20. 28-29: Ponizi se, i naći ćeš milost kod 
Gospodina! (str. 669) 


P. p. 67, 4-5ac. 6-7ab. 10-11 (str. 518-9) 
P. U dobroti, Bože, ti si pripravio dom siromahu. 


Siromaštvo je vanjsko svojstvo, a poniznost je nutarnja 
krepost. Glavna je asketska pouka današnjega 1. i 3. čitanja da 
to dvoje ide skupa, isto kao što se često pobratime bogatstvo i 
bahatost. Starozavjetni mudrac donosi dva razloga kojima pre- 
poručuje poniznost: jedan je općeljudski, a drugi vjerski. Kro- 
tke i ponizne svi vole, pogotovo ako su oni takvi u svojim po- 
slovima i uspjesima. Oholica je naprotiv svakome odvratan, 
pogotovo kad se hvasta svojim imanjem i bogatstvom. (kako 
imaju neki prijevodi mjesto »u poslu«). Barem u tom smislu 
je svima draži krotak čovjek koji sa svakim postupa smjerno 
i uljudno nego osorni oholaca i onda kad dijeli darove. Vjer- 
ski se poticaj poniznosti sastoji u uvjerenju da se Bog protivi 
oholima, a da poniznima daje milost (Jak 4, 6; 1 Pt 5, 5). Po- 
niznost je važna ne samo zbog nas, nego i zbog Boga: samo 
ponizni ga časte, a mi smo za to stvoreni. Stoga je važan mu- 
dračev savjet: Što si veći, ili barem misliš da si veći, to se već-. 
ma ponizi! U protivnom slučaju na putu si da zloupovtrijebiš 
Božje darove. Kad se jednom u duši ukorijeni oholost, toj bo- 
lesti nema lijeka. Zaključak je sasvim praktičan: razborit je i 
mudar čovjek uvijek poučljiv. Koliko sam to ja? 

Poniznost je krepost koju preporučuje samo Biblija. Po- 
ganski pisci nemaju za nju ni ime, »humilitas« (od humus-ze- 
mlja, tlo) im je niskost, prostota. »Put se poniznosti ne nalazi 
u knjigama filozof, on dolazi od Krista« (Augustin). Svijet ne 
bi bio ono što jest kad bi cijenio i slijedio poniznost. 
»Poniznost je krepost kršćan&a« (Jeronim), »Poniznost je 
stijeg Kristove čete, a oholost je zastava njoj suprotnog kra- 
ljevstva svijeta« (Weiss). Bit će nam od koristi da razmislimo 
još nekoliko kratkih izreka kojima su razni sveci označili po- 
niznost. Ona je smrt grijesima; ubija strasti; ključ je istine; 
čuva i umnaža kreposti; izvor je učiteljica svih preposti; svje- 
dok kreposti; put k ljubavi, k životu, k nebu, k Bogu (Au- 
gustin); nasigurniji zbir svetosti; najpouzdaniji znak odabra- 
nja (Grgur Veliki). Kad su Sestre od pohođenja pitale Franju 
Saleškoga na samrti što najviše od njih želi, napisao je na pa- 
piru samo jednu riječ: poniznost. 

Značajno je kojom pjesmom liturgija danas spaja 1. i 8. 
čitanje. Uzela ju je iz psalma 67. koji opijeva pobjednički put 

Božjega naroda od Sinaja do Siona. Prema nebeskom Sionu 
putuju u Crkvi samo ponizni. Oni su u ovim retcima spome- 
nuti kao pravedni, sirote, udovice, napušteni, sušnji, umorni, 
siromasi. Samo njima i sličnima Bog je — Bog, otac, branitelj, 
kuća, sloboda, okrjepa, vječni dom. Ispravno je poniznost shva- 
titi ovako široko, jer se ona mora svuda uvći i sve prožeti. 
Bez nje nitko ne dolazi k velikom Bogu. 


2. č. Heb 12, 18-19. 22-24a: Pristupili ste gori Sionu i gradu 
Boga živoga. (str. 198) 


Današnje stare — i novozavjetne poticaje na poniznost 
moramo pravo shvatiti. Poniznost nas ne želi učiniti potište- 
nima, skučenima i ograničenima. Ona sređuje naš odnos prema 
Bogu i prema ljudima i time što nas, ako pravo uzmemo, sta- 
vlja na put između ljudi i.Boga. Ne, dakako, u tom smislu da 
bismo se izdizali nad bilo koga od ljudi, nego da se od svjet- 
skih ljudi, od oholica koji robuju sebi i svijetu, usmjerujemo 
i dižemo k Bogu. Put je poniznosti ne samo jedino ispravan 
već i uspravan, uzlazan. U tom smislu možemo, na temelju 1. 
čitanja i njegova pripjevnog psalma, uzeti i ovaj odlomak iz 
poslanice Hebrejima kojim zaključujemo njezino obredno či- 
tanje. Tekst kao takav već smo razmotrili (I 271), ali ovdje ga 
opet na temelju psalma 67, možemo uzeti kao popis putovanja 
Crkve i svih njezinih članova od gore Sinaj kroz pustinju ži- 
vota prema nebeskom Jeruzalemu. Od kada je kard. Frings na 
početku II vat. sabora Crkvu nazvao puinicom i hodočasnicom 
kroz vjekove, taj je naslov postao jednom od misli-vodilja sa- 
borske (C 49-50, B 2) i posaborske Crkve. Sve njezino ponizi- 
vanje koje joj dolazi od svijeta oholosti i sve vježbanje njezi- 
nih članova u istinskoj poniznosti osmišljeno je konačnim uzvi- 
šenjem koje je njoj i svima njezinim poniznim članovima 
obećao i zaslužio njezin poniženi i uzvišeni Zaručnik. 

Da shvatimo ovaj zanosni tekst (Schierse-u je 12, 18-29 
govornički vrhunac cijele poslanice) i u njemu gledamo Boga 
kao suca sviju (r. 23), a Krista kao Posrednika novoga saveza 
(r. 24), morali bismo imati pred očima svu biblijsku nauku o 
poniznosti (RBT) Božjeg naroda i Sina Božjega. Spomenimo uz 
1. čitanje samo još jedan redak iz SZ-a: Izr 11, 2, a za Isusovu 
poniznost i njegovu nauku o njoj treba pogledati barem ove 
tekstove: Mt 11, 29; 18, 3; 23, 12; Lk 14, 11; 18, 14; 22, 26; Iv 
13, 12-15; Fil 2, 5-9. Za sve vrijedi Augustinova riječ: »Nitko 
ne može razmatrati evanđelje a da ne uvidi kako je Krist uči- 
telj poniznosti.« Tim putem vodi on svoju Crkvu i svakoga 
svoga sljedbenika k vječnom uzvišenju. 

Bez sumnje se današnji odlomak odnosi na dvije različite 
Boje zajednice, pa starozavjetnu i novozavjetnu Crkvu. Na ra- 
zličit način i s raznovrsnim zadatkom pozvana je od Boga jed- 
na i druga, a jedna je i druga pristupila k njemu (r. 18 i 22) 
koji je za SZ bio na gori Sinaju, a za nas je na Sionu, u Crkvi- 
-&radu Boga živoga i u nebeskom Jeruzalemu. Dva saveza ne 
treba gledati samo kao opreku straha i ljubavi, tjeskobe i mira, 
nego i pod tim vidom što im je zajedničko: Božji poziv i Bog 
kao cilj. Ovdje se čini važnijom ova razlika: SZ je sklopljen 
s tako uzvišenim Bogom da su vjernici zaželjeli neka im on 
više ne govori; u NZ-u nam je put i cilj utjelovljeni i do križa 
poslušni Spasitelj. Stoga se treba držati izreke starog pusti- 
njaka: »Naprijed ideš poniznošću; koliko se prigneš toliko na- 
preduješ«. Tko drukčije čini i uči, vara sebe i druge. 


Ev. Lk 14, 1. 7-14: Koji se uzvisuje, bit će ponižen, a koji se 
ponizuje, bit će uzvišen. (str. 64) 


Više nego ranije u ovom je odlomku povezana poniznost 
sa siromaštvom, ili barem s ljubavlju prema siromasima. Po- 
sebno Luki odgovara da to dvoje poveže, a Gospodin mu je 
pružio lijepu prigodu. Dogodilo se to kod objeda u kući nekoga 


farizejskog prvaka. Iz toga vidimo da Isus nije ni njih izbje=. 


gavao; on je došao da sve uči i po mogućnosti spasi. Uzvanici 
su farizejskog prvaka bili većinom farizeji koji nisu propustili 
ni tu priliku da ga zlobno motre (r. 1 b). No promatrao je i on 
njih, osobito kako biraju prva mjesta za stolom. Nisu mu se 
usudili javno prigovoriti kad je tom zgodom, a bila je subota, 
izliječio bolesnika od vodene bolesti. Poučava ih, jer je i njih 
nastojao privesti obraćenju, a tek kad je iscrpio sva sredstva, 
izgovorio je protiv njih teški »jao vama«. »Kako je Isus malo 
prije izliječio čovjeka od vodene bolesti, koja mu je nadula 
tijelo, tako htjede prisutne izliječiti od duhovne bolesti koja 
nadima srce, od oholosti i taštine. Ali da im pouka ne bude 
previše gorka, zavio ju je Isus u priču, kako i liječnik znade 
gorak lijek da pomiješa sa,šećerom. Tako se činilo da Isus ne 
kori farizeje, već samo upozoruje kako se valja vladati u ta- 
kvoj zgodi« (Vimer). Velika je mudrost i ljubav znati reći isti- 
nu, a ne uvrijediti. : 

I SZ (Izr 25, 6-7) i rabinske su poslovice znale za sličan 
nauk koji čovjeka uči sama njegova pamet: bolje je potražiti 
niže mjesto i biti promaknut na više, nego sam ići na više i 
onda biti osramoćen. No Isus ne ostaje samo kod te prirodne 
razboritosti, već sve stavlja pod Božje svjetlo i sud. On hoće da 
mislimo na ono konačno uzvišenje ili poniženje i da prema to- 
me postupamo. »Na žalost ne vrijedi to pravilo kod ljudi, gdje 

nasilni i bezobrazni postanu što hoće, pa se uz to poniznima 
još smiju. To vrijedi kod Boga koji uči da će samo oni koji su 
ponizni na ovoj zemlji biti pozvani na nebesku gozbu, a tko je 
ovdje ohol, bit će u kraljevstvu nebeskom ponižen i posram- 
ljen«. Sve se naše ravnanje za života ima usmjeriti na vječnost 
i nastojati da se ondje preokrene naša sudbina. 

Isus nije ostavio bez pouke ni svoga gostoprimca. »Saku- 
pio je odlične prijatelje, rođake i bogate susjede, jednom riječi 
samo one koji će i njega pozvati za uzvrat. U tome se i opet 
pokazala njegova sebičnost i oholost, jer je farizeju bilo za- 
zorno jesti sa nižima i sinomasima.« Gospodinova uputa vrijedi 
općenito za sve kojima je stalo do njegove nauke: zvati one 
koji nam neće uzvratiti, dotično mjesto njih to će učiniti Go- 
spodin na vječnoj gozbi. Treba priznati da se na ovu Isusovu 
uputu premalo obaziremo. Ne možemo ni tu preokrenuti sve 
građanske norme i običaje, ali još manje bismo smjeli olako 
prelaziti preko Gospodinove preporuke. Pogotovo ne smijemo 
iz oholosti zazirati od bilo koje vrsti siromaha. Bog nas sve po- 
ziva na svoj dvostruki stol, a kako mi dijelimo svoje znanje i 
imanje? 


PONEDJELJAK 
God. I 


1. č. 1 Sol 4, 13-18: Bog će one koji su umrli ujedinjeni 
s Isusom dovesti s njim. (str. 177-8) 


P. p. 95, 1 i 83. 4-5. 11-12. 13 (str. 544) 
P. Gospodin dolazi suditi zemlji. 


Dok je Pavao u drugom dijelu svojih poslanica obično da- 
vao upute za kršćanski život, Solunjane uz to još poučava o 
sudbini umrlih. Sigurno ga je Timotej izvijestio kako su se još 
nedovoljno poučeni vjernici previše žalostili zbog smrti nekih 
svojih dragih. Stoga im apostol iznosi kršćansko stanovište o 
smrti. »Smrt ne može razriješiti naše zajednice s Kristom. 
Smrt nema više vlasti nad uskrslim Kristom i njegovim prija- 
teljima. Što je Krist otkupio na križu ne odstupa više nikome. 
Granična crta ne leži između zemaljskog života i stanja iza to- 
ga. Mrtav je samo onaj koji se nalazi izvan zajednice s Kri- 
stom, ili se odijelio od nje. Solunjani su zaboravili još nešto: 
tko je umro s Kristom i posjeduje duh, sudjeluje u parusiji 
istodobnim uskrsnućem preobraženog tijela, s kojim se duša 
U isti čas združuje« (Holzner). Neće dakle Krist doći i najprije 
suditi žive, a zatim uskrsnuti mrtve, nego će najprije njegovi 
vjesnici Probuditi sve pokojnike da nebeski Sudac sudi zajedno 
žive i oživljene. 

Prva ćemo dva retka današnjeg odlomka ostaviti za 32. A 
nedjelju a ovdje uočimo ono što je o tom predmetu Pavla pou- 
čio sam Gospodin. Budući da se ta posebna objava ne spominje 
nigdje drugdje, općenito se drži da je bila udijeljena samo 
Pavlu. Na temelju te objave i svega onoga što o prekogrobnom 
životu uči Biblija apostol naviješta Solunjanima kakav će biti 
Kristov dolazak u slavi. Za taj događaj nije važno da li će tko 
do tada umrijeti ili će ga živ dočekati, jer će i mrtvi uskrsnuti 
da budu suđeni skupa sa živima. O živima Pavao govori u pr- 
vom licu, što se ne mora tumačiti tako kao da je i on mislio 
doživjeti Kristov drugi dolazak, nego piše u ime svih budućih 
naraštaja od kojih jedan, onaj zadnji, zaista neće umrijeti. 
Kada će to biti, toga nitko ne zna. Ne preostaje drugo nego 
uvijek biti pripravan, pogotovo jer će se sudbinom svakoga 
odlučiti već u času njegove smrti. Posljednji sud Pavao slika 
kao veliko slavlje nebeskog Zapovjednika i njegovih vjernih 
sljedbenika. Na to se odnosi zov Gospodara, glas anđelov i 
zvuk Božje trube. Poslije te predigre slijedit će sama proslava 
za koju Pavao ima dva kristovski pobjedonosna izraza: svi mi 
izabrani bit ćemo odneseni u zrak na oblacima u susret Gospo- 
dinu i tako ćemo uvijek biti s Gospodinom. Svaka vjerna duša 
zna kako je blaženo biti s Gospodinom. Svaka vjerna duša zna. 
kako je blaženo biti s Kristom na zemlji, ali tek će tada isku- 
siti što znači biti s njime neodjeljivo i zauvijek. . 

Crkva nas poziva da već sada često mislimo na taj konačni 
susret s Bogom i da to sjećanje uvijek proživljavamo kao poti- 
caj da mu pjevamo novu pjesmu. Vjerni se Kristovi sljedbe- 
nici ne trebaju bojati sudnjega dana, nego za njim čeznuti i na 
smrt gledati kao na čas oslobođenja za svu vječnost. 


God. II 


1. č. 1 Kor 2, 1-5: Navijestih vam svjedočanstvo Krista 
razapetoga. (str. 140-1) 


P. p. 118, 97-98. 99-100. 101-102 (str. 566-7) 
P. O kako ljubim zakon tvoj, Gospodine! : 

Kao što smo vidjeli u subotu, Kršćanska je zajednica u 
Korinut bila sastavljena od članova koji se većinom nisu mogli 
ponositi svojim stanjem i znanjem. Nisu takvi bili samo oni: 
Pavao danas bratski ističe da ni on, kao propovjednik evan- 
đelja, nije kod njih nastupio nečim što bi moglo njega prodi- 
čiti. Ako je nekada imalo drukčije mislio, iskustvo stečeno u 
Ateni (Dj 17, 19-32) poučilo ga je da se evanđelje ne naviješta 
visokim govorom ili svijetskom mudrošću. Tek kada je propo- 
vjednik uvjeren u svoje ništavilo i kada slušatelji primaju e- 

vanđelje kao posve nezasluženi dar, dolazi do izržaja sva snaga 
Božjega svjedočanstva. Kristova blaga svijest ne treba bilo 
kakve potvrde izvana. Navješćuju je ljudi ljudima, jer je je- 
dnima naređeno da je propovijedaju a drugima da je slušaju, 
ali ne kao ljudsku nauku niti čovječjim umijećem. Pavao »se 
u Korintu odrekao govorničkih ukrasa, i pustio neka stvar sa- 
ma djeluje u svojoj veličini i težini. Naučio se u međuvremenu 
da lijepim filozofskim brbljarijama prezasićenom narodu tre- 
ba prikazivati svu strašnu stvarnost križa i priprostu ozbiljnost 
kršćanskog života... Iza apostolovih priprostih govora stajala 
je Kristova osoba bez ukrasa, i ta je djelovala silnom sna- 
gom« (Holzner). 

Ovaj smo tekst već razmotrili jedne nedjelje (I 284), među- 
tim ne smijemo smetnuti s uma kako se apostol ne srami što 
se pred Korinćanima pokazao i osobno slabim, bojažljivim i 
plahim. Bilo je onih koji su Pavla zamišljali kao nekoga junač- 
kog gorostasa, ali je činjenično stanje posve drukčije: on nije 
mnogo imponirao ni svojim tijelom ni svojim nastupom, a-bio 
je svjestan i svojih duševnih slabosti. Te su ga znale tako po- 
tištiti da mu je upravo u Korintu bilo potrebno posebno Kri- 
stovo viđenje da ga obodri i naredi mu da i dalje propovijeda 
(Dj 18, 9). Egzeget Walter taj Pavlov osjećaj slabosti uspore- 
đuje s Isusovim stanjem u Getsemaniju i s bolnim iskustvom 
nekih proroka. »Otajstvo se križa ponavlja i u njegovim sluga- 
ma i obuhvaća čitavu njihovu egzistenciju.« Bog je duh koje- 
mu sve tjelesno i zemaljsko malo znači, jer svu snagu ima sam 
u sebi. Tom nutarnjom snagom on djeluje na duše, kako u Ko- 
rintu tako i posvuda. 

Na tu se činjenicu nadovezuje danas naših šest redaka iz 
118. psalma. Božju objavu i sve što nam ona donosi treba 
srcem uzljubiti, svojim je duhom prihvatiti i o njoj razmi- 
šljati. Tek onda će nas ona učiniti mudrijima, umnijima i ra- 
zumnijima nego što je čovjek sam po sebi. Kome je vjera plod 
vlastitog uvjerenja a ne uvjeravanja drugih, taj Božju riječ i 
Božju hranu u sebi čuva i od nje ne odstupa. O vjeri pravo 
misli onaj koji može reći: Bože, ti si me poučio. 


Ev. Lk 4, 16-30: Poslao me da donesem evanđelje siroma- 
sima... Nijedan prorok nema priznanja u svom zavičaju. 
(str. 60) 


Veliki je Božji dar našemu vremenu da u liturgiji čujemo 
sve važnije dijelove Sv. pisma, osobito NZ-a. Prije su sve 
evanđeoske perikope poznavali obično samo oni koju su ih 
svakog dana razmatrali, a sada ih mogu svi čuti kod svagdanje 
mise. Tu su sastavljači novoga Lekcionara, na temelju raznih 

iskustava iz drugih vremena, vrlo zgodno razdijelili sinoptike 
na čitavo vrijeme »kroz godinu«. Kako smo vidjeli, za podlogu 
je i stoga najprije (sedmica 1-9) uzeto najsažetije Markovo 
Evanđelje iz kojega čitamo sve ono što on donosi o Isusovu 
javnom životu. Iz Mateja (sedmica 10-21) i Luka uzima sve ono 
čega nema u Marku. Danas se dakle opet vraćamo k Luki koji 
nas prati do svršetka crkvene godine. Najviše je Lukinih dana, 
jer se i Kristovi govori o svršetku svijeta čitaju iz njegova 
Evanđelja (t. 17. predgovora Lekcionara). Na taj način kroz 
godinu tri puta proživljavamo ono što je Gospodin činio i go- 
vorio kroz tri godine. Time je svakome omogućeno što o. Kata- 
linić piše o biskupu Langu: »Mala, svakodnevna sjedinjenja s 
Kristom, bez kojih nema dubokog, potpunog uronjenja u nje- 
govu osobu... Svaki pojedinac to sjedinjenje, Kristovom mi- 
lošću, mora u sebi realizirati sam. Dvije beskrajno udaljene 
stvarnosti treba ne samo da dovede u harmoniju, nego da ih, 
u ljubavi, uz sačuvane personalnosti, učini jednom, bogočov- 
ječnom stvarnošću. Da se bogočovještvo u pojedincu realizira, 
potrebno je dnevno, neprestano priljubljivanje čovjeka Bogu.« 

Budući da smo ovaj Lukin odlomak razmotrili već tri puta 
(I 227, 258 i II 83) ovdje će još kratko zaustavimo na potrebi i 
metodi svagdanjeg razmatranja evanđelja. Oni koji misle da 
moraju poznavati suvremeni svijet i ono što se u njemu do- 
gađa čitaju svagdanje novine iako znaju koliko su površne, a 
često i ne posve ispravne. Što onda, moraju čitati i razmatrati 
oni kojima je zvanje da riječju i životom donose svijetu Kri- 
sta? O metodi se može reći barem ovo: drugi će u nama pre- 
poznati Krista samo onoliko koliko se trudimo da poteze s 
njegova lika i značaja, jedan za drugim, prenesemo na svoj 
duhovni lik i značaj. To je posao svih dana našega života ma 
koliko on trajao. Ižarivati Krista može samo onaj koji se stalno 
napaja svjetlošću njegove istine i toplinom njegove ljubavi. 

U vezi s današnjim Lukinim tekstom možda nastojimo 
sebe uvjeriti da smo mi oni duhovni siromasi koji su prvi po- 
trebni Isusove blage vijesti. Bez osjećaja svoga siromaštva 
i prema tome svoje potrebe nećemo Kristovo evanđelje ni 
sami prihvatiti niti ga drugima otkrivati. Možemo se mi 
smatrati i zvati Kristovim učenicima, ali bez stalnog razma- 
tranja i nasljedovanja njegove nauke i života, Krist će 
ostati bez pravoga priznanja u nama i na našem polju dje- 
lovanja. Mogu to polje ljudi držati Isusovim zavičajem i svo- 
jinom ,u stvari to neće biti. 

UTORAK 


God. I 


1. č. 15015, 1-6. 9-11: Umro je za nas da mi sjedinjeni s njim 
uđemo u život. (str. 178) 


P. pi 26, 1. 4. 13-14 (str. 488-9) 
P. Vjerujem da ću uživati dobra Gospodnja u zemlji živih. 


»Iščekivanje svršetka je temeljni ton cijele naše posla- 
nice. Pogled na Kristov dolazak ima svoje učinke i na krš- 
ćanski život. Iako je svršetak sasvim neizvjestan, jedno je 
sigurno: »Što se tiče onog dana i časa, o tome nitko ništa 
ne zna« (Mk 13, 32). Odatle ne može nitko zaključiti: »Moj 
gospodar neće doći zadugo« (Mt 24, 48) — stoga je budnost 
zapovijed trenutka. S druge strane nitko ne može ni kazati: 
»Gospodnji dan je već tu« (2 Sol 2, 2) — stoga je trijeznost 
(a ne sanjarenje) zapovijed trenutka« (Schirmann): Koliko 
su nam potrebne te kreposti govori prvi dio današnjeg odlo- 
mka koji možemo ostaviti za 33. A nedjelju. S tim u vezi 
Pavao dalje preporučuje da se za borbu, koja čeka sve one 
koji bdiju i stoje na straži protiv lopova, osiguramo oklo- 
pom vjere i ljubavi te da na glavu stavimo kacigu spaso- 
nosne nade (r. 86). Apostol je volio tu usporedbu i kasnije 
ju je potanje razvio u poslanici Efežanima (6, 11-17). Ovdje 
se vidi koliko mu je na srcu naša trostruka veza s Bogom. 
Vojnika bez oklopa i kacige može svatko smrtonosno raniti. 
Isto tako neprijatelj može našu dušu lako upropastiti ako ne 
gajimo vjeru, nadu i ljubav. 

Iz teksta je jasno da je u ustajnoj budnosti od posebne 
vafinosti neda. Pavao ne samo da je tu odvaja od vjere i 
ljubavi, nego također samo nju tu naziva spasonosnom. I 
kad se grijehom prekine veza ljubavi, i kad nevjera opusto- 
ši i zaledi srce, još nije sve izgubljeno ako postoji barem nit 
nade koja čovjeka drži nad provalijom očaja i propasti. U 
čemu se sastoji temelj naše nade koja ne smije nikada doći 
na manje? Ne u našoj vrijednosti niti u bilo kakvoj zasluzi 
nego u uvjerenju da je za nas umro naš Gospodar Isus 
Krist. Spasenje se može postići samo na temelju njegovih 
neprocjenjivih zasluga na križu. Istina, i mi ćemo kršćani biti 
suđeni, »jer je vrijeme da sud počne s kućom Božjom« (1 Pt 
4, 17), ali oni koji se čvrsto drže svoga Spasitelja nisu određeni 
za Božju srdžbu. Pavao dakle završava poslanicu kao što ju 
je i započeo: nismo izabrani i pozvani (1, 4; 2, 12) na osudu 
nego na nagradu. Kršćanska je nada čvrsto sidro u bilo kojoj 
oluji, ona donosi smirenu radost u svakoj nevolji života. 

Na sigurnost nas i radost u Gospodinu zanosno potiče po- 
četak i svršetak psalma 26. Bila bi zaista sramota i šteta kad 
Kristov sljedbenik ne bi uvijek smogao barem onoliko duboke 
vjere, nepokolebljive nade i radosne ljubavi koliko ju je imao 
i znao izraziti starozavjetni pravednik u Božjoj blizini. Tko 
uživa milinu Božje nauke i hrane u domu Gospodnjem, taj se 
ne treba strašiti ni smrti ni suda. Tko da osudi one za koje je 
Krist umro i uskrsnuo (Rim 8, 34)? 


God. II 


1. č. 1 Kor 2, 10b-16: Zemaljski čovjek ne prima ono što dolazi 
od Duha Božjega; čovjek duhovan prosuđuje sve. (str, 141) 


P. p. 144, 8-9. 10-11. 12-13ab. 13cd-14 (str. 583) 
P. Pravedan si, Gospodine, na svim putovima svojim. 


Mi smo ljudi toliko tjelesni, da nam se jučer spomenuta 
snaga Duha ipak možda činila premalenom za sve ono što taj 
Duh neprestano izvodi u nebrojenim dušama. Stoga Pavao da- 
nas piše dalje kako je silna snaga Duha koji sve ispituje, čak 
i dubine Božje. »Iz tog teksta (r. 10-12) potječu tri istine. Je- 
dino je Božji Duh sposoban da otkrije Božje tajne, jer samo on 
ispituje Božje dubine; on dakle ne pripada ni jednoj katego- 
riji stvorenih bića; on posjeduje sveznanje, svojstvo koje je u 
svojoj biti božansko, dakle i sam Duh je Bog. Božji je Duh Bo- 
gu ono što je ljudski duh čovjeku; dakle Božji je Duh u Bogu 
i prema tome nešto Božje. Napokon je Božji Duh ujedno Duh 
koji dolazi od Boga dakle izlazi od Boga i Bog ga šalje« 
(Prat). Tako taj poznati teolog Pavlovih poslanica vidi u 
apostolovim izrazima glavne vjerske istine o trećoj božanskoj 
osobi. 

Kolikogod su te i slične tvrdnje važne, mi s Pavlom radije 
i korisnije na Boga i na njegovo djelovanje gledamo u vezi s 
nama. Apostol naime ističe odmah u toj istoj rečenici da smo 
mi od Boga primili njegova Duha, a ne duha ovoga svijeta, u 
svemu da upoznamo sve Božje darove i njihovu vrijednost. K 
tome sve to treba povezati s predmetom o kojemu Pavao go- 
vori, tj. s načinom kojim je on propovijedao evanđelje u Ko- 
rintu. Apostol je uvjeren da je od Boga primio ne samo nauku 
koju u njegovo ime i po njegovu nalogu naviješta, nego da o 
tim duhovnim stvarnostima govori riječima koje ga je naučio 
Božji Duh i izražava se od njega nadahnutim duhovnim poj- 
movima. Zaista, nije mogao jače predočiti svoju potpunu ovis- 
nost o Bogu, a time ujedno i svoju veličinu u Bogu. U tom je 
svjetlu Pavlu jasno zašto toliki ne prihvaćaju od Boga nam 
objavljene istine. Prema njemu zemaljski čovjek, koji je pun 

samo duha ovoga svijeta, nije uopće sposoban da primi i upo- 
zna ono što dolazi od Boga. Takav nema medija, sredstva, ko- 
jim bi mogao shvatiti Boga i Božje stvari. A kad se već nalazi 
u toj ograničenosti i zatvorenosti, razumljivo je da takav sve 
ono što dolazi od Boga smatra ludošću. Tu je u malo riječi 
majstorski pokazano stanje materijalizma i nevjere. Pod tim 
vidom još ponosnije i zahvalnije zvuči Pavlov usklik: Ali mi 
posjedujemo Kristovu misao! Kad bi tako mogao reći svaki 
kršćanin! 

U psalteriju nije bilo teško naći pohvale Božjoj darežlji- 
vosti o kojoj smo čuli u čitanju. Središnji dio 144. psalma sa- 
drži zaista zanosne izraze našeg udivljenja i zahvalnosti. Gore 
je spomenuto da nas Božje djelovanje zanima u prvom redu 
zbog nas samih; no ipak je nužno da nas Božji darovi dižu do 
Božjih svojstava i njegova bića. U ovim su retcima lijepo is- 
prepleteni izrazi koji govore o Bogu i o nama. 


Ev. Lk 4, 31-37: Znam tko si: Svetac Božji. (str. 51) 


Pratimo Isusa po Galileji kako ide iz mjesta u mjesto, kako 
naučava i svoju nauku potvrđuje čudesima. Mi smo iz evan- 
đelja toliko navikli na taj Isusov postupak da nam se čini po- 
sve naravnim. No čudesa nisu nešto naravno nego mimonarav- 
ni i nadnaravni Božji zahvati kojima on pokazuje svoju pri- 
sutnost i dokazuje svoju moć. Ako našem vremenu toliko ne 
imponiraju čudesa, barem ne ona koja su se davno dogodila, 
iz razmatranja nam je evanđelja jasno koliko su ona pridoni- 
jela prihvaćanju Isusove nauke. Samo su neki proroci u znak 
svoga poslanja odozgo činili neka čudesa, ali uvijek u ime Boga 
koji ih je poslao i za koga su revnovali. Ovdje čak i sotona 
preko čovjeka, kojega je bio opsjeo, pred svima u sinagogi pri- 
znaje da je Isus Svetac Božji. Kod toga se izraza, dakako, mo- 
ramo posve osloboditi pojma koji obično imamo kad izgovo- 
rimo riječ »svetac«. Svetac Božji (Iv 6, 69) znači Mesiju, Krista, 
Božjeg poslanika koji je kao Bog-čovjek imao pomiriti čovjeka 
s Bogom. Stoga je već anđeo kazao Mariji: »Dijete koje ćeš 
roditi zvat će se svetim, Sinom Božjim« (Lk 1. 35). Gospodinu 
ne treba svjedočanstvo sotone, on uopće neće da s njim ima 
posla, pa mu je naredio da umukne. Nije na odmet sjetiti se 
kako su nama obično draga priznanja i pohvale dolazile 
one od ma koga. 

Isus ne samo da je ušutkao sotonu nego mu je ujedno na- 
redio da iziđe iz opsjednutoga. Luka kao liječnik zapaža da zli 
duh, iako je izlazeći oborio jadnika, ipak mu nije ništa naško- 
dio. Nije to dopustio Gospodin. A ako je on dopustio da sotona 
za čas obori svoju žrtvu, valjda je time htio da svi uvide kako 

je strašna moć nečistoga duha. Stoga evanđelist ne propušta 
zapisati da je sve prisutne obuzeo strah od toga događaja. »Isus 
ima nadljudsku moć, moć koja nadilazi demonsku snagu. Bog 
djeluje po njemu, Svecu Božjem, po kojemu se Bog očituje 
kao svet, kao nešto sasvim drugo, kao Silan« (St&ger). U tom 
smislu može i mora Bogu služiti i sotona. Isusu je odvratna 
ispovijest vjere od strane zloga duha, ali pokornost njegovu 
prihvaća jer odgovara njegovoj biti. I sotona, naime, kao razu- 
mni stvor, zna da Bog jest i kada on nastupa, ali ta »vjera« 
nema više nikakva upliva na stvarnost. Sve je to apostol Jakov 
izrazio kratkom rečenicom: »I đavli vjeruju i dršću« (Jak 
2, 19). 

Dillersberger duhovito opaža kako ovaj događaj u kafar- 
naumskoj sinagogi završava slično kao i Isusov nastup u Na- 
zaretu. Sumještani su bili nakanili da ga strmoglave sa svoje- 
ga brijega, ali ništa nisu mogli pred njegovim veličanstvom 
(4, 29-30). Kao što je ovdje pred Isusom morala uzmaknuti đa- 
volska sila tako se ondje pokazala posve nemoćnom strašna 
ljudska zaslijepljenost. »I Izrael, izabrani narod, bio je došao 
pod vlast demona. I tu će ga Gospodin morati istjerati da omo- 
gući sebi drugo svoje djelovanje. On kao Spasitelj svuda krši 
lance u kojima sotona drži ljude.« 


SRIJEDA 
God. I 


1. č. Kol 1, 1-8: Riječ je istine došla k vama kao i u svem 
svijetu (str. 173) 


P. p. 51, 10. 11 (str. 509) 
P. Uzdam se u dobrotu Božju dovijeka. 


Na redu su čitanja iz poslanice Kološanima koje apostol 
osobno nije poznavao. Crkvenu zajednicu u Kolosima usta- 
novio je Pavlov obraćenik Epafra, kojega apostol naziva ljub- 
ljenim drugom u službi (r. 7). On je od početka vjerno zastupao 
Pavla i time se pokazao pravim Kristovim službenikom, jer je 
surađivao s njegovim izravnim apostolom. Da je Pavao to za 
Kološane, ističe on sam odmah na početku poslanice, kao i to 
da ga je za apostolsku službu odredio sam Bog. Prema svom 
običaju Pavao spominje još nekoga koji je s njime, ovdje Ti- 
moteja, ali i njega kao brata, dakle kao dragog suradnika, ali 
ne kao apostola. Koliko god je Pavao bio svjestan svoje nedo- 
stojnosti, to mu ipak nije smetalo da ističe svoju odgovornu i 
tešku službu gdje god je to smatrao uputnim. Poznato je kako 
se papa Pavao VI povodi za tim uzorom pa više puta u istoj 

rečenici priznaje svoju osobnu nevrijednost i svoju službenu 
odgovornost. Takvi bi nam svima morali uvijek imponirati. 
Osobito naši biskupi koji su 10. III 1971. izjavili: »Mi smo bi- 
skupi u svojoj poniznosti svjesni da smo slabi i nesavršeni. 
Ipak, jer nas je Duh Sveti bez naše zasluge postavio. da vodimo 
Crkvu Božju, moramo, vjerni Duhu Svetom, voditi Božji na- 
rod očinskom dobrotom, ali i odlučnom rukom. Ne smijemo 
dopustiti da se omalovažuje i prezire naša služba, ili da se od 
Crkve silom traži ono što nije u Kristovu duhu!« 

Epafra je došao Pavlu, po svoj prilici u Rim, odakle je na- 
pisana ova poslanica, s izvještajem o stanju Crkve u Kolosima 
i s nekim pitanjima koja su u njoj nastali. Da steče njihovo 
povjerenje, apostol ih ne samo pozdravlja kao svetu i vjernu 
braću u Kristu, nego poslanicu počinje hvaleći ih. Dakako, pre- 
ma njegovu shvaćanju ta hvala ne ide njima nego Bogu koje- 
mu Pavao zahvaljuje za sve što je dao toj zajednici. To apo- 
stol čini kad god ih se sjeća u svojim molitvama koje, kako 
vidimo, kod njega redovito obuhvaćaju dvoje: zahvalnost za 
ono što je primio i molitvu za ono što mu je potrebno. I ovdje 
Pavao spominje skupa tri bogoslovske kreposti u kojima se od- 
likuju Kološani. Njihova je vjera u Kristu Isusu koji ovdje nije 
toliko predmet vjere koliko njezin izvor i podržavatelj. Budući 
da se Kološani po vjeri nalaze u Kristu Isusu, u tom je izrazu 
za Pavla sve obuhvaćeno. Kao na tolikim drugim mjestima i 
ovdje apostol spominje samo ljubav Kološana prema braći, a 
ta je najsigurniji znak i njihove ljubavi prema Bogu. Na sve 
što vjernici u Kolosima čine jedan drugome potiče ih kršćan- 
ska nada da će im naplatiti Bog kod kojega ih čeka njegova 
nagrada. Na taj način evanđeoska istina već pokazuje svoje 
plodove u tom gradu koji ju je prihvatio poput tolikih drugih 
po svijetu. U malo dakle riječi imamo potpunu sliku kako se 
i po kome vjera širila i kakvi su bili njezini učinci od početka. 

U odgovorima na čitanja ispušten je malo koji psalam; 
tako danas dolazi završetak psalma 51. Svaki od nas, svjež po- 
put uvijek zelene masline, hvali Boga za sve što nam je učinio 
i izražava svoje trajno pouzdanje u njegovu očinsku dobrotu. 


God. II 


1. č/1 Kor 3,1-9: Mi smo Božji suradnici; vi ste Božja njiva, 
Božja građevina. (str. 141) 

P. p. 32, 12-13. 14-15. 20-21 (str. 493) 

P. Blago narodu koji Bog odabra sebi za baštinu! 


Ono što je Pavao dosada napisao Korinćanima tvori zapra- 
vo drugi stupanj njegove apostolske kateheze. Na početku svo- 

jeg propovijedanja u Korintu — kao i drugdje, jer Pavao nije 
ulazio u tuđa područja niti preuzimao tuđe poslove — imao je 
pred sobom posve obične ljude. Prema jučerašnjoj kvalifikaciji 
on ih naziva tjelesnima, jer još nisu bili sposobni prihvatiti 
duhovnu nauku evanđelja, osobito onu najtežu o križu. Apo- 
stol se po svojem običaju posve prilagodio svojim slušateljima. 
Kao što majka malu djecu ne hrani tvrdim jelom nego mlije- 
kom, tako je i on prvim obraćenicima u Korintu pružao samo 
ono što su mogli prihvatiti i podnijeti. Tim se Pavao nekako 
opravdava pred korintskim vjernicima ako mu zamjeraju što 
im nije otkrivao dublje i teže vjerske istine i činjenice. Zatim 
prelazi u protunapad i sa žalošću utvrđuje da su još nedorasli 
i prema tome nesposobni za ono što bi im on želio i trebao 
naviještati kad bi bili barem koliko toliko duhovni. Da su 
doista još tjelesni i da žive čisto po ljudsku, pokazuju time 
što među njima postoji zavist i svađa. Iz toga se vidi da pod 
tjelesnošću prvih kršćana u Korintu Pavao ne misli na pute- 
nost, kao što su htjeli neki koji svuda ističu važnost 6. zapo- 
vijedi, nego na pomanjkanje međusobne snošljivosti i prave 
bratske ljubavi. To je redovito najbolnija točka svih kršćan- 
skih zajednica kroz stoljeća. Što mi to kaže? Kakvu mi pou- 
ku to pruža? 

Apostola zaista boli da su kršćani u Korintu, unatoč toli- 
kom njegovu nastojanju oko njih, još uvijek »samo ljudi«. 
Stoga se ponovno vraća na žalosne diobe i razdore koji vlada- 
ju u korintskoj zajednici. Sada spominje samo dva imena, sebe 
i Apolona, koji su se dotada jedini trudili u Korintu. Da im 
pokaže kako se neopravdano vjernici dijele na pristaše njegove 
ili njegova pomoćnika, Pavao ističe da su oni obojica samo 
Kristovi sluge, a Krist ne može biti razdijeljen (1, 13). Činje- 
nica je da je na toj Božjoj njivi Pavao prvi sadio i da je zatim 
došao Apolon i zalijevao, ali njihov bi trud bio posve bezus- 
pješan da mu Bog nije dao rasta. Ovako veliki apostol gleda na 
sav svoj rad: on i bilo koji čovjek nije drugo nego Božji su- 
radnik. Korinćanima srećom Pavao i Apolon nisu dali povoda 
za razdor koji je nastao u zajednici, jer su oni složno nastupali 
i obojica su kao jedno. Kad bi tako uvijek postupali svi na- 
vjestitelji evanđelja! 

U odgovoru na čitanje opet slavimo Boga što nas je oda- 
brao sebi za svojinu. To je jeka Pavlovih naziva za Crkvu, koje 
opisuje i II vat. sabor (C 6). Ona je Božja njiva i Božja građe- 
vina, dakle imala bi biti čvrsta u sebi i korisna drugima, je- 
dinstvena iznutra i privlačna izvana. Molimo za to svi i na- 
stojmo oko toga! 

Ev. Lik 4, 38-44: I drugim gradovima moram donijeti Radosnu 
vijest, jer sam za to poslan. (str. 51-2) 


Iako smo ovaj tekst potanje razmotrili prema Petrovu- 
-Markovu izvještaju, Lekcionar nam ga u cijelom opsegu do- 
nosi i po Luki. Kod njega nalazimo neke osobitosti, a ujedno 
se tako ističe važnost odlomka. Vidi se da je ovaj izvještaj na- 
pisao liječnik koji spominje da je Petrova punica bila u veli- 
koj groznici, da su Isusa molili neka se za nju zauzme i da se 
Isus prignuo k njoj — kao što se Luka bezbrojno puta sagnuo 
k bolesniku da ga pregleda. Dilersberger opaža kako ipak 
evanđelist ne piše samo kao liječnik, jer eto Isus je zapovije- 
dio groznici da pusti ženu i ona je ostavi. Tu ne treba u gro- 
znici gledati nekakav sotonski lik koji Gospodin tjera od žene, 
nego želju tjelesnog liječnika da pokaže moć nebeskog Liječ- 
nika koji ne postupa kako obično čine liječnici. On jednostav- 
no bolesti zapovijeda i ona sluša. Tom je personifikacijom 
mnogo jače izražena Isusova moć nego da je samo rečeno da 
je bolesnicu izliječio. Poznata je uz to Ambrozijeva napomena 
da je Gospodin onim ozdravljenjem u sinagogi i ovim u Pe- 
trovoj kući pokazao da je došao spasiti jednako oba spola. Dil- 
lersbergeru je i to značajno da je Isus napustio sinagogu i lije- 
čio u Petrovoj kući i nakon zalaza sunca oko njegove kuće. 
Petrova kuća naviješta Kristovu Crkvu, a napomena da je za- 
laskom sunca svršila židovska subota naviješta novozavjetni 
dan Gospodinji. Onaj kome se čini da taj poznati egzegeta mo- 
žda previše vidi, ipak će priznati da Isus zaista sada djeluje u 
svojoj Crkvi i da svoje oko sebe okuplja najviše nedjeljom. 

Dok Marko ističe da je Gospodin slijedećeg jutra rano oti- 
šao na samotno mjesto da moli, u Lukinu je izvještaju nagla- 
šeno nešto drugo što spominje i naslov odlomka. Naš evanđe- 
list najprije zapaža kako je mnoštvo u Kafarnaumu zadrža- 
valo Isusa da ne odlazi od njih. Htjeli su imati trajno kod sebe 
tako moćnoga i sveopćeg Liječnika. Kao da su se sjećali da je 
Ivan Krstitelj na njega primijenio proroštvo iz Izaijimne knjige: 
»Svako će tijelo vidjeti spasenje (a to je značilo i ozdravljenje, 
v. RBT spas) Božje« (Lk 3, 6). Za Isusom su ljudi hrlili više 
da liječi i hrani njihova tjelesa nego duše, što može poslužiti na 
neku utjehu svima dušobrižnicima. 

Gospodin nije to predbacio onima koji su tražili da osta- 
ne kod njih nego im govori o svojoj dužnosti, koja je spojena s 
njegovim nebeskim poslanjem, da ide i drugamo propovijedati 
evanđelje o Božjem kraljevstvu. »Isus mora ići okolo. To je 
njegov zadatak i zahtjev božanske odluke. Božja riječ koja mu 
je povjerena tjera u širinu. O njegovu životu ne odlučuje oso- 
bni užitak ni mnoštvo, nego povjerena riječ, a iza nje na kraju 

stoji Bog« (Stoger). I doista je Gospodin obilazio sinagoge po 
cijeloj Judeji, ovdje uzetoj za svu Palestinu, kao što će njegovi 
izaslanici kasnije ići u sve krajeve svijeta. »Vjera dolazi od 
propovijedanja« (Rim 10, 17). 


ČETVRTAK 
God. I 


1. č. Kol 1, 9-I4: On nas istrgnu iz vlasti tame i prenese 
u kraljevstvo svoga ljubljenog Sina. (str. 173) 


P. p. 97, 2-3ab. 3cd-4. 5-6 (str. 545) 
P. Gospodin obznani spasenje svoje. 

Opet Pavla gledamo u molitvi za kršćane u Kolosima. Ka- 
mo nije izravno stigla njegova usmena riječ, neka njegovo pi- 
smo govori najprije o onome što je važnije i od samog propo- 
vijedanja. Na početku je njegova molitva bila zahvalna, a sada 
s dva izraza spominje svoju prosnu molitvu. S Mussnerom mo- 
žemo uzeti da prvi izraz znači općenito molitvu, a drugi da 
stoji u vezi s posebnom nakanom za koju apostol moli. Iako 
Pavao hvali Kološane na temelju izvještaja njihova vjerovje- 
snika Epafre, on zna da oni još trebaju napredovati pa moli 
Boga da ih napuni potpunom spoznajom svoje volje. »Za Žido- 
ve je vjersko spoznanje i djelovanje tvorilo jednu cjelinu. Ono 
što se (u zakonu) upoznalo to je trebalo i ostvariti. Stoga je 
pobožni Židov strastveno ispitivao što je volja Božja. A apostol 
je došao iz židovstva i prije je bio pobožni farizej«. Takva je 
potpuna spoznaja Božje volje Kološanima donijela svakovrsnu 
mudrost i duhovno razumijevanje. Neće im stoga biti teško ži- 
vjeti dostojno Gospomdina. I tu je Gospodin Pavlu sam Isus 
uzor kojemu kršćani moraju što više biti nalik i tako mu ugo- 
diti u svemu. Uz to ponavlja misao iz r. 6. da su plodovi vjere 
raznovrsna dobra djela koja će opet pridonijeti da Kološani 
napreduju u spoznaji Boga. Treba dakle moliti da Bog u nama 
sve više unaprijedi pravo spoznanje i djelovanje. Jedno prati 
drugo. 

Biblijski je riječnik konkretan i šteta da se to ne može 
uvijek sačuvati u prijevodu. Tako i gore u r. 10. grčki i latin- 
ski tekst imaju »hodati dostojno Gospodina«. Prema Bibliji 
čovjek je uvijek na putu; njegov je život hodanje koje vodi k 
sreći ili k propasti«. U tom je vidu još jasnije zašto Pavao moli 
za Kološane Boga da ih svojom svakovrsnom snagom osposobi 
za savršenu postojanost i strpljivost. Tko hoda mora ustrajati 
ako hoće da dođe k cilju. Kao što Božjoj slavi odgovara da čo- 
vjeka na putu k njemu neprestano pomaže tako i čovjek treba 
da se postojano služi ponuđenom mu Božjom pomoći. Tim će 
postići da u radosti bude zahvalan Ocu koji nas je odredio da 

sa svetima steknemo vječnu baštinu u kraljevstvu nebeske 
svjetlosti. To je kraljevstvo njegova Sina, suprotno kraljevstvu 
tame u kojemu vlada grijeh. Naš nam je Otkupitelj pribavio 
oproštenje grijeha i nebo; hrani nas euharistijom na koju je 
prve kršćane podsjećalo svako spominjanje zahvalnosti (r. 12). 
Koliko u meni svako euharistijsko slavlje nalazi srce očišćeno 
od grijeha i u zahvalnosti spremno za uvijek nove Božje da- 
rove? To je ono spasenje koje spominjemo u pripjevu i koje 
nam se neprestano nudi da ga sve bolje upoznamo i primjenju- 
jemo na sebe i na druge, | 


God. II 


1. č. 1 Kor 3, 18-23: Sve je više, a vi ste Kristovi, a Krist je 
Božji. (str. 141) 


P. p. 23. 1-2. 3-4ab. 5-6 (str. 486) 
P. Gospodnja je zemlja i sve na njoj. 


Od dviju štetnih nastranosti Pavao hoće da očuva Korin- 
ćane, a preko njih i nas. Mudrost je velika stvar, ali samo ona 
prava mudrost koja dolazi od Boga i vodi k Bogu. Sasvim je 
drukčija mudrost ovoga svijeta, o kojoj je apostol govorio ra- 
nije, a koja čini svaki stvor smiješnim pred Bogom. »Kao što 
i na čisto ljudskom području često mučno ili smiješno djeluje 
kad ljudi hoće da se iskažu naučenim mrvicama znanja, ali već 
krivim izgovaranjem imena ili netočnom primjenom pojmova 
pokazuju pravo stanje svog znanja, tako se to još neizbježnije 
događa pred Bogom. Tu mnogi misle da je pravo čudo ono što 
oni znaju ili jesu, a u stvari upravo tim ludim mišljenjem po- 
staju bijedni i smiješni« (Walter). Da to Pavao još bolje po- 
kaže, poziva se na dva teksta iz SZ-a (Job 5, 13 i ps 93, 11) 
koja svjedoče kako se svjetska mudrost pred Bogom sama hva- 
ta u svojoj lukavštini i pokazuje koliko je isprazna. Iz svega 
toga slijedi praktičan zaključak koji Pavao preporučuje Ko- 
rinćanima: Tko hoće da zaista bude mudar pred Bogom, neka 
ne mari što ga svijet drži ludim. Mnogi su sveci išli tim putem 
i postali veliki pred Bogom i pred ljudima. 

Druga se nastranost, od koje apostol nastoji osloboditi krš- 
ćane, sastoji u pretjeranom prianjanju uz ljude. Ako su smije- 
šni oni koji se drže velikima i traže da ih ljudi takvima sma- 
traju, još su smiješniji oni koji se takvima dive, za njima idu 
i ponose se što im mogu stajati blizu ili im na bilo koji način 
pripadati. Pavao ne izmišlja, jer je to bila česta pojava u tada- 
njem svijetu mnogih sofista i uopće nazovi mudraca. On to ne 
bi spominjao da neki kršćani nisu takav postupak prenijeli i u 
Crkvu. U tom povađanju za većima apostol vidi uzrok grupa- 


190 — 22. četvrtak 


šenja u korintskoj zajednici. Boli ga to i opet spominje imena, 
svoje na prvom mjestu, koja kršćanima ne bi smjela imponi- 
rati; te su im osobe dane da služe svima kršćanima. Stoga 
kliče Korinćanima da pripadaju njima ne samo ti ljudi nego 
i sve što se nalazi u prostoru i vremenu. Zaista je velika slo- 
boda i dostojanstvo kršćana kad je sve njihovo, a tako i jest, 
jer je sve Božje, a oni su Božji i samo Božji. Pavao ipak ne 
može a da ne spomene i kariku koja veže kršćane s Bogom, a 
to je Bog i čovjek ujedno, Krist. S tim u vezi vrlo je korisna 
napomena Waltera: Krist je Božji po poslušnosti, a tako i mi 
Kristovi, pa je poslušnost Kristu jedini, ali nužni uvjet naše 
kršćanske slobode. 

Ovaj naš ulaz od svega što je na svijetu preko Krista k 
Bogu lijepo je izražen u psalmu 23. kojim su se jeruzalemski 
hodočasnici penjali u hram. Čitav je svijet Božji, ali se po gri- 
jehu nalazi u takvu stanju da će ustrajno Boga tražiti i naći 
samo onaj koji nastoji ostati slobodan i čist od svega stvore- 
noga. 


Ev. Lk 5, 1-11: Ostaviše sve i pođoše za njim. (str. 52) 


U 1. čitanju jedne i druge godine istaknuto je što je nama 
kršćanima Krist: on je kao ljubljeni Sin Božji naš Kralj, on 
pripada Bogu i prema tome mi njemu. S tim ćemo spoznanjem 
alko ući u bit današnjeg evanđelja. Luku je kao visokog inte- 
lektualca zanimalo kako je Isus privukao k sebi prve učenike 
i onda preko njih druge. Kad je izabirao građu za svoje Evan- 
đelje (1, 1-4), ovaj mu je Isusov govor s čudom na Genezaret- 
skom jezeru došao kao navlaš. A to je odgovaralo i helenistički 
izobraženim kršćanima kojima je Luka u prvom redu pisao: 
Isus je sve privlačio kao Učitelj i izvanrednim znakovima po- 
kazivao da se po njemu zbilo »bogojavljenje«, a tadanji je 
grčki svijet zanimala nauka i svako čudesno nastupanje. To bi 
dvoje moralo privlačiti k Isusu svakoga misaonog čovjeka. 

Isusa smo već gledali okružena učenicima, ali mu se oni 
još nisu bili posve priključili. Ribarski je zanat krut i nije 
sklon zanešenjaštvu. Učenici su već vidjeli neka Isusova ču- 
desa, ali njihovo je zvanje promijenilo tek novo čudo koje se 
dogodilo u njihovu poslu, pod njihovim rukama. Crkveni se 
oci i pisci zaustavljaju i kod činjenice da je Gospodin govorio 
iz Petrove lađice kao što i sada govori preko njegova nasljed- 
nika. Ranije (4, 38) je Luka po prvi put uveo u svoje Evan- 
đelje Šimuna Petra kao neopazice, usput, a ovdje s njim Isus 
igra glavnu ulogu koju će nastaviti kroz život i kroz svu po- 
vijest. Asketama je i misticima značajna i Kristova riječ »na 
dubinu!« (Tako se zvala ugledna predratna duhovna revija 
čeških dominikanaca). Plitkost i površnost svuda malo vrijede, 

a još manje u ozbiljnom duhovnom životu. Isusova je naredbu 
jasna, ali isto tako i Petrova sumnja. Riba se mrežama lovi po 
noći, on je s drugovima ribario cijelu noć. Prokrstarili su i po- 
vlačili mreže na blizu i na daleko, po dubini i pličini. Učinak 
je svega bio to da su bez ribe zlovoljni sada prali i možda kr- 
pali mreže. Dakle, sumnja je u uspjeh posve opravdana. No 
tom je priprostom ribaru od početka dano odozgo nešto pose- 
bno (Mt 16, 17) što je nadjačalo ljudsku sumnju i stoga izjav- 
ljuje: »Na tvoju riječ bacit ću mreže.« Petrova je vjera slična 
Abrahamovoj i Marijinoj pa je i slično nagrađena. Preobilan 
je ribolov samo znak neusporedivo većeg dara: Petar je do- 
živio bogojavljenje i primio novo zvanje. 

Krist je vrhovni Ribar, ali, kao naša Glava, i sam velika 
Riba. Tako ga naziva slavni starokršćanski Abercijev i Pekto- 
rijev natpis. Tim su likom vjernici krili pred poganima svoju 
vjeru u Sina Božjega, Spasitelja (riba — ihtys — Iesus Hris- 
tos Thefi Yios Soter — Isus Krist, Sin Božji, Spasitelj). »Prema 
Ribi mi smo Kristove ribice« (Tertulijan). Dakle i za nas bi 
trebala vrijediti riječ u naslovu i na kraju odlomka: sve osta- 
viti i poći za Kristom. To on od nas traži i očekuje, dakako, od 
svakoga na poseban način, ali ipak od svakoga svoga sljedbe- 
nika bez iznimke. Bez toga ribica ne ide za Ribom. 


PETAK 
God. I 
i. č. Kol 1, 15-20: Sve je stvoreno po njemu i za njega. 
(str. 173) 
P. p. 99, 2. 3. 4. 5 (str. 546) 
P. Pred Gospodnje lice dođite s radosnim klicanjem! 

Pavao nam je svoju Kristologiju iznio najviše u poslani- 
cama Efežanima i Kološanima. Današnji tekst spada u tom po- 
gledu među najvažnije i najbogatije. Uz ono što je o njemu re- 
reno 15. C nedjelje (III) zaustavimo se još barem kod nekih 
izraza. Ovaj je uzvišeni himan Kristu ovisan o pređašnjem 14. 
retku gdje je s obzirom na nas rečeno da smo od Božjeg Sina 
primili otkupljenje i s time oproštenje grijeha. Zatim slijede 
kratki a tako sadržajni izrazi o Kristovoj ulozi u svemu stvar- 
stvu i u Crkvi. Bog je nama nevidljiv, a vidljivim nam se 
učinio po svome Sinu koji je njegova slika. Već je SZ znao da 
je Božja mudrost »odsjev vječne svjetlosti, zrcalo čisto djela 
Božjeg i slika dobrote njegove« (Mudr 7, 26). Uz to je rečeno da 
je Božja mudrost bila uza nj kad je stvarao nebo i zemlju 
(Izr 8, 22-31) i da joj je Stvoritelj svega naredio neka udari 
svoj šator u Jakovu (Sir 24, 8). Sve te izraze Crkva primjenjuje 
na utjelovljenog Božjeg Sina, dotično to je već učinio Pavao. 

Kakvo li se bogatstvo sadržaja krije u njegovim riječima 
da je sve stvoreno u Kristu, po Kristu i za Krista? Za drugi 
izraz imamo i Ivanovu potvrdu: »Sve je po njoj (Božjoj Riječi, 
Sinu) postalo« (1, 3). Možemo nekako shvatiti što znači da je 
sve i stvoreno za njega. Najzagonetniji je prvi izraz, »u Kri- 
stu« a možda ga je najbolje povezati s daljnjim da je Krist 
(kao vječni Očev Sin i njegova ljudska narav u Božjoj misli) 
prije svega. Ipak pravo imaju oni koji drže da ćemo tek u Bo- 
gu vidjeti kako je sve stvoreno i kako sve opstoji (r. 17) u 
Kristu. Zasad se svemu tome imamo veseliti već zato što nam 
je po Kristu Bog postao vidljiv i na neki način pristupačan. 
Po Kristu ga slavimo i molimo. 

Ako je Kristova uloga uzvišena u naravnom redu, još je 
uzvišenija u nadnaravnom, u otajstvu otkupljenja, u Crkvi. 
Njoj je on kao svome tijelu Glava i početak (židovski »roš« 
znači jedno i drugo), prvo u ontološkom, bitnom smislu, a dru- 
go u vremenskom. Dakako, vrijeme ovdje treba uzeti kao cje- 
linu na koju Bog gleda oduvijek i stoga je u njegovu pogledu 
Krist u svemu prvi, jer ga on zamišlja kao prvoga i izvor 
svega. On je novi Adam: po njegovoj smrti i uskrsnuću zapo- 
činje novo čovječanstvo. To je moguće, stoga, jer je na ono 
staro sišla njegova otkupiteljska pomirbena krv. Nije ona bila 
potrebna Bogu nego nama, jer »Bog nije nikada bio neprija- 


telj čovjeka, ali je čovjek bio neprijatelj Bogu« (Mussner). Bu-. 


dući da nam je u Kristu dana sva punina Božja i da smo od 
te punine svi obilato primili (Iv 1, 16), onda nam se sama po 
sebi nameće uloga, koja je naše pravo i dužnost, da po Kristu 
kao Božjem licu (pripj.) slavimo Boga sa svim vidljivim i nevi- 
dljivim svijetom. Nigdje savršenije nego kod mise. 


God. II 
č. 1 Kor 4, 1-5: Gospodin će osvijetliti nakane srca. (str. 141) 


ih: 
P. p. 36, 3-4. 5-6. 27-28. 39-40 (str. 496-8) 
P. Od Gospodina dolazi spas pravednicima. 


»Redoslijed misli kod Pavla ne teče u smislu naše logike, 
tako da kod nekog predmeta slijedi točka za točkom. Radije 
sliči tkanju u kojemu se jedna nit pojavi, neko je vrijeme vid- 
ljiva i onda prepusti mjesto drugim nitima. No ona ispod po- 
vršine i dalje teče da bude opet preuzeta i dalje vođena. To je 
posebno slučaj ovdje gdje se stvarno (krivo shvaćena i 
krivo upotrebljavana mudrost) isprepliće s osobnim (djelomice 
dobrim, a djelomice sumnjivim učiteljima). U slijedećem odsje- 
ku jače stupaju na vidjelo osobna gledišta« (Walter). Dobro je 
to znati da bolje shvatimo kako je apostol došao na to da opo- 

minje Korinćane neka ne sude njega ni ostale svoje »dušobriž- 
nike«. Od zanosnog usklika, kojim ih je upozorio na njihovo 
kršćansko dostojanstvo, da je sve njihovo, jer su oni Kristovi, 
Pavao se opet vraća na svoju službu. Želi je rasvijetliti s jedne 
nove točke. Nakon što je o sebi govorio onako ponizno, ne 
može dozvoliti da njegovu, od Boga mu povjerenu apostol- 
sku zadaću sudi tko drugi osim samoga Boga. O samom je 
odlomku bilo govora 8. A nedjelje (III) pa neka ovdje slijedi 
par natuknica o povezanosti osobe i službe u Crkvi, pogotovo 
stoga što se dandanas o tome šire kriva shvaćanja, što onda 
dovodi i do nepravilnih postupaka. 

Na odnos između osobe i nametnute službe može se gledati 
sa strane same osobe i sa strane onih kojima je njihova služba 
namijenjena. U prvom slučaju dosta je reći da se nitko nikada 
neće smatrati sposobnim i dostojnim za bilo koju službu u Bo- 
žjoj Crkvi. Budući da je tako teško odgovarati za samo svoje 
kršćansko vladanje, tko bi se usudio željeti ili čak tražiti još 
veću odgovornost? Znamo kako su svete duše redovito bježale 
od svih većih crkvenih službi. Koga je već zapala bilo koja 
služba, ne ostaje mu drugo nego da uloži sve sile kako bi što 
bolje uskladio svoj osobni život s povjerenim mu zadatkom. 
S druge pak strane, prepustiti svoju službu i njezino izvrša- 
vanje svačijem osporavanju, na milost i nemilost bilo koga 
značilo bi preokrenuti strukturu Crkve kakvu je Krist usta- 
novio za sva vremena. Stoga je zaista težak i štetan postupak 
onih koji hijerarhijsko uređenu Crkvu poistovjetuju i zamje- 
njuju s »demokratskim« ustanovama. I kod ovih treba vlast 
poštovati i“u njezinim je granicama slušati, inače se ide u 
anarhiju, Crkva time stoji i pada, dakako ne ona sama za se, 
nego u pojedinom njezinu članu. Stoga nam je svima tako po- 
trebna pravo shvaćena »crkvenost«. 

Kome se čini da je ovo za slobodnog i zrelog čovjeka pre- 
teško, možda mu mogu pomoći retci današnjega pripj. psalma 
a ion čitav. Posebno je on poučan kao putokaz u r. 3. Mnogo 
je toga potrebno da bismo smjeli stanovati u (Božjoj) zemlji i 
živjeti u miru. 


Ev. Lk 5, 33-39: Kad im ugrabe Zaručnika, tada će oni postiti. 
(str. 53) 


Izbrojili su da u ovom kratkom tekstu Luka upotrebljava 
tridesetak drugih riječi nego u istom odlomku Matej (9, 14-17) 
i Marko (2, 18-22), a u tim je riječima sedam osam stvarnih ra- 
zlika. To nam najprije svjedoči kako evanđelisti donose i obra- 
đuju svoj predmet prema svojim shvaćanjima i raspoloženji- 
ma. U tom je pogledu nekoliko razlika kod Luke prilično zna- 

čajno i poučno. Prigovaranje farizeja Isusu da njegovi učenici 
ne poste on povezuje s velikom gozbom (r. 29) koju je obraćeni 
Levi-Matej priredio svojim starim i novim drugovima na čelu 
s Učiteljem koga je odlučio slijediti. Tako riječi farizeja o nji- 
hovu postu i o protivnom postupanju Isusovih učenika zvuče 
naravnije u vezi s gozbom na kojoj su se oni nalazili. S obzi- 
rom na tu okolnost razumljivo je što kod Luke Isusov odgovor 
glasi nekako blaže, što i odgovara trećem evanđelistu. Dok je 
Gospodin sa svojima, bilo bi neumjesno tjerati ih da poste za 
vrijeme dok traje mesijanski pohod svijetu. Sve u svoje vrije- 
me; Isus naviješta da će njegova Crkva postiti, osobito na us- 
pomenu dana kad je on bio nasilno ubijen. Usput rečeno: post 
je potrebit i tjelesnom zdravlju. Svjetska je zdravstvena služ- 
ba ustanovila da u Evropi svakih 30 sekunda netko umre od 
srčanog infarkta, što npr. minhenski doktor medicine i filo- 
zofije Grassel pripisuje tome što se previše jede, pije, puši i 
premalo kreće. 

U zadnje doba Crkva nastoji Isusove riječi o postu obisti- 
niti preporukom drugih uzdržavanja. Na svakome je da to 
uzme ozbiljno, a možda još više da pazi na vezu posta (ili bilo 
kojeg odricanja) i molitve. Luka spominje oboje. I zaista »obo- 
je spada zajedno. Dani su posta i dani molitve, jer post podu- 
pire molitvu. Post čini malenim, a Bog uslišava potrebne i ma- 
lene« (biskup Stčger). Što će biti od mene ako se budem sve 
manje odricao i sve manje molio? Od toga može nastati samo 
dvostruka duhovna šteta. 

Luka se ponešto razlikuje i u Isusovim usporedbama sa 
starim haljinama i mijehovima. Osobito je uočljivo kako on i 
tu upotrebljava blaži izraz. Matej i Marko govore da nova za- 
krpa na staroj haljini još više razdere i na njoj napravi još 
veću rupu. Luka ima inačicu s dvije haljine, staru i novu, koje 
nitko ne spaja, a staroj ni estetski ne odgovara zakrpa s nove. 
Samo Luka ima r. 39. koji govori da oni koji su se navikli na 
staro vino nerado piju novo. »Stoga i Krist ne postupa previše 
žurno. On hoće da učini sve novo, da donese novo ruho i novo 
vino, a ne samo da stavlja krpe na staro. Novi čovjek mora 
biti stvoren; on će onda, u duhu svadbene ljubavi, sve upraviti 
i srediti. Dotada vrijedi izreka da nitko ne voli odmah novo 
vino, a ne samo da stavlja krpe na staro. Novi čovjek mora 
biti stvoren; on će onda, u duhu svadbene ljubavi, sve upra- 
viti i srediti. Dotada vrijedi izreka da nitko ne voli odmah 
novo vino ako mu je po ćudi staro. Na taj način Isus ujedno 
traži da budemo strpljivi s njim i s njegovim radom oko uče- 
nika gdje ne ide sve najedanput« (Dillersberger). U toj se krat- 
koj izreci krije mnogo životne mudrosti na koju uvijek dovoljno 
ne pazimo. 

SUBOTA 


God. I 


1. č. Kol 1, 21-23: Izmiri vas da vas izvede svete i neporočne. 
(str. 173) 


P. p. 53, 3-4. 6 i 8 (str. 509) 
P. Evo, Bog mi pomaže. 


Jučer je iznesena misao da je krv Kristova križa donijela 
mir nama kojima je bilo potrebno pomirenje s Bogom, nama 
a ne Bogu. Danas se ta misao nastavlja i utvrđuje. Pavao piše 
Kološanima da se to pomirenje odnosi i na njih koji su nekad 
bili otuđeni od Boga i koji su se svojim mišljenjem i djelova- 
njem ponašali kao Božji neprijatelji. Tu je dakle uključen ne 
samo iskonski grijeh nego i osobna grješnost svih odraslih. 
Preokret je učinilo krštenje koje je na temelju Kristove smrti 
u ljudima proizvelo izmirenje s Bogom. Treba dobro uočiti taj 
Pavlov nekad i sada, jer tek tada možemo shvatiti u čemu se 
sastoji Kristovo djelo i kakvo je stanje otkupljenih. No apostol 
nije samo duboki nego i praktični učitelj; sa tri pridjeva od- 
mah dodaje kakve nas Krist hoće i za kakvo se svoje subjek- - 
tivno stanje pred njim moramo neprestano truditi. Svatko za 
se može znati koliko za nj vrijedi i koliko mu odgovara Pa- 
vlova ocjena onoga što je sveto, neporočno i besprijekorno. Si- 
gurno, nitko neće biti sa sobom zadovoljan, ali neka mu bude 
na utjehu to da ga Krist još nije konačno izveo preda se. Iz to- 
ga slijedi zaključak da u vjeri treba ustrajati i nastojati postići 
više nego dosada. 

Prema Pavlu ustrajnost u vjeri tako je važna da Kološa- 
nima s tri nova pridjeva predočuje kako će se pripraviti za 
odlučni trenutak kad će ih Krist izvesti preda se. To se može 
samo po evanđelju, ali vjernici moraju biti u njemu zaista 
utemeljeni i postojani i od njega neodjeljivi. Glavna je prva 
oznaka; tko je na nečemu utemeljen, taj se neće lako dati 


odstraniti od svoga temelja. U postojanosti možemo gledati 


svoje neprestano crpanje iz evanđeoskog izvora koji je sva- 
kome uvijek potpuno na raspolaganju. Koliko tko svoju kri- 
stovski životnu snagu crpi iz evanđelja toliko će uspješno 
odolijevati svim nasrtajima izvana i iznutra koji bi ga htjeli 
pomaknuti s temelja i onda srušiti. Budući da je evanđelje 
za svakoga od tako presudne važnosti, Pavao ima pravo da 
Kološanima istakne sreću koju su doživjeli time što im je 
evanđelje naviješteno i što su ga oni čuli i prihvatili. Uz to 
iz svoje zimske tamničke ćelije s veseljem u duhu gleda kako 
se evanđelje već posvuda propovijeda. Tu ne može a da sa 

zahvalnošću ne spomene kako je i on smio biti sluga evanđelja 
i za nj toliko raditi i trpjeti. Blago Pavlu kad je mogao tako 
gledati na svoj proživljeni put i na takvo stanje evangelizacije 
ondašnjega svijeta! Da bi i nama to bilo barem donekle dano, 
mogu nam pomoći vapaji današnjega odgovora na čitanje. 
Naša molitva i žrtva neka nam osigura Božju pomoć i jakost 
do kraja! 


God. II 
1. č. 1 Kor 4, 6-15: Gladujemo i žeđamo i podnosimo golotinju. 


(str. 142) 


P. p. 144, 17-18. 19-20. 21 (str. 583) 
P. Blizu je Gospodin svima koji ga prizivlju. 

Pređašnji Pavlov odlomak Rupčić dobro prikazuje: »Ljudi 
se ne smiju miješati u Kristovo pravo. Učitelji su njegove 
sluge, i na njega spada da ih sudi. Osim toga ljudi ne mogu sve 
znati, pa ne mogu pravo suditi. Samo Bog poznaje tajne srca. 
Prema tome je neispravan postupak strančara koji daju pred- 
nost jednome učitelju pred drugim«. Korinćani tako griješe, 
. jer su zadojeni ispraznošću svjetske mudrosti i jer pravo ne 
shvaćaju apostolsku službu. Uzdižući jednog propovjednika 
nad drugim i stvarajući na taj način stranke oni žele zapravo 
uzdizati sami sebe. Stoga im apostol upravlja pitanje: »Što li 
imaš što nisi primio?« Iz množine je prešao na jedninu, jer se 
to tiče baš svakoga čovjeka. Poznato je da Augustin često 
navodi te riječi, a na njih se poziva i koncil u Orangeu (god. 
529) za svoj nauk da bez Božje milosti nismo sposobni ni za 
kakvo djelo koje bi nam donijelo spasenje. Tu Pavao prelazi 
u ironiju i ismjehuje Korinćane koji su postali tako obijesni 
da sude svoje učitelje, apostole. »Na strani Korinćana: mu- 
drost, jakost, slava, a na Pavlovoj strani: ludost, slabost, sra- 
mota. Pavao hoće da kaže da su nemoguće te razlike jer i on 
i oni imaju jednu Veselu vijest. Dakle, Korinćani su u zabludi« 
(Rupčić). 

Dok tako postupaju Korinćani, apostol s nekoliko oštrih 
poteza riše mučnu sliku onoga što sve on i njegovi drugovi u 
apostolatu podnose zbog evanđelja. Uza sve nevolje koje ih 
biju apostoli ipak na progonstva i klevete svijeta uzvraćaju 
onako kako uče, kako je naredio i činio Gospodin. Svima će 
progonjenima zbog pravde biti uvijek na utjehu to što su Kri- 
stove apostole mnogi smatrali smećem i izmetom. »Peripsema« 
je nečist koju treba struganjem izbrisati. Toma Akv. dodaje 
Pavlovim riječima: »Žiđovi i pogani drže da smo mi oni koji 
kaljaju svijet i da će se našom smrću svijet očistiti«. To su 

tako teške riječi, kojima su Korinćani dali povod i barem 
neizravno uzrok, da se apostol opet sasvim očinski obraća 
vjernicima. Kao da mu je žao što ih je toliko osramotio, a ipak 
su oni njegova ljubljena djeca koju on kao otac ima pravo 
i dužnost opomenuti i upozoriti ih na njihova kriva stanovišta. 
»Osjećaj jednog oca kao što je Pavao vrijedi više nego 10.000 
učitelja plaćenih da dječaka odgajaju« (Cipriani). Tako Pavao 
gleda na svoju apostolsku službu. B 
Na izbor su današnjega pripj. psalma najviše uplivale 
Pavlove riječi o trpljenju i osuđivanju apostola. Dakako, tu 
Crkva misli više na sadašnje nego na prošlo vrijeme koje samo 
dokazuje da je sudbina vjerovjesnika uvijek više manje ista. 
Ništa ipak ne treba da se boje oni koji zazivaju Gospodina i 
koji k njemu vape u svojim tjeskobama. Prije ili kasnije on 
ih spašava da bi ga onda oni mogli uvijek hvaliti. 
Ev. Lk 6, 1-5: Zašto činite što subotom nije dopušteno? (str. 
93) 


Uza svu skromnost kojom je Isus nastupao mnogo se puta 
našao u prigodi da se nekako morao pokazati i kao Svevladar. 
Kod trganja klasja sa strane učenika u subotu nije samo njih 
uzeo u obranu pred napadima nekih farizeja, nego suvereno 
izjavljuje da je on gospodar i subote. To nije bio samo dan 
počinka već i Jahvi posvećen, pa kad se smatrao ovlaštenim 
tumačiti propise o suboti, već time se izjednačio s Bogom. To 
je glavni smisao ovog odlomka što ga donose sva tri sinoptika. 
Pod tim smo ga vidikom čitali kod Mateja (III 330) i kod 
Marka (I 202 i ILI 92), stoga kod Luke možemo istaknuti nešto 
drugo što lijepo odgovara općem značaju njegova Evanđelja. 
Njegov je lik najveća žrtvena životinja, vol, a on u ovoj maloj 
epizodi spominje što dva prva evanđelista nemaju: apostoli su 
rukama trli klasje i jeli. Već Ambrozije gleda u rukama apo- 
stola ruke novozavjetnih svećenika koje će sebi i drugima na 
oltaru spremati i pružati posvećeni kruh Božji. 

Značajno je da i Gospodin, braneći svoju učenike i njihov 
postupak, spominje kuću Božju u koju je ušao David i sa 
svojim pratiocima jeo pred Bogom postavljene hljebove koje 
su smjeli jesti samo svećenici na kraju svoje sedmične službe. 
Uz to samo Luka ističe da je David sam uzeo te hljebove i, još 
da su to smjeli učiniti samo svećenici. Dobro je sa starima 
uočiti taj aspekt ovoga događaja koji nas na svoj način upu- 
ćuje na sveopće svećeništvo novozavjetnih vjernika i njihovo 
blagovanje božanske hrane. Gospodar dana Gospodnjega po- 
brinut će se da će po apostolima i njihovim nasljednicima 
pružiti svima svojim sljedbenicima do svršetka svijeta duhovnu 
hranu koja će im svaki taj dan učiniti zaista danom Gospod- 

njim. Nije nedjelja jedino dan počinka već i božanska prigoda 
da svi, što moguće više oslobođeni zemaljskih posala i briga, 
blagujemo s obaju stolova koje nam je Isus prostro u svetištu 
svoje Crkve. O kad bi svi kršćani znali što pruža Božja riječ 
i hrana! 

Zaustavili smo se kod ovog značenja današnjeg odlomka 
da upozorimo na povezanost naravi i nadnaravi. Urbanizirani 
i industrijalizirani svijet nažalost, i na svoju veliku štetu, ima 
sve manje smisla za tu povezanost. Nju je htio i hoće sam Bog 
već time što su oba ta reda jednako od njega. Premalo mislimo 
kako je Isus za sredstva kojima nam dijeli sve milosti svojeg 
otkupljenja odabrao sasvim »obične« stvari: vodu, kruh i vino, 
ulje. Vjersko oko s lakoćom razaznaje svu vjersku i kristov- 
sku znakovnost mnogih i premnogih predmeta koji nas okru- 
žuju. Barem moleći za »kruh naš svagdanji« i blagujući ga 
mogli bismo se sjećati i božanskog kruha duše. Evo kako je 
Petar Grgec pjevao šuštavoj pšenici! S umjetničke strane pjes- 
ma nije najveći domet njegove pjesničke duše, ali je bez sum- 
nje u svojoj jednostavnosti lijep izraz njegove duboke i osvje- 
dočene vjere. To je vjera naših seljaka i svih onih koji nisu 
izgubili vezu s prirodom i s Bogom. 


Pšenice šuštava, što se na vjetru 
podatno talasaš ko golema rijeka, 
pšenice, što zaklon daješ ševama, 
znadeš li koja te sreća čeka? 


Iz seoskih kuća izlaze djeca, 

muževi, žene, starci i starice lica suha, 
gledaju vedro u tvoje klasje 

i šapću: bit će svagdanjeg kruha! 


Pšenice žuta, koju su hranile 
sunčane zrake, vlaga i zemlja meka, 
pšenice, puna jedroga zrnja, 
znadeš li koja te sreća čeka? 


Pozdravljaju te seoske crkve 

i priroda pred tobom sagiba čelo, 
kada ti zbori: Zdravo sretnice, 
koja ćeš Božje postati Tijelo! 


Možda bi se ova pjesma dala i jednostavno uglazbiti da 
se barem u nekim prigodama pjeva kod donošenja misnih 
darova. To bi se uvijek imalo obavljati uz pjesmu, a imamo 
vrlo malo prikladnih. 

XXIII NEDJELJA 


GOD. A 


l. č. Ez 33, 7-9: Ako bezbožnika ne opomeneš, krv njegovu 
tražit ću iz tvoje ruke. (str. 852) 


P. p. 94, 1-2. 6-7. 8-9 (str. 543) 
P. Ako danas glas mu poslušate, ne budite tvrda srca. 


Bog je morao upotrijebiti mnogo riječi i slika da svoje 
proroke navede na izvršivanje njihove teške službe: da narod 
poučavaju i opominju. U evanđelju ćemo čuti da smo to više 
ili manje svi dužni. Stoga je uzet odlomak iz Ezekiela gdje se 
govori o službi i odgovornosti proroka-stražara u Božjem na- 
rodu. Ne znamo je li Bog dvaput kazao proroku skoro doslovno 
iste riječi (3, 17-21 i ovdje). Još mnogo oštrije izraze ima Izaija 
(56, 10-12) za glavare koji su slijepi stražari, nijemi psi i 
kojima je najmilije spavati. Ezakielu Božja riječ prikazuje 
opsjednuti grad kojemu građani postave stražara da digne 
uzbunu rogom netom zaprijeti neposredna opasnost neprija- 
teljskog juriša. Ako stražar ispuni svoju dužnost, bit će sam 
sebi kriv onaj koji ga ne posluša i onda pogine. No ako stražar 
u opasnosti ne zatrubi u rog i ne opomene narod, odgovarat 
će za živote koji su nastradali njegovim nemarom. Tu prispo- 
dobu (r. 1-6) naš tekst primjenjuje na proroka stražara, a slika 
i njezin poučak vrlo lijepo pripravlja na ono što Gospodin 
danas od nas traži u evanđelju. ' 

Asensio u gornjoj slici zgodno opaža da neprijateljska 
opsada i pojedina navala ne dolazi sama od sebe, nego ga ih 
šalje ili pripušta Božja providnost. To gledište ne smije nikoga 
smetati, jer je jasno da se isto tako Bog pobrinuo da svojima 
pomogne u svakoj borbi, samo ne smiju zatajiti oni preko 
kojih Bog šalje svoju pomoć. Stoga je posve na mjestu pri- 
mjena našeg Jeronima: »Pod stražarom Crkve možemo razu- 
mjeti biskupa ili svećenika, izabranog od naroda, koji čitajući 
Sv. pismo upoznaje i predviđa buduće stvari, naviješta ih 
narodu i kori grješnika. Stoga se moramo veoma bojati da 
nedostojno pristupimo toj službi, ili se, prihvaćeni od naroda, 
prepustimo nemaru i lijenosti. Još gore činimo ako bismo se 
predali nasladama, trbuhu i besposlici misleći da smo primili 
neko počasno mjesto a ne službu. TA i Sin čovječji nije došao 
da mu služe, nego da on služi (Mt 20, 28)«. Ako se tko zaustavio 
kod Jeronimove riječi o izboru te je uzeo doslovce, neka pro- 
misli možda i ovo: Taj se stari običaj možda može opet uvesti, 

samo je pitanje da li bi vjernici više slušali onoga koga su sami 
odabrali kad bi im govorio nešto što njima ne odgovara. 

. Crkvi je na srcu nešto drugo. Budući da smo na neki način 
svi dužni opominjati jedan drugoga, najvažnije je svakoga od 
nas raspoložiti da ponizno, a ne osorno i tvrdoglavo, primi 
bratsku opomenu i s njom se okoristi. Stoga su posve na mje- 
stu ovi retci iz poznatoga ps 94. Neka nas prosvijetle da i u 
neugodnoj bratskoj riječi čujemo glas brižnog Oca. Inače može 
doći do nove Meribe i Mase, ako ne općenite, onda osobne. 
a to je za mene kao pojedinca sve isto. 


2. č. Rim 13, 8-10: Ljubav je ispunjeni zakon. (str. 136) 


»Dužan i na Božić tužan«, govori naš narod. Pavao neće 
ni da mi kršćani budemo išta nekome dužni ili da budemo o 
kome ovisni, već traži da damo svakomu ono što mu pripada 
(r. 7). To nas zaista čini slobodnima, ali ipak ne oslobođenima 
od svih naših dugova. Do smrti na svakome ostaje dug ljubavi, 
dakako, ne samo da ga isplaćuje nego i da mu se uzvraća. 
Onoliko smo kršćani koliko. u nama ima ljubavi, i to prave, 
žive i djelotvorne ljubavi. Apostol opet spominje samo drugi 
dio Božje zapovijedi o ljubavi i naređuje: »Nikomu ništa ne 
budite dužni, osim da ljubite jedan drugoga«. Spominjući dalje 
petu, šestu, sedmu i deveto-desetu Božju zapovijed i pri tom 
dodavajući da misli i na one koje nije naveo, on tvrdi da se 
tako iskazuje ljubav prem abližnjemu. »Tko ljubi bližnjega, 
ispunio je zakon«, Redovito je nemoguće savršeno ljubiti ljude, 
i onda kad su nam možda odvratni ili prema nama neprijatelj- 
ski raspoloženi, ako ih ne ljubimo u Bogu, tj. Boga u njima i radi 
Boga. Prema tome je, na neki način, prvi dio zapovijedi uklju- 


čen u drugome. Ljubav prema Bogu i bližnjemu je jedna te* 


ista zapovijed, isto deblo s dvije grane. 

Suvremeni je svijet pun riječi o ljubavi. Stoga je razum- 
ljivo da je i II vat. sabor naveo ove Pavlove riječi i uz njih 
dodao: »To je od veoma velike važnosti za ljude, koji su iz 
dana u dan sve ovisniji jedni o drugima, i za svijet koji se 
danomice sve više ujedinjuje« (Cus 24). Treba samo paziti da 
to naglašavanje ne bude jednostrano. A to bi se desilo kad 
bismo htjeli ustvrditi da ljubav tobože može nadomjestiti vrše- 
nje zapovijedi. Samo vršenje zapovijedi bez duha i ognja ljubavi 
ne bi mnogo vrijedilo niti je dostojno čovjeka, a kamo li Boga 
koji u prvom redu traži naše srce. No isto tako ljubav ostaje 
prazna riječ ako ona ne potiče na vršenje temeljnih zapovijedi 
koje određuju naš odnos prema bližnjemu i uopće prema ljud- 
skom društvu. Neka je oganj ljubavi makar kako velik, on 
će se malo-pomalo ugasiti ako ga ne hrane djela i žrtve. Njih 
donosi svagdanje vršenje onoga što nam je Bog zapovijedio 

i u srce usadio kako da se pravilno ravnamo prema svojoj 
braći, njegovoj djeci. Poznata je riječ Grgura Velikoga: »Bo- 
žjih je zapovijedi mnogo a samo je jedna: mnogo ih je po 
raznovrsnosti zapovijeđenih čina, a jedna je po korijenu koji 
je ljubav«. 

Ako Pavao kaže da je ljubav ispunjeni zakon, ne smijemo 
smetnuti s uma i ono što piše neposredno ispred te izreke: 
Ljubav ne čini bližnjemu zla. A što je dobro ili zlo za drugoga, 
o tome ne smije odlučivati samo moja subjektivna pa stoga 
često sebičnosti sklona ljubav, nego i objektivno pravo koje 
upravo izražavaju Božje zapovijedi. Primijenimo to i konkret- 
no na glavnu preporuku današnjih čitanja: mi se za bližnjega 
moramo brinuti, a to znači do potrebe i prema prilikama opo- 
menuti ga i čak ukoriti. No da mu time, osobito u nakani i u 
načinu opomene ne nanesemo nikakvo zlo, mora nas voditi 
ljubav koja će nas naučiti gdje, kada i kako nastupili. Pogo- 
tovo da uvijek vodimo računa o trunu i gredi (Mt 7, 4). 


Ev. Mt 18, 15-20: Ako te posluša, dobio si svoga brata. 
(str. 16) 


O bratskoj smo opomeni na temelju ovoga teksta potanko 
govorili 19. srijede. Evanđelist, i to samo Matej, ima još 
dva mala, ali vrlo važna odlomka koji se mnogo citiraju, 
jer su za život Crkve od velike važnosti. Iako to na prvi mah 
ne izgleda, oni su u uskoj vezi s Isusovom preporukom o brat- 
skoj opomeni. Na kraju je naime Gospodin kazao vrlo ozbiljno 
da onoga koji ne posluša Crkvu imamo smatrati poganinom 
ili carinikom, što u onom židovskom ambijentu znači tuđin- 
cem. To su Židovima bili i oni koje bi njihovo Veliko vijeće 
izopćilo iz sinagoge. Važno je uočiti da je takvu presudu smio 
izreći »samo ovlašteni auktoritet«, kako piše Lagrange, izvr- 
stan poznavalac Sv. pisma S i NZ-a. A to vidimo i iz slučaja 
kad Ivan (9, 22) govori da su se roditelji ozdravljenoga slijepca 
od rođenja, iako sami Židovi, »bojali Židova, budući da Židovi 
već bijahu odlučili da se ima izopćiti iz sinagoge svaki koji bi 
Isusa priznao Mesijom«. Jasno je da tu opći naziv Židovi stoji 
za njihovo Veliko vijeće. Uz to Delatte opaža da Gospodin u 
r. 17. i prema tome o vlasti vezanja i razrješivanja upravlja 
Crkvi koju je tada imao pred sobom, »koja je tada postojala, 
pripravljena i već ustanovljena s apostolima«. Toliko s dogmat- 
ske strane, kako ne bi tko pomislio da je Isus tu vlast dao 
cijeloj Crkvi, tj. svim vjernicima, a još manje pojedinom kršća- 
ninu. To je mišljenje osudio Tridentski sabor, a tako i II vat. 
sabor (C 22) navodi taj tekst koji je, u vezi s Mt 16, 18-19, 
jedan od najvažnijih za kolegijalnu upravu Crkve sa strane 

biskupskog zbora pod vodstvom Petrova nasljednika na rim- 
skoj stolici. 


Praktično je i važno za svakoga od nas ne samo da se u 
tom pogledu točno držimo odluka hijerarhije prema Isusovim 
riječima »Tko vas sluša, mene sluša« (Lk :10, 16), nego i da 
čitava Crkva pa i svaka njezina vlast ima uvijek na pameti 
koja je svrha te silne moći koju je Bog dao ljudima i protegao 
je do nebesa. Tu Trilling duhovito opaža da Gospodin nije 
ostao samo kod vlasti vezanja, što je u vezi s prethodnom 
tvrdnjom o onome koji ne posluša Crkve, nego da je odmah 
dodao i riječ o razrješivanju. Prvu je spomenuo prije, jer se 
tako postupa s počinjenim grijehom, ali kao da Gospodin 
računa i sigurno želi da će se dotični grješnik »izopćenjem« 
(a to znači većom ili manjom javnom kaznom) osvijestiti i da 
će onda crkvena vlast radosno i što prije nad njim upotrijebiti 
i svoju moć razrješivanja. Svaka je opomena i kazna onoliko 
kristovska koliko ima nakanu liječiti i spasavati. 


Što, međutim ako brat i nakon izrečene kazne ostane upo- 
ran? Tu zajednici ne preostaje drugo nego da za njega zajed- 
nički moli. Takvoj je molitvi Krist u r. 19. obećao da će biti 
uslišana. Stoga Crkva toliko preporučuje molitvu za grješnike 
(II vat. sabor, B 109) i nebrojeno puta svi mi molimo Majku 
Božju »za nas grješnike«. Ako je Isus obećao da će biti uslišana 
molitva za »što mu drago«, koliko će više biti za tako presudnu 
potrebu Crkve, za ozdravljenje svih njezinih bolesnih sinova. 
Da se taj tekst odnosi u prvom redu na razrješivanje grješnika, 
vidi se i iz slijedećeg odlomka o dužnosti da bratu oprostimo 
kadgod on pogriješi. Uza sve to treba priznati da Isusova riječ 
o vrijednosti zajedničke molitve zvuči vrlo opširno, što još 
više potvrđuje r. 20. Na liturgijsku ga molitvu primjenjuje 
i II vat. sabor (B 7), a spominje ga i u preporuci (E 8) zajedni- 
čke molitve za sjedinjenje svih kršćana, što činimo toliko puta 
kod mise. 


GOD. B 


1. Čč. Iz 35, 4-T7a: Uši će se gluhih otvoriti, njemakov će jezik 
klicati. (str. 735) 


P. p. 145, 7. 8-9a. 9bc-10 (str. 584) 
P. Hvali, dušo moja, Gospodina! 


Ovaj je eminentno adventski tekst (v. I 51, 69) danas uzet 
zbog proroštva, istaknutog u naslovu, o čudesima koje spomi- 
nje današnje evanđelje. Nakon opisa strašne sudbine koja čeka 
poganske narode i posebno Edomce prorok vidi sreću i Božji 

blagoslov koji će sići na spašeni narod. »Učinci su Božjeg 
zahvata opisani slikom osoba kojima nešto manjka na tijelu 
i koje će odmah poprimiti svoje čitavo zdravlje (r. 5-6), i sli- 
kom pustinjskog kraja koji će se pretvoriti u divnu oazu (7)« 
(Penna). Sam je Isus taj tekst primijenio na svoje čudesno 
djelovanje (Mt 11, 5; Lk 7, 22), a to se odnosilo na ozdravljenje 
ljudskih tjelesa i duša. »Isus spasava cijeloga čovjeka, i dušu 
i tijelo. Kako nezadrživa sila života i spasenja odstranjuje iz 
duše grijeh, tako nestaju i njegove posljedice na tijelu. Vidlji- 
vo je znak nevidljivoga« (Rupčić). Bez takvog shvaćanja za 
semitsko povezivanje duše i tijela (RBT), koje u njihovim oči- 
ma tvori daleko veće jedinstvo negoli ga mi zapadnjaci zami- 
šljamo, ostaje nam zastrt dobar dio duhovne vrijednosti Biblije 
i većina naših liturgijskih čina. 

Gornju misao ne smijemo uzeti u tom smislu kao da je 
Crkva nekakvo tjelesno lječilište. Naprotiv, prorok je navije- 
stio da će Spasitelj činiti, i to je doista činio, na tijelu ono što 
je imalo predočivati njegovo djelovanje na dušu. U sadašnjem 
stanju stvarnog reda kod svakoga dolazi do tjelesne bolesti 
i nužno do smrti. U tome smo mi kršćani i nekršćani posve 
izjednačeni, ali biblijska tjelesna ozdravljenja i S i NZ-u nama 
označuju liječenje i konačno spasenje duše koje primamo samo 
u Crkvi. Nekako slično kao što vrlo rijetka čudesa koja se 
događaju npr. u Lurdu na tijelu bolesnih ukazuju na nebrojena 
obraćenja koja se ondje događaju i na opću smirenost i zado- 
voljstvo s Božjom voljom kojim se odanle vraćaju i oni boles- 
nici koji nisu ozdravili. Sreća što je osjeti svatko koji na bilo 
koji način ozdravi imala bi nas upućivati na sreću, koja je 
daleko vrijednija i trajnija, kad ozdravi naša duša. U tom 
smislu uzmimo današnji pripj. psalam i svom dušom hvalimo 
Gospodina za sva dobra koja iskazuje svakovrsnim bijednicima 
i potrebnima. 


2. č. Jak 2, 1-5: Zar nije Bog izabrao siromahe da budu 
baštinici kraljevstva? (str. 200) 


Pola godine nakon što je 6. četvrika (I 341) nekolicina 
čula ovaj praktično vrlo važan tekst, Crkva hoće da ga se čita 
svoj zajednici u nedjelju. Rado će ga prihvatiti onaj tko je 
shvatio 1. čitanje i na nj odgovorio kako je odredila liturgija. 
Neposredno prije ove preporuke opostol Jakov navodi da se 
pravo bogoslužje sastoji u pomaganju svih kojima je potrebna 
pomoć i zaštita. Danas nas kao svoju braću upozorava da svoju 
vjeru ne obezvrijedimo pristranim ponašanjem prema nekim 
osobama, a namjerice zaoštrenim primjerom pokazuje kako se 
to može dogoditi i kod samog bogoslužja u užem smislu te 


204 — XXIII nedjelja B. 


riječi. Pristranost je mnogo puta osuđena i u SZ-u (Lev 19, 
15-18; Pnz 1, 17; ps 81; Am 5; 11-15; Iz 10, 1-3; Mih 3, 1-4). 
Ona se još više protivi duhu novozavjetne univerzalnosti i lju- 
bavi. Apostol na tom mjestu ne spominje vjeru u našega sla- 
vnoga Gospodina Isusa Krista samo onako. Ako je on koga 
posebno ljubio, to su bili bijednici na duši ili na tijelu. Treba 
iskreno priznati da su se u tom pogledu kroz povijest Crkve, 
a osobito u vrijeme njezina povezivanja s feudalnim sistemom, 
premnogi dali više voditi od duha ovoga svijeta nego od Kri- 
stova duha. Još je korisnije uvidjeti da te sklonosti ima i u 
svakome od nas. Otkad je II vat. sabor (B 33) odredio: »U 
liturgiji ne smije biti nikakve razlike u postupanju s pojedinim 
osobama ili staležima, ni u odredima ni u vanjskom sjaju« 
krenulo je na bolje, ali ni izdaleka još nije sve kako bi trebalo 
biti. Uz našu ovisnost o svijetu i o njegovim načelima i dobri- 
ma tko zna hoće li ikada i biti, ali svatko će odgovarati za sebe. 


Nema druge nego poslušati apostola koji nam opet kao 
braći svojim retoričkim pitanjem poručuje da je ono što je 
Krist činio zapravo opće Božje pravilo. Ne smijemo reći da će 
samo stvarni siromasi ući u obećano kraljevstvo, ali značilo bi 
iskriviti tekst kad bismo zanijekali da su posebni Božji oda- 
branici za nagradu svi oni koje svijet zbog bilo čega smatra 
»siromasima«. To su zapravo bogataši u vjeri i ljubavi, dakle 
i u ljubavi. Inače oni ne bi bilo baštinici Božjega kraljevstva 
ako ne iskazuju ljubav na svoj skroman i »siromašan« način. 
»Stoga im pripada naše poštovanje i ljubav. Kako da ne lju- 
bimo onoga koga Bog ljubi, kako da ne poštujemo onoga koga 
Bog poštuje, kako da se ne ravnamo po mjerilima koje Bog 
određuje? Kako se malo tako živi po našim zajednicama! Kako 
se malo u njima uzima ozbiljno i poštuje skroman, nevažan, 
neizobražen kršćanin? Kako mi sami odmah poslije bogoslužja 
ravnodušno trčimo jedan mimo drugoga? ... Kako će vjera 
kršćana privući i uvjeriti nekoga kad se njihova životna mje- 
rila posve protive vjerskim mjerilima? Ne opravdava Ji svijetu 
prilagođeni i praktični životni postupak mnogih kršćana jednu 
od glavnih sablazni za one izvana? Ne moramo li se pitati kako 
se često u životu kršćana i unutar zajednice primjenjuju takva 
kriva mjerila, i ne spadamo li i mi sami u one kojima se to 
čini samo po sebi razumljivom i normalnom pojavom ?« 
(Knoch). 


Ev. Mk 7, 31-37: On čini da gluhi čuju, a nijemi da govore. 
(str. 36) 


Isus je nedostaživi uzor svake kreposti. On je i najbolji 
Učitelj u spasavanju duša. Danas strašno propadaju mnoge 

duše, utapaju se u zlu, u moru grijeha, umiru nepomirene s 
Bogom. Kršćaninu to ne smije biti sve isto. Radi se o dušama 
za koje je Isus umro. Isus želi, Crkva nas poziva, braća zahti- 
jevaju da svi pomognemo. Od svih je djela najbožanstvenije: 
sudjelovati u spasavanju duša (Krizostom). Najljepše, ali i 
najteže djelo. Zato moramo k Isusu koji će nas jedini uputiti 
kako ćemo raditi za duše, i kako ćemo duše spasavati. Današ- 
nje nam evanđelje donosi upravo za to djelovanje krasan Isu- 
sov primjer. Uz ono što je rečeno u I svesku (311) promotrimo 
kod ovog čuda Isusa, zapamtimo i nasljedujmo ga! 

»Uzduhnuo je« iz samilosti. Tko ima imalo vjere, tko 
osjeća samu iskru ljubavi prema Bogu i bližnjemu, nije mogu- 
će da ne osjeti samilosti prema grješnicima. Ono je opaki Kajin 
odgovorio Bogu: »Zar sam ja čuvar brata svoga?« (Post 4, 9). 
Moramo dakle biti puni ove samilosti. Svijet je neće ni shvatiti 
ni odobriti, no ništa zato, ta to je upravo znak koliko ih treba 
sažaljavati. Srce kršćanina mora doista biti samo samilosno, 
a ne sklono na osuđivanje, da uživa što drugi trpi zbog grijeha, 
a najmanje na osobnu osvetljivost. — »Pogleda na nebo«. Ako 
je samilost nužan preduvjet, molitva je prvi i najvažniji posao 
u radu za duše. Mi ljudi sami od sebe ne možemo ništa. Bilo 
gdje, a najmanje ovdje. Apostol treba da ima tri ruke: jednom 
radi, drugom moli, trećom se žrtvuje. Sami rad je posve besko- 
ristan. »Niti je što onaj koji sadi, niti onaj koji zalijeva, nego 
onaj koji čini da raste — Bog« (1 Kor 3, 7). Dakle treba biti 
s njim neprestano u vezi. Ovo je tajna mnogih velikih i neoče- 
kivanih uspjeha, ali i tajna mnogih velikih i neočekivanih 
neuspjeha. 

»Sve je dobro učinio«. Kršćanin mora da bude najprije 
čovjek. Pobožan kršćanin mora da bude najprije dobar. Inače 
on nije ni pobožan ni kršćanin. Takav je najmanje sposoban 
da obraća druge. Više puta on zna više škoditi nego koristiti. 
Dakako, nije rečeno da samo anđeli mogu raditi na spasavanju 
duša. Moramo imati čistu namjeru i mnogo dobre volje da po 
toj namjeri sve činimo. Mi ne možemo tvoriti čudesna dobra. 
Tim se uspijeva i ondje gdje sva druga sredstva zataje. — 
»Nasamo«. Netom nekoga proglasimo javnim grješnikom, već 
smo s njime prekinuli svaku vezu. Zalutalu ovcu treba najprije 
izvući iz trnja. Uzalud je liječiti ranu dok se ona nalazi u trnju. 
Tako i grješnika treba najprije oslobiditi pokvarene okoline. 
Božje biljke uspijevaju samo u ograđenom vrtu. Ljudi svojim 
očima, a još više svojim jezikom mogu mnogo naškoditi, sme- 
tati u poslu i spriječiti sav smijeh. — »Zabrani im da to ikomu 
kazuju«. Osobito na ovom polju vrijedi poslovica: Svaka buka 
pravi malo dobra i svako dobro malo buke. 

GOD. € 


1. č. Mudr 9, 13-18b: Tko će se domisliti što hoće Gospod? 
(str. 656) 


P. p. 89, 3-4. 5-6. 12-183. 14 i 17 (str. 540) 
P. Gospodine, ti nam bijaše okrilje od koljena do koljena. 


Za uzvišene zahtjeve koje će nam Isus postaviti u evan- 
đelju kao uvjet njegova nasljedovanja potrebno nam je mnogo 
nebeske mudrosti. »Zemaljski čovjek ne prima onoga što dolazi 
od Duha Božjega, jer je to za nj ludost. On to ne može upo- 
znati« (1 Kor 2, 14). Zatim Pavao tu navodi upravo pitanje iz 
početka današnjeg čitanja kojim svršava Salomonova molitva 
za mudrost. I on je uvjeren da naravni razum nije kadar 
spoznati Božju namisao i pravo shvatiti njegovu volju. A ipak 
je to najvažnije za svaki razumni stvor. Što će čovjeku sva 
zemaljska mudrost ako je lišen one koju posjeduje njegov 
izvor i cilj, Bog? »Nadahnuta mudrost drugačije je naravi nego 
ljudska mudrst, pa i onda kad u sebe ugrađuje ono što je u 
ljudskoj mudrosti ponajbolje« (RBT 603). Sve što smrtnik 
smisli nekako je plaho i nestalno, i to već samo u sebi, a pogo- 
tovo pred Bogom. Uz to je i najsposobniji ljudski um ograni- 
čen propadljivim tijelom koje tlači dušu i ma kako on bio 
bremenit mislima, pritiskuje ga ovaj zemaljski šator (r. 15). 
Vara se tko s time ne računa. 

Nije samo starozavjetni mudrac morao priznati da jedva 
nagađa što je na zemlji i da s mukom spoznaje i ono što je 
u ljudskim rukama. Još je drastičnija Sokratova riječ: »Znam 
da ništa ne znam«, naime, ono što znam tako je malo u raz- 
mjeru s onima što ne znam da je kao ništa. Otada je čovječan- 
stvo mnogo napredovalo na svim poljima, ali svi se pravi 
mudraci slažu da je svijet u nama i oko nas još pun pitanja 
i zagonetki. Tko će onda istražiti ono što je »na nebu«? (r. 16c). 
Tu se nebo (RBT, III) zamišlja kao Božje prebivalište odakle 
on svima upravlja i sve proniče. A kojem je to stvoru pristu- 
pačno? Boga, njegovu namisao i volju možemo upoznati samo 
u koliko nam se on sam otkrije. Mudrac je ovdje valjda i pod 
uplivom grčke, naročito novoplatonske filozofije, ali kao biblij- 
ski pisac sigurno misli i na činjenicu da nam je Bog sebe i 
svoje djelovanje objavio u Bibliji te mu za to na svoj način 
zahvaljuje. Ne radi se o teoretskom mudrovanju svjetskih 
umnika, nego nam objavljena mudrost ukazuje kako nam je 
ići po zemlji, kako Bogu omiliti da k njemu dođemo. Stoga se 
u biblijskim mudrosnim knjigama mudrost skoro poistovje- 
tuje s Božjim zakonom (RBT, III 4). 

Razmišljanje i uvjeravanje o čovjekovoj krhkosti i Božjoj 
podršci, koja je čovjeku nužna i koja mu je na raspolaganju, 
nastavljamo s nekoliko redaka jednog od najljepših mudrosnih 
psalama. O njegovim zaključnim retcima pišu prevodioci »Pi- 
jeva prijevoda«: »Milosrđe, radost, objava Božjeg »djela«, 
»slava«, dobrota, sve što psalmist moli i očekuje od Boga; 
dobra su mesijanskog vremena koja osvjetljuju naš zemaljski 
život i kojima Bog upravlja i snažno pomaže djela naših ruku. 
Otkupljenje što nam ga je donio Krist daje također i ovom 
našem kratkom čovjekovu životu istinsku i neprolaznu vri- 
jednost«. 


2. č. Fim 9b-10. 12-17: Primi ga, ne kao roba, nego kao 
ljubljenoga brata. (str. 190) 


Sigurno je mali dio nedjeljnih polaznika mise čuo za File- 
mona i za upravljeno mu najmanje Pavlovo pismo. Sastavljači 
su novoga Lekcionara s pravom omogućili da sada svi čuju 
dobar dio te »prve deklaracije ljudskih prava« (Holzner). Još 
će se veći odlomak čitati 32. četvrtka kroz godinu. Ne znamo 
zašto je ovaj tekst određen za ovu nedjelju, ali se_ čini da u 
njemu možemo naći i vezu s retcima o Božjoj mudrosti (1. čit.) 
i s Isusovim zahtjevom da se njegov učenik treba odreći svega 
što posjeduje (3. čit.). U izmišljenom, ali ne posve nevjerojat- 
nom razgovoru Pavla s pobjeglim robom Onezimom Holzner 
stavlja apostolu u usta ove riječi: »Pazi, Onezime, pokazat ću 
ti njega, našega divnoga Krista. On je vječni Sin Božji, naj- 
slobodniji među slobodnima. A ipak se odrekao svoje slobode 
i sjaja i postao rob, dragovoljno je umro smrću robova, da nas 
sve izbavi iz goreg ropstva nego što je tvoje... U Kristu nema 
ni slobodnjaka, ni robova. Svi smo mi njegovi robovi. Ali 
kakvo je to ropstvo! Posljednji rob Kristov slobodniji je od 
najslobodnijeg među ljudima. Njegov je jaram sladak i nje- 
govo breme lako... Kako je divna sloboda za koju nas je 
Krist oslobodio!« I tako je Krist »koji nam postade mudrost 
od Boga« (1 Kor 1, 30), krštenjem oslobodio Onezima robova- 
nja grijehu i dao mu da u njegovoj nauci upozna svoje kršćan- 
sko dostojanstvo. 

Sada je Onezim bio spreman dragovoljno služiti Pavlu. A 
kad je taj odlučio da ga vrati Filemonu, rob-kršćanin i na to 
pristaje. Kristova je mudrost učinila da on bude zadovoljan i 
sam stanjem roba. No ta ista mudrost sugerira Pavlu da napiše 
ovako srdačno popratno pismo koje je Filomenu imalo poka- 
zati što od njega Kristova mudrost traži i kako mora sada 
primiti odbjegloga i pokrštenog roba. Kakav je preokret nastao 
u Onezimu, a preko njegova krštenja i u njegovu odnosu 

prema Pavlu i Filemonu, duhovitom igrom riječi spominje 
apostol u r. 11 (St&ger). Ropsko ime Onezim znači »koristan«, 
ali on je kao bjegunac Filemonu postao nekoristan (ahrestos), 
da po Kristu (Hrestos) bude Pavlu i Filomenu vrlo koristan 
(euhrestos). Zajednički im je ljubav prema Kristu i složno 
prianjanje uz Kristov i svoj vlastiti križ. Zbog toga se Pavao 
odrekao svoga duhovnoga djeteta i vjernoga poslužnika. One- 
zim se vratio u prijašnje stanje, a Filemon treba da ga sada 
primi dobre volje, ne više kao roba nego kao ljubljenog brata. 
To pokazuje što je sve na zemlji proizvela mudrost križa i 
odricanja samoga sebe i svojih prava. Ta je nauka i praksa 
malo-pomalo ne samo dokinula tako uvriježenu ustanovu rop- 
stva nego oplemenila sve odnose među ljudima i posvetila 
njihov odnos prema Bogu. 


Ev. Lk 14, 25-33: Tko se ne odreče svega što posjeduje,.mne 
može biti moj učenik. (str. 65) 


Opet je Isus na putu a s njim i za njim veliko mnoštvo. 
Nije ga teško slijediti dok on tješi i pomaže te ništa ne traži 
za uzvrat. No to znači ići za Isusom samo izvana, tijelom i 
mudrošću tijela. Stoga Gospodin jasno objavljuje uvjet po 
kojemu se može stvarno ići za njim i biti njegov učenik. Riječi 
su vrlo teške, tako teške da ih neki prevodioci nastoje ublažiti, 
ali je naš »Red čitanja« s pravom opet preuzeo izvorni izraz 
da ne može biti posve Isusov tko ne »mrzi« na svoje najbliže 
i najdraže, pa i na sam svoj život. Dakako da treba to pravilno 
shvatiti. »Mrziti u hebrejskom izražavanju znači također i 
manje ljubiti, što je očito iz Mt 10, 37. Učenik znade na koju će 
stranu, ako bi trebalo birati između Isusa i roditelja« (Vanneti- 
-Duda). Dillersberger zgodno upozorava na dvije vrsti »mrž- 
nje«: mrziti se može raspoloženjem (afektom) kojim se nekomu 
hoće zlo, a može se mrziti i učinkom (efektom) koji obično 
dovodi do izbjegavanja i diobe među osobama. Jasno je da 
ovdje nije riječ o prvoj vrsti mržnje, koja je uvijek grješna, 
nego o onoj neovisnosti kojom netko stvarno ostavlja obitelj 
i čak žrtvuje svoj život — ako to Bog traži. Nebrojeni su uči- 
nili jedno i drugo te tako ugodili Bogu. 

Slijede dvije usporedbe koje naoko nemaju veze s Isuso- 
vim zahtjevom da ga nasljedujemo noseći svoj križ. Međutim, 
završni redak (33) s početnim »dakle« svjedoči da su u Isuso- 
voj misli te usporedbe bile povezane s riječima koje je tada 
izgovorio. Prema najboljim egzegetama (Lagrange i dr.) pouka 
je tih usporedbi ova: kao što čovjek koji gradi kulu, ako hoće 
da je svrši, skupi dovoljno sredstava prije nego počne s radom, 
i kao što kralj koji kani zaratiti se s drugim kraljem, ako hoće 

da ga pobijedi, sabere dostatno boraca, tako i onaj koji odluči 
slijediti Krista mora ostaviti svoje drage i odreći se svega što 
posjeduje. Nauk je zaista težak, ali treba gledati što se tim 
postizava. Bez sredstava nitko ne može podignuti kulu kojom 
će se ponositi i koja će ga braniti. Bez vojske nema pobjede 
nad neprijateljem ni kraljevanja. »U stvari kršćanski je život 
poput tornja koji se diže visoko nad svakim drugim shvaća- 
njem ljudskog života... I isto tako je kršćanski život nepre- 
stani boj što ga sotona vodi snagama i predmetima ovoga 
zemaljskoga svijeta, jer ničim drugim protiv čovjeka ni ne 
raspolaže. Stoga je kršćanin za taj boj to jače opremljen što 
se više može odreći zemaljskih stvari. Tu se dakle nigdje ne 
propovijeda odricanje zbog samog odricanja, puka negativna 
askeza. Uvijek se misli na ono odricanje koje jedino pruža 
čovjeku potrebnu moć i snagu da dovrši teško djelo« (Dillers- 
.£ Dakle: pondus crucis et praemium — teret i nagrada 
riža. 


PONEDJELJAK 


God. I 


1. č. Kol 1, 24.2, 3: Postadoh službenik Crkve na navijestim 
tajnu koja je bila sakrivena kroz vjekove. (str. 173-4) 


P. p. 61, 6-7. 9 (str. 515) 
P. U Boga je spasenje moje i slava moja. 


Pavao je ne samo službenik evanđelja (r. 23) nego i služ- 
benik Crkve (r. 25), što se upotpunjuje, jer evanđelje najvješ- 
ćuje Krista a Crkva ga ostvaruje. Apostol propovijeda Krista 
da svakoga čovjeka učini zrelim u Kristu. Izraz je vrlo bogat 
i traži neposredno zorenje i usavršavanje prema Kristovu liku 
kako nam ga pružaju evanđelje i Crkva. O prvom smo dijelu 
odlomka (r. 24-28) razmišljali 16. C nedjelje. Sada pogledajmo 
što apostol čini za širenje i shvaćanje evanđelja i što u tom 
pogledu očekuje od Kološana. On se trudi i bori za usavrša- 
vanje vjernika prema punini evanđeoskog uzora. Tu misli na 
svoje propovijedanje, a trudom i umorom naziva i svoj ručni 
rad za uzdržavanje (1 Sol 2, 9 i drugdje). Uz to on neprestano 
moli i molitva mu posreduje Kristovu djelotvornost koja u 
njemu snažno očituje svoju silu (r. 29). No Pavao se zaista i 
bori, što ponovno ističe dalje, protiv svojih nutarmmjih muka 
i vanjskih protivnika koji su ga tada držali u zatvoru odakle 
to i piše. Sve to apostol radi, moli i trpi ne samo za one kojima 
je sam naviještao evanđelje nego i za sve druge vjernike koji 
ga ne poznaju po viđenju. Duhovna veza po vjeri u Krista i po 

Crkvi čini Pavlovo srce velikim i širokim tako da u njemu ima 
s . . . 
I BA še srvha svih tih Pavlovih nastojanja? Spominje sa 
sasvim ljudski, da time najprije utješi njihova srca s o 
tako otvaraju apostolovoj ljubavi. Budu li s njim i a. 
sjedinjeni u ljubavi, lako će postići bogat i hita inc 
pravu spoznaju Božje tajne koja je kroz vjekove bila ar a 
njena u Bogu i objavila se utjelovljenjem aii jeva ikie ha < 
apostol opet dolazi na Krista koji je njemu sve i tako re >> 
bude svim kršćanima. U njemu će svi naći ono što je prije <. 

sakriveno u Bogu, dakle sve blago mudrosti i znanja. » 

sigurno (Pavao) hoće da stavi naglasak na »SVe«: po a . 
što se suprotstavlja krivoj nauci (2, 4-8) sad punina - od 
mudrosti i spoznanja« (Mussner). To je Krist sam u se : Z . 
vijek kao Božja mudrost i u kojemu, kako je pokicičioi ( dai 
sve postoji. »Božja Riječ ima u sebi od Oca začete ideje sim 
misli) koje je Logos, kad je Otac naredio stvaranje Ke a, 
izveo jednu za drugom ugađajući Ocu« (Hipolit Rims; i). ve 
se to nalazi u Srcu utjelovljenoga Sina Božjega koje stoga i 
u litanijama zazivamo kao ono u kojem je sve blago mudrosti 
: Mu <A psalmom uvjeravamo sebe i sve oko sebe da zo 
Kristu u Bogu našli svoj mir i spasenje, svoju slavu i ukobiši z 
Za sve što nam još treba, on je i naša nada koja ne dopuš a 
da se pokolebamo. Zaista sve imamo u Kristovoj nauci i hrani. 


God. II 


1. č. 1 Kor 5, 150-8: Očistite se od staroga kvasca, jer je žrtvo- 
vano naše vazmeno janje, Krist. (str. 142) 


P. p. 5, 5-6. 7. 12 (str. 473) s id 
P. Gospodine, u svojoj me pravdi vodi. 


Usta Misalu zadnji se dio ovoga teksta čitao na sam 
dan Pića Meki nisu ni slutili u kojoj je vezi Pavao zapisao 
te retke. Nakon što je Korinćane nađugo korio zbog birano 
dijeljenja na stranke apostol prelazi na tešku sablazan su a 
je čuo da se dogodila u njihovoj Crkvi. Radi se o jednom raku 
sa svojtom koji je bio zabranjen ne samo Židovima pei ka 
npr. i Ciceron oštro žigoše (okrivljujući, prema pogans zi 
običaju, ženu koja je u korintskom slučaju valjda bila poga MA 
pa apostol osuđuje samo kršćanina). Mijesto da se svi oo e 
oviju tugom, oni se još puni hvalisanja nadimlju, što im e 
danas predbacuje dva puta (r. 2 i 6). To se po mp pri 2 
odnosi općenito na njihovo preponosno raspoloženje koje 

je spočitnuo i sprijeda (4, 8. 18-19). Svi se kršćani u Korintu 
moraju osjećati poniženima tom sramotom i dotičnoga uklo- 
niti iz svoje zajednice. Budući da to nisu. učinili upravitelji 
mjesne Crkve, apostol izdaleka donosi oštru presudu. Netom 
se prvi put sastanu, neka znaju da je on duhom s njima u 
imenu Gospodina Isusa i njegovom božanskom snagom da jav- 
nog grješnika »predaje sotoni na propast tijela«. Koliko god 
su to teške riječi, cilj im je da se dotični popravi i spasi, »na 
dan Gospodina Isusa«. Pavao je svima sve i sluga svima, ali 
kad se radi o čistoći vjere i života, nastupa nepoštedno. 

Tako je morao postupiti da taj grješnik uvidi što je učinio 
i da ne okuži druge. Ovo će im drugo predočiti zgodnom uspo- 
redbom koja je po svoj prilici odgovarala tim danima. Pavao 
je poslanicu pisao u Efezu, gdje se mislio zadržati do Duhova 
(16, 8), a jer je kanio skoro doći u Korint, općenito se drži 
da ju je napisao oko Uskrsa. U Pripravi na taj blagdan kršćani 
su se držali židovskog običaja i jeli beskvasni kruh. Kvasac 
znači i kvarenje (Mt 16, 6) pa su Židovi za te dane uklanjali 
iz kuće i najmanji komadić kvasca. Isto tako moraju Korin- 
ćani ukloniti od sebe javnog grješnika da se ne pokvare ostali. 
Samo onda će moći s radošću svetkovati vazmene blagdane. 
No bez obzira koje je to doba bilo u godini, apostol traži da 
oni koji su otkupljeni Kristovom Pashom moraju trajno živjeti 
nepokvareni, dakle u čistoći i svakoj čestitosti. Treba da se svi 
zajedno trude oko svetosti i da se svi osjećaju odgovornima 
za svetost cijele svoje zajednice. & 

Slično bi moralo biti i naše raspoloženje koje danas izra- 
žavamo prvim retcima psalma 5.: Bogu se ne mili nikakvo 
zlo nego ga on kazni. Zadnjim usklicima kličemo Bogu koji 
veseli one koji se njemu utječu i koji ga ljube. Blagdansko i 
uopće liturgijsko veselje treba da prijeđe u svakodnevni život 
kao što želi ta jutarnja molitva (r. 4), ali zato treba i živjeti 
kako se kod liturgije sluša i slavi. : 


Ev. Lk 6, 6-11: Držali su ga na oku da li će u subotu liječiti. 
(str. 53) 


Luka se po običaju potrudio da nam pruži što više točnih 
okolnosti u kojima je Isus ozdravio čovjeka s usahlom rukom. 
Gospodin je pripovijedao u sinagogi jedne subote, okružen od 
svojih protivnika koji sve više na njega vrebaju ne bi li našli 
neki povod da ga optuže. Dosta im je ako Isus koga u subotu 
izliječi. I zaista tu se našao čovjek s usahlom desnom rukom 
koja mu je za rad bila još potrebnija. »Isus djeluje u jedno- 
kratnom povijesnom trenutku, u određeno vrijeme, na određe- 
nom mjestu, u određenim okolnostima. Pogled unatrag na to 

središnje zbivanje u povijesti spasenja od presudne je važnosti 
za kršćanski život. Isusov život i njegova povijesna riječ 
upravlja životom i vremenom Crkve dok on opet dođe« (Sto- 
ger). Stoga je poznavanje Krista i poznavanje evanđelja nužno 
za otajstveno obnavljanje djela spasenja na oltaru i za njegovo 
primjenjivanje u životu. 

Gospodin je želio ne samo pomoći tom čovjeku, nego i 
izliječiti duhove farizeja. Luka s četiri glagola svečano opisuje 
kako je Isus tom bolesniku naredio da ustane i stupi u sredinu 
ispred svih, i kako je ovaj zaista ustao i stao ispred sviju. 
Valjda se nije ugodno osjećao u tom položaju, ali ga je podr- 
žavala nada u ozdravljenje, pa mu nije do toga što stoji kao 
kakav optuženik. I doista je trebalo odlučiti što je važnije: 
pomoći čovjeku ili cjepidlačarski obdržavati propis subotnjeg 
počinka. Isus bi htio da svi uvide da je subota radi čovjeka, 
a ne čovjek radi subote (Mk 2, 28) i da svi imaju sućuti s tim 
jadnikom. Neka dakle gledaju čovjeka, a ne propis zakona, pa 
će im biti jasno treba li život spasiti ili upropastiti. »Grčki 
tekst ne govori o životu nego o duši. Ona je život, a i još više: 
svjestan život. Čovjek koji stoji u sredini hoće da živi, da živi 
zdrav, a'ne da samo vegetira, da život doživljava radosno. 
Može li to čovjek s usahlom desnom rukom koji ne može raditi 
nego živjeti od pripomoći drugih?« Bezbroj se bolesnika mora 
pomiriti sa svojom sudbinom, kad za njih nema lijeka. No tu 
je Liječnik koji može i hoće pomoći. Samo se mora ukloniti 
malena zakonska zapreka. Tko da se usudi dati joj prednost 
ispred čovjeka? To čine farizeji. i 

»Farizeji ni u tom slučaju nisu zapravo mogli prigovoriti. 
Prije svega, ljubav je važnija od subotnjeg zakona. Kad čovjek 
može odmah ozdraviti, ne treba to odlagati za sutra zbog Moj- 
sijeva zakona. Uz to se moglo raspravljati krši li to čudo i 
samo slovo zakona, jer se tu nije radilo o profesionalnom za- 
hvatu. Isus nije bio liječnik, on je Bog. Bog se ne umara kad 
čini čudesa. Nije to bio ni rad, nego besplatan dar koji je imao 
usrećiti. Zatim, ako je Isus Bog, da li se mora on podvrgavati 
Mojsijevu zakonu? A ako nije Bog, kako uspijeva činiti čudesa? 
S koje god strane promatramo, stvar je posve jasna. Stoga su 
se farizeji razbjesnili, jer srdžba je dokaz za onoga koji nema 
dokaza; ona je najgori surogat prava« (Zarri). 

UTORAK 
God. I 
1. Čč. Kol 2, 6-15: Gospodin vas oživi zajedno s njim, oprosti 
vam dobrostivo sve prekršaje. (str. 174) ve i 


P. p. 144, 1-2. 8-9. 10-11 (str. 583) 
P. Gospodin je dobar svima. | 


ka Crkveno učiteljstvo ima dvostruki žadatak: da pozitivno 
uči i promiče objavljene istine i da »negativno« ispravlja i 
sprečava ako tko širi krive nauke. Od Pavla bismo imali manje 
poslanica i bile bi znatno kraće da nije već on morao nastu- 
pati protiv raznih zabluda. Sada prelazi na to da i Kološane 
upozori na to koga ne smiju slušati. Čini mu se da ih je 
raznim pohvalama i uputama već pripravio da poslušaju nje- 
govu ozbiljnu opomenu. Još je spomenuo da ih smatra dobro 
opremljenim bojnim redom koji je spreman braniti pravu 
vjeru (r. 5) i oduprijeti se lukavim govorima krivovjeraca. K 
tome dodaje da su Kološani sigurno ukorijenjeni u Kristu i na 
njemu sazidani, iz čega se vidi da je vjera statična kao zgrada 
i da dinamički raste kao stablo. Ako je tako, sve će se više u 
vjeri osjećati sretnima i za to Bogu zahvaljivati. Napokon 
dolazi konkretno upozorenje: Pazite da vas tko ne zavede kri- 
vom filozofijom koja se oslanja na prirodne sile svijeta, a ne 
na Krista. Tu Pavao misli na gnostike koji su zamišljali da 
nekakva bića (eoni), koja su proizašla iz Boga, stoje između 
njega i svega materijalnoga svijeta s kojim se Bog ne smije 
miješati. I Isusa su smatrali jednim od tih eona, a on je Bog. 
. To je upozorenje apostola opet navelo da govori o Kristu 
i da napiše tako sadržajnu izreku: U njemu stanuje tjelesno 
sva punina božanstva. Općenito se drži da Pavao time misli na 
utjelovljenoga Boga u kojemu je s ljudskom naravi sjedinjena 
božanska narav kao takva, a ne razdijeljena na razna bića. 
Iz toga nužno slijedi da je Krist na čelu svih stvorenih duhova, 
a od njegove smo punine primili i mi koji smo krštenjem s 
njim sjedinjeni. Tako apostol na tajnu utjelovljenja odmah 
nadovezuje i tajnu otkupljenja kojega postajemo dionici vje- 
rom. Ako je krštenje značilo maše pokopanje s Kristom, s njim 
smo uskrsnuli po vjeri koja se može i mora sve više učvršćivati 
idejno i praktično. A jesmo li mi zaista bili mrtvi? Da, po 
svojim osobnim grijesima i po općoj ljudskoj grješnosti. Kad 
je naša zadužnica, pribijena na križ, bila poništena, oživljeni 
smo Kristovim uskrsnućem. A njegova je pobjeda bila pot- 
puna, jer je uskrsnuvši posve osramotio sve protivne sile i 
postigao da ga slušaju kao pokoreno roblje. Koja bujica misli 
o glavnim vjerskim istinama i činjenicama našega spasenja! 

Pruža nam obilato gradiva i poticaja da nakon ovako sadržajno 
bogatog čitanja slavimo Boga, sva njegova svojstva i djela. 
Neka tu dužnu proslavu Boga ne obavi samo nekoliko redaka 
psalma, nego njegova i naša euharistija, spomenčin svih nje- 
govih djela i dar svih njegovih božanskih svojstva. 


God. II 


1. č. 1 Kor 6, 1-11: Brat protiv brata traži pravdu, i to pred 
nevjernicima! (str. 142-3) 


P. p. 149, 1-2. 3-4. 5-6a i 9b (str. 585-6) 
P. Gospodin ljubi narod svoj. 


Kad je Pavao izopćio nevrijednoga iz zajednice korintskih 
vjernika, sinulo mu je u pameti da bi tako oni među sobom 
morali rješavati sve manje sporove. On se ne čudi da Korin- 
ćani vode toliko parnica, jer je već Aristotel kazao za Grke 
da su skloni pravdanju, nego ga boli da to kršćani čine pred 
poganskim sucima. Židovi su vrlo zamjerali svojim sunarod- 
njacima ako bi se koji usudio tužiti Židova nekom nežidov- 
skom sucu. Koliko bi to više moralo vrijediti za Kristove sljed- 
benike koji će sa svojim Gospodinom suditi cijeli svijet pal 
same anđele. Dakako, to suđenje moramo uzeti u najširem smi- 
slu, tj. vjernici će prisustvovati konačnoj proslavi dobrih i 
vječnom odbacivanju zlih duhova, kad budu svi prokleti bačeni 
u »vječni oganj što je pripravljen đavlu i njegovim mosh 
(Mt 25, 41). Na sudu će biti izrečene vječne presude kod koji 
će sudjelovati izabrani, a eto oni se u Korintu svađaju zbog 
svagdašnjih sitnica, i to pred nevjernicima. S mnogo ironije 
Pavao piše Korinćanima kako to dokazuje da među ia 
nema ni jednoga mudra koji bi bio sposoban da riješi svaku 
razmiricu među kršćanima. Povijest je pokazala da to nije 
bio samo korintski slučaj... (na Velu g 

Apostol ide korak dalje pa predbacuje vjernicima u 4 
rintu što uopće traže pravdu od ljudi i što nisu NK pod- 
nijeti nepravdu. Tu se on stavlja posve na Kommei: dra 
govora na gori gdje je rečeno: »Ne opirite se zlotvoru! apr 4 
tiv, udari li te tko po desnom obrazu, okreni mu i drugi!« 
(Mt 6, 39). Korinćani rade sasvim suprotno: oni nanose obk 
du i štetu drugima, i to braći. Stoga ih Pavao kasno. c a 
nepravednici neće ući u kraljevstvo Božje. Ako misle e . 
varaju se. Kad je spomenuo nepravednike, onda im s i 
još deset vrsti grješnika koji prestupaju 6. i T. zapovijed > 
loga. Vidi se da su ti poroci bili vrlo rašireni u Korintu, veli oj 
trgovačkoj luci. Neki su se od tih pogana obratili na kršćan 
stvo i krstili pa apostol želi da ustraju na novom putu. U tu 

svrhu on ih podsjeća na svečani čas njihova krštenja kad je 
nad njih bilo zazvano ime presv. Trojstva. Ako se nekršteni i 
usuđuju raspušteno govoriti: »Sve mi je dopušteno«, tako ne 
smije misliti kršten čovjek, jer zna da bi mu se to okrenulo 
na štetu (r. 12). Treba ostati vjeran preuzetim obvezama, a ne 
se vraćati na stare grijehe. 

Nas Crkva uči da uvijek iznova pjevamo Gospodinu novu 
pjesmu i to u društvu s drugima. Zajednička pjesma podržava 
liturgijsku zajednicu, ona je njezin izvor, znak i potvrda. Sveti 
koji se par puta spominju u psalmu su svi kršćani koji s nama 
slave na zemlji Boga, a nama se nevidljivo i nečujno, ali sigur- 
no pridružuju i nebeski blaženici kojima ćemo se i mi pridru- 
žiti u nebu. 


Ev. Lik 6, 12-19: Provede cijelu noć moleći. Izabra dvanaesto- 
vicu koje prozva apostolima. (str. 53) 


Crkvu ne možemo dijeliti od evanđelja, niti evanđelje 
uzeti kao neku suhu knjigu Isusove nauke koja je imala s 
njim prestati. Uz to treba imati uvijek na umu da Isus nije 
donio na svijet samo istinu nego i život za koji je trebalo 
stvoriti okvire. Naviještanje Isusove nauke i nastavljanje nje- 
gova života povjereno je Crkvi koju je on sam u tu svrhu 
osnovao. U nju će stupiti svi pozvani; i zato se ona i zove 
zajednica pozvanih (eklesia, kah4l). Kao u svakoj ljudskoj 
zajednici tako će i u toj neki predvoditi. Njih će Gospodin 
posebno odabrati i pozvati, poučiti ih i ovlastiti svime što će 
im trebati u vršenju njihove odgovorne službe, Prije kona- 
čnog izbora i poziva dvanaestorice Isus se povukao nasamo 
i cijelu noć proveo u molitvi. Sva su duhovna zvanja također 
i plod molitve, redovito više drugih nego onih koji su pozvani. 
Molitva, izbor i poziv su kao tri čina istoga, moglo bi se reći, 
liturgijskog obreda. To što samo Luka donosi da se Isus tom 
prigodom molio odgovara žrtvenom značaju njegova evanđe- 
lja. »Na žrtvu spada svećenik koji moli i tako se tu Gospodin 
kod izbora apostola najprije pokazuje kao veliki svećenik koji 
u apostolima okuplja oko sebe one koji će poput njega sada 
morati postati molitveni svećenici svoga naroda« (Dillersber- 
ger). Da bi se to obistinilo kod svakoga Kristova svećenika! 
Za njegovo zvanje i ustrajnost moraju i drugi moliti, ali jao 
ako on sam ne moli za sebe i za narod, ako nije »čovjek 
molitve«. 

Steger napominje da je broj dvanaestorice prema broju 
plemena starozavjetnoga Božjeg naroda. »Na vidiku je novi 
Božji narod!« Isus je pozvao apostole kao svoj najbliži krug; 
dalje su veliki broj njegovih učenika i silno mnoštvo naroda 

(r. 17). Već je u prvom času osnutka Crkve uočljiva njezina 
velika raščlanjenost. »Samo trebamo unijeti kasnije imena i 
imamo sve: Papu, biskupe, svećenike i puk« (Dillersberger). I 
papa je tu nagoviješten, jer je Petar kod svih nabrajanja uvi- 
jek »prvi« (Mt 10, 2), jednako kao što se Juda uvijek spominje 
zadnji. Uz to uvijek na prvom, petom i devetom mjestu stoje 
ista imena: Šimun, Filip i Jakov Alfejev. »Unutar tako oku- 
pljenih grupa vraćaju se ista imena, ali se njihova mjesta mi- 
jenjaju. Čini se kao da ti popisi ukazuju na neku »organiza- 
ciju« u apostolskom kolegiju; tri odjela po četiri apostola« 
(St&ger). Isti napominje dalje: »Ne doznajemo mnogo o pori- 
jeklu, značaju i pređašnjem životu tih ljudi. Biografski podaci 
nisu najvažniji, nego Isusov izbor i poziv, kao i odredba da 
budu pročelnici, očevi novoga Božjeg naroda i Isusovi namje- 
snici... Isus ih je nazvao apostolima, poslanicima. Za njih 
vrijedi židovsko pravno načelo: Poslanik nekog čovjeka sličan 
onome koji ga šalje (Iv 13, 16). Dvanaestorica će biti pravni i 
osobni Isusovi namjesnici«. Znamo tko u Crkvi nastavlja zbor 
apostola, ali neki kao da to zaboravljaju... 


SRIJEDA 


1. č. Kol 3, 1-11: Umrli ste s Kristom; usmrtite dakle ono što je 
u vašem tijelu zemaljsko. (str. 174-5) 


P. p. 144, 2-3. 10-11. 12-13ab (str. 583) 
P. Gospodim je dobar svima. 


U poslanici Kološanima pouke i naputke za život Pavao 
isprepliće tako da je teško odrediti gdje svršava dogmatski, 
a gdje počinje njezin moralni dio. No i ovdje apostol, prema 
svojem shvaćanju i običaju, moralku izvodi iz dogmatike. Tko 
je prihvatio vjerske istine i činjenice, taj i u životu mora 
slijediti njihove zaključke i posljedice. Taj zahtjev kršćanstva 
Pavao često izražava time što na početku moralnih naputaka 
stavlja »dakle«, tako u današnjem odlomku dva puta (3, 1. 5). 
Prije toga govorio je o našoj vezi s Kristovom smrću i uskr- 
snućem po krštenju, a sada iznosi što ta veza znači praktično 
za naše vladanje. R. 1-4. razmotreni su na dan Uskrsa (II 180). 
Ovdje dodajmo napomenu Cerfaux-a 3. i 4. retku: »Ova mala 
apokalipsa odgovara eshatološkim mjestima u poslanicama 
Solunjanima i 1 Kor 15. Kristova je smrt prouzročila našu 
smrt grijehu; njegovo nam je uskrsnuće udijelilo život, ali taj 
ostaje sakriven, slavan je zamo u »otajstvu«. Treba čekati 
paruziju da se otkrije kakvi smo, tj. da živimo u slavi. Uskr- 


23. srijeda — 217 


snuće je prema tome anticipirano, tako da mi već posjedujemo 
slavu, ali ta (zasad) ostaje nevidljiva«. : 

To naše čekanje ne smije proteći u sanjarskom ljenčare- 
nju, jer bismo time proigrali udijeljenu nam slavu. Kroz to 
vrijeme moramo usmrtiti i u sebi uništiti sve ono zbog čega 
nam Bog ne bi mogao iskazati svoju ljubav nego na nas pri- 
mijeniti svoju opravdanu srdžbu. U dva navrata (r. 5. i 8) Pa- 
vao nabraja, kao i više puta u svojim poslanicama, neurednosti 
koje moramo izbjegavati, naprije tjelesne, a onda one koje se 
pojavljuju u našim odnosima s bližnjim. Nekada su tako živjeli 
i Kološani. Pavao to konstatira, ne da ih zasrami, nego da im 
bude još jasnije što pogansko moraju odbaciti iz svoga kršćan- 
skog života. »Kršćanin ne zatvara oči pred svojom prošlošću. 
On ne potiskuje i ne prešućuje svoje počinjene grijehe, nego 
na njih misli sa zahvalnošću velikoj dobroti i milosrđu Boga 
koji ga je iz smrti grijeha pozvao u svoj život i svjetlo« (Mus- 
sner). 

Prema Pavlu krštenje nije puka ceremonija, nego naj- 
dublji Božji zahvat u ljudsko biće, preokret cijeloga njegova 
života. Stoga nam bijela krsna haljina znači mnogo, kao što 
je uopće vrlo bogat simbolizam odjeće (RBT). Velika je razlika 
nosi li čovjek staro ili novo odijelo. Ako ništa drugo kod no- 
voga pomnjivije pazi da ga ne uprlja. Uz to se po odijevanju 
razlikuju staleži i narodi. Tih razlika među kršćanima više 
ne bi smjelo biti, jer smo svi mi zapravo Krist koji je sve u 
svemu. Tko želi razmotriti kako II vat. sabor navodi i primje- 
Hist odlomak, neka pogleda: B 6, 8; C 6, 9, 32, 48; M 13; 


God. II 


1. č. 1 Kor 7, 25-31: Jesi li vezan za ženu? Ne traži rastave! 
Jesi li slobodan od žene? Ne traži žene! (str. 144-5) 


P. p. 44, 11-12. 14-15. 16-17 (str. 503-4) 
P. Slušaj, kćeri, pogledaj, prisluhni! 


. Korinćani su Pavlu uputili nekoliko pismenih pitanja od 
kojih je prvo ono o ženidbi i djevičanstvu: s obzirom na to da 
će Krist uskoro doći, da li je bolje ženiti se ili ne? Apostol 
»mjeri sve stvari ovoga svijeta prema vezi, što je imaju pre- 
ma mističnom tijelu Kristovu i prema zajedničkom vjerskom 
životu. On ne vidi protivnosti između djevičanstva i braka. 
Poštovanje prema objema vrednotama rađa se iz istoga kori- 
jena: iz Kristove tajne. Brak nije manje vrijedan od ne-braka, 
ili od djevičanstva. A o djevičanstvu govori tek onda kad želi 

da bude i jest žrtva ljubavi zbog najvišeg dobra, kada je ono 
junački čin religioznog predanja s najčišćom nakanom« (Holz- 
ner). S tog stanovišta Krist je slavio ljepotu i uzvišenost djevi- 
čanstva nad ženidbom, ali o tome nije govorio kao o zapovijedi 
nego kao o savjetu (Mt 19, 12). Slično postupa i Pavao nagla- 
sujući da se ne radi o zapovijedi nego o savjetu djevičanstva 
koje on propovijeda riječju i vlastitim primjerom. 

Kad kaže da je djevičanstvo dobro »zbog sadašnje nevo- 
lje«, tumači od najstarijih vremena u tom izrazu vide četvero: 
progonstva koja je Isus navijestio svojima; velike nevolje prije 
svršetka svijeta (Mt 24, 21; Lk 21, 23); sve životne muke u 
ovom vremenu koje je kratko (r. 29); razne neugodnosti kojih 
je više u bračnom nego u slobodnom stanju (r. 28b). Prema 
tome, apostol misli da je za svakoga najbolje ono stanje u 
kojemu se nalazi, bilo da ga je po Božjem nadahnuću sam 
odabrao, bilo da su ga na to navele prilike. I naslov odlomka 
podvlači smirenje i zadovoljstvo koje kršćaninu donosi uvje- 
renje da se nalazi u stanju u koje ga je Bog pozvao i u kojem 
mu daje obilato potrebnih milosti. Bilo koje stanje u ovozem- 
nom životu ima samo relativnu vrijednost, onoliku koliku će 
nam pripraviti i pribaviti u vječnosti. Sva zemaljska uživanja 
Pavao prosuđuje s tog stanovišta, i to traži od svoje braće. 
O tim je retcima bilo već govora (I 223). Dodajmo još samo 
riječ našega starog Škarića: »Obličje svita znači ovdje sve 
ono što može zanijeti i naše oči i naše srdce«. 

Pripj. nas psalam podsjeća na zaručničku vezu Crkve i 
svake krštene duše s Kristom. »Krist ima svoju zaručnicu, 
Crkvu, a njegov ponovni dolazak jest proslava vječne svadbe. 
Pod tim vidom razumijemo da je Krist za vrijeme svoga ze- 
maljskog života morao ostati neoženjen. Kao Isus nije ni Pavao 
mogao imati ženu kraj sebe. Mjesto žene uzima Kristovu Cr- 
kvu. Sve što je u braku lijepo i sveto daruje mu apostolski 
poziv, odnos prema Crkvi i Kristu. Ljubomorno traži ljubav 
svoje Crkve, neumorno se bori, da bi je neokaljanu predao 
Kristu« (Holzner). Tko se brine za ljepotu svoje duše i povje- 
renog mu dijela Crkve, svoje tjelesne ili duhovne obitelji, 
shvatit će svoju sreću u Kristu i svoju slavu u potomstvu kroz 
sve vjekove. 


Ev. Lk 6, 20-26: Blago vama, siromasi! Jao vama, bogataši! 
(str. 53) 
»Kristu dolaze i oko njega se skupljaju svi koji su siro- 


mašni, gladni, žalosni ili kako drukčije opterećeni. K njemu 
ih vuča glad za dobrotom, žeđ za svjetlom, bijeda i muke živo- 

ta, Nadaju se da će kod njega naći odgovor na svoja pitanja, 
lijek za sve što ih boli i muči. No ima i ljudi koji misle da im 
Krist ne može ništa pružiti. Oni su svjesni da su bogati, siti, 
osigurani pred svim životnim nepogodama... Iz toga dvostru- 
kog psihičkog temelja i ustrojstva nastaje dioba duhova. Kri- 
stova pojava jedne privlači, druge odbija. Ne stoga jer Krist 
tako hoće, nego jer su ljudi raspoloženi na jedan ili drugi 
način, jer su »siromasi« ili »bogati«, »gladni« ili »siti«. Uzrok 
je dvostruki zakon privlačnosti u dušama: čežnja za vječnim 
visinama i žudnja za dobrima ovoga svijeta, jedni se više pre- 
puštaju prvom, drugi više drugom zakonu. Čežnja za nepro- 
laznim vrednotama rađa indiferentnost prema dobrima ovoga 
svijeta, a uz to i poniznost te pouzdanje u Božju dobrotu i pro- 
vidnost. Žudnja za zemaljskim dobrima donosi bogatstvo koje 
potiče samosvijest, samozadovoljstvo i vodi u oholost... Kri- 
stova je riječ kao iskra koja zapali pripravljen motor i potjera 
ga. Ona je zapalila proces diobe duhova i svakoga tjera na nje- 
govu stranu« (Aleksič). 

' Koliko god je prisna ovakva jeka današnjega utješnog 
i ujedno strašnog Lukina teksta, ipak će i ovdje biti korisnije 
da ga svatko primijeni na sebe. Ništa lakše nego podijeliti svi- 
jet na siromahe i bogate, sebe uvrstiti među prve i onda razmi- 
šljati o Kristovima »blago« i »jao«, Zaista na svijetu ima mno- 
go bogatih, sitih, nasmijanih i slavljenih nad kojima će Krist 
jednom morati izreći svoju tešku osudu. No ta dolazi tek na 
svršetku i on ju je pridržao sebi. Za sve nas mnogo je važnije 
da u svome shvaćanju i vrednovanju svega oko sebe zauzmemo 
jedino ispravno, Kristovo stanovište. TA moramo priznati da 
se naša ljestvica vrednota često podudara s onom koje se svi- 
jet uvijek držao i držat će se. Tko siromahe, gladne, zaplakane 
i progonjene smatra sretnima? Pravo rekavši, to bi mišljenje 
zaista i bilo čudno ako gledamo samo ovaj svijet i život na 
njemu. No Krist je odmah kod prvog blaženstva dodao da je 
takvih kraljevstvo Božje. Budući da je to kraljevstvo na zem- 
lji zacrtano, ali će se' u svoj punini ostvariti tek u vječnosti 

proizlazi za svakoga dužnost da već ovdje posve usvoji načela 
toga kraljevstva. Tko može iskreno reći da ih se zaista drži i 
da po njima sudi sve u sebi i oko sebe? Iz toga je jasno kako 

je zahtjevno eshatološko shvaćanje svijeta nego usmjerenost 

i neprestano ostvarivanje kršćanskog nazora na svijet i na 

sva njegova dobra. 

ČETVRTAK 


«God. I 


1. č. Kol 3, 12-17: Opašite se ljubavlju; to je vez savršenstva! 
(str. 175) 


P: p. 150, 1-2. 3-4. 5-6 (str. 586) 
P. Sve što god diše, Gospodina neka slavi! 


Pavao je već u prvom dijelu svojih opomena Kološanima 
imao pred očima kršćanina kao društveno biće. Malo bi koga 
u svojoj okolini mogao vjernik uvjeriti da je krštenjem svukao 
staroga čovjeka i obukao novoga ako to ne bi pokazao i u 
svojem odnošaju prema bližnjemu. Svi mi redovito živimo u 
obitelji, koja je povezana krvno ili vjerom, pa se ovaj odlomak 
čita i na blagdan sv. Obitelji (I 124). Uvijek.iznova apostol 
ističe temelj koji traži da na njemu dalje neprestano gradimo 
ono što je Bog u nama započeo. Taj se temelj sastoji u Božjem 
pozivu kojim nas je odabrao, posvetio i uzljubio. Pavao je u 
r. 8 spomenuo mane kojih se moramo čuvati, a sada nabraja 
društvene kreposti u kojima se moramo vježbati. Na kraju 
spominje onu koja nam je neprestano potrebna i koju prepo- 
ručuje čitavim 13. retkom. Svaki čovjek ima svoje dobre i zle 
strane, no najvažnije je da znamo jedan drugoga podnositi i 
jedan drugome opraštati. Bez toga čovjek svakome »ide na 
živce«. »Ako nisi kadar podnositi slabe strane onoga kojega 
voliš, ako nisi sposoban brzo zaboraviti neugodnosti, ako nisi 
kadar brzo popraviti situaciju, tu nema ljubavi« (košarkaš P. 
Skansi). Talijanska poslovica sažeto veli: »Ama lPamico con i 
suoi difetti — ljubi prijatelja zajedno s njegovim manama!« 
Opraštanje nam je naredio i Gospodin. Još više: dobrostivo 
nam je sve oprostio da i mi oprostimo drugima (Mt 6, 14-15; 
Mk 11, 25; Lk 11, 4; 17,4). 

Ljubav treba da prožima sve društvene kreposti. Pavao 
ni ne označuje glagol koji bi obuhvatio djelovanje ljubavi, jer 
ona sve obuhvaća. Lat. prijevod ima »habete caritatem — 
imajte ljubav«, noviji hrv. prevodioci umeću druge riječi (Rup- 
čić: obucite se u-ljubav, zagreb. Biblija: zaodjenite se u ljubav, 
Nedjeljna čitanja B 35: opašite se ljubavlju), ali najbolje da 
prevlada originalni .i u Nedjeljnim čitanjima C (35) preuzeti : 
»Povrh svega — ljubav!« »Prvi je i najpotrebniji dar ljubavi 
kojom nadasve ljubimo Boga i bližnjega radi njega. Da pak 
ljubav, kao dobro sjeme, u duši raste i donese plod, svaki vjer- 
nik mora rado slušati Božju riječ i vršiti njegovu volju: uz 
pomoć njegove milosti, često primati sakramente, osobito 
euharistiju, često sudjelovati u svetim činima, postojano se 

posvećivati molitvi, samozataji, djelotvornoj službi braći i vje- 
žbanju u svim krepostima. Jer ljubav je veza savršenosti i 
izvršenje zakona, upravlja svim sredstvima posvećenja, daje 
im oblik i dovodi ih do svršetka (II vat. sabor, C 42). 

Iz Božje se ljubavi rađa mir kojim onda sudjelujemo kod 
obaju njegovih stolova. Slušanje Kristove riječi okružujemo 
duhovnim pjesmama, od kojih se završni psalam ističe odu- 
ševljenjem, da pomoću njih jedan drugoga poučavamo, opomi- 
njemo i potičemo. To je zadatak ne samo teksta nego i napjeva 
liturgijskih pjesama (B 112). Na taj ćemo se način uvijek sve 
najbolje pripraviti na slavljenje euharistije i za sve po Kristu 
zaista zahvaljivati Bogu Ocu. 


God. II 


1. Čč. 1 Kor 8, 1b-7. 11-13: Ranjavate njihovu slabu savjest, 
griješite protiv Krista. (str. 144) 


P. p. 138, 1-3. 13-14ab. 23-24 (str. 578-9) 
P. Povedi. me, Gospodine, putem vječnim ! 


Sredina u kojoj su se kretali prvi kršćani bila je sve drugo 
nego bezbožna. Kad u tom pogledu govorimo o poganstvu, 
onda treba misliti na bezbroj grčkih i rimskih bogova i na 
njihovo štovanje kojim je bio prožet sav javni život. Meso 
žrtvovano raznim idolima ne samo da se javno prodavalo za 
opću upotrebu, nego se pomiješano upotrebljavalo i kod raznih 
gozbi od kojih se kršćani nisu mogli uvijek ustegnuti. Stoga 
su Korinćani i o tome pitali svoga učitelja. Tim se pitanjem 
bavio i apostolski zbor te je, unatoč proglašenoj slobodi od 
Mojsijeva zakona, od svih kršćana tražio da se uzdržavaju od 
mesa žrtvovanog idolima (Dj 15, 29). U praksi to se nije uvijek 
moglo lako provesti, pa su inteligentniji elementi u Korintu 
izjavljivali da se ne treba ni osvrtati da li je neko meso bilo 
prikazano idolu ili ne, jer ionako su idoli ništa te prema tome 
ne mogu ni imati kakav upliv na meso koje im je prikazano. 
Iako se u tome mogla kriti slobodoumnim Korinćanima draga 
krilatica koju Pavao nije mogao prihvatiti (6, 12), ovdje se on 
načelno slaže s tim stanovištem. Uz to užima prigodu i svečano 
proglašuje naše vjerovanje u jednoga jedinoga Boga Oca i 
njegova Sina, našega Gospodina, Isusa Krista. 

Uz to načelno stanovište apostol se ipak boji da njegovo 
stanovište neće sve zadovoljiti. U korintskoj se crkvenoj općini 
ne nalaze samo prosvijetljeni duhovi koji znaju da idoli uopće 
ne postoje, da su ništa. A i za te se on nekako pobojava: Tada 
se sve više počela i među kršćanima širiti pogubna zabluda 
gnostika, koji su držali da su oni bolje prosvijetljeni i upućeni 

nego što su bili obični vjernici. Stoga apostol započinje svoj 
odgovor konstatacijom: Znanje napuhuje, a ljubav izgrađuje. 
Ta ga sili da s obzirom na slabije i manje upućene kršćane od 
svih traži da ne bi njihov slobodarski postupak, sam po sebi 
dozvoljen, bio na sablazan ostaloj braći. To je bilo posve 
opravdano u slučaju kad su neki kršćani čak išli u idolski 
hram i s poganima jeli meso žrtvovano idolima. Pavao se ne 
ustručava ocijeniti da takvi, ranjavajući nježnu savjest ostalih 
kršćana, griješe protiv braće i protiv samoga Krista. Načelo 
bi se apostola moglo primijeniti i naše dane npr. s obzirom 
na svećeničku i redovničku nošnju, nastupanje i sl. 

Iz početka, sredine i kraja 138. psalma danas uzimamo 
retke koji govore o Božjem spoznanju kojemu je jedinome 
sve jasno što se krije u čovjeku. Prigoda je da se možda sje- 
timo i ispitamo o svojoj »podsvijesti« koja, prema modernoj 
psihologiji, na naše djelovanje upliva mnogo više nego što 
mislimo. Stoga uvijek iznova treba paziti na čistoću i čvrstoću 
svoje namjere kod svih svojih čina, jer konačno o njoj ovisi 
njihova moralnost. 


Ev. Lk 6, 27-38 :Budite milosrdni kao što je milosrdan Otac 
vaš! (str. 53-4) 


Ako je među Isusovim slušateljima bio netko koji je iz- 
ravno zaslužio njegovu osudu »jao«, taj se sigurno udaljio. 
Kad su ostali samo oni koji su Gospodina slušali i za koje se 
mogao nadati da će ga shvatiti i poslušati, nastavio je svoj 
govor iznoseći nauku o najvećoj zapovijedi, o ljubavi. Nije 
dakle dosta samo trpjeti oskudicu, glad, tugu i progonstvo, 
nego to i sve drugo treba podnositi u ljubavi. I to ne u bilo 
kakvoj ljubavi, nego nju treba iskazivati i onima koji su 
uzročnici našega trpljenja, koje obično nazivamo neprijate- 
ljima. U toj je zapovijedi Luka sažeo sav Isusov govor na gori 
što ga Matej, donosi u tri poglavlja (5-7). Evanđelist milosrđa 
Kristov nauk o ljubavi prema neprijateljima iznosi u tri točke: 
ljubav ne vraća zlo za zlo nego zlo naplaćuje dobrim (r. 27-31), 
ne iskazuje se iščekivajući da će joj biti odvraćeno (32-34), 
radosna je u opraštanju i darivanju (35-38). Tekst smo razmo- 
trili već dva puta (I 361, II 58). Ovdje donosimo još par 
napomena. 

»Ljubav prema neprijatelju ne sastoji se samo u opra- 
štanju pretrpljene nepravde. O opraštanju se ni ne govori, ono 
je preduvjet. Isusov učenik čini očito sve što pomaže nepri- 
jatelju. Učenik mržnju uzvraća dobročinstvom, kletvu blago- 
slovom, zlostavljanje molitvom. Tko ljubi neprijatelja, ne samo 
da sebe i svoje dobro djelo stavlja u službu neprijatelja, nego 

također i Boga koga moli za ono što on sam ne može izvesti. 
U učeniku nema mjesta koje ne bi bilo prožeto ljubavlju pre- 
ma neprijatelju: vanjski čin, želja, govor i srce u kojemu 
svoje sjedište nalazi molitva« (St&ger). Da li se moguće toliko 
dignuti nad ljudsku narav koja zna biti strašno osvetljiva? 
Ona je takva kad se prepusti sama sebi i svojim najnižim 
porivima, ali kad je rasvijetli i ogrije Isusova nauka, popra- 
ćena njegovim primjerom i njegovom snagom, tada kršćanska 
ljubav zaista ne pozna granica. To dokazuju poznate i nepo- 
znate činjenice nebrojenih Kristovih sljedbenika. »Mi mislimo 
da će se zlo iskorijeniti ako mu se suprotstavimo, ako na zlo 
uzvratimo zlim. Isus pak uči da se zlo prevladava dobrim, on 
hoće da Bog vlada, a tim zbirom svakoga dobra koje tako 
dolazi do izražaja dobro slavi pobjedu nad zlom«. 

Kod toga se uvijek iznova moramo vraćati na svoju pola- 
znu točku: mi smo Božja djeca. Bog svoju dobrotu i milosrđe 
iskazuje nezahvalnima i zlima kojih bi sudbina davno bila 
zapečaćena da nije Bog tako milosrdan. Iz toga proizlazi i naša 
obveza da moramo nasljedovati milosrđe svoga Oca. »Mjesto 
da bude lukav kršćanin nastoji s ljudima postupati kao Božje 
dijete, kao brat sa svojima. Između braće se ne broje uvrede 
i zadovoljštine, dugovi i vraćanja, nego jedan drugome jed- 
nostavno želi i hoće dobro« (Zarri). 


PETAK 
God. I 


1. č. 1 Tim 1, 1-2. 12-14: Prije sam bio hulitelj, ali sam posti- 
gao milosrđe. (str. 181) 


P. p. 15, 1-2a i 5. 7-8. 13 (str. 479) 
P. Ti si mi, Gospodine, baština i kalež. 


Dvije Pavlove poslanice Timoteju i jednu Titu nazivamo 
»pastirskim pismima«. Apostol ih je pri koncu svoga života 
upravio svojim dragim učenicima u Efezu i na Kreti te im 
daje upute za njihovo pastirsko djelovanje. Po dužini su i 
sadržaju slične, a uz Pavlovu privrženost kršćanskim općinama 
i njihovim pastirima svjedoče nam i o neumornoj brizi apostola 
da se posvuda sačuva pravilan nauk koji je on naviještao. 
Stoga i ovdje odmah na početku ističe svoju apostolsku službu 
koju nije sam preuzeo nego mu je određena od Boga. To je 
Timotej sa svojim vjernicima dobro znao, a ipak Pavao uvijek 
iznova ponavlja, ne da istakne svoju osobu, nego da svima 
svoju službu učini prihvatljivom i uspješnijom. Time ujedno 
kod dotičnih vjernika učvršćuje i autoritet svoga namjesnika 

Timoteja, pogotovo time što ga naziva svojim pravim sinom 
u vjeri. Pavao ga je naime obratio i krstio u maloazijskoj 
Listri, po svoj prilici na svojem prvom apostolskom putovanju. 
Mjesto uvriježenog pozdrava, kojim su Židovi usmeno i pisme- 
no jedni drugima nazivali mir, apostol još prije ističe i želi 
svima Božju milost i milosrđe. 

Uz prave učitelje uvijek je bilo i bit će krivih učitelja, 
pa apostol odmah na početku na njih upozorava. Zdrava se 
nauka nalazi samo u evanđelju koje je njemu povjereno da ga 
širi i čuva od svakog iskrivljivanja. Težak je to posao, ali 
Pavao osjeća da mu je za to dao dovoljno snage Isus kojega 
je na početku nazvao našom nadom. Apostol ne može a da ne 
izrazi svoju zahvalnost onomu koji mu je iskazao toliko povje- 
renje kad ga je uzeo u svoju službu. Zahvalnošću se učvršćuje 
prianjanje uz Gospodima i stiču nove milosti. Pavao se osjeća 
dužnim tim više što ga je Krist odabrao bez ikakvih njegovih 
prethodnih zasluga i priprava. Obratno, do susreta s Isusom 
pred Damaskom on je bio takav da sam sebe opisuje s tri 
teške riječi. Jedino mu je opravdanje što tada još nije znao za 
pravu vjeru; sve što je činio bilo je iz neznamja. Poslije nego 
mu je Gospodin u svojoj preobilnoj dobroti pružio ne samo 
vjeru nego i ljubav, apostol zna da je iz toga Kristova korijena 
izraslo sve što je on kao apostol poduzeo i uspio. Zaista je on 
apostol, poslanik drugoga. 

Osjećaje Pavla, Timoteja i efeških kršćana prihvaćamo i 
mi te ih psalmom 15. usvajamo. Tu je odmah na početku i 
usklik Bogu da je on naš Gospodar-Kyrios, kao što ga mi 
nazivamo bezbroj puta u bogoslužju. U njegovim je rukama 
naša sudbina. To nam ulijeva veliku nadu i sigurnost, jer on 
nas vodi pravom stazom u vječni život gdje nas kod njega 
čeka punina radosti. 


God. II 


l. č. 1 Kor 9, 16-19. 29b-27: Svima bijah sve, da pošto-poto 
neke spasim. (str. 145) 


P. p. 83, 3. 4. 5-6a. 12 (str. 534-5) 
P. Kako su mili stanovi tvoji, Gospode nad vojskama! 


Bezbrižnost je redovito najveća zapreka svakom ozbiljnom 
pa i kršćanskom životu. I u Korintu su neki bili skloni da žive 
bez ikakva obzira na druge i na dužnosti prema njima. Pavao 
im u cijeloj 9. glavi stavlja sebe za uzor: on nije od njih tražio 
da ga uzdržavaju iako je na to imao pravo. Nije htio da to 
bude smetnja u širenju evanđelja: svuda se svima prilagodio, 

kao što ističe i naslov odlomka, a o čemu je već bilo govora 
(1 287). Koliko se prilagodio Korinćanima, vidi se najbolje po 
tome što svoje poticaje potkrijepljuje usporedbama iz igara 
koje su im bile omiljene. Na korintskom su se Istmu vršila 
natjecanja koja su bila poslije olimpijskih najpoznatija u čita- 
voj Grčkoj. Apostol želi da se vjernici svladavaju kao trkači 
i da se bore odvažno kao šakači. Tko želi svoje tijelo osposobiti 
za natjecanje i izvježbati ga da pobijedi, uzdržava se u svim 
stvarima koje bi mu mogle smetati ili ga oslabiti. (I suvremeni 
sport pridaje toliko važnosti treningu, karanteni prije nastupa 
itd). Ako to oni čine da zadobiju raspadljivi vijenac, koliko 
više mi za neraspadljivi? Nije ogromna razlika samo u nagradi 
koja čeka tjelesne i duhovne borce, nego i u sigurnosti koja 
nam svima jamči pobjedu. Pavao je to spomenuo na početku, 
da u trkalištu glavnu nagradu dobiva samo jedan; na kraju 
za sebe kaže da ne trči kao.u nepouzdano, što vrijedi za sve. 

Mlatiti šakom u vjetar znači ne pogoditi cilja i prema tome 
boriti se bez uspjeha. Ako se to događa nevještom i nesposob- 
nom borcu u areni, apostol je svjestan da on u svojoj duhovnoj 
borbi postizava što hoće. A koga on to bije? Sama sebe, svoje 
tijelo. Walter s pravom tumači da taj Pavlov izraz ne smijemo 
uzeti doslovno, što ne dozvoljava ni kontekst. Radi se o uspo- 
redbi, kao što pisac i tu ponavlja sliku iz 19. retka da je svima 
postao rob. U svojem je apostolskom djelovanju Pavao zaista 
posvuda vukao svoje slabo tijelo kao nekog roba koji mu je 
morao služiti i pomagati u ispunjenju njegova zadatka. Apo- 
stol to čini iz straha da ne bude odbačen i prema tome Korin- 
ćani, ai mi svi s njima, moramo nastojati da uspijemo u svojoj 
duhovnoj borbi. Kršćanska je vjera najvažniji, sudbonosan 
zadatak. Nju nije dosta ispovijedati i propovijedati riječima, 
nego u životu sve poduzimati da izvršimo zadatak koji nam 
je svima postavljen. 

Težinu zadatka bitno olakšava pogled na cilj prema koje- 
mu je zadatak upravljen. Ne smeta što je kršćanski život tako 
zahtjevan i težak budući da vodi k vječnom uživanju. To nam 
uživanje stavlja pred oči oduševljeni ps 83. kojim su Izraelci 
čeznuli za jeruzalemskim hramom i za barem kratkim borav- 
kom u njemu. Naš Jeruzalem nije samo nebeski nego ujedno 
i vječan pa mu se možemo neusporedivo više veseliti. 


Ev. Lk 6, 39-42: Može li slijepac slijepca voditi? (str. 54) 


Ovaj smo odlomak već razmotrili VIJI C nedjelje (III 583), 
ali ga Crkva ponavlja zbog njegove važnosti, pogotovo što će 
ta nedjelja doći vrlo rijetko. Luka ima najprije dva retka koja 
na prvi pogled nisu ni u kakvoj vezi s prethodnom Gospod- 

njom opomenom da ne sudimo druge. Evanđelist međutim 
upozorava da se ovdje radi o usporedbi, mogli bismo reći: o 
slikovitoj poslovici, a može se s pravom upotrijebiti u raznim 
prigodama i uvijek ima smisao koji proizlazi iz konteksta u 
kojemu se nalazi. Ovdje je »možda Gospodin htio inzistirati 
na svojoj riječi »nemojte suditi«. Suditi? Ne posižemo li time 
u Božje područje? Jesmo li dovoljno poučeni i imamo li vlast 
da sudimo? Možda je bližnji slijep, no da li smo mi sami pro- 
svijetljeni? Tko opominje brata morao bi imati pravo shva- 
ćanje kakav je on sam u stvari. Može li slijepac uzeti slijepca 
za vođu? Kad ne vidi ni jedan mi drugi, kad se združe zajedni- 
čke slabosti, što se može drugo dogoditi nego da obojica padnu 
u prvu jamu na koju naiđu? Istu poslovicu ima Matej (15, 14) 
u vezi s farizejima koji su sebi umišljali da mogu voditi duše 
svojih sunarodnjaka« (Delatte). Osnovna dakle mudrost traži 
da čovjek ne preuzima vodstvo drugoga dok je sam potreban 
tuđega vodstva. Na to se često zaboravlja. 

»Nije učenik nad Učiteljem«. Još jedna poslovica koja je 
bila, čini se, Gospodinu domaća (Mt 10, 24; Iv 13, 16; 15, 20) a 
čiji točan smisao može pokazati samo kontekst. Ovdje bi mogla 
značiti: budući da Gospodin nije došao na svijet da sudi, zar 
se mi ne moramo tim više ustezati od toga da osuđujemo 
druge? Ovdje možda jednostavno nastavlja smisao prethodne 
usporedbe. Slijepca treba odvratiti od toga da sebe postavi za 
suca i učitelja drugome slijepcu. Vođeni slijepac i učenik neće 
biti više od svoga učitelja, niti će bolje vidjeti, jer nas zdrava 
pamet uči da će »i posve doučen učenik biti samo kao njegov 
učitelj« i da se u tome sastoji savršenstvo učenika«. Još je 
važnije da svako sebi reče kako ne smije nitko misliti da kao 
Isusov učenik može biti na božanskim Učiteljem. On je naš 
jedini i jedincati Učitelj (Mt 23, 8), a budući da on poučava 
ljude preko drugih ljudi, u većem ili manjem krugu svaki 
kršćanin nastavlja Isusovu službu naučavanja. Poslovica traži 
da svaki Isusov učenik prenosi drugima ono što je čuo i naučio 
od svoga Učitelja. Prema tome mepravilno je propovijedati 
objavljene istine kao neko svoje iznašašće koje bi otkrilo nešto 
novo ili drugo nego što nam je Bog time htio reći. Poslovica 
se može korisno primijeniti i u tom smislu da svatko nastoji 
što više biti sličan nebeskom Učitelju i u načinu kojim dru- 
goga uči, a također da nitko nema prava očekivati više uspjeha 
negoli ga je on sam imao. Još više nego za svjetovno znanje 
to vrijedi za duhovno: »Tko tebi daje prednost pred drugima? 
Što li imaš što nisi primio? Ako si dakle primio, što se pono- 
siš kao da nisi primio?« (1 Kor 4, 7). 

SUBOTA 


God. I 


1, & A i 1, 15-17: Dođe na ovaj svijet spasiti grješnike. (str. 


P. p. 112, 1-2. 3-4. Sa i 6-7 (str. 559) 
P. Blagoslovljeno ime Gospodnje dovijeka ! 


U ovom kratkom tekstu imamo ogledalo u kojemu je 
Pavao uvijek promatrao sebe i svoga Spasitelja. Sam je sebe 
ranije nazvao huliteljem, progoniteljem i nasilnikom (r. 13) 
ali to ipak nije Kristu smetalo da mu udijeli vjeru i ljubav 
te da ga čak uzme u svoju sasvim posebnu službu. Taj silan 
dokaz Božjega milosrđa Pavla navodi da istakne jednu for- 
mulu koja je običajna u židovskim spisima. »Riječ« ovdje znači 
sažetu izreku koja se kod proučavanja ponavljala kao utvr- 
đena istima ili od svih priznato načelo. Valjda se kod propovi- 
jedanja apostol dosta služio tom metodom kad tako postupa 
. puta u svojim pastirskim pismima (1 Tim 3,1; 4,9; 2 Tim 
2, 11; Tit 3, 8). Ovdje ta riječ sadrži ukratko siv nauk Ke) 
Božjem utjelovljenju i otkupljenju: Krist Isus dođe na svijet 
da spasi grješnike, Time je označen Krist, a što je Pavao? Prvi 
od tih grješnika. To nam je svoje uvjerenje ostavio više puta 
zapisano: on je najmanji od apostola (1 Kor 15, 9), manji od 
najmanjega među svim vjernicima (Ef 3, 8). Pavao je iskusio 
preobilje Božje milosti. Kad netko više prodre u tu neshvat- 
ljivu Božju ljubav i dobrotu to više raste u poniznosti pred 
Bogom i sve veća postaje njegova zahvalnost« (Reuss). Koliko 
sam ja ponizan i zahvalan? Toliko zahvalan koliko ponizan 

; Apostol nije govorio i pisao da istakne sebe, pa ni a 
pne Navodi svoj primjer, jer ne zna za veći MK 
Bog bio pokazao toliko strpljivosti i velikodušnosti kao što je 
iskazao svome bijesnom progonitelju. Ako je Krist na uzde 
kao prvome pokazao takvo milosrđe, čini mu se da je on to 
učinio kako bi na tom prvom od grješnika bilo svima. jasno 
da nitko ne smije očajati zbog svojih grijeha. Slično je i Arški 
župnik izjavljivao da Bog šalje toliko ljudi na ispovijed k 
njemu kao najslabijemu svećeniku kako bi pokazao da lje on 
onaj koji obraća srca ljudi, a ne bilo koji čovjek. . Pavlova 
riječ nije drugo nego zaključak Kristove izreke, svečano utvr- 
đene nad carinikom Zahejem: »Sin čovječji došao je da traži 
i spasi što je izgubljeno« (Lk 19, 10). Treba samo u nj vjeno- 
vati i svakome je osigurano spasenje u vječnom životu. Tu 

apostol ne može a da se ne pokloni Bogu koji je sam u sebi 
ne samo vječan nego i za svakoga nevidljiv, a ipak svakome 
tako blizak i dobar. Njemu ćemo pjevati slavu u sve vjekove. 
U tome neće nikoga kao ni Pavla smetati okajani i oprošteni 
grijesi. : 
Malo koji psalam opijeva Božju veličinu i ujedno našu 
bijedu, koje je spojilo njegovo milosrđe, kao ps 113. Taj je 
ponor između neba i zemlje mogao premostiti samo utjelov- 
ljeni Bog koji je tako postao Bog s nama. A kad se on nije 
žacao da iz prašine i gliba vadi i diže nas uboge i siromahe, 
ne smije nam nikada dosaditi da slavimo njegovo ime, »Jedino 
ime dano ljudima po kojem nam se treba spasiti« (Dj 4, 12). 


God. II 


1. č. 1 Kor 10, 14-22: Mi svi smo jedno tijelo, jer smo svi mi 
dionici jednoga kruha. (str. 145-6) 


P. p. 115, 12-13. 17-18 (str. 561) 
P. Tebi ću, Gospodine, prinijeti žrtve zahvalne. 


Da nije u Korintu nastalo pitanje u vezi s mesom koje je 
bilo prikazano idolima, ne bismo imali ovaj za nauk o euha- 
ristiji tako važan tekst. Dva su glavna retka uzeta u misu 
Tijelova (III 21), a ovdje je odmah istaknuto ono što Pavao želi 
postići od korintskih vjernika: odvratiti ih od idolopoklonstva, 
pa tako i od pohađanja žrtvenih gozbi u poganskim hramo- 
vima. Oslovljavajući ih kao svoje ljubljene i smatrajući ih 
mudrima, a Korinćanima pokazuje koliko važnosti daje rije- 
čima koje će im sada upraviti. Na čemu on temelji svoj zah- 
tjev? Na činjenici da vjernici sudjelujući kod euharistijske 
žrtve i gozbe postaju s Kristom jedno tijelo, nevidljivo i otaj- 
stveno, ali stvarno tijelo. S pravom se tu vidi i žrtveni značaj 
euharistije; inače ne bi imalo smisla uspoređivati je sa žrtvama 
koje se prinose idolima. Uz pogane Pavao se poziva i na Izrael- 
ce koji su također smatrali da blagovanjem žrtve stupaju u 
zajednicu sa žrtvenikom i s onim kojemu je on podignut, dakle 
s Bogom (Lev 3, 1; 1, 6. 15). Euharistija nas dakle sjedinjuje 
s Kristom i s braćom. 

Apostol još jednom spominje da su idoli ništa, da ne 
postoje, ali tako ne misle oni koji u njih vjeruju i koji im 
žrtvuju i od tih žrtava blaguju. Te nazovi-bogove Pavao naziva 
pravim imenom: demonima. On ne može ni pomisliti da bi 
svjestan kršćan mogao tražiti da sudjeluje kod poganskih 
žrtava i da tako bude u zajednici s demonima. Tu on postavlja 
strogu dilemu: »Ne možete piti kalež Gospodnji i kalež vražji. 
Ne možete biti dionici stola Gospodnjega i stola vražjega«. To 

nije ništa drugo nego primjena Gospodnjih riječi: »Nitko ne 
može služiti dvojici gospodara« (Mt 6, 24). Tko bi se pak 
priklonio idolima i njihovim žrtvama, opominje Pavao na kraju 
ozbiljno, taj bi na sebe izazvao Božju srdžbu. Onome kome ne 
pomaže ni ta riječ, tome apostol upravlja kratko pitanje pred 
kojim mora kapitulirati svaka ljudska lakoumnost: Zar smo 
mi jači od Boga? — Među nama više nema poganskih idola 
ni njihovih žrtava, ali tim nije rečeno da sotona nije iznašao 
nova, možda uspješnija sredstava koja bi vjerne i Bogu posve- 
ćene duše trebale odvratiti od kulta euharistijskog otajstva. 
Neke nastranosti tzv. sekularizacije svega religioznoga kao da 
idu u tom pravcu... Pravo će kršćanstvo uvijek ponavljati 
Kristov ili-ili, 

»Kalež blagoslova« bio je glavna točka židovske vazmene 
večere i drugih obrednih gozbi. U vezi s time spjevan je ps 115. 
koji je Crkva od davnine dovodila u vezu s euharistijom kao 
što to čini i danas. Uz retke koje čujemo i ponavljamo dobro 
je sjetiti se i izreke da je Bog razriješio okove svakome od 
nas (r. 16), i svega što ta riječ znači meni kad se približavam 
stolu Gospodnjemu. 


Ev. Lk 6, 43-49: Zašto me zovete: Gospodine, Gospodine! a ne 
vršite što kažem? (str. 54) 


Isusov govor na gori, u Matejevoj i Lukinoj recenziji, sav 
je usmjeren na praksu. To je osobito naglašeno u njegovu 
završetku koji Luka započinje pitanjem da nas i na taj način 
upozori na njegovu važnost. Bez sumnje dobro je Krista i rije- 
čima priznati svojim Gospodinom i Bogom, ali iz tog uvjerenja 
treba povući i sve zaključke. Inače, »kad čovjek ne radi kako 
misli, brzo će početi misliti onako kako radi« (Courtois). Kao 
što je kod stabla sva vegetacija usmjerena na plod tako je i 
kod čovjeka usmjerena na njegovo djelovanje. Stablo procje- 
njujemo po množini i vrijednosti njegovih plodova, a čovjeka 
po njegovim djelima. Da ta djela budu zaista dobra, moraju 
proizlaziti iz dobra srca. Koliko god je u Isusovoj usporedbi 
čovjeka sa stablom naglašena plodnost, dakle vanjština, isto 
toliko je istaknuta nutrina, dobrota srca. Gospodin traži da 
naše srce bude kao riznica dobra iz koje neprestano izviru 
djela Bogu na slavu i bližnjemu na korist. Tu je našu riznicu 
opremio Bog; na nama je da Božje nauke i milosti provodimo 
u život. »Da netko bude pravi Kristov učenik i ide putem koji 
vodi u konačno spasenje, potrebno je da dođe k Isusu, da u 
njemu prizna jedino spasonosnu ličnost, da sluša njegove riječi, 
prihvaća ih i pretvara u djela. U životu Crkve poslije Kristova 
uzvišenja to još znači: s Isusom biti sakramentalno sjedinjen, 

vjerno primati Božju riječ u Crkvi koja nastavlja Kristov život 
i prema. tome živjeti iz sakramenta i Božje riječi« (Stoger). 

I druga Kristova usporedba ima dvostruki izgled: u prvoj 
je bio govor o dobru i zlu stablu, a u drugoj o čvrstoj i o slabo 
sagrađenoj kući. I ova je usporedba prešla u kršćanski rječnik 
pa govorimo kako treba sebe izgrađivati i izražavamo se o zgra- 
di svoga duhovnog života. Dok je u usporedbi sa stablom 
rečeno da iz ljudskog srca proizlazi sve što čovjek čini, kod 
gradnje je kuće najvažnije iskopati dubok temelj. Taj je tek 
onda čvrst ako je postavljen na litici, koja je za nas samo 
Krist. Bez njega nema ni kršćanske statike ni dinamike. Može 
stablo ljudima izgledati lijepo, plodovi će tek pokazati da li 
potječu iz srca koje je povezano s Kristom. Oni koji gledaju 
samo na vanjštinu mogu kuću hvaliti kao veliku i čvrstu, ali 
će se tek u životnim kušnjama pokazati da li je ona podignuta 
na Kristu i njegovoj Crkvi, Ako ne prije, takav će licemjerni 
vjernik sigurno doživjeti potpuno katastrofu na Božjem sudu. 
Tragika je još veća kod onih koji sami ne idu ni u raj ni u 
pakao. U nekom smislu to vrijedi za svakoga, jer svatko upliva 
na svoju okolinu, ali posebno za one koji su u Božjoj Crkvi 
postavljeni da vode druge riječju i primjerom. Tu mi ne kori- 
ti sumnjičiti druge, nego za sve moliti i paziti da moja kuća 
ne završi kao velika ruševina. Riječ je više nego ozbiljna, ali 
je stvarna: izgovorio ju je Isus. 

XXIV NEDJELJA 


GOD. A 


1. č. Sir 27, 30-28, 7: Oprosti nepravdu svojemu bližnjemu, pa 
kad budeš molio, grijesi će se tvoji oprostiti. (str. 688) 


P. p. 102, 1-2. 3-4. 9-10. 11-12 (str. 548) 
P. Milosrdan i milostiv je Gospodin, spor na srdžbu i vrlo 
dobrostiv. 


Nije samo Petar mislio da je to mnogo ako je spreman 
bližnjemu oprostiti do sedam puta. Isusova pouka da uopće ne 
smijemo brojiti koliko puta opraštamo i prema tome da mora- 
mo uvijek oprostiti tiče se svih nas. Osvetljivost je duboko 
ukorijenjena u paloj ljudskoj naravi i malo je kršćana koji se 
ne trebaju boriti da joj se nikada ne prepuste. Stoga nam 
Crkva Kristov nauk o tome donosi ne samo u dva dana preko 
sedmice (II 86 i gore u 19. četvrtak) nego i u jednu nedjelju, 
tj. danas. Iz SZ-a je za taj evanđeoski odlomak uzet mudračev 
tekst koji predstavlja najviši domet predkršćanske objave u 
tom pogledu. Ben Sirah počinje govoriti o mržnji i srdžbi s 
općega ljudskog stanovišta. Dosta je pogledati kako izgleda 
čovjek i njegovo gnjevno lice kad u njemu prevladaju te 
strasti, i svatko će se složiti s mudracem da su gnusne. Ako 
to vidimo na drugome, ne smijemo zaboraviti da mržnju i 
srdžbu u sebi nosi svaki grješan čovjek. One se mogu kroz 
dulje vrijeme pritajiti, ali se pojave netom doživimo i najma- 
nju nepravdu. Tek tada se pokaže koliko je netko uspio da ih 
ukroti. : 

Poslije prvog bratoubojstva Bog je raznim propisima za- 
branjivao mržnju i osvetu. » Mudrac Ben Sirah razmišlja nad 
tim propisima; otkrio je vezu koje sjedinjuje čovjekovo opra- 
štanje bližnjemu s opraštanjem za koje se moli Bogu« (RBT 
785). S tog gledišta svaki onaj koji se osvećuje mora biti 
spreman na osvetu od strane ljudi i od samoga Boga. Tko broji 
sve prestupke bližnjega protiv sebe taj sili Boga da i on dobro 
pazi na sve njegove grijehe. Tim je riječima naviješteno Kri- 
stovo stanovište, izraženo u današnjoj evanđeoskoj usporedbi, 
da su ljudski međusobni dugovi daleko manji od onih koje mi 
dugujemo svomu Bogu. Stoga glavni redak mudračeve pouke 
traži da oprostimo svaku nepravdu ako želimo da Bog nama 
oprosti ono što smo mi njemu skrivili. Ben Sirah s tim pove- 
zuje i tako čestu ljudsku molitvu za ozdravljenje, bilo tijela 
bilo duše, koje ne možemo očekivati ako nemamo milosrđa 

s bližnjim. Dakle ukratko: kako ti drugome tako tebi Bog. 
I poznati nas retci iz pripj. psalma potiču da razmišljamo o 
neizmjernom Božjem milosrđu i da ga nasljedujemo. 

Pri kraju svoje pouke mudrac ima još jedno važno upo- 
zorenje: tko ozbiljno misli na svoju smrt, taj će prestati s 
mržnjom i oprostit će bližnjemu svaku krivicu. Inače, tako će 
se pokazati na Božjem sudu? Umrijeti nepomiren s ljudima 
znači umrijeti nepomiren s Bogom i ne računati na njegovo 
milosrđe. Ako mudrac spominje da treba imati na pameti i 
zavjet Svevišnjega, onda to nas kršćane uz naš savez s Bogom 
može sjetiti i Kristove oporuke (jer i to znači grčka riječ diat- 
heke i latinska testamentum) koju nam je ostavio u svojoj 
molitvi za one koji su ga raspeli. 


2. č. Rim 14, 7-9: Ako živimo i ako umiremo, Gospodinu pri- 
padamo. (str. 137) 


Uz pouke, čije je značenje bilo vremenski ograničeno, 
Pavao rado dodaje važna načela kojima produbljuje Kri- 
stovo otajstvo i naše sjedinjenje s njime. I Rimljanima je 
morao pisati o jelu koje je bilo žrtvovano idolima (gl. 14). Nije 
to nikakav grijeh, ali ako sablažnjuje one koji su došli iz 
Mojsijeve vjere, obziran će se kršćanin od toga ustegnuti. Sve 
što činimo moramo činiti radi Gospodina koji se nama utjelov- 
ljenjem sasvim prilagodio. Mi smo s njim toliko povezani da tu 
vezu ni smrt ne prekida. Život koji nam je Krist darovao 
toliko nadilazi naš naravni život da kršćanin zapravo ne živi 
samom sebi nego Gospodinu tj. od Krista i za Krista. Nije to 
izraz mističnog zanosa nego konstatacija činjenice kad Pavao 
piše Galaćanima (1, 20): »Živim, ali ne više ja, nego Krist živi 
u meni: život koji sada provodim u tijelu, provodim u vjeri 
u Sina Božjega, koji mi je iskazao ljubav i samoga sebe pre- 
dao za mene«. Prema tome mi i umiremo Gospodinu, jer u 
njemu nastavljamo svoj život koji je zapravo njegov život. 
Ili živi ili mrtvi, mi nismo svoji nego pripadamo Gospodinu. 
Ne znamo jesu li sastavljači Lekcionara ovaj zadnji nedjeljni 
odlomak iz poslanice Rimljanima odredili za ovu nedjelju zbog 
njezina 1. i 3. čitanja. U svakom slučaju odgovara istini da mi 
svoje obveze prema bližnjemu moramo gledati pod vidom 
smrti koja će nas konačno i zauvijek povezati s Kristom uko- 
liko budemo ovdje živjeli prema njegovim načelima i zah- 
tjevima. 

Mi dijelimo ljude na žive i mrtve, a mnogima smrt, prema 
njihovu uvjerenju, čak znači prekid i prestanak ljudske opsto- 
janosti. Pavao uči drukčije: Krist je jednako gcspodar i živima 
i mrtvima. To je posljedica njegove otkupiteljske smrti i 

pobjedonosnog uskrsnuća. Tolika je naša povezanost s njim 
da nam on u životu pruža ono što nam je zaslužio svojom 
smrću na križu i da nam na smrti dariva svoju vječnu pro- 
slavu. U tom smislu treba shvatiti Pavlov izraz da je Isus umro 
i uskrsnuo da zagospodari živima i mrtvima. Njegovo je gos- 
podstvo nad svim ljudima potpuno, a očitovat će se kad na 
koncu dođe suditi žive i mrtve. No to je samo jedan vid nje- 
gova gospodstva nad nama koji bi sam po sebi zastrašivao i 
uplivao da na Krista gledamo samo kao na vječnoga Suca. No 
on je i naš Otkupitelj, naš Brat koji je toliko naš da zapravo 
njemu živimo. Zacijelo, kaže se da i neki ljudi žive za druge, 
npr. roditelji za djecu. Smisao je istine da svi mi živimo svome 
Gospodinu mnogo dublji i opsežniji. Ako ništa drugo, barem 
je očito ovo: ljudi mogu živjeti za drugoga samo do svoje smrti, 
a mi Gospodinu živimo, njegovi smo jednako za života kao i 
poslije smrti. Dapače, tek »kad se pojavi Krist, vaš život, tada 
ćete se i vi s njim pojaviti zaodjenuti slavom« (Kol 3, 4). Koja 
li veličanstvena vizija našega života i smrti! 


Ev. Mt 18, 21-35: Ne kažem ti do sedam puta, nego do sedam- 
deset i sedam puta. (str. 16-17) 


Isus je sa svojim zahtjevom da bratu čovjeku treba uvijek 
oprostiti toliko iznenadio Petra — a s njime ne samo sve 
apostole i Židove nego i sve ljude — da je smatrao potrebnim 
svoj nauk predočiti vrlo uvjerljivom usporedbom. S malo 
riječi Gospodin je majstorski orisao događaj u tri prizora. »U 
Bibliji grešnik je dužnik kojemu Bog, : opraštanjem, otpušta dug 
(Br 14, 19); to je otpuštanje tako korjenito da Bog više ne vidi 
grijeha: on je kao bačen za Božja leđa (Iz 38, 17), oduzet (Izl 
32, 32), okajan, uništen (Iz 6, 7). Krist se služi istim izrazima 
i naglašava da je otpuštanje nezasluženo, a grešnik nesposoban 
platiti (Lk 7, 42; Mt 18, 25sl)« (RBT 782). 

Poznavaoci stare povijesti znaju da prvi prizor Isusove 
usporedbe nije nimalo pretjeran. Dug od preko 100 milijuna 
zlatnih dinara nije nemoguć ako ga je učinio npr. visoki činov- 
nik koji je od kralja uzeo u zakup skupljanje poreza i tek 
poslije više godina bio pozvan da položi obračun. Isto tako stari 
su istočni narodi poznavali zakone po kojima bi se dužnik, 
koji ne bi platio dug, mogao prodati zajedno s cijelom obitelji 
u roblje. Malo je vjerojatna sama velikodušnost toga kralja 
koji se na kratku molbu svoga dužnika pokazuje spremnim ne 
samo da pričeka isplatu, nego mu čak posve oprosti ogroman 
dug. Ono što se možda nikada nije dogodilo među ljudima to 
nama neprestano čini Bog kojega usporedba tu ima u vidu. 
Uza svu kratkoću priče značajno je da Krist ponavlja iste 

riječi u oba slučaja: jednako moli veliki dužnik svoga kralja 
kao i sitan dužnik svoga druga. No koje li razlike između 
kraljeve velikodušnosti i slugine bezdušnosti? Toliko je očito 
pomanjkanje svakoga ljudskog osjećaja kod toga nemilosrdnog 
dužnika da bi na kraljevu mjestu svatko tako postupio s onim 
koji nije bio spreman da drugu oprosti tako maleni dug. Svi 
bismo mi tako postupili kad bismo imali izreći presudu nad 
drugim, a kako mi opraštamo »jedni drugima od svega srca«? 

Čini se korisnim upozoriti na još jedan detalj iz Isusove 
usporedbe na koji se malo pazi iako se ona obilato iskorišćuje. 
Mnogo više nego ikoji zemaljski kralj nama je naš Bog opro- 
stio, oprostio i zaboravio sve naše grijehe. Ipak je značajno da 
je kralj prema nemilosrdnom dužniku poslije njegova zlodjela 
postupao isto onako kako je imao pravo prije nego mu je 
oprostio ogroman dug. O Bogu ne možemo reći da će nam 
kada više predbacivati oproštene i okajane grijehe. Njih 
nestaje u moru Božjeg milosrđa. Katekizam nas uči da oživ- 
ljuju samo naša dobra djela s njihovim zaslugama kad nakon 
grijeha opet postignemo Božju milost, dočim grijesi ne mogu 
nikad više »oživjeti«. Ipak nije na odmet sjetiti se da ćemo 
biti suđeni onako kako mi postupamo prema bližnjemu (Mt 25, 
34-46). Ova nas dva teksta, uzeta zajedno, uče da uopće nije 
moguće dobiti od Boga oproštenje ako mi ne oprostimo bliž- 
njemu. Tako nas uči Gospodin i u petoj prošnji Očenaša. 
Grgur Nazijanski veli da prema ljudima moramo biti »kao 
sami Bog«, tj. opraštati kao što on oprašta nama. Malo je kada 
čovjek sličan Bogu kao kad oprašta uvrede. 


GOD. B 


1. č. Iz 50, 5-9a: Leđa podmetnuh onima koji me udarahu. (str. 
748) 


P.p. 114, 1-2. 3-4. 5-6. 8-9 (str. 561) 
P. Hodit ću pred licem Gospodnjim u zemlji živih. 


Ništa čovjeku nije tako teško kao trpljenje. No za 
Kristove sljedbenike nema drugoga puta jednostavno s razloga 
jer je on išao tim putem i od svakoga traži da idući za njim 
nosi svoj križ. Da bolje shvatimo i zdušnije prihvatimo taj 
evanđeoski tekst, Crkva nam čita najprije proroštvo iz Izaijine 
knjige o trpljenju Božjega sluge, Mesije. Odlomak smo imali 
dva puta u Svetoj sedmici (II 152 i 160); ovdje je naslovom 
osobito istaknuto kako je Gospodin sama sebe predao na 
muku. Kada je njegova ljudska narav u getsemanskoj agoniji 
pristala da vrši volju nebeskog Oca (Mt 26, 39. 42. 44), mogao 
je reći: »Evo se približi čas u koji se Sin čovječji izručuje u 

ruke grješnika«. Tu je poslušnost Ocu prorok izrazio otvore- 
nim uhom Mesije, a njegovu spremnost za trpljenje svojevolj- 
no podmetnutim leđima koja su tu navedena za čitavo tijelo. 
Evanđelisti su nam zapisali kako je Isus strpljivo podnio plju- 
vanje i udaranje (27, 26. 30 i paral. mjesta). Takav je mučenik 
mogao tražiti od svojih sljedbenika da podnesu mnogo manje. 
Pogotovo stoga što je on trpio božanski nevin, a mi ljudski 
grješni; on za nas, a mi za sebe. 

U toj trećoj pjesmi o Gospodnjem sluzi govori se nadalje 
o izvoru Kristove snage kojom se mogao predati i izdržati sve 
muke. To je i za nas od presudne važnosti, jer nema toga 
čovjeka koji bi sam po sebi mogao strpljivo trpjeti. Na usta 
proroka Mesija dva puta izjavljuje da mu pomaže Gospodin 
Bog i stoga se ne boji svojih neprijatelja i svega onoga što 
mu oni spremaju. Istina, nitko ni izdaleka ne može reći kao 
Krist da mu je Bog blizu, jer je samo u njegovo osobi bila 
združena Božja i ljudska narav. Bog je svojom svemogućom 
snagom zaista uz one koji za njega i s njime trpe. Tome su 
dokaz nebrojeni mučenici kojima je Gospodin davao toliko 
snage i odvažnosti da su i najstrašnije muke podnosili s radoš- 
ću i s pjesmom. Na slično nas pouzdanje u Boga potiče i pripj. 
psalam (»Nedjeljna čitanja B« zamijenila su ga psalmom 113b) 
koji izražava zahvalnost Bogu što je pjesnika izbavio iz smrtne 
pogibelji. Dok je čovjek u zemlji živih, mora neprestano trpjeti 
na jedan ili drugi način, ali će on sve to izdržati ako je svjestan 
da neprestano hoda pred licem Gospodnjim koji mu je uvijek 
spreman pomoći. Sve kad bismo pod križem i posrtali, kao što 
je i Isus padao, osigurana nam je pomoć do konačne pobjede. 


2. č. Jak 2, 14-18: Vjera, ako nema djela, mrtva je. (str. 201) 


Uz ono što smo o ovom tekstu kazali 6. petka knoz godinu 
(I 345) iznosimo nekoliko misli poznatog bibličara Knoch-a: 
»Zaoštreno pitanje nema za cilj odgovor kao da kršćanska 
vjera ne može spasiti — naprotiv, to se pretpostavlja — nego 
samo to da »vjera bez djela«, dakle pravovjernost i samo uvje- 
renje nije dovoljno da postignemo spasenje. Vjera nužno sili 
k vjerskim činima, k životu po vjeri. Vjernik, koji ne bi živio 
po svojem vjerskom uvjerenju i koji ne bi svoj život oblikovao 
po darovanoj mu životnoj snazi, taj nikako ne zaslužuje to 
ime. Jer kao što se sjeme usmjereno na plod tako i vjera na 
vjerski čin. Može netko uvelike hvaliti vrednote i blagodati 
kršćanstva, rado iskazivati poštovanje dubini njegove nauke, 
etici njegove blagovijesti, njegovoj životnoj vrijednosti i kul- 
turnoj snazi, čak se u svojoj vjeri osjećati sigurnim — ako ne 
živi po svojoj vjeri, ništa mu to ne koristi. Bog će naime na 

sudu gledati na poslušnost, predanost i vjernost, na osvjedo- 
čenje u ljubavi. Te su kreposti ključ vječnoga života. 

Namjerno istaknutim primjerom Jakov ukazuje na nesmi- 
sao i bezkorisnost same vjere bez djela. Uz takvu bezbrižnost 
i tvrdoću za bijedu subraće i u suprotnosti s temeljnim zako- 
nom ljubavi (2, 8) bratski pozdrav naizgled suosjećajne riječi 
otkriva se kao licemjerstvo. Ne, takva je vjera puka privid- 
nost. Takav zna što mu vjera nalaže i o tome izvana vodi 
računa, ali se ne trudi da to ostvari, pa čak ni u slučaju takve 
skrajne životne bijede svoga bližnjega. Taj je apostolov dokaz 
posve čvrst. A ipak, kako rado izbjegavamo posve jasne zah- 
tjeve naše vjere upravo na velikom području ljubavi prema 
bližnjemu. Jakov mora da ukaže i ustanovi krajnje zakutke 
našeg egoizma, tobože opravdanog suprotstavljanja i licemjer- 
stva. Ne preostaje nam nikakav drugi izbor nego da posve 
ozbiljno činimo ono što Bog od nas traži. Ni u kojem slučaju 
ne smijemo dopustiti da našim životom ovlada svjesna mla- 
kost, umirena ravnodušnost i pogubna polovičnost. 

Možda će netko reći: Što koriste djela bez vjere? Tu odlu- 
čuje vjera, a ja je imam. Prigovor je sam u sebi opravdan. 
Kršćanin, suprotno od nevjernika, ima odlični spasonosni dar 
što ga ne može postići ni jedan ljudski čin vlastitom snagom, 
dar novog života, zalog i baštinu Božjeg kraljevstva. To nam 
dariva vjera i to je svakako od temeljne važnosti za spasenje. 


No to nas nikako ne opravdava da taj dar zanemarimo u ' 


svojem svakidašnjem životu. Tada bi onaj prigovor bio samo 
izgovor. Vjerske čine može izvršiti samo onaj koji ima vjeru; 
to znači onaj koji živi prema svojem vjerskom uvjerenju. Tko 
ne obavlja nikakvih vjerskih čina, tome je vjera mrtva. Taj je 
obavlja nikakvih vjerskih čina, tome je vjera mrtva. Taj je 
dopustio da božanski dar spasenja u njemu zakržlja. Samo 
je živa vjera prava vjera«. U jednu riječ: vara sebe i druge 
tko misli da može imati vjeru bez dobrih djela kojima se vjera 
ispoljuje. 


Ev. Mk 8, 27-35: Ti si Pomazanik-Krist!... Sin čovječji treba 
da mnogo pretrpi. (str. 36-7) 


Već smo imali dva razmatranja o ovom odlomku i o nje- 
govu značenju u Markovu Evanđelju (I 342 i 346). Razmotrimo 
ga malo i s liturgijskoga i praktičnog stanovišta. Sve što kod 
mise čujemo o Isusu, bilo iz S bilo iz NZ-a, imalo bi nas učvr- 
stiti u uvjerenju da je on pravi i jedini Mesija. »Taj je naziv 
sretno naglašavao duboku vezu koja je Isusovu osobu pove- 
zivala s tisućgodišnjim nadanjem židovskog naroda usredoto- 
čenim na očekivanje Mesije, sina Davidova. Ipak, upotreba 

riječi pomazanik u SZ, a onda i u judaizmu, nije još uključi- 
vala sve ono bogatstvo što ga je NZ pridao riječi Krist« (RBT 
529). Sve veća čežnja za zemaljskim kraljevanjem zamaglila 
je Židovima shvaćanje Mesije koji mora trpjeti. Sam je Gospo- 
podin o tome u više navrata govorio, a i kad se sve zbilo, 
poslije uskrsnuća »prosvijetli im (apostolima) razum da razu- 
miju Pisma te im reče: Tako stoji pisano, da Mesija mora 
trpjeti i treći dan uskrsnuti od mrtvih, da se na temelju nje- 
gova imena mora propovijedati obraćenje i oproštenje grijeha 
svim narodima, počevši od Jeruzalema. Vi ste svjedoci toga« 
(Lk 24, 45-8). Taj smisao daje i sav sadržaj liturgijskom obnav- 
ljanju Kristove pashe u euharistijskoj žrtvi i pričesti. Premalo 
mislimo da je Isus na zadnjoj večeri pronašao božanski način 
kako će se njegova smrt i proslava otajstveno ponazočivati 
svuda i posadašnjivati do kraja vremena. 

Današnji nam odlomak govori kako nije dosta vjerovati 
u Kristovo mesijansko poslanje. Petar je ispovijedio tu vjeru, 
a ipak nije shvatio da Isus mora trpjeti, jer inače ne bi ispu- 
nio zadatak koji mu je Otac povjerio. Mislio je da će Učitelju 
ugoditi ako ga odvrati od tog nauma. Isus ga ne samo odlučno 
odbija nego dodaje da će svi morati ići tim putem i noseći 
križ do smrti izgubiti život i tako se spasiti. Nikako dakle nije 
dosta biti samo kerigmatiski (navještajni) i liturgijski svjedok 
Kristove pashe, nego je treba i primijeniti ma svoj život, unijeti 
je u svakidašnju praksu. U tom nam pogledu dva prva čitanja 
daju važne smjernice: odricanje samoga sebe mora biti drago- 
voljno, a redovito će se vršiti na polju djelotvorne bratske 
ljubavi. Slavljenje euharistijskog otajstva, koje ne bi vodilo 
u praktičan kršćanski život s ispunjavanjem svih njegovih 
zahtjeva, ne bi bilo kristovsko. Bilo bi krnje, a ne onakvo kako 
ga je Krist zamislio i kako ga traži od svih svojih sljedbenika 
koji su dostojni tog imena. Tko u svakidašnjem razmatranju 
ne napravi nacrti ne moli za izvršenje toga zadatka, redovito 
će mu duša ostati gladna pa makar svakog dana učestvovala 
kod obaju stolova. 


GOD. C 
1. č. Izl 32, 7-11. 13-14: I ražali se Gospodin pa ne učini zlo 
kojim se bijaše zaprijetio. (str. 69) 
P. p. 50, 3-4. 12-18. 17 i 19 (str. 507-8) 
P. (Lik 15, 18) Ustat ću i poći k ocu svome! 
Dobar nas dio Biblije i liturgije sjeća naše grješnosti. Nije 
moguće biti biblijski i liturgijski orijentiran ne ulažući nepre- 
stani napor oko svoga obraćenja. Kod toga obično mislimo na 


238 — XXIV nedjelja C 


posao koji moramo mi obaviti i na preobražaj koji se mora 
u nama zbiti. Pravo je i vrlo korisno ako se prenesemo u 
Božje srce da upoznamo veličinu i neizmjenost Božjeg opra- 
štanja i pomilovanja. Nitko nam u tom razmišljanju ne može 
pomoći kao najmilosrdnija stranica milosrdnog evanđeliste. 
Tri prekrasne Isusove prispodobe o izgubljenoj ovci, drahmi 
i sinu govore o našem obraćenju, ali još više o radosti Božjega 
srca kojom nam dijeli svoje oproštenje i pomirenje. Prvu smo 
prispodobu imali na blagdan presv. Srca Isusova (III 42), prva 
i druga će još doći 31. četvrka kroz godinu, treća se čitala u 
korizmi dva puta (II 70 i 106), a danas imamo mogućnost da 
čujemo sve tri. Lekcionar i pripjev uz 50. psalam poslije 1. 
čitanja uzima iz današnjeg evanđelja, pa neka nas i to potakne 
da iskreno rečemo: Ustat ću i poći k ocu svome! 

Značajno je starozavjetno čitanje koje je Crkva odabrala 
da prati Isusove prispodobe o našem lutanju i Božjem milo- 
srđu. Već smo u korizmi (II 115) čitali kako je Bog bio odlučio 
istrijebiti izraelski narod kad se pod Sinajem klanjao zlatnom 
teletu, ali i to kako im je na Mojsijev zagovor Božja dobrota 
oprostila. »I ražali se Gospodin pa ne učini zlo kojim bijaše 
zaprijetio svome narodu«. Kako nam Isusove prispodobe govo- 
re o osobnom obraćenju i o posebnoj brizi kojom Dobri pastir 
traži svakoga od nas i pojedinačnoj radosti kojom Bog oprašta 
bilo kojemu grješniku, tako nas izvještaj iz knjige Izlaska 
podsjeća na našu kolektivnu grješnost i uvjerava da čitav 
svijet duguje svoje spasenje samo Božjoj dobroti i ljubavi. Kao 
što je Bog poštedio starozavjetni izabrani narod tako isto, i 
još milosrdnije, on postupa i sa svojim novim narodom s kojim 
je sklopio vječni savez. Lako se zgražati nad prevrtljivim Izra- 
elcima oko zlatnog teleta, ali je korisnije uvidjeti da i kršćan- 
ski narodi, koji se barem smatraju takvima, imaju često više 
ria pameti zlato i sve što ono predstavlja nego li Boga i evan- 
đelje. Premalo mislimo na tu opću grješnost, a prema tome 
malo za nju dajemo zadovoljštinu i slabo se trudimo za popra- 
vak svoga naroda, barem na području koje nam je povjereno. 
Istina, obraćenje je osobna stvar svakoga pojedinca, ali teško 
je vjerovati u ozbiljno i postojano obraćenje onoga koji ne 
poduzima sve što može da se oko njega Bog što manje vrijeđa 
i da se Bogu što više pruži prigoda da radosno oprosti pojedin- 
cima. 


2. č. 1 Tim 1, 12-17: Krist dođe spasiti grješnike. (str. 181) 


Iako smo u god. I ovaj odlomak razmotrili jučer i prek- 
jučer, Lekcionar ga ima i ove, tj. svake treće, godine te je za 
nj našao vrlo prikladno mjesto s obzirom na misao vodilju 

ove nedjelje. Tko je pravo shvatio misao iznesenu na kraju 
razmišljanja o 1. čitanju, još će se lakše uvjeriti da se za apo- 
stolsko djelovanje ne traži bezgrješna prošlost. Tko bi tako 
naivno mislio, trebao bi moliti da Bog za svećenike, misionare 
i bilo koje vrsti apostolske radnike pošalje anđele. Gospodin 
postupa drukčije; za najvećeg je apostola odabrao onoga koji 
o sebi piše: »prije bijah hulitelj, progonitelj i nasilnik«. Redo- 
vito će onaj koji je sam bio dionik Božjeg milosrđa postati 
i njegov promicatelj. Samo su Bogu poznati putovi kojima on 
vodi ljude. Tko zna da li bi Pavao bio onako velik apostol 
da nije bio onoliki obraćenik. U svakom slučaju on je najzor- 
niji primjer, kao što sam kaže (r. 16), koliko je Krist s nama 
strpljiv. K tome bi se mogla dodati još jedna misao koju potvr- 
đuje svakidašnje iskustvo: nema uspješnijega sredstva da obra- 
timo druge nego je neumorno obraćenje samoga sebe; samo 
primjer privlači. : : 

Sigurno nitko neće gornje riječi shvatiti u tom smislu kao 
da je potrebno najprije biti grješnik da postane apostol. Time 
se htjelo samo reći da okajana grješnost ne smije nikoga od- 
vraćati od apostolskog rada. Što bilo koji Božji odabranik o 
sebi poniznije, tj. stvarnije misli, to će Bogu biti draži i na 
njegovoj njivi uspješniji. Jao onome koji misli da ga je Bog 
odabrao zbog njegovih zasluga ili da ga one čine vrijednim 
Božjim radnikom. Čovjek je onoliko vrijedan koliko ga ople- 
meni Božji izbor i pomaže Božja milost. To je ovako izrazio 
drugi veliki obraćenik i neumorni pastir Augustin: »Deus 
nullum eligit dignum, sed eligendo efficit dignum — Bog niko- 
ga ne izabire stoga što bi bio dostojan, nego ga on izborom 
čini dostojnim«. Ta je Božja milost tako velika da je Pavao 
za nju skovao poseban izraz koji se u grčkom tekstu nalazi 
samo na ovom mjestu Biblije: hyperplećsanen — preobilovala 
je, i to milost zajedno s vjerom i ljubavlju (r. 14). 

Budući da je Krist došao za grješnike a ne za one koji se 
smatraju pravednima (Mt 9, 13; Mk 2, 17; Lk 5, 32) i budući 
da on grješnike redovito spašava po grješnicima, neka nam 
je svima često na ustima doksologija kojom je Pavao zaključio 
taj odlomak. Bog je Kralj vjekova, jer vlada nad prošlošću, 
sadašnjošću i budućnošću. On je, prema grčkome tekstu, nepo- 
kvarljiv, što znači nepromjenljiv i neumrli. Nevidljiv je, jer 
je čisti duh pa stoga može sve obuhvatiti i prožimati. On je 
— jedini, a time je rečeno ono najviše, zapravo sve. Njemu 
dakle pripada naše strahopočitanje, koje izražava grčka riječ 
»tim6«, i naše neprestano slavljenje. Ovdje je ono nažalost 
intezivnošću i vremenski ograničeno, ali zato neće tako biti 
u vijeke vjekova. Neka tako bude! 


240 — XXIV nedjelja C 


Ev. Lk 15, 1-32 (ili: 15, 1-10): Na nebu će biti radost zbog jed- 
nog obraćenog grješnika. (str. 65-6) 


Prva su dva retka od velike važnosti da shvatimo što je . 


Isusa ponukalo da izreče ove tri prispodobe i što je htio s 
njima postići. Ovako ih tumači profesor i biskup Stčger: »S 
Isusom je putovalo veliko mnoštvo, ali su mu se približavali i 
svi carinici i grješnici. Zakupnike su poreza brojili u najpre- 
zrenije ljude: carinik i lopov, carinik i razbojnik, carinik i 
poganin, carinik i mijenjač novca, carinik i razbludnik... Kao 
grješnici su bili označeni svi čiji je nemoralan život bio po- 
znat, svi koji su se bavili poslom što su ga smatrali nečasnim 
ili je vodio u nepoštenje... Grješnikom su smatrali i onoga 
koji nije poznavao farizejsko tumačenje zakona, jer tko ga ne 
pozna, taj ne može zakon ni slijediti. — Isus je prorok, silan 
.djelom i riječju (Lk 24, 19). Carinici su i grješnici vidjeli nje- 
gova djela i njega. Oni su dolazili da ga slušaju. Ono što su 
vidjeli tumači im njegova riječ. Isus pruža spasenje i traži 
ćudoredmo obraćenje. Slušanje je početak vjerovanja, a vjera 
je početak obraćenja i opraštanja. Kruna je slušanja u posluš- 
nosti koja se sastoji u vjeri, a vjera u posluhu... 

Farizeji i pismoznanci govore o Isusu s prezirom: Onaj 
tamo. Na nj su pazili na svim njegovim putovima, jer su se 
smatrali odgovornima za svetost naroda. Nezadovoljni mrmljali 
su: Pušta da mu se približavaju grješnici, da ih prima i s 
njima za stolom blaguje (Lk 5, 29). Takvim postupkom ruši 
njihov trud oko svetosti izabranoga naroda. Njihovo načelo 
glasi: »Čovjek neka se ne druži s bezbožnikom«. Prijestupnici 
se i grješnici moraju izolirati. Oni su izbačeni iz zajednice 
svetoga Božjeg naroda. Tako grijeh biva kažnjen, opačina spri- 
ječena, grješnik prezren, red opet uspostavljen i svetost saču- 
vana. Ono što Isus čini prava je sablazan. K tome on nastupa 
kao prorok koji pretendira da djeluje i govori u Božje ime! — 
Isus odgovara farizejima prispodobama i to trilogijom. Prve 
dvije prispodobe odbacuju prigovor što prima grješnike, a tre- 
ća, čiji je vrhunac u radosnoj gozbi, prigovor što jede s njima. 
Isus je svjestan da naviješta Božju poruku i ne opoziva ništa. 
Siromasi primaju radosnu vijest, a u siromahe spadaju i grješ- 
nici koji su spremni da se obrate«. Svi se tome vesele osim 
farizeja koje je Krist oličio u starijim bratu na kraju treće 
prispodobe. Takvih ne bi smjelo biti među kršćanima. Takav 
se osjećaj mora izbaciti iz poštenoga srca. 

O pojedinoj je prispodobi bilo govora na gore neznačenim 
stranicama. One su zapravo u svojoj ljepoti tako jednostavne 
i jasne da im svaka ljudska riječ skoro više škodi nego koristi. 


--= 

Pokušali su ih protumačiti i predočiti mnogi pjesnici (i naš 
veliki Gundulić: Suze sina razmetnoga) i umjetnici, ali nitko 
nije izdaleka dostigao originalnu verziju. Treba samo pustiti da 
ona prodre duboko u naše srce. Ovdje još nekoliko riječi uz 
činjenicu koju ističe naslov odlomka. Isus je rekao da će u. 
nebu biti veća radost zbog jednog obraćenog grješnika negoli 
zbog devedeset i devet pravednika kojima ne treba obraćenja. 
Krivo bi bilo misliti da je Bogu draži jedan obraćeni grješnik 
nego toliko pravednika. To ta izreka ni ne kaže. Isus je naj- 
prije istaknuo da će to biti u nebu, dakle na kraju kad u nebu 
budu svi koji tamo spadaju. Mnogi će se od njih iznenaditi 
što će u društvo svetih doći i barem neki od onih koje su oni 
na zemlji smatrali javnim grješnicima. Mi ljudi smatramo 
većom srećom onu koju nismo očekivali, većom onu radost 
kojoj se nismo nadali. Tako će biti i među ljudima i anđelima 
u nebu veća radost nad onim spašenima koji su, ljudski govo- 
reći, bili smatrani izgubljenima. Kod Boga je sve moguće pa 
i spasenje najokorjelijega grješnika ako se samo navrijeme 
skruši i obrati. Već je u SZ-u rečeno da Bog neće smrti bez- 
božnika nego da se obrati i živi (Ez 18, 23). Koliko to više 
vrijedi za NZ kad »je Bog tako ljubio svijet da je dao svoga 
jedinorođenog Sina, da ne pogine ni jedan koji u nj vjeruje, 
već da ima život vječni« (Iv 3, 16). 


PONEDJELJAK 


God. I 


1. č. 1 Tim 2, 1-8: Prošnje da se upravljaju za sve ljude pred 
Bogom koji hoće da se svi ljudi spase. (str. 181) 


P.p. 27, 2. 7. 8-9 (str. 489) 
P. Blagoslovljen Gospodin što usliša zazivanje moje! 


Tri su brige mučile Pavla u vezi sa svakom zajednicom 
koju je osnovao i vodio je barem izdaleka. Tako i efeškoj 
Crkvi, kojom je u njegovo ime upravljao Timotej preko kojega 
joj piše, najprije govori o brizi za čistoću vjere. Nepatvoreno 
i neiskrivljeno prihvaćanje Božje objave temelj je svega; to 
je bio predmet 1. poglavlja ove poslanice. U današnjem odloim- 
ku Pavao prelazi na brigu oko bogoštovlja da onda, kao prak- 
tičan zaključak, iznese brigu oko pravilnoga kršćanskog života. 
Ta se tri odsjeka naše religiozne stvarnosti nekako podudaruju 
s onim što nas katekizam uči u vezi s pitanjem zašto smo na 
svijetu: da Boga poznamo, ljubimo ga i njemu služimo. Pozna- 
mo ga vjerom, njegovu ljubav stičemo sakramentima i molit- 
vom, a služimo mu svojim životom. U stvari sve je to povezano 

kao što je uopće život jedinstven pa bi se moglo reći da mu 
mi svoju ljubav dokazujemo djelima, a da se naša: služba 
sastoji ponajviše od bogoslužja. Bilo kako bilo, uvijek je »Bog: 
onaj koji prvi treba da bude služen« (Ivana Arška). 

Kršćanski su bogoslužni sastanci od prvog početka dobrim 
dijelom nasljedovali židovsko bogoštovlje u hramu i po sina- 
gogama, dakako uz novozavjetne uzvišene posebnosti: uz sa- 
kramente s euharistijom na čelu. I Židovi su obavljali molitve 
za razne potrebe a na kršćanskim su skupovima tu često dola- 
zili do riječi karizmatici. Svojim su nadahnutim usklicima 
pozivali i poticali prisutne da mole za razne nakane. Prva nam 
poslanica Korinćanima svjedoči da je apostol Pavao, i sam 
bez sumnje izvanredan karizmatik, imao s tim povlaštenim 
vjernicima dosta muke. I Ivan je kasnije u Efezu pisao: »Du- 
hove podvrgnite kušnji da vidite jesu li od Boga« (1 Iv 4,1) 
Stoga Pavao prije svega moli Efežane da kod bogoslužja upra: 
vljaju molitve za sve ljude, za kraljeve i za sve one koji su 
na višem položaju. Za molitve ima čak četiri naziva koji su 
se možda odnosili upravo na raznovrsne karizmatičke zahvate, 
ali svakako uz ono što obično nazivamo prosnom molitvom 
spominje i zahvaljivanje. Bez te ne bi smjelo biti ni jedne 
kršćanske molitve budući da je najviši domet našega bogo- 
služja euharistija-zahvala. Ove su se zahvale i molitve oba- 
vljale i za poganske kraljeve, a u doba kad je pisana ova 
poslanica to je bio zloglasni Neron. Kršćanin nikoga ne isklju- 
čuje iz svoje molitve, a upravitelji su onakvi koliko i kako za 
njih molimo. Apostol se nada da će posljedica takve molitve 
biti naš tihi i mirni život u punoj pobožnosti i dostojanstvu, 
ili — prema »Nedjeljnim čitanjima C« — u ozbiljnosti, što 
bolje odgovara ako se taj izraz zaista ostvari u bogoštovlju i u 
životu. 

Pozivajući se upravo na ovaj Pavlov tekst, II vat. sabor 
(B 53) obnovio je u misi na kraju bogoslužja riječi »zajedmni- 
čku molitvu« ili »molitvu vjernika«, Novi Misal (Uredba 45-47, 


rear 


njim služimo samo danas. Osim r. 4. i 5. zasluživao bi da češće 
njegovim riječima podižemo dušu k Bogu i molimo za svu 
njegovu baštinu. 


24. ponedjeljak — 243 


God. II 


1. č. 1 Kor 11, 17-26. 33: Ako su među vama razdori, to više 


nije blagovanje Gospodnje večere, (str. 146-7) 
P. p. 39, 1-84. 8b-9. 10. 17 (str. 500) 


P. (1 Kor 11, 26b) Smmt Gospodnju navješćujete, dok on ne 
dođe. 


Ženska duga kosa i da žena kod molitve nosi veo zaista 
je bilo nešto efemerno i vremenski uvjetovano. Međutim, ne- 
slaganja u Korintu s obzirom na to i neredi kod tzv. agapA 
dali su povod apostolu Pavlu da nam pruži najstariji izvještaj 
o svetkovanju euharistije, o čemu je bilo govora u četvrtak 
Gospodnje večere. Tko bi očekivao da će se u te gozbe ljubavi, 
koje su uz to bile povezane s euharistijom, tako brzo uvući 
zlouporabe? Pavao ih sporninje čak četiri: svatko jede ono što 
donese mjesto da dijeli s drugima; tako imućniji obiluju a 
siromašniji gladuju; jedni ne čekaju druge; kod toga tvore 
posebna društvanca i tako u zajednici nastaju rascjepi. Kao 
što je Isus kazao (Mt 18, 7) da moraju doći sablazni, ali jao 
onomu po kome sablazan dolazi, tako isto i apostol misli da su 
među kršćanima potrebni rascjepi »da se očituju prokušani«. 
Dakle, prokušani će izdržati i rascjepe, čak će tek u njima dati 
svoje pravo svjedočanstvo, ali strašna odgovornost pada na 
one koji skrive rasejepe u kojima se svi neće pokazati čvrstima 
i prokušanima. 

Pavla bole u dušu razdori u korintskoj Crkvi i stoga posiže 
za najuspješnijim lijekom. Njihovu horizontalu hoće da učvrsti 
i prožme vertikalom Kristove ljubavi koju nam je Gospodin u 
euharistiji ostavio kao oporuku svoje muke i smrti. Tu spo- 
minje na početku i na kraju euharistijskog teksta: »Gospodin 
Isus one noći u koju bijaše izdan... navješćujete smrt Gospod- 
nju«. No to je samo okvir prave božanske žrtve koja je predo- 
čena otajstvenim odijeljenjem posvećenoga kruga i posvećene 
krvi. U vezi s evanđeoskim izvještajima sa zadnje večere Cr- 
kva je od početka nepokolebljivo vjerovala da je u posvećenom 
kruhu Kristovo tijelo za nas predano u smrt i u posvećenom 
vinu Kristova krv za nas prolivena na križu. Ništa ne smeta što 
su u drugom obrascu dvije pjesničke slike (metonimije) koje 
su svakome jasne: čaša mjesto krvi, dakle ono što sadržava 
mjesto sadržanoga; novi savez u krvi, dakle učinak u uzroku. 
Dvostrukom naredbom »Ovo činite meni na spomen« Gospo- 
din je, prema izričitoj nauci Tridentskog sabora, ustanovio 
posebno svećeništvo po kojemu omogućuje da se u Božjem 
narodu njegova žrtva navješćuje, tj. ostvaruje (»činite!«) ne- 


244 — 24. ponedjeljak 


prestanim posadašnjivanjem, do konca svijeta. Doista, Isus je 
»svoje koji su na svijetu«, nas, do kraja ljubio (Iv 13, 1). Veću 
nam ljubav nije mogao ni Bog iskazati. 

Nikada ne bismo, barem kod euharistijske žrtve i gozbe, 
smjeli zaboraviti koja ljubav sjedinjuje sve koji kod nje sudje- 
lujemo. Ovdje nam to stavlja na srce povod kojim je Pavao 
ovo pisao, a posve je jasno kazao već sprijeda: »Budući da je 
samo jedan kruh, mi svi smo jedno tijelo, jer smo svi dionici 
jednoga kruha« (10, 17). Tokom stoljeća Crkva isto neprestano 
ponavlja, od poznate slike u »Didahć«: kršćani smo jedno kao 
što je jedan kruh od mnogih zrna pšenice, do poticaja II vat. 
sabora koji u svojem euharistijskom nauku nije ništa toliko 
istaknugo kao njezino zajedničarstvo (B 41; C 3, 7, 11; P 5, 6; 
E 20 i dr.). To je također i glavni smisao od njega obnovljene 
koncelebracije (B 57). Samo priznajmo da smo na ovaj božan- 
ski glas i znak vremena još odveć gluhi i slijepi. Što koristi 
koncelebracija ako njom možda želimo »lakše i brže celebri- 
rati«? Da li je sasvim utješan povećani broj pričesnika ako u 
našim zajednicama ne raste djelotvorna i međusobno poslušna 
ljubav? S pravom nam je Mons. Cagna rekao da moramo pro- 
voditi sve odredbe koncila. Najviše bi koristilo da poput Isusa, 
koji je apostolima oprao noge, mi svi bez razlike sebi peremo 
—jezikeipera... 


Ev. Lk 7, 1-7: Ni u Izraelu tolike vjere ne nađoh. (str. 54) 


Malo dulje zadržavanje kod 1. čitanja (u Ii II god.) traži 
da manje govorimo o ovom evanđeoskom tekstu, pogotovo kad 
smo ga već imali 9. C nedjelje (III 85) i po Mateju 12. subote 
(III 209). Isus je to čudo učinio da nagradi poniznu vjeru i 
neobičnu ljubav onoga poganskog satnika. U naslovu su istak- 
nute riječi kojima se Gospodin s udivljenjem izrazio o vjeri 
onoga koji nije bio odgojen po starozavjetnoj objavi. Koliko 
li je Bog učinio za svoj narod kroz duga stoljeća i spremao ga 
na pohod nebeskog Mesije, no kad »dođe k svojima, njegovi 
ga ne primiše« (Iv 1, 11). S pravom je dakle u svoj progra- 
matski govor Isus stavio na čelo blaženstvo ne onih koji su po 
tijelu Abrahamovi potomci nego siromasi u duhu itd. Stoga 
i prvo čudo nakon toga govora nije učinio ni na jednom Izra- 
elcu nego poganinu koji se djelotvornom vjerom sigurno pri- 
bližavao Mojsijevu jednoboštvu i svojom skromnošću zaslužio 
čudesni zahvat i veliko priznanje nazaretskog Čudotvorca. 
Malo je kada i u evanđelju istaknuto da je Isus Prorok i za 
pogane kao tom prigodom. No i za njih je neophodni uvjet 
poniznost koja jedina vodi do vjere i spasa. 


24. utorak — 245 


Kod plemenitog je satnika istaknuta dvostruka ljubav, 
jedna i druga rijetka kod poganskih Rimljana. Poznato je kako 
su oni prezirno gledali na sve robove i sluge, a njemu je eto 
njegov sluga bio veoma drag. Svaki bi ga drugi gospodar pre- 
pustio njegovoj sudbini i u službu uzeo drugoga koji je to 
jedva čekao. Drukčiji je satnik koji je za ozdravljenje svoga 
sluge upotrijebio ne samo sva naravna sredstva nego se obraća 
i božanskom Liječniku. Ne bismo se čudili da je to učinio za 
sebe ili za nekoga člana svoje uže obitelji, ali za običnog slu- 
gu... Koliko je tu ljubavi, vjere i poniznosti! Još je donekle 
čudnija ljubav o kojoj svjedoče sami židovski poglavari: »Do- 
stojan je da mu to učiniš jer voli naš narod, i sinagogu nam 
je sagradio«. Treba znati kako su gordi Rimljani gledali na sve 
podjarmljene narode, a pogotovo na one koji su bili. onako 
ekskluzivistički nastrojeni kao što su bili Židovi, o čemu svje- 
doči povjesničar Tacit. Prema tome je taj satnik zaista već 
spadao u univerzalno Božje kraljevstvo koje je Krist naviještao 
i okupljao. 

Ne znamo da li je ta od poganina sagrađena sinagoga bila 
ona u kojoj je Gospodin kasnije navijestio ustanovljenje otaj- 
stva naše vjere i ljubavi (Iv 6, 59). Od nje su ostale samo ruše- 
vine, ali kroz stoljeća se nebrojeni naraštaji, a tako i po novom 
Misalu, približuju Gospodnjem stolu riječima stotnikove vjere 
i poniznosti. Ako ih sada izgovaramo samo jedanput, neka to 
uvijek bude iz najdubljeg uvjerenja. Ako je izraz prisan, onda 
je on kod ozbiljnih ljudi jednokratan i neponovljiv. S kolikom 
vjerom i poniznošću primamo sveto otajstvo s tolikom ćemo 
djelotvornom ljubavi od njega živjeti. 


UTORAK 


God. I 


1. č. 1 Tim 3, 1-13: Nadglednik mora biti besprijekoran; đakoni 
da drže tajnu vjere s čistom savješću. (str. 182) 

P. p. 100, 1-2ab. 2ed-3ab. 5. 6 (str. 546) 

P. Hodit ću u nedužnosti srca. 


S dužnosti kod bogoslužja Pavao prelazi na svakidašnji 
život što ga moraju provoditi crkveni službenici. Uz tekst bi 
trebalo dodati mnogo napomena. Prvo pitanje koje se postavlja 
odnosi se na Pavlovu tvrdnju kojom on kao da preporučuje 
težiti prema uzvišenoj službi crkvenog nadzornika (prezbitera, 
starješine, sada biskupa). Nadbiskup Mosconi piše: »Iz, toga 
se zaključuje da su mnogi odbijali tu službu koja je donosila 
skrovit život, pun odricanja i žrtava za duše, a i s mogućnošću 
krvavog završetka. Bili su potrebni ponizni duhovi sposobni da 

se žrtvuju za dobro bližnjega. Uostalom, i danas sami vjernici 
više cijene karizmatike (više ili manje autentične) negoli bisku- 
pe: između padre Pija, modernih »proroka«, lijevih i eksplo- 
zivnih kršćana s jedne strane i biskupa s druge strane mnogi 
naši katolici biraju one, a kritiziraju biskupe te ih, potajno 
ili javno, preziru. Stoga sveti Pavao potiče da se prihvati ta 
žrtva«. 

Od nadglednika i đakona apostol traži da nakon smrti prve 
žene ne smije uzeti drugu, što inače dopušta običnim vjerni- 
cima (Rim 7, 2-8; 1 Kor 7, 39; 1 Tim 5, 14). Tko pozna život 
priznat će da je i to početno ograničenje bilo i te kako zahtjev- 
no. Sigurno u tome nastojanju možemo gledati prvi korak 
prema idealu beženstva koje je kasnije Crkva tražila i traži 
od svojih službenika. Ako je to prvi korak, ne treba se pozi- 
vati na one koji su kod njega ostali budući da i njihovi promi- 
mentni predstavnici sada nastoje ići dalje (npr. u velikoj ru- 
skoj Crkvi u zadnje doba rede za svećenike samo celibatere). 
Značajno je da se u naše vrijeme panseksualizma na Zapadu 
u tom pogledu pojavljuje kriza, ali možda baš ona svjedoči 
koliko je sadašnjem svijetu potrebna moralna podrška djevi- 
čanskog svećenstva. Tome su na svoj način dokaz i libertinska 
sredstva javnog saobraćanja koja se toliko zalažu za ukidanje 
celibata. — Kad još Pavao u oba slučaja traži da dotični znaju 
dobro upravljati svojom kućom, s obzirom na moderne prilike 
opravdano je upitati se: da li bi oženjeni svećenici uspjeli 
svoju djecu odgojiti kao dobre kršćane kad vidimo kako mnogi 
dobri roditelji ne mogu da svoju djecu očuvaju od pogubnog 
strujanja javnog života? 

Još jedno važno svojstvo traži Pavao od nadglednika i 
đakona, koje je možda u vezi s gornjima i više nego se misli, 
a to je da nadglednik ne bude lakom i đakoni da ne budu odani 
dobitku. Istina, »službenici žrtvenika sa žrtvenikom dijele« 
(1 Kor 9, 13), tj. od žrtvenika žive, ali u naše doba, kad mamon 
igra toliku ulogu u životu svijeta, malo je koja Isusova prepo- 
ruka tako aktualna kao ona apostolima: »Badava ste primili, 
badava i dajte!« (Mt 10, 8). 


God. II 


1. č. 1 Kor 12, 12-14. 27-81a: Vi ste tijelo Kristovo i, pojedina- 
čno, udovi. (str. 147) 


P. (p. 99, 2. 3. 4. 5 (str. 546) 
P. Njegov smo narod i ovce paše njegove. 


Nitko od crkvenih otaca nije toliko govorio o Kristovu 
otajstvenom tijelu koliko Augustin. On se na taj predmet 

vraća ne samo onda kad mu za to pruži prigodu novozavjetni 
tekst što ga tumači, nego i nebrojeno puta npr. u svojim poz- 
natim tumačenjima psalama. Budući smo već donijeli (I 226) 
potrebne napomene uz današnji Pavlov odlomak, evo o njemu 
majstorske Augustinove stranice u ponešto slobodnom prije- 
vodu. »Neka se nitko u Crkvi ne hvali zbog možebitnih darova 
ako se u njoj on možda ističe nad onima koji su mu povjereni. 
Radije neka gleda da li posjeduje ljubav. Ta i Pavao nabraja 
mnoge Božje darove Kristovim udovima Crkve. Svima je dano 
ono što kome odgovara, a svi udovi ne mogu posjedovati iste 
darove. Nitko neće ostati bez dara: »Neke postavi Bog u Cr- 
kvi: prvo za apostole, drugo za proroke, treće za učitelje; zatim 
čudesa, zatim darovi liječenja; zbrinjavanja, upravljanja, ra- 
zličiti jezici« (1 Kor 12, 28). Tako je rečeno, i mi vidimo neke 
darove kod jednih, a druge kod drugih. Neka se nitko ne žalo- 
sti ako mu nije dosuđeno što je udijeljeno drugome... 

Na tijelu npr. lijeva ruka nosi prsten, a desna ga nema. 
Je li ona stoga bez ukrasa? Ako na ruke gledaš odijeljeno, 
vidiš da ga jedna ima a druga nema. Ako gledaš tijelo u cjelini, 
vidiš da ga ruka, koja nema, ima u onoj koja ima. Oči gledaju 
kamo čovjek ide, a noge stupaju kamo ih oči upravljaju, ali 
noge ne mogu vidjeti niti oči hodati. No noga će ti reći: Imam 
svjetlo, ali ne u sebi nego u oku koje ne gleda na sebe već za 
mene. I oči kažu: Mi hodamo, ali ne po sebi nego po nogama 
koje ne nose samo sebe već i nas. Pojedini dakle udovi vrše 
onu ulogu koja im je svojstvena, koju im određuje duh. Svi 
su udovi uklopljeni u istom tijelu i čvrsto se drže s njim sjedi- 
njeni. Oni ne prisvajaju sebi ono što imaju drugi udovi, ali 
ako neki nemaju ono što imaju drugi, ne smatraju tuđim ono 
što zajedno posjedtiju u istom tijelu. 

Konačno, braćo, ako jedan ud tijela naiđe na neku smet- 
nju, koji će mu ud uskratiti svoju pomoć? Što u čovjeku toliko 
izgleda na zadnjem mjestu kao noga? I na nozi što je više 
udaljeno od stopala? No i taj je vršak tako spojen s cijelim 
tijelom da, ako stane na trn, svi udovi sudjeluju da se trn 
ukloni: hrptenjača se prigne, koljeno savine, ruka pruži, čovjek 
sjedne da izvadi trn. Kako je malen dio koji je ugrožen! Siću- 
šno je mjesto koje trn može ubosti, a ipak cijelo tijelo neće 
zapustiti to neznatno mjesto u muci. Drugi udovi ne trpe u 
sebi, međutim na onome mjestu trpe svi. Tako i nas apostol, na 
primjeru međusobne povezanosti koja vlada između udova 
istoga tijela, potiče da ljubimo jedni druge kao što se tjelesni 
udovi brinu jedan za drugoga. »Ako pati jedan ud, s njime 
pate svi udovi. Ako se jednome udu iskazuje čast, s njim se 
raduju svi udovi. Vi ste tijelo Kristovo, a pojedinci udovi« 
(1 Kor 12. 26-27)«. 

Ev. Lk 7, 11-17: Mladiću, kažem ti, ustani! (str. 54) 


Samo nam Luka pripovijeda o ovom prvom Isusovu uskri- 
šenju jednog mrtvoga koje smo razmotrili 10. C nedjelje (III 
Ovdje je došla do punog izražaja Isusova samilost i svemoć. 
Svaka smrt izaziva sažaljenje, a posebno kad se radi o mla- 
diću, i to jedincu u majke udovice. S njim je išla u grob sva 
njezina obrana i ohrana. Kao što i po našim mjestima malo 
koji obred okupi toliko ljudi kao pogreb, tako je i ovdje tužnu 
majku pratilo mnogo naroda. A i s nadošlim je Isusom bio 
silan svijet. Isusova se samilost usredotočila na jadnu majku. 
»I mi žalosnoj osobi znamo reći » Nemoj plakati«, ali to kažemo 
samo da nešto reknemo, jer je teško naći utješnu riječ i u 
neprilici kažemo što je najobičnije i najlakše. Dobro znamo 
da riječi » Nemoj plakati« ne znače ništa kad ne možemo uklo- 
niti uzrok plača, a mi ga ne možemo skoro nikada odstraniti. 
Samo Isus može reći »Ne plači«, a da kod toga ne izgovara 
uzroke žalosti. Rijetko ih briše čudom kao što je učinio ženi 
iz Naima, ali uvijek ih blaži i opravdava stavljajući ih u vido- 
krug vjere. Pa i onda kad nam ostavlja križ, uvijek nam može 
reći »Ne plači«, jer dio tereta s naših leđa prebacuje na svoja. 
I mi možemo reći »Ne plači« samo u vezi s njegovom vjerom 
isnjegovom utjehom« (Zarri). 

Čudo se dogodilo kad je Božja svemoć stupila u službu 
njegove samilosti. Zajedno su one Isusa navele da pristupi 
mrtvome, da se dotakne nosila i da glasno zapovijedi smrti 
neka vrati svoj plijen. Ni u Božjem se narodu nešto takvo nije 
vidjelo ni čulo od velikog proroka Ilije. Riječima »dade ga 
njegovoj majci« evanđelist podsjeća na isti postupak koji je 
Ilija vratio mrtva sina udovici u Sarefti (1 Kr 17, 23). No 
uočljiva je i silna razlika: prorok je to uspio molitvama i dugo- 
trajnim nastojanjem, Isus jednom svemoćnom riječju. Stoga je 
narod zaključio: Bog je pohodio svoj narod! Počelo se sve 
jasnije ispunjavati ono što je Zaharija navijestio kad je slavio 
Božje milosrđe koje nas je pohodilo da obasja one koji prebi- 
vaju u tami i sjeni smrtnoj (Lk 1, 78-9). Tu se u prvom redu 
misli na uskrsnuće duša. Na to crkveni oci, osobito Ambrozije 
i Augustin, primjenjuju ovo Isusovo čudo. U pojedinostima im 
je majka koja plače Crkva, nosila su križ kojega se Gospodin 
dotakao i na novi život probudio ljudski rod oličen u mrtvom 
mladiću. Najkorisnija je Ambrozijeva napomena: »Što je drugo 
tvoj grob nego tvoje slabo vladanje? Tvoj grob je život bez 
vjere.. .« 


R4. srijeda — 249 


SRIJEDA 


God. I ' 
1. č. 1 Tim 3, 14-16: Uzvišena je tajna prave vjere. (str. 182) 


P. p. 110, 1-2. 3-4. 5-6 (str. 558) 
P. Silna su djela Gospodnja! | 


Ovo par redaka tvori temelj i pruža opravdanje svim zah- 
tjevima koje Pavao u ovoj poslanici i na drugim mjestima 
traži od službenika Crkve. Tu je ujedno i sve ono što Crkva 
od njih traži kroz stoljeća prema raznovrsnim prilikama i 
potrebama. Ništa nije teško kome je jasna činjenica: »Ne može 
se biti kršćanin bez Crkve« (kard. D&pfner). Pavao je uputio 
svoga učenika Timoteja kako mu je postupati kod bogoslužja 
i kod odabiranja crkvenih službenika. Sam je mislio uskoro 
poći u Efez, no u slučaju da bude spriječen, neka zna kako se 
treba vladati u kući Božjoj. Tu apostol misli na efešku zajed- 
nicu, ali mu se onda pogled širi na cijelu Crkvu Božju koja 
se i inače naziva kućom (1 Kor 3, 16; 1 Kor 10, 22; Kol 4, 5; 
l1 Tim 5, 14; Tit 2, 5. 8. 10; v. također II vat. sabor, C 6). U 
vezi s prispodobom kuće Pavao Crkvu Boga živoga dalje naziva 
stupom i podlogom istine. Ta se dva izraza mogu uzeti kao 
sinonimi: kao što zgrada stoji na temelju koji se može sasto- 
jati i od jednoga čvrstog stupa, tako i na Crkvi počiva istina 
za koju je Isus došao posvjedočiti. Za to se rodio i zato je došao 
na svijet (Iv 18, 37). No u stupu može posebno gledati i spome- 
nik nekog slavnog mjesta ili osobe, a također i svjetionik ili 
znak na cesti koji pokazuju siguran put. Crkva je sve to, i još 
mnogo više. 

Poslije nego je Pavao sveopću kršćansku zajednicu ozna- 
čio kao Crkvu živoga Boga, navodi šest kratkih redaka, kako 
se smatra, stanokršćanskog himna koji slave Krista kao pro- 
slavljenog Kyriosa-Gospodara. On dakle povezuje Crkvu s Kri- 
stom, jer Krist i Crkva zajedno tvore jedno te isto Kristovo 
otajstvo. To je apostolu zajednička uzvišena tajna koja je 
predmet sve naše vjere, pobožnosti i odanosti Bogu, što sve u 
sebi uključuje grčka riječ »eusebeia«. U tom himnu Rupčić s 
tolikima drugima gleda sličnost s poganskim pjesmama u čast 
kralja koji stupa na prijestolje. Prema tom bi uzoru tih šest 
redaka opijevalo Kristovo uzvišenje, predstavljanje i ustoliče- 
nje. Reuss isto tako smatra da se u himnu nazrijevaju tri točke 
koje on označuje kao suprotnosti: tijelo-duh, zbor anđela-kolo 
naroda, zemaljski svijet-nebeska slava predočuju nam otajstvo 
Isusa Krista. U svakom slučaju tu je sigurno riječ o utjelovlje- 
nom Bogu, kojega je njegov Duh uskrisio i koji je u proslav- 

ljenom tijelu uzdigao nad sve anđele. Toga istog Krista Crkva 
sada propovijeda da svatko u vjeri može gledati onoga koji je 
nama smrtnicima u svojoj slavi zasad nevidljiv. Isti je dakle 
Krist koji je živio na zemlji i uživa proslavu u nebu, koji 
prebiva jednako u svojoj Crkvi i u svojoj slavi. Kako da onda, 
naočigled Krista i s njima sjedinjene Crkve na nebu i na zem- 
ljij pred tim remek-djelom Božje ljubavi i svemoći ne kličemo: 
Silna su djela Gospodnja! 


God. II 


1. č. 1 Kor 12, 31-13, 13: Ostaje vjera, ufanje i ljubav; ljubav 
je najveća. (str. 147-8) 


P. p. 32, 2-3. 4-5. 12 i 22 (str. 492-3) 
P. Blago narodu koji Gospodin odabra sebi za baštinu. 


Ako kojoj stranici Biblije svi priznaju veliku vjersku i 
književnu vrijednost, to je onda ovom Pavlovu hvalospjevu 
ljubavi. Stoga se o njoj toliko govori i piše, ali svatko mora 
priznati kako je upravo tu jasno koliko Bogom nadahnute 
riječi nadilaze ljudsko tumačenje. Uz ono što je rečeno (I 257) 
evo još nekoliko jednostavnih napomena. Najprije je važno 
istaknuti da je Pavlov tekst, iako iznesen pjesničkim zanosom 
Duha, ima neiserpno praktično značenje. I to ne samo za Ko- 
rinćane kojima piše da ih u njihovu umišljenom »znanju« 
pouči ono što je neusporedivo važnije od svakoga dara (kariz- 
me), nego i svagdašnji život ljudi svih naroda i vremena. 

5 time je u vezi i pitanje o kojoj se ljubavi ovdje govori. 
Iz cijelog je teksta jasno da se radi o Božjoj ljubavi koja se 
pretače u ljubav prema bližnjemu. Namjerice je neodređeno 
rečeno o Božjoj ljubavi, jer se barem ovdje ne može dijeliti 
ljubav Boga prema nama i naša ljubav prema njemu. Svaka 
Božja milost traži ljudsku suradnju, ali ona je u sebi potpuna 
i kad je ne primamo, dok je ljubav prava tek kad je uzvraćena, 
kad je uzajamna. »Ako uzmemo zajedno sve izreke NZ-a o 
ljubavi (agapć), ona je u prvom redu slobodno Božje darivanje 
samoga sebe čovjeku. Tako je Božja ljubav postala vidljivom 
u Isusu Kristu i dijeli nam se po Duhu Svetom« (Walter). 
Prema tome se i naša ljubav prema Bogu sastoji u našem 
dragovoljnom i posvemašnjem darivanju Bogu, darivanje koje 
ne obuhvaća samo naše imanje i tijelo (r. 3) nego čitavo naše 
biće. Takvo je darivanje omogućeno svakom vjerniku i s pra- 
vom se Škrinjar ne slaže s nekim novijim egzegetama koji 
bi u ljubavi, kako ju je opisao Pavao, htjeli vidjeti samo naj- 
veću karizmu čiji su dionici jedino posebni odabranici. »Lju- 
bav nije karizma u striktnom smislu, jer ljubav imaju svi u 

kojima stanuje Duh sveti«. Omogućena je dakle i meni, daka- 
ko, ukoliko ja na nju uzvraćam. O tome sude ti Pavlovi izrazi. 

Njegovih petnaest oznaka prave ljubavi nije lako prevesti 
(usp. razlike u dvjema najnovijim hrvatskim prijevodima: 
zagreb. Bibliju i »Nedjeljna čitanja C« 171), a još teže ih je 
staviti u neki kalup. Ipak je korisno obuhvatiti ih nekim 
zajedničkim nazivnicima. Prat to čini vrlo općenito i u Pavlovu 
nabrajanju vidi tri misli vodilje: Ljubav je kraljica kreposti, 
ona obuhvaća sve zapovijedi i veza je savršenstva. Walter, a 
slično i Škrinjar, dijeli Pavlov tekst u tri kitice koje ovako 
označuje: bez ljubavi je sve, pa i ono najbolje, ništa (1-3); 
sama ljubav preobilno donosi svako dobro (4-7); jedino je 
ljubav ono što može vječno trajati (8-13). Na sve to možemo 
misliti ponavljajući današnji psalmistov pripjev. Dakako, SZ 
nije mogao ni približno slutiti što će sve donijeti NZ, a tako 
ni mi sve ono što ćemo posjedovati i uživati u nebeskoj 
baštini. »Glagol »epiginosko« znači savršenu spoznaju. Moja 
nebeska spoznaja bit će slična onoj spoznaji kojom Bog mene 
poznaje od vječnosti. U njoj će biti nešto božansko, sudioništvo 
u Božjoj naravi, ukoliko je ono stvoru moguće, dakle ne tek 
viši stepen spoznaje, makar karizmatične, nego nešto posve 
novo. Blaženo gledanje na nebu bit će recipročno, sa strane 
Božje u mene djelotvorno, bit će puno recipročne (uzajamne) 
ljubavi« (Škrinjar). Takva nagrada zaslužuje svaki trud da 
je postignemo. 


Ev. Lk 7, 31-35: Zasvirasmo, vi ne poigraste; zapjevasmo 
tužaljke, vi ne zaplakaste. (str. 95) 


Bog se u svojoj objavi posve prilagodio ljudima. S obzirom 
na stanje ljudske naravi bilo je potrebno da im on svoju 
ljubav iskaže i svoje namjere otkrije na za njih ugodan i 
neugodan način, da ih potiče na radost i žalost, da on njih traži 
zanos i pokoru. Prvo, s obzirom na Boga; drugo, s obzirom na 
čovjeka. U SZ-u isprepliću se ta dva Božja načina približa- 
vanja čovjeku. Proroci većinom naviještaju i traže obraćenje 
i pokoru; tako i zadnji prorok, Ivan Krstitelj. Tu stranu nije 
mogao posve zanemariti ni utjelovljeni Bog, ali ipak je sva 
njegova objava prožeta blagošću i radošću, pravo evanđelje 
(euangelion-dobra, radosna vijest). Stoga je Gospodina moralo, 
ljudski govoreći, silno žalostiti što većina njegova naroda nije 
shvaćala Ivana ni njega. Izrazio je to riječima i usporedbom 
koje smo već čuli od Mateja (I 63). Kad nam Crkva to isto čita 
i iz trećeg Evanđelja, ona to čini iz bojazni da se ne bi i u 
nas uvuklo nešto od te pogubne površnosti i prevrtljivosti. 
Gdje ona prevlada, tu i Bog na bilo koji način teško prodire. 

Koliko puta i »duhovne« osobe čine svoj odnos prema Bogu 
ovisnim od svojega trenutačnoga (ne)raspoloženja? Dosta se 
ispitati da li se jednako posvećujem molitvi, ili barem nasto- 
janju da molim, kad sam sabran i kad »nisam sabran« (kao 
što se možda redovito beskorisno optužujem u ispovijedi). Kao 
da molitva kod koje se borim protiv nesabranosti pred Bogom 
nije mnogo vrijednija od one koju bez svoje zasluge, iz povolj- 
nih okolnosti i raspoloženja, obavim sabrano. 

Isus završava kratkom izrekom koja mnogo govori. Boga 
i njegovo mudro postupanje mogu shvatiti i odobriti samo oni 
koji se osjećaju kao njegova djeca, njemu odana i privržena. 
»Božju mudrost u njegovim djelima može kao mudrost spo- 
znati samo dijete te mudrosti, onaj tko je upravo iz nje rođen, 
tko je njom preobražen i prožet, tko poput nje misli i sudi. 
Da je priprosti narod Ivana priznao kao Mesijina proteču i da 
se nije spotakao o Isusa, to nije bilo ljudsko djelo nego Božji 
dar, saopćenje njegove mudrosti. Ljudska mudrost nije dovolj- 
na da spozna i prihvati Božje planove spasenja; sam nam Bog 
mora darovati svoju mudrost i objavu« (St&ger). Kao takvu 
svatko je mora izmoliti i primiti. 


ČETVRTAK 
God. I 


1. č. 1 Tim 4, 12-16: Pazi na samog sebe i na nauku, tako ćeš 
spasiti i samog sebe i svoje slušatelje. (str. 182-3) 


P. p. 110, 7-8. 9. 10 (str. 558) 
P. Silna su djela Gospodnja! 


Iz prvog se retka današnjeg odlomka vidi da se Pavlovo 
pismo, naslovljeno Timoteju, ticalo cijele efeške zajednice ko- 
joj je apostolov učenik stajao na čelu. Pavao ga je za to odre- 
dio i sada ga uzima u obranu kad mu neki valjda zbog njegove 
mlade dobi nisu iskazivali dužno poštovanje. Biblicisti drže da 
se Timotej, u vrijeme kad mu je apostol pisao, nalazio u tride- 
setim godinama, »a nitko ne prima rado od mladog čovjeka 
odredbe, pouke ili čak stegu. Uz $o su obično stariji ljudi stajali 
na čelu kršćanskim zajednicama (1 Tim 5, 17; Tit 1, 5-6)« 
(Reuss). Da prebrodi tu naravnu razliku, Pavao kratkim i srda- 
čnim uputama poučava Timoteja kako će upravljati zajedni- 
com da joj bude na korist. Sve je zapravo sadržano u preporuci 
neka vjernicima daje dobar primjer riječima i djelima. Posve 
odgovara Pavlu kad dodaje da to bude u ljubavi, vjeri i iskre- 
nosti srca. Prve dvije kreposti odrazuju Boga, a treće čovjeka. 

Apostol ide i u pojedinosti. Ponovno spominje namjeru 
da uskoro putuje u Efez, a Timotej neka do tada, kao trajnu 
pripravu, vrši svoju glavnu službu koja se sastoji od čitanja 
i tumačenja Božje riječi, tj. starozavjetnih spisa kojima su se 
s vremenom pridruživale knjige NZ-a (1 Sol 5, 27; Kol 4, 16; 
Otk 1, 3). Vidimo da je mlada Crkva i to preuzela od sinagoge 
gdje se svake subote čitao i tumačio Mojsijev zakon. Kolikc 
god je dakle važno da vjernici sami čitaju i razmatraju Sv. 
pismo, dužnost je svakog vođe bogoslužnog sastanka da proči- 
tanu Božju riječ tumači dogmatski i moralno, poukom i opomi- 
njanjem. To vrijedi i za naše dane: »Svećeničko propovijeda- 
nje — koje je u današnjim prilikama vrlo često izvanredno 
teško — da bi lakše pokrenulo srce i duh slušatelja, ne smije 
izlagati riječ Božju samo općenito i apstraktno nego vječnu 
istinu Evanđelja mora primjenjivati na konkretne životne pri- 
like« (II vat. sabor P 4). 

Tu je dužnost Timotej i svaki slični službenik Crkvi primio 
ređenjem koje mu ujedno osigurava sve darove potrebnih 
staleških milosti. To se naglašavalo i kod uputa koje su se na 
razne načine dijelile kod samog ređenja. Najvjerojatnije Pavao 
misli na te upute kad ovdje i u 1, 18 spominje »proroštva«, 
što bi onda značilo govorenje i preporučivanje unaprijed. Zna- 
mo da se te preporuke, sada obnovljene, nalaze kod svakog 
ređenja, samo ih nije dosta jedamput čuti. Sebe će i sebi 
povjerene vjernike spasiti jedino onaj vjerni i ustrajni službe- 
nik koji u prvom redu pazi na sebe te se sav, dakle ne samo 
povremeno i amaterski, posveti prihvaćenim dužnostima i 
primljenim naukama. Onda će »naučavati ne svoju mudrost 
nego riječ Božju i sve uporno pozivati na obraćenje i svetost« 
(P 4). 


God. II 


1. č. 1 Kor 15, 1-11: Ovako propovijedamo, ovako vjerujete. 
(str. 149) 


P. p. 117, 1-2. 16ab-17. 28 (str. 562-3) 
P. Zahvaljujte Gospodinu, jer je dobar. 


Najduže poglavlje 1. Pavlove poslanice Korinćanima Crkva 
smatra upravo za naša doba tako važnim da ga skoro čitavo, 
kao rijetko koje, čita u pet tjedana kroz godinu (5.-8. i 34). 
Na njegov nas sadržaj hoće da upozori i ova tri dana. »Neki su 
korintski vjernici osporavali buduće fizičko skrsnuće mrtvih. 
Čudno je to kad ipak znamo kako važnu ulogu igra uskrsnuće 
u teologiji sv. Pavla. Možemo donekle razumjeti Korinćane 
ako promislimo da su bili većinom etniko-kršćani (koji su 

došli iz poganstva), pod utjecajem Grka, koji nisu znali ništa 
o uskrsnuću, znali su dapače rugati onomu koji bi im takvo 
što spomenuo (usp. Dj 17, 18)... Platon je nazvao tijelo gro- 
bom duše, a to je naučio od nekih (starijih) filozofa. Nauka 
o tijelu kao grobu ili tamnici duše širila se među Grcima, 
prihvatio ju je osobito Plotin, a i Židov Filon Aleksandrijski. 
Prema takvoj nauči čemu bi se duša vraćala uskrsnućem u 
svoj grob?« (Škrinjar). 

Iako je to bila velika zabluda, ipak je manja od suvreme- 
noga praktičnog nazora koje niječe duhovnost duše i ne računa 
s prekogrobnim životom, u što su poganski Grci vjerovali. No 
to ne znači da su moderni mislioci uspjeli obračunati s težnjom 
za vječnošću koja je duboko usađena u ljudskom srcu. Stoga 
svi koji misle, osjećaju strepnju pred smrću i pred njezinim 
vratima, koja našem razumu zatvaraju sve što se iza njih krije. 
Crkva nastoji shvatiti tu tjeskobu, a po neki put i očajno 
raspoloženje, suvremenog svijeta i nudi mu svoju, od Boga 
primljenu, nauku o našem uskrsnuću koje svoj uzrok i izgled 
ima u Kristovu uskrsnuću. Na tu je neprocjenjivu blagodat 
naše vjere za ljude svih vremena, pa i našega, prstom upro 
i II vat. sabor (Cus 18, 38-39), a još prije Pio XII kad je god. 
1950. proglasio dogmom uznesenje Bl. Dj. Marije dušom i 
tijelom na nebo. Može se reći da kršćani naše dobi nemaju, 
prema braći koja su se udaljila od vjere, važniji zadatak nego 
da im, u prvom redu, svojim životom svjedoče o otajstvu 
Kristova uskrsnuća i o nadi u naše uskrsnuće. 

Upravo ova bogoslovna krepost nade dolazi do izražaja 
u ovom poglavlju naše poslanice. »Kao što je na početku posla- 
nice Raspeti istaknut kao značajka i sadržaj svega kršćanskog 
navještanja o spasenju tako se ovdje propovijedanjem Uskrs- 
loga i Proslavljenoga pokazuje da i kako to dvoje spada skupa. 
Time nutarnja logika prožima cjelinu i sada dolazi na vidjelo: 
u prvom je dijelu poslanice Pavao stavio u red raznovrsni 
nesporazume o temeljnim strukturama vjere; u sredini je 
pokazao da je ljubav počelo koje sve ovladava i oživljava; 
sada na kraju razvija krepost nade u svemu njezinu dometu. 
Dakako, »to troje« se uvijek uzajamno ispreplitalo, inače ni 
jedna krepost ne bi bila ono što ima da znači u Kristu«. 
(Walter). 


Ev. Lik 7, 36-50: Oprošteni su joj grijesi mnogi, jer ljubljaše 
mnogo. (str. 55) 


Kad Luka ne bi imao ništa drugo nego samo ovaj odlomak 
koji nemaju drugi evanđelisti, zasluživao bi naziv »evanđelist 
milosrđa«. Uz ono što smo rekli u III 152 može se zaustaviti još 
kod nekih pojedinosti ovoga važnog Isusova doživljaja. Prva 

je posebnost da farizej poziva Isusa za svoj stol i da se on 
odaziva. Ne znamo što je na to potaklo farizeja: bit će bila 
neka dvoumica između mišljenja da bi Isus ipak mogao biti 
nekakav prorok, kao što je mislio narod, i između želje da 
poput svojih mnogih drugova vreba na svaku njegovu riječ 
i kretnju. Gospodin se ne ustručava ići u takve prilike, pogo- 
tovo kad zna kako će mu se pružiti prigoda ne samo da pouči 
farizeja, nego i da svim ljudima ostavi tako jaki iskaz svoga 
milosrđa. Učinio je to svojim božanskim postupkom prema 
javnoj grješnici i možda još više izrekom o opraštanju što ga 
izvodi ljubav. 

Običaj starih da su za stolom ležali naslonjeni o lakat, s 
nogama pruženim natrag, pružao je ženi, koju je njezina 
grješnost bojažljivo dovela do Isusa, mogućnost da dođe do 
njegovih nogu prilično neopazice. Budno i zlonamjerno oko 
gostoprimca vidjelo je barem to da se nepozvana žena dotiče 
Učiteljevih nogu. Kako je nije opazio kad je ušla, nije se ni 
sada usudio da je potjera iz svoje »poštene i ugledne« kuće, 
ali ne zbog milosrđa prema njoj nego više da ima trajniji dokaz 
kako Isus nije prorok. Gospodin po svoj prilici nije gledao 
što žena čini. Kasnije se okrenuo prema njoj (r. 44), znajući 
dobro što se odigrava u njezinu srcu i na koji način ona to 
pokazuje prema vani. Kasnije je Šimunu potanko nabrojio sve 
čime je ta od njega bolja duša pokazala svoju skrušenost i 
ljubav. Kad se radi o prisnim izrazima takva raspoloženja, 
može nam biti svejedno kako će ih ljudi uzeti i o njima suditi. 
Upravljeni su Bogu i on jedini zna njihovu iskrenost i vrijed- 
nost. 

Farizeju nije bilo teško odgovoriti na pitanje s kojim je 
Isus zaključio svoju usporedbu. Nije ni slutio da je tako osudio 
sama sebe. Ako je u svojoj misli i povezao usporedbu i tu 
ženu a možda i sebe, u svakom je slučaju bio uvjeren da je 
on onaj mnogo manji dužnik nebeskom vjerovniku. Ono što 
je farizej čuo od Isusa Augustin ovako tumači: »Bolesniji si 
od nje ti koji misliš da si zdrav. Misliš da ti se ima manje opro- 
stiti, a ti si veći dužnik. S pravom je ona zaslužila lijek, jer 
u njoj nema prijevare. Nije bilo prijevare, jer je priznala gri- 
jehe«. Delatte k Isusovoj izjavi još dodaje: »Dokaz i uzrok. 
toga oproštenja je sama ljubav. Nije više nečista duša koja 
ispoljuje tako nježnu ljubav. Sva je prošlost izbrisana njoj 
koja ljubi, i to na takav način. Ljubav je dakle uzrok i učinak: 
uzrok, jer su joj zbog ljubavi oprošteni grijesi; učinak i plod 
oproštenja, jer ljubi više, prema mjeri svojih prestupaka i 
prema veličini milosrđa koje joj ih je oprostilo. Božja je milost 
i ljubav već bila očistila grješnicu još prije nego se dotakla 
Gospodina. Sada je i on uvjerava da od njih nije ostalo ništa«. 

PETAK 


God. I 


1. č. 1 Tim 6, 2c-12: Ti, o čovječe Božji, teži za pravednošću! 
(str. 183-4) 


P. p. 48, 6-7. 8-10. 17-18. 19-20 (str. 506) . 
P. (Mt 5, 3) Blago siromasima u duhu, jer je njihovo kraljev- 
stvo nebesko ! 


Pri kraju svoga spisa Pavao opet skreće pažnju Timoteju 
na širitelje krivih nauka. Vrlo crnim potezima predočuje dva 
otrovana izvora iz kojih potječu krive nauke, dvije rđave sile 
koje ih tjeraju naprijed. Za nj su riječi Isusa Krista jedino 
zdravo i spasonosne, a tko se prihvaća drugih, duša mu se 
razboli i upropasti. Samo je Kristova nauka u skladu s pravim 
štovanjem Boga. U toj Pavlovoj tvrdnji možemo nazreti kasnije 
općenito prihvaćeno načelo: Lex orandi — lex credendi (mo- 
litva nas uči što imamo vjerovati, i obratno). Tko odstupa od 
Kristove nauke, pokazuje da je naduta neznalica, sklona mu- 
drijašenju i prepiranju. »Krivi su se učitelji svih .vremena 
uvijek iznova pozivali na svoje više shvaćanje i bolje pozna- 
vanje predmeta. No nema nikakva ljudskog shvaćanja niti 
ikakva čovječjeg spoznanja koje bi nadilazilo Isusove riječi 
i nauku Crkve, jer su ona jedna i jedincata Božja istina« 
(Reuss). Pristajanjem uz krive nauke dolazi do raznih nutar- 
njih i vanjskih ispada koji izazivaju trvenja između tih istih 
samozvanaca i umišljenih učitelja. Još je gore to što oni uz 
oholost, koja ih vodi, svoj vjerski nauk smatraju izvorom 
sramnog dobitka. Stoga nastoje oko sebe sakupiti što više slu- 
šatelja i time se materijalno što bolje okoristiti, m 

Kad je Pavao spomenuo dobitak, opet najprije ističe kako 
prava vjera svakome zaista pruža velik izvor dobitka već time 
što ga upućuje da bude zadovoljan s onim što ima. To vrijedi 
duši više nego veliko bogatstvo. Već je ranije kazao: » obož- 
nost donosi potpunu korist, jer joj pripada obećanje života, 
života sadašnjeg i budućeg« (4, 8). Ovdje još ističe misao S i 
NZ-a (Job 1, 21; Lk 12, 16-21), koja je uz to kao neka naravna 
mudrost bila raširena i među tadašnjim filozofima: Ništa ni- 
smo donijeli na ovaj svijet niti ćemo što iz njega: odnijeti. Iz 
toga proizlazi dvoje: čovjek treba da bude zadovoljan: kad ima 
hranu i odijelo; ne smije se prepustiti gramzivosti. Prema 
Pavlu ta je mana napast i zamka koja vodi u propast i unište- 
nje, toliko da on pohlepu za novcem smatra izvorom. svih zala, 
Stranputice i provalije u koje su dospjeli i mnogi crkveni ljudi 
kroz njezinu povijest pokazale su ispravnost apostolova gleda- 

nja. Sami su krivi što su zbog toga zalutali od vjere i ujedno 


osebi pribavili mnogovrsne i velike muke. Pa ipak je novac 


ostao, dapače postao još više privlačiv i priljepčiv. Da li i za 
mene? 

Retci mudrosnog psalma 48. svjedoče o uvjerenju staro- 
zavjetnog pjesnika kako je sreća bogatih bezbožnika tek pri- 
vidna. Lijepo odgovaraju gornjem čitanju. Još ljepše odgovara 
Isusovo prvo blaženstvo koje ponavljajmo između njih s punim 
kršćanskim uvjerenjem. 


God. II 


1.č. 1 Kor 15, 12-20: Ako Krist nije uskrsnuo, zaludna je vjera 
vaša. (str. 149) 


P. p. 16, 1. 6-7. 8b i 15 (str. 479-80) 
P. Nasitit ću se, Gospodine, kad se pojavi tvoja slava. 


Kao što kršćanin živi samo ako je povezan s Kristom, 
tako je i naše usksnuće nerazdruživo spojeno s činjenicom 
Kristova uskrsnuća. Pavao u ovom središnjem odsjeku svoga 
dokazivanja izlaže da ćemo i kako ćemo uskrsnuti. Čini se 
ponešto čudnim to dokazivanje, jer bi zaista bilo naravnije na 
temelju sigurne činjenice Kristova uskrsnuća ljude uvjeravati 
u mogućnost da ćemo i mi uskrsnuti. Drukčije gleda apostol: 
njemu je cjelokupno Kristovo otajstvo, koje obuhvaća jednako 
Krista i nas, važnije od pojedinih činjenica koje se i kojim se 
redom odvijaju u tom otajstvu. Stoga je i s obzirom na uskrs- 
nuće najvažniji Krist. Evanđelisti, a još više Pavao stoje na 
stanovištu koje se može ovako izraziti: »Isus ne vjeruje samo 
u uskrsnuće pravednih u posljednji dan. On zna da misterij 
uskrsnuća mora otpočeti s njim komu je Bog dao gospodstvo 
nad životom i nad smrću« (RBT 1393). Tko se jednom uvjeri 
da je Krist uskrsnuo i tu otajstvenu činjenicu uzme za temelj 
svoga životnog nazora, nužno će vjerovati i u svoj prekogrobni 
život. 

' Dane ponavljamo ono što je rečeno u I 326, spomenimo 
sažeto tri apsurdna zaključka koja bi prema Pavlu slijedila 
da nije Krist uskrsnuo: 1) Ako Krist nije uskrsnuo, bez teme- 
lja je propovijedanje apostola i vjera kršćana, što se sve osla- 
nja na činjenici Kristova uskrsnuća, pa bi apostoli bili lažni 
svjedoci. 2) Kao što vjera u Krista tako bi bilo isprazno i 
krštenje svih koji su se krstili u njegovu smrt i uskrsnuće te 
bi svi i dalje ostali u svojim grijesima kao i prije krštenja. 
3) Da nije Krist uskrsnuo, kršćanski bi život sa svim svojim 
zahtjevima i odricanjima bio ne samo besmislen već i štetan, 
jer bi svoje sljedbenike vodio u nešto što ne postoji. Ako dobro 

razmislimo, apostol je s ove tri tvrdnje obuhvatio čitavu 
kršćansku stvarnost i sva tri glavna njezina vida: apologetski, 
sakramentalni i praktični. Tko ih prihvaća spreman je na sve 
što kršćanstvo zahtijeva. Dakle se opet nalazimo pred sudbo- 
nosnim ilisili: ili prihvatiti činjenicu Kristova i našeg uskrsnu- 
ća, ili svršiti u veći ili manji materij alizam. 

Pavao je izvanredno vješt učitelj koji zna iznijeti svu 
težinu nekog problema, ali nas kao pravi učitelj vjere ne 
ostavlja u nedoumici. Ranije (r. 8-10) je sebe nazvao vjerskim 
nedonoščetom i najmanjim među apostolima, ali ipak aposto- 
lom, a to znači u prvom redu svjedokom Kristova uskrsnuća 
(Dj 1, 21), stoga nas, na temelju onoga što su vidjeli apostoli 
i na kraju on sam, oduševljen kliče: »Ali sada: Krist uskrsnu 
od mrtvih, prvina usnulih!« Tko ne bi slijedilo to uvjerenje ne 
samo obraćenika nego i mučenika koji je, poput ostalih apo- 
stola, za to uvjerenje položio i svoj život?! Istina je oboje: već 
se zbila činjenica da je Krist uskrsnuo, a isto će se tako sigur- 
no obistiniti i naše očekivanje da će nakon njegova uskrsnuća 
iz groba ustati svi koji s njim legnu na smrtni počinak. Ono 
što će uslijediti poslije općeg uskrsnuća Crkva želi da izrazimo 
današnjim pripjevom koji nas svojim rječnikom uvjerava da 
sada kod Gospodnjeg stola primamo zalog, naše buduće slave. 


Ev. Lk 8, 1-3: Bijahu s njim neke žene i one mu posluživahu iz 
“ svojih dobara. (str. 55) 


Evanđelisti sasvim premalo udovoljavaju našoj svetoj 
radoznalosti koja bi željela više pojedinosti iz Isusova života 
i načina kako je nastupao i djelovao. Takvu nam jednu poje- 
dinost pruža današnji kratki odlomak Luke koji od svih naj- 
više posvećuje pažnje ženama, valjda stoga jer je Grk. UZ 
Isusa on nam osim dvanaestorice apostola pokazuje i neke 
žene koje su ga slijedile i koje su im bile pri ruci svojim 
služenjem i svojim imetkom. Gospodinu je to bilo po volji, jer 
je tako, riješen tih briga, bio slobodniji za propovijedanje, ne 
htijući biti na teret onima kojima je naviještao Božje kraljev- 
stvo. Kad je obilazio gradove i sela, tu i tamo pridružila mu 
se poneka ženska osoba koju je zanijela blaga vijest Kristove 
nauke i koja je mogla barem privremeno ostaviti svoju kuću. 
Neke su to činile i iz zahvalnosti što ih je Isus izliječio od raz- 
nih bolesti u koje se mogu, prema ondašnje mshvaćanju, ubro- 
jiti i razni utjecaji zlih duhova. Luka spominje tri žene po- 
imenice, ali nadodaje: i mnoge druge, što ne znači da su sve 
bile stalno u Gospodinovoj pratnji. Isusovi protivnici to nisu 
zamjerali, jer je bio običaj, kako svjedoči Jeronim, da učitelje 
zakona žene pomažu hranom i odijelom. 

Kasnije su se Kristova primj žali i 

| u primjera držali i apostoli (1 K 
9, 15), uzuzevši Pavla, No ion hvali neke ženske koje u sb 
p pa nam je sačuvao i više imena takvih žena: Lidija 
< i daje pe mae 2), Sintiha i Evodija (Fil 4, 2), Hloe 
Kor 1, 11), Feba (Rim 16, 1). Tako je bilo i kroz cijelu 
ein Crkve, već prema tome kako je gdje bilo javi sta 
a sven. glose žene da bude prva odgojiteljica 

ov apostola je žene vrlo važan upravo u naš 
Kdei tome je govorio i II vat. sabor (Cus 9, 29): »Budući 
ka u naše dane žene sve više i više aktivno sudjeluju u cjelo- 
ls pagnom životu, veoma je važno da se proširi nji 
sudjelovanje i : i čji | : 
ini aa je 1 na raznovrsnim područjima apostolata 


SUBOTA 
God I 


1. č. 1 Tim 6, 13-16: Vrši ovu za ij č 
stereo panika povijed neporočno do dolaska 


P. p. 99, 2. 3. 4. 5 (str. 546) 
P. Pred lice Gospodnje dođite s radosnim klicanjem! 


. Svoje opomene i upute Timotej 1 j 
običaju, iznosi na negativni i ja ask Tako je jučer 
ba lr opisao kako učitelji krivih nadonsk om iz 
holo i gramzivosti, a od 11. retka pozitivno : tič 
učenika neka teži za raznim sli as dn pano Bo, i" 
i ljudima. To apostol naziva plemenitom bitkom vjere pGtrebi 
jm da se postigne vječni život. Timoteju ne treba dilao nego 
da nastavi prema obećanju koje je kao svoje svečano svjedo- 
Moji položio pred mnogim svjedocima. Neki drže da Pavao 
u misli na Timotejevo krštenje ili ređenje, a nije isključ 
da apostol ima na pameti jedno i drugo. Dojo 
1 No i tu se on sjeća Isusa Krista i njegova žni j 
čanstva pred Pilatom. Značajna je ta oo bilo Pen soofra a 
i m. bilo na ređenje. Isusu je njegovo svjedočenje doni- 
, i a ui smrt, pa na trpljenje mora biti spreman svaki 
eni i ređenik. Na stvarnost krštenja i ređenja spada da 
grado koji ga primi bude odvažni svjedok, martyr. Svjedok 
>. pe i pouka koje je Pavao dao Timoteju i koje 
x; na kraju (r. 20) naziva »povjerenim blagom«. Čuvati to 
ago ne znači pustiti da trune nego ga razvijati i svakome 
oF tose Mei doda ali ujedno i znati da »nemamo više 
e iti nikakvu javnu objavu prije .se pojavi. u: j 
naš Gospodin Isus Krist« (II i fa, jeca 4). Pee Ši om 

svjestan da od Timoteja traži mnogo kad mu onako odlučno 
naređenje da kao službenik Crkve živi neporočno 1 besprije- 
korno, dakle uzorno u svakom smislu. To će moći razmjerno 
lako bude li imao na pameti onoga kojega očekuje i komu 
služi, Izraz »epifania-dolazak« upotrebljavao se u ono doba za 
svaki carev obilazak raznim mjestima, 
Tu Pavao diže svoju misao k Bogu i zanosno slavi Kralja 
kraljeva i Gospodara svih gospodara. Samo Bog je blažen i 
besmrtan pa stoga gospoduje nad svime što je stvorio ib što 
je samo po sebi prolazno. Nijedno se tijelo ne može približiti 
suncu; tako i Bog prebiva u nepristupačnoj svjetlosti, on je 
sam ta svjetlost. Nikakvo ljudsko znanje ne može nas dovesti 
k Bogu. Da njega gledamo i uživamo, potrebno je ovdje svjetlo 
milosti, a u nebu još posebno svjetlo slave (lumen gloriae). 
»I ovdje misao apostola, kao često u njegovim pismima, otpo- 
čine tek kad se pokloni Bogu. Nemirno je njegovo srce sve dok 
uvijek iznova ne nađe svoj mir u Bogu« (Reuss). Koliko ja 
svoje govorenje i djelovanje ispreplićem molitvenim usklicima 
srca? Neka mi srce bude puno radosnog klicanja barem kad se 
nalazim pred Bogom. Onda će to raspoloženje često odjekivati 


i kroz moj radni dan koji je bez Boga prazan i ponajčešće ' 


žalostan. 


God. II 


1. č. 1 Kor 15, 35-37. 42-49: Sije se s raspadljivošću, uskršava s 
neraspadljivošću. (str. 150) 

P. p. 55, 10c-11. 12-13 (str. 511) E 

P. Pred Bogom ću hoditi u svjetlosti živih. 


Poslije nego je Pavao Korinćanima dokazao vjersku istinu 
o uskrsnuću, prelazi na tumačenje kojim im nekako nastoji 
objasniti kako ćemo uskrsnuti. Kod toga se služi usporedbom 
sjemena i tu zapaža ove tri veze: 1) da sjeme donese plod, 
treba da umre u zemlji, pa tako i tijelo umire da uskrsne, što 
je Ciprijan izrazio igrom riječi: »Rađamo se da umremo, umi- 
remo da se rodimo«; 2) kao što sjeme iznikne drukčije negoli 
je ono što je bilo posijano, jer iz njega izraste vlat koja drži 
novo sjemenje, tako će se i naše uskrslo tijelo zaodjenuti novim 
i uzvišenijim svojstvima; 3) kao što o prirodnim zakonima, 
koji su izraz Božje volje (r. 38), zavisi savršenstvo pojedinih 
biljki, tako će i ljudska tjelesa uskrsnuti različita, prema tome 
kako je tko zaslužio. Ono što se u prirodi zbiva samo po narav- 
nim zakonima, to je kod čovjeka ovisno i o njemu samome. 
Bog je Kristovim uskrsnućem u svakoga od nas položio sjeme 
vječnoga života; ono će se razviti onako kako tko bude sura- 

đivao s Božjom voljom i njegovom milošću. Prema tome svaki 
će naš čin na neki način odjekivati i odražavati se u blaženoj 
ili nesretnoj vječnosti. 

Usporedbi sa sjemenom Pavao dodaje raznovrsnost ze- 
maljskih tjelesa, o čemu danas ne čitamo, i različit sjaj nebes- 
kih tjelesa. Iako apostol nije na to mislio, njegovo je naziranje 
posve u skladu sa suvremenim poznavanjem svemira i njego- 
vih tjelesa. Ona se, koliko nam je poznato, uglavnom sastoje 
od istih tvari kao i zemlja, ali u raznovrsnim mješavinama i 
kombinacijama tih elemenata i stoga ona daju i odrazuju sjaj 
ponešto različitih svjetla, što se može donekle razlučiti i pro- 
stim okom. No Pavlu nije do astronomskih pojava; on ih 
spominje samo zato da Korinćane uvjeri kako će naše uskrslo 
tijelo, koje će u biti odgovarati sadašnjemu smrtnom tijelu, 
posjedovati različita savršenstva kojih sada nema. S četiri 
izraza pisac spominje glavna svojstva preobraženih uskrslih 
tjelesa: ona neće trpjeti, jer se više neće moći raspasti; bit će 
proslavljena, kod čega možemo misliti na Kristovu proslavu; 
kretat će se novom silom koja će biti lišena svake slabosti; bit 
će duhovna, jer više neće biti podložna materiji i nevoljama 
ovoga života. 

O retcima 45-49. govorili smo u I 360, a ovdje uz Pavlovo 
isticanje da je prije zemaljsko pa duhovno evo samo napomene 
Akvinca: »I u prirodi vidimo da je u jednom te istom stvoru 
prije nesavršeno a onda savršeno. Tako i u čovjeku ne mora 
duhovno biti prije«. Potpuna će duhovnost, koja će prožimati 
i uskrslo tijelo, biti naš dio tek u nebu. Ovdje to ne možemo 
pravo ni slutiti kao što ni dijete u majčinoj utrobi ne zna koje 
ga bogatstvo boja čeka u danjem svjetlu na javi. Crkva nam 
želi pripjevnim psalmom uliti barem uvjerenje da je Bog s 
nama i da će nam on ispuniti sva svoja obećanja. Psalmist 
misli na privremeno oslobođenje od smrti, ali mi vjerujemo da 
će nas Bog sasvim spasiti od smrti i da ćemo u vječnosti pred 
njih hodati u svjetlosti koju će on darovati svima koji će vječno 
u njemu živjeti. 


Ev. Lk 8, 4-15: Što na dobru zemlju, to su oni koji čuvaju riječ 
i rode rod zbog ustrajnosti. (str. 55-6) 


Isusovu usporedbu o sijaču i sjemenu donosi i Luka s 
malim razlikama u pojedinostima od drugih sinoptika. Već mu 
je početak svečaniji nego kod drugih sinoptika: »Iziđe sijač da 
sije sjeme«, dakle tri ista izraza. Kod njega je sjeme na putu 
najprije pogaženo i onda pozobano. Ako je srce čovjeka put 
kojim svatko prolazi, lako će biti pogaženo sjeme Božje riječi, 
a zatim će sotona već učiniti svoje. Sjeme na dobroj zemlji 

prema Luki donosi strostruk rod, jer on piše i onima koji ne 
poznaju vrlo škrtu palestinsku zemlju. Značajno je ono što uz 
te razlike piše biskup Stoger: »Luka po neki put mijenja tekst 
svojih izvora i time napušta palestinski krajolik. Mislio je da 
će time, onima kojima piše, usporedbu približiti i učiniti je 
razumljvijom. Više mu je do shvaćanja sadržane istine nego 
do doslovnog donošenja. Evanđelja žele prije svega naviještati 
vjeru određenim ljudima u stanovitim okolnostima, a ne da 
doslovno pripovijedaju ono što je bilo rečeno ili što se dogo- 
dilo. Poštovanje prema povijesti zabranjuje sve ono što bi 
sliku znatno izmijenilo, ali je propovijedanje dopuštalo ono 
što je služilo plodnijoj evangelizaciji. Treba gledati natrag na 
Kristovo doba, ali Kristovo doba mora oblikovati vrijeme 
Crkve. Evanđelje mora biti živo«, 

Dillersberger upozorava da su u grčkom imenice: sjeme, 
. riječ i čovjek — sve tri istoga, muškoga, roda i prema tome da 
je onda još jasnija ista sudbina sjemena u zemlji i Božje riječi 
u čovjeku. Uz to je značajno da Luki lebdi pred očima pojam 
klasične grčke »kalokagathie«, duhovne ljepote i dobrote, ple- 
menitosti, čovječnosti, koja je svakome potrebna jer se tek u 
njoj može razviti svaki drugi Božji dar. Kasnije su to teolozi 
izrazili načelom da se milost temelji na naravi i na njoj gradi. 
Tako je već zbog toga što su obje od Boga i obje konačno vode 
k Bogu. Posebno je važna napomena Stčgera: »Dok netko na- 
viješta i prima Božju riječ, neprijatelji spasenja vrebaju i hoće 
da spriječe njezin rast i da je unište. S tim neprijateljima 
mora računati onaj koji svijetu naviješta Božju riječ, ali i onaj 
koji je prima. Nitko nije pošteđen. Borba se razvija na svim 
stupnjevima: kad se Božja riječ sije, dok se ona razvija i prije 
konačne žetve. Ne stoji uzalud na kraju riječ: strpljivost«. 


' 
| 

XXV NEDJELJA 


GOD. A 


1. č. Iz 55, 6-9: Misli vaše nisu moje misli. (str. 752) 


P. p. 144, 2-3. 8-9. 17-18 (str. 583) 
P. Blizu je Gospodin svima koji ga prizivlju, 


Naša vjera nije samo zaključak nutarnje teženje i Pasitog 
uvjerenja da postoji Netko od koga potječemo i kome idemo. 
To bi bila puka naravna vjera kojom će se mnogi spasiti. 
Kršćanska je vjera prianjanje uz ono što nam je Bog objavio, 
što dakle nadilazi naše naravno shvaćanje. Današnja nam, čita- 
nja govore kako nam se Bog približuje, kako nas on traži i 
vodi, kako nas na kraju nagrađuje u svojem kraljevstvu. U 
tom smislu treba uzeti i: riječi iz knjige Izaije proroka kojima 
se naviješta novi i vječni savez između Boga i ljudi (r. 4). Bu- 
dući da je Bog prema nama tako/susretljiv, da on čini prve 
korake k nama i da nas on privlači k sebi, moramo i mi kao 
razumna i slobodna bića ići k njemu i tražiti njegovo društvo 
i sjedinjenje s njime. Bez toga našeg osobnog odaziva ostaje 
uzaludan svaki Božji pokušaj i pothvat da on postane naš a mi 
njegovi. Treba dakle Gospodina tražiti i molitvom ga k sebi 
dozivati. : : 

Cijelo vrijeme našega života na zemlji ima upravo tu 
svrhu da tražeći nađemo svoga Boga od kojega smo potekli, 
koji daje sav smisao našemu bivanju koje će se konačno uklju- 
čiti u njegovo vječno blaženstvo. On nam je iskazao ' pravu 
očinsku blagodat kad nam je na raspolaganju da ga možemo 
tražiti i naći dok se nalazimo na pozornici ovoga svijeta. To 
naše traženje nije ni tako teško budući da nam je Bog sasvim 
blizu, jer »u njemu živimo, mičemo se i jesmo« (Dj 17, 28). Ako 
su tako mislili i misle pripadnici naravnih religija, što da 
rečemo o njegovoj blizini mi kojima on sa svojih dvaju stolova 
neprestano pruža svoju uzvišenu nauku i svoju životnu hranu? 
To je sve tako očito, a ipak ga mnogi kršćani, nakon prve vjer- 
ske krize, ne umiju više naći i čak ga izgube. Prorok u 7, retku 
navodi uzrok te tako česte i žalosne pojave: iu istom srcu ne 
može kraljevati Bog i grijeh. Da se netko navrati svome Go- 
spodinu, potrebno je da napusti svoj grješni put. Mnogi misle 
da je to teško pa niti ne pokušavaju, ili to čine površno i koleb- 
ljivo te se ne mogu osloboditi grijeha'i posve prionuti uz Boga. 
Zaboravljaju koliko je Bog velikodušan u praštanju i kako naši 
okajani grijesi nisu pikpkaga zapreka dii se sve više i više pri- 
bližimo Bogu. 

Čudna stvar: grješan se stvor udaljuje od svoga početka i 
savršetka, a Bog i takvom čovjeku neprestano stoji na raspo- 
laganju. Dovoljna je samo ta činjenica da barem malko shva- 
timo kako su uzvišene Božje misli i nakane (r. 8-9). Sv. pismo 
na bezbroj nam mjesta govori o toj Božjoj susretljivosti i 
dobroti prema nama grješnicima. Neka nas u to uvjere i više 
puta ponovljeni retci 144. psalma! 


2. č. Fil 1, 20c-24. 27a: Za me je uistinu život Krist. (str. 170) 


Iz rimskog tamnovanja Pavao se javlja svojim drugim 
Filipljanima i više nego o svojem tjelesnom trpljenju govori 
im što osjeća u srcu. Apostol je mnogo trpio od lažne braće 
(2 Kor 11, 26), jer je bilo čak onih koji su se još više isticali 
revnim propovijedanjem evanđelja samo da povećaju bol nje- 
govih okova (r. 17). Čovjek ne bi mislio da će se odmah u 
počeiku pokazati takve slabosti Kristovih sljedbenika, no Pa- 
vao je izdržao i tu kušnju. On je sretan da se Krist propovi- 
jeda, jer je uvjeren da Bog i krivim crtama (ljudi) piše pra- 
vilno. Uz to »jedni su se od Pavlovih suradnika odvojili od 
njega da bi izbjegli progonstvo. Ali za razliku od Gal 1, 7-9 
gdje je bila u pitanju prava vjera, apostol se ovdje zbog toga 
ne uznemiruje. Glavno je da se Krist propovijeda« (Rupčić). 
Čitavo je Pavlovo življenje, djelovanje i trpljenje bilo usmje- 
reno na Krista. On je u sebi posve siguran da će po njemu 
Krist biti proslavljen, bilo da je on živ u tijelu, bilo da umre. 
Čitavo njegovo postojanje pa i ono tjelesno stoji u službi Kri- 
sta i naviještanju njegova kraljevstva. 

Iz toga je zaista pavlovskog uvjerenja niknuo usklik: Za 
me je uistinu život Krist, a smrt dobitak! Te je riječi dr Ivan 
Merz odabrao za svoj nadgrobni natpis i one iznose sadržaj 
mnogih poznatih i nepoznatih kršćanskih života, ali ih je prvi 
izrazio i ostvario veliki apostol. »Pred Pavlovim se očima dižu 
mogućnost života i smrti, temeljna pitanja čovječjeg postoja- 
nja. No što je njemu život, što njemu znači smrt? Na to pitanje 
on pruža odgovor koji prije njegove smrti svjedoči o veličini 
njegove vjere u Krista i njegove ljubavi prema Kristu. Život 
je Krist. Ne zna se što je u toj izreci subjekt, a što je objekt. 
Mora li se reći: Krist je život, ili: život je Krist. Tako posve 
spadaju skupa život i Krist. Ta je povezanost isključiva: život 
je samo ondje gdje je Krist. Iz toga slijedi zaključak da je 
smrt dobitak« (Gnilka). 


Pavlov se usklik ističe i nad njegovim grobom u divnoj 
rimskoj bazilici. No taj usklik ne izražava apostolovo sanja- 
renje već djelovanje. Koliko god je Pavao bio veliki mistik 
isto toliko tako je bio i nenadmašiv apostol. Stoga odmah 

nastavlja svoje razmišljanje o tome što je zapravo bolje: poći 
što prije Kristu, ili još živjeti i širiti njegovo evanđelje. Sam 
priznaje kako ne zna što bi u tom času odabrao: plod ili rad. 
Iz toga se vidi da on prepušta i tu odluku svome Gospodaru. 
Nije važno dokle će kršćanin slaviti Krista u svojem tijelu, 
niti je važan rok i način smrti kojom će učiniti to isto. Jedino 
je važno vladati se dostojno Kristova evanđelja. To Pavao 
poručuje Filipljanima, to i nama ističe Crkva svršavajući tim 
riječima današnje 2. čitanje. U tim se riječima krije sav naš 
program. 


Ev. Mt 20, 1-16a: Ili je oko tvoje zavidno što sam ja dobar! 
(str. 18) 


Prvo je čitanje imalo za svrhu da nas uvjeri u neprestano 
Božje nastojanje da se približi i objavi ljudima bez obzira na 
to koliko su oni toga sami po sebi dostojni ili ne. Pavao nam 
je govorio o svojem veselju što se Krist propovijeda, makar i 
neumjesno. To mu je djelovanje značilo čak isto što i postiza- 
nje toliko žuđenog cilja, svoga konačnog sjedinjenja s Gospo- 
dinom. Sve nas je to najljepše pripravilo da shvatimo smisao 
Isusove pouke u prispodobi s radnicima u vinogradu. Razmo- 
trili smo je 20. srijede, ali nam je, na temelju prvih dvaju 
čitanja, sada mnogo jasnije kako je Krist zaista neumoran 
u traženju ljudi i njihove suradnje, kako je neiscrpiv u 
pronalaženju svakovrsnih mogućnosti da nas sve dovede do 
vječne nagrade. Bez obzira kako dugo je netko radio u vino- 
gradu svoje duše i cijele Crkve, on će svima koji su pokazali 
i najmanju mjeru dobre volje dati udjela u svojem nebeskom 
blaženstvu. Kao da je dosta Boga iskreno zazvati pa da se 
svatko uvjeri u nedokučivu veličinu njegova milosrđa. Zaista 
su njegove misli nad našim shvaćanjima kao nebo nad zem- 
ljom! 

Naslovom današnjeg odlomka Crkva želi da bismo i mi 
nasljedovali njegovu dobrotu. Mi smo ljudi račundžije, a oso- 
bito smo sitničavi kad pravimo račune s drugima. U nekom 
našem primorskom selu mještani govore o jednoj obitelji da 
je s članovima toga roda lako ribu loviti, ali da ju je teško 
dijeliti. Još je gore, kad je netko kod rada i svakoga napora | 
slab drug, a ipak za sebe traži više nego što mu pripada. Takvih 
je pojava bilo i ima također i među crkvenim radnicima. Neko- 
ji više nego što služe Crkvi nastoje se služiti Crkvom. Što tko 
manje misli na Boga i što s manje ljubavi radi u njegovu 
vinogradu, to više računa kako je Bog njemu dužan u svakom 
smislu pružiti više nego drugima. U nebu, kod konačnog obra- 
čuna, neće biti moguće takvo mišljenje i raspoloženje. No ovdje 

svačije oko može biti zavidno na blagodatima koje Bog iska- 
zuje drugima. Zavist ne samo da ne zna pravo uživati ono što 
ima na raspolaganju, nego zaboravlja da nam Bog sve daje 
samo kao svoj dar koji nitko ne može zaslužiti. Upravo bi ta 
činjenica morala istisnuti iz našega srca svaku zavist. 

Rijedak je slučaj da evanđelist jednu izreku donosi na 
početku i na svršetku istog odlomka. Iako se Isusove riječi 
»Mnogi prvi bit će posljednji, a posljednji prvi« mogu odnositi 
i na njegove važne pouke u Matejevoj 19. glavi, i nalaze se 
na njezinu svršetku, ipak noviji bibličari i taj redak pridružuju 
20. glavi. Svakako ta je izreka zaključak samog Isusa, što 
pokazuje i rječca »tako« kojom je on uvodi. Božja se mjerila 
ljudskih zasluga razlikuju od naših pa nam i ta Isusova pouka 
svjedoči koliko je važna poniznost. Ona nas vodi u jedino 
ispravno uvjerenje da je sve ono što imamo samo Božji dari 
u ono najkorisnije mišljenje da će Bog s nama biti milosrdan 
prema mjeri kojom mi prosuđujemo bližnjega i njegove 
zasluge. 


GOD. B 


1. č. Mudr 2, 12. 17-20: Osudimo ga na smrt sramotnu! (str. 
651). 


P. p. 58, 3-4. 5. 6 i 8 (str. 509-10) 
P. Bog mi pomaže i krijepi život moj! 


Iz naše pameti ne smije nikada izblijediti sjećanje da je 
misa žrtva Kristova života. Kad god se okupljamo bko naših 
oltara, morali bismo to činiti svjesni da se u svakoj misi prinosi 
»žrtva po kojoj žrtva križa biva trajnom« (Uputa o štovanju 
euh. mist. 3). Tu istinu ističe i novi Misal kad nas odmah na 
početku Predgovora (t. 2) uči: »U novom Misalu zakon crkvene 
molitve odgovara trajnom zakonu vjere. On nas opominje da 
je, izuzev različit način prikazivanja, jedna te ista žrtva križa 
i njezina otajstvena obnova u misi. To je objavljanje ustanovio 
Krist Gospodin na zadnjoj večeri i naredio . apostolima da ga 
obavljaju njemu na spomen. Stoga je misa ujedno žrtva hvale 
i zahvaljivanja, prosna i naknadna žrtva«. S toga stanovišta 
možemo razumjeti Crkvu kako ne propušta nijedan biblijski 
tekst koji nam stavlja pred oči te istine. To čini i današnjim 
odlomkom iz Markova Evanđelja; još više stoga što je u njemu, 
odmah nakon druge Isusove zapovijedi njegove smrti i uskrs- 
nuća, i njegova vrlo važna pouka kako njegovu žrtvu moramo 
imi unijeti u svoj život. : i 


P-.- m 

Za to je evanđelje izabran iz SZ-a mudračev tekst koji 
smo razmotrili 4. koriz. petka (II 118). On ističe činjenicu koju 
je kasnije apostol ovako izrazio: »Svi koji hoće pobožno živjeti 
u Kristu Isusu bit će progonjeni« (2 Tim 3, 12). Gospodin ne 
samo-da-nije htio biti iznimka od toga zakona, nego je on 
pravi predvodnik i Glava svih progonjenih na zemlji, od Abela 
do svršetka svijeta. Mudrac spominje dva uzroka koji potiču 
bezbožnike da muče pravednike: u njihovu životu vide prije- , 
kor svome vladanju; žele ih iskušati koliko će ustrajnim \ 
strpljenjem potvrditi istinitost svojih riječi. Iako mudrac muči- , 
telje pravednika označuje kao bezbožnike, taj izraz (RBT) ne 
označuje one koji niječu Boga (ps 13, 1; 52, 2) nego one koji 
žive bez obzira na Božji zakon. No da i oni barem nekako 
računaju na Boga, vidi se iz riječi kako pripuštaju mogućnost 
da Bog može pravednika izbaviti iz neprijateljskih ruku. Zna- 
čajno je da tekst naziva pravednika Božjim sinom, što u širem 
smislu vrijedi za svakoga koji ide Božjim putem, no mi tu 
mislimo u prvom redu na jedinorođenoga Sina Božjega. Na 
njemu su bezbožnici iskalili sav svoj bijes kao ni na kome dru- 
gome. Njega je nebeski Otac zaista izbavio na sasvim izvan- 
redan način kad ga je uskrisio od mrtvih. Tako je ovaj tekst 
iz SZ-a posve kristovski. 

Za pripj. psalam uzet je drukčiji nego u korizmi. Ovim 
se, inače u Misalu rijetkim, psalmom danas pridružujemo Kri- 
stovoj molitvi za izbavljenje koje, ako možda nama nije po- 
trebno, želimo uvijek Kristovoj Crkvi koja u svojoj povijesti 
pozna malo razdoblja kad nije bila makar negdje progonjena 
i ometana u svojem djelovanju. Pripjev nam ulijeva toliko 
pouzdanja u Boga i njegovu pomoć da izražavamo i svoju 
spremnost da Bogu od srca žrtvujemo. Ako je starozavjetni 
pravednik mogao slaviti Boga nesavršenim žrtvama, mi Bogu 
možemo Kristovom i svojom žrtvom pružiti zaista beskonačnu 
čast. 


2. č. Jak 3, 16-4, 3: Plod se pravednosti u miru sije onima koji 
tvore mir, (str. 201) 


Prvi smo dio ovoga odlomka, čuli na 7. ponedjeljak (I 364). 
Završio se starozavjetnom izrekom (Iz 32, 17), koja je bila geslo 
Pija XII, da je mir plod pravednosti, a ona obuhvaća sve naše 
dužnosti prema Bogu i prema bližnjemu. Zatim apostol nastav- 
lja pitajući odakle među ljudima ratovi i borbe. Ne misli opće- 
nito na sve ljude, nego piše kršćanima: »među vama«. Dakle 
je iu prvim naraštajima nove vjere bilo nesuglasica i borbe. 
Jakov ih želi iskorijeniti i zato ispituje odakle dolaze te pojave. 
Čitav je taj tekst pun vrlo jakih izraza uzetih iz vojničkog i 

ratničkog života. U čovjeku se odigrava neprestana borba, 
požude upravo vojuju u našim udovima. »Požuda pripada car- 
stvu gdje vladaju Bogu neprijateljske sile. To je životno drža- 
nje suprotno kršćanskom. Njegovi su nosioci i žrtve pogani i 
kršćani prije krštenja, zatim kršćani s razdijeljenom dušom 
i krivi učitelji. Predavanje požudi jest vjerolomstvo i preljub 
(4, 4), zatim ljubav prema svijetu (Tit 2, 12; 1 Iv 1, 2; 2 Petr 
1, 4) i sotonima vlast (usp. Jak 4, 7). To je također ratno stanje 
s Bogom (4, 3) i s ljudima (4, 1) koje stalno vodi do gorega i 
konačno do smrti. A to je ujedno cilj požude. Njoj nasuprot 
stoji »milost«. Ona je plod Duha svetoga« (Rupčić). Svatko 
stoji pred izborom požude ili milosti. 

Sve što je vjerniku potrebno da živi u miru s Bogom i s 
bližnjim, on mora izmoliti od Boga. Molitva je najjače oružje 
koje oisgurava pobjedu u svakoj borbi. Dakako, ne bilo kakva 
molitva, jer postoji mogućnost i da loše molimo. »Ovdje Jakov 
otkriva veliku opasnost za kršćane. Pradavna je napast za 
čovjeka, i to također za pobožnoga vjernika, da on nastoji 
Boga na neki način prisvojiti za se da Bog služi njegovim vla- 
stitim ciljevima. Tko to hoće i stoga se neprestano prepire s 
Bogom, kad mu on ne uslišava takve sebične molbe, pokazuje 
da njegovo kršćanstvo nije ozbiljno. Vjerovati znači posve i 
bezuvjetno se predati Božjoj volji i u svemu djetinskom oda- 
nošću govoriti: »Ne kako ja hoću, nego kako ti hoćeš!« (Mk 14, 
36). Na taj način molitva kršćanina otkriva da li je molilac još 
uvijek prožet duhom neotkupljenog svijeta, ili je zaista pravi 
vjernik. Da li on sve stavlja Bogu u ruke i onda prima iz Božje 
ruke sve što mu Bog u svojoj ljubavi i sposonosnoj moći kani 
darovati. Vrijedno je na tom mjerilu uvijek iznova ispitati 
prisnost svoje vjere« (Knoch). Tko loše moli, tražeći da sve 
bude kako on hoće, taj ne dobiva ono što mu je potrebno, pa 
sve naravne i nadnaravne Božje darove istroši u svojim požu- 
dama. Ispunja se Isusova riječ: »Tko sa mnom ne sabire, taj 
prosipa« (Lk 11, 23). 


Ev. Mk 9, 30-37: Sin čovječji predaje se... Tko želi biti prvi, 
neka bude svima poslužitelj. (str. 38) 


Svoje preobraženje ma gori pred trojicom odabranih apo- 
stola Isus je okružio s dvije napovijedi svoje smrti i uskrsnuća. 
Iako je prolazio Galilejom gdje je imao mnogo pristaša, ipak 
je Gospodin izbjegavao susrete s većim mnoštvom. Petar-Mar- 
ko čak pripominje kako Isus nije htio da to itko sazna. Sigurno 
nije mogao neopazice hodati naseljima, nego je htio da samo 
svoje apostole još bolje pripravi na sve što njega, a prema 

tome i njih čeka u Jeruzalemu kamo se uputio. Ako njegovi 
najbliži nisu nikako moglo shvatiti Isusove riječi o njegovu 
nasilnom svršetku, još manje bi ih bili razumjeli ostali. Svo- 
jima on više ne dokazuje da se to mora dogoditi, kao što je 
činio kod prvog navještaja svoje muke (8, 31); on o tome 
govori jednostavno kao o činjenici. S njom on računa već 
posve stvarno i konkretno; tako hoće da stvar shvate i njegovi 
učenici. Isto vrijedi i za sve njegove sljedbenike do kraja svi- 
jeta: kao što će oni euharistijom obnavljati spomen-čin Gospo- 
dinove pashe, tako neka joj se svi priključuju strpljivim noše- 
njem svoga križa i poniznim služenjem svojoj braći. To se 
toliko puta ponavlja da ja taj Kristov i svoj put shvaćam, ali 
kako njim idem? 

Sehnackenburg se zaustavlja kod kratkih riječi kojima 
Isus ovdje naviješta svoju smrt. Više ne spominje da će ga 
civilni i vjerski poglavari izabranog naroda odbaciti, nego da 
će se on sam predati. »Grčki glagol ovdje ne znači posebno 
Judinu izdaju (za koju je upotrebljen isti izraz), a nije ni govor 
o činjenici da će biti izručen nekom ljudskom sudu nego — 
mnogo dublje i obuhvatnije — o predaji Sina čovječjega u 
ruke ljudima — jer Bog to dopušta i hoće. To znači semitski 
izraz »u ruke ljudima« i pasivna radnja glagola »predaje se«. 
Prakršćanska se teologija rado služila tom riječi da izrazi kako 
je Bog odredio da njegov Sin podnese smrt i tako dade zado- 
voljštinu za naše grijehe«. Uvaženi bibličar tu navodi još Rim 
4, 25; 8, 32; Gal 2, 20; Ef 5, 2, gdje se također govori da se Isus 
sam predao u smrt, kao što je već bio navijestio prorok (Iz 583, 
6. 12). Dakako da su apostoli još manje shvaćali tu volju i 
odlučnost, a budući da se radilo o tako neugodnoj stvari, za 
njega i za njih, evanđelist spominje da su ga se bojali upitati 
potanje. Uvijek će ljubi izbjegavati govor o trpljenju i njegovo 
prakticiranje. Taj je napjev drag samo onima kojima je Isus 
drag. 

O drugom dijelu odlomka v. I 369. Uočimo još barem raz- 
liku kojom evanđelisti iznose događaj s djetetom. Mateju (18, 
3-4) je tu dijete znak neznatnosti i poniznosti, a prema Marku 
je ono više predmet zanimanja i brige koju mu mora iskazivati 
svaki Isusov sljedbenik. To je on dužan iz dva razloga: Gospo- 
din voli sve što je maleno i nisko; njega samoga prima tko 
primi jedno dijete koje je potrebno svačije pomoći, 

GOD. € 


č. Am 8, 4-7: Protiv onih koji kupuju siromaha za novac. 
(str. 903) 


P. p. 112, 1-2. 4-6. 7-8 (str. 559) 
P. Hvalite Gospodina, koji iz gliba vadi siromaha. 


U glavnom ćemo čitanju opet naići na jednu Lukinu stra- 
nicu o pravilnoj upotrebi zemaljskih dobara i, s time u vezi, o 
opasnosti bogatstva i o Habatosti bogatih. Na to su često upo- 
zoravali i starozavjetni proroci (RBT, bogatstvo II). Crkva nam 
za uvod danas ponavlja ulomak iz Amosa što smo već čuli 13. 
petka (III 235). Nakon što je naveo zaista okrutne riječi, koje 
izražavaju način kako silnici gaze i satiru uboge, prorok navodi 
Božju izjavu koja najavljuje kazne za takva zlodjela. Amos 
počinje taj odsjek vrlo svečano i, kao u 4, 2 i 6, 8, govori o 
Božjoj zakletvi. Ako treba ozbiljno uzeti svaku Božju riječ, 
koliko više onu koju on sam potvrđuje svojom zakletvom. 


Biblija navodi Božju zakletvu u S i NZ-u na različite na- 
čine; ovdje: se Gospodin zaklinje »ponosom Jakovljevim«. Bilo 
je enih koji su taj izraz tumačili kao »protiv« ili. »zbog« oholo- 
sti Jakova, dotično Izraela. Prevladalo je međutim mišljenje 
da se imenica odnosi na Jahvu kojega i Hošea (5, 5) naziva 
Izraelovim ponosom u tom smislu što je Bog »slava« izabranog 
naroda, kao što je mnogo puta rečeno (npr. 1 Sam 15, 29). 
Prema tome bi Bog sam sebe označio kao »ponos Izraela«, što 
bi ovdje u prvom redu značilo da je »time on i izvor moral- 
nosti, norma pravednosti« (Rinaldi). Kao takav, Bog ne može 
dopustiti da bilo tko na takav način gazi njegovu volju koja 
traži obranu i pomaganje svih potrebnih i potlačenih. 


Zašto bogati silnici često tako okrutno postupaju s onima 
koji im se ne mogu "suprotstaviti? Odgovor je vrlo kratak: jer 
nemaju na pameti Boga. To je redovito izvor i uzrok svakoga 
grijeha, “ali posebno dolazi do izražaja u slučaju kad tko gazi 
bijednika. Taj najčešće ne zna sebi drukčije pomoći nego da 
zazove Boga, koji može najprije smutiti i ublažiti progonitelja. 
Sav smeten to je priznao i Bezimeni kad ga je Manzonijeva 
Lucija zaklinjala Bogom da joj se smiluje i da je izbavi iz 
strašnog položaja u kojemu se nalazila i sukrivnjom toga sil- 
nika. Biblijske molitve, osobito psalmi (npr. 73, 19), sadrže 
vapaje siromaha Bogu da ih ne zaboravi zauvijek i da »ne 
preda jastrebu život svoje golubice«, I onda kad silnici misle 
na Boga, drže da je Bog daleko, da on njihova zlodjela ne vidi 

ili barem da o njima ne vodi računa. Istina jeo e obratno: Gospo- 
din se po proroku svečano zaklinje da neće zaboraviti" Nijedno 
od-njihovik djela, i to da ih neće dovijeka zaboraviti, da će ih 
dakle kazniti i u vječnosti. S toga nam je stanovišta još lakše 
pripj. psalam danas učiniti svojom pjesmom kojom gledamo 
kako je Bog na nebu uzvišen nad sve narode, ali to mu ne 
smeta nego dapače omogućuje da najtočnije gleda sve što 
ljudi čine na zemlji. Gleda i ne miruje već se brine za siro- 
mahe i vadi ga iz gliba u koji ga bezbožnici bacaju. 


č. 1 Tim 2, 1-8: Neka se obavljaju prošnje za sve BRE Bogu 
* os hoće da se svi ljudi spase. (str. 181) 


Početak i svršetak odlomka u vezi sa sveopćom molitvom 
razmotrili smo u ponedjeljak (god. I). Pavao nam preporučuje 
ne samo da molimo za sve ljude, a posebno za one koji su na 
vlasti, nego spominje i cilj koji želimo postići tim molitvama. 
Razni javni nemiri i neredi ne pogoduju dobrim djelima i 
bogoljubnom životu pa želimo da bi se sve vlasti brinule za 
naš miran i spokojan život. Tako molimo u predzadnjoj nakani 
sveopće molitve na veliki petak, a na razne načine i u desetak 
obrazaca iste molitve koje ima novi Misal u Dodatku. Pogani| 
su se klanjali svojim carevima i obožavali ih. Židovi su ih se 
sjećali u molitvama za zemaljsko blagostanje, a nama je kršća- 
nima u prvom redu stalo do toga da nam svi vlastodršci omo- 
guće da mirno živimo u svoj bogoljubnosti i vjerskoj ozbiljno- 
sti. Bez obzira na lična uvjerenja samih nosilaca vlasti i neovi- 
sno od državnopravnog stanja vjernika, takva je molitva uvijek 
dobra i Bogu ugodna. 

Apostol hoće da redovito molimo za sve ljude, jer spasenje 
nije povlastica nekih. Naprotiv, upravo se oni koji spasenje već 
uživaju moraju molitvom i radom brinuti za spasenje svih 
ljudi. To proizlazi već iz samoga pojma što ga imamo o našem 
Bogu kojega Pavao ovdje označuje jednom samom riječju: on 
je Spasitelj. On je takav, jer zaista hoće da se svi ljudi spase, 
Bog ne bi bio Bog kakav nam se objavio kad bi želio da ga 
samo neki upoznaju i uzljube. On nam je otkrio svoju istinu 
i hoće da svi ljudi »dođu do spoznanja istine«, To je apostolu 
isto što i obraćenje na kršćanstvo (2 Tim 2, 25; 3, 7; Tit 1, 1; 
Heb 10, 26). Spoznanje će Božje istine svakoga dovesti do obra- 
ćenja, a time i do konačnog spasenja. »Božja je ljubav i Božja 
volja da se svi spase bez ikakva ograničenja, pa stoga i molit- 
va kršćanske zajednice ne smije imati granica ni ograničenja« 
(Reuss). 

Pavlu koji je Boga nazvao Spasiteljem, odmah dolazi na 
um njegov Gospodin koji je izveo spasenje svijeta. Kao što je 
sao jeslapu Bog.tako isto mi k njemu imamo pristup samo po 
jednom posredniku, a to je-Krist Isus-koji je ujedno Bog i čov- 
jek. Ovdje je istaknuta njegova ljudska narav kao nama bliža 
i ujedno jer mu je bila potrebna da samoga sebe dade za 
otkup svih ljudi. Kao Božji Sin on ima mogućnost da preuzme 
tu ulogu posrednika, a kao Sin čovječji, koji pripada svemu 
ljudskom rodu, može da tu ulogu izvede i primijeni na sve 
ljude. Apostol se kod te tvrdnje poziva i na svjedočanstvo 
samoga Krista koji je ponovno izjavljivao: »Sin čovječji nije 
došao da mu služe, nego da on služi i da dadne život svoj kao 
otkup mjesto svih (ili: za sve)« (Mk 10, 45). Stoga Pavao s 
ponosom ističe da je on glasnik i apostol upravo toga i takva 
Spasitelja, te kako je određen da narode poučava u vjeri i 
istini. Razumijemo njegovu želju da ga u tome pomažu barem 
molitvom svi ljudi na svakome mjestu. To isto od nas traži 
i naša Crkva. Kako se ja odazivam i koliko druge pozivljem? 


Ev. Lk 16, 1-13: Ne možete služiti Bogu i bogatstvu. (str. 66) 


»Grijeh nije nikakva zapreka da se čovjek spasi, samo ako 
se obrati. Što je onda zapreka? Novi nam odsjek Lukina Evan- 
đelja, čini se, pruža na to odgovor. Čitava se perikopa sastoji 
od dva slično izgrađena dijela: 16, 1-18 i 16, 19-17, 10. Oba 
dijela počinju pričom na koju se nadovezuje, »primjena«. Za- 
ključak prvog dijela tvore riječi upravljene farizejima koji 
teže za savršenim ispunjavanjem zakona (16, 17-18), a zaklju- 
čak drugoga govori apostolima o predanosti vjere (17, 5-10). 
Obje pripovijesti pokazuju kako neki mogu svoj posjed upo- 
trebljavati za svoje. spasenje, a drugi na-svoju_ propast. U jed- 
noj-i drugoj priči nastupaju po tri ličnoštir ui prvoj posjednik, 
upravitelj i dužnici; u drugoj bogataš, siromah i Abraham. U 
prvoj se upravitelj brine za svoju budućnost razdavajući, u 
drugoj bogataš svršava u propast ne davajući. — Posjedovanje 
i vjenčanje zadržaše pozvane da u određeni sat rie dođu na 
veliku večeru. Radikalno nasljedovati Isusa znači odreći se 
posjedovanja i obitelji (14, 25-34). No takvo se radikalno 
nasljedovanje ne traži od svih. Ipak, bez nekakva odricanja 
nije moguće stupiti među Kristove učenike« (Stoger). 

Na pojedinosti u priči o snalažljivom upravitelju osvrnut 
ćemo se pri koncu liturgijske godine (31. petak i subotu). Ovdje 
istaknimo par glavnih misli. »Pripovijest nije izvještaj nego 
prispodoba! Gdje je njezina »odskočna točka«? Gospodareva 
pohvala nije upravljena lukavoj prepredenosti i bestidnosti 
varalice, nego odlučnoj smionosti kojom se on u sadašnjosti 
brine za buduće dane. Nije pohvaljena prijevara kao takva, 

nego promišljena briga za budućnost dok je još na vrijeme. 
Upravitelj je nazvan »upraviteljem nepravednosti«, dakle 
nepoštenim, varavim i bezobzirnim upraviteljem. Prispodobe 
hoće da odgonetnemo ono što one kane reći, da potaknu na 
raspravljanje. — Mudar je onaj učenik koji računa s time da 
će gospodar doći i tražiti obračun (12, 42-46). Onaj koji ne živi 
za jedan dan, nego zna što od njega traži sadašnji trenutak, 
koji postupa smiono i odlučno da se održi na kraju, koji raz- 
daje da sebi osigura domovinsko pravo. Prispodoba je eshato- 
loški poziv: Budi pametan pa se u pravo vrijeme pobrini za 
svoju budućnost na kraju«, 

Isus želi da »sinovi svjetla« budu u tom pogledu barem 
toliko pametni koliko su »sinovi svijeta« prema svojima, tj. u 
nastojanju i trudu da sebi pribave zemaljska dobra i da im 
bude što bolje ma ovom svijetu. Sve što posjedujemo i čime 
raspolažemo nije nam dano samo zato da to uživamo, nego u 
prvom redu zato da time sebi osiguramo vječno blaženstvo. 
S toga stanovišta svako zemaljsko posjedovanje ima vrlo važno 
značenje, ali ne u smislu kako to svijet redovito misli i postu- 
pa. Prispodoba »poučava, kako treba razborito za dobra djela 
— iskoristiti bogatstvo, koje je inače vrlo pogibeljno za spas 
duše« (Vanetti-Duda). 


PONEDJELJAK 


God. I 


1. č. Ezr 1, 1-6: Tko je god od Božjega naroda neka ide u Jeru- 
zalem i neka gradi dom Gospodinu! (str. 374) 


P. p. 125, 1-2ab. 20d-3. 4-5. 6 (str. 572) 
P. Velika nam djela učini Gospodin. 


Nikoga ne smije smetati izmjenično čitanje knjiga S i 
NZ-a. Sve nam opisuju ekonomiju (Božji plan) našega spasenja 
i njegovu povijest, isprepletenu nadahnutim poukama za naš 
život i proroštvima s obzirom na naš ćshaton. Prošlog smo mje- 
seca čitali Pavlove pouke i upute, a sada se opet vraćamo staro- 
zavjetnoj povijesti, i to kratkim izvještajima Ezre o povratku 
izabranog naroda iz babilonskog sužanjstva. Sedamdeset po 
prilici godina nakon što je babilonski kralj Nabukodonor odveo 
većinu Izraelaca u sužanjstvo osvojio je perzijski kralj Kir, 
hebrejski Koreš, Babilon. Kao što se obično događa, tom je 
promjenom nastupio čas oslobođenja za sve koje su dotadašnji 
vlastodršci držali u sužanjstvu. Sveti se pisac osvrće na politi- 
čke događaje samo ukoliko su u vezi s vjerskom poviješću 

izabranog naroda pa i u pobjedi Kira nad Babilonom gleda 
Jahvin zahvat. Ispunilo se dakle vrijeme da Gospodin nastupi 
za svoj narod i da ga povrati u obećanu zemlju kao što je više 
puta navijestio preko svojih proroka, naročito preko Jeremije. 
U prvim se retcima Ezrine knjige ističe Božje gospodstvo i 
upravljanje svijetom. To nas upućuje da sva zbivanja na zemlji 
gledamo pod tim vidom. 

Koliko je Ezra prožet vjerskim mišljenjem vidi se iz toga 
što i edikt, kojim je Kir god. 538. pr. Kr. odobrio Izraelcima 
povratak u domovinu, bojadiše posve religiozno. Time ne 
iskrivljuje povijest, jer su se stari kraljevi zaista smatrali oru- 
đem i namjesnicima raznih božanstava. Nije rijetkost da su ih 
htjeli udobrovoljiti i za se osigurati njihovu pomoć i zaštitu 
upravo na taj način što su davali slobodu i razne povlastice 
narodu koji je štovao dotična božanstva. Perzijanci su štovali 
»bogove nebeske« i prema tome, kad su došli u dodir s Izra- 
elcima, za njih je i izraelski Jahve bio jedan od tih »bogova 
nebeskih«. Ta je Kirova veza s Jahvom još očitija u usmenoj 
i pismenoj kraljevoj objavi da se ima ponovo sagraditi Jahvin 
hram u Jeruzalemu. Kir je, prema tadašnjem općem običaju, 
štovao božanstva svih naroda koje je uklopio pod svoju vlast, 
a oduvijek se podizanje hramova smatralo posebno uspješnim 
izrazom bogoštovlja. Stoga i Kir hoće da se obnovi hram »Bogu 
koji stoluje u Jeruzalemu«. Time je i ostatak (RBT) toliko 
iskušanoga Božjeg naroda došao u prigodu da izvrši zadaću 
koju mu je Bog namijenio. Po Božjoj volji, sve u svoje vrije- 
me, svi surađuju i pridonose napretku Božjeg kraljevstva. 

Sastavljači Lekcionara danas za pripj. psalam nisu mogli 
odabrati ni jedan drugi nego onaj koji s pravom nosi naslov 
»pjesma povratnika«. Ps 125. je, unatoč svojoj kratkoći, tako 
slikovit i živahan da nam zaista dočarava svu neizrecivu radost 
kojom su povratnici započinjali novo doba u povijesti izabra- 
nog nanoda. Značajna je naročito zaključna slika psalma koja 
odnosi ne samo na daleku prošlost nego i na sadašnje stanje 
Božjega kraljevstva i na svakoga njegova pripadnika, kao i na 
paruzijskom usavršenju čitave ekonomije spasenja: treba u 
trudu, pa do potrebe i u plaču, sijati da se može obilato žeti. 


God. II 
1. č. Izr 3, 27-34: Gospodinu su mrski pokvarenjaci. (str. 612-3) 


P. p. 14, 2-8ab. 30d-4ab. 5 (str. 478-9) 
P. Pravednik će stanovati na svetoj gori tvojoj, Gospodine. 


U novom Misalu nisu mnogo zastupane mudrosne knjige 
SZ-a, ali svakako više nego u starom Misalu, što vrijedi i za 

knjigu Izreka. »U NZ ova se knjiga navodi četrnaest puta, a 
preko dvadeset puta se na nju aludira. Isus Krist je utjelo- 
vljena Mudrost, veća od mudrosti Salomonove (Mt 12, 42). Ova 
nam je mudrost i danas korisna, jer se istinska religioznost i 
kršćanska savršenost može razvijati samo na naravnim, ljud- 
skim temeljima koje su nam ostavili stari nadahnuti izraelski 
mudraci« (Tomić, zagreb. Biblija 270). Kao prvi odlomak iz 
tih izreka danas čitamo o ljubavi prema bližnjemu. Uz opću 
preporuku da potrebnima pomažemo kad god možemo mudrac 
neće da s tom pomoći odgađamo. Sigurno smo svi iskusili kako 
nas je boljelo kad nam je negdje rečeno »Dođite sutra!« iako 
smo znali da je našoj molbi moglo odmah biti udovoljeno. 
Stoga su stari i skovali poslovicu: Tko brzo daje, daje dvo- 
struko. 

Biblijski tekst posebno preporučuje iskrenost i povjerlji- 
vost prema bližnjemu. Vrlo bi ružno bilo da netko kod nas 
boravi bez straha i u miru, a da mi međutim iza leđa kujemo 
planove protiv njega. Isto tako ne smijemo se ni s kim prav- 
dati bez razloga, jer za svaki svoj postupak moramo imati 
opravdan razlog, a toga nema za pravdanje s bližnjim koji 
nam nije učinio nikakva zla. Još je veća opasnost da zavidimo 
uspjehu i blagostanju nasilnika. Njihovo stanje je samo pri- 
vidno lijepo i ugodno, ali oni su Bogu mrski. Mudrac ne spo- 
minje često Boga, ali kad to čimi, upotrebljava vrlo značajne 
izraze kao i ovdje premda zna da Božje prokletstvo leži na 
domu bezbožnika. U stanu je pravednika, naprotiv, Božji bla- 
goslov koji vrijedi više nego sva zemaljska dobra. 

Zorna je i biblijska konstatacija da se Bog podsmjevačima 
ruga i time ih kažnjava njihovim vlastitim sredstvom. To isto 
govori i psalmist (17, 27-8) Bogu: »Lukavca izigravaš, a poniža- 
vaš oči ohole«. Na istom nas mjestu psalmist uvjerava da Bog 
donosi spasenje poniženom narodu, kao što i mudrac kaže na 
kraju odlomka da Bog poniznima dariva milost. Sve te pouke u 
nama učvršćuje još i sličan ps 14. čiji nam pripjev ulijeva nadu 
da će se dići k Bogu, ovdje i u vječnosti, svatko onaj koji ide 
putem što ga je on odredio. 


Ev. Lk 8, 16-18: Svjetiljka se stavlja na svijećnjak; da vide 
svjetlo oni koji ulaze. (str. 56) 


, Evanđelisti općenito, a Luka naročito, Isusove usporedbe 
i priče popraćuje praktičnim poukama i uputama. I one sigur- 
no uglavnom potječu od Gospodina, ali su ih evanđelisti zapi- 
sali onako kako su se one usmeno prenosile, rasporedili ih pre- 
ma svojem nacrtu Evanđelja i tu i tamo malo po svojem pre- 
krojili. Stoga biblicisti, odobrenjem Crkve, u novije doba u 

Evanđeljima luče ono što je u njima izravno od Isusa i ono što 
su na svoj način obradili evanđelisti. To ne smije nikoga sme- 
tati, jer Evanđelja ne treba držati kao neposredne izvještaje 
Isusovih djela i govora, nego kao povijest i nauku Crkve koja 
ih je primila od svoga Ustanovitelja i kao takve odobrila kad 
su ih sveti pisci zapisali po nadahnuću Duha Svetoga. U tom 
smislu treba shvatiti i na se primijeniti riječ velikoga Augu- 
stina: »Ja ne bih ni Evanđelju vjerovao da iza njega ne stoji 
autoritet Crkve«. Za posvemašnje opravdanje toga mišljenja 
dosta je sjetiti se činjenice da je Kristova Crkva i vremenski 
starija od pisanih Evanđelja. 

Nakon ove napomene bolje ćemo shvatiti smisao ovih triju 
redaka koje Luka donosi poslije usporedbe o sijaču. Kao što 
sjeme posijano u dobru zemlju donosi obilat rod tako se Božja 
riječ može usporediti sa svjetlom koje po svojoj naravi traži da 
svijetli oko sebe. U tu se svrhu mora staviti na povišeno mje- 
sto, na svjećnjak. »Sakriveno teži za tim da se objavi, zastrto 
hoće da bude upoznato. Bilo bi nenaravno kad bi učenici pre- 
šutjeli i sakrivali ono što im je bilo objavljeno i što su upo- 
znali. U širu javnost moraju ponijeti ono što su sami doznali 
u uskom Isusovu krugu. »Prirodni zakon« traži od Kristova 
učenika da djeluje apostolski« (Stčger). To su svi propovjed- 
nici dužni ne samo prema onima koji su u Crkvi, nego u ne- 
kom smislu još više prema onima koji su još vani i koji mora- 
ju, a možda i žele u nju ući. Na to ih upućuje evanđeoska riječ: 
»da vide svjetlo oni koji ulaze«. Svaka je mjesna Crkva toliko 
živa koliko je misijski usmjerena i djelatna, što je ponovno 
naglasio i II vat. sabor. Njegov se misijski Dekret tiče svih 
Crkava i vjernika. 

Svatko je sposoban i voljan širiti neku nauku samo ono- 
liko koliko ju je sam prihvatio. Stoga je od odlučne važnosti 
opomena: »Pazite kako slušate!« Tko Božju riječ ne sluša, 
ne samo ušima nego svom svojom dušom, taj je neće ni navije- 
štati, dotično propovijedat će je upravo onako kako ju je sam 
primio. »Povjerena i upoznata Božja objava tvori kapital 
s kojim moramo raditi, koji moramo učiti i iznositi u 
javnost. Ako se to čini, Bog umnožava spoznanje (objave). Ako 
se on ne obraduje, Bog oduzima i ono malo što se činilo da 
netko posjeduje. Vjerska spoznaja koja se mne proučava, ne pro- 
življava i ne naviješta samo se prividno iposjeduje i sve više 
iščezava. Život prema spoznaji evanđelja i njegovo naviješta- 
nje čini nas bogatijima u spoznaji i posjedovanju vjere. Da- 
vanje postaje stjecanje«. 

UTORAK 


1. č. Ezr 6, 7-8. 12b. 14-20: Završili su hram Božji i slavili 
Pashu. (str. 377-8) 


P. p. 121, 1-2. 3-4a. 4b-5 (str. 570) 
P. Obradovah se kad mi rekoše: Hajdemo u dom Gospodnji! 


Ako su bogobojazni Perzijci i željeli da se u Jeruzalemu 
obnovi hram Jahvi, nije to bilo svima po volji, osobito kad 
Perzijom nije više upravljao kralj Kir. U vrijeme njegova dru- 
gog nasljednika, kralja Darija, neki su njegovi izaslanici stali 
ispitivati obnovitelje hrama tko im je za to dao dozvolu, i 
pravo činovnički počeli popisivati njihova imena (5, 3-4). Stoga 
je bio potreban novi edikt kralja Darija, koji je dozvoljavao 
obnovu hrama i zabranjivao da itko u tome ometa vjerne Izra- 
elce. Svetoga pisca najviše zanima upravo taj događaj u koje- 
mu gleda prije svega njegovu vjersku stranu. Stoga on ne spo- 
minje samo civilnu dozvolu da se obnovi hram, nego ističe 
da se hram uspješno gradio po nadahnuću proroka Hagaja i 
Zaharije. Sigurno su oni svojim uplivom i nastupanjem poti- 
cali da je izabrani narod, osiromašen i bez svoga pravog vla- 
dara, izveo to veliko djelo. Nisu ih smetale ni protivštine koje 
su se kod toga pojavile, a kad su one bile uklonjene, još su 
više bili osokoljeni. »Čak i neko vrijeme zavedena perzijska 
vlast morala se prikloniti toj volji jedinoga Vladara povijesti 
i narediti da se nastavi gradnja« (Krinetzki). 

Hram nije sam sebi svrha, njegov je smisao u bogoslužju. 
Stoga sveti pisac ističe posvetu hrama koju su obavili ne samo 
svećenici i leviti nego i povratnici iz sužanjstva. Hram nije bio 
onako veličanstven kao Salomonov pa su i žrtve prigodom 
njegova posvećenja bile skromnije, ali ipak za one prilike 
velike. Koliko god je »ostatak povratnika iz sužanjstva« sigur- 
no bio razmjerno malen, ipak se nije zaboravilo da kod posvet- 
nih žrtava treba misliti na svih dvanaest plemena Izraelovih. 
Na taj je način istaknuto da hram Gospodnji podržava opsta- 
nak izabranog naroda i njegovo jedinstvo. Sve je to tražilo da 
se obnove i svećeničke službe u hramu, što se nastojalo učiniti 
prema propisima Mojsijevih knjiga. Kao što posvetu hrama 
tako su sada radosno slavili i prvu pashu nakon povratka iz 
sužanjstva, a i kod te je istaknuto da je bila žrtvovana za sav 
narod. Blago narodu koji se okuplja u Božjem hramu i u 
njemu vidi svoje duhovno središte, u kojemu se moli i žrtvuje 
za sve nakane i potrebe! 

Crkva nam pripj. psalmom želi udahnuti ono oduševljenje 
kojim su vjerni Izraelci hodočastili u svoje vjersko središte. A 
što je jeruzalemski hram prema i najskromnijoj našoj crkvici 
u kojoj su postavljena dva stola svemu Božjemu narodu? 
Veselimo se svakom posjetu crkve i svakoj službi u njoj! To je 
Bogu na čast a narodu na korist. 


God. II 
č. Izr 21, 1-6. 10-13: Razne mudre izreke. (str. 626-7) 


1. 
P. p. 118, 11 27. 30 i 34. 35 i 44 (str. 563-4) 
P. Uputi me, Gospodine, stazom svojih zapovijedi! 


Već nam naslov odlomka govori da u njemu nema jedne 
glavne misli nego da su navedene neke važne mudre izreke iz 
21. glave mudrosne knjige koju čitamo ova tri dana. Ovoj je 
glavi dana prednost možda zato, jer je više nego u drugima 
istaknut Jahve. Dva prva i dva zadnja retka slave njegovo sve- 
mogućstvo i sveznanje. Mudrac zna da je u Božjoj ruci svačije 
srce, pa i kraljevo. Kao što voda teče po zakonu sile teže tako 
i kralj vrši konačno ono što Bog hoće ili dopušta. U god. I 
smo to vidjeli kod poganskih perzijskih kraljeva, a to još više 
vrijedi o izraelskim kraljevima koje mudrac ima u misli. Za 
svakoga je još konkretnija i korisnija druga izreka: svatko je 
u vlastitim očima pravedan. Stari su Rimljani postavili kao 
pravno načelo da nitko ne može sam sebi suditi. No Bog vidi 
u svačije srce, ispituje ga i sudi. Prema tome subjektivna 
savjest, sklona samoljublju i samodopadnosti, nije i ne može 
biti naš konačni sudac. Mnogo je sigurnije držati se objektivno 
objavljene Božje volje. Da udobrovoljimo svoga vrhovnog Go- 
spodara, ništa toliko ne pomaže koliko vršenje njegove pravde. 
To je njemu draže nego bilo koja naša krvna ili nekrvna žrtva, 
što vrijedi i u novom savezu. 

U ostalim su retcima navedene neke protivnosti između 
pravednoga i nepravednoga čovjeka koga mudrac označuje 
kao osobu oholu, naglu, lažljivu, ispraznu, podrugljivu, opaku 
i nemilosrdnu. Mi smo ljudi takvi da nas više diraju zemaljski 
neuspjesi i promašaji nego možebitna vječna nesreća. Mudrac 
nam stoga dozivlje u pamet da nepravednika prije ili kasnije 
čeka siromaštvo, gubitak stečenog blaga, Božja kazna i konač- 
na propast. U 11. retku važna je misao koja opravdava svaku 
kaznu: ako ta neće uvijek obratiti onoga kojemu je upravljena, 
urazumit će i služiti za opomenu svakome neiskusnome. S cije- 
lom je Biblijom u sklađu i mudračeva prijetnja u r. 13: Siro- 
mah često ne zna sebi drukčije pomoći nego da viče i tako 

druge upozori na sebe i na svoje potrebe; tko se ne obazire na 
njegovu viku, i sam će pasti u nevolju i vapiti za pomoć; no 
uzalud će to činiti, jer ga nitko neće uslišati kao što je i on 
zatvorio svoje uho i srce prema bližnjemu. 

Ovim mudrim izrekama lijepo odgovaraju izabrani retci 
psalma 118. koji je čitav, u svoj svojoj dužini, pohvala Božjem 
zakonu. »Tu je spjevana velepjesan zakonu, najsjajnijem zaru- 
čničkom nakitu i najvećem krunskom dobru... To vrijedi i za 
NZ, jer deset zapovijedi u očima apostola, isto kao i u očima 
psalmiste, nisu jaram koji tišti, već svjetlo očima, veselje srcu 
i put životu« (kard. Faulhaber). Tim raspoloženjem slušajmo 
današnje retke i iskreno ponavljajmo pripjev! »Tko pozna 
moje zapovijedi i vrši ih, taj me ljubi« (Iv 14, 21) — riječ je 
Isusova. 


Ev. Lik 8, 19-21: Majka moja i braća moja — to su oni koji 
slušaju riječ Božju i vrše je. (str. 56) 


S pravom opaža Dillersberger: »Lukixn izvještaj o tom 
događaju, bilo u vezi u kojoj ga donosi bilo u riječima kojima 
to čini, znatno se razlikuje i drukčije je oblikovan nego kod 
ostale dvojice evanđelista. Dok kod Mateja (12, 46-50) i još 
jasnije kod Marka (3, 31-35) taj posjet rođaka Isusu ima u sebi 
nešto opori, čak i neprijateljski značaj, ovdje se on mnogo ne 
opaža. Taj posjet Luka ne povezuje s jednim nastupom pravih 
Isusovih protivnika, kao što čine dva prva evanđeliste i to 
skoro tako kao da se radi o drugoj sličnoj skupini. Radije Luka 
Gospodinovu izjavu o slušanju i vršenju Božje riječi povezuje 
s njegovim tumačenjem usporedbe o sijaču i sjemenu«. Samo 
Luka ima posve jasno: »Sjeme je riječ Božja« (r. 11), a i ovdje 
ima »riječ Božju« mjesto »volje Božje« koji izraz ima Matej 
i Marko. Kao što zemlja prima i razvija sjeme koje je u nju 
bačeno, tako i mi slušanjem moramo primiti Božju riječ i vršeći 
je oploditi i umnožiti. Samo takvi su Isusova majka i braća.. 
»Do jedinstva se s Isusom ne dolazi krvnim vezama već sluša- 
njem i vršenjem Božje riječi. Crkva se izgrađuje Božjom riječi. 
Ova je na neki način duša Crkve, i Crkva je njezin plod. Živa 
Crkva neprestano raste liz Božje riječi. Ona je Kristova obitelj 


upravo stoga što prima i obdržava Božju riječ« (Stoger). 


Dillersberger razvija prispodobu još potanje: »Sjeme koje 
se baca u zemlju pada u nju kao u majčino krilo. Svi narodi 
zemlje nekako shvaćaju i govore o krilu i utrobi zemlje. Čov- 
jek se u svojoj prisnoj naravi prema Božjoj riječi, koja u nj 
pada, odnosi nekako kao »majka« koja prima sjeme novoga 
života i čini da ono u njoj dozrijeva. Ma kako to nevjerojatno 
zvučilo, onaj koji sluša Božju riječ, u odnosu prema njoj je 

kao majka. Sam je Gospodin dovoljno jasno i svečano izjavio 
da su on i »riječ« na koncu jedno te isto. Samo tako je »riječ« 
posve prava i prisna. A ako je on sam Božja riječ, onda je i 
onaj koji prima riječ, nalik »majci zemlji« koja prima sjeme, 
uistinu Isusova »majka«! Onaj koji prima riječ malena je slika 
one koja je u punoj stvarnosti Božju Riječ, Očeva Jedinoro- 
đenca primila u svoje tjelesno krilo i nosila ga kao majka 
Božje Riječi! Ako se sjeme sjedini sa zemljom, ono proklije i iz 
zemlje izraste drugo, od nje različito živo biće. Tada nastaje 
druga slika. Ona se više ne uspoređuje s majkom Gospodina 
već s njim samim, kao što je on, živa Božja Riječ kao čovjek 
izrastao iz krila svoje majke kao »plod njezine utrobe«. Dakle, 
svako tko u se prima Božju riječ ne samo »slušanjem« nego je 
iz sebe i sa sobom oblikuje, koji dakle Božju riječ »vrši«, taj 
postaje slika samoga Božjeg Sina, mali brat onoga koji je kao 
Božja Riječ postala čovjekom u svoj punini i istini. Jer i u 
takvom se sjeme, Božja riječ, sjedinila s naravnim bivstvom 
čovjeka u jedno jedino biće koje moramo nazvati »djetetom 
živoga Boga«. Prema tome je on »jednak slici Sina, da ovaj 
(sam Sin) bude prvorođenac među mnogom braćom« (Rim 8, 
29). 


SRIJEDA 
God. I 


1. č. Ezr 9, 5-9: U našem nas ropstvu Bog nije ostavio. (str. 380) 


P. p. Tob 13, 2. 4. 6. 7. 8 (str. 400-1) 
P. Velik si, Gospodine, u vijeke! 

Izraelci su se vraćali iz babilonskog sužanjstva u više 
navrata, a posebno je značajan povratak pod Ezrom, književ- 
nikom koji je bio vješt Mojsijevu zakonu (7, 6). On se uputio 
s pismenom listinom kojom se perzijski kralj Artakserkso pri- 
družio svojim predšasnicima i Ezru imenovao kao nekog »vjer- 
skog komesara« (Krinetzki) nad svom Judejom. Svi su ti per- 
zijski kraljevi dobro poznate ličnosti koje su odigrale važnu 
ulogu i u povijesti grčkog naroda. I tu je Biblija u skladu sa 
svjetskom poviješću. No svetom je piscu posebno do toga da 
pokaže kako Bog svime upravlja, a ljudi su samo oruđe u 
njegovoj ruci. Stoga Ezra za pratnju ne traži od kralja vojsku 
i konjanike, nego zajedničkom molitvom i postom osigurava 
Božju zaštitu i pomoć (8, 21-23). Ovaj dio svoje knjige Ezra 
piše u prvom licu i najvjerojatnije potječe od njega samoga, 
dok su ostali dijelovi, a tako i Nehemijina knjiga, skalupljeni 
od raznih sastavaka. Biblija je i posve ljudska knjiga koja je 
s tog stanovišta nastala kako već nastaju ljudski proizvodi, 

kao plodovi raznih osoba i upliva, što opet ne smeta da je 
smatramo od Boga nadahnutom knjigom. 

Ezra je u Jeruzalemu našao obnovljen hram i u njemu 
redovito bogoslužje, ali i razne nerede u narodu. Osobito je 
opasnom smatrao činjenicu što su mnogi, a među njima i sve- 
ćeniti i leviti, uzeli za žene strankinje koje su štovale tuđe 
bogove. Dobro je znao koliko je to »svetom rodu« (9, 2) nani- 
jelo štete u prošlosti, pa je ogorčen zbog toga ne samo razdro 
sebi haljine nego također čupao svoju kosu i bradu. U toj se 
nevolji klečeći i raširenih ruku obratio Bogu molitvom čiji prvi 
dio danas čitamo. Započinje izjavom kako ga je stid podići 
svoje lice k Bogu, koga su Izraelci toliko srdili svojim zlodje- 
lima, a Bog ih ipak nije zapuštao. Bacao je on na njih i kazne 
da se dsvijeste i poprave pa su tako na koncu svršili i u babi- 
lonskom sužanjstvu, ali samo »za kratko vrijeme«. Njihov Bog 
nije ih ostavio u tom robovanju, nego se barem »ostatak« 
spasio i sretno povratio. I tu se ističe da je to izveo Bog koji 
je dao da su našli milost kod perzijskih kraljeva. Obnoviše 
Jeruzalem i u njemu barem, i tako su opet imali svoje utočište, 
svoje vjersko i narodno svetište. 

Crkvi je malo stalo da samih činjenica iz izraelske povije- 
sti; ona nas na temelju tih činjenica nastoji dovesti sve bliže 
k Bogu. Danas u tu svrhu opet uzima izabrane retke iz Tobi- 
jine molitve koja spominje kako Bog kažnjava i prašta. To 
nas ima potaknuti da se i mi svi obratimo svim srcem ako 
želimo da se i on okrene k nama i pokaže nam svoje lice. 
Dakle još jedanput čujemo kako se imamo približiti Božjim 
stolovima. Malo koristi sudjelovati kod njih ako ne nastojimo 
neprestano obraćati same sebe. 


God. II 


1. č. Izr 30, 5-9: Ne daj mi ni siromaštva ni bogatstva; hrani 
me kruhom mojim dostatnim! (sur. 635) 


P. p. 118, 29 i 72. 89 i 101. 104 i 163 (str. 564-9) 
P. Tvoja riječ nozi je mojoj svjetiljka. 


Skupina mudrih izreka inače nepoznatog nam Agura od- 
mah na početku priznaje da Bog svojom veličinom i sveobu- 
hvatošću neizmjerno nadvisuje sve ljudsko shvaćanje i spozna- 
nje. Kako je jedina veza između Boga i čovjeka Božja riječ. 
mudrac najprije govori o njoj, a zatim dodaje svoje uvjerenje 
o opasnosti sinomaštva i bogatstva. Sve što nam je Bog objavio 
o samom sebi, o nama i o svijetu, čista je, prokušana i posvje- 
dočena istina. Iz toga proizlazi za čovjeka dužnost da svaku 
Božju riječ prihvati kao takvu, da se na nju osloni i s njom 

računa. Sve to čini da mu ona bude kao štit u koji se može 
pouzdavati za vrijeme čitave svoje životne borbe. Budući da 
nam Božja riječ toliko pruža, jasno je kako ima pravo od nas 
tražiti da je prihvatimo i čuvamo nepatvorenu, Prema tome 
nitko joj ne smije ništa dodavati, jer to više ne bi bila Božja 
riječ. Uz to bi svatko koji bi svoju riječ 'iznosio kao Božju 
riječ pokazao da laže i vara. Opomena je uvijek na mjestu i 
trebalo bi da se nje češće sjetimo i uvažimo. 

Na prvi pogled drugi mudračev nauk nema veze s prvim, 
ali ga nije teško uočiti. Radi se o našoj vezi s Bogom koji nam 
dolazi u susret time što nam se objavio i time pokazao svoju 
susretljivost ili, kako kažu teolozi, »snishodljivost-condescen- 
sio« (v. II vat. sabor, O 13). Što onda mi možemo i moramo 
učiniti da taj Božji pothvat uspije? Kako postupati da taj Božji 
korak k nama donese Boga, kod nas ga zadrži i s nama sjedini? 
Potrebno je da svako za sebe nađe pravilan, stav prema objav- 
ljenom Bogu i na najbolji mogući način uredi svoj odnos s 
njime. Tu su trajno prisutne dvije pogibelji: čovjek može obi- 
lovati zemaljskim dobrima i onda u svojoj umišljenosti i obije- 
sti Boga čak zatajiti, ili u oskudici prekršiti sedmu Božju zapo- 
vijed i tako više ili manje oskvrnuti Božje ime. U skladu s 
cijelom Biblijom (RBT, siromasi SZ I, bogatstvo Il) mudrac 
želi izbjeći jedno i drugo i stoga razborito moli Boga da mu 
dadne onoliko koliko mu je potrebno za život. Rijetki su i u 
NZ-u koji se tim zadovoljavaju. 

Šest redaka iz psalma 118. nadovezuje na to čitanje naše 
molbe da nas Bog čuva puta svake zablude i svih lažnih 
putova koji vode u propast. Ujedno izjavljujemo da nam je 
Božji zakon draži od svega zlata i srebra, a uz Božji zakon 
nadasve cijenimo svaku Božju riječ, a to skupa znači čitavu 
njegovu objavu nauke i morala. 


Ev. Lik 9, 1-6: Posla ih da navješćuju kraljevstvo Božje i da 
ozdravljaju bolesnike. (str. 57) 


Crkva ne smatra potrebnim da nam i iz trećeg Evanđelja 
čita kako je Isus stišao oluju na moru, oslobodio opsjednutoga, 
ozdravio bolesnu ženu i uskrisio Jairovu kćer. Nije tako s 
kratkim Lukinim izvještajem kako je Gospodin poslao dva- 
naestoricu da propovijedaju i koje im je upute dao, jer je to 
uvijek aktualno. Kao što liječnik Luka gore u dva retka (6, 
18-19) dva puta spominje da je Krist sve ozdravljivao, tako i 
ovdje ne samo ističe da je Gospodin apostolima najprije dao 
vlast liječiti bolesne, i s tim u vezi opsjednute oslobađati zlih 
duhova, nego u šest ovih redaka tri puta govori o tom ozdra- 

vljenju. To je ipak samo potvrda njihova poslanja, ali glavni 
je posao apostola sada i kasnije: naviještati kraljevstvo Božje. 
»Oni su »evanđelisti«, poslije Krista i na temelju njegove 
naredbe. Oni naviještaju radosnu vijest Božjega kraljevanja, 
i to posvuda, da svi upoznaju tu veselu novost. Nisu oni nosi- 
oci neke nauke, niti učitelji neke religiozne filozofije. Donose 
neku poruku, glasnici su važnog proglasa: Kristovim je dola- 
skom stiglo k nama Božje kraljevstvo« (Barbaglio). To će nav- 
ještenje uvijek biti radosno onoliko koliko bude zaista Božje, 
u ime Božje i o Bogu. 

U uputama što ih je Isus upravio apostolima »kod Mateja 
stoji na prvom mjestu novac — ta Matej piše Židovima, (a po 
zvanju je i sam prije bio carinik) — kod Marka kruh. Time on 
počinje u svome Evanđelju odsjek o kruhu, dočim se kod Luke 
najprije spominje štap. Prema Luki Krist zabranjuje nositi 
štap, dočim ga kod Marka dozvoljava. Ta Luka je evanđelist 
milosti pa je kod njega trebalo da bude posve očito kako je 
Gospodin htio da njegovi apostoli budu upućeni samo na milost 
s neba, ne noseći štap ili neki drugi potporanj. Tako svaki 
evangelist izvještava na svoj način i svaki ima pravo!« (Dilller- 
sberger). 

Isti biblijski teolog opaža i ovo: »Tih nekoliko Gospodino- 
vih riječi tumačimo u Lukinu smislu ako u njima gledamo kako 
su usmjerene na milost. Put apostola treba da bude put milosti. 
Hodajući tim putem oni se moraju prepustiti milosti i na njoj 
graditi, i što više izbjegavati sva druga pomoćna sredstva! Oni 
će Božju poruku uvijek naprijed predavati kao milost. Stoga 
neće gledati na ugled osoba. Gdje ne budu primljeni, odanle 
neka idu drugamo. I to naime spada na milost da se ona ne 
nazivava ljudima, i da odlazi dalje od mjesta gdje je neće. 
Kada tu budu otresli prah sa svojih nogu, to ima predstavljati 
zadnju strašnu opomenu koju svatko treba ozbiljno uzeti dok 
je još vrijeme«. Židovi su običavali otresti prah kad su iz neke 
poganske pokrajine prelazili u svoju svetu zemlju. Djelovanje 
svakog apostola uključuje u sebi i neke vrste sud. Za sve one 
koji otklone Božju blagu vijest to će svjedočanstvo biti protiv 
njih samih. Propovijedanje je evanđelja početak konačnog vre- 
mena za sav svijet. 

ČETVRTAK 


God. I 


1. č. Hag 1, 1-6: Podignite opet dom; bit će mi to milo«. (str. 
922) 


P. p. 149, 1-2. 3-4. 5-6a i 9b (str. 585-6) 
P. Gospodin ljubi narod svoj. 


Starozavjetne su nas povijesne knjige dovele do povratka 
izraelskog naroda u više navrata iz babilonskog sužanjstva. Od 
tog doba do Krista nešto je značajnije jedino vrijeme Maka- 
bejaca o kojima ćemo čitati 33. tjedna. Kao što se u god. II 
nakon povijesti kraljeva čita iz knjiga velikih i malih proroka 
koji su nastupali u ono doba, tako sada slušamo kroz dva 
tjedna barem kratke izvatke iz spisa ostalih proroka. Jedino 
Daniel, zbog svoga eshatološkog značenja, ostaje za zadnji 
tjedan u liturgijskoj godini. »S Hagajem, u doba poslije babi- 
lonskog sužanjstva, počinje novo razdoblje pnoročke djelat- 
nosti. U proročkim navještajima prije sužanjstva, do god. 587, 
prevladava kazna, tijekom sužanjstva utjeha, a poslije sužanj- 
stva obnova. Hagaj djeluje u vrijeme vrlo značajno za cijelo 
susljedno židovstvo, kada se naime poslije sužanjstva stvarala 
nova zajednica. Hagaj i Zaharija svim silama nastoje da se što 
prije sagradi Svetište i obnovi cijeli život« (Kresina, zagreb. 
Biblija 292). 

Povratnici iz Babilona, skupa s onima koje su našli u do- 
movini, nisu bili tako revni u podizanju Jahvina hrama kako 
bi se moglo misliti na temelju izvještaja u Ezrinoj i Nehemi- 
jinoj knjizi. Uostalom i ondje se vidi da su Izraelci obnavlja- 
jući Jeruzalem i hram u njemu nailazili na velike poteškoće, 
osobito sa strane novih perzijskih zapovjednika njihove zemlje 
i sa strane uvijek prema njima neraspoloženih Samarijanaca. 
Uz to je posve razumljivo da je svatko najviše brige i truda 
uložio u obnovu vlastitog doma i svoga posjeda. Tu se Bog 
javlja po proroku Hagaju koji nam je poznat samo iz njegova 
spisa. Kao što su više puta običavali proroci, Hagaj se obraća 
predstavnicima svjetovne i vjerske vlasti, jer ako njih predo- 
bije za Božju poruku, onda će je i nanod spremnije prihvatiti. 
Duhovno je stanje nanoda takvo da ga Bog ni ne zove svojim 
narodom već onako hladno: ovaj narod. Najprije im predba- 
cuje što se ispričavaju govoreći da tobože još nije došlo vri- 
jeme za obnovu hrama. Tako je došlo do stanja koje nikako 
ne dolikuje Božjem narodu: Izraelci stanuju u dobro pokrive- 

nim kućama, a Jahvin je dom razvaljen. Sa svojim Bogom 
postupaju kao da nije njihov Bog, a to se osvećuje njima sami- 
ma: ne prati ih Božji blagoslov! S nekoliko sasvim konkretnih 
izraza prorok pokazuje da ih zbog toga bije glad, žeđ i studen, 
jednom riječju oskudica, jer i ono što zasluže kao da stavljaju 
u vreću bez dna. Stoga ih Bog preko proroka poziva da se 
pobrinu za cedrove daščice, kakvima je bio pokriven Salomo- 
nov hram, pa da dovrše dom Gospodnji i na taj način ugode 
i omile svomu Bogu. Briga je za bogoštovlje uvijek bila znak 
ljubavi prema Bogu i zalog njegova blagoslova. 

S ponosom se možemo sjećati koliko je crkava i kapela 
u zadnje doba naš narod obnovio i podigao po selima i varo- 
šima, a sigurno bi bio i po gradovima da je samo smio. No 
prorokova nas opomena može uvijek iznova podsjetiti na Isu- 
sovu riječ: »Tražite najprije kraljevstvo Božje i njegovu pra- 
vednost . . .« (Mt 6, 33). Biblijski nas odgovor na čitanje poziva 
da sve što poduzimamo i činimo Bogu na čast bude u radosti 
i oduševljenju. Veselju je mjesto samo ondje gdje ljudi uzvra- 
ćaju svome Bogu ljubav za ljubav kojom nas on božanski ljubi. 


God. II 


1. č. Prop 1, 2-11: Ništa novo pod suncem. (str. 637) 


P. p. 89, 3-4. 5-6. 12-13. 14 i 17 (str. 540) 
P, Gospodine, ti nam bijaše okrilje od koljena do koljena. 


Kao što u god. I prvim čitanjem kroz tjedan u ovo doba 
liturgijske godine povijesni razvoj izabranog naroda popunja- 
mo proročkim navještajima i opomenama, tako u god. II to 
činimo izvacima iz mudrosnih knjiga. One su po prilici nastale 
u to isto vrijeme i u svakom slučaju svjedoče o duhovnom 
razvoju Božjega naroda kojemu je Svevišnji sve više otkrivao 
svoju mudrost i tako ga pripravljao na dolazak utjelovljene 
Božje Mudrosti. Nije ova napomena donesena samo onako. Ona 
želi da nas uputi kako da gledamo na cjelokupnu povijest 
našega spasenja i, još više, kako nam je Crkva predočuje tije- 
kom svoje godine kojom nas uvijek iznova vodi sve bliže k 
blaženoj paruziji. Od velike je važnosti da se često sjetimo toga 
liturgijskog gledanja na Bibliju koja upravo time postaje i 
naša životna knjiga, knjiga s kojom mi rastemo i idemo usu- 
sret svomu Bogu. Mnogo se treba truditi da što više povežemo 
Bibliju i liturgiju i da nas one obje zajedno prožimlju. 

Uvod smo u knjigu Propovjednika donijeli gore 18. C 
nedjelje. Koliko god ovaj tekst izgledao pretjeranim, upravo 
će suvremenom čovjeku dobro doći da dopusti neka on na nj 


286 — 25. četvrtak 


djeluje te ublaži i sredi naše uvjerenje u veličinu ljudskih do- . 


stignuća. To vrijedi pogotovo za one koji poput starozavjetnog 
mudraca ostaju posve na naravnom stanovištu. Može se čovjek 
ne znam koliko truditi i tako postići zamjerne uspjehe, ali 
kakva mu odatle osobna korist kad sve to mora brzo napustiti. 
Krinetzki opaža da je u 4. retku čitava povijest svijeta prika- 
zana kao jedinstveni »ples smrti« (što ga je likovno obradila 
i poznata srednjevjekovna istarska freska). Propovjednik ide 
u pojedinosti i svoje shvaćanje dokazuje opisujući prirodne 
sile, dakako prema shvaćanju svoga vremena. Izlaz i zalaz sun- 
ca, puhanje vjetra i tok rijeka, što se sve neprestano i uvijek 
jednako ponavlja, pokazuje kako ma svijetu nije ništa novo. 
Čovjeka ne može zadovoljiti sve njegovo govorenje, gledanje 
i slušanje uvijek istih stvari, što sve svjedoči o beskorisnosti 
ljudskog života. Nitko ne može reći nešto što već nije bilo 
izgovoreno, a ako se kome čini drukčije, to je zato, jer mi ljudi 
brzo zaboravljamo iskustva prijašnjih naraštaja, pa čak i ona 
svoga vlastitog pokoljenja. Zaista, sve je skupa više nego dowo- 
ljan razlog da čovjek ostane skroman, ili barem da se pretje- 
rano ne napuhuje ispraznostima svijeta. Tko im se preda, doži- 
vjet će veliko razočarenje. 

Liturgija nastoji takvo crno gledanje ublažiti izabranim 
retcima 89. psalma koji je također, mnogo prije Propovjednika, 
vrlo zorno opjevao čovjekovu krhkost i prolaznost. No psalmist 
to čini pogledom čvrsto uprtim u Boga koji očinskom dobro- 
tom zakriljuje svakoga čovjeka, koji dolazi k nama i upravlja 
svim našim danima i djelima. To i jedino to daje smisao ljud- 
skom životu i rješava sve naše probleme. 


Ev. Lik 9, 7-9: Ivanu sam ja odrubio glavu. Pa tko bi bio taj o 
kome čujem takve stvari? (str. 57) 


Kratak Lukin tekst kao reflektor osvjetljuje okolinu u 
kojoj je Isus djelovao i, što je važnije i poučnije, pruža pogled 
u srca onih koji su se okupljali oko njega, ili koji su slušali 
što se o njemu govori. Središnja je osoba odlomka kralj Herod, 
dotično pravilnije, sam Gospodin, pa tko bi drugi u evanđelju 
to i mogao biti? No značajno je kako se ljudi odnose prema 
njemu, a u tom pogledu ovdje stupa u prvi plan upravo Herod. 
Kao vlastodršcu nije mu sve isto što se događa u njegovoj zem- 
lji. Luka lističe da ga je uznemiravalo sve što se događalo oko 
Isusa i u vezi s Isusom. Uz Heroda je tu i priprosti narod, do 
kojega kralj mnogo ne drži, ali ipak ne može olako prelaziti 
preko onoga što taj narod misli. Herodu nije bilo teško doznati 
da neki u narodu Isusa smatraju za uskrsnulog Ivana, tj. da 
je on naslijedio njegovu moć, ili pak nekoga od starih proroka, 

a poimence za velikoga Iliju. Herod je pokazao naivnost jed- 
nostavnoga puka kad je doslovno uzeo mišljenje da je Isus 
uskrsnuli Ivan. No iz riječi koje Luka stavlja u usta kralju, 
kojega je Isus kasnije nazvao starim liscem (Lk 13, 32), vidi 
se sav cinizam i opakost Herodova srca. Onakav zločinac mirno 
izjavljuje: Za Ivana mi je lako, njemu sam odrubio glavu, a 
tko je mrtav — mrtav je, i nema ga više! Nije Herod jedini 
koji je tako nastojao umiriti svoju rutavu savjest. 

Svaki je čovjek nastoji umiriti na svoj način, ali na taj se 
način ona ne da umiriti. Stoga u njemu u vezi s Isusom ostaje 
pitanje koje je istaknuto i u naslovu odlomka. Uz to znamo da 
je Herod ne samo nastojao da vidi Isusa izbliza, nego se i to 
nadao da će vidjeti neko njegovo čudo (23, 8) i prema tome 
sam stvoriti svoj sud o tom Nazarećaninu. Tako. se u tom Lu- 
kinu tekstu vidi kako se nad Isusom sve više nadvija »sjena 
križa« (Dillersberger) i kako nas evanđelist priprema na onu 
tvrdu lekciju koju je Gospodin na Veliki petak pružio povr- 
šnosti i lakomislenosti toga materijalistički nastrojenog vlasto- 
dršca. Za nas je važnija pouka što je iz toga teksta izvlači Sto- 
ger: »Herod se ponadao da će moći na temelju vlastitog gle- 
danja stvoriti swoj konačni sud. On hoće da vidi Isusova djela, 
njegovu osobu, s njim govoriti... Da li to vodi k upoznavanju 
Isusa? Herod misli o Isusu oblikovati svoj sud a da on sam 
sebi ne nametne ono što Isus traži od svakoga. Put k upozna- 
vanju Isusa nije put eksperimentalnog istraživanja nego put 
vjere. Upoznati tajne Božjeg kraljevstva, u koje tajne spada 
i Spasitelj, pravi je Božji dar«. 

PETAK 


God. I 


1. č. Hag 1, 15b-2, 9: Zamalo i slavom ću napuniti ovaj dom. 
(str, 922) 


P. p. 42, 1. 2. 3. 4 (str. 502) 
P. U Boga se uzdaj, jer opet ću ga slaviti, spasenje svoje, Boga 
svog! 


Drugi Hagajev govor svjedoči o prorokovoj ustrajnosti u 
poticanju da narod podigne hram u počast Jahvi. Opet se 
obraća judejskom namjesniku Zerubabelu i velikom svećeniku 
Jošui, a i ostalom narodu, iz čega se vidi da prorokov prvi go- 
vor nije odjeknuo u prazno. Narod je prionuo uz taj sveti 
posao, ali se pojavila druga teškoća. Kako se hram sve više 
dizao, svi su opazili da neće biti onako veličanstven kao što 
je bio prijašnji. To su osobito zamijetile starije osobe koje su 
se iz svoga djetinjstva sjećale kako je izgledao Salomonov 
hram u svoj svojoj veličini i bogatstvu. Stariji su o tome počeli 
i javno govoriti i tako, bez zle namjere, u narodu stvarali ne- 
raspoloženje i malodušnost. Prorok ima i za to lijek; on je od 
Boga primio posebnu »riječ« koju proglašuje svima. S tri 
jednaka poziva kliče Zerubabelu, Jošui i svemu marodu da svi 
kao jedan budu junaci i da se ravnaju po Božjoj riječi koju 
im naviješta Božji prorok. Bog želi da svi nastave posao oko 
izgradnje hrama, a on sa svoje strane obećaje da će im za mji- 
hovu velikodušnost obilato uzvratiti. Eto što znači Božji prorok 
i njegov utjecaj u Božjem narodu! 

Prije samog proroštva Hagaj podsjeća sve koji ga slušaju 
na njihovu slavnu prošlost u kojoj su, nakon izlaska iz Egipta, 
sklopili savez sa svojim Bogom, Gospodarom neba i zemlje. 
Šest puta prorok ga tu naziva Gospodarom nad vojskama (ne- 
beskih duhova i svemirskih tjelesa) da tako u prisutnima učvr- 
sti pouzdanje u Jahvu i u izvršenje njegova obećanja. Hagaj 
naviješta da će Bog potresti nebesa i zemlju, kopno i more, 
što se može odnositi na prirodne pojave ili možda na pore- 
mećaje među narodima, npr. kad propadne i perzijsko kraljev- 
stvo. Tako potreseni narodi dolazit će u Jahvin hram i dono- 
siti svoje bogate darove. Vrlo utješno je moralo djelovati Božje 
obećanje preko proroka da će slava ovoga drugog doma nad- 
visiti slavu prvoga. Još više: upravo na tom će mjestu Bog 
pružiti svijetu mir, a to znači spasenje. Prema tome se Izraelci 
ne trebaju žalostiti što zidine novoga hrama nisu onakve kao 
prvoga, jer je daleko važnije od kamenja ono što će to kamenje 
vidjeti i doživjeti. 

Ne znamo koliko su bile jasne te riječi kad su bile izgo- 
vorene, ali kršćanska predaja od davnine u njima vidi proro- 
štvo o Mesijinu dolasku. »Narodi će navirati u Jeruzalem ne 
toliko sa svrhom da donesu svoje darove koliko iz želje za 
spasenjem koje je Bog obećao Izraelu u Mesijino doba; dono- 
šenje darova nije drugo nego priznavanje pravoga Boga koji 
se štuje u Jeruzalemu« (Asensio). Crkva želi da čitanje i njegov 
pripj. psalam u nama pobudi čežnju za Božjim žrtvenikom i da 
mu pristupimo u radosti kako bismo mogli s njega primiti sve 
što nam se tu pruža, sam Bog i u njemu i naše spasenje. 


God. II 
1. č. Prop 3, 1-11: Sve pod nebom ima svoje vrijeme. (str. 638) 


P. p. 143, la i 2abe. 3-4 (str; 582) 
P. Blagoslovljen Gospodin, hridina moja! 


U Bibliji ima osebujnih stranica, a malo koja pada toliko 
u oči kao današnji odlomak koji u osam redaka tridesetak puta 
ponavlja riječi »vrijeme« (ili: rok). Na prvi pogled čitalac ne 
zna što će sa svim tim nabrajanjima glagolskih imenica 'od 
kojih mu neke nisu ni jasne. (Bacanje i sabiranje kamenja, 
prema 2 Kr 3, 25, obično dovodi se u vezu s običajem da su 
stari u ratu na plodne njive bacali kamenje kako ih neprija- 
telj ne bi mogao upotrebljavati, a kasnije bi ga opet uklanjali. 
Za deranje i šivanje v. nap. u zagreb. Bibliji). Najvažnije je 
shvatiti zašto mudrac nabraja sva ta zbivanja oko čovjeka i u 


. vezi s njegovim djelovanjem. 


Krinetzki piščevu svrhu tumači ovako: »Odlomak je piščev 
protest protiv uvjerenja krive mudrosti koja misli da može 
raspolagati s vremenom svoga života. Planiranju i htijenju 
čovjeka ne izmiče iz ruku samo rođenje i smrt već i naizgled 
najobičniji poslovi kao što su oni koje obavlja seljak .. Čovjek 
je u svojem najdubljem biću ranjiv iznenadnom provalom 
dobra i radosna, ali isto tako i zla. Zbog toga u stvari on ne 
može ničim raspolagati, niti bilo što zapravo upotrijebiti prema 
vlastitom nahođenju«. Ta bi konstatacija bila vrlo bolna da 
mudrac u r. 9-11. ne upire svoj pogled na Boga koji sve. vodi 
i sve čini prikladno. Uz to Bog dopušta čovjeku uvid u zbi- 
vanja ma svijetu, a taj uvid razumnoga i slobodnog bića uklju- 
čuje također barem neku njegovu suradnju s vrhovnim Upra- 
vljačem vjekova. Stoga mi ovaj biblijski odlomak ne treba 
označiti kao pesimistički izuzetak (RBT 1463). Kako na nj gleda 
liturgija izražavamo zanosnim početkom pripj. psalma koji 

također priznaje da je čovjek kao dašak i da mu dani nestaju 
kao sjena, ali ipak zna da Bog čovjeka poznaje (a taj izraz u 
Bibliji znači i da ga ljubi) i da ga se spominje, dakle na nj 
računa i kod svoga upravljanja svim događajima. 


Uz to teoretsko razmišljanje koristit će navesti i praktičnu 
pouku koju neki nalaze u ovom odlomku. Izražena je zapravo 
u uvodnoj riječi: Svaki posao u svoje vrijeme! Na čovjeka 
često u isto vrijeme navaljuju raznovrsne dužnosti i obveze. 
Više puta vrlo zaposleni postaju žrtve novih pothvata i poslo- 
va, jer iskustvo pokazuje da ćeš za bilo koju suradnju redovito 
najlakše pridobiti onoga koji već ima mnogo dužnosti. Samo 
treba znati sve obavljati po redu i sve poslove razvrstiti prema 
ljestvici vrednota i njihovoj važnosti. U tom se pogledu treba 
čuvati dvije skrajnosti: ne smijemo biti površni u obavljanju 
bilo kojega svoga posla, a niti strašljivo dopustiti da nam oni 
»idu na živce« i čak ih možda nadvladaju. Ima šahista koji se 
znaju u isto vrijeme boriti na mnogo ploča, ali to su rijetki 
i još rjeđe uspijevaju. Zadovoljimo se ako uspijemo savjesno 
izvršivati mali broj svojih dužnosti, a svakoj i svakome po- 
svetiti svu svoju pažnju. Tko je kada stupio u radnu sobu 
Mons. Montinija, kad je on za Pija XII vodio poslove državnog 
tajnika, mogao se diviti kojim je mirom i zanimanjem po redu 
saslušavao i upućivao svaku stranku pa i onda kad ih je još 
mnogo čekalo. Nije li to njegova metoda i od kada je papa? 
Sve u svoje vrijeme, a sve — in nomine Domini! 


Ev. Lk 9, 18-22: Ti si Krist-Pomazanik Božji! Treba da Sin 
čovječji mnogo pretrpi. (str. 57-8) 


Uz ono što je već rečeno o ovom tekstu (III 186) treba 
posebno zapamtiti kako Isus moli u osami. Tako je on činio 
prije nego je izabrao apostole (6, 12), sada kad ih uvodi u tajnu 
svoga poslanja i neposredno prije svoje muke i smrti (22, 32-3). 
»Svaki od tih satova ima svoje značenje za oblikovanje Crkve. 
Isus je Crkvu preuzeo u svoju molitvu. — Isusovo pitanje želi 
da ustanovi učinak njegova djelovanja u Galileji i da položi 
temelj za ono što će slijediti. Nauk o kraljevstvu koncentriran 
je na njegovo poslanje i na njegovu ulogu u povijesti spasenja. 
I učenici poznaju mišljenje naroda o Isusu koja su doprla na 
Herodov dvor. Oni mu ih iznose. — Isusovo je galilejsko djelo- 
vanje odijelilo učenike od naroda. Učenicima su protumačene 
tajne Božjega kraljevstva. Njima je bilo dano da s Isusom 
dožive njegova velika djela u kojima je on pokazao svoje go- 
spodstvo nad prirodnim silama, nad demonima i nad smrću. 
Oni su smjeli s njim sudjelovati kad je čudesno nahranio mno- 

štva. Isus smije od njih očekivati drukčiji sud nego što ga je 
o njemu imao narod. Pitanje, koje je Isus postavio apostolima 
dolazilo jei njima samima kad su uz nj doživljavali začuđenje 
i divljenje, i kad su ga oslovljavali: Učitelju, Gospodine, Pro- 
roče. Sada su kazali ono što misli narod, ali novo, njima UDrave 
ljeno pitanje traži od njih odlučni i jasni odgovor. U ime apo- 
stola odgovara Petar... Prema proroštvu u knjizi Izaije (61 
1-2) on ga označuje kao Božjeg Pomazanika, tj. Mesiju, Krista. 

; Isus im je uzbuđen zabranio da ikome govore o Petrovu 
priznanju. Ono treba da bude još bitno dopunjeno: Sin čovječji 
mora da bude ubijen. On tu ne prihvaća naslov što mu ga je 
dao Petar, nego govori o Sinu čovječjem kako je sam sebe 
označivao. Taj Sin čovječji mora mnogo trpjeti, biti odbačen 
i ubijen, prema Iz 53, 3-12« (St&ger). Dakle, Mesija neće biti 
onakav kakva su tada očekivali Židovi, a s njima pomalo i apo- 
stoli. »Na Petrovo je priznanje mogao Isus — da je bio kakvi 
smo mi — dodati dugački trijumfalni govor, makar obavit 
namještenom čednošću, ali koji bi obilovao slavnim predviđa- 
njima i obećanjima. No on predviđa trpljenje i obećaje križ 
Tek na kraju spominje uskrsnuće, kao da je to manje važno. 
U stvari je slava važnija od križa, jer je križ u službi slave, 
og pra No da nama duh bude čist, treba gledati i na 

oji dolazi prije slave. Sje s i žanj 

ij ik prij jetvom u smrti žanje se bes- 


SUBOTA 


God. I 


1. Čč. Zah 2, 5-9a. 14-15a: Evo, dolazim prebivati 
se toda prebivati usred tebe. 


P. p. Jer 31, 10. 11-12ab. 13 (str. 790-1) 
P. Gospodin nas čuva ko pastir stado svoje. 


Jeruzalem je sa svojim hramom odigrao izvanredno veliku 
ulogu u povijesti izabranog naroda. Predstavljao je konkretno 


vjersko i narodno središte Izraela, a od Ezekiela pa naprijed 


sve se više povećavalo i njegovo simboličko značenje, osobito 
u vezi s novozavjetnom Crkvom i s nebeskim Jeruzalemom 
Ivanova Otkrivenja. U tom smislu treba shvatiti i viđenje pro- 
roka Zaharije koji se zajedno s Hagajem trudio da se nakon 
babilonskog sužanjstva opet podigne Jahvin hram. U Božje ime 
on proriče sjajnu mesijansku budućnost. Treba sagraditi grad 
S hramom, ali ga ne treba mjeriti s nakanom da bude utvrđen 
jer će sam Jahve biti njegova obrana. Što će gradu kameni 
zidovi kad će njegov ognjeni zid biti sam Bog? S tim je u vezi 

istaknuta i činjenica da će Jeruzalem biti grad svakome otvo- 
ren i da će u njemu stanovati mnoštvo ljudi, čime su i drugi 
proroci označivali veličinu i nadnaravni značaj budućega mesi- 
janskog kraljevstva. Budući da se s ljudima spominje i stoka, 
misli se na obilje žrtava koje će se pridonositi u svetom gradu. 

Prorok s Božje strane ima za Jeruzalem još jedno, mnogo 
veće obećanje. Već je u prvom dijelu viđenja kazao da će usred 
njega biti Božja slava (RBT). Ona je istovetna sa samim .Bo- 
gom. U drugom dijelu Zaharija poziva jeruzalemsko stanov- 
ništvo, oličeno biblijskim izrazom sionske kćeri, da se raduje 
i kliče, jer će Bog doći i prebivati sa svojim narodom. U onaj 
će dan taj narod zaista biti Božji narod, ali ga neće više sači- 
njavati samo jedan narod, nego će mnogi narodi prionuti uz 
jedinoga pravog Boga i svi zajedno biti njegov narod. To je 
sretno viđenje posve obuzelo proroka te će on o njemu još 
govoriti, kako ćemo vidjeti u ponedjeljak i utorak, a o tome on 
ima još i drugih tekstova. Tako se evanđelisti (Mt 21, 4-5; Lk 
19, 38) pozivaju na Zahariju prigodom Isusova svečanog ulaska 
u Jeruzalem. U svakom slučaju poput Hagaja i ovaj prorok 
smatra prednošću novog Jeruzalema i hrama to što će oni 
vidjeti Mesiju. 

Mjesto nekog psalma za odgovor na čitanje još se jedan- 
put uzimaju izabrani retci iz Jeremijine knjige utjehe. Bog 
sam obećaje da će svoje vjernike voditi i čuvati kao pastir 
svoje stado. Uvijek iznova Crkva nam predočuje omiljeli lik 
Dobrog pastira koji nas hrani svojom naukom, čak svojim 
vlastitim tijelom. 


God. II 


1. č. Prop 11, 9-12, 8: Sjećaj se svoga Stvoritelja u danima svo- 
je mladosti prije nego se prah vrati u zemlju a duh Bogu. 
(str. 643) 


P. p. 89, 5-6. 12-13. 14 i 17 (str. 540) 
P. Gospodine, ti nam bijaše okrilje od koljena do koljena. 


Mnogi smatraju knjigu Propovjednika žalosnijom od Jo- 
bove, ali ipak i ona na kraju sadrži pozitivne upute. Nakon što 
je govorio o vrijednosti mudrosti i donio nekoliko važnih pra- 
vila za život, mudrac upravlja svoju riječ mladeži u želji da 
je prožive misleći na starost i na svršetak života. Današnji 
odlomak počinje (a u istom su smislu napisani i retci 7-8) rado- 
snim gledanjem na život, a pogotovo na mladost. Sve se na 
svijetu može uživati, i na to ima pravo posebno mladi nara- 
štaj, ali pod jednim uvjetom: i mladić mora misliti da će doći 

na Božji sud. S tim u vezi vjerojatniji je Vulgatin prijevod 
r. 10. prema kojemu je mlad čovjek dužan paziti da izbjegava 
dvije mane kojima je sklona njegova dob: srdžbu srca i zlu 
požudu tijela. Pomoći će mu misao da mladost brzo prolazi, a 
također i da u toj dobi života treba služiti svome Stvoritelju. 
Vara se onaj koji misli da će to moći više i bolje kad dođe u 
starije godine. Stari su govorili: »Bolest je već sama starost«, 
A u svakoj bolesti, pa i u starosti, svatko redovito najviše 
misli na sebe i svoje jade i potrebe. Drukčije je obično samo 
kod onih koji su čitav svoj život proveli više manje sjedinjeni 
s Bogom. 

U vezi s uputom mladima tekst još donosi vrlo plastičan 
opis starosti. O njoj se mudrac izražava slikovitim riječima 
koje nije uvijek lako shvatiti. Tako svi općenito u r. 12, 2 pod 
sve većom tamom u svoj prirodi i pod kišnim oblacima vide 
oznake starosti, ali se razlikuju u tumačenju pojedinosti. Nešto 
je jasnija usporedba starca s kućom kojoj su čuvari drhtave 
ruke, junaci pognuta koljena, mlinarice sve rjeđi zubi, prozori 
sve mutnije oči. Prispodoba se nastavlja uspoređivanjem sta- 
račke nagluhosti uličnim vratima (tu je u hebrejskom dual koji 
ukazuje na dva uha) koja se sve više zatvaraju i sve teže otva- 
raju. Sporost starca u mišljenju i govorenju uspoređuje s osla- 
bljenim šumom mlina-jezika, a u utihnuloj ptici i zamrloj pje- 
smi Jeronim opaža da se staračke riječi teško razumiju i da 
ga pjevanje više ne veseli. Starcu svaki korak uzbrdo pred- 
stavlja muku; on i izbjegava izići da gdje ne padne. Prolaz- 
nost života i skoru smrt mudrac vidi i uspoređuje s tri pojave 
u prirodi: s bademovim cvijetom koji brzo otpadne, sa ska- 
kavcem koji više ne može skakati i s koprovim plodom koji 
kad se raspukne ničemu ne služi. Jednom riječju, čovjek se 
sprema za polazak u grob i već dolaze one koje će za njim na- 
ricati. Tako život svršava kao kad se prekine vrpca o kojoj je 
visio, razbije svjetiljka koja je gorjela, razlupa vrč koji je 
grabio vodu s izvora, slomi točak nad bunarom i više ne crpi 
ni stajaću vodu. Čovjek umirući vraća što mu je tko dao: 
zemlji tijelo, Bogu duh. Tako i Propovjednik svršava svoj spis 
s Bogom, ali opet na svoj način pa kao da se potpisuje (r. 9-13 
su dodani od druge ruke) izrekom kojom je i počeo spis: sve 
je na svijetu ispraznost u superlativu. Mi smo kršćani uvjereni 
da tu treba dodati: osim ljubiti Boga i njemu služiti. 


Ev. Lk 9. 43b-45: Sin čovječji bit će predan. Bojahu se pitati 
ga što znati ta riječ. (str. 58) 


Isus završava svoje djelovanje u Galileji. Približava se 
kraj »godine milosti Gospodnje« koju je on, na temelju riječi 


294 — 25. subota 


Izaije, proglasio u simagogi svoga galilejskog zavičaja (Lk 4, 
16-9). Pri svršetku Isusovo je preobraženje zanijelo barem 
trojicu od apostola, a izvanredno čudo nad opsjednutim pada- 
vičavim dječakom ostale apostole i veliko mnoštvo. Dok su se 
«tako svi divili onome što je učinio, Isus svojim učenicima na- 
pose po drugi put proriče svoju muku, smrt i uskrsnuće. Ako 
je njima Gospodin kazao da dobro zapamte te njegove riječi, 
i nama ih u istu svrhu Crkva ponovno i ponovno čita. U tom 
je času Sin čovječji u očima ljudi sjao sav u svomu sjaju, kao 
da je došlo do punog izražaja značenje toga njegova naziva: 
»Sin čovječji, tj. prvi od svih ljudi, jednostavno idealni čovjek, 
knez-čovjek« (Dillersberger). Upravo se taj i takav Krist pre- 
daje u ruke zlih ljudi, svojih protivnika. On svjesno ide u smrt 
za sve ljude da tako postane Sinom čovječjim u punom smislu 
riječi. 

Evanđelist u jednom retku tri puta ističe da učenici nisu 
toga razumjeli niti su mogli razumjeti. Takva je naša narav 
kad se nađe pred trpljenjem. »U tek ide trpljenje tek kada se 
okusi proslava« (Stoger). Isus je i tu spomenuo svoje uskr- 
snuće, barem tako donose Matej (17, 23) i Marko (9, 31), a to se 
vidi i iz riječi koje Luka (24, 6-8) stavlja u usta anđelu nakon 
Isusova uskrsnuća. Uza sve to za učenike je strah od muke 
i smrti, koja se ispriječila i grozila, posve zasjenila slavu uskr- 
snuća. Mnogo je gore što Kristovi učenici taj njegov govor 
uopće nisu htjeli shvatiti. Da su to htjeli, bili bi ga pitali da 
im protumači što misli, kako su činili više puta u drugim pri- 
godama. No onda se nije radilo o trpljenju ... Ne osuđujmo ih! 
»Biti predan potpunoj samovolji ljudskih ruku — to ne ide 
u glave učenika. Rijetki su sveci koji su to posve shvatili. Jer 
iu Crkvi su učenici Gospodinovi uvijek radije vršili vlast Sina 
čovječjega negoli se prepuštali samovolji drugih« (Dillersber- 
ger). Bilo bi potpuno promašeno kad bismo se tu zaustavili 
mišlju na one koji tu vlast vrše nad nama. Bit će bolje iskreno 
pogledati kako mi postupamo s onima koji su »ispod« nas, a i 
oko nas. A nije rijedak slučaj da postavljamo zahtjeve i proh- 
tjeve i prema onima koji su »povrh« nas. 

XXVI NEDJELJA 


GOD. A 


1. č. Ez 18, 25-28: Ako se bezbožnik odvrati od svoje bezbožno- 
sti, živjet će, (str. 839) 


P. p. 24, 4be-5. 6-7. 8-9 (str. 487) 


P. Spomeni se, Gospodine, svoje vjernosti. 


Novija duhovna strujanja rado govore o našem susretu 
s Bogom i time žele istaknuti Božju susretljivost, ali i našu 
sposobnost i sreću da mu se možemo približiti, Pravo je to, no 
uvijek iznova moramo dozivati sebi u pamet da se tu radi o 
susretu posve nejednakih partnera. U bilo kojem našem diza- 
nju k Bogu molitvom i žrtvom, ili Božjem spuštanju k nama 
naročito u sakramentima — a to dvoje obuhvaća skoro čitavu 
liturgiju — mi jesmo i uvijek ostajemo grješnici kojima je 
nužno potrebno da se neprestano obraćamo i popravljamo. 
Samo tako se smijemo približavati svome Bogu, samo tako 
možemo steći pravo da uđemo u njegovo kraljevstvo na zemlji 
i na nebu. Stoga je naša duhovna majka Crkva naročito zado- 
voljna kad se namjeri na biblijski tekst koji nas potiče na 
obraćenje. Taj slučaj imamo i danas kad nam Isus stavlja za 
uzor sina koji se popravio i odstupio od svoje zle volje. Iz SZ-a 
za taj su tekst izabrane sukladne Božje riječi koje uvjeravaju 
svakoga da Bog rado oprašta onome koji se obrati i popravi. 
Odlomak se nalazi između poznate dvostruke Božje izjave 
kako on neće smrti grješnika nego da se obrati i živi (Ez 18, 
23 i 32). Iako nije izričito rečeno, prema općem mišljenju bibli- 
čara, tu se pod smrću misli nešto više od same tjelesne smrti. 
Bog hoće da se svi ljudi spase i da nitko ne propadne zauvijek. 
Upravo u tu svrhu on ne kažnjava grješnika tjelesnom smrću 
odmah nakon grijeha, nego je odlaže i čeka da se grješnik 
pobrine za svoje spasenje. 

. Ezekielov smo tekst razmotrili 1. koriz. petka (II 41), a 
danas u vezi s glavnom misli evanđelja treba podvući Božje 
riječi koje nas žele uvjeriti da Bog i na javne grješnike gleda 
redovito drukčije nego mi ljudi. Prorok se mnogo trudio da se 
Izraelci u babilonskom sužanjstvu obrate, ali su ga oni malo 
slušali. Videći da se sužanjstvo produljuje i za one koji su 
uvidjeli da je to bila pravedna Božja kazna, tvrdokorni su čak 
predbacivali Bogu da ne postupa pravedno kad ih odmah ne 
oslobađa. Ezekiel ih u Božje ime kori i poučava kako Bog vodi 

računa o svakom pojedincu. A ako pojedini obraćenik mora 
zbog kolektivne povezanosti i odgovornosti još ostati s dru- 
gima u sužanjstvu, to još me znači da se Bog više sjeća njegovih 
prijašnjih grijeha. Oprostio mu ih je potpuno i dotični neće 
umrijeti već živjeti Božjim životom. Odlomak dakle zahtijeva 
od svakoga da se što savršenije obrati i popravi. Nitko se ne 


treba bojati da mu zla prošlost opterećuje budućnost, jer je ' 


nad svima Božje milosrđe. Na to se zgodno nadovezuju retci 
pripj. psalma u kojima je i pouzdana molitva Bogu neka se 
ne sjeća grijeha naše mladosti. 


2. č. Fil 2, 1-11 (duže) ili 1-5 (kraće): Isto osjećajte u sebi kao 
iu Kristu Isusu. (str. 170-1) 


. Od svojih zajednica Pavao je malo što toliko tražio koliko 
složnost i jednodušnost. Filipljanima izražava, odmah nakon 
onoga što smo čitali prošle nedjelje, u samo jednom retku 
(1, 27b) taj zahtjev s tri riječi: da stoje »čvrsto u jednome 
duhu, da se ujedinjeni jednodušno« bore za vjeru evanđelja. 
Kojim se putem može doći u zajednici do jednodušnosti? Sigur- 
no ne time da svatko vuče na svoju stranu. Stoga apostol 
današnji svoj odlomak počinje izrazom upozorenja koji je nje- 
mu svojstven i više ga puta upotrebljava (Rim 12, 8; 1 Kor 
14, 3; 2 Kor 8, 17; 1 Sol 2, 3), a teško ga je prevesti jednom 
riječju. »Paraklesis« je u vezi s osobnom imenicom za Duha 
Svetoga kojega Ivan (14, 16) naziva »Parakletom«, što Vul- 
gata na tom mjestu ostavlja neprevedeno, a znači: Tješitelja, 
Branitelja, Učitelja, Pomoćnika i sl. Tako i ovdje »paraklesis 
u Kristu« označuje Kristovu pobudu, pouku, utjehu, opomenu, 
jednom riječju svu onu skrbnu ljubav koju Krist iskazuje svo- 
jim sljedbenicima i koju Pavao po Kristu primjenjuje na svoje 
drage Filipljane. Taj je dakle izraz zajednički nazivnik za sve 
preporuke kojima apostol stavlja toj zajednici na srce jedin- 
stvo i slogu. Da li ja u svojoj zajednici cijenim slogu nada sve 
ida li prema tome postupam ? 

Ovaj ćemo odlomak potanje razmotriti 31. ponedjeljka 
(god. II), drugi smo dio teksta imali već na Cvjetnicu (II 153). 
Ovdje istaknimo misao koja ovaj čitav Pavlov odlomak lijepo 
povezuje s onim što nam danas Crkva posebno preporučuje. 
Sloga je moguća među onima koji su spremni sebe popravljati, 
obraćati se i žrtvovati jedan za drugoga. Koliko su pojedinci 
na to spremni toliko u toj zajednici ima i jednodušnosti. Izvor 
je i uzor tako spremne ljubavi Krist koji kao nitko drugi ospo- 
sobljuje svoje sljedbenike za sve kreposti i žrtve što ih apostol 
nabraja u r. 1—4. Sve ovisi o tome koliko slijedimo taj božan- 
ski uzor i izvor, jer izraz »osjećajte u Kristu Isusu« znači u 

prvom redu: poput njega, ali neki egzegeti taj česti Pavlov 
izraz i ovdje uzimlju u ontološkom smislu, dakle: treba isto 
osjećati kao što se pristoji onima koji »su u Kristu«. Jedan smi- 
sao ne isključuje drugi, a oba su vrlo korisna i zahtjevna. 

Što sve Pavlov izraz može značiti i za naše doba kazao 
nam je Pio XII u ecikl. »Mediator Dei«: »Ona apostolova riječ: 
»Ovo mišljenje imajte u sebi, kakvo je u Kristu Isusu« traži 
od svih kršćana da u svojoj duši provedu onakvo raspoloženje, 
kakvo je bilo u duši božanskog Otkupitelja kad je sama sebe 
darovao za žrtvu. Treba da budu ponizni srcem, da vrhovnom 
Božjem veličanstvu iskazuju poklon, čast, hvalu i zahvalu. Tre- 
ba da se stave na neki način u stanje žrtve, da se samih sebe 
odreku po evanđeoskim zapovijedima, da od svoje volje i rado 
čine pokoru, da se svaki kaje za svoje grijehe i za njih zadovo- 
ljava. Ukratko, treba da svi zajedno s Kristom otajstvenim na- 
činom umremo na križu, da bismo mogli reći s Pavlom: »S Kri- 
stom sam pribijen na križ« (Gal 2, 19). 


Ev. Mt 21, 28-32: Promijeni odluku i ode. Carinici i bludnice 
pred vama su na putu u kraljevstvo nebesko. (str. 19) 


Od svih je evanđelista Matej donio najviše Isusovih prije- 
kora farizejima, valjda zato jer je on pisao za Židove. Vrhunac 
je tih prijekora u njegovoj gl. 23, ali u stvari nisu ništa blaže 
ni pouke iz triju Isusovih usporedbi prije toga. Samo Matej 
ima prvu od tih usporedbi koju ponovno čitamo (v. I 80). Ukra- 
tko Gospodin prikazuje dva različita sina i u njima dvije vrste 
poslušnosti, ili bolje posluha i neposluha. Otac od obojice jed- 
nako ljubezno traži jedno te isto. Koliko je uspio, ne odlučuju 
njihovi odgovori već djela. Jedan je obećao poći u vinograd-ra- 
diti, čak je kazao »Idem, gospodaru« a nije otišao. Drugi je Ocu 
odgovorio najprije »Neću«, a »kasnije promijeni odluku i ode«. 
Nije lijepo ni ovo drugo, ali takvi smo mi ljudi, kao dijete koje 
se nauči reći »Neću« a ipak učini ono što se od njega traži. Prvi 
je sin slika izraelskog naroda, a drugi svih ostalih. Izraelci su 
smatrali Boga svojim Gospodarem i pristali su uz njegovu ob- 
javu i zakon, ali ga nisu vršili, pa su bili od Boga udaljeni više 
nego javni grješnici. Isus im je to kazao u lice. Nama ovo 
Crkva čita za to da mi budemo slični drugom sinu. Mnogo smo 
puta Bogu rekli »Neću«. Ne smeta, ako promijenimo odluku, 
ako se popravimo i dalje vršimo njegovu volju. Zajamčeno 
nam je kraljevstvo nebesko, 

Značajno je da Isus narodnim prvacima ne predbacuje to 
što nisu vjerovali njemu, nego što su ibez koristi slušali propo- 
vijedi Ivana Krstitelja. Kao da je i tu primijenio svoju riječ: 
»Tko vas sluša, mene sluša« (Lk 10, 16). »Tko ne vjeruje Ivanu, 


298 — XXVI nedjelja B 


neće vjerovati ni Mesiji. Tko ne primi njegovo krštenje u znak 
svoje želje za obraćenjem, taj neće htjeti na se primiti ni kršte- 
nje kojim je Isus morao biti kršten u svojoj muci (Mk 10, 38) 
i koje je potrebno svima ako hoće da dođu u život... Budući 
da ne ide putem pravednosti, takvom je čovjeku ulazak u Bo- 
žje kraljevstvo zakrčen. Budući da postoji samo taj put, ni 
jedan drugi ne vodi k cilju. — Kod toga često uvidimo kako 
idemo samo jednim dijelom toga puta, ili udarimo i stranputi- 
com. Ne možemo prihvatiti poruku o ljubavi, a odbaciti poruku 
o trpljenju. Ne možemo hvaliti ljubav prema neprijatelju kao 
put prave humanosti, a predvidjeti neprijateljstvo protiv soto- 
ne i svega zla koje potječe od njega« (Trilling). Božju riječ tre- 
ba slušati i vjerovati joj, a onda se u životu neprestano prema 
njoj popravljati i uravnavati. Nije dosta samo osluškivati svoju 
savjest, nego je uvijek iznova usklađivati s Božjom naukom, 
kao što svoj sat ispravljamo prema radiju. Samo onda možemo 
zaista vršiti Božju volju i očekivati za to obećanu nagradu. 


GOD. B 


1. č. Br 11, 25-29: Zar si zavidan zbog mene? Oh, kad bi sav 
narod postao prorok! (str. 117) 


P. p. 18, 8. 10. 12-13. 14 (str. 483) 
P. Naredba Gospodnja srce sladi! 


Nije Isusova riječ samo ova: »Tko nije sa mnom, taj je 
protiv menel« (Lk 11, 23). Danas čujemo i drugu: »Tko nije 
protiv nas, za nas je« (Mk 9, 40). Potrebno je imati mnogo isku- 
stva i razboritosti da znamo kad ćemo primijeniti jedno, a ka- 
da drugo načelo. Prvu riječ može u punom smislu reći jedino 
Isus, jer je samo on »put, istina i život« (Iv 14, 6). U drugoj nas 
sjedinjuje sa sobom, a u naslovu evanđeoskog odlomka danas 
Crkva je značajno promijenila »nas« u »vas«. Valjda je time 
htjela naglasiti ono što u zadnje vrijeme s pravom često čuje- 
mo: Među ljudima treba uvijek tražiti ono što nas spaja, a ne ono 
što nas odvaja. Za ilustraciju Isusovih riječi liturgija uzima iz 
SZ-a velikoga Mojsija koji je mnogo puta pokazao izvanrednu 
blagost i poniznost. Te su kreposti u njemu prevladale i u po- 
sebno delikatnom času njegova upravljanja izabranim naro- 
dom. Ovo nam i slijedeće poglavlje knjige Brojeva govori o 
mnogim pobunama protiv vođe, i to u njegovoj najbližoj oko- 
lini, čak i u vlastitoj obitelji. Bog je bio uz svoga vjernog slu- 
gu, ali ga je htio držati u poniznosti i »uze od duha koji bijaše 
na njemu i stavi na sedamdesetoricu starješina« (r. 25). Kad 
su i oni počeli »prorokovati«, nekima je to bilo krivo i dojaviše 

Mojsiju koji velikodušno izjavljuje da mu je pravo i izražava 
želju da bi Bog izlio svoga duha na sav narod. 

Iako mi u NZ-u znamo da je Duh Božji (RBT) osoba koja 
se ne dijeli nego koja daje od svoje punine svima kako on ho- 
će i kako je tko sposoban primiti — a ne, kao što bi nekako sli- 
jedila iz ovog starozavjetnog teksta, da se od jednoga uzima 
kako bi se dalo drugima — ipak ima i među nama mnogo za- 
visti. Ona je to odurnija što je »duhovna«, što su njezim pred- 
met duhovni Božji darovi. Nje se možemo osloboditi samo ako 
smo uvjereni u ove činjenice i praktično ih slijedimo: svi da- 
rovi dolaze od Boga, a njega ne može nitko prekoriti za način 
kako ih dijeli; on ih pojedincu redovito daje za svu zajednicu, 
i svaki se član zajednice ima smatrati obogaćenim svim onim 
što je dano drugim članovima; svaki Božji dar sa sobom povla- 
či obaveze i odgovornost pa neka nas muči misao kako ćemo 
položiti račun za posuđene nam talente, a ne da još tražimo 
nove; na vječnu presudu neće uplivati broj i veličina Božjih 
darova i službi, nego vjernost i savršenstvo koje smo u njih 
uložili. Stoga molimo s psalmistom: Bože, od oholosti on 
slugu svoga, da mnome ne zavlada! 


Krinetzki gleda kako se ispunila Mojsijeva želja: »Jednom 
će doći vrijeme kad Mojsijev proročki duh neće posjedovati 
samo neki odabranici nego svi članovi Božjega naroda bez iz- 
nimke (r. 29, usp. Joel 3, 1-2; Dj 2, 17-21)! Tada će ih hraniti 
novom manom (u vezi s retcima 11, 4-9) koja neće podržavati 
samo vremeniti život nego će davati vječni (Iv, 32 sl). No i ta- 
da će u tom životu zaista učestvovati samo oni koji se ne budu, 
kao Židovi u pustinji, bunili protiv Boga i njegovih poslanika, 

i uopće ne budu žudjeli za zlom (1 Kor 10, 6).« 
2. č. Jak 5, 1-6: Bogatstvo vaše istrunu. (str. 202) 

Kršćanstvo je životni nazor koji ne ostavlja ništa po stra- 
ni. Tko ga svjesno prihvati, taj treba da u njegovu svjetlu odre- 
di svoj odnos i prema svim zemaljskim dobrima. Između tih 
su neka koja paloj ljudskoj naravi svojim blještavilom i za- 
mamljivošću uvelike oteščavaju pravilno vrednovanje. To je u 
prvom redu bogatstvo i sve što s njim stoji u vezi. Biblija nam, 
posebno ovim odlomkom, daje smjernice kako imamo gledati 
na blago ovoga svijeta. Uz ono što je rečeno (I 375), promo- 
trimo na temelju apostolovih riječi koliko se ludosti i zloće 
krije u svakom bogatašu koji swoja sredstva ne upotrebljava 
pravilno. On postupa kratkovidno i ludo, jer ne računa s pro- 
laznošću svih zemaljskih dobara. Njemu je stalo samo do krat- 
kotrajnih užitaka koje mu ona nude. Novac doduše može 
mnogo, ali ne može potkupiti smrt. S njom je vezan strogi 
obračun kod kojega će se vidjeti kako je tko postupao s posu- 

đenim mu dobrima. Apostol sa svom ozbiljnošću poziva boga- 
taše da već sada plaču i kukaju nad nevoljama koje će ih stići. 
Materijalistički nastrojen čovjek se može i nasmijati tom po- 
zivu, no time neće odalečiti ni za trenutak izvršenje onoga što 
on naviješta, niti će i za dlaku ublažiti kazne koje ga čekaju. 
Čovjek im se u svojoj ludosti može i rugati, ali će ih svejedno 
— dočekati. 

Svako je nepravilno upotrebljavanje bogatstva ludo, ali je 
ono redovito prožeto i zloćom, jer je na svijetu malo bogatstva 
koje se zgrne bez ikakve krivnje. Uz to požuda očiju traži oko 
sebe sve veći plijen, uvijek nove žrtve, bez ikakva obzira na 
glas savjesti koja se uživanjem zatomljuje i usprkos bespomoć- 
nih vapaja i protesta potlačenih i iskorištavanih. Ni požuda 
tijela, koja možda češće i lakše svlada čovjeka, ne uključuje 
toliko prestupaka protiv osnovnih pravila pravednosti kao što 
to čini zgrtanje i uživanje bogatstva. Tko ovo čita i misli da ga 
se nimalo ne tiče, neka se zaustavi kod ovih Knochovih redaka: 
»Jakov ne govori samo onim kršćanima koji se nalaze u takvoj 
situaciji. Ne, u svakoj je situaciji važno znati da se Bog zauzi- 
ma upravo za siromahe, izrabljivane, potlačene, nepravedno 
progonjene koji se njemu povjeravaju i njemu iznose svoje 
jade.« Prema tome nema zvanja ni stanja koje bi nas oslobodilo 
od dužnosti da se odlučimo i da onda svoje simpatije poklonimo 
jednima ili drugima, bogatima ili siromasima. Kršćanstvo ne 
traži da svatko bude siromah, ali svaki kršćanin mora prema 
svojim mogućnostima voljeti i pomagati siromahe i svakovrsne 
bijednike. Tko je u tome nemaran, neka ga potrese apostolov 
usklik: »Pazite! Sudac stoji pred vratima!« (r. 9). I to Sudac 
koji je ne samo sveznajući i pravedan, nego će suditi svaki 
propust u ljubavi prema potrebnima kao da je njemu nanešena 
(Mt 25, 41-6)). 


Ev. Mk 9, 38-42. 45. 47-48: Tko nije protiv vas, za vas je. Ako 
te ruka sablažnjava, odsijeci je. (str. 38) 


Ove godine nismo još čitali ovaj odlomak što ga novi Lek- 
cionar ima još u dva dana (7. srijeda i četvrtak, I 372 i 376). Uz 
ono nadodajmo još nekoliko riječi prema uvaženom egzegetu 
Schnackenburgu. Nije slučaj da je upravo Ivan opazio i prija- 
vio taj postupak nekoga stranog egzorciste Učitelju. Isti apo- 
stol sa svojim bratom Jakovom htio je baciti oganj na negosto- 
ljubivo samarijansko selo (Lik 9, 54-5). S druge je strane znača- 
jan izraz koji više ne spominje samo Isusa za kojim idu uče- 
nici, nego Ivan taj krug već smatra jednom cjelinom: onaj za- 
klinjač ne ide »s nama«. Ni sve veća privrženost Učitelju ni- 
kome još ne daje svjedodžbu da je već usvojio svu mjegovu 

nauku i da nema u njoj predmeta u kojemu svaki učenik mo- 


či kako pravo shvaćena tolerancija isključuje bilo kakvu orto- 
doksnu tvrdoglavost. Isusu leži na srcu to da okupi sve ljude 
dobre volje. »Njegovu je duhu tuđe sektaško odvajanje, vraća- 
nje u crkveni geto, introvertirano gledanje.« Naša je vjera i u 
tom pogledu katolička, tj. sveobuhvatna. Isto slijedi i iz Kristo- 
vih riječi o plaći za čašu wode, koju netko pruži bilo kome bli- 
žnjemu. (Umetak »u ime toga što ste Kristovi« teško da je u 
tom obliku izrekao sam Gospodin). Crkva ne odbacuje pomoć i 
ne odbija suradnju i onih koji ne poznaju Krista. 

Isusovi su sljedbenici oni maleni i potrebni svake pomoći. 
I kao što Krist hvali one koji im na bilo koji način pomažu ta- 
ko on upućuje vrlo oštre riječi onima koji sablažnjuju i zavode 
njegove vjernike. »Vjera je jednostavnih ljudi vrednota koju 
ni jedan čovjek ne smije zlobno otimati. No Isusovu riječ opet 
ne treba tako shvatiti kao da se ne smije o vjeri razmišljati i 
poticati njezine probleme. Tu se podrazumijevaju samo zlona- 
mjerni i neodgovorni zavodioci.« 

Svatko se mora čuvati ne samo da ne sablazni drugoga ne- 
go da i sam izbjegava sve što bi mu moglo biti na sablazan i 
propast. Slikovito navođenje tjelesnih udova svjedoči o radi- 
kalnosti Isusovih ćudorednih zahtjeva. Spomenuta su vanjska 
osjetila da ona ne zavedu srce iz kojega izlaze zle misli i želje 
(Mk 7, 21 sl). »Svaki se kršćanin mora pitati gdje je kod njega 
moguć prodor grijeha i gdje se skriva opasnost njegova spa- 
senja. Gospodinova ga riječ poziva da se korjenito odreče za- 
mamljivosti grijeha i da brzim, često i bolnim rezom prekine 
ono što bi moglo ugroziti spas čitave njegove osobe.« Ovo je 
vrlo staromodno načelo, ali dok je čovjek u tijelu — drugoga 
načela nema. 


GOD. C 


1. č. Am 6, la. 4-7: Razuzdani raskošnici, bi ćete prognani! 
(str. 901-2) i 


P. p. 145. bc-7ab. 7c-8. 9-10 (str. 583-4) 


. P. Hvali, dušo moja, Gospodina! 


Malo je koja Isusova prispodoba zaokupila maštu raznih 
kršćanskih naroda kao ona o bogatašu i Lazaru. Ovaj je ušao 
u razne poslovice, a i naš narod zna pričati o »gavanu i siro- 
mahu«. Protiv bogataša ustajali su već proroci. Crkva nam da- 
nas najprije čita nekoliko takvih redaka proroka Amosa. On je 

s juga došao u sjeverno kraljevstvo gdje je pod Jeroboamom 
II vladala velika razlika između bogatih i siromašnih. Proroka 
je osobito boljelo to što su se raskoši i uživanju prodavali i oni 
koji su se morali zauzimati za sve potlačene i bijedne, i to kako 
u južnom tako i u sjevernom dijelu izraelskog kraljevstva. Sto- 
ga on ustaje općenito protiv bezbrižnih »na Sionu«. Sion kao 
vjersko i narodno svetište ovdje stoji umjesto cijeloga naroda. 
Posebno spominje samarijsku goru kao nekakvu sredinu cjelo- 
kupne obećane zemlje, a time ujedno označuje čitav taj kraj 
koji se sve više otuđivao od vjernijega juga. Svima koji uživa- 
ju bezbrižno i spokojno prorok naviješta svoj jao. 

S nekoliko konkretnih izraza Amos bogatašima spočitava 

sve ono što su sebi priuštili. Tko je čitao Sienkievićev opis rim- 
ske gozbe u »Quo vadis-u« zna da raskošne gozbe nisu nikakva 
posebnost naših vremena. I prorok spominje besposličenje bo- 
gataša na bjelokosnim posteljama. Izvaljeni na počiljkama je- 
du birana jela i piju obilato vina, a s njihovih gozbi odzvanja 
bučna gozba i šire se svakojaki miomirisi. Na raspolaganju im 
je sve što godi osjetilima, i oni to preko mjere iskorištavaju i 
izrabljuju. Već sam prorokov opis pobuđuje osudu i odvratnost 
prema tim raskošnicima za vrijeme njihova uživanja, ali će nji- 
hov svršetak pokazati svu njihovu bijedu. Na narod će za ne- 
vjernost doći kazna sužanjstva, a prvi će biti odvedeni prvaci 
koji se nisu brinuli da svojim životom i upravljanjem od njega 
odvrate najavljeni slom. Ne samo da će nestati sve veselje ra- 
skošnih gozbi, nego neće više biti ni takvih uzvanika. Čovjek 
može potražiti na zemlji sva moguća uživanja, no što ih je više 
to će ih biti teže zauvijek ostaviti. 
U pripjevnom psalmu hvalimo Gospodina koji ostaje uvi- 
jek vjeran svim bijednima i potlačenima te se za njih brine. 
Grješnicima, naprotiv, on remeti planove i mrsi putove. Svaki 
će od njih prije ili kasnije, a sigurno u času smrti uvidjeti da 
nas je Bog stvorio za nešto veće nego što je jelo i piće te da 
neće postignuti cilj ni jedan od onih koji se upute putem ispra- 
znog uživanja i na njemu bude ustrajao. Gospodin će kralje- 
vati samo nad onima koji ga u životu priznaju svojim Bogom 
i samo će njima pružiti ono što im je pripravio u vječnosti. 


2. č. 1 Tim 6, 11-16: Čuvaj zapovijed do pojave Gospodinove! 
(str. 184) 


Pred desetak smo dana (u god. I) čitali ovaj tekst kod čije- 
ga se početka nismo zaustavljali, a on u malo riječi pruža obi- 
lan program kršćanskog života. Pavao oslovljava Timoteja kao 
Božjega čovjeka, što je rijedak slučaj u NZ-u, ali su tako 
često nazivali npr. starozavjetne proroke (v. 1 Kr 13, 1. 4. 6. 7). 

Svi smo mi Božji, ali da se za nekoga može istaknuti da je Bo- 
žji čovjek, potrebno je da »stoji u posebno prisnom i bliskom 
odnosu prema Bogu kojemu je pozivom i službom posvetio či- 
tav svoj život« (Reuss). Ako apostol taj naslov daje Timoteju, 
iz toga se vidi da ga, unatoč njegovoj mladosti (1 Tim 2, 22; 
4, 12), smatra u Bogu zrelim i vjernim. Dok čovjek živi na svi- 
jetu, ne može postići svoje potpuno savršenstvo, ali mora za 
njim težiti i oko njega se ozbiljno truditi. To i Pavao preporu- 
ča svojem ljubljenom učeniku. Između šest vrlina na prvom 
mjestu spominje pravednost, jer ona u nekom smislu obuhva- 
ća sve druge: potiće nas da Bogu i ljudima dajemo sve što im 
pripada. Taj se biblijski izraz skoro poklapa s onim što mi zo- 
vemo savršenost. Slično je i s drugom krepošću koju ovdje isti- 
če apostol. »Bogoljubnost označuje kršćanski život sa svim nje- 
govim zahtjevima: da odgovori na ljubav onoga koji je jedini 
Bogoljubnik (Otk 15, 4; hosios), kršćanin ga mora nasljedovati 
i time svojoj braći otkriti lice nebeskog Oca« (RBT 93). 


Kad Pavao nabraja glavne vrline Božjeg čovjeka, ne može 
nipošto mimoići vjeru i ljubav. Vjera je naša temeljna veza s 
Bogom, ona nas diže k Bogu i s njima nas stavlja donekle na 
istu razinu. Ne u tom smislu kao da bi se ikakav stvor mogao 
s njime i izdaleka uspoređivati, nego po tome što nam se Bog 
u svojoj dobroti otkriva, a mi njegovu objavu vjerom prihva- 
ćamo i otvaramo joj sve pretince svoga bića i života. To je zai- 
sta Božje sjeme koje može izrasti u silno stablo i donijeti za 
naš ovdašnji i vječni boravak nebrojeno neprocjenjivih plo- 
dova. Dakako, ukoliko ga oplodi i obogati našu ljubav koju 
apostol spominje odmah nakon toga. Ni vjera nam ne bi ništa 
značila kad ne bismo imali ljubavi (1 Kor 13, 2). 

No ljubav mora imati jedno svojstvo koje je tek čini pra- 
vom ljubavlju, a to je da mora biti ustrajna. Stoga apostol pre- 
poruča Timoteju i vrlinu postojanosti. kojom vjernik čvrsto 
stoji i nikada ne odstupa od puta ljubavi. Ta se postojanost 
zna izroditi u upornost i čak u tvrdoglavost. Stoga k ustrajno- 
sti Božjeg čovjeka Pavao još dodaje krotkost koja će prema 
ljudima uvijek nastupati prema starom načelu: fortiter in re, 
suaviter in modo — odlučno u stvarima načela, blago u načinu. 
Tko bi uspio težeći za ovim šesterim krepostima njima prožeti 
sve svoje biće i ispreplesti sve svoje djelovanje, bio bi zaista 
Božji čovjek. Izvojevao bi dobar boj vjere i sigurno osvojio 
vječni život. Koliko ja svoj život smatram svojim sudbonosnim 
bojem? Koliko mi je uopće stalo do kreposti koje dolaze do 
izražaja u tom boju? 

Ev. Lk 16, 19-31: Primio si dobra svoja, a tako i Lazar zla. 
Sada, on se ovdje tješi, a ti se mučiš. (str. 66) 


Čitava se filozofija života dade svesti na dvije riječi, na 
dva termina: s ovu i s onu stranu smrti, sada i tada. Ogromna 
je većina ljudi uvjerena, a barem ponešto i oni koji kažu da 
nisu, da naš život ne svršava smrću. Mnogi ipak žive ne raču- 
najući s time, a onda kao i da ne žele da nešto bude poslije 
smrti, ali to ništa ne mijenja na stvari. Čovjek je po svojoj na- 
ravi duhovno-tjelesno 'biće koje nastavlja živjeti i onda kad 
se njegovo tijelo počne raspadati. Taj će vječni nastavak svoga 
života svatko započeti time da položi račun za proživljene dane 
na zemlji i da prema tome primi nagradu ili kaznu. Svi ljudi, 
koji to žele biti u punom smislu riječi, prihvaćaju to činjenično 
stanje, posvjedočeno mnogim dokazima. Crkva nema osnovnije 
dužnosti od te da i našem naraštaju naviješta tu istinu. Danas 
to čini evanđeoskim odlomkom o bogatašu i Lazaru. 

Uz već donesene napomene ovom tekstu (II 65) svoje raz- 
mišljanje koncentrirajmo na dvije točke: ovdje i ondje. Krist 
je majstorski s malo riječi opisao sadašnje stanje mnogih koji 
kao da ne misle na drugo nego ono što će staviti na sebe i u 
sebe. Taj bogataš nije nijekao Boga, barem to nije ničim izra- 
zio, nego jednostavno nije na njega mislio. Živio je kao da Bo- 
ga nema, kao da je on sam potpuno svoj gospodar. »Bogataš je 
živio mimo Boga. On ima sve. Što on treba od Boga? Ne vidi 
Boga, ne vidi siromaha. Dane prolazi u blagostanju i udobnom 
životu. On se ne postavlja protiv Boga, on ne tlači sinomahe. 
On je »samo« slijep za Boga, za siromaha, za Mojsija i proro- 
ke« (Stoger). — Upravo takvih Lazara možda nema mnogo na 
svijetu, ali ima vrlo mnogo bolesnih i gladnih, a i mnogo onih 
koje biju skupa obje te nevolje. Posebno je muka za takve što 
su im pred očima zdravi i škrti bogataši, kao što je Lazar ležao 
pred vratima jednoga takvoga. Tko bi izbrojio prigovore, pro- 
teste i pobune onih koji trpe kad vide da drugi uživaju a na njih 
se ni ne osvrću! To je za pojedinca, skupine i narode najteže. 
Upravo to predstavlja i najveći skandal našega doba. Ima sada 
na svijetu i lijepih primjera ljudske solidamosti, ali još više 
nehaja za braću koja trpe. 

Drugi čin drame Isus je opisao isto tako zorno kao i prvi, 
a s isto tako malo riječi. Jedan je podatak iznio čak i bez riječi. 
Ovome je životu obično još sličan njegov zadnji »doživljaj«, 
pogreb. Kad je umro bogataš, bio je pokopan, možda i vrlo bu- 
čno. Kod Lazara se to ni ne spominje, tako skroman je bio nje- 
gov pogreb. No zato su ga anđeli odnijeli u krilo Abrahamovo, 
a to znači na nebesku gozbu kod koje jedan drugome stoji oslo- 

njen do krila. O bogatašu je sve rečeno .s onom kapljom vode 
na vršku prsta. Jednom će i drugom tako biti kroz svu vje- 
čnost. Tu ta »nije izričito spomenuta, ali je pretpostavljena« 
(Dillersberger). Prema tome jedino je pametan zaključak: tre- 
ba slušati Mojsija i proroke, tj. Crkvu i njezine službenike. 


PONEDJELJAK 
God. I 


1. č. Zah 8, 1-8: Spasit ću svoj narod iz zemlje istočne i zapa- 
dne. (str, 927) ' 


P. p. 101, 16-18. 19-21. 29 i 22-23 (str. 547-8) i 
P. Gospodin opet sazda Sion, kad se pokaže u slavi svojoj. 


S pet šest izreka prorok naviješta sreću i blagostanje me- 
sijanskih vremena. Svaku izreku donosi kao Božju i to ističe 
slično kao u subotnjem odlomku. Prvu je izjavu i napovijed 
već imao, i to jasnije i potanje: »Ljubavlju ljubomornom gorim 
za Jeruzalem i za Sion, a velikim gnjevom plamtim na ohole 
narode, jer kad se ono malo rasrdih, oni prijeđoše mjeru. Zato 
ovako govori Gospodin: Vraćam se Jeruzalemu s milosrđem ; 
opet ću u njemu sagraditi dom moj« (1, 14c-16b). Bog se dakle, 
ljudski govoreći, nije mogao smiriti što mu izabrani narod nije 


više tako blizak i što ga je morao kazniti. Doći će vrijeme kad 


će oni svojim gnjevom kazniti one koji su Izraelce tlačili više 
nego su zaslužili za svoju nevjernost prema Bogu. Budući da se 
Bog vraća u svoje svetište na Sionu i da će prebivati usred Je- 
ruzalema, grad će i sveta gora u njemu ponovno dobiti prijaš- 
nja uzvišena imena — tvrdi druga Božja izreka. Bog zatim 
preko proroka obećaje da će u obnovljenom Jeruzalemu  vla- 
dati mir i blagostanje, što je slikovito prikazano velikom sta- 
rošću stanovnika koji se kreću gradom i veselim igranjem dje- 
ce po njegovim trgovima. . 

Božji će zahvat u prilog izabranog naroda biti tako moćan 
da će se tome čuditi svi koji ga dožive, a koji se i ovdje nazi- 
vaju ostatkom naroda. Četvrtom izrekom Bog naviješta da će 
se sve to zbiti po njegovoj volji i po njegovu planu, što treba 
da učvrsti pouzdanje svih koji bi počeli sumnjati u najavljenu 
obnovu. Na kraju Bog obećaje da će svoj narod sakupiti s raz- 
nih strana i dovesti ga u Jeruzalem, jer se bez toga ne da ni 
zamisliti obnova svetoga grada. Gdje je Bog, tu je i njegov na- 
rod što ga on vodi u vjernosti i pravdi. Ta dva Božja svojstva 
treba da prijeđu i na izabrani narod, jer će samo na taj način 
biti uspostavljen pravilan odnos između Boga i njegova na- 
roda. Kad više ne bude nepravde, neće biti ni nevjernosti. 

Prorokov navještaj potvrđuje skoro istim riječima i pje- 
snik današnjega pripj. psalma. No u svemu tome Crkva gleda 
proroštvo o stanju koje će vladati kada dođe Mesija. Jedino će 
on uspjeti u Crkvi okupiti čitav Božji narod koji će uživati od 
njega doneseni mir svijetu i sve ostale blagodati kojih smo mi 
dionici u Crkvi. Kad pripjev ponavlja da će Gospodin u obnov- 
ljenom Jeruzalemu pokazati svoju slavu, mi kršćani mislimo 
na slavu Očeva Jedinorođenca (Iv 1, 14) koju je on objavio svo- 
jim sljedbenicima. Sve što nam je Bog rnogao dati dok se nala- 
zimo na zemlji, dao nam je i daje po svome utjelovljenom Si- 
nu koji nastavlja svoje djelovanje u Crkvi. Ni u nebu nam 
neće moći dati nešto bitno više, nego to isto na savršeniji i vje- 
čan način. 


God. TI 


plaše Job 1, 6-22: Gospodin dao, Gospodin oduzeo! Blagoslov- 
* ljeno ime Gospodnje! (str. 587) 


P. p. 16, 1. 2-8. 6-7 (str. 479-80) 
P. Prikloni mi uho i čuj riječi moje! 


Budući da nam Crkva ne čita prvih pet redaka Jobove 
knjige, time kao da izražava svoje mišljenje kako za shvaća- 
nje ovoga pjesničkog djela nije važan okvir u koji ga je stavio 
pisac. Sve se, naime, više napušta uvjerenje starijih da je Job 
povijesna ličnost. Glavni je predmet knjige kako riješiti pro- 
blem ljudskog trpljenja, pogotovo kad trpi nevini. Dramatički 
na vrlo umjetnički način pjesnik nam je uspio predstaviti bo- 
gobojaznoga li bogatog čovjeka kojega su iznenada spopale ve- 
like nevolje, ali to ga ipak nije pokolebalo u njegovoj privrže- 
nosti Bogu. Ta je drama tako uspješno prikazana da već Bibli- 
ja slavi Joba kao uzor pravednosti (Ez 14, 14-20; Sir 49, 9) i 
još više kao uzor strpljivosti (Tob 2, 12, 15; Jak 5, 11). U sve 
je pak narode, koji su došli u doticaj s Biblijom, Jobovo ime 
prešlo u poslovicu. Prema istočnjačkom shvaćanju, koje se ne- 
prestano odrazuje u našim svetim knjigama, nije važno koliko 
neka pripovijest opisuje stvaran ili izmišljen događaj. Najva- 
žniji je nauk što proizlazi iz pripovijesti, i u raznim literarnim 
vrstama svetopisamskih knjiga moramo uvijek tražiti upravo 
taj nauk. 

Govori Joba i njegovih prijatelja sigurno nisu nikada bili 
izrečeni onako kako su zapisani u ovoj knjizi. Još manje bi ih 
mogao slijediti običan narod i razumjeti ih. Piscu je uspjelo 
jednom narativnom stranicom pružiti i neukim ljudima ono što 
žele postići njegova dubokoumna razmišljanja: trpljenje dolazi 
od Božjeg dopuštenja i hoće da nas čisti. Pisac se knjige, naro- 


26. ponedjeljak — 307 


čito u prvom dijelu današnjeg odlomka, približio pučkom shva- 
ćanju do skrajnosti. Znamo da između Boga i'sotone nema i ne 
može biti nikakva razgovora, ali time je pisac uspio predočiti 
da Bog nije uzrok. naših muka. A ako ih dopušta, to čini zato 
da nas iskuša i vjerne još više nagradi, kako se vidi iz svršet- 
ka Jobove knjige. Job je kušnju izdržao u času kad je izgubio 
domaće životinje koje čovjeku služe za obrađivanje zemlje i za 
prehranu, a pogotovo kad je izgubio svu svoju djecu. Svoju je 
silnu žalost iskazao tada običajnim vanjskim znakovima, ali 
srce je izrazilo svoje odano raspoloženje riječima koje su istak- 
aa u naslovu i koje predstavljaju vrhunac ljudske odanosti 
Ogu. 


Ps 16. sadrži pouzdanu molitvu čovjeka koji nevino trpi 
poput Joba. Kad u sebi nije našao krivnje koja bi opravdavala 
toliko trpljenje koje se survalo na njega i kad mu je protivna 
sva okolina, pravednik se utječe Bogu. Od njega on očekuje 
presudu koja će ga smiriti i osloboditi od svih nutarnjih i vanj- 
skih muka. Blago onome koji na tako vjeran način ide Božjim 
putem! Toga će i trpljenje još više približiti Bogu i sigurno do- 
vesti k njemu (r. 15). 


Ev. Lk 9, 46-50: Tko je najmanji među vama, taj je najveći, 
(str. 58) 


Pravednik optužuje samoga sebe, a drugoga štedi što može 
više. Početak nam današnje perikope to najljepše osvjetljuje 
jednom samom riječi. Dillersberger opaža kako se Luka razli- 
kuje od Mateja (18, 1-5) i Petra-Marka (9, 33-37) kad izvješćuje 
o prepiranju apostola tko je među njima veći. Kad je Luka po- 
stao vjernik i pogotovo kad je pisao svoje Evanđelje, Crkva je 
već gledala u apostolima svoje najodličnije članove koji zaslu- 
žuju svako poštovanje. Stoga Luka vrlo obazrivo spominje da 
se u njima porodila misao: tko bi od njih bio najveći? Druga se 
dva evanđelista ne stide priznati i zapisati da su se o tome apo- 
stoli prepirali i, kako se nisu mogli složiti, tražili su od samog 
Isusa da on to riješi. Luka nije činjenicu zatajio nego ju je 
samo drukčije, obzirnije prikazao. Ujedno je ukazao kako je 
duboko u čovjekovu srcu usađena ta neuredna sklonost. »I me- 
đu učenicima prevladava težnja da budu najveći među drugi- 
ma, da nad drugima vladaju i s njima raspolažu. Oni ne izgo- 
varaju ono što ih u nutrini zaokuplja. Težnja za vladanjem 
zna se pritajiti ili pokriti nekom maskom« (Stčger). Isus je 
prije toga govorio da će biti predan u ruke ljudima on, Sin Bo- 
žji, a to ne odgovara raspoloženju apostola koji su i u tom po- 
gledu još vrlo daleko od Isusova shvaćanja. bodasi 

Gospodin ne samo da je potpuno poznavao misao njihova 
srca već ju je htio i ispraviti i tako im izliječiti oholost srca. 
Učinio je to po svom običaju na vrlo zoran način. Rukom 
uhvati malo dijete i postavi ga kraj sebe. Time im je pokazao 
tko je njemu najbliži, tko ima kod njega počasno mjesto. 
»Apostoli su morali znati da oni svi stoje uza nj kao ono 
dijete i stoga da je i najmanji među njima — velik. Što onda 
na dugo. ispituju, tko je veći i najveći kada time što su u 
njegovoj blizini svi posjeduju tu apsolutnu veličinu... Tako 
su učenici mogli naučiti da njihovo sasvim posebno mjesto 
uz Isusa isključuje sva pitanja o tome tko je veći. Dijete je 
zorno predočivalo što sve znači zvanje učenika koji se nalaze 
u najbližoj blizini Gospodina« (Dillersberger). Ujedno on, u 
svakom pogledu najveći, uze najmanjega čovjeka, dijete, i s 
njim se poistovjetio, što je doista učinio svojim utjelovljenjem 
i trpljenjem. Njegov je dakle primjer imao pokazati kako i 
najmanji može postati najveći: ponizno se prepuštajući u ruke 
ljudima i iskazujući ljubav malenima. 

“ Isusova riječ da svakoga treba primiti »u njegovo ime« 
(tako u izvorniku glasi hebrajizam koji se često prevodi »radi 
njega«) potakla je Ivana da mu postavi pitanje o onome koji 
je izgonio zle duhove »u njegovo ime«. Možda je time apostol 
htio skrenuti razgovor na drugo, kao što često nastoje oni 
koji se nađu u neugodnom položaju. Gospodin je prihvatio 
prigodu i govoreći im o poniznosti nadodao je i pouku o bla- 
gosti, kreposti koja je toliko srodna poniznosti. Onoga koji 
ima i trunak dobre volje, Isus ne tjera već k sebi zove. 


UTORAK 
God. I 


1. č. Zah 8, 20-23: Dolazit će mnogi narodi i tražiti Gospodina 
u Jeruzalemu. (str. 927) ' 


P. p. 86, 1-3. 4-5. 6-7 (str. 536) 
P. (Zah 8, 23) Bog je s nama. 


Neki osporavaju židovski prilično uskogrudnom Zahariji 
ovako sveopće shvaćanje i slikanje mesijanskog doba kao što 
ga izražava ovaj mali odlomak. U svakom slučaju radi se o 
istinskom  proroštvu koje odgovara tolikim drugim staro- 
zavjetnim tekstovima. Svejedno po kojem proroku, Bog sam 
naviješta da će u Jeruzalem hodočastiti ne samo Izraelci nego 
mnogi narodi iz raznih gradova i krajeva. Čak će jedni druge 
poticati da zajedno idu tražiti pravoga Boga i njemu se moliti, 

Kao da se vidi i čuje kako. jedan drugome govori: Idem i ja 
u Jeruzalem! I dok je prije sveti grad bio središte malenoga 
naroda, sada će k njemu dolaziti i moćni narodi. No i kod 
toga će Židovi odigrati svoju ulogu, naročito oni koji su živjeli 
u diaspori, tj. rastreseni i pomiješani među poganima. Gospo- 
din će se u novom Jeruzalemu toliko proslaviti da će se na- 
jedanput desetak tuđinaca hvatati jednoga Židova da bi nje- 
govom pomoći i posredovanjem mogli pristupiti k pravome 
Bogu. Svi su oni čuli kako uvjerljivo govore pripadnici iza- 
branog nanoda o jedinome Bogu da su ne samo povjerovali 
nego se i odazvali glasu svoga uvjerenja. ' 

Crkva u ovom proroštvu gleda ispunjenje onoga što se u 
njoj događa za vrijeme njezina djelovanja na zemlji, i što će 
se još savršenije pokazati u nebeskom Jeruzalemu. Riječ po- 
gana, koji priznaju Izraelcima da oni štuju jedino pravoga 
Boga, litungija okreće na nas da u odgovoru na čitanje pona- 
vljamo usklik: Bog je s nama! Ta nas riječ podsjeća na Iza- 
ijin naziv za Mesiju koji se zove Emanuel — Bog s nama 
(Iz 7, 14). Onaj koji je spjevao zanosni 86. psalam nije mogao 
imati onako jasno viđenje u daleku budućnost kao što ga 
imamo mi kao svjedoci ostvarenog naviještaja. Tek u NZ-u 
pokazao je Bog da je zajednički i svima posve jednaki Otac 
cijeloga ljudskog roda, a i u nebrojenim se ljudima pokazalo 
koliko je istinita konstatacija: Anima humana naturaliter 
christiana — čovjek je po svojoj naravi usmjeren da prihvati 
kršćanstvo (Tertulijan). Dakako, to je moguće samo ako taj 
doista živi kao čovjek i prema Božjem glasu koji svatko, nosi 
u svojoj savjesti. ' Mon či : 

Uz subjektivnu dispoziciju potrebna je i vanjska, objek- 
tivna pomoć. Čitanje je jasno pokazalo.preko koga Bog redo- 
vito daje svoju milost ljudima. On se nastanio u novom Jeru- 
zalemu, u svojoj Crkvi, a sada je na svima nama koji uživamo 
blagodati Božjeg smilovanja da o tome riječju i primjerom 
govorimo drugima. U tom pogledu misijski dekret II vat. 
sabora traži da ga svi vjernici provedu kao malo koji drugi 
izraz Božje volje u naše doba. Ipak, još jedan koji je s njim 
u vezi i koji omogućuje prvi dekret, a to je dekret o ekume- 
nizmu, o svesrdnom i ustrajnom nastojanju oko jedinstva 
kršćana. 

God. II 


č. Job 3, 1-3. 11-17. 20-23: Čemu darovati svjetlo nesretniku? 
(str. 588) 


P. p. 87, 2-3. 4-5. 6. 7-8 (str. 537) 
P. Neka dopre do tebe molitva moja, Gospodine! 


Pjesnik nije mogao započeti Jobovu knjigu većim svje- 
tlom i ujedno tamom nego što je to učinio. Teško da je kada 
postojao tako u svemu: sretan i ujedno bogobojazan čovjek 
kakav je prikazan u 1. poglavlju. On je za svoju djecu prinosio 
Bogu molitve i žrtve čak i za one grijehe koje su oni samo 


mogli učiniti, a nije znao da su ih počinili. Još je manje vje- 


rojatno da se na koga sručilo iznenada toliko nesreća koliko 
su ih Jobu dojavljivali na životu preostali sluge, jedan za dru- 
gim. »Uza sve to, nije sagriješio Job niti je kakvu ludost 
protiv Boga izustio« (1, 22). Kad je na Joba došla još i guba 
pa ga čak vlastita žena podjarivala: »Prokuni Boga i umri!«, 
on herojskom odanošću izjavljuje: »Kad od Boga primamo 
dobro, zar da onda i zlo ne primimo?« (2, 10). S likom tako 
nevinoga i boguodanog, a ujedno strašno iskušanog Joba pred 
očima možemo mirnije slušati i lakše shvatiti sve jadikovke 
koje mu pjesnik stavlja u usta. 

Iako Job nije poslušao ženu, ipak su njegove riječi vrlo 
teške. »Na kraju i pobožni Job proklinje Gospodina. Ne izrav- 
no, jer bi mu se to činilo previše bezbožnim, nego osporava- 
jući vrijednost njegovih darova. Ne proklinje Gospodina, on 
proklinje život, ali to je isto, jer život dolazi od Gospodina. 
život je njegov najveći dar« (Zarri). Prva je Jobova jadikovka 
tipična i takvih ima dosta u Bibliji, naročito u psalmima i kod 
Jeremije. »Osobna je jadikovka sastavljena po posebnim lite- 
rarnim normama: počinje zazivom Boga koji ima samilosti 
prema onome koji mu se utječe; razvija misli koje konkretno 
izražavaju trpljenje molioca; priznaje svoju nemoć da riješi 
dramatično stanje.u kojem se nalazi; proklinje uzroke koji 
su ga doveli do takvih patnji; i na kraju iskazuje povjerenje 
u Boga koji će ga spasiti, što ga upućuje da žarko moli. U 
našem se slučaju nalazimo pred jednom od najdivnijih poema 
ne samo Biblije nego književnosti cijeloga svijeta. Treba svra- 
titi pažnju da Jobova jadikovka ne postavlja pitanje trpljenja 
apstraktno. Job ga konstatira i oplakuje u svojoj osobi, u svo- 
joj egzistenciji, konkretno. Stoga je lako shvatiti pretjerane 
a njegova rječnika i prividne suprotnosti njegove teološke 
misli. 

Početak (r. 1-2) je svečan kakav dolikuje velikoj poemi 
koja želi razotkriti nove stvari. U r. 3-10. autor jadikovke 
stavlja u usta Jobu proklinjanje dana i noći, kao da su oni 
skrivili što je on rođen, prema literarnom uzorku Jer 20, 
14-18, s turobnim zaključkom da je bolje.ne roditi se nego 
doći na svjetlo dana i trpljeti (misao koja je zajednička i 
grčkim jadikovkama). Retcima 11-12. i 16. riše drugo, poželj- 
nije stanje: da bude dijete koje se rodilo mrtvo, što mu je 
draže nego čovjek koji se mora neprekidno boriti sa životnim 
nedaćama. Spominjući boravište mrtvih, šeol, pjesnik sebi 
otvara veliku, ispaćenu viziju prekogrobnog života (13-15; 
17-19) u kojoj mu se čini da se već nalazi. Poput kraljeva i 
knezova koji su podigli velike grobnice (14: mauzoleje, 15: 
kuće od srebra) pjesnik bi sada uživao beskrajan mir u veli- 
kom šutljivom grobu, u kraljevstvu mrtvih gdje su svi jed- 
naki i gdje više nema revolucija ni tirana, gdje nikakva zeb- 
nja više ne muči slabašhe« (Colombo). Takvo je pravo jobov- 
sko raspoloženje dobra priprava za srdačnu molitvu koju 
psalmist upravlja Bogu u sličnoj nevolji. 


Ev. Lk 9, 51-56: Isus krenu sa svom odlučnošću prema Jeruza- 
lemu. (str. 57- 8) 


Svim su ljudima izbrojene vini na glavi (Lk 12, T). To 
vrijedi za dane našeg boravka na zemlji. Otac je nebeski na 
poseban način odredio rokove Isusova životnog puta, i evan- 
đelist s pravom upozorava da je Gospodin bio svjestan kako 
se približavaju dani »da bude uznesen«. U tom je uznesenju 
uključena njegova nasilna smrt, slavno uskrsnuće i pobjedo- 
nosno uzašašće na mebo. On dobro zna što ga sve čeka u 
Jeruzalemu, ali jer je to Očeva volja, krenu sa svom odlu- 
čnošću. S njime je i mnogo pratilaca kojima Samarijanci 
uskratiše konak. »Na početku njegova puta ovim svijetom, 
na početku njegova djelovanja u Nazaretu, na početku nje- 
gova putovanja prema Jeruzalemu »u gostionici nije bilo mje- 
sta«. Isusov će se put ovim svijetom dokrajčiti kad bude mo- 
rao izići iz jeruzalemskog grada da bude raspet, ali će taj 
izlazak ujedno biti i početak .njegove proslave« (Stager).. Kad 
bismo mi ovako gledali i išli na svaki svoj mučni put koji 
slavnije svršava koliko mučnije počinje!. 


Jakov su i Ivan mislili da odveć ljube Učitelja p pa svje- 


tuju da taj postupak Samarijanaca me smije ostati mekažnjen. 


Sjećaju se kako je višekratni oganj uništio one koji.su pogr- 
dili proroka Iliju (2 Kr 1, 10-14). A Isus je veći od Ilije (Lk 9, 
19. 30). Time su učenici pokazali kako su još daleko od shva- 

ćanja Mesije koji mora trpjeti. Uvijek iznova im Isus mora 
govoriti kako on nije došao da uništava nego da traži i spasi 
ono što je izgubljeno (Lk 19, 10). On će i svoje apostole po- 
slati ne da kažnjavaju ljude nego da ih spašavaju, da mole za 
svoje neprijatelje kao što je on molio za one koji su ga raspeli 
(23, 34), 

Tako su i tada po njegovoj uputi jednostavno otišli u 
drugo selo. »Nije rečeno da li je to bilo samarijsko ili gali- 
lejsko selo. Nije odlučujući put već cilj, ne odbijanje sa strane 
ljudi već primanje kod Boga, ne svratište ovog svijeta već 
domovina kod Boga« (St&ger). U nju sve nas vodi ne oganj 
osvetne kazne nego oganj ljubavi koji će saći na Crkvu (Dj 2, 
3), ljubav Duha Svetoga koji će Kristovu Crkvu neprestano 
prožimati i oživljavati. Onoliko kršćanin sebi osigurava vječnu 
domovinu i drugima pomaže da stignu u nju koliko oprašta 
i ljubi. Iako je taj put težak, on jedini vodi k cilju. 


SRIJEDA 


God. I 


1. č. Neh 2, 1-8: Ako je kralju po volji, pusti me u grad mojih 
otaca da ga obnovim. (str. 382) 


P. p. 136, 1-2. 3. 4-5. 6 (str. 577) .. 
P. Nek mi se jezik za nepce prilijepi ako spomen tvoj smetnem 
ja ikada. 


Sastavljači su Lekcionara smatrali da je prikladno baciti 
još jedan pogled ma povijest izabranoga naroda prije razdo- 
blja Makabejaca čije ćemo knjige čitati pri samom kraju 
liturgijske godine. Stoga danas i sutra imamo čitanja iz knjige 
Nehemijine koja su uklopljena između čitanja zadnjih pro- 
roka. Nehemija je jedan od vođa koji su Izraelce poveli iz 
babilonskog sužanjstva i brinuli se za obnovu Jeruzalema i 
njegova hrama. Taj se Židov vinuo do važne službe na dvoru 
perzijskog kralja Artakserksa. Unatoč tome nije zaboravio 
svoje podrijetlo i najveću potrebu svoga naroda: povratak 
u domovinu i ponovno podizanje svetoga grada. Kraljev se 
peharnik nadao da će mu se pružiti prilika kad bude za to 
dobio dozvolu od svoga gospodara. Čekajući na tu zgodu bogo- 
bojazni Nehemija je znao da svim zbivanjima upravlja Bog, 
za što se on k njemu obraća da nađe milost pred kraljem. 
Skrušenu je molitvu (1, 5-11) popratio plačem i višednevnim 
postom što je sve pospješilo da ona: bude uslišana. 

Ako itko, to je kraljev peharnik znao da vino razveseljuje 
čovječje srce (ps 103, 15; Sir 31, 27-8). U nadi da će ga udo- 
brovoljiti za molbu koja mu leži na srcu ponudi kralju vina, 
možda boljega ili u većoj količini nego obično. Uz to je svo- 
jim tužnim licem znao pobuditi zanimanje dobro raspolože- 
noga kralja koji je bio valjda još milostiviji zbog prisustva 
kraljice. Na kraljevo pitanje, radi čega se žalosti, Nehemija 
spominje kako se nalazi u ruševinama grad u kojemu su gro- 
bovi njegovih pređa. Ne daje znati da je to narodno i vjersko . 
središte njegovih porobljenih sunarodnjaka, ili barem to ne 
ističe, jer je smatrao uputnijim udariti u sentimentalne žice 
kraljeva srca. Kad je kralj odobrio Nehemiji put u Jeruzalem, 
on se osmjelio i od kralja zatražio preporučno pismo za nad- 
glednika kraljeve šume u Palestini da mu izruči za gradnju 
potrebno drvo. To je pismo htio imati i zato jer jer znao kako 
kraljevi činovnici prijekim okom gledaju povratak Izraelaca 
i obnovu Jeruzalema (r. 10). Kralj je pristao i na tu molbu 
Nehemijinu koji u svojem ljetopisu zahvalno dostavlja: »jer 
dobrostiva ruka Boga moga bijaše nada mnom«, Tako molitva 
i zgodno ljudsko nastojanje vode k: uspjehu. 

Liturgija nam još jedanput stavlja na: usta psalam 136. 
koji vrlo pjesničkim slikama i zanosnim riječima iznosi raspo- 
loženje Izraelaca u babilonskom sužanjstvu. Pjesnik se zakli- 
nje i sam sebi zaziva smrt ako bi se ikada desilo da zaboravi 
Jeruzalem koji naziva vrhuncem sve svoje radosti. Koliko se 
ja radujem svojoj Crkvi i činjenici da sam njezin član? Koliki 
mislim na nebeski Jeruzalem? 


God. II 


1. č. Job 9, 1-12. 14-16: Kako da pred Bogom čovjek ima pravo? 
(str. 591) 


P. p. 87, 10bc-11. 12-13. 14-15 (str. 537) 
P. Neka dopre do tebe molitva moja, Gospodine! 


Stari su narodi cijenili razgovore svojih mudraca čiji su 
pisani sastavci sačuvani često u obliku dijaloga ili simpozija 
(što prvotno znači gozbu, a onda i raspravljanje za »okruglim 
stolom«). U tom su pogledu poznati Platonovi spisi, a u Bi- 
bliji se ističe Jobova knjiga. Velikom su, naime, patniku došla 
u posjet tri prijatelja (2, 11) kojima .se kasnije pridružio i 
četvrti (32, 2). Ne može se reći da nisu suosjećali s Jobom, 
budući da su s njim plakali i prahom posuli glavu (2, 12), no 
oni ga u svojim govorima. više okrivljuju. nego tješe. Job im 
odgovara braneći sebe i svoju nedužnost no i, barem djelo- 
mice, priznavajući istinitost njihovih tvrdnji. Crkva nam čita 

izvatke samo Jobovih govora, jer su ti značajniji za cjelokup- 
ni smisao i cilj knjige. Prvome prijatelju Elifazu, koji je tvr- 
dio da tnpi samo onaj koji je sagriješio, u današnjem odlomku 
Job odgovara iznoseći svoje uvjerenje o silnoj Božjoj moći 
i kako se prema tome čovjek ne može s Bogom pravdati. Te 
je misli nadahnuti pisac zaodjenuo u krasno pjesničko ruho 
koje ih ičine još snažnijima. 

Nakon što je istaknuo da čovjek, kad bi se i usudio ras- 
pravljati s Bogom, ne bi mu mogao odvratiti ni jednom na 
tisuću, Job rado priznaje kako je Bog srcem mudar, a snagom 
svesilan. Velebnim izrazima opisuje zahvate Božje moći na 
zemlji i u svemiru, a uz to ostaje nevidljivi Bog iako prolazi 
pored čovjeka. Boga dakle možemo prepoznati iz njegovih 
djela i mudro je Jobovo priznanje: »Tvorac on je djela silnih, 
nepojmljivih čudesa koja se izbrojit ne mogu« (r. 10). U dru- 
gom dijelu perikope Job u Bogu gleda i Suca kojega treba 
molitvom udobrovoljiti, a ne ga svojim prigovorima izazivati, 
pa ni onda kad čovjek misli da je u pravu. Ako je to općenito 
uzevši istina, novozavjetnom shvaćanju .ne odgovara to što Job 
tvrdi na kraju da Bog ne posluša naš glas ni onda kad se na 
naš zov i odazove. Prema Jobovu spisu »Bog je velik i dalek, 
ali me ljubezan. I mi ga po neki put zamišljamo na taj način 
i prema njemu postupamo kao sluge prema gospodaru. Ne 
vjerujem da bi on htio te s njim tako postupamo, barem ne 
mi u NZ-u u kojemu se on pokazao našim ocem, bratom i 
prijateljem. S Jobovom religioznošću, koja je uvjerena u našu 
ograničenost i u Božju transcendentnost, Bog hoće da zdru- 
žimo i uvjerenje o njegovoj blizini i ljubavi, i da svoj odnos 
prema njemu učinimo sinovski što odanijim« (Zarri). 

Samo jučer i danas na čitanje odgovaramo psalmom 87. 
u kojemu se pjesnik nekoliko puta tuži da je od svih napu- 
šten (valjda zbog gube ili neke priljepčive bolesti), a najviše 
ga smeta neizvjesnost života poslije smrti. »Molilac nema pred 
sobom drugo nego samo ljudsko spoznanje koje ga prati kao 
tama koja ga neprestano okružuje. Posred toga mraka on ipak 
očekuje svjetlo Božjeg milosrđa« (Zolli). To je pravi put: u 
tami bilo koje vrsti obraćati se Bogu. Vapaji k Bogu čine i 
ovaj jobovski psalam dragim kršćanskom srcu, naročito kad 
se nalazi u tjeskobi, bilo da je osjeća u sebi ili na Kristovu 
otajstvenu tijelu. Dani takve molitve, i onda kad su dani 
trpljenja, ispunjeni su Bogom. ' 

Ev. Lk 9, 57-62: Za tobom ću kamo god pođeš. (str. 59) 

Jučerašnji i današnji odlomak razmotrili smo 13. C ne- 
djelje (III 218), ali on je tako poučan da nam ga Crkva po- 
novno stavlja pred oči. Isus sa svom odlučnošću putuje u Jeru- 

zalem gdje ga čeka muka i smrt. Uz dosadašnje učenike na 
tom se putu javljaju još trojica. Dvojica su se sama obratila 
k Isusu, a jednoga on sam zove izravno. Dakako, on je onaj 
koji sve poziva i to koga hoće (Mk 3, 14). Toliko da je mogao 
kazati apostolima: »Niste vi mene izabrali, nego sam ja vas 
izabrao« (Iv 15, 16). Sva su trojica pokazala i neku spremnost 
da idu za njim. Prvi i treći to izjavljuje izričito, a drugi moli 
samo trenutačnu odgodu za svoj konačni pristup k onome 
kojega već naziva svojim Gospodinom. Isus uzima ozbiljno tu 
njihovu početnu dobru volju i na njoj zida dalje. On mora 
tako polagano postupati, jer njega nije lako slijediti. »Ljudi 
su ga isključili iz svoga društva, on je odbačen i beskućnik, 
neprestano na putu i u trudnom poslu. »Sin čovječji nema ni 
gdje bi glavu naslonio«, Biti Isusov učenik znači s njim dijeliti 
njegovu sudbinu. To treba razmisliti. Za. čovjeka je teško biti 
bez doma, ne moći se skloniti u okrilje pod. krovom, žurno ići 
u tabor koji spasava, I najnemimije životinje, lisice i ptice, 
imaju svoja boravišta za kojima čeznu. Isusov: učenik mora 
biti spreman da putuje, da bude odbačen, da se odreče okrilja 
svoga doma« (Stčger). ' ' 

Ići za Isusom nipošto ne znači samo se odricati. Žrtva 
zbog same žrtve nema nikakva smisla, a ljudska je narav ne 
prihvaća ako ne vidi i cilj žrtve koji uvijek mora biti u sraz- 
mjeru sa žrtvom. Isus ne ostaje dužan na ta pitanja koja se 
uvijek barem podrazumijevaju. Svoj trojici stavlja u izgled 
i ono pozitivno što ih čeka ako pođu za njim. Prema tekstu 
koji nam donose. evanđelisti (ovdje i Mt 8, 19-22), on se 
izražava kratko ali dovoljno da ga shvate.. Možda Isus najta- 
janstvenije govori o prvome, ali kad je on pripravan poći za 
Isusom bilo kamo, onda mu je trebalo biti dosta da bude 
uvijek uz Učitelja i njemu posve sličan. To je ono prvo i 
glavno u svakom kršćanskom zvanju. . - : 

s Drugu dvojicu Gospodin upozorava da će kao njegovi 
učenici navješćivati Božje kraljevstvo i bezpoštedno se truditi 
na njegovoj njivi. Tko ljubi Boga nada sve, taj je spreman na 
žrtvu za širenje njegove nauke i njegova kraljevstva. U taj 
se uzvišeni cilj isplati, dakako mjerilom vječnosti, uložiti sve 
snage svoga bića i sve dane svoga života. Ne kao da rodbin- 
ske veze i razne sklonosti srca nemaju svoju veliku vrijed- 
nost, ali još veću vrijednost ima Bog i odano služenje njego- 
vim interesima. Kristov sljedbenik cijeni svaki Božji dar, no 
ni jedan dar ne pretpostavlja samom Darovatelju. — 

ČETVRTAK 
sa God. I 


1. č. Neh 8, 2-4a. 5-6. 7b-12: Ezra otvori knjigu zakona i blago- 
slovi Gospodina, a sav narod odgovori: Amen! Amen! (str, 
387) 


P. p. 18, 8. 9. 10. 11 (str. 483). 
P. Naredba Gospodnja srce sladi. 


Lekcionar ima samo dva čitanja iz Nehemijine knjige, a 
ipak se današnje čitanje njegovim sastavljačima činilo tako 
važnim da ga ima dva puta: 3. C nedjelje (I 225) i danas. 
Zaustavimo se kod jednoga poluretka koji je one nedjelje 
bio ispušten i kod zadnja dva retka koja su mu danas nado- 
dana. R. Tb glasi prema Lekcionaru: »Leviti su nastojali da 
narod šuti i da sluša zakon, A narod stajaše na svom mjestu«. 
U tom tekstu možemo zapaziti dva poticaja. Narod može slu- 
šati i shvatiti Božju riječ samo onda ako zaista šuti dok se 
ona čita i tumači. U tu svrhu svatko mora sabrati svoju pamet 
i pomnjivo paziti na ono što mu Bog poručuje, ali nutarnja 
sabranost moguća je samo uz vanjsku šutnju. Upozorenje je 
važno osobito za neke naše krajeve gdje su razgovor i brblja- 
nje u crkvi prešli skono u običaj. Treba taktički ali i uporno 
nastojati da svi napuste taj ružni običaj koji vjernike sramoti 
pred Bogom i pred ozbiljnim ljudima. 
= Ne radi se samo o sabranoj šutnji za vrijeme bogoslužja 
nego i prije i poslije njega. Mudrac nas upozorava da prije 
molitve pripravimo svoju dušu (Sir 18, 23). Sv. Bernard onoga 
koji se neposredno nakon molitve prepusti razgovoru uspore- 
đuje s peći koja kroz otvorena vrata brzo gubi svoju toplinu. 
Što se tiče mjesta koje u crkvi pripada narodu nije samo 
važno da nanod ima svoj određeni prostor nego i da u bogo- 
služju zaišta vrši onu ulogu koja na nj spada, ali samo svoju 
ulogu, kako je odredio i II vat. sabor (B 28). U tom se pogledu 
zna još uvijek dosta griješiti »per defectum« i, u zadnje doba, 
»per excessum«, a tko je kriv? 

Dva dodana retka (11-12) govore kako su leviti morali 
nagovarati narod da ne tuguje, o čemu je bilo govora i spri- 
jeda (9. 10). Ta se žalost Božjega naroda tumači na dva načina 
koji se ne isključuju. Narod nije bio zadovoljan sa sporim 
izgrađivanjem Jeruzalema i hrama u njemu, pogotovo što 
nova zdanja nisu bila velika kao stara. Tako neki tumače, no 
iz konteksta više slijedi da je uzrok njihove žalosti bila zabri- 
nutost hoće li moći obdržavati tako teški Mojsijev zakon što 
su ga upravo čuli. Zadatak je svih Božjih službenika svih 


26. četvrtak — 317 


vremena da od Božjeg naroda odstranjuju svaku tjeskobu, 
dolazila li ona izvana ili iznutra. Ako kada, Božja djeca imalju 
pravo da se osjećaju radosno kad se nalaze u kući zajedni- 
čkog Oca. To je vrijedilo za SZ, a još više vrijedi za NZ i nje-: 
govu božansku liturgiju. Svaki bi blagdan svima nama trebao 
biti zaista svet (r. 10), jer je Bogu posvećen, a time i nama 
blag i drag. Bit će još više ako se zajednica pobrine da tom 
prilikom ne oskudijevaju oni koji nemaju ništa pripremljeno 
(r. 9), nego da se i njima pošalje. Slavlje je pravo i veliko 
samo onda ako je zajedničko. Vrlo je važno stvarati i pro- 
micati svaku zajednicu koja se okuplja oko dvaju Božjih sto- 
lova u Crkvi. 


God. II 


. Job 19, 21-27: Ja Zame dobro: moj Izbavitelj živi. (str. 
“gom 


P. p. 26, 7-8a. 8b-9abc. 13- 14 (str. 488- 9). 
P. Vjerujem da ću uživati dobra Gospodnja u oi živih. 


Sredina Jobove knjige tvori i njezin vrhunać kad glavno 
lice drame, Job, izazvan nerazumijevanjem i predbacivanjem 
svojih prijatelja, izražava sav jad svoje duše. To je tako bolno 
da Lekcionar ispušta prvi dio 19. glave i čita nam samo odlo- 
mak kojim Job moli prijatelje da mu se smiluju. Nakon što 
ga je već Bog tako teško kaznio, neka oni barem još ne pove- 
ćavaju njegove muke. Zatim dolazi vrhunac na koji kao da 
i sam Job upozorava kad izriče želju da se ono što slijedi 
zapiše na način kako bi se što trajnije sačuvalo. Ne zadovolja- 
va se da u tu svrhu treba upotrijebiti papir, nego neka se 
njegova izjava ureže u mjed i slova uklešu u kamen te zaliju 
olovom. Što to izjavljuje Job na vječnu uspomenu? Svoje 
uvjerenje kako on dobro zna .da njegov Izbavitelj živi. O toj 
se izreci, kao i o njezinu nastavku u slijedećim retcima, mno- 
go raspravljalo. Kriv je i sam tekst koji se mnogo razlikuje 
u hebrejskom izvorniku od grčkog i latinskog prijevoda (v. 


.zagreb. Biblija 268). Od Jeronima su skoro svi crkveni oci i 


pisci taj tekst tumačili u tom smislu da Job očekuje uskrsnuće 
i kod toga svoju potpunu rehabilitaciju sa strane Božje. Iako 
su to mišljenje još zastupali i neki noviji ugledni 'bibličari 
(Vaccari, Lagrange), danas sve više prevladava mišljenje da 
se radi o Jobovu uvjerenju samo u ovozemnu rehabilitaciju. 

U svakom .slučaju Job gleda svoga Izbavitelja u Bogu, 
u istom smislu kao što se taj izraz (goel) u Bibliji na mnogo 
mjesta upotrebljava za oslobođenje Izraela iz Egipta. U svoj 
svojoj zdvojnosti Job dakle ipak ne gubi nade da će Bog 

nastupiti i za nj se zauzeti. To će božanski Izbavitelj učiniti 
na takav način da će se osjetiti njegova prisutnost i Job će 
ga gledati svojim očima. Stoga je i razumljivo da na kraju on 
očituje čeznuće svoga srca za Bogom koji će ga izbaviti. Pa 
kad u tim riječima i ne bi bilo nikakve aluzije na uskrsnuće 
tijela i ma posljednji sud, sigurno.je da Job posljednju i prema 
tome svu svoju nadu polaže u Boga. Nama je objavljeno da 
će se to izbavljanje u potpunom smislu riječi zbiti onkraj gro- 
ba, što je Jobu samo trenutačno bljesnulo (14, 13-17 i možda 
ovdje) a mnogo jasnije u 2 Mak 7, 9 i Mudr 2-4. 

Unatoč nesigurnosti pravog značenja Jobovih riječi Crkva 
ovaj tekst predlaže da se, i prema obnovljenom sprovodnom 
obredu, može čitati kod mise za pokojne. Uz to nam dana- 
šnjim pripj. psalmom sugerira da usvojimo Jobovo ufanje u 
konačno oslobođenje. I psalmist traži Boga i od njegova na- 
stupa očekuje svoj spas. Tu su i one lijepe riječi! »Ako me 
otac i majka ostave, Gospod će me primiti« (r. 10). No naro- 
čito pripjevom Crkva misli na uživanje koje nas čeka onkraj 
groba. Istina, i psalmist pod nazivom »u zemlji živih« gleda 
ovozemni život, ali to ne isključuje prikladnost da Jobove i 
psalmistove riječi shvatimo kršćanski. Ako oni još nisu bili 
dionici potpune Božje objave o vječnoj sudbini čovjeka, mi 
jesmo. U svaku sliku spadaju svijetle i tamne boje. 


Ev. Lk 10, 1-12: Počinut će na njemu mir vaš. (str. 59) 


Ovaj nam odlomak predstavlja važnu posebnost. Donosi 
ga samo Luka, a ipak u njemu nema skoro ni jedne riječi 
koje nemaju drugi evanđelisti. Prema njima Isus ih je izrekao 
apostolima, dočim prema Luki sedamdeset i dvojici učenika. 
Nema nikakve sumnje da se na temelju Lukina teksta mora 
zaključiti barem to da je Gospodin još za svoga djelovanja 
poslao ne samo apostole da propovijedaju (Mt 10, 5; Mk 6, 7), 
nego i mnogo veću skupinu drugih učenika koji su se sku- 
pljali oko njega i više manje trajno ga slijedili. Sam smo 
tekst razmotrili 14. C nedjelje (III 230), a ovdje s Dillersber- 
gerom uočimo još neke pojedinosti. U Bibliji brojevi imaju 


često veliko značenje, i to nerijetko višestruko. Tako i ovdje, 


uz natuknuto sjećanje na broj naroda u 11. gl. knjige Po- 
stanka, može se vidjeti dvanaest apostola i šest puta dvanaest 
učenika, što ujedno daje sedam skupina, a sedam je »sveti 
broj« na koji se Luka obazirao i kod Isusova rodoslovlja (3, 
23-38 i Rupčićevo tumačenje). Još je važnije da je Gospodin 
šaljući učenike sam proširio krug onih koji će širiti njegovo 
kraljevstvo, kao što će samo poslije njegova uzašašća aposto- 
lima pomagati đakoni pa prezbiteri itd. Sasvim je razumljivo 

da za sve propovjednike evanđelja vrijede iste upute i pro- 
pisi. I sasvim je na mjestu da ih Luka donosi i za učenike, 
bez obzira da li ih je Gospodin izrekao napose za apostole 
i napose za učenike, ili za obje skupine zajedno. Iste upute 
zahtijevaju da se te skupine međusobno slažu. 

Ako je u Lukinu tekstu što posebno naglašeno, onda je to 
svetost koja se traži od učenika kao i od apostola. To je zvanje 
sveto, jer dolazi od samoga Boga i ljude vodi k njemu, pa za 
takva zvanja treba moliti. Gospodin i učenike koje šalje naziva 
janjcima: koji će dakle biti slični njemu, božanskom Jaganjcu, 
i poput njega spremni da budu i žrtvovani. O žrtvi im govori 
još konkretnije kad od njih traži da budu što skromniji u svo- 
jim osobnim potrebama. Nema tog izdatka ni troška koji bi bio 
velik kad se radi o širenju Božjega kraljevstva, ali će se ono 
uspješnije širiti što je propovjednik siromašniji, ili barem skro- 
mniji u svojim ličnim zahtjevima. Tko misli da mu je za navi- 
ještanje evanđelja potrebna i osobna »pompa«, zaboravlja da 
je Crkva od najstarijih vremena tražila da se nje odreče svatko 
već kod krštenja. Širenju evanđelja samo smeta bilo koji luk- 
sus (a u taj možda spada i auto kad on više služi za izbivanje 
iz župe nego za pastoralne potrebe). 

Uputa da Isusovi učenici ne nose na sebi ni prah onih mje- 
sta koja nisu htjela primiti Kristovu blagu vijest neka sve po- 
takne da paze kako se ne smije duh svijeta, u bilo kojem obli- 
ku i pod bilo kojom izlikom, unositi u krugove vjernika. Sav 
Isusov govor učenicima i njegova primjena na sve prilike kroz 
stoljeća neće biti teška onome koji drži na pameti napomenu 
Grgura Velikoga: »Dobro je rečeno da je Gospodin poslao pred 
sobom učenike u svaki grad i mjesto kamo je kanio doći. Gos- 
podin slijedi svoje propovjednike, jer se najprije propovijeda, 
a onda dolazi Gospodin u našu dušu. Prethode riječi pobude da 
po njima u srce primimo istinu.« Dakle svaki Isusov preteča 
treba samo da Isusu pripravlja put (Lk 1, 76). 

PETAK 


God. I 


1. č. Bar 1, 15-22: Griješili smo pred Gospodinom i bili mu ne- 
pokorni. (str. 820) 


P. p. 78, 1-2. 3-5. 8. 9 (str. 531) ; 
P. Zbog slave imena svojega, Gospodine, oslobodi nas! 


Da je Baruhovu knjigu bio napisao Jeremijin Domoćnin i 
tajnik koji se tako zvao (Jr 32, 12; 836, 4), trebalo bi je vi 
prije Nehemijine knjige koja opisuje povratak iz babilonsi Og 
sužanjstva. Međutim sada .se općenito drži da se ova knjiga i 
mo pripisuje Baruhu, a zapravo je sastavljena od vrlo orjen 
dijelova. Svakako u njoj nema ništa proročkoga, pa npr. Kri- 
netzki o njoj raspravlja među mudrosnim. knjigama. Ima u 
njoj i dragocjenih povijesnih podataka o životu Izraelaca koji 
su bili raspršeni u babilonskom sužanjstvu. Ona nam u prvom 
redu svjedoči o njihovoj vjeri koja je još uvijek živjela od ne- 
prekinutog sjećanja na Jeruzahem i njegov hram, Početag Ba- 
ruhove knjige pripovijeda kako tim prisilnim emigrantima u 
Babilonu nije išlo slabo, jer su se znali prilagoditi novoj vlasti 
i stranim prilikama, ali to ipak nije bilo na uštrb njihove vjer- 
nosti Jahvi. Još više, oni su tek u sužanjstvu uvidjeli da su ne- 
prestani grijesi svega izabranog naroda jedini uzrok onoga što 
ih je zadesilo. Iz toga je uvjerenja nastala ova dugačka molitva 
od koje danas čujemo samo kratak početni izvadak. ' 

Kao i u 9. glavi Danielove knjige sastavljač molitve naj- 
prije ističe Božju pravednost. Bog je zaista bio milostiv i vje- 
Tan svome narodu, ali mu je on uzvraćao tako da se svatko 
mora crveniti od stida. Ta je posve općenita ispovijed grijeha, 
jer se kao grješnici ne spominju samo predstavnici svjetske | 
duhovne vlasti nego i proroci. Podrazumijevaju se valjda krivi 
proroci, koji su se često javljali, ali nisu isključeni ni oni koje 
je Bog slao a ipak ga nisu uvijek slušali i nastupali onako kako 
im je on naređivao. Molitva u tom sudbonosnom grijehu svega 
naroda vidi nepokornost, a prema latinskom tekstu nevjerova- 
nje, što je na koncu isto, jer se ne sluša onoga kome se ne vje- 
ruje. To je išlo tako daleko da nisu ni marili čuti za Božji glas, 
što je zaista vrijedno svake osude kod naroda koji se smatrao 
Božjim narodom. Sve tumači izraz: svaki je hodio po nagnuću 
svoga opakog srca (r. 22). Kad se čovjek prepusti grijehu, nema 
moralnog ponora u koji se neće baciti, barem dotle dok slijepo 
slijedi svoje srce. 

Na ovako žalosno čitanje još jedanput odgovaramo 78. 
psalmom u kojemu pjesnik ne žali samo za porušenim :zido- 
vima Jeruzalema nego još više za ljudima kojih je toliko sma- 
knuto da ih nije bilo moguće ni pokopati. Najteže ga boli pod- 
smijeh neprijatelja. Priznavajući da je Božja srdžba bila pra- 
vedna kazna za njihove grijehe moli Boga neka svoju srdžbu 
okrene na neprijatelje. Iako sve to, doslovno uzeto, ne odrazuje 
naše stanje, toliko je zla u nama i oko nas da s pravom pona- 
vljamo vapaj neka:nas Bog oslobodi zbog slave svojega imena. 
Mi nismo zaslužili oproštenje i izbavljenje, ali mam je ostalo 


toliko vjere da znamo kako to traži njegova slava. 


God. II 


1. č. Job 38, 1. 12-21; 40, 3-5: Zar si ikad zapovjedio jutru, zar 
si ti prodro do izvora morskih? (str. 60'7-8) 


P. p. 138, 1-3. 7-8. 9-10. 13-14b (str. 578-9) 
P. Povedi me, Gospodine, putem vječnim ! 


Kad smo jučer rekli da ona Jobova jadikovka tvori vrhu- 
nac njegove knjige, mislili smo na ondje izraženu dubinu nje- 
gova trpljenja. No pravi vrhunac zapravo dolazi danas kad na- 
stupa sam Bog. Iako je, naime, Jobov spis velebni umotvor o 
patnjama koje čovjeka muče izvana i iznutra, ipak je i u toj 
biblijskoj velepjesni glavno lice Bog. Svi su sudionici ovoga 
raspravljanja uvjereni da se sve na svijetu događa po Božjoj 
Volji, ali ne mogu dokučiti zašto čovjek, osobito kad je prave- 
dan, toliko trpi. Stoga čitamo onoliko Jobovih prigovora koje 
vrlo preuzetno zaključuje: »Svesilnom je sad da mi odgovori!« 
(31, 35). I Gospodin doista nastupa, a pjesnik iznosi dva nje- 
gova potresna govora kao neku teofaniju, jer Bog govori iz 
oluje. »No taj je Božji odgovor sasvim drukčiji nego što ga je 
očekivao Job. TA Bog nije onaj koji bi morao govoriti i odgo- 
varati Jobu, već onaj koji pita. Jahve naumice prelazi preko 
Jobova trpljenja i njegova opravdanja. Središte Božjih govora 
tvori sam Bog, njegovo biće i upravljanje. Samo on je svemo- 
gući Stvoritelj i Upravitelj svijeta« (Krinetzki). Prvi Božji g0- 
vor opisuje njegovu moć i mudrost kojom je stvorio i vodi 
svijet te potanko nabraja kopno i more, zemlju i svemir, razne 
pojave i životinje na njima. »Kako će malo čovjek, koji ne 
može dokučiti Božje putove u stvorenjima, shvatiti njegovo u- 
pravljanje u vlastitom životu is Bogom se prepirati?« 

Retke smo o Božjem gospodstvu nad morem čitali 12. B 
nedjelje (III 181), a danas Bog govori kako on upravlja svje- 
tlom koje se izmjenjuje danju i noću, i koje prodire do svih 
daljina zemlje. Bog tu ne misli samo na tvarne promjene koje 
nastaju nastupom zore, nego noć prikazuje kao vrijeme u ko- 
jemu djeluju zlotvori koje tek zora rastjera. Pjesnik zamišlja 
kao da u tom času Bog hvata zemlju za rubove i oslobađa je 
tih bezbožnika. Kod toga ne zaboravlja ni ljepotu koju svjetlo 
donosi svoj prinodi koja se tada obnavlja, jer je podatna kao 
glina ili vosak pod pečatom, i u svjetlu postaje kao raznobojna 
haljina. Pitanja koja Bog upravlja Jobu plod su ondašnjega 
shvaćanja prirodnih sila prema kojemu svjetlo i tama imaju 
svoja skrovišta iz kojih nastupaju svojim redom. Bog završava 
ironičnom izrekom ima račun Joba (r. 21), dotično posve na kra- 
ju govora (40, 2) pitanjem istome neka mu odgovori na sva 
postavljena pitanja. Jobu me preostaje drugo nego priznati ka- 
ko je pred Bogom malen i stoga mu je najpametnije. šutjeti 
(3-5). 

Crkva želi da se na ovo čitanje ne osjećamo toliko priti- 
snuti Božjom veličinom i svemoći koliko zadivljeni njegovim 
stvaranjem i upravljanjem svijeta. Da izrazimo to svoje raspo- 
loženje, pruža nam 138. psalam koji hvali ne samo Božju mu- 
drost kako dolazi do izražaja u svim stvorovima, nego još naj- 
više u činjenici da Bog pozna i čovjeka bolje negoli on sama 
sebe. Redaju se izrazi puni tog oduševljenja, a prati ih molitva 
da nas Gospodin vodi svojim putem koji je samo njemu odu- 
vijek poznat i koji nas k njemu upravlja. 


Ev. Lk 10, 13-16: Tko prezire mene, prezire onoga koji me po- 
slao. (str. 59) 


Gospodin je svojim apostolima i učenicima dao moć da 
ozdravljaju bolesnike (r. 9), ali nije htio osujetiti da ih mnogi 
ne prime. Ono prvo svi ljudi traže, a ovo je drugo ovisno i o 
volji ljudi koji često nisu spremni da surađuju s Božjom milo- 
šću. Na takav je prijem naišao Isus i on stavlja do znanja oni- 
ma koje šalje da računaju sa sličnim doživljajima. Kad Bog po- 
štuje slobodnu volju i odluku ljudi, ne znači da on odobrava 
postupak onih koji neće da prime njegovo evanđelje. Dapače 
takvima prijeti teškom kaznom i izjavljuje da će kod konačnog 
obračuna lakše biti Sodomi, sinonimu najpokvarenijega grada, 
nego onome mjestu koje odbije njegove poslanike. 

Taj se m. 12. čitao jučer, ali on povezuje Isusove upute 
učenicima s prijetnjama koje sadrži današnje čitanje. Gospodin 
ne ostaje kod općenite prijetnje već izričito spominje dva gra- 
da, Korozain (3 km od Kafarnauma) i nedaleku Betsaidu jer 

su oni s Kafarnaumom tvorili trokut u kojemu se Isu$ najviš 
kretao kad se nalazio u Galileji. Evanđelje izričito ro iniiitaćam 
da je Gospodin učinio neko čudo upravo u Korozainu, ali ta su 
mjesta tako blizu da su sigurno doznala što je Isus u tom kraju 
činio i učio, a mnogi su njegovi stanovnici to sigurno i sami 
vidjeli i čuli. Kad Gospodin spominje kostrijet i pepeo kao 
znak obraćenja i pokore, time svoje slušatelje podsjeća na po- 
ganske Ninivljane koji su poslušali proroka Jonu (3, 6). A gali- 
lejski gradovi, međutim, nisu htjeli poslušati svoga Mesiju! 
Stoga će blaže biti suđeni Tir i Sidon, bogati lučki gradovi 8 
čuvenim razvratom, koje Isus spominje u istoj vezi kao i Sodo- 
mu. N ajteže prijeti »svome gradu«, Kafarnaumu, jer se on isti- 
cao svojom bahatošću pa ga je čekala i najveća kazna. Zatim 
završava općenitim pravilom po kome će svakako biti suđen: 
onako kako je primao Kristova poslanika. Bit će kažnjen kao 
da nije poslušao samog Krista, a tko njega ne sluša isto je kao 
da prezire nebeskog Oca koji nam je poslao svoga Sina. rea 
Zarri se usudila uz ovaj odlomak napisati slijedeće napo- 
mene: »Danas se kod nas ne događaju mnoga čudesa, ali tu je 
živo čudo Crkve koja unatoč svemu propovijeda evanđelje Mi 
koji svakog dana slušamo tu propovijed, ostajemo često na ra- 
zini praktičnog ateizma. Uza sve to navaljujemo na teorijski 
ateizam koji u mnogim mjestima nema otežavajuću okolnost 
kojom nas tereti ovo propovijedanje. Stoga možemo ovaj e- 
vanđeoski odlomak pročitati suvremeno i stare gradove zami- 
jeniti sadašnjim gradovima koje običavamo smatrati preteča- 
ma antikrista, a koji će možda biti manje strogo suđeni nego 
naše »prijestolnice« kršćanstva. »Da su u Moskvi i Pekingu 
izvršena čudesa koja su se dogodila među vama, već bi se oni 
gradovi bili obratili... Stoga će se na sudu blaže postupati s 
Moskvom i Pekingom nego s vama... I ti, Rime (podrazumije- 
se <. onin stanovništvo koje se samo riječima hvali 
ojim kršćanstvom), misliš i uzdi it ćeš 
o. ore Perse sliš da si uzdignut do neba? Bit ćeš 

SUBOTA 


God. I 


1. č. Bar 4, 5-12. 27-29: Onaj koji je na vas nesreću doveo, vra- 
tit će vam vječnu radost. (str. 823) 


P. p. 68, 33-35. 36-37 (str. 521) 
P. Siromahe čuje Gospodin. 


»Unatoč tome što je zajednica spoznala i ispovijedila svoje 
grijehe, mora se dogoditi još nešto važno prije nego se aa 
molitva sadržana u prethodnom odsjeku. S tom misli učitelj 
mudrosti nadovezuje svoje poticaje narodu da živi prema mu- 
drosti. Tada će mu Bog opet darovati novi život« (Krinetzki). 
Učiteljevi su poticaji vrlo srdačni i zaista ohrabrujući. S druge 
strane pisac ne oklijeva da sasvim konkretno spomene grijehe 
zbog kojih je narod upao u tolike nevolje. Poput iskusnog lije- 
čnika koji gorki lijek omota slatkim ovojem, on na početku ji 
još više na svršetku govori vrlo utješno. Čestom predbacivanju 
da je narod zaboravio na svoga Boga Baruh dodaje: još i mh 
ku koja je Izraelce othranila, a to je njihova najveća svetinja, 
grad Jeruzalem. U Bibliji se on više puta personificira i pred- 
stavlja kao majka (osobito značajno u ps 86), ali nigdje ne na- 
stupa tako ganutljivo kao ovdje. Za Boga ikaže Baruh svojim 
sunarodnjacima da im je on hranilac (r. 8), no odmah u isti 
mah tvrdi da su svojom nevjernošću ožalostili »i J eruzalem = 
majku koja vas je othranila«. Posebno je dirljivo opisana < 
lost kojom je majka Jeruzalem gledala kad su joj djeca od ta- 
zila u babilonsko sužanjstvo, samo treba pročitati i zbog duži- 
ne sve ispuštene retke. 
| Toj jadikovki može stati uz bok samo ps 136. kojim se vje- 
rni Izraelac u sužanjstvu sjeća Jeruzalema i zaklinje da će prije 
umrijeti nego dopustiti da mu u srcu izblijedi spomen na J eru- 
zalem. Jeruzalema je nestalo kao vjerskog i narodnog središta 
jednog naroda, ali mi sada i svi kršćani do kraja svijeta imamo 
mjesto njega i mnogo više od njega svoju majku Crkvu. Ona 
je sa svojim Zaručnikom Kristom, iz čijega se probodenog Srca 
rodila, daleko više sjedinjena nego što je bio J eruzalem sa sve- 
gilnim Jahvom. Ona je i nama majka, koja nas hrani božan- 
skom naukom i jelom, neusporedivo više nego što jeJ eruzalem 
mogao biti Izraelcima. Kad bismo majci Crkvi samo vraćali 
ljubav za ljubav! Kad bismo je samo što manje silili da plače 
zanama...! 

Koliko god je Baruhov odlomak pjesnički nastrojen, isto 
toliko je i praktičan, a moralno vrlo zahtjevan. Sve izraelske 
nevolje bile su samo kušnja i opomena narodu da uvidi kako 
mu je daleko od Boga. Sada, kad su postali svjesni da su bili 
zastranili, treba da se vrate svojemu Bogu i da ga traže s dese- 
terostrukom revnošću (r. 28). Samo tako će izbrisati žalosne 
stranice svoje povijesti i nadoknaditi ono što je propušteno. U 
tu obnovu uložit će sve svoje sile ne samo narod, nego će im 
doći ususret i njihov Bog. Onaj koji ih je morao kazniti zbog 
njihovih grijeha, u svojem će ih milosrđu obdariti spasenjem 
koje će im pribaviti vječnu radost. Ne znamo koliki je zamašaj 
tim riječima davao onaj koji ih je zapisao ili ih čitao u SZ-u, 
ali mi znamo što nama znači spasenje koje nam je svojom smr- 
ću i proslavom donio naš utjelovljeni Bog. Samo i tu je dobro 
pročitati ono što Baruh piše dalje. Ako ne znamo lijepo primi- 
jeniti retke 30-35. na svoje duhovne neprijatelje, a to su sotona 
i oni koji nas s njime zavode, posve je lako otvoriti srce dalj- 
njim stihovima, od kojih smo neke čitali 2. C adventske ned- 
jelje (I 47). Svaki će grješnik koji se vraća Bogu i neprestano 
ga traži deseterostrukom revnošću na temelju gornjeg čitanja 
radosno izmoliti radostan završetak inače vrlo tužnog ps 68. Svi 
smo mi više manje duhovni siromasi, ali upravo takve Gospo- 
din čuje i pomaže. 


God. II 


1. č. Job 42, 1-3. 5-6. 12-16: Sada te oči moje vidješe, sve riječi 
svoje zato ja poričem. (str. 610), 


P. p. 118, 66 i 71. 75 i 91. 125 i 130 (str. 565-8) 
P. Licem svojim, Gospodine, obasjaj slugu svoga! 


Druga je Božja besjeda Jobu slična prvoj i ističe Božju 
vlast nad silama zla. Neki drže da je prvotno ta besjeda bila 
kratka (40, 6-14) i da je kasnije produžena opisom nilskog ko- 
nja i krokodila prema kojima je čovjek nemoćan, pa kako se 
onda usuđuje mjeriti s Bogom? U gore spomenutim retcima 
pjesnik prilično tajanstvenim izrazima predstavlja Boga kako 
Jobu predočuje opće ljudsko stanje nakon izvornoga grijeha. 
»Job mora priznati kako njegov pokušaj da se opravda pred 
Bogom počiva na oholosti koja se protivi Bogu i na drskosti 
iskonskoga grijeha. Preokret je moguć samo onda ako se Job 
postavi na mjesto koje mu pripada kao stvoru i ako dade čast 
Bogu. Ta nemoć je stvarna oznaka ljudskog bića... U svojem 
drugom odgovoru Job priznaje svoju nesposobnost da shvati 
Božje upravljanje u vlastitom životu. Sada mu je njegova drs- 
ka oholost pokazala da je ipak kriv, iako u drugom smislu ne- 
go što su to mislili njegovi prijatelji. Ne bilo koja krivnja već 

upravo iskonska krivnja navela je Joba da onako preko mjere 
brani svoju pravednost. Stoga mora i on, koji je prema ljud- 
skim mjerilima tako »pravedan«, ipak činiti pokoru« (Krinet- 
zki). Taj zaključak strpljivog Joba ne predstavlja rješenje te- 
škog problema o trpljenju nevinoga — to će rješenje pružiti 
barem teoretski tek NZ — ali je vrlo koristan i jedino spaso- 
nosan i za vjernike NZ-a, jer nas upućuje na poniznost kojom 
jedino možemo Bogu omiliti i osigurati njegovu milost. 

Novozavjetnom bi shvaćanju skoro bolje odgovaralo da ne- 
ma toga zaglavka koji izvješćuje kako je Bog Jobu povratio i 
još uvećao prvotno blagostanje. No to je tražila cj elokupna za- 
misao ove dramatske poeme i posve je u skladu sa starozavjet- 
nim uvjerenjem da je zemaljska sreća znak oproštenja grijeh» 
i Božje blagonaklonosti. Makar je taj »sretan završetak« Jobo- 
ve drame još tako nevjerojatan, ipak on odgovara općeljud- 
skom gledanju pa kao takvo može nešto značiti i kršćaninu. 
Pogotovo stoga što, prema r. 8, Job »postaje posrednik kod Bo- 
ga kao Abraham, Mojsije, Samuel, Jeremija. Predoznačuje i 
Slugu Jahvina koji svojim patnjama daje zadovoljštinu za dru- 
ge. Usp. Iz 53, 12« (zagreb. Biblija 269). 

Svima će najviše koristiti izabranim retcima 118. psalma 
priznati kako je dobro kad nas Gospodin ponizi i drži u poni- 
znosti. Iz toga je onda još iskrenija naša molitva da nas on ne- 
prestano rasvijetli svojom objavom i svojim zakonom koji nam 
jedini pruža pravilan i siguran put prema cilju. 


Ev. Lk 10, 17-24: Radujte se što su vaša imena zapisana na ne- 
besima (str. 59) 


»Poslanje te sedamdeset i dvojice je veliko otajstvo. Još 
veće će čuti kad se vrate« (Dillensberger). Svoju su radost na- 
kon povratka izrazili nazivajući Isusa svojim Gospodinom-Ky- 
riosom u čije su ime krotili čak i zle duhove. Na njihovu im 
je misijskom putovanju to najviše padalo u oči, a to i jest naj- 
važnije, jer se Božje kraljevstvo može uspostaviti samo ondje 
gdje se oduzme vlast sotoni. Krist potvrđuje da su doista pravo 
gledali, jer je i on, od njih prostorno udaljen, to opažao, što je 
sigurno još više povećalo vjeru njegovih učenika u njega. 

St&ger napominje da Kristove riječi o padu sotone podsje- 
ćaju na Izaijin opis o propasti ohologa babilonskog kralja Na- 
bukodonozora (Iz 14, 13 sl). Dillersberger upozorava da grčki 
imperfekt u vezi s Isusovim gledanjem kako sotona pada s ne- 
ba treba uzeti vremenski što šire. Prema tome taj bi se izraz 
mogao odnositi na sve poraze sotone odkada je u početku stva- 
ranja bio strmoglavljen u pakao do njegove konačne propasti 
na svršetku vremena. Kratkotrajno Isusovo vidljivo djelovanje 

na zemlji, a pogotovu časoviti uspjeh njegovih učenika, samo 
je maleni odsjek u bespoštednoj borbi dobra i zla kroz sva vre- 
mena. U toj je borbi sotoni omogućeno da zavodi i gura u pro- 
past ljude, ali je njegov konačni poraz ipak neminovan. Izvoj- 
štio ga je Krist svojim prividnim porazom kad je prije svoje 
smrti izjavio: »Sad će knez ovoga svijeta biti bačen van!« (Iv 
12, 31). U tom širem smislu treba shvatiti i Isusove riječi pre- 
ma kojima je on svojim učenicima dao silnu vlast da bez po- 
gibli i štete gaze zmije i štipavce, lukave i otrovne zvijeri, sli- 
ke lukavoga i otrovnog neprijatelja ljudskih duša. 

Velika je vlast koju je Gospodin dao i daje svojim namje- 
snicima koji u njegova ime rukovode borbom između dobra i 
zla. No to je ipak tek staleška povlastica, dana za dobro dru- 
gih, od koje njezini nosioci. nemaju ništa za se, osim svoje 
velike odgovornosti kako vlast, koja im je povjerena, upotreb- 
ljavaju i primjenjuju. Njih nešto drugo treba da veseli: misao 
da su im, po Božjoj milosti i vlastitom nastojanju, imena zapi- 
sana na nebesima. Samo to će biti njihovo kroz svu vječnost i 
neotuđivo im pripadati. Nije važno koliko će svijet cijeniti nje- 
gove poslanike koje, u usporedbi s nadutim velikanima, smatra 
malenima. Upravo takvima je Sin Božji donio svoje kraljev- 
stvo. Već smo na samom početku liturgijske godine (I 30) raz- 
matrali taj tekst kako Isusovo veselje u Duhu Svetom. odgo- 
vara sreći onih koji su ga primili i primaju kao Sina Božjega. “ 
Dakle, naša je duhovna sreća ujedno i sreća našega utjelovlje- 
noga i proslavljenoga Krista. Malo koja konstatacija izražava 
sve bogatstvo Kristova otajstva kao upravo ta izjava. I malo 
koja tako egzistencijalno istinski govori o našoj sudbinskoj po- 
vezanosti s Kristom kao činjenica da je naša radost i njegova 
radost, jer je on sva naša radost. 


328 — Preobraženje 


SVETAČKI BLAGDANI 
6. VIII: PREOBRAŽENJE GOSPODINOVO 


1. č. Dn 7, 9-10. 13-14: Odijelo mu bijelo poput snijega. (str. 
876-7) 


P. p. 96. 1-2. 5-6. 9 (str. 544-5) 
P. Gospodin kraljuje, Svevišnji nad svom zemljom. 


Evanđeoski nam izvještaji sa svojim kontekstom govore 
što ovaj događaj znači u Isusovu životu i djelovanju. No on je 
i za Crkvu tako važan da mu je ona uz njegovo pradavno slav- 
ljenje 2. koriz. nedjelje posvetila još poseban ljetni blagdan. 
Nastao je na Istoku, gdje su osobito pustinjaci i samostanci as- 
kezom, liturgijom i kontemplacijom čeznuli da i sami već na 
zemlji što jače dožive Kristovo preobraženje. Zapadu su ovaj 
blagdan u nekom smislu posredovali naši krajevi. Na cijelu ga 
je Crkvu, naime, za ovaj dan proširio papa Kalist III god. 1457. 
u zahvalni spomen na sjajnu pobjedu — o kojoj je u Rim sti- 
gla vijest na današnji dan — što je izvojevaše kršćanske vojske 
pod Sibinjanin Jankom i Ivanom Kapistranom pred Beogra- 
dom nad Turcima koje je vodio Muhamed II. Ovu je pobjedu 
i uvođenje ovog blagdana ovjekovječio Rafael svojom pozna- 
tom slikom koja je jedno od njegovih remek-djela. Umjetnik je 
podno gore, gdje je prikazao preobraženje, naslikao bjesomuč- 
nog dječaka kojega je Isus oslobodio i ozdravio. U tom smislu i 
ovaj blagdan u cijeloj povijesti Crkve kao i svake duše ozna- 
čuje da do nebeske ljepote i proslave dolazi samo onaj koji 
nadvlada sve niže sile koje bi ga htjele okovati. 

Za liturgijsko doživljavanje blagdama Crkva je uzela iz 
SZ-a poznato Danielovo viđenje o Bogu na prijestolju koje čo- 
vječjemu Sinu predaje svu vlast i čast. Prorok Boga naziva 
Pradavnim, zapravo Punim (starim) dana, jer je Gospodar sve- 
ga stvorenoga i čitave povijesti, a sav je okružen ognjem, koji 
označuje njegovu nutarnju i vanjsku slavu, dok. mu služe i 
klanjaju mu se tisuće tisuća čistih duhova. Liturgiju posebno 
zanima to što mu je odijelo bijelo poput snijega, a to je poda- 
tak koji je u izravnoj vezi s današnjim evanđeljem. U drugom 
dijelu prorokova viđenja nastupa budući Mesija koji se sam 
redovito nazivao Sinom čovječjim i kojemu treba da služe svi 
narodi, jer je njegovo kraljevstvo vječno. Tako se na gori preo- 
braženja Isusovom otkrivenom slavom i Očevim glasom s neba 
obistinilo prorokovo viđenje, a nama potvrdilo jednakost Oca i 
Sina u slavi i veličanstvu jedne te iste božanske naravi. Taj ne- 
beski lik pruža svoju ognjenu bujicu (r. 10) svjetla i žara do 

kraja vjekova i svjetova. Kristovu se vječnom kraljevanju i mi 
pridružujemo s nekoliko redaka iz jednog od tzv. kraljevskih 
psalama. Iako nama na zemlji oblak i tama još ovijaju (r. 2) 
slavu i nebesku ljepotu našega Kralja, mi ipak znamo da je ne 
samo on i u svome zemaljskom tijelu zauvijek preobražen i 
proslavljen, nego da je on to isto pripremio i nama. 


2. Čč. 2 Pet 1, 16-19: Taj glas koji je došao s neba mi smo čuli. 
(str. 207) 


Ovo važno čitanje, koje nužno spada na današnji blagdan, 
naš Lekcionar ima samo danas pa mu tim više treba posvetiti 
punu pažnju. »Petar se morao suprotstaviti fantastičnim nau- 
kama koje su kolale u kršćanskim krugovima s obzirom na Go- 
spodinov povratak. On ustanovljuje ono što je sam vidio od. 
slave preobraženoga Sina Božjega da onda opišu onu slavu koja 
će zasjati kad on dođe na svršetku vremena. Na taj način preo- 
braženje dobiva eshatološki značaj: ono nas pripravlja da 
shvatimo buduću objavu Krista na kraju njegova djela pro- 
slave u Crkvi i u svakomu od nas« (Maertens). Prvak dakle 
apostola ovdje nastupa u dvostrukom značenju naziva »proro- 
ka«: uči Božji narod i svjedoči mu ono što je sam doživio na 
svetoj gori; na tom temelju naviješta mu ono što čeka sve one 
koji su Kristovi. 

Već je na početku svoga pisma ustvrdio da je Isus Krist 
Bog i Spasitelj (r. 1), Bog i Gospodin-Kyrios (2). No nemojmo 
misliti da nije i od početka evanđeoskog navještanja bilo onih 
koji su sumnjali u riječi apostol4 i rugali se njihovim propo- 
vijedima, osobito kad se radilo o prekogrobnom životu, o us- 
krsnuću (Dj 17, 32) i o svemu onome što je iz toga slijedilo 
za ovozemni život. Što su onda činili apostoli? Tražili su da im 
se vjeruje kao svjedocima. Stoga je Petar kod izbora Judina 
nasljednika postavio zahtjev da taj bude skupa s njima svje- 
dokom Kristova uskrsnuća (Dj 2, 21). Isusov drugi dolazak i 
slava koju će on tada pokazati i svojima donijeti nije se još 
moglo posvjedočiti, jer to je događaj budućnosti. No Petar ipak 
ima nešto na raspolaganju: zajedno s Ivanom i Jakovom on je 
na gori preobraženja bio očevidac Kristova božanskog veličan- 
stva kad su oni obojica čuli Očev glas s neba koji je potvrdio 
ono što su vidjeli. To nije lukavo izmišljena bajka (r. 16) nego 
stvarna činjenica koju on potvrđuje ne samo usmeno već se 
eto pobrinuo da ostane zapisana i da tako on svjedoči i poslije 
svoje smrti, Predosjeća da će uskoro umrijeti (r. 14) i to, prema 
Isusovim riječima, mučeničkom smrću koja će biti njegovo 
najveće svjedočanstvo da je Isus Bog koji je uskrsnuo od mrt- 
vih i koji je njemu za života preobraženjem pokazao svoju sla- 
vu u kojoj se sada nalazi i u koju će ući i Petar. 

Svoje uvjerenje apostol želi prenijeti i na sve vjernike pa 
ih na kraju hvali što i oni upiru svoj pogled u proslavljenog 
Isusa. On im je kao svjetiljka u tami svijeta da ne zalutaju na 
putu dok ne osvane posljednji dan kad će zasjati Gospodin u 
svojoj slavi kao kad se Danica pomoli poslije noći. »Tom dvo- 
strukom Petrovu svjedočanstvu vjerujemo s dvostrukom sigur- 
nošću. Mi sami doista ne vidimo i ne čujemo, ali iz onoga što 
nam Bog dopušta da čujemo i gledamo možemo posredno upo- 
znati njegovu prisutnost i moć. U riječi evanđelja, koje nam 
naviješta Crkva, čujemo njegovu silnu riječ. U toku svakog bo- 
goslužja, u zajednici Crkve, na licu svakog brata gledamo ne- 
što od njegove slave. U tu svrhu treba izoštriti svoja osjetila. . 
(Stoger). 


' Aleluja prije Ev. (Mt 17, 5c) Ovo je Sin moj — Ljubljeni koga 
sam odabrao! Njega slušajte! 
Ev. A Mt 17, 1-9: Lice mu zasja kao sunce. (str. 15) 
B Mk 9, 2-10: Ovo je Sin moj, ljubljeni! (str. 37) 
C Lk 9, 28b-36: Dok se molio, preobrazi se njegovo lice. (str. 58) 


Sva tri izvještaja razmotrili smo 2. koriz. nedjelje (II 49, 
52 i 55). Stari Misal te nedjelje i ovog blagdana uvijek je pona- 
vljao samo Matejevu perikopu o Isusovu preobraženju, a novi 
Lekcionar za oba dana donosi naizmjence kroz tri godine sva 
tri izvještaja. Vidjeli smo kako se oni popunjuju u svojim po- 
jedinostima, a ono što im je zajedničko kao da još više nagla- 
šava upravo te crte događaja. Tako sva trojica na početku spo- 
minju broj dana koji su prošli od navještaja muke do preobra- 
ženja i time očito povezuju ta dva važna mjesta u evanđelju. 
Stoga crkveni oci i egzegeti s pravom tumače da je Gospodin 
svojim preobraženjem htio »iz srca učenika ukloniti sablazan 
križa«, kako se danas s Lavom Velikim izražava i misno pred- 
slovlje. Veza između muke i preobraženja (RBT) još više svima 
pada u oči što je Isus na goru svoje proslave i u vrt svoje ago- 
nije uzeo tri ista apostola. Možda idu predaleko oni koji u 
Petru, Jakovu i Ivanu vide oličene tri bogoslovske kreposti: 
vjeru, ufanje i ljubav, ali zaista sve te tri kreposti od Kristove 
i naše buduće proslave dobivaju posebne Boa koji oprav- 
davaju u njima uključeno trpljenje. 


Sva tri evanđelista izvješćuju kod preobraženja o oblaku 
(RBT 4) koji je prekrio i apostole. Iz toga se oblaka čuo Očev 
glas koji je Isusa proglasio Božjim Sinom i ljudima naredio 
da ga slušaju. Ulazna pjesma u novom Misalu s crkvenim oci- 
ma u toj sjajnom oblaku gleda Duha Svetoga, pa se tako na 
svetoj gori objavilo cijelo presv. Trojstvo, što se rjeđe spomi- 
nje. S time u vezi imaju pravo oni koji u Isusovu preobraže- 

nju gledaju i stvarnu sliku našega krštenja kod kojega božan- 
ska svjetlost presv. Trojstva prodire u tamu naše duše i čini je 
sebi sličnom i dionicom božanske naravi (2 Pt 1, 4). Taj je preo- 
bražaj našega bića zasada tajanstven i sakriven, ali posve stva- 
ran, kako će biti očito kad se pokažemo u slavi. I taj je vidik 
u današnjoj liturgiji vrlo naglašen. Uz zbornu molitvu o tome 
je sada riječ i u predslovlju: Isus-je svojim preobraženjem po- 
kazao da će se na otajstvenom tijelu cijele Crkve dogoditi ono 
što je divno zasjalo na njezinoj Glavi-Kristu. Kod pričesti više 
ne ponavljamo Isusove riječi apostolima da o njegovu preo- 
braženju ne govore prije nego on uskrsne od mrtvih, jer se to 
samo njih ticalo i već se davno završilo, nego pjevamo obeća- 
nje iz 1. Ivanove poslanice (3, 2): Kad se Krist pojavi, bit ćemo 
mu slični, jer ćemo ga gledati onakvog kakav jest. Dakle, više 
ga nećemo gledati i blagovati pod koprenom posvećenog kruha, 
nego će nas nebesko jelo, kako molimo u novoj popričesnoj 
molitvi, preoblikovati prema slici onoga koji nam je svoju sla- 
vu pokazao kod preobraženja. Na taj nas način božanska otaj- 
stva preko sakramenata dižu k sebi i u se uključuju. 


10. VIII: SV. LOVRO, Bakon i mučenik 


. 2 Kor 9, 6-10: Bog ljubi vesela slon st: 156- 6-1) 
ap 
P. Dobro je čovjeku koji je milostiv i daje u zajam. 


Novi Misal često kod svetaca u naslovu ne ističe samo ono 
po čemu su oni došli u nebo već i crkvenu službu u kojoj su 
se na to pripravili. Tako kod današnjega sveca stavlja naslov 
đakona i mučenika. Obje su oznake kod sv. Lovre zaista u naj- 
užoj vezi kao što lijepo kaže nova ulazna pjesma: »Ovo je bla- 
ženi Lovro koji je (kao đakon-sluga) sama sebe predao za do- 
brobit Crkve i stoga je zaslužio muku martirija-svjedočanstva 
da radostan uzađe k Gospodinu Isusu Kristu«. Ta veza između 
njegovih dvaju naslova dolazi do izražaja i u zbornoj molitvi: 
»Bože, žarom tvoje ljubavi blaženi je Lovro zasjao vjeran u 
služenju i slavan u mučeništvu. Daj nam da ljubimo ono što je 


on ljubio i da djelom izvršimo ono što je on učio.« Tom smo 


pjesmom i molitvom pripravljeni da u čitanjima čujemo što je 
svetac ljubio i učio. Kod sv. Lovre se njegova ljubav i nauka 
posve podudaraju: ljubio je Crkvu u njeznim najdragocjeni- 
jim udovima, u siromasima svake vrsti za koje se kao đakon 
brinuo, a i svojom je poznatom izjavom, na traženje pogan- 
skog suca, kazao da su siromasi blago Crkve. Kako da ne budu 
upravo oni predmet posebne svečeve ljubavi i brige budući da 
jeu njima na osobit način Krist? 

Kao u starom Misalu Pavao nas i dalje uči kako treba 
davati milostinju i uopće pomagati sve potrebne na duši i ti- 
jelu: s radošću. Radost je najsigurniji znak prisne ljubavi, a 
bez te bilo kakvo i koliko pomaganje pruža malo utjehe i ve- 
selja. U nekom našem mjestu neka je ugledna žena po dužnosti 
pregledala mjesno zabavište djece. Na kraju je izjavila: »Sve 
je kod vas lijepo i uredno, ali se vidi da nema ljubavi.« Ne po- 
navljaju li to isto nebrojeni liječnici i pacijenti koji žele da im 
pomažu i da ih dvore naše redovnice? Tu radosnu ljubav daje 
dakle vjera. Uz ono što je o tome rečeno 11. srijede (III 161) 
uočimo i jedan sasvim ljudski razlog kojim Apostol potiče Ko- 
rinćane da obilato pruže pomoć jeruzalemskoj braći. Tko gleda 
samo na brojeve, misli da ga milostinja osiromašuje, i to više 
što je njegov dar veći. To je istinito samo za kratkotrajno vri- 
jeme i s vrlo kratkovidnog stanovišta. Pavao uči da će Bog na 
onoga koji radosno pomaže bližnjega obilato izliti svaku vrst 
milosti koja ovdje, kao što se vidi iz njegovih slijedećih riječi, 
ne znači samo duhovne darove već i zemaljsko blagostanje. 
Svakidanji je život u bezbroj primjera dokazao i dokazuje isti- 
nitost Pavlove tvrdnje. 

Da li smo mi u to uvjereni, pokazat ćemo ako iskreno izgo- 
varamo ili barem prihvaćamo riječi današnjega pripj. psalma. 
Crkva nam ga ne pruža samo stoga, jer se njegov citat nalazi 
i u Pavlovu tekstu, nego da nam s psalmistom preporuči da 
milostivo »dajemo u zajam«, što pripjev ponavlja pet-šest puta. 
Neće biti na odmet spomenuti da biblijsko shvaćanje zajma 
isključuje primanje kamata, protiv čega su se i u Crkvi mnogi 
dizali sve do naših kapitalističkih vremena. Mi nismo pozvani 
da mijenjamo gospodarske tokove svijeta, ali bi se zacijelo mo- 
glo neslućeno mnogo poduzeti i učiniti kad bi za razna od Bo- 
ga nadahnuta djela bila bez dobiti na raspolaganju sredstva 
koja se nalaze kod raznih crkvenih ljudi i ustanova, a da obi- 
čnih vjernika i ne spominjemo. No mi, mjesto međusobnog 
sporazumijevanja i pomaganja, još uvijek najviše očekujemo 
iz inozemstva, i to čak iz fondova koji zbog toga manje pomažu 
milijunske gomile naše gladne braće po svijetu. 


Aleluja prije Ev. (Iv 8, 12 )Tko mene slijedi, sigurno neće ići po 
tami, nego će imati prsPde koje vodi u život, govori Go- 
spodin. 


Ev. Iv 12, 24-26: Tko meni služi, njega će poštivati Otac moj. 
(str. 90) 
U starom Misalu uz Aleluja iz legendarnoga Lovrina živo- 
topisa spominjalo se da je svetac znakom križa slijepima vra- 
ćao vid. Crkva retkom iz Ivanova Evanđelja želi da se iz pučke 

i naivne vjere dignemo na prosvjetljeniju razinu gdje nas Isus 
uvjerava da svaki onaj koji ga slijedi posjeduje svjetlo koje ga 
vodi u pravi, vječni život. Što je prema njemu i očinji vid koji 
ćemo svi skoro izgubiti? U tom se Kristovu svjetlu uviđa i sva 
istinitost Isusove usporedbe o pšeničnom zrnu koje mora istru- 
nuti da donese velik rod. Gospodin je to kazao govoreći o svo- 
joj proslavi koja će mu donijeti smrt i uskrsnuće. To je gledi- 
šte prihvatio đakon i mučenik Lovro u svome životu i smrti. 
S pravom dakle Crkva na njegov blagdan stavlja pred oči naše 
duše tu Isusovu riječ i svečev primjer. Koliko takvih i sličnih 
heroja Crkva pozna kroz svoju povijest od dvaju tisućljeća! 
Smijem li se s njima ponositi ako spadam među zrna koja na- 
umice »ostaju sama«, koja žive samo sebi i za sebe? Ne mora 
niti može svatko postati službeni đakon, a još manje mučenik; 
no ja sam onoliko kršćanin koliko živim i djelujem u tom duhu 
evanđelja i svetačke crkvenosti. 

Današnji je svetac poznat u narodu osobito po svojem gro- 
znom mučeništvu o kojemu govori Lav Veliki: »Sudac zapo- 
vjedi da mu na vatri prže raskidane i bičevima isječene udove. 
Željezni roštilj već po svojoj užarenosti odmah ima snagu da 
prži. Da muke budu što veće i kazna što dulja, progonitelj za- 
povijeda da se mučenikovo tijelo okreće nad žeravom. Ništa 
nećeš dobiti, ništa nećeš postići, strašni okrutniče! Pod tvojim 
mučilima malo-pomalo nestaje smrtno tijelo, i Lovro će otići 
u nebo, a ti si nemoćan s tvojim plamenom. Ljubav prema Kri- 
stu bila je jača od one vatre. Slabija je bila vatra koja je pa- 
lila izvana, nego plamen ljubavi koji mu je gorio u srcu.« Na 
to se grozno mučeništvo osvrtala starodrevna zborna molitva 
koja je u novom Misalu zamijenjena. No ostalo je isto evanđe- 
lje u kojemu Gospodin govori kako treba svoj život »mrziti« 
na ovom svijetu. Ako itko, to je pokazao Lovro izgarajući po- 
lagano na živoj žeravi. Nas obično straši i prestraši neuspore- 
divo blaži zahtjev Kristove ljubavi. Stoga, uz ono što je uz ovo 
evanđelje rečeno 5. B koriz. nedjelje (II 130), neka nas na sva- 
ku žrtvu i službu potiče svršetak današnjeg odlomka koji 
ponavljamo i kod pričesti: »Ako mi tko hoće služiti, neka me 
slijedi! Gdje budem ja, bit će ondje i moj sluga, govori Gospo- 
din.« 

15. VIII: UZNESENJE BL. DJ. MARIJE 


Misa bdjenja | 
Čč. 1 Ljet 15, 3-4. 15-16; 16, 1-2: Unesoše kovčeg Božji .i po- 
staviše ga usred šatora, okoji mu bijaše razapeo David. 
(str. 334-b) 
P. p. 131, 6-7. 9-10. 13-14 (str. 514- 5) 
P. Ustani, Gospodine, pođi k svom počivalištu ti i kovčeg sile 
tvoje! ' 
Blagdan Gospina preminuća (Dormitio) i uznesenja ne sa- 
mo da je najstariji nego kroz više stoljeća i jedini njezin blag- 
dan. (Svijećnica i Blagovijest smatrali su se i smatraju Gospo- 


dinovim danima). Blagdan je Marijina uznesenja i daleko naj- 


veća njezina svetkovina koja je kod svih kršćanskih naroda 


spojena s nebrojenim pobožnostima, hodočašćima i običajima. 


U liturgiji se to pokazuje time što je ovo jedan od vrlo rijet- 
kih blagdana koji su zadržali svoju vigiliju, a s time i dva mis- 
na obrasca koja su u novom Misalu vrlo obogaćena. Izvanre- 
dnu Gospinu povlasticu, da je dušom i tijelom već uzdignuta 
na nebo i okrunjena najvišom slavom, naviješta odmah pjesma 
na ulazu. Budući da je Marija sve povlastice primila kao. Bo- 
gorodica i tu se odmah ističe da je time postala dionicom Kri- 
stove slave. U zbornoj molitvi Crkva se pridružuje Marijinoj 
izjavi (Lk 1, 48) o njezinoj neznatnosti, s kojom je Bog pove- 
zao jedincato svojstvo da je rodila Sina Božjega, pa nam tako 
može svojim zagovorom izmoliti da se i mi spasimo te da Bog 
inas u svoje vrijeme uzvisi. 


Crkveni oci i pisci, zajedno s liturgijom, mnogo su staro- 
zavjetnih proroštava, slika i tipova povezali s Marijom koja je 
i time postala nerazdruživo sjedinjena sa svojim božanskim Si- 
nom. On je tvorac i posrednik novoga i vječnoga saveza izme- 
đu Boga i ljudi, a u vezi s njime i zbog njega Marija je pravi 
kovčeg saveza koji daleko nadvisuje dragocjenost i važnost.te 
najveće starozavjetne svetinje. Stoga je sasvim opravdano da 
se danas čita o prijenosu Božjega kovčega u novi šator što ga 
je na gori Sion razapeo kralj David. S tim se u vezi u crkvenoj 
literaturi isprepliće dvostruki simbolizam: Božji je kovčeg sli- 
ka Kristove ljudske naravi koju je on po Duhu Svetom primio 
od svoje Majke pa bi prema tome ona bila sveti šator koji je i 
podignut zbog Božjeg kovčega. U tom smislu Mariju nazivamo 
»prijestoljem mudrosti«, jer je ona Božjoj Mudrosti omogućila 
da se nastani među nama i da izvede djelo ljudskog otkuplje- 
nja. 

No i Marija je Božji kovčeg, koji je sadržavao samoga Sina 
Božjega koji je ustanovitelj i zakonodavac Crkve, naš Veliki 
svećenik koji nas hrani nebeskim jelom i pićem svoga tijela i 
krvi, a sve je to označeno onim što je bilo pohranjeno u kov- 
čegu saveza. S time je u vezi današnje čitanje. Prijenos kov- 
čega.u šator slika je Marijina uznesenja i ulaska u nebo. Tom 
značenju bolje odgovara veliko slavlje kojim je David popratio 
taj prijenos, jer je Crkva Marijinu proslavu uvijek zamišljala 
uz pjevanje anđela i klicanje svetaca. Blagoslovljena među 
svim ženama donijela je svemu svijetu daleko veći blagoslov 
od onoga što ga je njezin praotac David prigodom prijenosa 
kovčega u ime Gospodina udijelio prisutnom narodu (r. 16, 2). 
Konačno na Marijino slavlje lijepo se odnosi i 131. psalam, 
spjevan prilikom spomenutog prijenosa ili neke slične sveča- 
nosti. Tek se kod Marijina uznesenja obistinila riječ o njezinu 
»vječnom počivalištu« (r. 14), gdje je zauvijek smješten kovčeg 
Božje sile (pripj.), Marija Bogorodica, remek-djelo vaje sve- 
moći i ljubavi. 


2. č. 1 Kor 15, 54-58: Daje nam Cura po Isusu Kristu. (str. 
“150) 


Ovaj završetak vrlo dugačkoga Pavlova poglavlja o Kri- 
stovu i našem uskrsnuću čita se 8. C nedjelje, ali prema novom 
kalendaru ona dolazi vrlo rijetko, bilo zbog toga što se upravo 
ta nedjelja ispušta kad godina, kao npr. ova, ima samo 33 ned- 
jelje »kroz godinu«, ili upravo u tu nedjelju pada blagdan 
presv. Trojstva, kao npr. god. 1972. Kad ne bude ni jedan ni 
drugi taj slučaj, onda to nije god. C i prema tome će, ako sada- 
šnji kalendar bude tada na snazi, to čitanje čuti tko doživi 
1989. godinu. Ovaj podatak nije donesen samo za one koje za- 
nima kako sada teče Rimski liturgijski kalendar, nego 
da sve upozori kako je važno da ovaj zaključni Pavlov tekst 
o tom predmetu svake godine razmotrimo upravo u vezi s Ma- 
rijinim uznesenjem na nebo. Prema temeljnoj Pavlovoj nauci 
Krist je »prvorođenac (skrslih) od mrtvih« (Kol 1, 18). Pravo 
je da mu je i u tome od svih neuporedivo bliža njegova majka, 
koja je i po tome predznak buduće Crkve na nebu, zajednice 
svih slavno uskrsnulih. Ž 

Uz ono što je već rečeno na ovaj tekst (III 52) treba istak- 
nuti da je Pavao ovdje zapravo spjevao zanosan himan konač- 
noj Kristovoj pobjedi koja je tek po tome konačna što će us- 
krsnućem ito biti i naša konačna pobjeda u Kristu. Dosta je po- 
gledati kako se riječ »pobjeda« nalazi tu u kratkim razmacima 
tri puta da se vidi što Pavao kani reći tim citatom koji je slo- 

žen iz Izaije (25, 8) i Hošee (13, 14). Pobjeda — nad kim? Nad 
neprijateljem koji trijumfira nad svakim čovjekom, jer smrt- 
noj kosi ne može nitko odoljeti. Ipak mi već sada slavimo po- 
bjedu nad našim neizbježivim pobjednikom. Pobjeda nam je, 
naime, udijeljena, dao nam ju je i «osigurao Bog uskrsnućem 
Isusa Krista, Tko bi htio sumnjati kako je moguće da Kristova 
pobjeda prijeđe i na nas, Božja nam objava za dokaz te mogu- 
ćnosti i, prema tome, sigurnosti pruža činjenicu današnjeg bla- 
gdana: Marija je čovjek kao i mi, a ipak je već proslavljena 
dušom i tijelom. Istina, ona je Isusova Majka, ali i mi smo svi 
Isusova braća. Krist je na svojoj Majci pokazao ono što će pru- 


žiti svoj svojoj braći. Stoga je Marijina vječna proslava u Kri- 


stu zalog i naše proslave. 

..To bi izlaganje još trebalo produpsti naukom crkvenih 
otaca (već od Justina i Ireneja) o Mariji kao drugoj i movoj Evi. 
Kao što je prema Pavlu Krist novi Adam (usp. barem tekst 
koji je malo ispred današnjega: r. 45-49), tako je i Marija nova 
Eva. Isus vječno živi otac svih u Bogu živih — Marija, uznese- 
njem vječno proslavljena majka sve Božje žive djece. Stoga 
crkvena predaja često naziva Mariju.i Kristovom zaručnicom; 
kako je o tome rado govorio i pisao prilično zaboravljeni, ali 
bez sumnje istaknuti biblijski teolog, sarajevski profesor p. 
Springer. Spomenuto je to, jer je upravo iz povezanosti Isusa 
i Marije poteklo naše pravo na vječnu proslavu. A kome su te 
misli previsoke, neka se više zadrži na zadnjem retku dana- 
šnjeg odlomka (iako ga »Ordo lectionum Missae« ne navodi). 
On je zapravo zaključak gornjih izlaganja i jedino na temelju 
toga uvjerenja znamo i mi da naš trud nije neplodan u Go- 
spodinu (r. 58) kao što nije bio neplodan ni Marijin, nego na- 
protiv vrlo plodan i za.mas. Dakle: kao što je Kristovo užašaš- 
će i naše uzdignuće (Lav. Veliki), u vezi s Kristom isto znači 
i Marijino uznesenje. . 


Aleluja prije Ev. (Lk 11, 28): Blaženi oni koji slušaju riječ Bo- 
.-žjui čuvaju je! . 


Ev. Lk 11, 27-28: Blažena utroba koja te nosila! (str. 61) 


Sveti su i blaženi oni koji su već na nebu dušom. Najsve- 
tija je i najblaženija od svih ljudi je ona koja je kod Boga du- 
šom i tijelom, Isusova i naša Majka Marija. A kako mi mo- 
žemo postati blaženi? Redak što ga danas pjevamo s Aleluja 
prije evanđelja pokazuje siguran put u vječno blaženstvo. 
(Uopće su ti »vezni retci«, kad su određeni, u Lekcionaru vrlo 
sretno odabrani). Čitav ovaj Gospin blagdan, pogotovo ove go- 
dine u našim krajevima, u nekom smislu nije drugo nego pona- 
vljanje onog usklika žene iz puka: »Blažena utroba koja te je 

nosila i prsi koja si sisao!« Ona je slaveći Mariju htjela pro- 
slaviti Isusa — upravo kao što i sva Crkva čini kroz stoljeća i 
činit će do kraja vremena da onda isto nastavi u vječnosti. 
Isusu je bila draga pohvala na račun njegove Majke koju je 
ljubio i ljubi više nego što sva djeca ljube svoje majke, jer je on 
Bog, a mi ljudi. Uza sve to mu je u tom času nešto bilo još više 
na srcu: naše spasenje. Vječno je blaženstvo njegove Majke već 
bilo osigurano time što je njegova Majka pa on još, zajedno sa 
svojom Majkom, želi da to blaženstvo postignemo imi, njegova 
braća i Marijina djeca. S tog stanovišta je posve razumljiva 
njegova riječ: »Još blaženiji oni koji slušaju riječ Božju i ču- 
vaju 'je!« Riječ je Božja ovdje sva Božja objava sa svim za- 
htjevima koje na nas postavlja i sa svim milostima koje nam 
pruža: Da to neiscrpno blago moramo ne samo »čuvati« nego 
ga vjerom i životom neprestano povećavati, slijedi iz mnogih 
Kristovih izreka i prispodoba (npr. iz one o talentima). i 

Koliko su gornji Pavlov i Lukin tekst povezan, najbolje 
ćemo vidjeti ako bacimo pogled na sličan tekst što ga imaju 
sva tri sinoptika (Mt 12, 50; Mk 3, 35; Lk 8, 21) u prigodi kad 
su neki Isusu u Kafarnaumu kazali da ga vani čekaju majka 
i braća. Tada je Gospodin kazao da su njegova majka i braća 
oni koji slušaju Božju riječ i vrše je (Lk). Dakle, biti blažen i 
biti Isusov brat znači jedno te isto. Egzegeti drže da su te dvi- 
je Isusove izjave pale istom prigodom iako ono o blaženstvu 
donosi Luka, i to samo on, mnogo kasnije i ne navodeći vrije- 
me ni okolnoti gdje i kad ju je Gospodin izrekao. (Tako te 
dvije izjave povezuje i Dudino »Evanđelje« kod kojega na str. 
97. vidi vrlo sadržajnu napomenu). 

No za naš je život još važnije jedna druga veza, ili bolje: 
razlika, tih dvaju odlomaka. Luka oba puta ima »Božja riječ«, 
a Matej i Marko »Božja volja«, iz čega slijedi da ta .dva 
izraza znače zapravo jedno te isto. Nije Luka iskrivio .Kri- 
stove riječi nego je zajedničkim izrazom »Božja riječ« još 
više povezao ta dva teksta. Na nama je dakle da »čuva- 
mo Božju riječ«, tj. da »vršimo Božju volju«. Kako — to je 
posao svakoga od nas. Jedino grijeh više nije ili manje kida 
naše bratstvo s Kristom i jedino bi on mogao onemogućiti naše 
vječno blaženstvo s Isusom i Marijom. To dobro zna naša 
liturgija pa nas upućuje da danas kod mise i pričesti molimo 
da nam Bog po zagovoru na nebo Uznesene oprosti prošle 
grijehe, a izbavi nas od budućih. : 

Danja misa 


1. č. Otk 11, 19a; 12, 1-6a. 10ab: Žena zaodjenuta suncem, mje- 
sec joj pod nogama. (str. 223-4) 


P. p. 44, 10be, 11. 12ab. 16 (str. 503-4) 
P. Zdesna ti je kraljica u zlatnoj odjeći. 


Tko je sinoć pravo sudjelovao kod stolova Božje riječi i 
Božje hrane, punom će dušom pjevati današnju ulaznu pjesmu, 
ili će mu ona barem odjeknuti svom njegovom nutrinom. Jučer 
smo u pripravi na ovaj blagdan razmišljanje završili uvjere- 
njem da nas jedino grijeh može odijeliti od Isusa i Marije. Pred 
nama je dakle sudbonosna borba s grijehom do kraja. Hoćemo 
li pobijediti? Hoćemo ako upremo pogled na znamenje koje 
nam Bog pokazuje na nebu i ako primimo svu onu snagu koju 
to znamenje posreduje svakome od nas. Na mjestu bi, istina, 
danas bila i pradavna pjesma kojom se odmah na početku ra- 
dosni pridružujemo slavlju anđela kojim su oni popratili Mari- 
jino uznesenje na nebo i kojim je oni neprestano obasiplju. No 
Crkva kao da daje prednost biblijskom tekstu što ga zanosno 
pjevamo još prije nego ga budemo slušali u čitanju. Crkvena 
predaja i biblijska znanost to Ivanovo viđenje većinom tumače 
tako da se ono odnosi na Crkvu, ali brojna svjedočanstva iste 
predaje i još k tome liturgije primjenjuju Ivanove riječi 9 tom 
znamenju na nebu i na Mariju. Uostalom, ta dva tumačenja ne 
smiju nikome praviti poteškoću, naročito nakon što je Crkva i 
u svome službenom naučavanju najuže spojila nauku o Crkvi i 
nauku o Mariji, kao što je učinio II vat. sabor uklopivši u svo- 
ju temeljnu Uredbu i poglavlje o Bogorodici u misteriju Kri- 
sta i Crkve. Time je danas naše oduševljenje objektivno ispra- 
vno i subjektivno posve razumljivo, jer Marijinu proslavu do- 
življavamo i kao znak svoje konačne pobjede i vječne proslave 
s Isusom i Marijom. 

Za ovaj je odlomak značajno da počinje 19. retkom iz pre- 
đašnje glave i da nam time predočuje pozornicu na kojoj se 
odigrava borba između žene i velikoga zmaja. Nebeski hram 
s kovčegom saveza je »mjesto« (u navodnicima, jer je to »mje- 
sto« izvan prostora i vremena, kao i sam Bog), gdje se odlu- 
čuje o pobjedi dobra nad zlim u svakom čovjeku dobre volje 
i u čitavoj ljudskoj povijesti. Pojedinosti pak u tekstu Guar- 
dini tumači ovako: »Zašto je ono znamenje na nebu? Što se 
kani reći kad se kaže da je žena zaodjenuta suncem, potpoma- 
gana mjesecom i okrunjena zvijezdama? Nebo predstavlja kra- 
ljevstvo onoga što se, izuzeto od svake osjetne promjenljivosti, 

izvršuje u ljudskim zbivanjima. Sunce je zvijezda dana, života, 
visina, sjaja, reda i mjere. Mjesec je noćna zvijezda koja ta- 
janstveno upliva na izmjenično kretanje voda, na kolanje krvi, 
na nutrinu zemlje. Zvijezde su bistre i svijetle slike koje pre- 
ma starom uvjerenju imaju moć nad sudbinom ...« Ako s tim 
usporedimo običajno tumačenje: sunce je Isus (koga su prema 
Gal 3, 27 obukli svi kršteni, dakle pogotovu njegova Majka), 
mjesec pod njezinim nogama znači promjenljivost svijeta, zvi- 
jezde označuju dvanaest plemena Izraelovih i u njima sav Bo- 
žji narod, pa ako ta dva tumačenja spojimo, onda nam tekst 
barem donekle pokazuje svu svoju uzvišenost i sadržinu. 

No Crkva i Marija, kao njezin tip i najizvrsniji uzor (II 
vat. sabor, C 53, 63), a osobito kao Majka Crkve (Pavao VI), 
nisu još pojave konačnoga mira i uživanja. Stoga je još važniji 
drugi dio odlomka koji govori o borbi Crkve i Marije u Crkvi 
za svaku dušu koju hoće da proguta strašni zmaj pakleni koji 
»obilazi i kao ričući lav tražeći koga da proždere« (1 Pt 5, 8). 
Samo će odvažni i ustrajni borci zaslužiti pobjedu koje nema 
bez borbe. Sigurno će pobijediti onaj koji se bori pod Božjom 
zaštitom, Sam Bog je uzeo pod svoje okrilje Marijino Dijete i 
svako dijete Crkve. Zemlja je, uspoređena s nebom, prava pu- 
stinja, ali ipak i u njoj postoje Božja skloništa koja omogućuju 
da se iz njih izlazi u uspješan boj i izvojšti konačna pobieda za 
koju tekst ima na kraju nebesku pjesmu, 

U tom smislu treba uzeti i izvatke iz 44. psalma koji se 
odnose na Mariju, Crkvu i svaku dušu. U prvom dijelu pje- 
sme, osobito u retcima 4-6, psalmist govori o borbi Krista Kra- 
lja kojemu je namijenjena ova svadbena i krunidbena pjesan 
tek nakon sudbonosne pobjede kojom je i stekao svoju Zaruč- 
nicu, Crkvu i Mariju. Marija je prva i najsavršenije otkuplje- 
na, za njom ide u kraljevske dvore bezbroj njenih drugarica 
(r. 15). Krist je jedini Otkupitelj svih duša, a Marija »se mate- 
rinskom ljubavlju brine za braću svoga Sina (to su dakle i nje- 
zina duhovna djeca) koji još putuju i nalaze se u pogiblima i 
tjeskobama, dok ne budu dovedeni u sretnu domovinu« (II vat. 
sabor C 62). 


2. č. 1 Kor 15, 20-27a: Prvina Krist, a zatim oni koji su Kris- 
tovi. (str. 149) 


Na svoje i na Kristovo uskrsnuće možemo gledati tako da 
jedan put prije i više istaknemo svoje, a drugi put njegovo us- 
krsnuće. Pavao je na to pitanje u poslanici Korinćanima došao 
na temelju njihovih sumnji u uskrsnuće ljudskih tjelesa koje 
je, prema njegovoj kristologiji, posve povezano s Isusovim us- 
krsnućem. Stoga apostol na temelju Kristova uskrsnuća doka- 

zuje i objavljenu istinu o našem uskrsnuću, s kojim opet i za- 
ključuje svoje razlaganje, kao što smo vidjeli jučer. Danas se 
Crkva ponovno vraća na činjenicu Kristova uskrsnuća da ga 
poveže s našim, a još više da nam o današnjem blagdanu po- 
kaže na prvi sazreli i najveći plod Kristova uskrsnuća. Time 
nam u proslavljenoj Mariji pruža najsigurniji dokaz i osvjedo- 
čeni znak našeg uskrsnuća. Iz ovih i sličnih tekstova, koje crk- 
va prema novom Lekcionaru čita na Marijine blagdane, najbo- 
lje vidimo koliko je Marija egzistencijalno i sudbinski vječno 
povezana s Kristom, i to s Kristom kao svojim božanskim Si- 
nom i smjegovim otajstvenim tijelom, tj. s nama. Krist-Marija- 
-Crkva ne daju se odijeliti ni u životu ni u smrti, ni u borbi ni 
u pobjedi, ni u muci ni u nagradi. 

Tekst smo razmotrili 6. C nedjelje (I 326) i gore 24. petka 
pa uz ono što je jučer rečeno njegov smisao može biti svima 
jasan. Istaknimo ipak glavnu misao u vezi s današnjim blagda- 
nom: Krist je prvina usnulih i u njemu će, kao u novom Ada- 
mu, svi biti oživljeni, ali svatko u svom redu. Tko može posu- 
mnjati da je u tom redu prva njegova Majka? Ako kod svakog 
otajstvenog ispomen-čina našega otkupljenja od davnine »u za- 
jedništvu s cijelom Crkvom častimo uspomenu ponajprije (!) 
slavne Marije vazda Djevice, Majka Boga i Gospodina našega 
Isusa Krista«, mi tako govorimo stoga što znamo koje je nje- 
zino mjesto. (Već zbog toga I misni kanon ne bi smio pasti u 
zaborav, iako Mariju spominju i ostali kanoni, i to u značajnoj 
vezi da s njome postignemo nebesku baštinu). Zaista, ako je 
Krist prvina, tj. uzrok i uzor uskrsnuća svih onih koji će biti 
u Kristu oživljeni, a zatim dolaze oni koji su Kristovi, sam od 
sebe nameće se zaključak da je Marija prva, jer nitko drugi 


nije i ne može biti Kristov koliko je to njegova Majka. 


Budući da »Krist treba da kraljuje« (r. 25) i da ćemo s nji- 
me i mi kraljevati (Rim 5, 17; Otk 22, 5), uz Krista će najviše 
kraljevati Marija, samo ona je Kraljica-Majka Kralja. Početak 
je njezina kraljevanja njezino uznesenje na nebo te liturgija 
s pravom danas slavi i Marijino krunjenje. Istina, u kalendaru 
je ostao i spomendan (22. VIII) Marije Kraljice, ali više zato da 
istakne, kako kaže molitva toga dana, da je ona naša Majka i 
Kraljica, a danas je slavimo zbog počasti kojom ju je okrunilo 
samo presv. Trojstvo: Otac Majku svoga Sina, Sin svoju Maj- 
ku, Duh Sveti svoju od svih žena odabranu Suradnicu. Nije ovo 
nikakav trijumfalistički zanos, koji bi u naše vrijeme mnogima 
više smetao nego koristio, nego da današnjim blagdanom i na- 
ročito njegovom misom »dostojno i pravedno, pravo i spasono- 
sno zahvaljujemo vazda i svagdje tebi, Gospodine, sveti Oče, 
svemogući vječni Bože po Kristu Gospodinu našemu, jer danas 

je na nebo uznesena Djevica Bogorodica, početak i slika budu- 
ćeg savršenstva tvoje Crkve i putokaz sigurne nade i utjehe 
tvome putničkom narodu« (Predslovlje). Put je svakome težak, 
nekima možda još i dug, ali je svima putokaz i pratilica Majka 
Marija. 


Aleluja prije Ev. Uznesena je Marija u nebo; raduje se vojska 
anđela. 


Ev. Lk 1, 39-56: Velika mi djela učini Svesilni: uzvisi neznatne. 
(str. 48) 


Ne možemo se zaustavljati kod ovoga dugog odlomka već 
zato da ne ponavljamo ono što je spomenuto 4. C adventske 
nedjelje i u dva dana prije Badnjaka (I 105, 107, 110). Poku- 
šajmo sada prodrijeti u razloge koji su Crkvu naveli da nam i 
danas čita evanđelje o Marijinu pohodu Elizabeti. Da li je pre- 
tjerano reći da nas taj Gospin posjet, kad je pohitjela u gorki 
grad Judin, u kuću svetoga para Zaharije i Elizabete, može 
podsjetiti i na Marijin slavni ulaz u nebo koji danas slavimo? 
Svakako se tek u času Marijine nebeske proslave pokazalo ko- 
liko je ona »blagoslovljena nad sve žene«. Tek tada se do kra- 
ja ispunilo sve što je Mariji kazao Gospodin, a čemu je i u što 
je ona uvijek nepokolebivo vjerovala. Njezino uznesenje izme- 
đu ostaloga svjedoči koliko blaženstvo čeka sve one koji će po- 
slije Marije i poput nje »vjerovati, a da nisu vidjeli« (Iv 20, 
29). Vjera ima svoja iskušenja, koja su kod Marije bila najveća. 
A budući da je svaka vjera nagrađena, njoj je pripala i najveća 
nagrada koju je upravo primila današnjim »otajstvom«, kako 
u krunici nazivamo Isusove i Marijine događaje i doživljaje. 

Današnjem blagdanu još bolje odgovara drugi dio odlom- 
ka: Marijina pohvalna i zahvalna pjesan za Božje materin- 
stvo. Ako je ona radosno otjevana u Zaharijinoj kući, koliko 
li je više odjeknula »u kući nebeskoga Oca« (Iv 14, 2)? Ako 
se ta pjesma danomice bezbroj puta ponavlja i pjeva u Crkvi, 
nije li ona najzgodnija zahvalnica i nebeske Crkve združene 
s Marijom? Dakako, u punoj je smislu tako mogla pjevati 
samo presveta Bogorodica, ali upravo je njezino Božje mate- 
rinstvo podloga svih ostalih povlastica koje je Bog udijelio 
Mariji i koje su dovršene i kao okrunjene uznesenjem njezine 
duše i tijela na nebo. S pravom Lekcionar upravo danas u 
naslovu odlomka ističe Marijino priznanje: »Velika mi djela 
učini Svesilni!« Ona se pred anđelom i pred Elizabetom naz- 
vala Gospodnjom službenicom. Upravo zato ona ima pravo 
da je nakon Elizabete i dobre žene iz puka (Lk 11, 27) svi 
naraštaji na zemlji i na nebu slave i nazivaju blaženom. U 
Marijinu izrazu: Bog »uzvisi neznatne«, što naslov također 

ističe, kao da se krije i njezino konačno uzvisenje, njezino 
uznesenje. Ako je Bog prihvatio i neprestano vodio svoga 
slugu Izraela (r. 54), kako je tek prihvatio i u svoje nebeske 
dvorove uveo Majku svoga Jedinorođenog Sina! 

Upravo riječ o uzvisenju neznatnih, naročito ovako u 
množini, neka bude i svima nama mig na koji nas put usmje- 
ruje naša proslavljena Majka. To je put poniznosti nas zaista 
neznatnih koji jedini vodi k uzvišenju (Lk 14, 11; 18, 14; 1 Pt 
5, 6). Neznatni su svi oni kojima je u vlastitim očima neznat- 
no najprije njihovo biće, a onda i sve ono što ih okružuje na 
zemlji. U takvoj neznatnosti i u njezinu posvemašnjem uvje- 
renju kao samo od sebe dolazi da težimo za mebeskim, za 
onim koji je jedini Svesilni. Kad je na Svesvete god. 1950. 
dogmu o Marijinu uznesenju proglasio Pio XII, u suglasnosti 
s cijelim učiteljstvom Crkve kojemu je rimski biskup nezablu- 
divo na čelu, istaknuo je posebno kako mu je nakana da u 
naše materijalizirano doba, po zagovoru i primjeru svoje na 
nebo uznesene Majke, više težimo k nebeskome. Ta je nakana 
došla i ostala u zbornoj molitvi, a k tome i ponovljena u da- 
rovnoj molitvi koja danas ima da ovije našu misnu žrtvu. U 
tu svrhu mi danas i uvijek primamo spasonosna otajstva, »da 
na zagovor blažene Djevice Marije na nebo uznesene prispi- 
jemo k slavi uskrsnuća« (Popričesna). Ne preostaje drugo nego 
da to isto, što sabranije i pouzdanije, molimo svakog dana 
ujutro, u podne i uvečer kad pozdravljamo Božju i svoju 
Majku. Gdje je majka tamo spadaju i djeca. Nebeska nas 
Majka zove k sebi i k svome Sinu u nebo. Ona nas na tom 
putu vodi kao Majka: pa neka nas i svu našu braću dovede 
k vječnom cilju! 


24. VIII: SV. BARTUL, APOSTOL 


1. č. Otk 21, 9b-14: Na temeljima dvanaest imena apostola Ja- 
ganjčevih. (str. 229) ' 


P. p. 144, 10-11. 12-13ab. 17-18 (str. 583) 
P. Neka prijatelji tvoji, Gospodine, objave slavu kraljevstva 
tvoga! 


Kod sastavljanja misnih molitava došli su do izražaja, uz 
biblijske mavode i izreke crkvenih otaca, još i mnoga mjesta 
iz dokumenata II vat. sabora. Tako današnja zborna molitva 
želi da Crkva bude svim narodima sakramenat spasenja, a 
sabor tako naziva Crkvu nekoliko puta (C 48, 59; Cue 45; 
M 5). »Crkva nevjernicima naviješta nauk spasenja da svi 

ljudi upoznaju jedinoga pravog Boga i onoga koga on posla, 
te čineći pokoru da se odvrate od svojih putova. I vjernicima 
mora Crkva uvijek propovijedati vjeru i pokoru. Osim toga 
treba ih pripraviti na sakramente, učiti ih da vrše sve što 
je Krist zapovjedio, poticati ih na sva djela ljubavi, pobož- 
nosti i apostolata, kojima će kršćani zaista pokazati da nisu 
od ovoga svijeta, ali da su ipak svjetlo svijeta i da slave Oca 
pred ljudima« (B 9). Gospodin je to činio i čini preko svojih 
apostola pa stoga ne samo sve apostole štuje više nego druge 
svece nego njihove blagdane upotrebljava da nas po njima 
uvijek iznova poučava i potiče. Crkva se sva smatra miste- 
rijem, koji je teško označiti ljudskim riječima, a od biblij- 
skih slika koje je predočuju ističe se i zgrada, osobito grad 
na gori (Mt 5, 14), sveti grad, novi Jeruzalem (C 6). 

Ivan je u viđenju gledao takvu Crkvu. Sveti grad okru- 
žen je velikim i visokim zidinama koje su znak njegove čvr- 
stoće i sigurnosti. U nj vodi dvanaest vrata za dvanaest ple- 
mena Izraelovih, a to su svi Božji odabranici koji će doći sa 
sve četiri strane svijeta. Grad je Crkve postavljen na dva- 
naest temelja na kojima su napisana imena dvanaestorice 
Kristovih apostola. I Pavao (Ef 2, 20) naziva apostole teme- 
ljima Crkve. Stoga se svaka crkva kod posvećenja maže sve- 
tim uljem na dvanaest mjesta četiriju zidova i ta su mjesta 
trajno označena posebnim križevima. Krist je jedini Gradi- 
telj svoje Crkve, ali on za zidanje treba ljudsku građu, u 
kojoj su apostoli najvažniji. Stoga se njegova Crkva i zove 
apostolskom. Apostoli su ne samo propovjednici evanđelja, 
nego i njegovi namjesnici s kojima se on služi kao sa samim 
sobom i mjesto sebe. »Prema Isusovim riječima — a za to ima 
i ranijih primjera u židovskoj književnosti — apostol je pred- 
stavnik onoga koji ga šalje: »Nije sluga veći od svoga gospo- 
dara, niti je apostolos (poslanik) veći od onoga koji ga šalje« 
(Iv 13, 16). Prema tome, sudeći prema običajima onog vre- 
mena, apostol isprva nije misionar ili čovjek Duha, pa čak ni 
svjedok: on je emisar, delegat, opunomoćenik, ambasador« 
(RBT 28). Dakle, sva čast koju Crkva iskazuje apostolima kroz 
stoljeća ide samom Kristu. Nikad nije dosta ponavljati njegove 
riječi, koje dakako vrijede i za one koji su u službi nasli- 
jedili apostole: »Tko vas sluša, mene sluša. Tko vas prezire, 
mene prezire« (Lik 10, 16). Oni su njegovi prijatelji (Iv 15, 15) 
koji raznose po svemu svijetu slavu Božjega kraljevstva 
(pripjev). Stoga je Crkva od prvih vremena oblikovala načelo: 
»Nihil sime episeopo — ništa bez biskupa!« (Ignacije Anti- 
ohijski). 

Ev. Iv 1, 45-51: Evo pravog Izraelca, bez lukavstva. (str. 78) 


O današnjem apostolu potanje znamo samo ono što se 
zbilo kod njegova prvog susreta s Isusom. Kao da nam i to 
kaže: dosta je da ga je Gospodin pozvao za apostola, kasnije 
i poimence ubrojio među dvanaestoricu, i da mu je Bartolomej 
ostao vjeran i svoju službu obavljao do smrti. Apostolov smo 
prvi susret s Kristom već razmotrili (I 146). Tom se prigodom 
pokazalo kako Gospodin najčešće zove nekoga u svoju slu- 
žbu: preko drugoga. Filip je obavijestio Bartolomeja da je 
nastupio Učitelj koji je sigurno Mesija. Na Bartolomejevu 
sumnju Filip jednostavno odvrati: »Dođi i vidi!« U takvim 
i sličnim prigodama malo koristi nekoga uvjeravati; najbolje 
je da svatko sam iskusi život i službu koja ga čeka, i da se 
onda sam odluči. Tirocinij, koji se sastoji više od vježbanja 
nego od same pouke, potreban je za svako, a pogotovo za du- 
hovno zvanje koje traži da se čitav čovjek angažira i to za 
čitav život. Naivno je misliti da bi situaciju u Crkvi pobolj- 
šali ljudi koji bi isplivali na površinu jednostavnim izborom. 
»Dođi i vidi« može biti i upozorenje da svaki kandidat za 
bilo koju vrst apostolata treba da dođe k Isusu i »gleda« ga. 
Tko se temeljito ne zanima za Bibliju, tko rado ne moli i tko 
se često ne susreće s euharistijskim Spasiteljem, taj će teško 
stupiti u Isusovu družbu i ostati mu vjeran. Služba apostola 
dolazi od srdačnog druženja s Gospodinom. 

Kod susreta s Isusom Bartolomej je čuo pohvalu koju 
ističe i naslov današnjeg odlomka. Na tu prostodušnost pra- 
vog Izraelca aludira danas i zborna molitva u kojoj se kaže 
da je Bartolomej iskrena srca prionuo uz Sina Božjega. U 
vezi s time molimo Gospodina odmah na početku te molitve 
da u nama ojača vjeru. Ona će biti onoliko jaka koliko bude 
prostodušna i iskrena. Zaustavljati se u vjerskim sumnjama, 


dotično ne nastojati na pravilan ih način riješiti, to ne wodi - 


k Bogu, nego još više udaljuje od njega. Još je nešto prijeko 
potrebno: imati uvijek na pameti da je svaki Božji poziv, pa 
tako i temeljni poziv k vjeri, njegov dar. Dokaz je to da nas 
je on odabrao i zavolio davno prije nego smo mi čuli za njega. 
U vezi s ovim tekstom Augustin kliče: »O ti, Izraele bez 1lu- 
kavstva, bilo koji narode koji živiš iz vjere, prije nego sam te 
pozvao po svojim apostolima, dok si još bio u sjeni smrti 
(o tome je sveti naučitelj govorio potanko kako Bartolomejeva 
smokva, prema onoj osušenoj kod Mt 21, 19, znači sjenu 
smrti i nevjeru), i kad me još nisi vidio, ja sam tebe gledao«. 
Blago onome na koga je počinuo Isusov pogled i još blaženiji 
onaj koji ije taj pogled shvatio pa slijedi Jaganjca kamo god 
pođe (Otk 14, 4)! 

29. VIII: MUČENIŠTVO SV. IVANA KRSTITELJA 


1. č. Jer 1, 17-19: Govori im sve što ću ti zapovjediti. Ne dršći 
pred njima! (str. 762) 


P. p. 70, 1-2. 3-4a. 5-6ab. 15ab i 17 (str. 522) 
P. Ustima ću naviještati pravednost tvoju. 


U starom se i novom Misalu više puta upotrebljavaju 
riječi ps 118. (46-47) kod misnog ulaza, ali one malo kada 
odgovaraju kao na današnji spomendan smaknuća Kristova 
preteče: »Pred kraljevima o tvojim ću propisima govoriti, i 
zbunit se neću. U zapovijedima tvojim moja je naslada, jer 
ih ljubim«. Ivan Krstitelj zaista nije govorio samo malom 
puku koji ga je rado slušao, nego je stupao i u kraljevski 
dvor da propovijeda ono što ondje nisu htjeli slušati. Crkva 
je pred dva mjeseca slavila Boga za čudesa koja su se zbila 
kod Ivanova rođenja. Danas ona slavi njegovu mučeničku 
smrt. Zborna molitva spominje kako je Bog htio da Ivan 
bude Kristov preteča u rođenju i u smrti. A u darovnoj mo- 
limo: »Daj nam, Gospodine, po ovim darovima koje ti pri- 
nosimo, onu ispravnost tvojih putova koju je blaženi Ivan 
naučavao kao glas onoga koji viče u pustinji, i koju je on pro- 
livši krv označio velikom silom«. Novi Misal ima o Isusovu 
Krstitelju posebno predslovlje koje na dugo razvija tu nje- 
govu ulogu, a svršava da je on, prolivši svoju krv, pružio za 
Krista najveće svjedočanstvo. Dakle, kao da je moralo doći 
do njegova smaknuća. Svakako, Ivan nije ništa poduzeo da 
ga spriječi. Neustrašivi njegov nastup pred pokvarenošću i 
kukavičlukom Heroda i Herodijade pribavio mu je najprije 
zatvor i konačno mučeničku smrt. 

Odavna Crkva na Ivana primjenjuje riječi koje je Bog 
upravio Jeremiji kad ga je pozvao na tešku službu proroka 
koja je i za njega bila sudbonosna. Čuli smo ih već 4. C ne- 
djelje (I 256) i tada ih stavili u vezu s Kristom i s nama, ali 
one posebno lijepo odgovaraju Ivanu. Kod takvih je Božjih 
poslanika neustrašivost jedno od glavnih svojstava. Kad bi se 
oni strašili ići pred one kojima ih Bog šalje i kad bi se ustru- 
čavali kazati im sve ono što Bog naređuje, onda više ne bi 
bili dionici mjegove milosti i zaista bi pred neprijateljima 
uzdrhtali (r. 17). Ivan je poput Jeremije znao da je Bog s. 
njime, da ga neprijatelji neće nadvladati i da će ga Bog izba- 
viti iz njihovih ruku. Na koje se ovo izbavljenje odnosi? Na 
ono konačno koje donosi vječnu pobjedu i sreću. Mučenicima 
je dan smrti rođendan (dies natalis) i dan pobjede (dies trium- 
phalis). Tako Crkva drži i slavi od početka, bez obzira što 

mnogi tako ne misle. S njom i mi za se danas molimo da 
ustrajemo na Gospodnjem putu makar naišli na bilo kakve 
zapreke. Blago onome koji s Ivanom može reći da mu je Bog 
bio sve ufanje i učitelj od mladosti (r. 5. i 17), a još više 
blažen onaj kome je on to sve do kraja. Neka nam svaki- 
dašnja božanska hrana pomogne da prema kraju svoga života 
sve uvjerljivije ponavljamo Ivanove riječi koje danas odje- 
kuju kod pričešćivanja: »Ivan odgovori: On (Krist) mora rasti, 
a ja se umanjivati« (Iv 3, 27. 30). 


Ev. Mk 6, 17-29: Hoću da mi sad odmah daš na pladnju glavu 
Ivana Krstitelja. (str. 34) 


U susjednom smo čitanju Markova Evanđelja već razmo- 
trili i ovaj tekst (I 278), ali on nam toliko govori o ljudskoj 
slabosti i podlosti da je uvijek poučan, a posebno kad slavimo 
Ivanovo mučeništvo. Za Boga i za vjeru je palo mnogo heroja, 
ali teško se koji može mjeriti sa svetošću i s duhovnom veli- 
činom Ivana Krstitelja. Židovski povjesničar Josip Flavije 
misli da se Ivanovo smaknuće dogodilo iz političkih uzroka, 
ali to ne isključuje da je po srijedi bio i razlog koji spominju 
evanđelisti: povrijeđena taština jedne kraljevske preljubnice. 
Malo je koji mučenik pao iz tako niskih mučiteljevih pobuda. 
Pojedinosti su događaja crkvenim ocima i govornicima pru- 
žile prigodu da iskažu sve svoje govorničke sposobnosti. 
Ambrozije kliče: »Koliko li zločina u samom jednom zlodjelu!« 
Dosta je spomenuti da i barbarski marodi ne izriču smrtne 
osude, a još manje ih izvršavaju za vrijeme gozbe. Stoga isti 
naučitelj poziva Heroda neka kuša krv mučenika i neka se u 
njoj nasladi. Augustin dodaje: »Glava svetog Ivana Krsti- 
telja na pladnju! Kad se mrzi istina, poslan je smrtonosni 
glasnik okrutnosti. Djevojka pleše, majka bijesni. U raspu- 
štenosti i raskoši gozbe kralj se lakoumno zaklinje, a bez- 
božno izvršuje ono što se zakleo. Ivanu se dogodilo ono što 
je sam navijestio. O Kristu Gospodinu je kazao: »On mora 
rasti, a ja se umanjiti«. Ovaj je smanjen za glavu, onaj je 
podignut na križ«. 

Ovi i slični izrazi nisu pretjerani, jer je i sam Isus rekao 
za Ivana: »Postupali su s njim kako su htjeli« (Mk 9, 13). 
Slično kako će kasnije reći o sebi u getsemanskom vrtu: »Evo, 
Sin čovječji predaje se u ruke grješnika!« (14, 41). Ivanovo 
smaknuće »usred izvana nadobudnoga Isusova djelovanja u 
Galileji unaprijed baca žalosno svjetlo na strašan svršetak 
što ga je Bog u svojoj nedokučivoj odluci odredio za svoga 
Mesiju. — Možda ni zadnja napomena, da su došli Ivanovi 

učenici i pokopali njegovo tijelo, nije bez značenja. Djeluje 
kao utješan završetak; Božji je čovjek našao svoj mir. A 
to pruža i jedan svjetli izgled: i Raspeti će biti položen u grob 
nad kojim odjekuje poruka uskrsnuća« (Schnackenburg). Sve 
u svemu, dovoljno nam se danas pruža poticaja da posve 
usvojimo zaključak današnje zborne molitve: »Kao što je on 
(Ivan) pao kao mučenik-svjedok istine i pravde, tako da se i 
mi odvažno borimo u ispovijedanju tvoje nauke«. Što tko ima 
više poteškoća to mu je potrebnija Božja pomoć i prema tome 
je mora više izmoliti, a onda s njom ustrajmo sudjelovati. 


8. IX: ROĐENJE BL. DJ. MARIJE 


1. č. Mih 5, 1-4a: Dok ne rodi ona koja ima roditi. (str. 910) 
ili, po volji: Rim 8, 28-30: Koje Bog predvidje, te i preo- 
dredi. (str. 133) 


P. p. 12, 6ab. 6ed (str. 478) 
P. (Iz 61, 9a): Radujem ise u Gospodinu, šeadhalena 


Rođenje djeteta je u sređenoj obitelji jedno od najčesti- 
tijih ljudskih radosti. A što da se reče o sreći koju donosi 
rođendan dugo očekivane Djevice koja je bila odabrana za 
blagoslovljenu među svim ženama i koja nam je imala roditi 
Emanuela, Bog s nama? Stoga je današnji blagdan sav prožet 
radošću. Tako je bilo u rimskoj liturgiji netom je ovaj blag- 
dan uveden u drugoj polovici 7. stoljeća. Tada Crkva još nije 
slavila Marijino bezgrješno začeće pa je u obrasce mise i časo- 
slove unijela mnogo radosnih usklika. Jednim od njih i sada 
počinjemo misu: »Radosno svetkujmo (ne: svetkujemo) rođe- 
nje blažene Marije Djevice: iz nje se rodilo Sunce pravde, 
Krist, Bog naš!« Slično ponavljamo i uz pjevanje Aleluja 
prije Evanđelja. Puna su radosti i dva retka pripj. psalma 
i još više poznati pripjev iz Izaije: Radujem se u Gospodinu, 
radujem!« Ovo »u Gospodinu« danas znači i doslovno zbog 
Gospodina — Kyriosa našega Isusa Krista, čije rođenje litur- 
gija nadovezuje na danas slavljeno mnođenje njegove Majke. 
Črkva to ne čini samo slikovitim prikazivanjem Marije, »koja 
svemu svijetu bijaše nada i zora spasenja« (Popričesna), dakle 
zore koja nam je rodila Sunce pravde, Krista, nego u zbor- 
noj molitvi ovako uzima oba rođenja zajedno: »Porod (Sin) 
blažene Djevice bijaše nam početak spasenja, neka nam blag- 
dan njezina rođenja bude na porast mira«. A znamo da biblij- 
ski mir znači i spasenje. 

Koliko je i ovdje liturgijska molitva odraz biblijskih 
tekstova, jasno se vidi iz sva tri čitanja koja nam danas 
pruža novi Lekcionar. Molitve su i usklici današnje mise 
sastavljeni prije nego su odabrana ova čitanja pa tu imamo 
i vrlo lijep primjer izmjeničnog načela: Vjera određuje kako 
se moli, a molitva nas uči kako se vjeruje. Uzmemo li za 1. 
čitanje starozavjetni ili novozavjetni tekst, oba ona povezuju 
Mariju s Isusom. Mihejino smo proroštvo razmotrili 4. C 
adventske nedjelje (I 102), a Pavlov nauk o Božjem preodre- 
đenju 17. A nedjelje (v. gore). Ovdje samo istaknimo kako 
oba teksta spominju Spasitelja i barem na neki način njegovu 
Majku. Miheja to čini izričito riječima koje su istaknute 
i u naslovu odlomka. Poznato proroštvo o Isusovu rođenju 
u Betlehemu (koji se zvao i Efrata), i na koje se poziva i 
Matej (2, 6), ne spominje samo onako porod »one koja ima 
roditi« (r. 2). Te su riječi besmislene ako se ne odnose na 
proroštvo Izaije (s kojim je Miheja djelovao u isto vrijeme) 
i koji je navijestio da će Djevica roditi Sina Emanuela. Uz to 
je značajno kako Miheja na kraju naglašava da će sin, kojega 
će ta žena roditi, biti sami mir. Na temelju toga nam je još 
jasnije i draže da upravo o današnjem blagdanu molimo za 


. porast mira. 


Pavao ne spominje Mariju po imenu, ali dok uči da je Bog 
predvidio i predodredio sve one koji su imali biti suobličeni 
slici njegova Sina, zar među svima njima mije prva njegova 
Majka? Ako je Isus imao biti prvorođenac među mnogom 
braćom, koja su svi primili sve milosti od Krista kao od svoje 
Glave, onda je on sigurno najviše uresio i sa sobom unaprijed 
suobličio onu koja ga je trebala roditi. Ovakvi teološki zaklju- 
čci iz biblijskih tekstova mogu da izdrže svaku kritiku i sum- 
nju. Kad Pavao nastavlja da je Bog one koje je predvidio uz 
svoga Sina i za to ih predodredio, još i pozvao, opravdao 
(učinio pravednima, svetima) i proslavio, na koga se sve to 
može primijeniti u tolikoj mjeri koliko na svetu Bogorodicu? 
Zaista je ovaz Pavlov dalekosežni i duboki kristološki i soteri- 
ološki tekst na svoj način i marijološki. Da on to nije, ne bi 
nam ga Crkva danas dala za čitanje. 


Ev. Mt 1, 1-16. 18-23 (duže) ili 1, 18-23 (kraće): Što je u njoj 
začeto, od Duha je Svetoga. (str. 1) 


Budući da Evanđelja spominju Mariju tek kod navješte- 
nja, u njima nema ništa o njezinu rođenju. Iz Biblije ne znamo 
ni imena njezinih roditelja. Sva je Marijina veličina u posve- 
mašnjoj povezanosti s njezinim božanskim Sinom i stoga im 
je rodoslovlje zajedničko. U povijesti spasenja imaju svoje 

veće ili manje značenje sva danas spomenuta imena, ali vrhu- 
nac je čitave dotadašnje povijesti i ujedno početak sasvim 
nove knjige o velikim Božjim djelima, koja će se zaključiti 
u vječnosti, u času kad nastupa Marija »od koje se rodi Isus 
koji se zove Krist«. Odlomak smo čitali neposredno prije 
Božića više puta (I 89, 92, 99, 115), a ovdje uočimo kako evan- 
đelist povezuje u Kristu čovjeka i Boga i kako je ta veza 
nastala upravo u Mariji. Prvi dio odlomka je Isusovo ljudsko 
rodoslovlje, no naslov nas čitanje odmah na početku upućuje 
na najvažnije riječi koje se nalaze u drugom njegovu dijelu. 
One nam iznose vjersku istinu da je Isus kao Bog-čovjek začet 
po Duhu Svetomu. Na taj način, kao što je i dolikovalo, nije 
bio potreban ljudski otac, ali je bila nužna majka, i tu evan- 
đelist navodi dva puta: »Nađe se (Marija) trudna po Duhu 
Svetom« (r. 18) i »Što je u njoj začeto, od Duha je Svetoga« 
(r. 20). U to anđeo odmah ističe i otkupiteljsku ulogu Sina 
Božjega i Marijina. A to je tako važno da Crkva te riječi po- 
navlja i kod današnjeg pričešćivanja: »On će spasiti narod 
svoj od grijeha«. 

Upravo nam današnja pričesna pjesma daje mig kako, na 
temelju Biblije, imamo povezivati Marijinu ulogu kod Isusova 
utjelovljenja i kod njegova djela otkupljenja. Sam je, naime, 
evanđelist kod opisa Isusova utjelovljenja naveo ida se u tom 
času ispunilo Izaijino proroštvo kako će Djevica začeti i poro- 
diti Sina, Boga s nama. Prorokov navještaj i anđelovu napo- 
vijed liturgija spaja u jednu jedinstvenu cjelinu: »Evo, Dje- 
vica će začeti Sina, on će spasiti narod svoj od grijeha« (Prič. 
pjesma). Marija bi kao Majka Otkupitelja bitno sudjelovala 
kod našeg otkupljenja sve da je Isusa samo rodila i, recimo, 
prije njegove otkupiteljske smrti umrla, Kao što se otku- 
pljenje ne da odijeliti od Kristova utjelovljenja, tako se ne 
može poreći ni uloga Majke kao Kristove družice (socia Chri- 
sti) u čijem je društvu i suradnji Krist izveo naše otkupljenje. 
Time se nimalo mne umanjuje činjenica da je otkupljenje samo 
njegovo djelo, nego se tek na pravo mjesto stavlja i njegova 
Majka bez koje ga mne bismo imali kao Otkupitelja. Ona, danas 
zarudjela zora — on, vječno sunce našega posvećenja 1 
spasenja. 

Evo kako Marijin pristanak na Božje materinstvo pove- 
zuje s našim spasenjem Bernard, naučitelj Crkve i veliki Ma- 
rijin štovalac, kad joj kliče: »Čula si što će se dogoditi, i vje- 
rovala si. Vjeruj i načinu kako će to biti. Čula si da ćeš | 
začeti i moditi sina. Čula si da to neće biti naravnim načinom 
nego po Duhu Svetom. Anđeo očekuje odgovor, jer je vrijeme - 
da se vrati k Bogu koji ga je poslao. O gospodarice, i mi oče- 

kujemo riječ smilovanja, mi koje pritište osuda prokletstva 
Gle, tebi se nuđa cijena našega spasenja. Odmah ćemo se 
izbaviti ako pristaneš. U vječnoj Božjoj Riječi svi smo mi stvo- 
reni, a gle umiremo. Tvojim kratkim odgovorom mi ćemo se 
okrijepiti i opet vratiti u život. Ovo te moli, o mila Djevice 
tužni, Adam s bijednim svojim potomstvom, prognanik iz raja. 
Ovo te moli Abraham, ovo David. Ovo traže sveti oci tvoji 
oci, koji borave u zemlji smrtne sjene. Ovo očekuje čitav svi 
jet klečeći pred tobom. I s pravom, jer o tvom odgovoru ovisi 
utjeha bijednih, otkupljenje zasužnjenih, oslobođenje osuđenih 
i napokon spasenje svih Adamovih sinova, cijeloga tvoga noda. 
O Djevice, odgovori brzo! Odgovori brzo anđelu, da, po an- 
delu samom Gospodinu! Odgovori riječ i primi Riječ! Izreci 
svoju i začećem primi Božju. Izusti prolaznu i obuhvati vje- 
čnu. Što oklijevaš? Što se bojiš? Vjeruj, pristani i primi! Neka 
se tvoja poniznost zaodjene odvažnošću, a suzdržljivost povje- 
renjem. Nikako sada ne dolikuje da djevičanska jednostav- 
nost zaboravi na razboritost. Samo se u ovoj stvari, o razbo- 
rita Djevice, ne boj da ćeš biti preuzetna. Iako šutnja izra- 
žava opravdanu suzdržljivost, sada je ipak potrebnije da rije- 
čju pokažeš svoju odanost Bogu. Otvori, o blažena Djevice 

srce vjeri, usta pristanku, krilo Stvoritelju! Gle, vani na kia 
kuca onaj koga žele svi narodi! Što bi bilo da on zbog tvoga 
oklijevanja prođe, i da ti opet tužna počneš tražiti onoga 
koga ljubi tvoja duša? Ustani, potrči, otvori! Ustani vjerom 

potrči odanošću, otvori pristankom! A ona reče: Evo službe- 
nice Gospodnje, neka mi bude po tvojoj Riječil« (Iz novog 
Časoslova na 20. prosinca). 


14. IX: UZVIŠENJE SVETOGA KRIŽA 


1. č. Br 21, 4b-9: Tko bude ujeden, ostat će na životu, ako po- 
gleda zmiju od mjedi. (str. 126) 


P.p. 77, 1-2. 34-35. 36-37. 38 (str. 528-9) 
P. Ne zaboravite djela Božjih! 


Na ovaj je dan god. 320. u Jeruzalemu posvećena Kon- 
stantinova bazilika koja je obuhvaćala vrh Kalvarije i Isusov 
grob. Kad se gradila ta crkva, nađeni su ostaci svetoga Križa 
i stoga se svakogodišnja proslava posvećenja te bazilike u 
Jeruzalemu na ovaj dan slavila svečano kao Uskrs i Bogoja- 
vljenje. Tako svjedoči hodočasnica sa zapada KEterija. Kasnije 
je, na temelju legende kako je Kristov križ prepoznat poseb- 

tim čudom, 3. svibnja uveden novi blagdan Našašća sv. Križa. 
Kad je od perzijskog kralja Kozroa Kristov križ opet predobi- 
jen i svečano vraćen u Jeruzalem, taj se događaj spojio sa sta- 
rim blagdanom posvećenja bazilike svetoga Groba i kao takav 
je ostao i u obnovljenoj liturgiji. Crkva je dakle s pravom što- 
vanje sv. Križa oslobodila legendarne navlake (tako je i nestao 
blagdan 3. svibnja), a Kristov je križ ponovno zasjao u prisnom 
biblijsko-liturgijskom svjetlu. U stvari su liturgijski obrasci, 
barem u Misalu, isticali osobito biblijskim čitanjima samo otaj- 
stvo Križa, a vrlo su se malo osvrtali na legende. »U misi se 
govori o uzvišenju Krista po križu i na križu« (Baur). Misu 
počinjemo prilagođenim Pavlovim tekstom (Gal 6, 14): »Treba 
da se hvalimo križem Gospodina našega Isusa Krista, u kome 
(in quo, u Kristu, ne u ikrižu) je spas i usknsnuće naše; po kome 
smo spašeni i oslobođeni.« Dok 'je ulazna pjesma ostala ista, na 
početku zborne molitve spomen na uzvišenje križa zamijenjen 
je biblijskom istinom: »Bože, ti si htio da tvoj J edinorođeni Sin 
pođe na križ kako bi spasio ljudski rod«, a na tom je temelju 
ostao isti drugi dio te molitve: »Podaj, molimo, da u nebu po- 
stignemo nagradu otkupljenja sa strane onoga čije smo otaj- 
stvo upoznali na zemlji.« Tako je s pravom još više istaknut 
sam Krist. 

Simbolizam 1. čitanja razmotrili smo 5. koriz. utorka (II 
139) osobito dugim Augustinovim tumačenjem. Danas se mo- 
žemo osvrnuti na retke pripj. psalma koji dolaze samo danas 
nakon čitanja. Uz pet šest puta ponavljani pripjev »Ne zabora- 
vite djela Božjih!« psalmist poziva sve prisutne da čuju njego- 
vu nauku, sadržan u tajni iz davnih vremena. Ta se nauka 
sastoji u opomeni da se Bogu ne obraćamo samo u nevolji, kao 
što su to činili Izraelci u pustinji, a zatim pomognuti i spašeni 
da mu poput njih ne postanemo opet nevjerni i da mu ne laže- 
mo svojim jezikom. »Kako je malo kršćana koji se diče križem 
i koji smatraju odlikovanjem i počašću kad trpe i kad su opte- 
rećeni križem! Čovječanstvo se dijeli pred Kristovim križem. 
Jednima je propovijed o križu ludost, a drugi, unatoč tome što 
izgleda protivno, u Kristovu križu vide spasonosnu moć i stvar- 
nost« (Baur). Naši su sveci ovako mislili i postupali: »Kako 
nam veliku čast daje Bog kad nas pušta da idemo istim putem 
kojim je dopustio da ide njegov Sin! Ako križ jače tišti i ako 
nam se čini da se život urotio protiv nas, bliže smo sjedinjenju 
s Bogom« (Pavao od križa). 

2. č. Fil 2, 6-11: Ponizi sam sebe, zato ga Bog preuzvisi. (str. 
171) 


Kristova smrt na križu iz poslušnosti prema Ocu donijela 
je uzvišenje njegovoj ljudskoj naravi, a nama spasenje. Kristo- 
loško smo značenje ovoga teksta vidjeli na Cvjetnicu (II 153). 
Za naše je ravnanje najvažnije da imamo uvijek pred očima 
dvije činjenice koje u nekom smislu obuhvaćaju cijelu povi- 
jest našega spasenja: prvi nas je Adam upropastio svojom ne- 
poslušnošću, a novi nas je Adam spasio svojom poslušnošću do 
smrti na križu. Iz toga treba da svatko za se potraži gdje će i 
kako će izbjegavati svaki neposluh. 

Za razmišljanje dodajmo ovaj izvadak iz govora Maksima 
Turinškog što ga ima novi Časoslov na Sveti utorak: »Gospo- 
dinov je križ donio spas ljudskom rodu. Njegovo je trpljenje 
naše otkupljenje, njegova smrt naš život. Zato je Gospodin po- 
dnio sve one muke, da mi osjetimo sva dobra. Zato je pristao 
da se s njim postupa okrutno, da se nama udijeli milosrđe. Za- 
to je prema sebi prije htio biti tvrd, da prema nama bude do- 
bar. Križem je oduzeo sve nepravde ljudskog roda i sve ih uni- 
štio svojim trpljenjem, da više nema što bi čovjeku škodilo. — 
Veliko je otajstvo križa i, ako shvaćamo, ovim se znakom spa- 
šava svijet. Kad mornari hoće da režu brazde moru, prije podi- 
gnu drvo (jarbol) i o nj objese jedro, da tako učinjenim križem, 
Gospodnjim znakom stignu u luku spasa, a izbjegnu pogibelj 
smrti. Jedro je naime, obješeno o jarbol, slika neke tajne, kao 
kad je Krist uzdignut na križ. Ljudi se ne obaziru na olujne 
vjetrove i daju se na put kad se pouzdavaju u tu tajnu. Kao 
što Crkva ne može stajati bez križa, tako je slaba i lađa bez 
jarbola. Onu odmah uznemiruje sotona, a ovu odnosi vjetar. 
Kad se pak podigne znak križa, odmah se tjera. đavolska zloba 
i kroti sila vjetra. — Isto tako i vrijedan ratar, kad se sprema 
da prevrće tlo zemlje i da traži hranu za život, to ga ne podu- 
zima osim znakom križa. Dok naime ralu podmeće lemeš, pri- 
bija ušice i ubacuje klin, oponaša oblik križa; tako je sam sa- 
slav pluga slika Gospodinove muke. I nebeski se svod dijeli 
prema liku toga znaka. Četiri strane svijeta, istok, zapad, jug, 
sjever, kao da su obuhvaćene s četiri kraka križa. A i sam stav 
čovjekov, kad digne ruke, slika je križa, pa nam je stoga i na- 
ređeno da molimo uzdignutih ruku kako bismo i stavom svo- 
jih udova priznavali Gospodinovu muku. Brže će biti uslišana 
naša molitva kad Krista, s kojim duša govori, nasljeđuje i naše 
tijelo. Prema tom je primjeru i sveti Mojsije, kad je vodio rat 
s Amalečanima, pobijedio ne oružjem ni gvožđem, nego ruka- 
ma uzdignutim k Bogu. Tim se dakle Gospodnjim znakom si- 
ječe more, obrađuje zemlja, upravlja nebeski svod, spašavaju 

ljudi. Jer od kada je čovjek Gospodin naš Isus, koji je nosio 
križ, bio pokopan u zemlju, on kao da je zemlju prokrčio i izo- 
rao tako da ona (ponovno) rađa sve one koje je držala mrtve.« 


Aleluja prije Ev. Klanjamo ti se, Kriste, i blagoslivljamo te, 
jer si svojim križem otkupio svijet. 


Ev. Iv 3, 13-17: Sin čovječji mora biti podignut. (str. 79) 


U noćnom je razgovoru Isus htio Nikodema poučiti kako 
je nužno za ulazak u kraljevstvo Božje nanovo se roditi iz vode 
i Duha Svetoga. Na prvi pogled se možemo čuditi kakvu vezu 
s tim ima ovo o uzdignuću Sina čovječjega. Krizostom je nalazi 
u ovome: »Nakon što je govorio o velikoj milosti koju će čo- 
vjeku darovati krštenjem, spominje njezin izvor, a to je ništa 
manje nego križ. I Pavao je to dvoje, krštenje i križ, spojio kad 
je pisao Korinćanima: »Zar je Pavao razapet za vas? Ili ste u 
Pavlovo ime kršteni?« (1 Kor 1, 13). Na taj način Krist nam je 
pokazao svoju neizrecivu ljubav na sasvim poseban mačin: naj- 
prije je za nas, svoje neprijatelje, podnio muku, a onda nam 
krštenjem dariva potpuno oproštenje grijeha.« Na vezu između 
krštenja i križa može nas podsjetiti i naš naziv »krst« koji upo- 
trebljavamo za sakramenat preporođenja i, barem u nekim 
krajevima, za drvo križa. Uz to je i službeno prihvaćeno da se 
kod nas prvi sakramenat dijeli riječima »Ja te krstim«, iako 
grčka riječ »baptizein« zapravo znači prati, kupati. Nad kršte- 
nikom se krsna voda polijeva u znaku križa i te se veze mo- 
žemo sjetiti kad god se prikrižimo blagoslovljenom vodom. Sve 
to traži i primjenu u životu, jer kao što je u ovom tekstu re- 
čeno da Sin čovječji mora biti podignut sa zemlje (na križ), a 
to je Gospodin kazao i na dan Uskrsa učenicima na putu u 
Emaus: »Zar nije trebalo da Mesija to pretrpi da uđe u svoju 
slavu?« (Lk 24, 26), tako i vjernik mora računati s križem i 
trpljenjem u svojoj kršćanskoj stvarnosti. »Nema spasenja du- 
ši, niti ufanja u vječni život osim u križu« (Nasljeduj Krista 
II 12. Korisno je pročitati cijelu gl. 11. i 12. kojima kao da je 
sažet sav nauk te knjižice). 

Bog nas pozna i zato Biblija rijetko kada govori o trpljenju 
a da odmah ne spomene i njegov cilj koji ga jedini osmišljuje. 
Tako i ovdje Ivanov tekst povezuje Isusovo uzdignuće na križ 
i njegovo uzašašće ma nebo, isto kao što to čine gore navedene 
riječi iz Lukina Evanđelja. Isusov je križ, kako piše Ivan, put 
po kojemu je Božja ljubav došla na svijet i njezin najveći do- 
kaz. Vjera u Raspetoga, a to znači stvarno prianjanje uza nj, 
osigurava nam vječni život, dapače nam ga daje već ovdje. 
Otac nije poslao Sina da nas sudi već da nas spasi. Budući da 
ljubav treba uzvratiti, i nama je križ i život po križu most ko- 

jim se dižemo k Bogu, kao što se on po njemu spustio k nama. 
Preko križa se dakle vrši božanska izmjena između Boga i lju- 
di. Ona se uvijek iznova obnavlja euharistijskim spomen-či- 
nom Isusove muke i proslave. U tom smislu treba shvatiti i sa 
svoje strane ostvariti Isusove riječi koje nam Crkva danas po- 
navlja kod pričešćivanja: »Kad budem podignut sa zemlje, sve 
ću ljude privući k sebi« (Iv 12, 32), privući k sebi na križ i po 
križu k sebi u nebo. »U Kristu smo svi raspeti, svi umrli, svi 
pokopani, svi uskrsli« (Lav Vel.). 


15. IX: BL. DJ. MARIJA ŽALOSNA 


41. č. Heb 5, 7-9: Naviknu slušati i posta začetnik vječnoga spa- 


senja. (str. 193) 


P. p. 30, 2-3a. 3bc-4. 5-6. 15-16. 20 (str. 491) 
P. Po svojoj me dobroti spasi, Gospodine! 


Biblijsko-liturgijska duhovnost bez sumnje izražava i po- 
kreće čitav nutarnji život Crkve, ali ipak ona nije jedini put 
kojim se vjerne duše dižu k Bogu i za njega žrtvuju. Svoje 
opravdanje imaju i pobožne vježbe kršćanskog puka pa ih II 
vat. sabor veoma preporučuje, ali odmah dodaje: »Te vježbe 
treba tako urediti prema pojedinim liturgijskim vremenima da 
budu u skladu sa svetom liturgijom, da od nje na neki način 
proizlaze i da puk vode k njoj, jer ih ona po svojoj naravi dale- 
ko nadvisuje« (B 13). U zadnjim se stoljećima na to nije pazilo 
koliko je bilo potrebno pa je posve razumljivo da obnovljena 
liturgija želi srediti i to stanje. Ona ipak nije ukinula sve blag- 
dane koji su nastali pod uplivom pučkih pobožnosti pa je tako 
ostao i ovaj spomendan Žalosne Gospe, dok je iz službenoga 
općeg kalendara nestao njegov dvojnik koji se slavio u petak 
prije Velikog petka. Mjesnim crkvama ostaje mogućnost da ga 
i tada slave, ali je Crkvi do toga da se u one dane intenzivno 
pridružimo osjećanju jedinoga našeg Otkupitelja kakvo nam 
posreduje Biblija i liturgija. 

Različita shvaćanja liturgijske i pučke pobožnosti možemo 
lako uočiti ako usporedimo dosadašnji i novi misni obrazac 
ovoga spomendana, naročito u misnim molitvama. I vrlo pobo- 
žni liturgisti (npr. kard. Schuster) zamjerali su nedostacima do- 
sadašnjih molitava. Novi Misal ima i novu ulaznu pjesmu s 
proroštvom starca Šimuna Mariji u hramu. To nas već upućuje 
da naše suosjećanje s Isusom i Marijom bude više stvarno ne- 
goli čuvstveno. Tako je mislio i II vat. sabor kad je odredio: 
»Neka se vjernici sjete da prava pobožnost nije u neplodnom 

i prolaznom osjećaju ni u nekoj ispraznoj lakovjernosti, nego 
da izlazi iz prave vjere, koja nas vodi do toga da priznajemo 
uzvišenost Majke Božje i da se potičemo na sinovsku ljubav 
prema svojoj Majci i na nasljedovanje njezinih kreposti« (C 
67). S tog je stanovišta vrlo značajno kako se tumači Šimunova 
riječ o maču koji je imao probosti Marijinu dušu. Redovito se 
pod tim misli na samo trpljenje koje je Marija podnijela u Kri- 
stovoj muci, dok se zaboravlja na jedan drugi mač koji je tada 
mučio njenu dušu. Toma Akvinski, pozivajući se i na neke erk- 
vene oce, spominje i mač sumnje i negodovanja. »Iako je Ma- 
rija znala po vjeri kako Bog hoće da Krist trpi i svoju je volju 
podložila Božjoj volji u svojem htijenju, kao što čine savršeni, 
ipak je žalost nad Kristovom smrću bila u nižoj volji blažene 
Djevice takva da se protivila onom posebnom (uzvišenijem) 
njenom htijenju, što se ne protivi savršenstvu.« To nam tuma- 
čenje može donijeti mnogo smirenosti budući da i naše ljudsko 
srce često osjeća u sebi takvu borbu koju je, uostalom, doživio 
i Bog-čovjek u Getsemaniju i izrazio je riječima: »Oče moj! 
Ako je moguće, neka me mimoiđe ovaj kaleži« No on je u toj 
borbi pobijedio te nastavio: »Ali neka ne bude moja, nego 
tvoja volja!« (Mt 26, 39). 


Zborna molitva ima za Mariju i u liturgiji novi izraz: uz 
Kristov križ stajala je »Majka supatnica (compatiens)« I tu je 
ona predvodnica i uzor Crkvi kojoj molitva dalje želi: »Daj 
Crkvi svojoj da zajedno s njome bude učesnica Kristovih muka 
te zavrijedi biti dionica i njegova uskrsnuća.« S tog ćemo 
stajališta lakše razumjeti zašto je danas za 1. čitanje odabran 
odlomak iz posalnice Hebrejima koji smo razmotrili 5. B koriz. 
nedjelje (II 129). Na temelju onoga, o čemu smo jučer razmi- 
šljali, poslanica uči da je Sin Božji postigao savršenstvo svoje 
ljudske naravi time što je bio odan i poslušan Ocu sve do smrti 
na križu. Tako je on pokazao da je zaista za naše spasenje. 
s kojim je bitno združena i božanska žrtva za naše spasenje. 
Na tom putu požrtvovne poslušnosti moraju se Kristu pridru- 
žiti svi oni koji žele biti njegovi, a to nikome nije uspjelo kao 
njegovoj Majci. Pripj. psalam ne smijemo shvatiti tako da nas 
Gospodin spasi od životnih muka, nego radije u predanosti srca 
iu poslušnosti duše Bogu. Za kršćanina se, kao za Isusa i Ma- 
riju, ne postavlja pitanje: da li trpjeti ili ne, nego kako trpjeti. 


(Po volji) Posljednica »Stala plačuć tužna Mati«. 

Aleluja prije Ev. Sretne li Djevice Marije: bez smrti zavrijedi 
mučeniku palmu pod križem Gospodinovim ! 

Ev. Iv 19, 25-27: »O koliko ucviljena bješe ona uzvišena majka 
Sina jedinog !« (str. 96) 

ili Lik 2, 33-35: Tebi će samoj mač probosti dušu. (str. 49) 


Svatko može usporediti dva shvaćanja Isusovih muka na 
križu i Marijinih pod njegovim križom kako su izražena u pje- 
snički izvanredno uspjeloj Posljednici i u kratkom  uskliku 
Crkve s Aleluja. Pobožni pjesnik kao da mije u stanju smoći 
dovoljno izraza, uvijek novih i ujedno neprestano ponavljanih, 
kojima da opiše Marijine muke pod križom. Ona je odmah na 
početku opjevana kao Majka tužna i ucviljena, duše razbolje- 
ne, rastužene, ražaljene... A starodrevni je usklik, gledajući 
je također pod križom Gospodinovim, naziva sretnom što je i 
bez smrti zaslužila mučeničku palmu. Jednako onako kao što i 
stanokršćanski Rimski misni kanon Kristovu muku naziva 
»blaženom«. Jedno i drugo gledište stvarno i opravdano. Jedno 
nici, ne možemo se odreći prvoga, ali blago onome koji prvo 
gledište uspije posve prožeti drugim! 

Oba se današnja evanđeoska odlomka čitaju više puta pre- 
ko godine. Iako je jedan događaj iz početka a drugi i svršetka 
Isusova života, sadržajno su usko povezani. Ovako o njima piše 
poznati liturgijski autor Baur: »Naš je Gospodin stigao na cilj 
svoga zemaljskog poslanja. Svršava djelo pomirenja ljudskog 
roda s Bogom. U tom odlučujućem, najvećem trenutku ljudske 
povijesti sa strane do njega, pod križom, stoji Marija, usprav- 
na. Ona obnavlja Isusovo prikazanje koje je nekada izvršila u 
hramu. Prikazuje Ocu blagoslovljeni plod svoje utrobe da bude 
otkupnina za spas svijeta. Za nekoliko će trenutaka Isus umri- 
jeti i bit će dovršena žrtva koja je nama ljudima donijela spa- 
senje. Ne bez Marije, njegove Majke. »Sine, evo ti majke!« On 
nju daje nama da kao što je bila njegova Majka bude i naša 
majka u kraljevstvu milosti. U Ivanu, kojemu je Gospodin re- 
kao: »Evo ti majke«, mislio je na nas i nama isto rekao. Nje- 
gova riječ Majci uz križ: »Evo ti sinal« u tom je času učinila 
da je u Marijinu srcu izrasla  najnježnija majčinska ljubav i 
milina prema nama koji smo po milosti Kristova braća i sestre. 
Nije li Marija, kao nekoć u Nazaretu pred anđelom, i sada izre- 
kla svoj »fiat« i dala svoj pristanak, pun ljubavi i predanosti 
prema nama, da tako ispuni zadnju želju svoga Sina? I to u 
času svoje najdublje boli. Tako nam je ona majka. Mi smo dje- 
ca njezinih boli. Primila nas je mjesto svoga Isusa, da ljubav 
koju je imala prema njemu protegne na sve nas.« 

Nisu to samo lijepe pobožne misli pojedinog teologa. Isto 
uči II vat. sabor: »Blažena je Djevica napredovala na putu vje- 

re i vjerno čuvala svoje sjedinjene sa Sinom sve do križa, gdje 
je, ne bez Božjeg nacrta stajala, sa svojim Jedinorođencem 
mnogo trpjela i s materinskim se srcem pridružila njegovoj 
žrtvi, pristajući s ljubavlju na žrtvovanje Žrtve koju je sama 
rodila... Time što je Krista začela, rodila, hranila, u hramu ga 
Ocu prikazala, i sa svojim Sinom, dok je na križu umirao, 
trpjela, na savim je osobit način sudjelovala u  Spasiteljevu 
djelu, poslušnošću, vjerom, ufanjem i žarkom ljubavlju, da ob- 
novi vrhunaravni život duša. Radi toga nam je postala majkom 
u redu milosti« (C 58, 61). Na temelju te nauke mi danas, kao 
i uvijek, prinosimo misnu žrtvu »štujući blaženu Djevicu Ma- 
riju, koju si nam pod križom Isusovim blagostivo dao za dobru 
Majku« (Darovna). Crkva ne mari samo za lijepe naslove, već 
želi da se oni ostvare i u našem životu. Stoga nas danas kod 
pričesti poziva: »Radujte se kao zajedničari Kristovih patnja 
da i u objavljenju njegove slave mognete radosno klicati« (1 
Pt 4, 13). Sve gornje misli obuhvaćamo molitvom poslije priče- 
sti: »Primivši otajstva vječnoga otkupljenja, usrdno molimo, 
Gospodine: dok štujemo supatničku muku blažene Djevice Ma- 
rije, da u sebi nadopunjamo za Crkvu ono što nedostaje Kri- 
stovim mukama.« 


21. IX: SV. MATEJ, apostol i evanđelist 


1. č. Ef 4, 1-7. 11-13: On dade jedne kao apostole, druge kao 

evanđeliste. (str. 166-7) 

P. p. 18, 2-3. 4-5 (str. 482-3) 
P. Po zemlji se razliježe jeka njihova. 

Tko bi htio dramatski prikazati život i životnu zadaću da- 
našnjega sveca, mogao bi složiti tri lijepe žive slike: njegov po- 
ziv za apostola, njegovo naviještanje i pisanje Evanđelja, i nje- 
govo mučeništvo koje je sigurno, a koje se prema vrlo staroj 
legendi zbilo dok je celebrirao kod oltara. Te se činjenice i 
osvrt na njih isprepliću u današnjoj misi koja počinje završet- 
kom Matejeva Evanđelja. Tada je Gospodin njega i njegove 
drugove poslao da idu učiti i krštavati sve narode. Danas misu 
prikazujemo s molbom da Bog milostivo pogleda svoju Crkvu 
čiju je vjeru hranio propovijedanjem apostola. Njihova je za- 
daća bila da se od Krista pripravljeni i posvećeni zdušno pre- 
dadu služenju Crkvi, »za izgradnju Kristova tijela, dok svi za- 
jedno ne dođemo k jedinstvu u vjeri« (r. 12-13). U prvom je 
dijelu odlomka (v. 17. B nedjelju) Pavao nabrojio kreposti, a 
to znači ozbiljna nastojanja koja su potrebna da se postignu te 
kreposti, kojima se dolazi do jedinstva u vjeri: poniznost, bla- 
gost, strpljivost, život dostojan kršćanina, međusobnim podno- 

šenjem u ljubavi, trud da se sačuva jedinstvo Duha. Samo tako 
se približavamo idealu što ga apostol dalje slika: Jedno tijelo 
(Kristovo) i jedan Duh, jedna nada kršćanskog zvanja, jedan 
Gospodin, jedna vjera, jedan krst, jedan Bog i Otac sviju. 

To je bila svrha Matejeva propovijedanja. Crkvi je on još 
više pomogao i koristio kad je napisao swoje Evanđelje. Po nje- 
mu on naviješta Isusovu nauku već dvije tisuće godina, a navi- 
ještat će je i do konca svijeta. »Tko je napisao to Evanđelje, 
trebao je imati ne samo oštrouman dar opažanja, što je za ca- 
rinika shvatljivo, već je to morao biti i duboko nastrojen čo- 
vjek koji je zapaženo znao opisati živahno i prisno, toplo i neri- 
jetko upravo ganutljivo. Svaki je njegov prizor uzorak jasnoga 
i sigurnog shvaćanja onoga što je bitno, a uz to svjedoči i oda- 
nu vjernost Učitelju i ovisnost o njemu. Samo onaj koji je u 
sebi potisnuo svoj ja, te svom dušom i srcem pripada nekomu 
većemu, Sinu Božjemu, samo taj može pisati kao Matej« 
(Huimmeler). Nije li ovo za svakoga mig kad se i kako se go- 
vori najljepše o Isusu?... Jeronim hvali Mateja posebno zbog 
njegove poniznosti kojom se nije stidio priznati i isticati da je 
prije pripadao vrlo omraženom staležu carinika. »Time je htio 
pokazati da nitko od čitalaca ne treba očajati zbog svoga spase- 
nja ako se samo obrati na bolji život, kad je on sam od carini- 
ka najednom promijenjen u apostola«. 

Matejevo Evanđelje ima i tu značajku da ga je apostol- 
-evanđelist pisao prije drugih. Tako drže mnogi biblicisti ba- 
rem za prvu verziju tog Evanđelja, pisanu aramejski. I oni koji 
daju vremensku prednost Markovu Evanđelju moraju priznati 
da ga je Pavlov i Petrov učenik napisao prema Petrovu propo- 
vijedanju u Rimu, dakle daleko od krajeva gdje je Matej dje- 
lovao. Istina, sva su četiri Evanđelja samo četiri oblika jedmo- 
ga te istoga Kristova evanđelja (stoga sva četiri skupa Irenej 
zove »Euangćlion tetr&amorfon — četveroliko evanđelje«, a 
Augustin »četiri knjige jednoga te istoga evanđelja), ali ipak 
svaki evanđelist ima mnoge svoje posebnosti. To se ne protivi 
povijesnoj istinitosti ni inspiraciji Evanđelja, nego je posve ra- 
zumljivo: kao što četiri profana pisca ponešto različito opisuju 
istu osobu ili događaj, ili kao što četiri slikara svaki svojim 
stilom i različitim bojama slikaju isti prizor. Matej je Isusa, u 
prvom redu kršćanima koji su došli iz židovstva, prikazao kao 
obećanog Mesiju, a njegov nauk i ustanovu-Crkvu kao kraljev- 
stvo Božje ili nebesko, u što su poznavaoci Biblije bili upućeni. 
Stoga se on vrlo često poziva na ispunjenje proroštva iz SZ-a. 
To ima veliko značenje i općenito za kršćansku vjeru i njezinu 
vjerodostojnost, kao što se uči u fundamentalnoj teologiji. 

Matej je uzvišenu temu svojeg Evanđelja najprije ne samo 
doživio (na koga se odnosi podatak 3. Evanđelja (Lk 1, 2) o 
onima »koji su od početka bili očevici i sluge Riječi« ako ne 
na Mateja?), nego je prvi evanđelist predmet svoga spisa zaista 
je više ljudsko, drugo više božansko. Dok smo zemaljski put- 
sasvim usvojio. Tek onda ga je na temelju svoga doživljavanja 
i sjećanja, a i drugih pismenih i usmenih izvora, lijepo siste- 
matski obradio. Biblicisti vide u njegovu izvještaju sedam od- 
sjeka, od kojih se svaki sastoji najprije od Kristovih govora 
pa od čudesa, što se najljepše vidi u 2. odsjeku (gl. 5-7. govor 
na gori, a 8-9. čudesa). Matej prikazuje Gospodina kao čovjeko- 
ljupca koji je u svome životu i muci svakome tako blizak. Sto- 
ga se od četverolikog Ezekielova viđenja od davnine Mateju 
pripisuje lik čovjeka i to jema nebrojenim slikama njegov znak 
raspoznavanja. Budući da se ti likovi obično slikaju s krilima, 
često se misli da uz prvog evanđelistu stoji anđeo. To onda ne- 
ki dovode u vezu sa »žuđenim anđelom Saveza« (Mal 3, 1), tj. 
da je Matejev Isus zaista Očev poslanik-anđeo koji je došao da 
između Boga i ljudi uspostavi novi i vječni savez. U svakom je 
slučaju već iz 1. Evanđelja posve jasno da je Isus pravi Bog i 
pravi čovjek, i s toga gledišta imamo uvijek čitati i razmatrati 
sva četiri Evanđelja. 


Ev. Mt 9, 9-13: Hajde za mnom! — On ustade i pođe za njim. 

(str. 7) 

Ovaj smo tekst čitali već 10. A nedjelje (III 111) i 13. petka 
(III 236). On zaista predstavlja veliko čudo Božje milosti, ali i 
veliko junaštvo ljudskog odaziva i suradnje. Matej se obratio 
na Isusov poziv, ali je bez sumnje i prije čuo za nazaretskog 
Učitelja, slušao neki mjegov govor i vidio barem koje njegovo 
čudo. Uz to sjaj i veličanstvo sakrivenog božanstva koji su se 
odrazivali i na ljudskom Isusovu licu, mogli su na prvi pogled 
privući one koji su ga vidjeli« (Jeronim). Isti naučitelj s tim u 
vezi spominje magnet i njegovu privlačnu silu. Kao što magnet 
vuče k sebi samo one predmete koji su podatni njegovoj sili, 
tako i Božja milost traži neke sklonosti duše da može uspješno 
djelovati. Među te spada u prvom redu skrušenost srca, baš 
što je i sam Gospodin upravo tom prigodom kazao: »Nisam do- 
šao da pozovem pravednike, nego grješnike.« Ovdje je na mje- 
stu ispit savjesti: da li je i za mene Krist još uvijek magnet 
kako mi je bio u mladosti? Koliko se i sada dajem voditi od 
njegove milosti? Nalazim li se još uvijek na području njegove 
privlačne sile? — O Mateju i ostalim apostolima rečeno je ne 
samo da su se odazvali, već i da su išli za Isusom, išli do smrti 
i u samu smrt. Svi, osim Jude koji je također išao u smrt, ali 

u strašnu smrt bez Isusa. Kad slavim vjerne apostole, pravo je 
da to odjekne molitvom za svoju ustrajnost i za ustrajnost 
svoje braće. , 

Vjernost Bogu i ustrajnost moguća je i uz našu uvijek 
iznova okajanu i ispravljanu grješnost. Isusove nam riječi da je 
došao zvati grješnike Crkva danas ponavlja kod pričesti i još 
u molitvi poslije nje. Ta nas hrana uvijek obnavlja (re-facere) 
i krijepi, jer nas čini dionicima spasonosnog veselja, kako kaže 
ista molitva. Također nas podsjeća kako je Matej »radostan 
primio u svoju kuću Spasitelja kao gosta«. Eto izvora vjernič- 
ke radosti i radosne vjernosti! 

Poslije poziva Matej se više u evanđelju posebno ne spo- 
minje. Dosta mu je bilo ono što je doživljavao u društvu s Isu- 
som kao i svaki drugi apostol. Jedino nije zaboravio na svoje 
nekadanje stanje iz kojega je Božje milosrđe i njega učinilo 
apostolom. Kad nabraja apostole, kad je pisao svoje Evanđelje, 
možda i pred sam svršetak života, svojemu imenu pridjeva oz- 
naku »carinik« (10, 3). — Iz njegova kasnijeg života i djelova- 
nja također znamo vrlo malo, a i to nije sigurno. Izvještaji su 
o propovijedanju apostola i o načinu njihova mučeništva na- 
stali mnogo kasnije i u mnogočemu se razlikuju. U starom smo 
Časoslovu čitali da je Matej evangelizirao Etiopiju i da je ondje 
čak kraljevsku kćer uspio oduševiti za djevičanski život. To se 
navodi i kao uzrok njegove smrti pred oltarom pa je tako »apo 
stolskoj službi pridružio slavu mučeništva«. Bila ta njegova 
pohvala zapisana bilo kada, u svakom je slučaju s pravom ista- 
knuta ta veza apostolata i mučeništva. Nije tako baš moralo 
biti, ali je značajno da se tako po Božjoj volji dogodilo: prvi 
Kristovi vjerovjesnici bili su i prvi svjedoci koji su svojom 
krvlju zapečatili svoje propovijedanje. Kao što ih je Isus pri- 
vukao svojim nastupom i učvrstio svojim drugovanjem, tako 
je u njima i pobijedio svojom snagom. U povijesti Crkve ima- 
mo bezbroj sličnih slučajeva. 

29. IX: SV. MIHAEL, GABRIEL I RAFAEL, arkanđeli 


1. č. Dn 7, 9-10, 13-14: Tisuću tisuća služahu njemu. (str. 867-7) 
ili Otk 12, 7-12a: Mihael je sa svojim anđelima morao voditi 
rat sa Zmajem. (str. 223-4) 


P. p. 137, 1-2a. 2be-8. 4-5 (str. 578) 
P. Pred licem anđela pjevam tebi, Gospodine. 


Anđeli se u Bibliji i liturgiji mnogo spominju. »Iako je nu- 
žno odbaciti pretjerano štovanje anđel4 koje bi štetovalo što- 
vanju Isusa Krista (Kol 2, 18), kršćanin mora zadržati duboku 
misao na njihovu nevidljivu prisutnost i pomoćničku djelat- 
nost« (RBT 23). Te misli kao da su vodile Crkvu kad je u obno- 
vljenoj liturgiji spomen arkanđela zadržala kao blagdan, ali je 
njihovo štovanje združila u jedan dan. Učinila je to kao i kod 
nekih skupina svetaca da i time istakne ono što je kod istih 
osoba isto i zajedničko. Posebnosti koje su nam poznate o tro- 
jici arkanđela neznatne su prema njihovoj zajedničkoj. naravi 
i zadaći. O naravi raznovrsnih anđela ne možemo izricati su- 
dove, jer oni tvore za nas posve tajnovit i zemaljskom shvaća- 
nju nepristupačan svijet. »Naziv anđeli ne kazuje narav, već 
službu«, jer anđeo znači glasnika, vjesnika. Iz Danielova viđe- 
nja i iz drugih biblijskih mjesta znamo da svi ti čisti duhovi 
služe i klanjaju se Bogu. To često spominje i liturgija, osobito 
kad nas poziva da se pridružimo njihovim glasovima i s njima 
»jednim glasom« slavimo Boga. Tako redovito svršavaju misna 
predslovlja koja spominjući razna velika Božja djela uvode i 
nas u trokratni anđeoski »Svet« (Iz 6, 3). »Doista, sve kršćanske 
liturgije, uza sve promjene koje su unijele u Izaijin tekst, jako 
naglašavaju da anđeoski »Svet«, kojemu se mi pridružujemo 
u misi, nije samo usklik serafa u hramu zemaljskog Jeruzale- 
ma, nego da je to svečana liturgija koju vrše svi zborovi anđela 
u nebeskom Jeruzalemu« (Vagaggini). U rimskom kanonu 
na tom mjestu »zemlji je dodano nebo, a tako u svim kršćan- 
skim liturgijama i samo u njima... Trisagion (trokratni Svet) 
više ne odjekuje jeruzalemskim hramom i ondje ga više ne pje- 
vaju serafini, ali je njihovo pozorište postalo nebo i ondje su 
okupljeni svi korovi blaženih duhova, sve čete nebeske vojske, 
omnis militia coelestis exercitus. Oni zajedničkim klicanjem, 
socia exultatione, slave Boga bez kraja, sine fine dicentes« 
(Jungmann). 

Ono malo što mi ljudi znamo o Bogu, o njegovu veličan- 
stvu i njegovim nebeskim dvorjanicima, usko je povezano s 
nama samima. Bog je anđele stvorio ne samo da mu se klanja- 
ju, nego i zato da mu budu na službu u upravljanju i pomaga- 

nju ljudi. Oni im u prvom redu javljaju Božju volju, njegovi 
su anđeli-glasnici. »Oni koji im donose manje važne glasove 
zovu se anđelima, a arkanđelima oni koji javljaju najveće vi- 
jesti. Tako k Djevici Mariji nije poslan bilo koji anđeo već ar- 
kandeo Gabriel. Dolikovalo je da za tu vijest, od svih najveću, 
posluži jedan od najvećih anđela. Sama njihova posebna imena 
označuju koliko je važno njihovo nastupanje i djelovanje. Mi- 
hael znači »Tko je kao Bog?«, Gabriel je »Božji junak«, Rafael 
»Bog zdravlja« (Grgur Veliki). Poznate su kitice himna koje ih 
ovako opijevaju: 


Anđele mira, Mihaele, siđi 

S visokoga neba na zemne nam pute, 
Očuvaj mir nam, odpremaj u pako 
Ratove ljute. 


Anđele jaki, Gabriele, tjeraj 

Zlotvora starog, što oko nas gmiže, 
Pohađaj svijetom hramove, što Krist ih 
Pobjednik diže. 


Anđele zdravlja, Rafaele, s neba 
Lijekove noseć u pomoć nam hodi, 
Ozdravljaj bolne, mučne poslove nam 
K svrsi privodi. 


Čitanje iz Otkrivenja stavlja nam pred oči strašan i sudbo- 
nosan boj koji se u nebu odigrao u praskozorje stvaranja. Ovaj 
boj ne smijemo zamišljati zemaljski ni načinom ni trajanjem. 
Vodili su ga duhovi s kojima se materijalne sile ne mogu mje- 
riti i stoga je taj boj nadvisio sve naše zemaljske predodžbe. 
Odlučio ga je sam Bog u tren oka kad Zmaj i njegovi anđeli 
ne mogoše više izdržati borbu. Koliko je njima taj poraz donio 
žalosti i vječne kazne toliko je u nebu zavladalo veselje koje je 
prešlo i prelazi na sve one koji »su pobijedili Janjetovom krvi 
i riječju svoga svjedočanstva, jer su prezreli svoj život sve do 
smrti.« I tako vidimo da se borba između Mihaela i Lucifera, 
između dobrih i zlih duhova, prenijela i na zemlju. Odavna se 

ovaj tekst stavlja u vezu s protoevanđeljem (Post 3, 15), jer su 
buntovni anđeli na čelu sa starom zmijom, zavodnikom cijeloga 
svijeta (r. 9), htjeli zavesti prve ljude. Budući da im je to us- 
pjelo, isto tako nastoje da upropaste i sve Adamove potomke. 
Stoga je razumljivo da je sinagoga smatrala Mihaela svojim 
čuvarom i zaštitnikom, a to isto vrijedi i za našu majku Crkvu. 
Ona je sastavila mnogo molitava kojima mu preporučuje svu 
svoju djecu, osobito onu koja se nalaze u odlučnom času kad 

prelaze u vječnost. Značajno je da gornje kitice govore i o sli- 
čnoj ulozi Gabriela i Rafaela u našoj životnoj borbi. Sve tri da- 
našnje misne molitve spominju i za nas traže da nas sva tri 
arkanđela čuvaju i vode do cilja. 


Ev. Iv 1, 47-51: Vidjet ćete anđele Božje gdje ulaze i silaze nad 
Sinom čovječjim. (str. 78) 


Natanael je poput drugih Izraelaca očekivao Mesiju, ali mu 
u prvi mah nije išlo u glavu da bi to mogao biti neki Nazare- 
ćanin. Kad ga je Isus samo jednom izrekom za se predobio, Na- 
tanael je posve osvojen i priznaje ga Sinom Božjim. Ako je on 
i upotrijebio taj izraz, to još nije bila ona potpuna vjera do 
koje su došli apostoli na temelju mnogih Isusovih govora i ču- 
desa. Naziv Sin Božji (RBT) upotrebljavao se u SZ-u, a u nje- 
govu se svijetu Natanael još nalazio, i na neke od Boga poseb- 
no odabrane i obdarene ljude, npr. za kraljeve, a i za čitav 
Izraeski narod. Za ovaj te tekst osobito značajno da »u SZ-u 
Božji sin ponekad znači anđele od kojih se sastoji rajski dvor 
(Pnz 32, 8; ps 28, 1; 88, 7; Job 1, 6)«. Neki su tumači u slijede- 
ćim Isusovim riječima, koje su istaknute i u naslovu odlomka, 
tražili različita tumačenja. Tako se to mjesto dovodilo u vezu 
ne samo s viđenjem patrijarhe Jakova anđela koji su po otaj- 
stvenim ljestvama s neba silazili i opet uzlazili, nego su neki 
došli na misao da je to Gospodin kazao blizu mjesta gdje je 
stajao stari Betel kod kojega je Jakov imao to viđenje. Drugi 
opet drže da se Isusova izjava odnosi na neki događaj iz kasni- 
jega njegova života o kojemu da nam Evanđelja nisu ostavila 
nikakav izvještaj. Sve je to prilično proizvoljno. Najbolje je 
jednostavno uzeti da se Isus tu proglasio Gospodarom i Kra- 
ljem anđela, kako su mu oni, prema Evanđeljima, u životu 
zaista mnogo puta služili, naročito kod rođenja, nakon napa- 
stovanja od strane sotone, kod uskrsnuća i kod uzašašća. 

Taj nam smisao najbolje tumači zašto je taj tekst uzet u 
misu za naš blagdan arkanđela. Silni su to duhovi, ali ipak sa- 
mo Božji stvorovi, o njemu posve ovisni i njemu uvijek potpu- 
no na raspolaganju. Oni koji su mu htjeli biti jednaki, zauvijek 
su strovaljeni u pakao. Posvemašnji božanski autoritet nad 
svim anđelima ističe i misno predslovlje koje sada imamo za 
blagdane anđela posebno. U njemu je još naglašeno da sve 
naše štovanje anđela ide zapravo Bogu, i to se mora imati na 
pameti kod svakoga našeg izraza štovanja anđela i svetaca. Bo- 
žji nas sluge mogu voditi k njemu onako kao što se i Bog služi 
s njima u općenju s nama, ali se naša pozornost ne smije nikad 
zaustaviti na njih, nego se neprestano mora dizati k onome 
čiji smo mi i anđeli tek puki stvorovi i odane sluge. Ako tako 

shvatimo službu anđela, onda nam oni mogu mnogo pomoći ne 

samo kad nas čuvaju i vode, nego još više kad s njima iz svega 

srca slavimo Boga i pjevamo mu pred licem anđela, kao što 

nas danas potiče pričesna pjesma. Da, upravo kod misne žrtve 

i gozbe anđeli su na sasvim izvanredan način posrednici izme- ;' 
đu Boga i nas time što prate svoga Kralja na naš oltar i u 

naše srce, a naše molitve i žrtve, pa i uzvišenu Kristovu žrtvu : 
s naših oltara prenose na nebeski žrtvenik pred božansko veli- 

čanstvo, kao što misnik sagnut i sklopljenih ruku moli u mis- 

nom Rimskom kanonu. Neka zaista tako bude danas i svakoga 

dana! 

